
BROLIS AR SESUO SUTEIKIA kažin kokio tikrumo. Tai it 
galimybė visuomet išsitraukti iš komodos stalčiaus dvi koji- 
nes, ir nors jos ne pora, vis tiek kur kas geriau, nei eiti viena 
koja basam. 

Mano sesė Monika - penkiolikmetė, penkeriais metais už 
mane vyresnė. Ji pikčiurna ir truputį kampuota, veidas, ro- 
dos, iškreiptas kančios, kai ji, po pietų grįžus namo, pliko ar--. 
batą, pilsto gaivųjį gėrimą bei tepa mums sumuštinius. Tik 
po daugelio metų man paaiškės to niaurumo ir padėrusio 
žvilgsnio priežastis. Aišku, galėčiau jos paklausinėti dabar, ta- 
čiau Monika savo noru į kalbas nesileidžia, na, ne taip sponta- 
niškai kaip kai kurios, galinčios pliurpti valandų valandas apie 
"beveik nieką - vaikinus, drabužius, muziką, kaip sekėsi šulėj — 
Monikos draugei Hanei malti liežuviu vienas malonumas, ir 
motinai, jau nekalbant apie senelę, kuri kaip radijas, tik, aišku, 
ne šiomis temomis. | 

Monika kilsteli prie lūpų puodelį su Anglijos vėliava ir at- 
sargiai pučia; kai iš lėto susipila į save kone pusę, atšiaurumas 
ima tirpti, ji pasiima savo mokyklinį krepšį ir nešasi jį ir puo- 

delį į mūsų kambarį, išsitraukia prancūzų kalbos gramatiką ir 
fizikos vadovėlį, kas tolygu mano paskutinei galimybei ką nors 
pasakyti ir sulaukti atsakymo. 

Galiu pašerti žuvytes? 

Tik neperšerk. 

Ką gausiu, jei išvalysiu akvariumą? 

Nieko. 

Kas nutiktų, jei išleistume jas į jūrą? 

Manau, jos žūtų. Arba būtų prarytos. 

Tai juk kankinimas laikyti jas tokiame mažame akvariume. 

Palik jas ramybėje. Eik iš ten. 

Aš nieko neliečiau! 

Eik iš ten. Joms ten patinka. 

Iš kur tu žinai? 

Bet Monika jau atsivertė knygas ir užmegzti su ja kontakto 
nebeįmanoma, ji palinksta prie jų ir skaito taip, kaip ji viena 
temoka, valandų valandas, ištisą savaitgalį, jei nesumano ko 
geresnio, geriausiai klasėje išlaikiusi visus testus, turinti gabu- 
mų, kurie ilgainiui imtų gerokai erzinti, jeigu ji nebūtų mano 
sesė, pakelia ranką ir pataiso mokytojus, užduoda klausimus, 
reikalaujančius išsamaus atsakymo, likus vienai minutei iki 
skambučio. 

Ji sėdi palinkusi prie rašomojo stalo lempos šviesoje, ir jeigu 
man retsykiais ir pavyksta ją pertraukti, darau tai iš gryniausio 
rūpestingumo, nes poilsio valandėlė išeitų jai į gera. Tačiau Mo- 
nikai toks rūpestis nė motais, ir, motinai nė nespėjus įžengti 
pro duris, pasigirsta spiegimas. 

Mama, pasakyk jam! 

Kas nutiko? 

Jis paėmė mano sąsiuvinį. 

Ot ir ne. 

Grąžink jį, Juhanai. 

Aš neliečiau Moncės daiktų. 

Nekalbėk taip, jos toks gražus vardas. Sakyk Monika. 

Namoji, motina, grįžta pavargusi, visa apsunkusi nuo mai- 
šelių su maistu, kuriuos partempia iš Solidar ir kitų parduotu- 
vių, sudarančių kvartalo, Borįmestargordeno, širdį. Taip, mik- 
rorajonu šio kvartalo nepavadinsi, nes jis nėra natūrali miesto 
dalis, jis per daug atribotas ir jame neplaka miesto pulsas, ta- 
čiau jis nenugrūstas ir kur nors į pašalį, kad būtų kvalifikuoja- 
mas kaip priemiestis - žodyne nėra jokio sinonimo pirmiesiems 
šauniųjų Milijono programos* investicijų rezultatams septin- 
tojo dešimtmečio viduryje; tai atskira istorija — trijų ir aštuonių 
aukštų namai, du - septyniolikos (viename išjų, antrame aukšte, 
mes ir gyvename), vienodi kaip vandens lašai kiemai aplinkui 
prekybos centrą „su viskuo“ ir plačiausios vejos, kurių nevalia 
trypti, būstai tiems, kurie skinasi kelią viršun iš apatinių var- 
guomenės sluoksnių ir gali investuoti, o jei jau pakėlei vieną 
koją, tai turi ją kažkur pastatyti, ir kelionė prasideda... 

Motina atsidusdama pastato maišelius koridoriuje ant žemės: 

Kai Monika iš mokyklos grįžta tiesiai namo dėl tavęs, galė- 
tumei bent gražiai su ja elgtis. 

Gerai jau. Va. 

O Monika: 


* Milijono programa - Švedijoje buvo vykdoma 1965-1974 metais. Jos tikslas 
pastatyti milijoną butų ir taip išspręsti butų krizės problemą, kilusią prasidė- 
jus sparčiai industrializacijai ir žmonėms iš kaimų masiškai patraukus į mies- 


tus. (Čia ir toliau - vert. past.) 


> 


Betgi nemėtyk šitaip knygos! 

Motina mat iš dalies teisi, nors ji niekad manęs nejįtikins, 
kad Monika kemša į save fizikos dėsnius ir netaisyklingus pran- 
cūzų kalbos veiksmažodžius dėl manęs. Tačiau pagalvojus, ko- 
kias alternatyvas turi kiti kieme - Lasė, pavyzdžiui, kurio bro- 
liai ir seserys, vyresnėlis brolis Tomas niekada nieko nėra dėl 
jo padares, na, bentjau nieko gero, arba Rogeris, pasiliekąs prail- 
gintoje ir klijuojąs veidrodžius, apkraštuotus skalbinių segtu- 
kais, kuriuos jis pats nudažė, arba darąs, ką tik įmanoma, kad 
nereikėtų grįžti namo, tuomet aš laimingas, turėdamas Moni- 
ką, kuri čia, apkiautusi, bet čia. 

Motina uždaro duris, pakabina ant pakabos paltą, pakėlus 
koją priešais save nusitraukia vieną batą, paskui kitą ir tai pa- 
dariusi bei lėtai pasirąžiusi su žemu ištęstu ooh! lūpose prigu- 
la ant sofos, susmunka ir užsimerkia pasikišusi po kaklu pa- 
galvę, kojos karo, o kojinės nukrinta ant kilimo - tačiau ji neat- 
sigula kaip reikiant, oi ne, ji nesiilsi vidury dienos grynai iš 
tingumo, ta mano motina, net jeigu ji guli valandą, turi atrody- 
ti taip, lyg ji sudribo sėdėdama ir kaip tik ketina pašokti nuo 
sofos. Ji sušunka: 

Monika, mieloji, ar negalėtum sudėti maisto į šaldytuvą? 

Monika, atitraukianti kėdę taip, kad parkete palieka žymės, 
eina į virtuvę ir sukemša pirkinius. Motina, kuriai nepatinka, 
kai teiraujiesi apie pečius, apie savijautą, kai primeni jai apie 
skausmus arba parodai, kad jie regėti jos akyse, kurios tada 
tampa blausios ir vandeningos. 

Kodėl ji nenori apie tai kalbėti? — vieną rytą paklausiau aš 
Monikos, taisančios pusrytį. 

Nuo to nepalengvės. 

Bet juk ir nepablogės? 

Nea, tai kodėl ji turėtų apie tai kalbėti, jeigu nuo to nei ge- 
riau, nei blogiau? 

Galbūt Monika teisi. 

Ach taip, motina - nekeista, kad aš visą šią istoriją pradėjau 
nuo kojinių, nes ko jau ko mūsų šeima turi į valias - tai kojinių. 
Visur kur. Neįmanoma atidaryti stalčiaus, spintos, žvilgtelėti į 
drabužinę, kad neišdygtų pora kojinių. Motina parsineša jų na- 
mo po darbo dienos, kuri prasideda tuo, kad ji dviračiu mina į 
Malmės kojinių fabriką Treleborgo gatvėje ir, viena ranka slėp- 
dama žiovulį, antrąja įbruka kortelę į laiką pažymintį laikrodį — 
06. 00, tinklelis plaukams, plonytės pirštinės, darbinis chalatas, 
Union Special markės siuvimo mašina ir aštuonios valandos ne- 
pakylant iš darbo vietos, tos valandos sudalytos į dviejų su pu- 
se sekundės tarpelius, per tiek laiko reikia suspėti susiūti nykš- 
čio siūlę, nuleisti kojinių skaičiuoklės svirtį, juodą ranką šone 
pilko stalčiaus, įmontuoto į darbastalį, primenantį vienarankį 
banditą, nors iš to jokios naudos, tik pastangos ir greitinamas 
tempas, kad leistų sau nueiti į tualetą - mat mokama už pada- 
rytą kiekį - o kojinės toliau transportuojamos į palubėje išve- 
džiotus vamzdynus ir išpurškiamos ant metalinio padėklo, kolei 
bus vežamos dažyti. 

Bute visiškai tylu, jeigu nepaisysi ošimo sienose, kai kas 
nors name atsuka vandens čiaupą, ir kaimyno viršuje, kul- 
nais gremžiančio parketą, bei Havličeko marmėjimo, sklin- 
dančio iš buto šalimais. Pasigriebiu keletą komiksų apie Tin- 
tiną* į virtuvę arba skaitau atsisėdęs ant unitazo, kur galiu 


* Populiarus komiksų personažas. 


sau ramiai pabūti, kol Monika, susirengusi pas Kamanės bū- 
rio* skautus, neužeis pasišukuoti ir žvilgtelėti į veidrodį, ar 
gražiai užrištas kaklaraištis. 

Ojeigu ji sėdi namie, motina sušunka: 

Neketini eiti į lauką, Monika? 

Ne, šįvakar ne. 

O ką veikia Hanė? 

Nežinau. 

Mačiau apačioje Tomą ir Anki. 

Ne, neturiu jokio noro. 

Po paibeliais! Tik Monika gali taip atsakyti penktadienį. Kar- 
tais man sunku patikėti, kad esame tos pačios motinos vaikai, 
ir svarstau, kaip Monika samprotauja ir kuo ji užsiima savo 
pasaulio pusėje, tačiau, kaip sako motina, nereikia jos suprasti, 
kad ją mėgtum, o aš mėgstu Moniką, nemanykit. Kaip antai 
tuomet, kai ji mane paklausinėja iš to, kas užduota, kai turi kant- 
rybės zulinti teisingą rašybą su savo mažyliu broliu, kuriam 
nesiseka sudėti raidžių į žodžius bei suskirstyti balsių į prieša- 
kinės ir užpakalinės eilės pagal sistemą, kurios niekaip ne- 
perpranta. Monika tai sugeba. Ir paskolina savo saldainių, kai 
man savaitei skirti pinigai baigiasi jau antradienį. 

Na, tai vietoj jos pasisiūlau aš: 

Aš galiu eiti į lauką. 

Oi ne, jaunuoli, tokiu metu tau teks likti namie. 

Motina šį pavasarį pasiūlė Monikai susirasti vasarai darbą, 
užsidirbti truputį daugiau pinigų, kad galėtų laisviau jaustis; 
Monika truputėlį pasvarstė, oji svarstymo čempionė, tokia pro- 


* Patrull Humlan - skautų būrio pavadinimas. 


10 AKMENŲ SPARDYTOJAS 


fesionalė, kad nepratariama nė žodžio, kol ji pati visko gerai 
neapgalvoja ir nepradeda kalbos. 

Tuomet galėtum man gauti darbą Kojinėje? 

Motina, kurios veidas, taip, visa jos kūno kalba persimaino. 

Tik per mano lavoną!, 

Bet pati pasiūlei man imtis darbo. 

Taip, bet ne ten. 

Kodėl ne? 

Motina atsidūsta, nenori apie tai kalbėti, tikriausiai nenori 
ir Monika, vyresnioji sesuo, kuriai visada tenka pramušti kak- 
ta sieną, nes tiek motinai, tiek dukteriai viskas - pirmą kartą. 

Tu gali ramiai slysti paskui mane, - sykį apkaltino mane 
Monika, vėliau, jau išsikrausčiusi iš namų. 

O tu nepagalvojai, kad man niekada neteko būti pirmam? — 
atrėžiau aš. 

Tarsi tai būtų privalumas, - pasakė ji. 

Motina susikaupia, nes kitas sakinys skausmingas: 

Ar žinai, apie ką aš ištisas dienas galvoju Kojinėje? Aš galvo- 
ju apie jus, kad jums nereikėtų ten stovėti. 

Bet tik vasarai, - sako Monika susijaudinusi. - Aš pati pasi- 
rinkau. 

Pasirinkai? Iš tiesų manai, kad tai galima pasirinkti? 

Kas tau yra? 

Privalai mokytis, Monika. Įgyti išsilavinimą, o ne įstrigti 
Kojinėje. 

Tačiau Monika - didžiausia užsispyrėlė, kokią tik man teko 
regėti. O ką vienąsyk sugalvojo, niekados neatsisakys, tad jei- 
gu motina negali padėti jai, teks viską sutvarkyti pačiai. Kitą 
dienąjijau turi darbą - atgabenti dėžes su gaivinamaisiais gėri- 

mais ir papildyti pieno šaldytuvą Revenio parduotuvėje, Mobi- 
lijos prekybos centre, penkias savaites be pertraukos šią vasa- 
rą, O iki tol - du vakarus per savaitę ir kas antrą savaitgalį. Mo- 
tina negali nieko prikišti dėl uždarbiavimo trimestrui nepasi- 
baigus, bet, Monikai pirmąjį kartą atidirbus su parduotuvės 
chalatu, vieno dalyko ji pasiteirauja: 

O kaip skautai? 

Aš visur spėsiu. 

Bet kaip tu?.. 

Nesirūpink, mama, - sako Monika ir paglosto ją. - Jei kas, 
pavalgysiu automobilyje. 

Ir motina negali sulaikyti juoko, mes su Monika irgi juokia- 
mės. Tai mūsų juokelis, priklausantis savybėms ir paslaptims, 
sulydančioms tris asmenis į šeimą, tai bendrų patirčių, bepras- 
mių istorijų ir kalbų, iš kurių ir susideda šeima, šukė. Rudenį 
matėme Palme, rėžiantį rinkimine kalbą stadione: dūdų or- 
kestras, Internacionalas ir pakyla aikštelėje, ir visas kvartalas, 
susispietęs aplink mus ant medinių tribūnų šonkaulių. Moni- 
ka su kramtomąja guma burnoje, kuria ji pakši ir čepsi, ištem- 
pia smiliumi į ilgą seilėtą siūlą, kurį suka kaip jojo* bandyda- 
ma atrodyti cool**. Kaklaraištis plazda Palmei per petį vėjuose, 
sūkuriuojančiuose stadiono katile. Motina, besistebeilijanti į Mo- 
niką, nepakenčianti atrajojimo, ir Monika tai žino, bet vis tiek 
kramto, motina sukanda dantis, spokso ir tik mums grįžus na- 
mo subara, ir ji su Monika susikerta, Monika išlekia pro duris, 
pakeliui netyčia pagriebusi automobilio raktelius. Motina priei- 
na prie savo miegamojo lango ir žiūri pavymui. Apačioje po rinki- 


* Toks žaislas. 
** „Kieta“ (angl., sleng.). 

minės kalbos vis dar būriuojasi kaimynai ir plepa grupelėmis, 
moterys sau, vyrai prisispietę prie jų, žiūri į Moniką, skubančią 
per automobilių stovėjimo aikštelę, atsidarančią folką, atsisėdan- 
čią į keleivio sėdynę, paspaudžiančią centrinį užraktą, kramtan- 
čią. Sėdi ten, motina, vėl priėjusi prie lango, nori nusileisti že- 
myn ir parsivesti dukterį, perkalbėti ją, bet tik jau ne kai viso 
namo langai išeina į automobilių stovėjimo aikštelę. Motina ir aš 
valgome. Motina vėl prie lango. Abejoja. Nenori apsikvailinti. 
Vakarėja. Galiausiai motina sako: Nea, ji mirs iš bado. Pašildo 
atlikusį maistą ir sudeda į lėkštę, ją pastato ant padėklo kartu su 
pieno stikline ir nešasi jį į liftą. Tačiau Monika durų neatrakina. 
Motina stovi ten su padėklu rankose ir, prieš palikdama jį ant 
asfalto ir nueidama, mato, kaip Monika išpučia burbulą. Moti- 
nai įėjus į laiptinę, Monika atidaro automobilio dureles, paside- 
da padėklą ant kelių ir vakarieniauja automobilyje. 

Šeštadienio popietė. Name tylu, taip tylu, kaip tik gali būti 
būstų bendrijoje aštunto dešimtmečio viduryje ir savaitgalį, kai 
motina mėgaujasi laisvadieniu, ilsisi drėgnu skuduru pereida- 
ma grindis, plaudama išeiginius indus, kurių mes niekada ne- 
naudojame, pripildydama porą skalbimo mašinų skalbykloje, 
stabtelėdama paplepėti su kurio kito motina su skalbinių krep- 
šiu po pažastimi, užsibūva taip ilgai, kad užmiršta vakarienę, 
beveik, o kiemo tėtušiai plauna automobilius, skaito vakarinius 
laikraščius, klausosi naujienų arba užsiima kokiais kitais tėtu- 
šiams įprastais dalykais. Mes, jaunikliai, trinamės kieme, kol 
Lasės močia įspraudžia rankšluostį virtuvės lange* ir Lasė 
dingsta, liftu pasikėlęs į septynioliktą aukštą, po to mes įtrau- 


* Ženklas, kad vaikas pareitų iš kiemo namo. 

kiami į namus, vienas po kito, davus signalą - švilpuku, tarš- 
kyne, karvės varpeliu arba labiausiai širdį rėžiančiu riksmu tie- 
siai iš balkono: Osa! - į vakarą, kurį privalu praleisti namuose, 
o motina gamina vakarienę, šiek tiek ištaigingesnę nei papras- 
tai - maltinius su svogūnais ir netgi desertą. 


PRALEIDUSI SAVĄJĄ VALANDĄ ant sofos, motina at- 
"kunta ir ateina pas mane į virtuvę. Tai nuostabus laikas. Galiu 
pabūti su ja vienas, ir visai smagu pakelti akis nuo kapitono 
Hadoko ir bukų dvynių policininkų, kai ji pasakoja, kaip sekė- 
si darbe, ką Bogdano motina pasakė apie Bogdano tėvą, ir ki- 
tus kavinutėje išgirstus dalykus — visa, ką ji turi su kuo nors 
aptarti stovėdama prie viryklės su languota prijuoste, skrudin- 
dama išplaktuose kiaušiniuose apvoliotą seną baltą duoną, pirk- 
tą už pusę kainos konditerijoje, arba spirgindama blynus, ir jai 
tai puikiai sekasi, taip puikiai, kad Lasė ir Janis, užuodę sklin- 
dančius kvapus, paskambina į duris ir klausia ne to, ar aš galė- 
čiau išeiti, O to, ar jiems galima užeiti, jiems, aišku, galima, nes 
motina mielai padeda porą papildomų lėkščių, nors mano, kad 
aš kokį kartą galėčiau pavalgyti pas juos, tačiau jeigu ji būtų 
ragavusi Lasės močios virtos daržovių sriubos, jai viskas pa- 
aiškėtų, o pas Janį - tėvas nieko neįsileidžia, stovėdamas jų il- 
go tamsaus koridoriaus gale su marškiniais, prasegtais ligi bam- 
bos, ir kamantinėdamas, kas tu per tipas, nors tai jau septy- 
niasdešimt aštuntas kartas, kai skambini į jų duris. 

Mama, kodėl tu niekada nepyksti kaip Rogerio tėtušis? — 
klausiu aš. 

Ojis pyksta? 

Ir ne tik jis. 

Ar žinai, kodėl nepykstu? 

Ir kodėl gi? 

Nes jus myliu. 

Atsako motina, o paskui tu neturi kaip apeiti klausimo, kurį 
ji turi paruošusi, iš tiesų tai net ne klausimas, o tik perrengtas 
raginimas, užapvalintas klaustuku. Ji žvairakiuoja į mūsų tvar- 
karaščius, magnetukais prispaustus prie šaldytuvo durų. 

Neužduota namų darbų? 

Truputis matematikos. 

Ar nepadarytum jos prieš mums sėdant prie stalo? 

Kaip tik ruošiausi. 

Atverčiu Monikos kruopščiai apvilktas knygas, kurias pasii- 
mu nuo lentynos, kabančios šalia Čegevaros plakato. Knygas, 
kurios vis dar atrodytų kaip nenaudotos, jeigu ne ploni pabrau- 
kimai pieštuku, padaryti naudojantis liniuote. Matematika man 
neblogai einasi ir greitai viską išsprendžiu, po to sėdžiu ir spok- 
sau į gupius. Akvariumas turi stovėti ant palangės, nes jis be 
apšvietimo. Palinkęs virš jo matai automobilių stovėjimo aikšte- 
lę, o kitoje Pildamo gatvės pusėje — beviltiškų ligonių slaugos 
namai, dar toliau - didžiulė žvyruota aikštė, plytinti iki pat Mo- 
bilijos, kur cirkas porą kartų per metus pasistato palapines, o mes, 
kiemo vaikiščiai, padedam maitinti dramblius. Į kitą pusę, iš vir- 
tuvės, matyti didžiulė per kiemą besidriekianti žalia veja. Iš ant- 
ro aukšto kaži ko neišvysi. Bet aš stoviu prie lango mūsų mie- 
gamajame ir regiu Moniką, pargrįžtančią nuo pieno prekysta- 
lio Revenyje, smarkiai it arklio panerta galva, tikriausiai ją slegia 
visos mintys, visas žinojimas, kurį ji grūda į savo makaulę. 

Tačiau įėjusi į kambarį ji pagyvėja. 

Mama! Ateik, greitai! 

Na bet ir gerklė tavo. Ar visuomet būtina bliūvauti? 

Kas dabar? - pasigirsta rezignuojantis motinos balsas. 

Juhanas ištraukė žuvytes. 

Ir kardžuve? Juhanai, ateik čia! 

Tai varžybos. 

Ateik čia, sakau tau. 

Ir aš cimpinu į virtuvę paklausyti senos giesmelės: 

Būk geras Monikai. 

Tai buvo eksperimentas. Norėjau nustatyti, kuri ilgiausiai 
išbus sausumoje. 

Bet tu žinai, kad joms kenkia, kai ištrauki iš vandens. 

Aš paklojau tualetinio popieriaus. 

Atodūsis. Ir: 

Reikia tave nukirpti. 

Nė už ką. Ralfo Edstriomo ilgesni. 

Monika taip gražiai susitvarkiusi plaukus. Ir tu taip galėtum. 

Visuomet tas lyginimas su Monika. Kuri po kiek laiko at- 
sitempia, įsitaiso savo vietoje prie pat sienos, aš šalia, o moti- 
na kitoje pušinio stalo pusėje. Po to padedu motinai nudengti 
stalą ir nuvalyti trupinius nuo klijuotės, o ji patikrina, ar pa- 
dariau namų darbus. Monika skaito knygą. Motina žiūri Ži- 
nias, ir aš su ja. Mes liekame sėdėti prie televizoriaus, kol mo- 
tina sako: 

Juhanai, eik ir išsivalyk dantis. 

Dar ne. 

Taip. Dabar. Tučtuojau. 

Taigi aš susiruošiu, užsitempiu pižamą, užlipu ant savo lak- 

tos, pasikišu po pagalve prožektorių, jeigu naktį tektų nubusti 
ir ropštis žemyn. Įėjusi į kambarį, Monika užgesina šviesą ir 
girdžiu, kaip ji rabždinasi į savo lovą po manąja ir išsineria iš 
drabužių, lukštena juos nuo savęs taip, tarytum aš galėčiau ką 
nors įžiūrėti blausioje naktinio gatvės žibinto šviesoje, besismel- 
kiančioje pro žaliuzes (o aš galiu!), ir įsliuogia į naktinius marš- 
kinius. Ji uždega savo naktinę lempele, ilgai skaito. Tuo tarpu 
motina patikrina, ar užrakintos laukujės durys - spynos liežu- 
vėlio spragtelėjimas, reiškiantis, kad galima ilsėtis, nusigręžti į 
sieną ir užmigti. Tačiau nepavyksta. 

Ei? 

Mm. 

Dėl tų žuvyčių, aš nenorėjau. Atleisk. 

Ar nesupranti, kad jos galėjo nustipti? 

Aš atsiprašiau. 

Jeigu darsyk taip padarysi... 

Tai ką? Atsivesi savo tėvą? 

Mama! Greitai ateik! 

Rezignuojamai iš už durų: 

Kas dabar? 

Nieko. 


MOTINA, MONIKA, NA IR AŠ, Juhanas, visą dieną nega- 
lintis nustygti vietoje ir skaityti kaip Monika. Kai tik pavasarį 
ima tirpti sniego pliurzė ir apsinuogina keli pažliugusios, su- 
tryptos žolės lopinėliai, ateina metas futbolui - po trumpalai- 
kio žiemos atilsio dviračio pompa pripučiamas baltas, penkto 

numerio, daugybės draugijų apštampuotas Džerio Viljamso ka- 
muolys, kuriuo mes žongliruojame sustoję ratu: užsimetame 
permirkusį odinį rutulį ant kojos, dusyk į viršų, tris - ant kelio, 
bum, bum, kito kelio, paprasčiausias triukas, bet ir gražiausias: 
suvaldyti ir paspirti kitam — kojų nagai, pamėlynijantys, pa- 
juostantys ir nukrentantys sezono pradžioje, o per pavasarį už- 
augantys nauji. Paskui dėl pramoninių atostogų* - pertrauka, 
tuomet kieme vaikų nė su žiburiu nerasi, jis keletą savaičių dy- 
kas kaip per šventes, tačiau baigiantis vasarai visi grįžta iš 
senelių, automobilinių atostogų, kempingų, o Rolė buvo po- 
litinėje jaunimo stovykloje Rytų Vokietijoje, kur molynėje pa- 
sistatė palapinę ir išmoko žygiuoti, kiekvieną rytą prižadina- 
mas signalo, pučiamo vieno prietrankos iš Sioderteljės, atsi- 
tempusio su savimi trimitą, užsiėmimai gryname ore ir išvietės 
valymas priedo - istorijos, kurias jis poškina mazgydamas 
sportbačių raištelius, tikrų futbolininko bucų su vinukais ir 
raišteliais, kurių užtenka dusyk apsukti aplink padą ir dar 
lieka dvigubam mazgui, mat Rolė žaidžia Malmės futbolo klu- 
bo jaunių komandoje. 
Tai ką, pasiskirstysim? 
Aš kaip tik ketinau pradėti, - atsako Mikė. 

- Po valandėlės nurodymų ir koneveikimo Mikė priverčia vi- 
sus susėsti ant veją supančio pylimo. Jis iš tų, kurie mielai ima- 
si šitokių užduočių, apsigimęs tvarkdarys, na bet ir jo tėvas be- 
veik faras — sargas ir netgi imtynininkas, bronza regiono var- 
žybose - kadais, triko istorijos analų priešaušryje - nuopelnas, 


* Paprastai liepos mėnesį gamyklos Švedijoje būdavo kelias savaites uždaro- 

kuriuo Mikė naudojasi, jei kas nors nepakankamai greitai už- 
ima savo vietą; jam įtrimituota tvarka, gera ir bloga, kova už 
savo įsitikinimus, tad Mikė nutaiso tinkamą brandų balsą: 

Renkasi Janis ir Sisi. 

Bet praėjusį sykį rinkosi ne jie! 

Kaip tik todėl, maume. 

Janis, kuris, tiesą sakant, nėra koks išvėsęs žaidėjas, greitas 
ir nenuspėjamas, tačiau nepastovus, o tai reiškia, kad jis bet 
kurią akimirką, neprataręs nė žodžio, nė nežvilgtelėjęs per pe- 
tį, gali palikti aikštelę, išdumti, nes jam staiga pabodo, o Sisi 
yra ta ištvermingoji, techniškoji, apgaulingoji, mokanti pačius 
geriausius triukus - dviejų žingsnių pabėgėjimas, kamuolio pa- 
ridenimas tarp kojų, atmušimas kulkšnimi - ir liaujasi tik pasi- 
davus visiems kitiems. 

Šit Janis ir Sisi pasirenka, iš tiesų jų pasirinkimas gana 
nuspėjamas — ir dar, visuomet bus tas, kurį pasirinks paskuti- 
nį — paskutinį pasirenka mane, tiesiogine prasme tai reiškia 
priešpaskutinį, nes Rogeris ir Karina su Osa atlieka, ir kadan- 
gi vienoje komandoje negali būti trijų mergaičių, Sisi atitenka 
Rogeris, o Janiui - Karina ir Osa. Osa dalyvauja atrankoje tik 
tam, kad būtų patvirtinta, jog ji ir šiandien paskutinė. Ji atsi- 
sėda ant pylimo: 

Aš nežaisiu. 

Abiejuose vejos galuose pastatyti ženklai, draudžiantys žaisti 
kamuoliu. Bogdanas pažymi vartus padėdamas savo treningų 
švarkelį ir treningines kelnės dešimt žingsnių nuo kiekvieno 
stulpelio. Mes pasiruošę išmesti kamuolį į aikštelę, ne, ne visai 
mes, nes pastaruoju metu didvyriai, nusibrozdinantys ligi krau- 
jo kelius būstų bendrijos vejoje, yra Ralfas Edstriomas, Rolan- 

das Sandbergas, Bekenbaueris, Krujufas ir Nyskensas, Busė La- 
šonas ir Stafanas Taperis* bei dar saujelė kitų žaidėjų. 

Aš Gerdas Miuleris**, - šūkteli Rogeris. 

Ne tu, o aš, - atrėžia Janis. - Aš visuomet juo būnu. 

Bet aš pirmas pasakiau. 

Tu per aukštas. Tu būsi Busė***. 

Busė? 

Na, gerai, Pelė****, jis buvo kietas. Aš panašiausias į Miulerį. 

Sunku ir paprieštarauti, nes Janis neabejotinai žemiausias, 
net mažesnis už Osos jaunėlę seserį, nustojęs augti ties metru 
penkiasdešimt, ko pakako, kad jam būtų nupirktas mopedas, 
Zundapas, prie kurio jo tėtušis primontavo žemesnį vairą. 

Vienintelė nepersikrikštija Sisi, jai nereikia, ji dominuoja aikš- 
telės viduryje, prasiveržia pro Bekenbauerį, suklaidina Ronį 
Helstriomą Pirmąjį*****, pasiųsdama jį priešinga kryptimi, Ro- 
nį Helstriomą Pirmąjį, kuriai šią vasarą kai kas ėmė stirksoti po 
marškinėliais ir kuri krinta užsidengusi rankomis veidą, kai Si- 
"si ištiesta čiurna įmuša 1:0. 

Po to Karina nebenori likti vartuose ir Džeriui Viljamui ten- 
ka susikeisti su ja vietomis. 

Kas aš dabar? 


* Vaikai pasivadina įžymių futbolininkų vardais. Ralf Edstrėm, Roland Sand- 
berg -— Švedijos futbolininkai; Franz Beckenbauer - Vokietijos futbolininkas; 
Hendrik Johannes Cruijff - Olandijos futbolininkas; Johann Neeskens - Olan- 
dijos futbolininkas; Staffan Tapper - Švedijos futbolininkas. 

** Gerd Mūller — Vokietijos futbolininkas. 

*+* Bosse Larson - Švedijos futbolininkas. 

**** Pelė - Brazilijos futbolininkas. 


***** Ronny Hallstrom - Švedijos futbolininkas. 

Tu juk Nyskensas! Greičiau bėk, - įsako naujasis Ronis 
Helstriomas Pirmasis ir perduoda kamuolį Miuleriui, kuris pra- 
siveržia pro kairįjį kraštą, aplenkia persigandusį Nyskensą, įstri- 
žai perduoda kamuolį Bekenbaueriui, besiartinančiam prie bau- 
dos aikštelės, artyn prie trumposios linijos, pakelia kamuolį, ir 
Miuleris, atmušęs kakta, išlygina skirtumą. 1:1. 

Ronis Helstriomas Antrasis tuoj pat sugrąžina kamuolį į žai- 
dimą, varosi iki Ralfo Edstriomo, išdėsčiusio saviškius taip, kaip 
išmoko besitreniruodamas jaunių komandoje, smūgiuoja pė- 
dos šonu Krujufui, man, užėmusiam gynybinę poziciją ir Ži- 
nančiam, kad Bekenbauerį reikia apeiti per atstumą ir jokiu bū- 
du neridenti kamuolio tarp kojų, kadangi Bekenbaueris yra 
šlykštus buldozeris, nesibjaurintis tvoksti viena koja ir pra- 
siskinti kelio alkūnėmis, tačiau vis tiek spiri pro tarpukojį, nes 
tai taip smagu, nes kelių trupintojas Bekenbaueris visuomet ne- 
spėja, privalo mažumėlę pamąstyti, prieš pamiklindamas savo 
jugoslaviškas kojas, ir atsidėkodamas į užpakalinę šlaunies da- 
lį įklijuoja vinukų rinkinį. 

Baudinys! 

Aš lėidausi paskui kamuolį! 

Aš neturėjau kamuolio! 

Aš taves neliečiau. Kelkis. 

Privalau spirti baudinį. 

Nori dar vieno puspadžio? 


Grįžti namo apšlubusiam, su mėlyne ant šlaunies —- žolės 
dėmės ant geltonų ilgomis rankovėmis ir su 9-etu ant nugaros 
šalies komandos marškinėlių ir ant kelnių, kojinės žemėtos - ir 
būti pasitiktam aitraus karmazino kvapo ir motinos: 

Bet kaip tu atrodai! Kaip aš viską išskalbsiu? 

Staiga ji pastebi šlaunį. 

Skauda? 

Truputį. 

Motina, stovinti vonios kambaryje ir vyniojanti ant suktukų 
plaukus, pageltonijusia plastikine adata pritvirtina vieną suktu- 
ką ties sprandu, prilipusi prie veidrodžio, kad geriau matytų. 

Privalai būti atsargus. 

Čia Bogdanas nesusitvardė. 

Tikriausiai ir tu prisidėjai? Nusirenk. 

Aš persirengiu, ir susitvarkiusi plaukus motina pripila du- 
benį vandens, užmerkia mano drabužius, o vanduo tampa pil- 
kas ir žalzganas, o ji klausia: 

Tu alkanas? 

Čia ir yra pats gerumas su motina. Ji puikiai žino, kaip jau- 
tiesi, grįžęs namo apspardytas ir apsisnarglėjęs, ir nori būti ap- 
šokinėtas, o ne pliaukšti per daug apie savo žaizdas, jos drauge 
yra ir trofėjai —- aš nesitraukiau, atsilaikiau, rytoj jos bus de- 
monstruojamos šutvei, kuri jomis žavėsis: dabar jokio seilėji- 
mosi, geriau didžiulė stiklinė šokoladinio pieno ir sumuštinis 
su storu sluoksniu motinos braškių uogienės - fighter* prisėdo 
prie stalo. Motina glosto jo plaukus ir klausosi, kaip šis dėsto 
apie rungtynes, rymo kitoje stalo pusėje ir klausosi, lyg suau- 
gusiojo. Jis kramto ir geria dideliais gurkšniais, ant viršutinės 
lūpos susidaro pusmėnulis, makaluoja kojomis. 

Nori dar šokoladinio pieno? Gal dar sumuštinį? 

Jis linksi ir ji jį apkabina. Nuo karmazino smarso jis susirau- 


* Kovotojas (angl). 

kia ir jį truputį supykina, nenori paskęsti glėbyje, tačiau šį kar- 
tą... ir kas čia tokio? Apkabink mane, mama. 


Offside!* 

Nesulauksi. 

Ot ir sulauksiu! 

Mes taip nesitarėm. 

Manai, kad Pasaulio čempionate tokie dalykėliai praeitų? 

Baigiasi tuo, kad Ronis Helstriomas Antrasis įspiria kamuo- 
lį į aikštę, Sisi atmuša krūtine, gerai jau gerai - pilvu, perduo- 
da... ir kamuolys pririeda prie Pelė, kuriam tereikia atstatyti 
pėdos šoną, smūgis pirštų galiukais, auksinis momentas, Ro- 
nis Helstriomas Pirmasis pasislėpęs krūmuose šlapinasi, Pelė 
perdėtai įsibėgėja, atsivėdėja dešine koja, dirsteli į vartus, to- 
limiausią kampą, koja įgyja pagreitį, švysteli it švytuoklė ir 
kamuolys lėtai skrieja per kraštinę liniją - tuo pat metu, kai 
dešinysis Pelė bucas, Adidas Biafra skylėtu padu, skrieja lanku 
ir besisukdamas it vilkelis pranyksta už pylimo, o pats Pelė 
krinta ant nugaros ir taip trenkiasi į žemę, kad iš plaučių iš- 
mušamas oras. 

Po paraliais! Kad tave galas! - norisi surikti - ir surinki. 

Liaukis. Nieko tokio, Rogeri, šaukia Sisi. Aš atnešiu batą. 

Zaidimas nutrūksta. Yra ir kitokių trukdžių, jų visuomet 
atsiranda, bobų ir senių, kurie trokšta valdžios, kurie 
nusprendė, kad trisdešimt x aštuoniasdešimt metrų vejos tarp 
namų yra tam, kad sėdėtum ir įją stebeilintumeis, spoksotum 
iš balkono tol, kol akys pažalzganys, daugiau nieko, ir kurie 


* Nuošalė (angl.). 


23 


užsibrėžė gyvenimo tikslą pranešti apie tai vaikams ir prigrūs- 
ti jų nekaltus kūnus draudimų ir taisyklių. Mūsų kieme tas po- 
piežius — tai Persgordas, nusileidžiantis iš savo ramutėlio pe- 
largonijomis apkraštuoto balkono trijų aukštų name, kur jis už- 
springo popiečio kava dideliausiai nustebęs, kad vaikai 
triukšmauja. 

Ar skaityt nemokat? 

Mokam. 

Tuomet tučtuojau liaukitės žaidę. 

Persgordas perskaito mums taisykles, ir ne todėl, kad jį tai 
tiesiogiai liestų arba kad jis tikrai nukentėtų dėl mūsų žaidimo, 
ne,jame pabunda fašistas, nusprendęs, kad viskas turi būti taip, 
o ne kitaip, privalo taip būti, ir jeigu egzistuoja draudimas, jo 
turi būti paisoma nekvestionuojant ir neaptarinėjant, kad ir koks 
idiotiškas jis būtų; kvartalo ribos yra nubrėžtos tam, kad jose 
gyventum, ir jas nubrėžė tas, kuris neįsivaizduoja, kas yra vai- 
kai, žaidimas, džiaugsmas, vaikystė, ir, prisiekiu jums, kad kai 
sutinku jį, Persgordą, šiandien, po dvidešimt penkerių metų, 
kai aš su savo žmona Helena einame sekmadienio pietų pas 
mano motiną, o Mūsų vaikai Agnes ir Hanesas lekia priekyje ir 
patys užvažiuoja liftu pas močiutę, Helena ir aš susikibę už ran- 
kų, tačiau šiek tiek nervingi, kaip kad būna sekmadienį - pasku- 
tinis atokvėpis prieš darbo savaitę, visiems planams nuėjus šu- 
niui ant uodegos, prieš ankstyvą pirmadienio žadintuvą, ruti- 
ną, down the road again*, ir aš esu pagal aplinkybes laimingas 
pusamžis vyras, pasidaręs karjerą, turįs paskolos išmokėjimo 
planą, kas mėnesį taupąs pensijai, tarnybinis automobilis, toly- 


* Vėl į kelią (angl.). 

džio didėjantis antsvoris ir vis mažiau laiko bendrauti su drau- 
gais — kai dabar mes susitinkame Persgordą, per sekundės dalį 
manyje atgyja tas pats kaip kadaise pyktis, įniršis, keršto ir re- 
vanšo troškimas ir aš turiu įgrūsti rankas giliai į palto kišenes 
ir sukąsti dantis, kad jam neužvožčiau, retroaktyviai jo nepritva- 
tinčiau, apie sveikinimąsi negali būti nė kalbos, tačiau, žino- 
ma, visada atsiras persgordų, jų pilnas pasaulis, bet jei kuris 
skaitytojas atpažinsit save, pamąstykit, kaip smarkiai jūs galit 
pakenkti vaikinukui arba mergaičiukei savo savanoriškai 
užsikrauta policine veikla; mes tai nešiosimės savyje visą gy- 
venimą žaizdų, kurios niekada neužgyja, pavidalu, žaizdų, at- 
sinaujinančių vos tik susidūrus su kretinu viršininku, eilinius 
žeminančiu seržantu, merginomis ir vaikinais, jaučiančiais pra- 
našumą dėl kitokio socialinio statuso arba didesnio pasitikėji- 
mo savimi, bet kuo, kas primena neteisybes, kurias mes paty- 
rėme, nes kaip mes galim pasipriešinti, vienintelis būdas - iš- 
rėkti Persgordui: 

Pirdūne! 

Atšok! 

Susišukuok! 

Rezultato laukti netenka: šlykštus pirdžius leidžiasi paskui 
mus, mes lekiam kaip šunų gauja, jis persekioja arčiausiai sto- 
vintįjį dvidešimt metrų, atstumą, kurio jam prireikia supras- 
ti, jog niekados nepavys tų, kurie bėga gelbėdami savo gyvy- 
bę, kurie niekada nėra patyrę to, kad suaugęs vyras vytųsi 
vaiką, ketindamas jam suduoti. Uždusęs Persgordas liaujasi, 
apsisuka ir areštuoja kamuolį, pasiima jį su savimi, nepaisyda- 
mas mūsų garsiai reiškiamo nepasitenkinimo, pasikiša jį po pa- 
žasčia tam, kad grįžtų į savo balkoną prie savo jau ataušusios 

kavos su pasimėgavimu laukti Džerio Viljamo gimdytojo, ka- 
ringo Arbetet* spaustuvininkų profsąjungos atstovo, irgi ger- 
biamo kieme asmens, paskambinsiančio į duris ir būsiančio pri- 
versto pateikti pasiaiškinimą, kodėl jo vaikis spardo kamuolį, 
nepaisydamas draudimų. 

Grąžink kamuolį, senas pirdžiau. 

Ką pasakei? 

Pasakiau, kad grąžintum kamuolį, senas pirdžiau. 

Tai ne kas kitas, o Mikė, drįstąs išrėkti ką nors panašaus - ir 
nepabėgti. Jo balse girdėti tai, kas netgi tokį nejautrų tipą kaip 
Persgordas priverčia stabtelėti, atsigręžti ir išklausyti dešimt- 
mečio, kuris nesitraukia, kuris žino, kad visos moralinės teisės 
jo pusėje, ir kuris pakartoja: 

Duok jį čia. 

Tu su manimi taip nekalbėsi. Pasisaugok. 

Pats pasisaugok. 

Dabar ir mes, likusieji, suakmenėjame, Mikės makaulėje kaž- 
kas vyksta, Persgordas pajunta netvarką, įžvalga, kad jis susi- 
dūręs su kažkuo, neketinančiu leisti jam išeiti kaip nugalėtojui, 
lėtai jį užvaldo ir jis nežino, kaip elgtis tokioje situacijoje, taigi 
jis griebiasi vienintelio jam žinomo ginklo prieš vaikus, jis pa- 
kelia dešiniąją smogti ir pasiunčia tvaksnį, kuris būtų išvirtęs į 
skambų antausį, jeigu Mikė nebūtų to numatęs ir išsisukęs. Del- 
nas perskrodžia orą ir Mikė išmuša kamuolį iš Persgordo glė- 
bio, perduoda jį Rogeriui, kuris erzindamas uždeda ant jo vie- 
ną koją - arba taip turėtų būti, jei pasaulis būtų teisingas, ta- 
čiau pasaulis nėra teisingas, jis žiaurus, Mikės koja užstringa 


* Švedijos laikraščio pavadinimas. Išvertus reiškia „darbas“. 

Persgordo rankoje, jis praranda pusiausvyrą ir Persgordas jį 
apžergia, užlaužia rankas ir spaudžia prie žemės. 

Dabar jau nesi toks atžarus! 

Paleisk mane, nes gausi į snukį. 

Ir kokiu gi būdu? 

Persgordas šypsosi, taip, jis šypsosi savo šėtoniška šypsena, 
svarsto, kaip jam nubausti berniūkštį, kuriam tarp menčių įrė- 
mė savo dešinįjį kelį, ir nepastebi Rolės, skatinamo savo nese- 
niai įgytų komunistinių žinių apie klasių kovą, solidarumą ir 
neapykantą valdžiai, prisiartinusio jam prie šono ir garsiausiai 
įtraukimu sukaupusio monstriško dydžio skreplį, kurį teliuskuo- 
ja burnoje kaip didžiulį irisą ir laukia tobulos akimirkos šūviui. 

Alio! 

Persgordas atgręžia į Rolę savo prakaituotą veidą ir šis iš- 
leidžia klampų skreplių gurgulą. 

Persgordas sunkiai pakyla nuo Mikės nugaros. 

Aš pakalbėsiu su tavo tėvais, tai paskutinis jo grasinimas 
prieš pasišalinant, be kamuolio, skreplys it žalzgaslydis baken- 
bardas. 


Po rungtynių mes gulime žolėje, išsekę, apduję, Janis buvo 
nusiųstas parnešti gėrimo ir, aišku, nebegrįžo. Tuomet aikštėje 
pasirodo Tomas ir Anki, ir Danė su alaus pakuote ir palaidu 
Kingu. 

Tomas spirteli kamuolį savo šlepete. 

Kaip einasi, snargliai? 

Anki žvengia, jos akys apvalios kaip stalo teniso kamuoliu- 
kai, ji ir iš piršto juokiasi, džinsus ties šlaunimis patrynė smė- 
liu, kad jie darytų tinkamą nusidėvėjimo įspūdį, spokso tiesiai 


|:27 


priešais save nieko nesakančia šypsena, sudrimba į žolę, pasi- 
guldo prie savęs Danę. Danė geria alų ir pastebi mane. 

Kaip skautė? 

Nežinau, - sakau aš, nes tikrai nežinau, kaip sekasi Moni- 
kai, ar iš viso sekasi, ji apie tai nedaug kalba, ir jeigu kas ir 
vyksta, tai Tomas ir Anki, jos klasiokai, turėtų žinoti. 

Arji šią vasarą kala apie molekules? 

Nemanau. 

Ji niekada neturėjo vaikino, ar ne? 

Aš trukteliu pečiais, geriausiai kuo mažiau aušinti burną. 

Danė, pilnametis, gyvenantis su tėtušiu Riksbygene, užiman- 
tis prekeivio pozicijas pačiame žemiausiame kaifo preparatų 
piramidės sluoksnyje, maukia alų, apsidairo. 

Roge, kaip laikaisi? Kaip šiemet sekėsi stovykloj? 

Rogeris nudelbia žvilgsnį žemyn. 

A, ar patiko barakas? Ką veikėt? 

Nieko ypatingo. 

Susėdę ratu dainavot šlagerius ir smaukėtės? 

Anki žvengia. Džeris Viljamas irgi žvengia, tik dėl kitų prie- 
žasčių, jo veidas kaip burokas. Tomas neatstoja: 

Roge, parodyk, kaip smaukėtės. 

Pats parodyk, jei jau tau taip patinka! 

Roge, velniai griebtų, pirmyn, trauk pimpalą, - nusiviepia 
Danė ir ragina: — Kingai! Ieškok, Kingai! 

Aviganis lekuoja, uostinėja Rogerį, tarpkojį, veidą, spran- 
dą, Rogerio viršutinė lūpa virpa, jis surakina kojas. 

Ir vėl apsimyši kaip visada? 

Liaukis, - prašo Mikė, sėdintis atokiau nuo mūsų visų. — 
Patrauk Kingą. 

Kas tau? 

Ar negali palikt jo ramybėj? 

Tomas traukia Kingą už apykaklės šalin nuo nejudančio 
Rogerio. 

OK, - sako jis, - atnešk kamuolį, pažaisim. 

Mes ilsimės, - paprieštarauja Rolė. 

Pasakiau, kad dabar žaisim. Kelkitės. 

Pamažėliais mes atsistojame. Ne taip greitai, kad Tomas ir 
Danė gautų kvitą, jog mes iki apsimyžimo jų bijom, bet ir ne 
per lėtai, idant netrūktų jų kantrybė ir jie nepaleistų į darbą 
rankų, ir jeigu jau visiškai atvirai, tai kad ir kaip bijotumėm, 
mes į juos lygiuojamės, virpuliukas būti šalia jų, nugirsti 
nuotrupas jų istorijų apie automobilius ir alkoholį, įsilauži- 
mus ir pasiutėlių prabangiuose automobiliuose muštynes, — 
ta apgailėtina svajonė, kad po kelerių metų gali būti, kad kie- 
mą valdysime mes! 

Anki atneša kamuolį, vėl nuspiria į krūmus. Danė švilpteli 
Kingui, prisega jam pavadėlį ir numeta Osai. 

Pasaugok. 

Osa jau beveik Besasižikinio Ian) o Danė atsigręžia į aikštę: 

Mes prieš klabą*. Mes ir Rogė. 

Priklausyti klabui yra tas pats, kas nebebūti Krujufu, nebe- 
galėti naudoti apgaulingų manevrų, pačiam varytis kamuolio, 
tai reiškia būti tik stulpu, kurį reikia apeiti, o už kiekvieną ban- 
dymą žaisti savarankiškai esi apdovanojamas spyriu į blauz- 
dą, niuksu į šonkaulius, smūgiu. Tai tolygu savojo identiteto 
praradimui ir mokymuisi iškęsti tai kuo anonimiškiau. Susi- 


* Club - klubas (angl.). 

taikymas su tuo, kad akimirką liaujiesi egzistavęs. Tačiau Ro- 
geris protestuoja garsiu nee. 

Kas per nee? 

Aš nežaidžiu toje pačioje komandoje su narkomanais. 

Danė palinksta prie jo. 

Kas narkomanas? 

Pats Žinai. 

Nee, pasakyk, kas čia narkomanas, Roge. 

Rogeris tyli. 

Kas, Roge? Aš? Anki? 

Taip. 

Kas? Noriu išgirsti tave tai sakant. 

Tu. Ir Anki. 

Danė stebeilijasi jam į akis. Po to jis uždeda ranką jam ant 
peties. 

Tu neblogas šūdžius, Roge. Ne boba kaip kiti. 

Ir dar sušunka: 

Rogė priimtas į klabą! Pradedam žaidimą! 


MALMĖS FUTBOLO KLUBAS LAIMI VISAS RUNG- 
TYNES, pusę komandos išsiunčia į nacionaline rinktinę. Busė 
ir Taperis yra miesto didvyriai, taip pat Puskas, Kristeris Kris- 
tensonas ir Janė Mioleris*; miesto genijai ir bepročiai nesitrau- 
kia nuo stadiono - štai kad ir menininkas Dingė Davidas, ko- 


* Futbolininkai: Ferenc Puskas - Vengrijos, Krister Kristensson, Janne Mėller — 
Švedijos. 

lekcionuojantis rungtynių programėles ir, kalbama, atmintinai 
mokąs vieną telefono katalogo puslapį; nepamirškim ir miesto 
herojaus Garinčos*, pasidedančio kamuolį ant pieno pakelio, 
įsibėgėjančio trisdešimt metrų ir mušančio baudinius treniruo- 
čių aikštėse. Bet miesto dėmesio nestokoja ir Tagė Tusa**, vis 
dar tebevaikštantis su suknele ir aukštakulniais -jis irgi miesto 
didvyris; ir štai dviračiu į mus atidumia dar vienas iš jų - į 
mane, Janį ir Rolę, stypsančius didžiojoje žaidimų aikštelėje tarp 
kiemo ir stadiono, ten, kur mūsų tinkamų proporcijų azoto rūgš- 
ties ir cukraus mišinys užsiliepsnojo, degė tirštai dūmindamas 
ir paliko juodą kraterį ant vieno medinių bortelių palei sūpy- 
nes, - šis vienas iš drovesnių miesto herojų variantų išties atro- 
do it savo paties karikatūra: raudonas paburkęs snukis, sulipe 
prišukuoti plaukai, rusvas švarkelis ligi juosmens su ligi smak- 
ro užsegtu užtrauktuku, purvinaruožiai antriešiai, sustabdo 
dviratį, tebesėdėdamas balne, klausia: 

Kuo užsiimat, vaikigaliai? 

Niekuo, - atsakau aš. 

Nedarot nieko pavojingo? 

Kad nee. 

Jis timpteli užtrauktuką į viršų. 

Gal turit noro prisidėt prie manęs ir truputį man pagelbėti? 

O ką? 

Eime ir pamatysit. 

Bet ką gi? 

Pamatysit. 


* Garrincha - Brazilijos futbolininkas. 
** Tage Tosa - vienas garsiausių Malmės originalų, dėvėjusių moteriškus dra- 
bužius. 

Dėstyk, koks reikalas, negudravęs, — sako Janis. 

Tik padėti man namuose padaryt vieną dalykėlį. 

Nee, aš ne, - atsako Rolė. 

Gausit po penkiasdešimt kronų kiekvienas. 

Už ką? 

Padėsit man truputį. Nieko baisaus. 

Mes nenorim, - sakau aš. 

Tik įsivaizduokit, ką galit už tuos pinigus nupirkt. 

Mes susižvalgom. 

Penkiasdešimt kronų, - sako jis. 

Mes tiesiog nenorim! 

Kodėl ne? Mes greitai. 

Jis užkelia vieną koją ant pedalo. 

Jeigu eis vienas iš jūsų, gaus visus pinigus. Šimtą penkias- 
dešimt kronų. Ką, ką tu į tai? 

Janis nusisuka, kulnu gręžia smėlį. 

Šimtas penkiasdešimt kronų, ei. 

Dūlink, - sakau aš, - kitaip atsivesiu tėvą! 

Porsfyras, toks jo vardas, nusivylęs žiūri į mus, jam kažkas 
ant liežuvio, tačiau pakelia nuo žvyro ir kitą koją ir numina 
lygiai taip pat lėtapėdiškai, kaip ir atmynė. Mes žinom, kas jis, 
nors anksčiau jo niekada nesame regėję akyse, jis lindo ir prie 
Džerio Viljamo, ir prie Bogdano, mes net žinom, kur jis gyve- 
na, trečiame aukšte, 19 C, už parduotuvių; mes buvom ten nuėję 
ir perskaitėm jo vardą ant lentelės prie įėjimo, ir girdėjom visas 
istorijas, kurias Tomas ir Danė apie jį pasakojo, ir ką tie, kurie 
eina su juo, yra priversti išdarinėti už pinigus. Jam nuvažiavus 
penkiasdešimt šimtą metrų Janis įlekia į vieną iš medinių bokš- 
telių ir ištuština plaučius: 

Sušiktas pedrylkaušis! 

Porsfyras neatsigręžia, jam nė motais, kas šaukiama pavy- 
mui, toliau mina žvyruotu takeliu stadiono link, o mes bėgam 
atgal į kiemo teikiamą priebėgą, spardome akmenėlius po ko- 
jomis ir šiukšlių dėžę prie Rolės laiptinės, kur vėliau stoviniuo- 
dami ilgai nesiliaujame šnekučiuotis apie tai, ką Porsfyras sakė 
ir ko norėjo, idant tai taptų pakeliama, įvyniojame baimę, kad 
ją būtų galima pažaboti, kol mūsų motinos duoda signalą, jog 
vakarienė paruošta. 

Kaip sekėsi šiandien Revenyje, Monika? - užklausia motina 
mums pavalgius. 

Šiaip sau. 

Bet viršininkui tu patinki? 

Šiandien jam laisvadienis. 

Taip, bet apskritai. 

Manau, šiaip sau. 

O tau, Juhanai, - sako motina, norėdama, kad aš ir Monika 
pasiliktume po vakarienės prie stalo ir pasikalbėtume, ir aš 
svarstau, ką čia man pasakius - mes negalim abu sėdėti ir šiaip- 
suotis tuo, ką aš galėčiau pasakyti, bet ko nederėtų sakyti. Mo- 
tina pasvyra virš stalo, atsiremia į plokštumą, kad nugarai tek- 
tų ne visas svoris, po laisvadienių skausmas aštriausias, kūnui 
„dar nespėjus atprasti nuo poilsio ir skausmui vėl netapus kas- 
dienybės dalimi. 

Kaip jautiesi? —- sako Monika susirūpinusi. 

Gerai. 

Taip neatrodo. 

Nieko tokio. 

Ar nederėtų tau apsilankyti pas gydytoją? 

Tris dienas pabūti namie galiu ir be jo, - sako motina, nes 
Kojinėje gydytojo pažymėjimo reikalaujama jau po trijų dienų, 
vadovybei nereikalingos siuvėjos, besitrinančios namuose gry- 
nai iš tingumo, tačiau motina namuose neliks, rytoj ryte ji at- 
sistos lygiai taip pat kaip visais kitais rytais. 

Ar neprisėdus mums ant sofos? Indai gali palaukti. Tuoj pra- 
sidės Žinios. 

Motina pakyla įrėmusi delnus į stalo paviršių, sustingsta taip 
užmerktomis akimis, įtraukia oro, išsitiesia, atlošia pečius ir iš- 
kvepia, pasigirsta stenėjimas. Ji nueina į svetainę ir išsitiesia 
ant sofos - kojos ant grindų. Už sienos girdėti gergždimas. Tai 
Bogdanas mokosi groti smuiku pas poną Havličeką. 

Motina pakartoja: 

Kaip tau šiandien sekėsi, Juhanai? 

Gerai. 

Sėskis čia ir pasakok. 

Ji pasislenka taip, kad šalia jos atsiranda vietos. Jos veidas 
persikreipia, kai nudiegia tarpumentį. 

“| Ne dabar. Aš padėsiu Moncei. 

Betgi, mielas Juhanai, ar negalėtum sakyti Monikai? 

Ar įjungti televizorių? 

Ne, dar ne. 

Ar nepaskambinus mums į duris ir nepaprašius liautis grojus. 

Ji neigiamai numoja ranka. 

Aš ir Monika pasirūpiname indais. Monika plauna, aš šluos- 


* Tuomet buvo tokios realijos. Kitose darbovietėse gydytojo pažymėjimo rei- 
kalaudavo po keturių ar penkių dienų. Įstatymas, kad gydytojo pažymėjimo 
reikia vos po vienos dienos, buvo priimtas 1992 metais. 

tau ir neišsisukinėju, lieku stovėti suspaudęs šluostę rankoje tol, 
kol viską baigiame ir sesė nušluosto plautuvę, išgręžia skudurė- 
lį ir padžiauna jį ant čiaupo taip kaip motina. 

O vakare, Monikai išsliuogus iš drabužių ir užsivilkus nak- 
tinius marškinius, užsidegus naktinę lempelę ir atsivertus Ka- 
rinos Boje* knygą, pasigirdus spynos spragtelėjimui ir mannu- 
sisukus į sieną miegoti, yra užsilikęs smalsumo likutis, ne, tie- 
są sakant: nerimas, kažkas, kas šliaužioja manyje. 

Monce? 

Mm. 

Pažįsti Porsfyrą? 

Jis mokytojas? 

Nemanau. 

Tuomet kas jis? 

Ai, nesuk galvos. 


TAČIAU IR BEGALINĖMS VASAROS ATOSTOGOMS 
ateina galas ir laikas nusiteikti Anebergo mokyklai, dviem ei- 
lėms ilgų barakų su mokytojų kambariu ir sporto sale viduryje 
it kokia sala tarp jų, valgykla, laisvalaikio centru ir sodu viena- 
me mokyklos kiemo gale. Man ir Monikai galėjo tekti laimė 
lankyti privačią mokyklą. Motina parašė prašymą priimti mus 
į Bladino mokyklą, tačiau sulaukė rūgštaus atsakymo, jog ne- 
turinti deramų pajamų, suteikiančių tokią teisę. 

Neįmanoma suklysti, kad mokslo metai jau prasidėjo, kai 


* Karin Boye - garsi švedų poetė. 

besikrapštydamas akis pakeliui į tualetą koridoriuje užkliūni 
už Hanės perliukais nusagstyto krepšio - Hanės, taip, kuri da- 
bar beldžiasi į šios istorijos vartus, šiek tiek anksčiau, nei bu- 
vau sumanęs, tačiau dabar ji čia, šį ankstyvą rugpjūčio rytmetį 
ji sėdi mūsų virtuvėje ilgais banguotais plaukais, palaidine iš 
Indiska* parduotuvės ir dūmais, besirangančiais iš jos suktinu- 
kės, taigi verčiau mikliai ją pristatysiu. Hanė yra geriausia Mo- 
nikos draugė, vienintelė, lanko tą pačią klasę ir gyvena viena- 
"meišuž parduotuvių stūksančių aštuonaukščių. Ji ateina kiek- 
vieną rytą ir valgo su mumis pusryčius, grįžta su Monika namo 
iš mokyklos, grįžta net jeigu Monika dirba arba išėjusi į Karna- 
nės būrį. Ji geria kavą su motina ir rūko, vien jau šitai turėtų 
atstoti Hanės pristatymą, tai, kad motina jos rūkymą toleruoja, 
netgi padedajai peleninę, kartu įspėdama Moniką, kad ši šiukš- 
tu neliestų cigarečių. Aš paklausiau motinos, kodėl Hanė ne- 
gali valgyti pusryčių savo namuose. 

Nemanau, kad namuose jai itin gera, - atsakė ji. 

Ar jos motina bloga? 

Jai sunkiau su tėvu. Ar ne, Monika? 

Jos tėvas beprotis. 

Ar susidūrei su juo ir jos motina? 

Nė su vienu išjų. 

Hanė įsitraukusi į politiką, propaguoja alternatyvą“*, Moni- 
ką tempiasi su savimi į demonstracijas ir susirinkimus kairiųjų 
bendruomenėje Molevongo aikštėje, kurioje Hanė praleidžia 
daug laiko. Hanė žino, kad bus paprasčiau, jeigu pirmiausia 


* Šioje parduotuvėje prekiaujama gana prastos kokybės prekėmis. 
** Turimi omeny kraštutiniai kairieji. 

gaus žalią šviesą iš motinos, ir ją gauna, net jei, motinos many- 
mu, jos idėjos tikrai beprotiškos. Kaip antai, kai ji aprėkė moti- 
ną dėl šaldytuve stovinčios konservuotų vaisių skardinės iš Pie- 
tų Afrikos - gryniausia kiaulystė, o vakare matėme ją kieme, 
sėdinčią ant dviračių stovų prie žemojo namo šono: smilkstan- 
ti cigaretė, penkiolika metų, išėjusi lauk dėl Pietų Afrikos kon- 
servų, 0 namuose keistas tėtušis. 

Ko gi klausai jos, jei tos idėjos tau atrodo tokios beprotiš- 
kos? - paklausė Monika. 

Man patinka jos entuziazmas, - gynėsi motina. —- Tačiau aš 
nepritariu jos nuomonei. Tu turėtum irgi būti tokia kaip ji. 

Kokia tokia? 

Turiu galvoje truputį daugiau iniciatyvos. 

Iniciatyvos? Gal pradėt rūkyt? 

Dabar motina tyli. Ji tikriausiai ir pati nežino, ką reiškia „ini- 
ciatyva“, nes Monikai draudžiama būti per panašiai į Hanę, per 
daug ją mėgdžioti, užtektų to, kad Monika būtų truputį labiau... 
prieinama. 

Juk nedarot nieko neteisėto tuose susibūrimuose, Monika? 

Kaip antai? 

Ne, aš tik paklausiau. 

Monika įpila man šokoladinio pieno, kavos Hanei ir arba- 
tos sau. Ji supjausto duoną ir įspraudžia dvi riekes į skrudintu- 
vę. Nosis arbatos puodelyje, Hanei sukant naują cigaretę, vėl 
palaižant popierių ir sakant, kad būtų gerai nebegirdėti šūdo 
malimo, ne daugiau, tik tiek, kad Monika, kuriai aiškiai patin- 
ka pažymiai, žinotų, jog disbalansas jų draugystėje išlieka, bet 
neverta dėl to daugiau aušinti burnos. Paskui jos numina į 
paskutinius Damfrio gimnazijos metus. 

Mes, vaikinai, susirenkam anksčiau, tai lyg gamtos dėsnis, 
jokio susitarimo nėra, egzistuoja tarpusavio supratimas, ir da- 
rome tai, stengdamiesi nepakliūti į akis gimdytojams tarpe tarp 
dviejų triaukščių namų Flagmano gatvėje, dugne plačios asfal- 
to juostos, nelyginant kvartalo Champs-Elysėes*, vedantys į su- 
permarketą, kur asfaltuotos aikštutės automobiliams iš abiejų 
pusių ir kur tetulės persekioja nenulipančius nuo dviračių; mes 
truputį pasipuošę, ne taip kaip į baigimą ar panašiai, tik trupu- 
tį Svaresni nei paprastai (aš esu drabužiais, kuriuos paruošė 
motina) ir naujomis spalvoto plastiko kuprinėmis, tuščiomis, 
dirželiai sukryžiuoti ant pilvo. Džeris Viljamas gavo dovanų 
skaičiavimo mašinėlę ir netgi moka ja naudotis, jeigu jis prade- 
da nuo47 ir atlieka ilgą kelių pakopų veiksmą laikydamas skai- 
čiavimo mašinėlę žemyn galva, iš skaitmenų susiformuoja 
„palmė“, beveik. Lasė atėjo tuščiomis rankomis. Jis visą vasarą 
išbuvo kaime, išskyrus paskutines dvi savaites, kurias pralei- 
do Kipre ir buvo evakuotas, ką tai iš tiesų reiškia - neaišku, bet, 
anot Lasės, tai nelyginant būti karo belaisviu, tačiau maitintis 
tris kartus per dieną kelionių agentūros sąskaita, gyventi atski- 
rame viena su puse žvaigždutės prabangesnio, nei buvai užsa- 
kęs, viešbučio numeryje, o paskui būti pargabentam namo vie- 
na diena anksčiau ir — atidžiai įsižiūrėkite į skiedžiantį Lasę, 
nes po penkiolikos metų arba, tarkim, po dvidešimties, pama- 
tę jį, visiškai pasinėrusį į girtuoklystę, mes nusuksime akis į 
šalį, o galbūt tai įmanoma įžvelgti jau dabar, pastebėti ženklus 
laiku, jau nuo to.momento, kai jis įžengia į šią istoriją, o gal 
nėra jokių ženklų — čia tik toks Lasė, nueisiantis keistą kelią 


* Eliziejaus laukai (pranc.) - gatvė Paryžiuje. 

nuo nebaigtos mokyklos devintoje klasėje iki praleistų atsitik- 
tinių darbų ir nutrauktų nuomos sutarčių, soc. landynių, Mi- 
sionierių nakvynės namų, kol paklius į beprotnamį, vadinamą 
Jėzaus parku, arba atsisės ant kokio suolelio palei Kungsgatą 
už Priešgaisrinės dalies kartu su gauja tokių pačių bedančių, 
šiaušūnų draugelių, dvokiančių myžalais, kurių veidus alko- 
holis išvagojo giliomis raukšlėmis, arba miegos krūmokšniuo- 
se, želiančiuose aplink Šv. Pauliaus bažnyčią, apsikabinęs Ro- 
sitą arba Metro Rudėę; Lasė taps vienu iš tų, kuriuos mes skub- 
riai aplenksime, apsimesime nematą, negirdį, - nesveika kasa, 
porėta it grybas gydytojams palopyti, įspėjimai, kuriuos už- 
gerdamas jis pila lig sąmonės netekimo. Vienas iš tų, kurio ne- 
norėsim pažinti. Bet dabar jis dešimties, moka komandas ir ka- 
rinius laipsnius graikiškai ir entuziastingai pratrūksta: 

Užmušk jį, Jani! 

Pats užmušk. 

Tu jį radai. 

Reikėtų paskambinti policijai, - sako Mikė. 

Mes pakibę ant turėklų aplinkui laiptus į rūsį, kuriame lai- 
komi dviračiai, prie 6 C. Apačioje kamputyje susigūžęs sergan- 
tis triušis. Rolė baksi į jį storu pagaliu, kurį sužvejojo krūmuo- 
se. Triušis nereaguoja. Tačiau Mikė paskambinti policijai nega- 
li, nes triušis priklauso Janiui, remiantis nuosavybės logika, 
kuria vadovaujamės it kelrodžiu, o remiantis moralės logika, 
kuri visada nukonkuruoja nerašytas kvartalo taisykles ir kuri, 
savo ruožtu taip pat būdama nerašyta, greičiau yra nemorali 
logika ir remiasi Lasės padėtimi šutvėje, triušis priklauso La- 
sei, o Lasė nė už ką pasaulyje nenorės visko perduoti farui. 

Tada tu, Juhanai. 

Tau pasimaišė? 

Skystaklynis. Rogeri? 

Eik tu. 

Tu neišdrįsi. 

Aišku, išdrįsiu. 

Tada varyk. 

Kuriam galui? 

O ką aš sakiau? Tu neišdrįsi. 

Išdrįsiu! 

Tu boba, Rogeri. 

Rogeris mindžikuoja vietoje, seilėjasi, spjaudo aplinkui, sei- 
lės smulkiu lietumi iškrinta ant akmeninių trinkelių. 

Tu tikra skystaklynė boba, štai kas tu! 

Visai ne! 

Baili, sušikta skystaklynė boba! 

Rogeris atima iš Rolės pagalį ir lekia laiptais žemyn iškėlęs 
jį virš makaulės, vožteli taip, lyg tai būtų jėgos testas Tivolyje*. 
Pasigirsta tekšt tekšt tekšt tekšt, kai triušis išsiploja ant betono, 
o Rogeris tą dieną apie tai daugiau neprataria nė žodžio, nes jis 
nenori galvoti, kas bus, jei grįš namo su kraujo dėmėmis ant 
savo šviesių gabardino kelnių. Jis bloškia pagalį į šalį ir lekia 
siaubo kupinomis akimis Retsvegeno dviračių taku, suplyšu- 
siam krepšiui Puma, apklijuotam „Už švarią Švediją“ lipdukais 
trinksint į šlaunis, mokyklos kiemas, tualetas prie valgyklos — 
užsirakina, karštligiškai trina kelnių klešnes drėgnomis popie- 
rinėmis servetėlėmis, grįžta šlapias ligi kelių. Dėmės tebėra, ir 
padidėjusios. 


* Pramogų parkas Kopenhagoje. 

Merginos susispiečia į būrį, kikčiojančios, kasuotos, ką tik 
išlygintais drabužiais. Osa su motina, atlydėjusia ją į mokyk- 
los kiemą, įprastine tvarka pasisveikins su mokytoja, rekto- 
rium, sesele, visa kompanija. Laila irgi su motina, ji su ja kiek- 
vieną dieną, jos kartu atvažiuoja dviračiais iš Holmos, nes Lai- 
lai teko pakeisti mokyklą, o paskui jos močia laukia už tvoros, 
kol nuskamba skambutis ir mes sustojame po du į eilę, betgi 
Laila, Dievulėliau, ta, kurią praeitais metais vadino Riebokšle 
Laila, dabar ji liekna ir išblyškus lyg perdžiūvusi šmėkla su 
plačiu megztiniu... 

Edvardas Palinas tvoskia raktų ryšulį ant pageltusio moky- 
tojo stalo, signalizuodamas, kad išbrėško pirmoji karti pamo- 
ka. Jis garsėja kietu griežtumu, gandus apie kurį skleidė kartos 
buvusių jo mokinių, išmuštruotų tvirčiausio jo įsitikinimo, kad 
tarp disciplinuojančių priemonių, paklusnių atžalų ir gerų mo- 
kymosi rezultatų egzistuoja tiesioginys ryšys, savo ruožtu gan- 
dai virto kraupiom istorijom apie siaubūnišką terorą ir paliki- 
mus po pamokų ištisai parai, tačiau buvo ir kitokių, priešingos 
krypties gandų, sklindančių iš mokytojų kambario - apie mus, 
dėl jų Palinas dabar nenuleidžia akių nuo mūsų budėdamas 
mokyklos kieme. 

Aha, tai čia jūs man kliuvot! 

Išvydęs gražią puokštę galinėje eilėje: aš, Bogdanas, Rolė, 
Janis, Lasė ir Rogeris, priešais mus Džeris Viljamas ir Mikė, aš- 
tuonios ilgaplaukės ševeliūros, kurių vandeniu prišukuotus 
sklastymus ištaršė vėjai, aštuonios sutaršytos makaulės, kurio- 
se Palinas prabarbens skylę kaip kiaušiniuose per pusryčius ir 
iškabins ten teliūškuojančią tešlą, kad pripildytų jas kitokių gy- 
venimo tiesų. Kliuviniai racionalumu pagrįstam mokymui, o 

taip, jis mus atpažįsta su ta sunkiai apibūdinama šypsena, - ja 
perrikiuoti jam prireikia maždaug septynių su puse sekundžių, 
berniukas prie mergaitės. Sisi timpteli savo stalą į save, kai ma- 
ne prispaudžia prie jos. Pasigirsta Janio protestas. 

Man ir čia gerai, tamsta mokytojau. 

Palinas - nė žodžio. Jis prieina prie Janio, Janio, kuris bando 
susigūžti virš stalo ir tapti kuo nepastebimesnis, kuris apsiveja 
kojomis aplink kėdės kojas; Palinas palinksta ties Janiu, šis įsi- 
"kimba į suolą, įsikimba tvirtai abiem rankomis, ir teisingai da- 
ro, nes po akimirkos jis jau ore, Palinas pakelia jį, kėdę ir suolą 
imtynininko gniaužtais ir nuleidžia visą ekipažą ten, kur jam 
atrodo tikslingiausia: pačiame priekyje, tiesiai priešais moky- 
tojo pakylą. Jis tai atlieka triuškinamai efektyviai, o tai padaro 
maksimalų numatytą poveikį: mes pritylame, atsisėdame ant 
kėdžių tiesiai — ir galima įtarti, kad veržlus įsikišimas į sociali- 
nę klasės struktūrą iš Palino požiūrio taško turi griežtas, žinių 
logika pagrįstas priežastis. Po to jis pradeda. 

Larsas Okė Andersonas. 

Aš. 

Ar tu Tomo Andersono brolis? 

Taip. 

Taip ir maniau. Jeigu būsi ramus, mes sutarsime. Janas Da- 
lėnas. 

Aš. 

Tai čia tu. Gerai, kad perkėliau tave į priekį. Rogeris... ar čia 
parašyta Felmanas*? 


* Žodžių žaismas - reiškia „blogiukas“. 

Slopus įsitempusios bendruomenės kikenimas. 

Feltmanas. 

Tai juk irgi pavardė. Sąraše įsivėlė klaida. Rolandas Fri- 
bergas. 

Čia. 

Sakyk „aš“. Matau, kur tu sėdi. 

Aš. 

Džeris Viljamas Hansonas. Ar tave vadina Džeriu, ar Vil- 
jamu? | 

Abiem. 

Džeriu Viljamu? 

Taip. 

Johanas Kraftas. 

Aš. 

Nesisupk ant kėdės. Osa Lehtonen. 

Aš. 

Karina Lindgren. 

Aš. 

Mikaelis Personas. 

Aš, tamsta mokytojau. 

Bogdanas Petrovičius. 

Aš. 

Tu gerai kalbi švediškai. 

Taip. 

Reikia sakyti „ačiū“. Laila Svenson? Ar Lailos Svenson čia nėra? 

Yra. 

Tai atsiliepk gi! 

Ir t. t. Sąraše 28 pavardės, jis baigiasi Sesilija Omark. 


| 43 


Palinas su kaklaraiščiu, tvido švarku ir Lūkerol* saldainiu- 
kais kišenėje, kurių paslapčia įsispraudžia į srėbtuvę atsikrenkš- 
damas ir pusiau pasisukęs į juodą lentą; iki pensijos jam liko 
vieneri metai, tačiau, prieš nuleisdamas bures visiems laikams, 
gavo leidimą praplukdyti mus pro nenuspėjamas penktos ir 
šeštos klasių seklumas ir šcherus į saugų gimnazijos uostą. 

Tačiau šią savo paskutinę kelionę jis atliks turėdamas deny- 
je pavaldinį - barzdylą su džinsais, prasegtais džinsiniais 
marškiniais ir krepšiu, panašiu į Hanės, kadaruojančiu ant siau- 
"rų pečių. 

Atsiprašau, — sako jis. - Pramiegojau. 

Taip gali nutikti ir patiems geriausiems, — tarsteli Palinas, 
nutaisęs grimasą, reiškiančią, kad taip negali nutikti, tai tiesiog 
neleistina. O mums jis sako: 

Tai Tomis Johansonas. Jis - praktikantas ir bus mano... mo- 
kys jus kartu su manimi šiais mokslo metais. 

Šį pusmetį, - pataiso Tomis Johansonas ir atsisuka į mus: 

Mane vadina tompa**. Ir jūs galit taip vadinti, jei norit. 

Per savo pirmąją pamoką tompa leidžia mums eilė po eilės 
pasakyti savo vardus, kaskart juos pakartodamas, lyg atlikda- 
mas logopedo užduotį, o Džeriui Viljamui dar mesteli, koks kie- 
tas jo vardas, ir išdalija popieriaus lapelius, kad galėtume užra- 
šyti ir nuspalvinti savo vardus: jis vaikštinėja ir klijuoja tuos 1a- 
pelius lipnia juosta suolo priekyje. Palinui to per daug, tačiau jis 
neišdaužia nė žodžio, jam tai būtų per žema, su įprastine jėga 
trenkia raktų ryšulį ant mokytojo stalo ir spaudžia iš mūsų sy- 


* Mėtiniai įvairaus skonio saldainiukai burnos kvapui gerinti. 
** Tompomis vadinami visi mokytojai praktikantai. 

vus po pietų, o kai tompa pasirodo per paskutinę pamoką, prieš 
jį - 28 išsivadėję, sutrikusios koncentracijos mokiniai. 

Matyt, kai kas iš netiesioginės Palino kritikos bus jį pasiekę. 
Kitą savaitę tompa mus moko anglų kalbos, iš pradžių jis ir 
toliau eina tuo pedagoginiu keliu, kuriuo pradėjo - leisdamas 
mums pasirinkti angliškus vardus — 

Galim pasirinkti ką panorėję? 

Ką tik norit. 

Ar aš galiu vadintis Crazy Horse*? 

Puikus vardas, Juhanai. 

Išskyrus Džerį Viljamą, kuris pasilieka savąjį, vardus mes 
surašome ant naujų lapelių, tokių pat spalvingų, tačiau pamo- 
ką tompa užbaigia: 

Pasidėkit lapelius į suolus. Pakaks, kad mes jais naudosi- 
mės, kai jus mokysiu aš. 

Susiformuoja skirtingos sistemos, reikalaujančios tam tikro 
santykio, ir išmokstama prisitaikyti prie abiejų - išmokstama 
visam gyvenimui. 


AR LABAI DIDELIS SKIRTUMAS mokantis gimnazijoje? — 
klausiu aš Monikos tikėdamasis atsakymo, jog bus daug dau- 
giau mokytojų, daug daugiau klasių, kurias visas reiks įsimin- 
ti, dalykų, namų darbų, daugiau valandų ir testų. 

Monika ką tik grįžo iš Revenio, kvepia pienu ir šaldytuvais, 
užpliko arbatinuką sau ir motinai, kurį jos gers įsitaisiusios prie- 


* Pasiutęs Arklys (angl.). 

šais Kažkur Švedijoje*, motina įsimylėjusi Lofę**, Monika taip 
pat, nors nepripažįsta, tik, jam pasirodžius ekrane, suraito ko- 
jas po savimi, sėdėdama susigūžusi fotelyje, prieš darsyk pa- 
kartodama chemijos namų darbus, periodinę lentelę; dabar at- 
rodo nusivariusi, pavargusi, ji padeda puodelius ir arbatinuką 
ant padėkliuko ir atsako: 

Mes neturim kambario darbui grupėmis. 

Tai atrodo lyg revoliucija***. 

Palinui neprireikia daug pamokų, kad suprastų, kurie mo- 
"kiniai neatitiks standarto, neatlaikys jo tempo, nurodyto studi- 
jų plane, gulinčiame po ranka kairėje ant mokytojo stalo. Lasei 
trečią sykį nepavykus surasti sakinyje veiksnio ir tarinio: 

Taip nieko nebus, Larsai Oke. Tau teks pasėdėti poilsio kam- 
bary ir pasimokyti. 

Patenkintas, kad galės pratinginiauti likusias penkiolika mi- 
nučių, Lasė pakyla nuo kėdės, išsliuogia iš klasės. Tačiau Pali- 
no planai siekia daug toliau, nes prasidėjus kitai švedų kalbos 
pamokai: 

Betgi Larsai Oke, tau čia ne vieta. 

Jis palaukia, kol Lasė išeis, ir tik tada tęsia. 

Šiaip jau Palinas daugiausia mus muštruoja per matemati- 
ką. Nes taip jau yra, kad jeigu supranti logikos principus, kurie 
yra matematikos grožio pagrindas, tai daugelį kitų dalykų gy- 
venime gauni veltui, be to, šis dalykas nepalieka vietos jokiai 
diskusijai apie tai, kas yra teisinga ir kas ne. 


* Muilo opera. 
** Populiarus šios muilo operos personažas. 
*** Visi žemesniųjų klasių moksleiviai Švedijoje turi klases dirbti grupėmis ir 


poilsiui. 

Rogeri, kiek gavai atlikęs kitą veiksmą? 

O Rogeris moka skaičiuoti, tik labai susinervina, jo snukis 
ima degti kaip ugnis, spokso į knygą paralyžiuotas. 

Rogeri? 

Nežinau. 

Ką tu sakai, Rogeri? 

Perskaityk, ką parašei, - kužda Mikė. - Tu suskaičiavai tei- 
singai. 

Tylėk, kol tavęs nepaklausė, Mikaeli, — nukerta Palinas, o 
Rogeris lygiai nukanda dantimis pieštuko galiuką taip, kad me- 
džio plaušelių braškėjimas nuvilnija per klasę, lūpos nusidažo 
tamsiai pilka spalva it Malmės dangus, ir kol jo mintys grum- 
dosi kaip vietos klube stovinti publika, aš galiu sau leisti trum- 
pai apibūdinti gilesnį Palino nusistatymą mokymo atžvilgiu — 
t. y. reikia leisti blogiausiems nuplasnoti, tiems, kurie, anot jo, 
dėl genetikos ir augimo sąlygų yra pasmerkti iškristi iš siste- 
mos ir geriausiu atveju, geriausiu atveju, ištarpti tinkama mėsa 
Kockums*, Limhamno kalkių kasyklai, Skonska cemento liejyk- 
lai, o jų sąskaita sutaupytą energiją skirti talentams ir šitaip, 
turint galvoje šventąjį klasės vidurkį, priversti klasę atitikti nor- 
malią visai šaliai galiojančią pasiskirstymo kreivę, tačiau - ša! 
nes dabar Rogeris pravėrė burną, kad kažką iš savęs išspaustų, 
bet laukan išsiveržia kokteilis iš skrudintos duonos su sūriu 
lygiomis dalimis, O boy** kakava, kefyras su dribsniais, du kot- 
letai su rudu padažu ir virtomis bulvėmis iš mokyklos valgyk- 
los raciono, viskas susmulkinta ir raugo suskaidyta į vientisą ir 
beveik vienalytę košę primenančią masę, drimbančią ant at- 


* Kockums - laivų statykla Švedijoje. 
** O boy - firmos pavadinimas. 

versto matematikos vadovėlio 38-39 puslapių, besiliejančią per 
suolą, ir tą pačią akimirką, kai pirmieji gurvoliai ištykšta ant 
linoleumo, Palinas jau stovi prie Rogerio: 

Jei blogai jautiesi, būtų geriausia, jei išeitum. Pasiimk ir sa- 
vo knygas. 

Rogeris pakyla nuo suolo, vengdamas pakliūti į Palino po- 
veikio spindulį, paskui jis nebegrįžta, bent jau ne į matemati- 
ką, o greitai nebepasirodys ir gimtosios kalbos pamokose. Jis 
sėdi poilsio kambaryje ir gauna spręsti lygiai tokius pačius už- 
- davinius kaip ir mes, tačiau praranda susidomėjimą matemati- 
kos grožiu ir logika bei išmoksta, įkvėptas Lasės išradingumo 
per jų bendrus pasisėdėjimus, kad, užuot leidus vėjais valan- 
das ant baudų suolelio, galima išnaudoti jas figūrėlėms vado- 
vėliuose karpyti, suolams spalvinti arba paslapčia ištykinti į 
koridorių ir pripilti vandens į mūsų kepuraites bei visiems ki- 
tiems panašiems dalykėliams. Į klasę tokie dalykėliai jų nesugrą- 
žina, o nuveda pas praktikantę. 

Tompa atėjo iš Pedagoginio, pasikrovęs visiškai naujomis 
mokslo idėjomis, kaip skatinti visuotinį Žinių įsisavinimą kla- 
sėje. Aš ir Džeris Viljamas suskaičiuojame viską, ką tik jis užra- 
šo ant lentos, paskui mums leidžiama žaisti matematinius žai- 
dimus, kurie laikomi spintose prie ilgosios sienos, žaidimus, 
kurie turi atsakymus. Mums juos sudėjus, apvertus ir patikri- 
nus, kad juodas ir geltonas trikampiai identiški, tompa papra- 
šo mūsų drauge su juo išeiti iš klasės: 

Kiti patiria didžiulį stresą, kad judu taip toli pažengėte. 

Džeris Viljamas: 

Ar mums galima toliau spręsti uždavinius iš vadovėlio? 

Nee, jums teks žaisti žaidimus, kol kiti jus prisivys. 

O aš: 

Bet tai tokia nuobodybė! 

Bet jūs gi suprantate, kad būtų neteisinga, jei judviem tektų 
mokytis daugiau negu kitiems. 

Ne, mes to nesuprantame ir, mūsų su Džeriu Viljamu prana- 
šumui nusidėvėjus, kol sėdėjome poilsio kambaryje ir zulinome 
kėdes, karpėme figūrėles vadovėliuose, tepliojome stalus, kiūti- 
nome lauk ir skandinome kitų kepures vandenyje, taip, kol da- 
rėme visa tai, kas priklauso, - mus gana greitai aplenkė visi — 
įskaitant ir Rogerį su Lase - tuomet mes grąžinami kaip nubaus- 
ti kaliniai iš karcerio, degradavę iki vidutinybių, priverstų sunkiai 
dirbti likusius mokslo metus, kad pasivytume kitus. 


MAN TIKRIAUSIAI DERĖTŲ ilgėliau stabtelėti prie Pali- 
no ir tompos savybių ir charakterio skirtumų, kad jie neliktų 
tokie paviršutiniški personažai, kokius aš juos tuomet maniau 
esant, taigi kuo skubiausiai pasirūpinsiu susumuoti: Palinas yra 
tikras, kad laikosi teisingo kurso, tik tada, kai būna nepopulia- 
rus, tompa - priešingai, tačiau apskritai visa tai palauks, nes 
kaip tik dabar į duris beldžiasi kitas dalykas, kuris man labiau 
prie širdies, nei piešti subtilius kieto sadisto ir jo veliūrinio adep- 
to portretus. 

Suskamba skambutis, Palinas išrikiuoja mus akmenimis grįs- 
tame kieme ir nužygina į valgyklą, nes dabar kaip niekada svar- 
bu, kad mes gražiai elgtumės. Mat už didelių valgyklos langų 
sėdi kiti mokytojai, valgo su savo mokiniais ir, kiekvieną sykį 
pasirodžius naujai klasei, jie nuleidžia įrankius ir spokso į pa- 

radą kaip kokie teisėjai per dailiojo čiuožimo varžybas, vertin- 
dami savo kolegų profesionalumą. 

Paskutinis manevras ir rikiuotės palyginimas prieš įleidžiant 
mus į tą pačią valgyklą, kur prieš metus susėdę ratu ant grindų 
pagaliukais mušėme taktą ta tate ta muzikos mokytojai, kurios 
didžiuliai akiniai be paliovos nusmukdavo ant nosies svarstant, 
ar dar reikėtų švaistyti su mumis laiką muzikavimui - nereikė- 
tų, išskyrus Bogdano atvejį, šis gerai mušė pagaliukais, bet vie- 
tojjų pasirinko smuiko pamokas pas poną Havličeką; į tą pačią 
"valgyklą, į kurią Osa, Sisi ir Džeris Viljamas kiekvieną mūsų 
šešerių mokyklinių metų rudenį eina dainuoti mokyklos chore 
pamokų metų; į tą pačią valgyklą, iš kurios Džeris Viljamas po 
dešimties minučių grįžta su lapeliu mokytojui, kad jo nereikia 
išleisti dainuoti. Mes pasikabiname drabužius ant plieninių pa- 
kabų rūbinėje, tuo metu Palinas užsiima vietą prie atlapotų dvi- 
vėrių durų ir ima dalyti mus į dvi linijas, kad paskubintų įžy- 
giavimą, taigi ir čia sistema. 

Padėklas, plastikinė lėkštė, įrankiai, prie pirmos virėjos — 
šliurpt! kaušas sukritusių bulvių nusileidžia it yrantis kalnų 
masyvas lėkštės viduryje, prie kitos virėjos landšaftas patobuli- 
namas balandėliais ir lakiu rudu padažu, kuriuo pagardinama 
tiek Žuvis, tiek vištienos fragmentai, kuris išsilieja, suformuo- 
damas ežerus ir kanalų sistemą taip, kad viskas tampa pažliu- 
gusiu, lengvai kabliuojamu marmalu. Kita stotelė - savitarna — 
drungnas pienas su puta Duralex stiklinėse, o tada - ant kėdės 
prie vieno iš apvalių stalų pačiame plytinio angaro gale, jei ten 
dar nesėdi šutvė šeštokų. 

Ir dabar, atsidūrus savo vietose, yra priežasčių akimirką už- 
sibūti, apžvelgti tą gniuždantį bedvasį maitinimą, ateities de- 

šimtmečiams paversiantį švedišką kulinarinę kultūrą terra in- 
cognita, sabotuosiantį mūsų susidomėjimą valgymu ir maisto 
gamyba kaip socializacija, bendravimu, mėgavimusi; nekeista, 
kad mes paauglystėje ir vėliau, išgąsdinti kulinarinio Švedijos 
paveldo, puolam prie picos plokščiose dėžutėse, čiabatos, kus- 
kuso, sušių, kiniškų patiekalų, kebabų kokioje nors užeigoje ir 
išmokstame su jais susijusių gausybę žodžių: take away, fast food, 
ready to 90, al dente*, „su viskuo“** - vien tam, kad norėdami su 
savo vaikais pasigaminti močiutės patiekalų, kurie yra neatski- 
riama mūsų vaikystės dalis, suprastume, kad nieko, absoliučiai 
nieko neišmanome apie padorų tradicinį maistą, tačiau puikiau- 
siai žinome, kaip, turint spagečių, skardinę trintų pomidorų ir 
kelias česnakų skilteles, per dešimt minučių sukurpti paken- 
čiamą vakarienę; mes negrabiai mojuojame mikseriais, anglies 
prisodrinto plieno peiliais, žvilgančiomis Alesi įmantrybėmis 
ir visais kitais privalomais rakandais, kuriuos įsigijome todėl, 
jog matėme juos bendruose mūsų laikų šaltiniuose: Elle, Gour- 
met, Gražūs namai, Švediškas stalas***, ir suprantame - pusė gy- 
venimo, bent jau gero maitinimosi nuėjo šuniui ant uodegos 
todėl, kad mokyklos virėjos užsispyrusios šliūkščiojo nenor- 
malias porcijas prasto maisto, taip ilgai šildomo valgyklose, kad 
iš jo suspėdavo išgaruoti paskutinis vitaminas - ne, pastarąjį 
teiginį aš atsiimu, tai ne virėjų kaltė, jos taip pat valdžios į fron- 


* Take away - maistas išsinešti (angl.); fast food - greitai patiekiamas karštas 
patiekalas (angl.); ready to go - gatavas maistas (angl.); al dente - taip italų vir- 
tuvėje apibūdinami tobulai išvirti makaronai (ital.). 

** „Su viskuo“ - frazė, vartojama užsisakant McDonald's restoranuose - turi- 
mi galvoje visi padažai ir kiti priedai. 


*** Žurnalai, kuriuose rašoma apie gyvenimo stilių ir maistą. 

tą pasiųstos aukos, kuriai jos šykštumas bus mestas į veidą — 
ne! leiskite man užtrukti ir pabaigti, tai mano revanšas, nes, 
taip toli nuėjus, galima savęs paklausti, iš kokio molio yra 
nudrėbti priėmusieji tokį sprendimą, kas leidžia jiems manyti, 
kad tai tinkamas tepalas įsukti mašinai visos dienos trynimuisi 
suoluose — čia pasireiškia neoficiali mokyklos vertybių siste- 
ma: teorinė šūdmalystė premijuojama, o praktinė brokuojama, 
žinių kiekybė svarbesnė už gyvenimo kokybę, naudos ieško- 
ma net ir draustinyje, kuriuo turėtų būti mokykla. 

Štai išliejau pačius stipriausius jausmus, kurie užplūsta ma- 
ne, kai imu artintis prie šios temos, galbūt man reikėjo būti at- 
sargesniam su įvardžiu „mes“. Nes, pavyzdžiui, mano many- 
mu, toks kaip Džeris Viljamas būtų pasiruošęs daug taikesnei 
versijai. Jam būdingas apetitas, kuris imtynininkų sekcijoje su- 
keltų susižavėjimą, bei ramybė pasisotinant šiame mus supan- 
čiame erzelyje. 

Gal nori ir mano balandėlių? - pasiūlau aš jam. 

Jis meta akį į mano nepaliestą lėkštę: 

Jie atšalo. 

Jis suima savo švariai išlaižytą lėkštę abiem rankomis, kuria 
nuo stalo ir atsistoja paskutinis eilėje, kuri jau nebe eilė, o tik 
dvi mergiūkštės, penktokės, besistengiančios išvengti padažo. 
Kai prieina jo eilė, jis atkiša lėkštę alkanu vaiko iš Afrikos žvilgs- 
niu po savo vešliais kirpčiais. Tačiau iš vienos virėjos priešin- 
goje pusėje pasigirsta: 

Nebeduok jam daugiau, Elsa! Jis jau gavo du kartus! 

Ir virėja Elsa, sužvejojusi iš skardos du patežusius balandė- 
lius, atitraukia ranką, pakeisdama grimasą iš tos, kuri leidžia 
manyti, kad ji myli vaikus, vertinančius jos motinišką rūpestį, į 

tą, kuri atsirastų jos veide ką tik pastebėjus, kad tuoj bus ap- 
mauta klastingo padėvėtų automobilių prekeivio, - ji suraukia 
lūpas it rūgštinga žvakė variklyje. 

Girdėjai? 

Pusę porcijos. 

Aa ne. Neliks kitiems. 

Neliks! Čia du šimtai vaikigalių, kurie nieko taip netrokšta, 
kaip išsisukti nuo balandėlių, ir šitaip sakoma vienam parše- 
liui, galinčiam sušlamšti pustuzinį - po paraliais, tetulytės, duo- 
kit jam kiek tik lenda, duokit jam medalį, įkrėskit jam skonio 
receptorių ir sveiko proto - tačiau Džeris Viljamas parsiunčia- 
mas atgal, ilgesingai stebeilija į manuosius, dabar jau kaip rei- 
kiant atšalusius balandžius. 

Nebevalgysi jų? 

Ne. Bet tu jų negausi. 

Aš šakute sutrinu vieną bulvę, išmozoju ją ir kai Palinas, 
stovintis prie šiukšlių dėžės ir stebintis, kad nė vienas mažuly- 
tis angeliukas nesugalvotų išmesti socialinės išmaldos, pasiruo- 
šęs parsiųsti jį arba ją atgal prie stalo niuksu į nugarą ir impera- 
tyviniu kumščiu, užuot sėdėjęs ir valgęs kartu su savo moki- 
niais ir rodęs, kaip viskas gardu (tarp morkos ir botago pasirinkti 
lengva), pasitraukia iš savo vietos inspektuoti patalpos, aš, pa- 
sinaudodamas proga, prasmunku jam už nugaros, leidžiuosi 
iš paskos penketukui, turinčiam sveiką požiūrį į balandėlius, 
grąžinu į vietą padėklą, stiklinę, pridedu prie lėkštės peilį, no- 
rėdamas nukasti į šiukšlių dėže maisto likučius — | 

Juk neketini išmesti visų tų skanėstų, Juhanai? 

Yra tik vienas atsakymas, kurio Palinas tikisi uždavęs šį klau- 
simą. 

Nee. ) 

Taip ir maniau. Sėskis ana ten ir baik valgyti. 

Nedėkingas mokinys siunčiamas prie artimiausio stalo. Tuo 
pat metu Džeris Viljamas įdeda lėkštę ir įrankius į plovyklę. Jis 
kvailai išsiviepęs. 

Šiandien buvo skanu, tamsta mokytojau. 

Skanu, Džeri Viljamai, tikrai skanu. 

Ką valgysime rytoj? 

Pats gali perskaityti meniu. 

Valgykla ištuštėja, mokyklos kiemas prisipildo, virėjos iš- 
veža indus, viena jų vaikšto ir šluosto stalus. Spigūs balsai iš 
virtuvės. Mano lėkštėje - neliestas molingas rudeninis laukas. 
Likome tik aš ir Palinas, jis nueina į virtuvę ir atsineša porciją, 
su kuria įsitaiso tiesiai priešais mane. Smarkiai kramtydamas 
jis pradeda kimšti į save maistą. Girdėti žandikaulių malimas, 
oda įsitempia ant žabtų raumenyno nuo ausies ligi pat žandi- 
kaulio. 

Tau juk skanu? 

Čia reikia griebtis sesės žodyno, kad nereiktų meluoti: 

Šiaip sau. 

Tu, Larsas Okė ir Rolandas, ir būk tu man tokiems nesuval- 
domiems.. 

Aš paimu peilį ir šakutę, suku jais lėkštėje aštuonetukus, tai 
turėtų būti panašu į norą valgyti. Valgykla nykiai tuščia, lino- 
leumo dykuma su laminato stalais, ant kurių kėdės sukabintos 
taip, kad valytoja prieitų su šluotražiu. Mes, Palinas ir aš, šioje 
kliniškoje tuštumoje ir aš nežinau, kur dėtis, kai jis įsmeigia į 
mane akis, kaip atremti jo ledinį žvilgsnį. 

Jis skubriai viską į save susigrūda, užgeria pienu mažais at- 

sargiais gurkšneliais, žiopčiodamas kaip Monikos į sausumą 
ištraukti gupiai, nusišluosto servetėle lūpas, atsilošia. 

Taip skanu būna ne kasdien. 

Jis pažvelgia pro langą, sukryžiuoja ant krūtinės rankas, 
kriukteli konstatuodamas, kad pusė klasės susispietę prie lan- 
goį mus spokso, rodos, susimąsto, liežuviu tarpdantyje užčiuo- 
pia maisto likutį, iščiulpia jį išleisdamas šaižų garsą. 

Gal mums reikėtų surengti dienos išvyką, - sako jis. - Į Pilda- 
mo parką arba nuvažiuoti autobusu į Ribersborgą. Kaip manai? 

Aha. 

Pasivaikščiotume pajūriu ir pažiūrėtume, ką galima rasti į 
krantą išmestuose dumbliuose. Tai galima būtų priskirti prie 
istorijos, o galbūt ir geografijos. 

Šioje vietoje mokinys tyli, priblokštas pokalbio, nes mato mo- 
kytoją visai kitokį, mato jį demonstruojant tą savo pusę, kuri 
mokiniui yra ir liks nesuprantama. 

Aš paprastai važiuoju į Falsterbu ieškoti gintarų. Prie švytu- 
rio. Tai puikus atsipalaidavimas. Ar esi kada rinkęs gintarus? 

Aš purtau makaulę, nustebęs klausausi vyriškio. 

Kartą radau štai tokio dydžio, - sako jis ir nykščiu bei smi- 
liumi parodo dydį. Jame buvo inkliuzas. Ar žinai, kas tai yra? 

Žinau, bet noriu išgirsti jį sakant. Jis paaiškina. O aš klausiu: 

Kur jis dabar? 

Vabzdys? 

Gintaras. 

A. Jį nušlifavo ir padarė sege, kurią mūsų vestuvių dieną 
padovanojau žmonai. 

Nauja žvaigždė nušvinta Edvardo Palino danguje. Vedęs! 
Neįmanoma įsivaizduoti ponios Palin, iš kokio molio ji turėtų 

būti nudrėbta, kad gyvena su šiuo vyru; besvarstant apie Pali- 
no gyvenimą už mokyklos sienų, jeigų jis turi gyvenimą už mo- 
kyklos sienų, moteris neįėjo į mūsų vaizdinių pasaulį, ir, jam 
betraukiant šią staigmeną iš paliniškos kasdienybės, aš galvo- 
ju, ar jis sakė tuos pačius dalykus Rolei ir Lasei, stropiems jo 
pietų stalo svečiams, ir jei taip, tai kodėl jie tada niekad nieko 
neminėjo, tačiau priežastis tikriausiai yra lygiai ta pati, dėl ku- 
rios ir aš nieko nesakysiu - kas gi tuo patikės? 

Ar tavo vyresnioji sesuo nelankė šios mokyklos? — klausia 
Palinas. 

Monika. 

Taip, tikrai. Aš pats jos nemokiau, bet pamenu, kad ji buvo 
gabi. Ar jai gerai sekasi? 

Ji eina į devintą klase. 

Smagu girdėti. 

Palinas įgrūda vieną ranką į kišenę, pabarškina raktais, at- 
sikosėja į kitą ranką, įsitempęs sako: 

Suvalgyk, kad galėtume iš čia išeiti. 


ARTINASI LAPKRITIS, mėnuo, iš kurio nieko gero nelauk, 
lapkritis reiškia kepuršę ir guminius batus, lietų, vėją ir tamsą, 
ir dar persišaldymą, nes neužsimaukšlini tos kepuršės vos tik 
išėjęs iš baseino šlapiais plaukais, o šlepsi plika galva į autobu- 
sų stotelės būdą Ferseno gatvėje, todėl kad kelios mergaitės, 
kurias nusižiūrėjai 25 metrų baseine, eina dešimt metrų prie- 
kyje ir jos bekepurės, mergaitės visada taip, bent jau tos, kurios 
tave domina, ir kad nesiafišuotum su kvaila kepurše ant ma- 

kaulės, leidi joms pradingti 38 autobusu, nubraškančiu tolyn 
tamsoje su lietumi it langais riedančiomis ašaromis, o pats lau- 
ki kito, bet tuomet pasirodo kitos mergaitės iš maudyklos, ku- 
rias irgi nusižiūrėjai, ir baigiasi tuo, kad ilgesingai sėdi pačia- 
me autobuso gale ant merginimo sėdynės su kepure kumštyje, 
meile krūtinėje ir, žinoma, infekcija, o paskui tenka savaitę gu- 
lėti lovoje karščiuojant ir snargliuojantis. 

Šitaip puikiai įsikuitęs iš kambario, garuojančio medaus van- 
deniu, nujausdamas kažin ką blogo išrėki: 

Kas skambino? 

Motinai virtuvėje padėjus ragelį telefono, slaptojo telefono, 
nes čia tie laikai, kai telefonai yra valstybės nuosavybė, išduo- 
dami po vieną kiekvienam namų ūkiui bei pastatomi ant te- 
lefono stalelio su kėdute koridoriuje, kur rangovas gana 
įZvalgiai ant dryžuotų apmušalų įtaisė kištuką, kaip subtilų sig- 
nalą, kad čia gyvena patikimas pilietis; būsto savininko neišra- 
dingumo ženklas padėtas taip, kad visi šeimos nariai galėtų 
klausytis pačių intymiausių pokalbių, tačiau motina per bend- 
radarbį Kojinėje, turintį ryšių pusiau legaliame pasaulyje, ku- 
riame telefonai laikomi tvirta valiuta, sugebėjo gauti juodą ba- 
kelito modelį sau ir savo pokalbiams ir prisiprašė Bogdano tė- 
tušį nutiesti laidą palei grindjuostę, dėl ko neįmanoma ligi galo 
uždaryti virtuvės durų. 

Motina įeina į kambarį, kuriame aš guliu, ir gailiai: 

Skambino Leifas. 

Aš ten nenoriu. 

Žinau, tačiau vis tiek privalome važiuoti. 

Kodėl? 

Liksi namuose vienas? Močiutė ir senelis tavęs pasiilgo. 

Tada jie gali atvažiuoti čionai. 

Mielasis... ir man nelengva. Galėsi pažaisti su Berntu, staty- 
ti senius besmegenius ir mėtytis sniego gniūžtėmis. 

Monika užsuka iš svetainės, kur jai teko persikelti, kad ir ji 
nesusirgtų. Už jos nugaros girdėti Nacionalinis teatras. 

Kas yra? 

Ar gali truputį patildyti, būk gerutė. 

Monika išjungia savo raudoną kelioninį gramofoną, užden- 
gia dangtį su jame įmontuotu garsiakalbiu, grįžta pas mus. 
Mes Kalėdoms pakviesti į Udevalą, - sako motina. 

Šiais metais ir vėl ten važiuosim? 

Tu irgi nenori, a, Monce? 

Nekalbėk taip, Juhanai, - zirzia motina ir atsigręžia į Moniką: 

Aš sutikau. 

Tuomet nuspręsta, - trukteli Monika pečiais, - mes neturim 
kitos išeities. 

Kai grįžtame į klasę, jau gruodis ir pirmasis adventas. Tom- 
pa - pačiame savo grandiozinio projekto sūkuryje, tai paskuti- 
nės jo savaitės su mumis, tataigi. Mes gauname šablonus figū- 
roms karpyti, ožiams, seniams ir boboms, žvakėms, nykštu- 
kams, eglutėms, kurie bus priklijuoti ant langų, durų ir sienų, 
kurs nuotaiką. Jis pasiima mane ir Sisi į miesto aikštę už par- 
duotuvių, kur kalėdinių eglučių pardavėjai perša smolandie- 
tiškas, gana tiesiai nuaugusias egles, ir mums leidžiama išrink- 
ti nuosavą klasės eglę. 

Kitą rytą, Zlėgdamas raktų ryšulį ant stalo, Palinas atrodo 
gerokai suglumęs, be to, ką tik nusikirpęs, jeigu tai bent kiek 
tarpusavyje susiję, plikai nugremžtas sprandas, puikiai atitin- 
kantis jo kietakaktišką mentalitetą. Jis inspektuoja Kalėdų eg- 

lutę. Besiraizganti į viršų lempučių girlianda, kur viršūnėje 
pritvirtinta žvaigždė, ilgasiūliai blizgučiai ir mūsų nupinti rau- 
donos ir žalios, sidabro ir aukso spalvų širdelės formos krepše- 
liai, Švedijos vėliavėlės, karpiniai ir lipnios sproginėjančios ka- 
ramelės. Visa tai sukelia pasitenkinimą, galbūt netgi truputį su- 
šildo senio krūtinę. Palinas ilgai stovi ir gėrisi reginiu. Staiga jis 
pratrūksta: 

Kas po... pritaisė šitas!? 

Jo skruostai nusidažo spalva, kuri siejama su Kalėdomis. 

Kas prisuko šias vėliavėles? 

Čia jo radaras nukrypsta į Rolę, Rolė buvo jaunimo stovyk- 
loje Rytų Vokietijoje, Rolė moka pirmas keturias Internacionalo 
eilutes rusiškai — nenutrūkstama įkalčių grandinė, o Palinas, 
prokuroras, teisėjas ir budelis su tuo pačiu naujai sušukuotu 
maumeniu, nužirglioja iki Rolės suolo, sugriebia jį už rankos 
ir, vilkdamas jį per suolą, pirmiausia pastato ir - prie eglutės. 

Nukabink jas! 

Giliai po šakomis, už popierinių angelų ir blizgučių, raudo- 
nuoja puokštė ranka nuspalvintų ir gerai pritvirtintų sovieti- 
nių vėliavėlių. 

Ašjų nepritaisiau. 

Nesiginčyk! 

Rolės akyse kaupiasi ašaros. 

Aš vakar sirgau. 

Palinas paleidžia jo ranką, prisiminęs, kad Rolė savaitę pra- 
leido namuose (ir tas po maudynių baseine). | 

Eik ir sėskis į vietą, Rolandai. Jūs, kiti berniukai, prieikite. 

Klasėje anei vėjelio. 

Tučtuojau. Visi. Jūs žinot, kuriuos turiu galvoje. 


Šioje vietoje norisi tučtuojau atsistoti ir prieiti prie šio vyro, 
kuris giliau nei bet kuris kitas įrėžia savo negrabius inicialus 
mūsų jaunuose gyvenimuose, apdovanoti jį tuo, ko nusipelno, 
t. y. smūgiu į pilvą, kumščiu į solar plexus*, ištiesta čiurna į tarp- 
kojį — taip ir padarai, bent jau, jei turi maniškę dosnių gabaritų 
vaizduotę - ir užbaubti, kad dabar, velniai griebtų, užteks sė- 
dėjimo po pamokų ir smurto, leiskite kiekvienam kabinti, ką, 
po paraliais, jam ar jai norisi; per Kalėdas - tai žmogaus teisė, 
juk vis tiek taip širdį draskančiai absurdiška tempti egles į na- 
"mus ir šokti aplink jas, kad dar daugiau idiotiškų prasimany- 
mų nebeturi jokios reikšmės. Bet, kaip minėjau, tai tik vaizduotė 
ir troškimai, ir gėdydamasis turiu pripažinti, kad, Palinui iš- 
kvietus į priekį visą šutvę, mes paklusniai nuleidžiame koji- 
niuotas kojas nuo skersinio tarp suolo kojų ir pastatom jas ant 
linoleumo, po trumpo susistumdymo suformuodami nedarnią 
rikiuotę prie mokytojo stalo. Džeris Viljamas vienintelis negali 
susilaikyti nežvengęs. 

Ar kuris jūsų iškart prisipažins? 

Nė garso. 

Taip ir maniau. Tuomet kiekvienas nukabins po vieną vė- 
liavėlę. Rogeri, tu pradėk. 

Rogeris.žiūri į mus, likusiuosius, tačiau nesulaukia jokio pa- 
laikymo. Mes nudelbę akis į grindis. Jis ima krapštytis prie vė- 
liavėlės, kuri sumaniai prisukta prie šakelės plienine viela, jis 
įsiduria į spyglius, o Palinas žiūri į savo laikrodį ir koja pastu- 
mia šiukšlių dėžę, kad pjautuvas ir kūjis galėtų nuvinguriuoti 
žemyn amžino poilsio. 


* Saulės rezginys (Iot.). 

Nagi atsuk kitą, Mikaeli. 

Nea. 

Nusuk kitą vėliavėlę, ir bus baigta. 

Ašjų ten neprisukau. 

Tai neturi jokios reikšmės. Nukabink vieną. 

Nea. 

Tuomet gausi nunešti namo raštelį. 

Tuomet taip ir bus. 

Turbūt pirmą sykį per visą savo gyvenimo trukmės moky- 
tojo karjerą Palinui akimirką nusvyra rankos. Jis dėbso į Mikę 
ir maišto mastas trenkia į jį visa jėga. 

Man nusispjaut, kas jas pritvirtino! Jos bus pašalintos! 

Mikė tebestovi susikišęs rankas į kišenes, ir nė krust. Roge- 
ris taip pat žiūri į Mikę išplėtęs akis. Palinas persibraukia ran- 
ka plaukus, tuos trupinius, kuriuos kirpėjas paliko grynai iš 
gailesčio, užsisega švarką. 

Tuomet kol kas tu atsuk vieną, Juhanai. 

Aš irgi ten jos nesukau. 

Palinas žengia iki manęs vienintelį milžinišką žingsnį, ta- 
čiau po juo linguoja ne grindys, tai išmėginamas jo autoritetas, 
ne, neišbandomas, jį prakiurdė Mikė, skylė, pro kurią galima 
prasiskverbti, buvo išmušta jo tobulybėje, ir jau būtų metas keis- 
ti kreipinius ir taktiką, tačiau jo repertuarui trūksta įvairovės, 
jis moka tik vieną kalbą, neginčijamą jėgos kalbą, kurią ištobu- 
lino per keturiasdešimt mokytojavimo metų; jis varsto mane 
žvilgsniu, aš prisižadu sau nepasiduoti, jei Mikei tai pavyko, 
pasiseks ir man, ir jis varsto žvilgsniais kitus. 

Eikit į vietas! Visi! 


Mes skubam atgal į suolus. 

Nee, ne tu, Rogeri, tu pašalinsi ir likusias. 

Ir kol Palinas atsisėdęs prie savo stalo skrebena į kalendo- 
rių pastabas, o Rogeris vieną po kitos atsukinėja Sovietų Sąjun- 
gos vėliavėles klasę užgulančioje tyloje, mes suvokiame, kad 
dabar kažkas įvyko, kad pusiausvyra sutrikdyta, tačiau neži- 
nome, ar tai į gera, ar į bloga. 


KAD IR KAIP TEN BUVO su galimybe atsisakyti per tą 
pokalbį telefonu, lieka tik susitaikyti, kad privalai keltis šuniš- 
koj ankstybėj, įsifarširuoti ant galinės iki stogo prigrūsto folks- 
vageno sėdynės ir sėdėti ten įsispraudęs su ant ausų užmaukš- 
linta kepure ir su striuke - gale šildymas neveikia ir būtina pa- 
likti truputį atsukus langą tam, kad neaprasotų stiklai — 
įsimūrijus tarp krepšių ir paketų, suvyniotų į Domus parduo- 
tuvės popierių, neturint nė menkiausios galimybės išgirsti, kas 
kalbama priekyje, na ir nereikia, nieko ypatingo ir nepasako- 
ma tą švenčių rytą ir priešpietį, kurio prireikia visai tradicijai 
nuboginti į Udevalą, kad naujai suręsto kotedžo tarpduryje mus. 
pasitiktų Kalėdų senio kepure pasidabinęs Leifas - vešlūs ūsai, 
striukos kojos — kuo maloniausiai pasveikinantis atvykusius, 
bandąs apkabinti Moniką = nesėkmingai — ji išsisuka pasinau- 
dodama apatija atmieštais įgūdžiais ir dingsta viduje, o aš vel- 
kuosi paskui motiną. 

Seniai nesimatėm. Prašom vidun. 

Linksmų Kalėdų, - sako motina, apkabina savo brolį ir įtei- 
kia jam baltažiedį čėrą. 

Pusė pajėgų susirinko koridoriuje, taip pat ką tik atvykusių. 

Leifo uošviai Merta ir Torė, jos švelnus žvilgsnis ir jo šiurkštus 
delnas, it mautumeisi pirštines, pasiūtas iš švitrinio popieriaus, 
abrazyvo grūdelių dydis - 40. Svainis Siorenas ir jo Brita šiek 
tiek atokiau. 

Leifas, paglostantis mano galvą: 

Kaip tu išaugai. Daraisi vis panašesnis į motiną. 

Būtent tai, ko nenori girdėti. Tai lyg pabrėžti, kad vis dar esi 
mažvaikis, ką ir taip jau esi perdėm įsisąmoninęs, ir šis pabrė- 
žimas per daug atviras - perdėtai ankstyvas. Aš nusispiriu pus- 
bačius ir leidžiu jam nuvilkti man striukę, palikdamas jį styp- 
soti su ja vienoje rankoje, gėle - kitoje; prastas, neakivaizdiniu 
studijas baigęs inžinieriūkštis, kurio manymu, svarbiau būti 
meistru laivų statykloje šiame mieste nei Kockume arba Lands- 
kunoje, kažkokie tauškalai apie pasididžiavimą profesija ir gy- 
venimo kokybę, vertybė, prie kurios toli gražu neaišku, ar jis 
prisikasė pats, formuluotė greičiau jau jo nerūdijančios pačiutės. 

Jos, Lisbetės, man pavyksta išvengti. Prasėlinu pro virtuvę, 
kur ji sukasi tarp bulvių ir kalėdinio kumpio su į sijoną įsikibu- 
sia mažąja Kristina. Girdžiu, kaip ji įvairuoja į koridorių, spau- 
džia kitiems rankas, bučiuoja į skruostus. Tesuspėju žengti po- 
rą žingsnių į svetainę ir probėgšmais pastebėti Moniką, jau su- 
siraičiusią fotelyje su knyga lyg skydu priešais save, kaip mano 
kaklas surakinamas gniaužtuose, oras baigiasi, mane prispau- 
džia prie sienos. Tai iš ritualų serijos, tas pirminis tylus bend- 
ravimas tarp augančių berniukų, idiotą tenkinantis būdas sku- 
biai užsitikrinti, kad mūsų gerai išmokti vaidmenys gali būti 
vaidinami dar vieną sezoną, šis šeimos spektaklis nemarus, ta- 
čiau gniaužtai šiais metais kietesni, beprasidedanti branda su- 
stiprino raumenis ir krūtinės ląstą, tačiau nepakankamai, kad 

sutrukdytų man išsilenkti ir tvokstelėti jam alkūne, įsmingan- 
čia tarp šonkaulių. Atodūsis jam gaudant orą. Same procedure 
as last year? Same procedure as every year, cousin Bernt“. Rytoj, kai 
įtampa atlėgs ir lūkesčiai neišsipildys, galėsime imtis ko nors 
kito, kasti sniego tunelius arba žaisti Monopolį, kauliukais, šian- 
dien gi viskas - kova. 

Vyresnis dvejais metais, socialinių įgūdžių atžvilgiu nuo li- 
kusios žmonijos dalies jį skiria ištisi šviesmečiai, neandertalie- 
čių lygis, netgi jo tėtušis susigaudo, kad svečių taip sutikti ne- 
“ dera, tačiau mūsų išskirti jis nesugeba, po kiek laiko jam ima 
neberūpėti, jei tik į kaulus gauna ne jo vaikigalis, jis nesibodi 
patarinėti, nesivaržo parodyti jautriausias mano vietas, prita- 
riamai ploti ir po poros prakaituotų susirėmimų, per kuriuos 
man teko pagulėti į smėlio spalvos kilimą įmūrytais pečiais visgi 
neiškeliant baltos vėliavos, nes iš to nebūtų jokios naudos, Bern- 
tas tampa nebevaldomas ir situacija pareikalauja metodų, ku- 
riems vaikystė šiame kvartale jo neparuošė. Aš šveičiu jam ke- 
liu, užspaudžiu gerklas, snargliuodamasis ir šniurkščiodamas 
stengiuosi laikyti jį atokiau nuo savęs, tačiau jis apeina iš nuga- 
ros ir tvirtai suspaudžia mane policininko glėbyje. 

Pasiduok! 

Paleisk mane! 

Tuomet pasiduodi? 

Aš atsakau įkandimu į ranką, įkandu stipriai, jis surinka ir 
mane paleidžia, spokso į mane, aš imituoju spyrį dešine koja, o 
kairiąja vožiu jam per skruostą, ir jis skuta šalin. Turiu keletą 


* Tokia pati procedūra kaip praėjusiais metais? Tokia pati procedūra kaip 


kiekvienais metais, pusbroli Berntai (angl.). 

minučių atsitokėti, susitvarkyti drabužius, užsitempti kojines, 
motina mane sušukuoja ir siunčia į vonios kambarį apsipraus- 
ti. O kai grįžtu, ji, žinoma, manęs laukia, Lisbetė, buvusi gėri- 
mų pardavėja, dabar atsakinga už juvelyrinę parduotuvėlę, o 
jai tai tolygu kelionei į socialines aukštumas, darbininkų klasės 
Neilas Armstrongas, nenorintis prisiminti savo šaknų, laukia 
manęs su visu tuo kartėliu, kurį sukaupė - dėl savo likimo, kad 
neturi daugiau nieko, tik kotedžą su vyru, kuriam nėra pro- 
švaisčių padaryti pažangą, nebūdingi ketinimai, - ši jo savybė 
išugdė irzlų toną ir skatina ją teigti: 

Tau būtinai reikia nuolat muštis! 

Ji man nė motais. Tačiau labiausiai nepakenčiu, kad motina 
tyli, neprieštarauja, negina manęs, žvelgia į mane taip, lyg iš- 
ties būčiau prasikaltęs. Turiu ištverti vienas pats. 

Aš nieko nepadariau. 

Nusėtoji brangenybėmis palinksta taip, kad aplink kaklą su- 
džerška, cinguliuojančios apyrankės ligi pažastų, ausyse kada- 
ruojantys aukso luitai siekia pečius, beveik krūtinę su pirmai- 
siais Švedijos implantais, kurie po kelerių metų sprogs, siliko- 
nas nutekės it vatinė masė per šonkaulius ar per ką ten, ir jos 
kartėlio tai nesumažins. 

Tai kodėl tada Berntas kraujuoja? 

Aš žiūriu į motiną, iš ten palaikymo vis dar nesulaukiu. 

Nežinau. 

Kodėl negali elgtis gražiai, kaip tavo sesuo? 

Nėra ką pasakyti, nes ji pagimdė šventąjį. 

Kada, tavo manymu, mes sėsim valgyti? - klausiu aš. 

Vadink mane teta, kitaip aš neatsakysiu. 

Sušikta kalė! 

Pagaliau motina reaguoja, aišku, esu nutempiamas tiesiai į 
kitą kambarį, aišku, grasinimai įkrėsti į kailį ir neduoti kalėdi- 
nių dovanų - visas repertuaras, papunkčiui užpildoma stan- 
dartinė anketa, jijau buvo numatyta prieš išvažiuojant, bet kam 
dar atiteks tie dovanų paketai, sukrauti į krūvas koridoriuje, 
jei ne adresatui - man, - ir negalim mes sėdėti it kokie nedrau- 
gai per šventes ir gadinti vieni kitiems nuotaiką, priešingai, iš 
motinos tikimasi, kad ji laikysis ūkanoto giminės tinkamos elg- 
senos kodekso, norėdama išvengti įgilių pašaipų, komentarų 
ir veiksmų - kad išliptų sausa iš vandens; vis dėlto prieš užda- 
rydama duris ji mane apkabino, o jau beprasidedant Antuliui 
Donaldui esu vėl laisvas, man pasiūloma sirupo saldainių ir 
savadarbių šokoladėlių iš dubenėlių, ir mes visi susirenkame 
prie televizoriaus kaip didelė laiminga šeima, sykiu plakanti 
širdis — su manimi, Berntu ir Kristina ant grindų čiaumojimo 
iškreivintais žandikauliais - ramuma ir rimtis, plevenančios 
stearino žvakės, karšto vyno ir šafrano bandelių kvapas bei pri- 
tariami, supratingi pasilinksėjimai ir netgi Monika padeda kny- 
gą į šalį ir sužiūra ir, atrodo, Kalėdos išties prasideda dabar, 
kaip tik šią akimirką atsiranda ramybė, darna, mes užsilinguo- 
jame, nugrimztame į Disnėjaus spalvų palaimą, didysis jauku- 
mas apgaubia namus, dirbtinis bendrumas, kurį prisimenu su 
tam tikru širdingu, mazochistiniu drebuliu dabar, po daugelio 
metų, mums belaukiant Helenos tėvų ir motinos, o Monikai 
padedant Helenai dengti stalą, tuo metu mūsų vaikai susiran- 


(22 .)—eo 


pačią programą, su tais pačiais lūkesčiais iš dienos - dovanų, 


* Kompiuterinis žaidimas. 

gyvenimų, kurie jiems prieš akis, ir noriu jiems pasakyti, kad 
nieko daugiau ir nebus, tik tai, kas yra - laukimas ir nusivyli- 
mas, pralaimėjimai, po kurių vėl teks atsitiesti, be paliovos, 
kaip reklaminiams stovams prie Ikos* parduotuvės, ir jei bū- 
čiau žinojęs tai tada, galbūt mano svajonės būtų buvusios ki- 
tokios — ne, visgi ne, svajonės apie geresnę būtį yra vaikystės 
dalis, ir trokštu, kad aiškiau prisiminčiau, kokios buvo mano- 
sios, tada, Udevaloje per tas Kalėdas, tačiau prisimenu tik tai, 
kad staiga tarpduryje išdygsta močiutė ir senelis, atsiprašo 
už pavėlavimą, buvo priversti stabčioti kas dvidešimt kilo- 
metrų valyti nuo žibintų sniego, mindžikuoja ten, skrybėlė- 
tas senelis pasibaisėjęs žvalgosi po šiuos namus, kuriuos jis 
pavadintų socialiniu kiču, jeigu žinotų šį žodį, tačiau jo lūpo- 
se tik nerimas, nuogąstavimai, kaip gyvuliai, tie keli dar likę 
ūkyje, saujelė veršių ir pora tuzinų vištų, ištvers eglės pager- 
bimą. Nė vienas nenusiteikęs klausytis, juo labiau pasitikti, 
tenka Leifui, jis išsirango iš fotelio ir paima gėlę, kurią ištiesia 
močiutė, ir maišelius su maistu, kuriuos jie atsitempė nepai- 
sydami visų susitarimų. 

Nereikėjo... 

Dėl viso pikto, - sako močiutė. 

Lisbetė giliai traukia į plaučius Look*: 

Mes gi jau visko turim. 

Tačiau mes, likusieji, dėkingi: patiekalai bus padėti ant sta- 
lo dviem leidimais, močiutės tikri ir Lisbetės pirktiniai - ir, spė- 
kit, kurių nebelieka pirmiausia! | 


*ICA - vienas geriausių prekybos centrų. 


** Cigarečių rūšis. 

Programai dar nepasibaigus, Berntas vėl ant manęs, tačiau 
mane išgelbsti Siorenas, Lisbetės brolis, besimurkdantis sofoje 
su savąja Brita, dvi tykios egzistencijos su staliaus kelnėmis ir 
sluoksniais megztinių. Jis atplėšia Berntą nuo grindų. 

Tučtuojau liaukitės mušęsi. Juk, po paraliais, Kalėdos ir vi- 
sa kita. 

Vėl Bernto skuodimas - pas Lisbetę, neturinčią laiko, kant- 
rybės, ne dabar, kai maistui metas ant stalo, jai būtina dėl stre- 
so parūkyti po garų trauktuvu virtuvėje, tuo pat metu iš stik- 
lainių į dubenis kraunant silkę, kad ši atrodytų tokia pat gun- 
danti kaip ir močiutės. 

Viskas atnešama ir sustatoma valgomajame ant stalo, kuris 
čia vadinamas sideboard*, naujos savokos**, pagal kurias navi- 
guojama, taip, valgomajame, kuris yra deimantas šiuose meistro 
namuose. Po titanišku krištoliniu sietynu linine staltiese drapi- 
ruotas raudonmedžio stalas. Kandeliabrai, šlifuoto krištolo tau- 
rės, plonytis it lapas porcelianas, ištapytas rankomis, sidabri- 
niai stalo įrankiai. Prie kiekvieno voko - diskretiškas lapelis su 
vardu. Tikriausiai jiems būtų prireikę ištisų dienų nuspręsti, 
kur ką sodinti, jeigu nebūtų taip šaunu, kad tai pasufleravo 
pati giminės struktūra, aš ir Berntas atsiduriame galustalyje su 
Kristina tarp mūsų, kitoje pusėje - motina, kaip paprastai, pa- 
skirta rūpintis seneliu — be savų dantų j jam sunku kramtyti ir 
reikia labai smulkiai * supjaustyti mėsą. Didysis įvykis yra tas, 


k a na 


kad Monika šiais metais priskiriama prie suaugusiųjų, pasodi- 


* Lisbetės miesčioniškumo apraiška stalą vadinti anglišku žodžiu sideboard, 
kuris iš tikrųjų reiškia - bufetas. 
** Tai valgomasis ir sideboard. Anksčiau vietoj „valgomojo“ buvo sakoma „sve- 


tainė“. 

nama tarp Sioreno ir Torės. Likusieji paliekami patys sau, ta- 
čiau prieš mums suleidžiant dantis: 

Nepamiršk paskaityti, Leifai. 

Ne, brangioji, aš pasidėjau knygą. 

Leifas - vis dar su Kalėdų senio kepuraite - atsistoja ir prade- 
da garsiai skaityti sakmes apie fenriką Plieną*. Jis skaito kartą 
per metus — taip jau nutinka, kad per Kūčias - ir daro jis tai ne 
sava valia, sprendžiant iš Mertos ir Torės reakcijos, rodos, šią 
tradiciją Lisbetė atsinešė ne iš savo tėvų namų. Ji vienintelė įver- 
tina intelektualinį spindesį, kurį vakarui suteikia Leifo slebizuo- 
jamos eilės apie Sveno Purplelio klajones. Monika muistosi. Ta- 
čiau nepasitenkinimas palaidojamas, kaip ir visi užgniaužti jaus- 
mai, vienijantys mūsų šeimą, bet galintys suskaldyti giminę. 

Leifas užverčia knygą. 

Ar pastebit, kad aš kiekvienais metais skaitau naują skyrių? 

Valgykim, kol bulvikės neatšalo, - sako senelis. 

Per šią kankinamai išsitesusią vakariene - ritualų triumfas, 
rambūs degtinaitės prisisiurbusių auksaburniai, vienas į kitą 
įbesti žvilgsniai — tikimasi, kad mes, kamputyje, netriukšmau- 
sime, tai vienas tų įsivaizdavimų apie tobulą giminės susiėji- 
mą, kultūringą pokalbį, gerų manierų vaikus. Tai, savaime 
suprantama, neįmanoma ten, kur sėdėdami knebinėjam pavil- 
gas ir sušlamščiam dvi dešimtis kečupu apipurkštų dešrigalių 
kiekvienas, tačiau nė vienas iš mūsų nespėja nė pradėti sakinio 
ar prunkštelėti, kaip Lisbetė nutildo ir rūsčiai sužiūra. 


* Garsaus švedų rašytojo Johano Ludvigo Runebergo (Johan Ludvig Rune- 
berg) poemos „Svenas Purplelis“ personažas - jaunas karininkas; fūnrik - že- 
miausias karininko laipsnis (šved.). 

Tuo daugiau eterio atitenka Siorenui, jo šnekumo laipsnio 
rodiklis didėja priklausomai nuo išmaukiamo Aalborę Jubileum 
kiekio. Jis atmeta galvą taip, kad ševeliūra subanguoja it skrai- 
dantis kilimas, o tuo tarpu traukia iš senelio viską apie žemės 
ūkį ir gyvulių priežiūrą, mat jie metė savo darbus, išėjo per 
vieną dieną, jis - iš savivaldybės, Brita - iš ligoninės, dabar ke- 
tina keltis į kaimą ir verstis avininkyste, įsigiję seną ūkelį šiau- 
rės Vermlande. 

Senelis kramto ir mąsto, gromuluoja, sudėtingi klausimai. 
Šiuolaikinio gyvenimo pagimdytas romantinis požiūris į kai- 
mąjam toks pat nesuprantamas kaip ir vyriausybės žemės ūkio 
politika. 

Kokia gi iš avių nauda? Jos tik šika. 

Toli gražu, - paprieštarauja Siorenas, - jei įstoji į kooperatyvą. 

Seneliui tai prilygsta socializmui, veik stalinistinei kolcho- 
zų beprotybei. Jis skubriau žiautaroja maistą, tačiau dėl Torės, 
profsąjungiečio — profesinių sąjungų tarnyboje beveik trisde- 
šimt metų, ir Lisbetės, kuri jokiomis aplinkybėmis nepakęs sa- 
vo namuose politinių diskusijų, ypač jeigu šios iškelia į dienos 
šviesą jos šaknis, susilaiko ir tik tarsteli: 

Mes, smulkūs ūkininkai, neturime ateities. 

Tyla. Močiutė padeda įrankius, nudelbusi akis į lininę ser- 
vetėlę. Kodėl taip sakai? — beveik kužda ji. Ir, išskyrus tai, nie- 
kas apie šį reikalą neišdaužia nė žodžio. 

Nu, sako Leifas ir su taurele rankoj nužvelgia stalą, imkim 
ir pakelkim nuotaiką. Ligi dugno. 

Ir užveda dainušką Ei, Kalėdų seniai“. 


* Tradicinė kalėdinė užstalės daina. 

Nebėr ką pridurti apie vakarienę dabar, ji per daug nuobo- 
di, einam toliau, mat paskui mes vėl ant sofos - laukime, nesi- 
baigiančioje „tilto“ padėtyje, nes Berntas sugriebęs mano ran- 
kas, laužia jas už nugaros - kol susirandu užuovėją ant senelio 
kelių, maldauju, prašau jį papasakoti apie savo vaikystę, gyve- 
nimą ūkyje, ir jis įsivažiuoja, net Berntas aprimsta, klausosi, 
močiutė įspėja: 

Nesikarščiuok, Nilsai. 

Aš nuolatos įsiterpiu: Kodėl? Tai gryniausia taktika. Kodėl? 
Jei jie pamatys, kad senelis suglebo, greičiau duos dovanų. Ko- 
dėl? Jis ištvermingas, tačiau pamažu pavargsta, pradeda šlu- 
buoti atmintis, jis ima kartotis. Kodėl? Iš virtuvės, kur motina 
ir Lisbetė plauna indus: 

Leifai, ar nupirkai vakarinį laikraštį? 

Kaip tik ruošiausi. 

Šį vakarą mūsų, susirinkusiųjų, vienuolika, vienas iš mūsų 
vis dar tikintis, Kristina, dėl jos ir bus vaidinamas visas šitas 
cirkas, pasivaikščiojimas į kioską, įkyrėjęs Kalėdų senio apsi- 
lankymas kaip tik tuomet, kai Leifas išėjęs, nustebę veidai, kaž- 
kam pasibeldus į duris, hohoho; Švedijos armijos moteriškais 
avikailio kailiniais, plastikine kauke, sintetine barzda, su mai- 
šais ant nugaros senis pasodinamas ant kėdės, skaito vardus ir 
eilėraštukus ant kiekvienos dovanos ir krizena „Linksmų Ka- 
lėdų“, užsikirsdamas it surūdijęs pjūklas, o mums tenka prieiti 
ir atsiimti, kiekvienąsyk privalu dėkoti ir spausti ranką akinan- 
čioje prožektoriaus šviesoje, kurį Siorenui liepė prisukti, kad ši 
scena būtų įamžinta su naująja Leifo filmavimo kamera begar- 
sėje vaizdo juostoje. | 

Linksmų Kalėdų, Juhanai. 

Sakyk - ačiū. 

Ačiū, Seneli. 

Linksmų Kalėdų, Kristina. 

Parodyk, kaip moki padėkoti ir gražiai tūptelėti. 

Ačiū. 

Linksmų Kalėdų, Berntai. 

Kas čia dabar? 

Netrukus grindys — popierių ir daiktų jūra. Aš ir Berntas 
gretimais, startavome vienu metu; taip, tai lenktynės, bet ne 
"tarp mūsų - mūsiškes lems kiti neleistini veiksmai kitoje rung- 
tyje - O tarp motinos, Leifo ir Lisbetės, motina nori atsilaikyti, 
įrodyti, kad ji ir viena gali, mes nieko nestokojame, o Lisbetė ir 
Leifas jaučiasi privalą akivaizdžiai pademonstruoti esą pasitu- 
rintys ir, negana to, parodyti savo neįveikiamą pranašumą, tai- 
gi dovanoja man ir Monikai brangesnes dovanas, nei motinai 
kada nors būtų atėję į galvą dovanoti Berntui ir Kristinai. Mes 
neatsiliekame posūkiuose, o finišo tiesiojoje atsiplėšiame, stai- 
giai išsiveržiame, laimime: motina turbūt taupė nuo pat anų 
Kalėdų, kad galėtų leisti sau nupirkti visą Bra Būcker* enciklo- 
pedijos komplektą man ir Monikai. 

Apie toliaregiškumą enciklopedijos pavidalu Lisbetė nepa- 
galvojo, kam ji, enciklopedija, atstovauja — žinioms, tikėjimui 
savo vaikų ateitimi. Kalėdų senis paima vieną tomą, pakiloja, 
atsidūsta, kad taip taip, gal ir mums derėjo... Ji gali atsilošti 
gana patenkinta, motina. Man tai - nusivylimas, tačiau čia pri- 
valu sirgti už savus, būti lojaliam, vartyti su džiaugsmu ir ape- 
titu žinioms; aš galvoju, kad dabar, Berntai, dabar muškis, kiek 


* Leidyklos pavadinimas. 

tik telpa, ir negali man nepatikti tokiomis akimirkomis, tu, 
nesuprantąs, kad šiais metais esi pralaimėjusiųjų pusėje, kad 
ledo ritulio žaidimas, kurio rankenėles triumfuodamas tam- 
pai, yra it ant žaizdų pilama druska tavo tėvų krateriuose. 
Monika juo laimingesnė, ta, kuri negavo nieko kito kaip tik 
knygas — ir auksinę grandinėlę nuo Lisbetės - dingsta su šūs- 
nimi romanų ir pradeda skaityti kambaryje, kurį mes su ja 
dalysimės. Motina miegos ant pripučiamo čiužinio už durų. 
Skaito, kol mes po trijų dienų išvažiuojame namo. Tuomet 
visos knygos perskaitytos. 

Kalėdų senis skuba į kitą namą. Nuotaika primena susme- 
gusią suflė, mes gaudome kvapą, naujos jėgos, nužvelgiame 
sezono kalėdinių dovanų derlių ir imame lyginti, siūlomi kvi- 
tai ir pakeisti prekes parduotuvėje, Siorenas ir Brita matuoja- 
si mėlyndryžius palaidus marškinius, kuriuos jie nupirko vie- 
nas kitam Indiska parduotuvėje, be apykaklių, be pretenzijų, 
senelis užsiriša keturis kaklaraiščius, jis niekuomet nedėvi kak- 
laraiščio, Torė gavo tik tris, o močiutė su Lisbete tampo pėd- 
kelnes, mano ir Monikos dovaną, po du tuzinus kiekviena, 
gal brokuotos, ir Lisbetė tiriamai įleidžia ranką ligi kulno, iš- 
bando šakumos tamprumą, mielai surastų trūkumą, kirminė- 
lį replikai mesti, bet ką, kas dabar suteiktų papildomų balų, 
tačiau prieš suvyniodama motina jas kruopščiai patikrino, mo- 
tina, kuri įsisega Bernto ir Kristinos dovanotus auskarus ir 
aiškina, kaip ji džiaugiasi gavusi padėkliuką puodams iš skal- 
binių segtukų su plastikinių karoliukų raštu, kurį aš suklija- 
vau Laisvalaikio centre, iškelia jį, matėt, šitą Juhanas padarė 
savo rankomis, ji puikios formos, nors žino taip pat gerai kaip 
ir aš, kad tai patetika ir kad padėkliukas - išsigimėlis - gulės 

nenaudojamas, kol jo nenukiš į tolimiausią kurios nors spin- 
tos kamputį, kur mes jį atsitiktinai aptiksime po dvidešimties 
metų, karoliukai nulakstę, tačiau, motinos akimis, padėkliu- 
kas vis dar to paties aukšto meninio lygio. Jau tada buvo ma- 
tyti polinkis į... taip, į ką gi? 

Lisbetė rausiasi tarp popierių, plastiko ir draiskalų, jos apy- 
rankės klanksi jai peržiūrint Bernto krūvą, manąją, Kristinos, 
pažvelgia į motiną ir atsisėda, nekalbi, surūgusi, čiulpia Look, 
užgesina raudonoje kišeninio modelio peleninėje su dangteliu 
"ir prikanda apatinę lūpą. Norėdamas užslopinti jos nepasiten- 

kinimą aš žaidžiu su Berntu, ligi dešimtos, net nesiginčiju, ku- 
riam atiteks nacionalinės Švedijos ledo ritulio rinktinės pava- 
dinimas Trys Kronos. 

Visai šulai išdžiūvo, sako Torė, o Siorenas atneša padėklą 
su buteliais, visiems primaišo grogo ir prisėda prie motinos, 
kuri visiškai perėmė vadovavimą pokalbiui, sėdi ant sofos tie- 
sia nugara, čiauška su Merta ir Brita, juokiasi; tai jos Kalėdos, 
mūsų, paprašo dar vienos stiklinės, kitais metais galėsim švęs- 
ti pas mus, sako ji, - lengvai ištarti žodžiai tokiu metu. 

Leifas užtrunka, ojam pagaliau pasirodžius, jo veidas skais- 
čiai raudonas, nusigremžė su lediniu vandeniu, tačiau skruos- 
tai dega, paburkę, liepsnoja it purškiami dažai ant kaktos, drie- 
kiasi kaklu žemyn, tikriausiai bus alerginė reakcija, skundžiasi 

jis, atrodo klaikiai. Jis pasičiumpa Explorer butelį, pasidaro kok- 
teilį fifhy-fifty* su kokakola, kliusteli į save pusę, tuomet Lisbetė 
jį užsipuola. 

Čia tikrai viskas? 


* Per pusę (angl). 

Viskas? 

Jos žvilgsnis. 

Žinoma, velnias! Siorenai, gali man padėti? 

Iš rūsio svainiai atbogina milžinišką paketą. 

Linksmų Kalėdų, Berntai. Senelis turbūt bus jį pamiršęs. 

Pilnas ledo ritulio įrangos komplektas sumuša visas pasau- 
lio enciklopedijas, ir tu tai supranti, mama. Ji iš lėto atsilošia, o 
Berntas, apimtas žadą gniaužiančio guvumo, segasi vieną po 
kitos apsaugas, stirkso nejudėdamas it mumija vidury kamba- 
rio ir žvilga. Senelis užmigo, knarkia pravira burna. 

Kas čia ant tavęs, Berntai? - domaujasi Merta. 

Tačiau tai nieko nekeičia, neatima spindesio, euforijos. 

Lisbetė išsamiai ir daugmaž teisingai išaiškina, kokia visų 
tų daiktų paskirtis, sako, kad jie užrašė Berntą į klubą, treni- 
ruotės prasidės po Trijų Karalių, klausia: 

Tu žaidi, Juhanai? 

Nedaug belieka iš tokio vakaro, nebėra vietos siurprizams, 
jokiam spontaniškumui. Aš susiraitau šalia motinos, tarsi galė- 
čiau ją paremti kaip suaugęs vyras, ji nekalbi, keletas frazių 
močiutei apie Kojinę, paklausia, kaip iš tiesų jaučiasi senelis, 
nurodo man, kad jau laikas gultis, pasakyk Monikai, kad atei- 
tų ir pabendrautų su kitais, o Berntas, užsidėjęs pečius, prisitvir- 
tinęs antkelius ir kelių apsaugas, užsimovęs pirštines, trūksta 
tik pačiūžų, pašoka į viršų: 

Tu turi taip anksti eiti miegoti? 

Aš nusitaikau vidine dešiniosios kojos puse. Paskui žiebiu 
jam į marmūzę. 


PAVASARIS ANKSTYVAS, oras sušyla dar iki žiemos atos- 
togų, vasary, TV programa vaikams neverta didesnio dėme- 
sio, smagumo gal tik tiek, kad aš ir Lasė sustojam prie šaulio, 
šaudančio oriniu šautuvu Baltijos šalių sporto salėje, ir mūsų 
nuogąstavimai pasitvirtina: senis, arbaleto amžininkas, burba 
saugos instrukcijas ir neturi ko pamokyti dviejų Kido Kario* ir 
Hanibalo Hajeso** kalibro vaikinų. Mes atsiduriam priešais te- 
levizorių, žiūrim čekiškus ir lenkiškus vidurdienio filmus įsi- 
jungę radiją, kad girdėtume švedų aktorių balsus***. Gulim iš- 
'sipleikę ant grindų priešais ekraną ir įsijaučiame į tas banalias 
istorijas apie gėrį ir blogį, berniūkščių išdaigas ir smagius nuo- 
tykius, kai tuo tarpu lauke - atlydys, aikštelė praveria vieną 
žalią akį savo purvinai balzganame veide, gundančiai mirkteli 
ir šaukia — eikšekit, berniūkščiai, metas pradėti spardyti ir žais- 
ti, pasirūpinkit pripūsti baltą Džerio Viljamo rungtynių kamuo- 
lį, susivarstykit sportinius batelius, pasimaukit po treningais 
ilgas kelnes, nepamirškit kepurės ir pirštinių, paskambinkit į 
duris Janiui, teguljo tėtušis gromuliuoja užsilikusį kepsnio bry- 
Zzą ir spokso taip idiotiškai, kaip tik jis vienas temoka, pašvilp- 
kite Sisi, Rolei ir Rogeriui, ir, gerai jau, taip pat žliumbalei Osai, 
tegu ir ji prisideda, jos močia rymo prie lango, pasirengusi vi- 
soms velnystėms, kurias jūs iškrėsit, ir Mikei, teisėjui, kurgi jis, 
Karinai, Bogdanui, surinkit visą šutvę, girdit, nieko nėra nuos- 
tabesnio kaip pirmosios žliugsinčios, purvabridės akimirkos 
aikštelėje, nėra miklesnių kojų kaip per pirmąsias bežiemes ata- 
kas, nėra manevrų, drąsesnių ir labiau vietoje, nėra didesnio 

* Kid Curry - vienas žiauriausių Laukinių Vakarų nusikaltėlių, bankų plėšikas. 


** Hanibal Hayes - nusikaltėlis, bankų plėšikas Laukiniuose Vakaruose. 
*** Buvo tokia galimybė. 

džiaugsmo, ar jaučiat, ar jaučiat! kamuolys ore, eikšekit, eikše- 
kit! - pavasaris. 

Kovo mėnesį žiema sugrįžta. 

Tačiau balandy... pasivažinėjimai dviračiu tarp kiemų ir aikš- 
tėje priešais parduotuves (kiemo tėvai plauna automobilius sto- 
vėjimo aikštelėje - saulėje oras jau spėjo įšilti, tačiau septynioli- 
kos aukštų namo šešėlyje dar vėsu - su kempinėmis, šliūkš- 
niais putoto vandens ir nudriskusiais skurliais, kuriais jie valo 
ir kuriuos kruopščiai išgręžia, atkelia variklio dangti ir patikri- 
na tepalus, laikydami ryzgalį kumštyje, po to lieka stovėti ap- 
tarinėdami metų modelius su kitais tėtušiais, lėtai suka ratus 
aplink vienas kito vežėčias, tai čia tai ten bakstelėdami pirštu į 
kėbulą, pritariamai linksi kepurėtomis galvomis, o motinos stab- 
teli paplepėti grįždamos namo iš parduotuvių, atsisega vieną 
palto sagą ir įleidžia lašelį šilumos į savo krūtines prieš pakel- 
damos iš Solidar velkamus krepšius ir patraukdamos namo su 
daina lūpose, na, gerai, gal ir ne daina, bet geros nuotaikos), 
slapstymasis temstant už šiukšlių konteinerio prie 3 D, vėjo šėls- 
mas ir sauja nugvelbtų kreidelių; Osa, Laila, Karina ir Sisi šoki- 
nėja per virvę. Mes, vaikinai, ant grindinio nubraižome didžiulį 
kvadratą, padalijame jį į ketvirčius, įbrėždami viduryje apskri- 
timą taip, kad kiekviename kampe liktų po mėnulio ketvirtį. 
Džeris Viljamas: 

Pirmas bus JAV. 

Jei vienas ketvirtis yra JAV, tai kitas turi būti Sovietų Sąjun- 
ga, kitaip neliks pusiausvyros, kaip ir kažkam tenka būti Rytų 
Vokietija, jeigu kuris surinka - Vakarų Vokietija. Keturios šiaip 
jau stabilios šalys, saugios, nė su viena iš jų nesusimausi. Aš 
pasirenku Sovietus. Mikė - Izraelį. 

Izraelį? | 

Jie daugiausiai pasaulyje investuoja į armiją. 

Eik jau, - paprieštarauja Džeris Viljamas. - Daugiausia in- 
vestuoja JAV. 

Tik ne skaičiuojant vienam gyventojui! 

Ir Mikė su Džeriu leidžiasi į techninę-strateginę diskusiją 
apie karines pajėgas ir pajėgų dydžius, o Džeris Viljamas - t. y. 
Džerio Viljamo tėtušis — abejoja, ar Egiptas ir Sirija apskritai 
verti priešininkai išbandant karinę Izraelio galią. Tuo tarpu Bog- 
“danas pasirenka Jugoslaviją - autsaiderį, Jugoslaviją, apie ku- 

rią niekas nieko nežino, sutinkama tik todėl, kad tai toks crasy* 
pasirinkimas, ir dėl Bogdano. Man sykį šovė į galvą mintis iš- 
bandyti Angolą, per televiziją mačiau kareivius mūšio įkaršty- 
je, ką jie daro su priešininkais, kankinimų vaizdus, kurie įsigrau- 
žė į atmintį ir nuo jų man bet kuriuo momentu gali pasidaryti 
bloga, žmones, nuskandintus rūsiuose, pripildytuose rūgšties, 
išėstomis akimis ir lūpomis, užmūrytus po grindimis, tačiau 
niekas kitas apie Angolą nėra girdėjęs. 

Stovime ant vienos kojos skirtinguose mėnulio ketvirčiuo- 

se. Mikė pradeda: 

Aš skelbiu karą... JAV. 

Mes lekiam kiekvienas į savo pusę, taip pat ir Džeris Vilja- 

mas, prieš prisimindamas, kad jis ir yra JAV, ir tada staigiai 
apsisukęs žengia į apskritimą centre. 

Stop! 

Apsidairo. Bogdanas dėl savo nerangaus bėgimo stiliaus sto- 
vi arčiausiai. Džeris Viljamas atsitraukia, žengia tris klyną plė- 


* Beprotiškas (angl.). 


78 | AKMENŲ SPARDYTOJAS 


šiančius žingsnius, išlenkia nugarą, atsitiesia ir spjauna, priei- 
na iki skreplio ir gali didžiuoju pirštu paliesti Bogdaną. 

Mes susirenkame prie apskritimo. Džeris Viljamas atsistoja 
jame, palinksta virš Jugoslavijos, atsvarai ištiesdamas vieną ran- 
ką savo šalies teritorijoje, ir, laikydamas kitoje kreidą, atsirie- 
kia didelį žemės gabalą. 

Pusė Jugoslavijos okupuota. 

Ar būtinai turi šitiek užimti? 

Galiu užimti tiek, kiek noriu. 

Po to Bogdano eilė. Jis paskelbia karą Sovietams. 

Stop! 

Aš išmatuoju atstumą iki jų, kur jie stovi sustingę. Džeris 
Viljamas yra arčiausiai. Tarp namų pučia vėjas. Saulė ir vėjo 
gūsiai degina skruostus. Pavasaris varo iš proto. Aš nusitaikau 
į Bogdaną. 

Ir vėl aš! 

Tuomet turi nubėgti toliau. 

Aš žengiu tris didelius žingsnius, spjaunu, paliečiu Bogda- 
ną ranka. 

Kad tave velniai, jei dabar daug atsirieksi. Tau dar atsirūgs! 

Tikrai? 

Aš atsistoju apskritime, paimu kreidą, vartau ją rankoje, žiū- 
riu į Bogdaną - pasiduok gi, Juhanai! - pasilenkiu, atsiremiu, 
žiūriu iš apačios į Bogdaną, nutaisiusį rūgščią miną, kvėpuoju 
atvira burna, išsiviepiu, dar toliau atmetu vieną ranką ir kreida 
apvedžioju išorinę sieną ligi pat Izraelio okupuotos teritorijos. 

Ir Jugoslavija dingsta iš žemėlapio. 

PAVASARĮ PASITAIKO IR išvykų. Monika važiuoja į skau- 
tų stovyklą prie Ringšės ežero, kepa ant pagaliukų duoną, riša 
mazgus ir šąla pigiame miegmaišyje. Mes su mama leidžiamės 
automobiliu į Šempingę. Šeštadienis ir motina gerai nusiteiku- 
si, nes visą savaitę praleido namuose, kai, pagaliau apsilankiu- 
si pas gydytoją, pasiėmė nedarbingumo lapelį. Jos akys vėl at- 
gavo spalvą. Mes vaikštinėjam pajūriu, kvepia dumbliais ir jū- 
ra, pučia gaivus vėjas. Vieną akimirką plaukai pasistoja kaip 
piltuvas ant pakaušio, kitą akimirką jie it audeklas bloškiami 
ant veido. 

Dangus visiškai plikas, oras gaivus, o smėlis, jei įsmeigi į jį 
ranką, vėsus. Aš žaidžiu paplūdimyje, suneštuose dumbliuose 
žvalgausi radinių ir išmestų į krantą rąstų, šokdinu vandens 
paviršiumi plokščius akmenėlius, o motina patiesė paklodę dau- 
boje tarpukopyje ir guli ten atgręžusi į saulę veidą su ties kaklu 
prasegta zomšos striuke. 

Poliarinės žuvėdros skrodžia erdvę. Tolėliau laigo palaidi 
šunys. Motina jaučiasi gerai. Aš surandu trosą, kurį, persime- 
"tęs per petį, partempiu nuo jūros. Jį nešti nesunku. 

Išalkai? 

Aišku, kad išalkau, jūra išsunkia, o motina iš termokrep- 
šio išdėliojo maistą, įpylė man močiutės sulčių, o sau iš ter- 
moso - kavos. Dauboje šilta. Sumuštiniai su sūriu apibyra smė- 
liu ir, man besistengiant juos nugremžti, apibyra dar labiau. 
Burnoje grikši. Nerasi nieko skaniau kaip sumuštinis su sūriu 
paplūdimyje. 

Mums derėtų čia dažniau atvažiuoti, - sako motina. 

Kiekvieną savaitgalį, - pasiūlau aš. 

Galbūt ne kiekvieną. Bet dažniau. 

Senajai atšalus, motina įsipila šviežios kavos. Ji atsisėda 
nugramzdindama kulnus smėlyje, apkabina rankomis kelius 
ir žiūri į horizontą. 

Dažniau, - pakartoja ji. - Gal nori dar sumuštinio? Yra ir su 
dešra. 

Nerasi nieko skaniau kaip sumuštinis, kai dešra su lašinu- 
kais, paplūdimyje. 

Ar norėtum paėjėti galiuką? 

Aš nenoriu. 

Motina gurkšteli kavos. Ji prisitraukia mane prie savęs: 

Ar norėtum pamatyti savo tėvą? 

Savo tėvą? 

Pameni, aš tau apie jį pasakojau? Tujau esi jį matęs. Nors tai 
buvo seniai. 

Kada? 

Labai seniai. 

Aš prisimenu? 

Ne, tu negali to prisiminti. 

Ji įgręžia puodelį į smėlį. 

Tau trūko tėvo. Aš pamaniau, mes galėtume pasikviesti jį į 
namus, kad jūs susitiktumėt. Jis mielai su tavimi susitiktų. 

Aš nežinojau, kad man trūko būtent tėvo. Tačiau galbūt mo- 
tina teisi. Sviedžiu akmenį. 

Apie ką galvoji? 

Mano mintys neaprėpiamos, nesuvokiamos. Pakrikusios 
mintys. Tėvas. Toks, kuris plauna savaitgaliais automobilį, kad 
motinai nereikėtų. Aš atsakau: 

Kaip manai, čia galima rasti gintarų? 

Mes važiuojam namo senuoju keliu, per Velingę, Tigelšę, 

pro Hilie vandens bokštą, į kurį sykį buvome užlipę pasigėrėti 
vaizdu, o motina žvairakiuoja į mane: 

Aš pagalvojau, kad kol kas nesakykime to Monikai. Ji kar- 
tais būna tokia... jautri. 

Ilgai? 

Pamatysim. Tu susitiksi su juo pirmas. 

Kuojis vardu? 

Folkė. 

Folkė? 

Ką pasakysi? 

Aš tyliu, nes, motinai įskriebiant posūkį į parkavimo lange- 
lį, mano mintys sukasi tik apie geltoną sieną prie Magistrato 
parko, kur kažkas juodu tušu storai užrašė VISA VALDŽIA 
FOLKE!I*, o apačioje: velnias, rašiklis sulūžo, o aš, perpratęs 
žodžių žaismą, bet visgi ne iki galo, svarstau, ar tai tas pats 
žmogus ir kiek valdžios jis tokiu atveju turi. Tačiau nesunku 
įžvelgti, kad jis jos neturi nė kruopelytės, kai kitą vakarą kori- 
doriuje, siuruodamas ant vienos kojos, nusitraukia savo rudu 
tepalu išteptus suvarstomus batus, nes, kai ketino žirglioti vi- 
dun, motina jį tučtuojau sustabdė. Šimtgramis sumišimo nu- 
dažo jo losjonu apšlakstytus skruostus ir jis ištiesia motinai 
puokštę trapių tulpių, jau dabar bauginamai sulinkusių, ir pa- 
ketą - man. Plastikinis ugniagesių automobilis. Ei tu, Folke, man 
tuoj bus vienuolika, taigi, kokiu gi darželinuku mane laikai, 
atsipeikėk. Nepasakau, tačiau jam tenka pasitenkinti rankos pa- 
spaudimu ir ačiū, kurį motina įzyzė, kad aš turįs išstenėti. 

Folkė. Mano tėvas. Tai jis. Tas, kurį buvo draudžiama minė- 


* Žodžių žaismas - visa valdžia liaudžiai. 

ti. Gana aukštas stamantrus vyriokas atgal sušukuotais plau- 
kais. Languotas švarkas. Su akiniais sidabriniais rėmeliais, pri- 
menančiais tuos, kuriuos privalome dėvėti prie tekinimo stak- 
lių per darbų pamokas. Prekiauja statybinėmis medžiagomis. 
Jis apsidairo, nelabai žino, kur dėti rankas ir save patį. Jis gero- 
kai per didelis mūsų butui. 

Tu smarkiai paaugai nuo to laiko, kai mačiau tave pastarąjį 
sykį, — sako jis ir išsiviepia. Kai matėmės paskutinį kartą, tu 
buvai ne didesnis. Jis atkiša sprindį. Pameni? 

Aš žiūriu į motiną. Padėk man. Išleisk mane iš čia. 

Tu nepasikeitei, - sako ji, be prijuostės ir taip pat truputį 
nepatogiai kikčiojanti. - Juhanas buvo ką tik gimęs. 

Taip seniai? - Jis nusimeta švarką. Pas jus čia šilta ir jauku. 

Valgis dar neparuoštas. Gal norėtum ko nors išgerti? 

Ką tu gersi? 

Gal galėčiau gauti stiklinę sulčių, - atsakau aš. 

Nenori kokakolos? 

Tuomet ir aš išgersiu sulčių, - sako jis. Ir mums gavus sklidi- 
nas stiklines su gabalėliu ledo: eime susėsime ir pakalbėsime? 

Jis eina pirmas. Aš barškinu ledo gabalėliu taip, kad šis iš- 
tirpsta, ir susirangau ant kėdės nežinodamas, kur dėtis, trokš- 
damas, kad būtų įjungtas televizorius, kad būtų kur... tačiau 
kambaryje esame tik jis ir aš, jis sėdi įsispraudęs į sofos kampą 
arčiausiai manęs, plačiai išskėtęs kojas ir rankomis apglėbęs tarp 
šlaunų stiklinę. 

Kiek laiko čia gyvenat? 

Nežinau. 

O mokykla arti? 

Aš linkteliu. 

Tu eini... į kurią klase? 

4 B. 

Ketvirtą? Ir tau patinka, mokykla? 

Šiaip sau. 

Jis gurkšteli. Apžiūrinėja paveikslus ant sienos. Peizažus. 

Turi daug draugų? 

Aš vėl linkteliu. 

Kurie gyvena čia netoliese? 

Lasė gyvena septynioliktame aukšte. 

Šit kaip? 

Jis išgeria dar gurkšnelį. Aš taip pat. Iš Havličekų buto sklin- 
da muzika, švelnūs tonai skverbiasi per sieną. 

Jie turi pianiną? 

Jie iš Čekoslovakijos. 

Aha, tai daug ką paaiškina. 

Folkė, mano tėvas, palinksta į priekį ir uždeda ranką ant 
vieno mano kelio: 

Žinai, ir aš gerokai nervinuosi. Bet mes turbūt susidraugau- 
sim, pamatysi. 

Jis švelniai sužnyba kelį. 

Ar taip nemanai? 

Manau. 

Jis mirkteli viena akimi. 

Skanu. Sultis reikėtų gerti dažniau. Į sveikatą. 

Motina pasistengė su vakariene, sukosi prie plytos visą die- 
ną, padėjo ant stalo išeiginį servizą, pagamino viščiuką su grie- 
tinėlės padažu ir marinuotais agurkėliais pagal močiutės re- 
ceptą, buvo alkoholinių gėrimų parduotuvėje Lorensborge ir 
išstovėjo butelį raudonojo, kurį ji prašo Folkės atidaryti. 

Statybose tai vadinama buržujų degtine, - sako jis ir sėdasi 
prie stalo. - Neturi Pilsnerio? 

Čia Juhano vieta, - sako motina. - Ketinau paprašyti tavęs 
atsisėsti ten. 

Ji parodo į savo kėdę, o pati atsisėda ant Monikos. Monikos, 
kuri mielai būtų sukrimtusi viščiuko šlaunelę - jeigu jai nerei- 
kėtų klausytis: 

Tikrai smagu vėl tave pamatyti, Bodile. - Tu visai nepasi- 
keitei. 

Ech jau. 

Prisiekiu. Tokia pat graži kaip ir prieš dešimt metų. 

Vienuolika. Tu priaugai svorio. 

Dėl darbo. Daug reprezentacijos. 

Tau turbūt gerai sekasi? 

Aišku, sekasi. Net per gerai. 

Jis juokiasi, įsideda dar, labai skanu, Bodile, atidaro alaus 
sau ir mamai. 

Nelengva buvo tave rasti. 

Mes esame telefonų knygoje. 

Taip, bet kad tu tebegyveni Malmėje. To aš nesitikėjau. Tu 
vis kalbėdavai apie Stokholmą. 

Nieko iš to neišėjo. Ar nenorėtum dar agurkėlių? 

Folkė paima dubenį, padeda jį atokiau. 

Patikėk, Halmstadas* puikus. Tau jis patiktų. 

Motina prisitraukia prie savęs dubenį, iškabina agurkėlį sa- 
vo lėkštėn. Aš irgi paimu, nors acto skonis manęs per daug ne- 
žavi. Folkė man šypsosi, prispaudžia stiklines akis prie nosies. 


* Miestas Švedijos vakarinėje pakrantėje. 


Turi dailią mamą. 

Folke, prašau... 

Turėtum pasiimti ją su savimi ir aplankyti Halmstadą. Šią 
vasarą. Nuvažiuotum į Tiliosandą* išsimaudyti. Tau patinka 
maudytis? 

Johanas puikus plaukikas. 

Matau, matau. Tikras Džonis Vaismiuleris**. 

Halmstadas, mąstau aš, Halande*** — Palino geografiniai 

bambesiai nenuėjo veltui - tuomet negali būti, kad motinai stai- 
| ga užėjo noras pakviesti Folkę į svečius, kai jis netikėtai apsi- 
reiškė, viskas buvo suplanuota, sutarta. Aš apsisprendžiu elg- 
tis taip, kaip elgtųsi Monika. 

Ar galiu eiti nuo stalo? 

Tu dar ne viską suvalgei. 

Aš sotus. 

Bus desertas. 

Nebenoriu. 

(Stovėti koridoriuje ir paslapčia klausytis, kaip jie minko se- 
nus prisiminimus ir ką tas ar anas veikia dabar ir kur, Folkė 
įkošia dar alaus, o motina tampa jukia, pasakoja apie Kojinę, 0 
jis sako, kad tai siaubinga, kur žiūri profsąjunga, niekas ne- 
drįstų su manim šitaip elgtis, o aš galvoju apie Moniką, ar jie 
ten kūrena laužą, ir jeigu taip, ar jai leidžia jį įkurti.) 

Kai Folkė, padavęs man ranką ir spaudęs prie savęs moti- 
ną gerokai per ilgai, kad atrodytų natūraliai, pasakęs buvus 


* Paplūdimys netoli Halmstado. 
** Jonny Weissmuller - amerikietis, plaukikas, olimpinis čempionas. 


*** Švedijos regionas vakarinėje pakrantėje. 

nuostabu, mes turį vėl netrukus susitikti, jis paskambinsiąs, iš- 
ėjo, tuomet motinai knieti sužinoti: 

Jis juk buvo malonus? 

Nežinau. 

Jo manymu, tu puikus berniukas. 

Motina susmunka ant kėdutės prie telefono, ji suima mano 
rankas ir apglėbia jas delnais. 

Aš tai darau dėl tavęs. Manau, kad tau būtų neblogai turėti 
tėvą. Tu jį pamėgsi, kai geriau su juo susipažinsi. 

O taujis patinka? 

Man jis labai patiko, taip, bet... tai sudėtinga. 

Kas? 

Ji pirštais šukuoja mano kirpčiukus, taip, kaip darydavo, kai 
buvau mažesnis. Aš jai leidžiu. 

Dabar jau galiu papasakoti Monikai? 

Taip, dabar mes galime jai papasakoti. Aš jai paaiškinsiu. 

Motina apkabina mane per pečius ir pakyla. 

Gal visgi norėtum trupučio deserto? 


Folkė po to kelis kartus paskambina iš viešbučių ir motelių 
įvairiose šalies vietose keliaudamas savo gelda, apsunkusia nuo 
izoliacinių medžiagų, vinių ir įmantrių įrankių, ar ką jis ten 
"bogina. Jis negrabiai klausinėja, kaip sekasi mokykloje ir ar aš 
galįs įspėti, kur jis dabar, ko aš, žinoma, niekada negaliu, ko! 
jis neišdrąsėja ir nepereina prie naujausių istorijų, kuriomis ap- 
simainė statybose, mainais gautos istorijos niekada nesikarto- 
ja, sako jis, ar girdėjai istoriją apie norvegą, kuris susiruošė pir- 
mą kartą šliuožti slidėmis? Ne? Tai va, kartą buvo norvegas, 
kuris... Fone girdėti, kaip palei jo langus praūžia vilkikai ir, lio- 

vesis juoktis ir paaiškinęs anekdoto esme, jis prašo pakviesti 
prie telefono Bodilę. Jos akys einant prie telefono ypatingos. 

Kitąsyk, jam vakarieniaujant su mumis, dalyvauja ir Moni- 
ka. Motina ilgai sėdėjo su Monika virtuvėje ir kai aš buvau nu- 
varytas į lovą, pasakojo jai apie Folkę, kad jis čia lankėsi, ką ji 
apie tai mananti, ir Monika nepratrūksta, pademonstruodama 
daug labiau open minded* požiūrį nei tada, kai grįžusi po sa- 
vaitgalio stovykloje - ten, kur ligi kelių įklimpo į pelkę - grįžu- 
si dvokdama maurais ir svilėsiais visiškai pašėlo pamačiusi ak- 
"variumą, dėl mano geranoriškos priežiūros įgijusį svogūnų sriu- 
bos su sūriu bruožų, storas maisto žuvytėms sluoksnis liulėjo 
paviršiuje, ir motinai prireikė viso vakaro jam išvalyti, o kai ji 
baigė, motina ir duktė susėdo kaip dvi draugės virtuvėje pasi- 
kalbėti apie pokytį - motina, prašanti dukters patarimo, išklau- 
santi ir norinti išgirsti jos nuomonę dėl Folkės apsireiškimo. 

Folkė įžirglioja su labas, vaiki, kaip einas? Folkė, kuris su 
savo atgal sušukuotais plaukais visiškai nepanašus į mane - aš 
garbanotas blondinas, kai buvau jaunesnis, žmonės tvirtino, esą 
aš panašus į princą; Monikos plaukai tamsūs ir tiesūs, o moti- 
nos variantas mišrus, kartu mes atrodome, lyg būtume surink- 
ti iš radinių kampelio parduotuvėje, ir galima pamąstyti, kokią 
genetinę informaciją tėvas perdavė sūnui. Folkė ištiesia Moni- 
kai ranką ir klausia, ar ji jį prisimenanti, ji prisimena. Monika 
prisimena viską. 

Ir aš tave prisimenu, - sako jis, rodos, daug labiau susiner- 
vinęs nei praeitą kartą. - Tačiau tai buvo seniai. 

Man buvo penkeri šešeri metai. 


* Atvirą (angl.). 

Tu buvai štai tokia. — Jis griebiasi savo standartinio sprin- 
džio - populiaraus tarp statybininkų turbūt. 

Iš Havličekų girdėti pianinas. Folkė linksi į muzikos taktą. 

Čekai, ar ne? 

Jis dirba muzikos prekių parduotuvėje, - atsako Monika. 

To ir reikėjo tikėtis. 

Ir taip jų pokalbis tęsiasi vakarienės metu. Motina gali leng- 
viau atsikvėpti, o Monika - patraukti kartu su Hane į kairuo- 
liškos grupės koncertą, mat sklinda gandas, kad paradui vado- 
vaus Hoola Bandoola*, o Folkė pritaria, Monikai pareiškus, kad 
šlagerių festivaliai yra nemoralūs. Dream on**. Motinai baigus 
plauti indus, mes įsitaisome priešais televizorių, Folkė toje vie- 
toje, kuri pamažu tampa jo, su motina šalia ir grogu priešais, 
motina taip pat įsipylė toniko ir šliūkštelėjo truputį džino, „dėl 
kompanijos“. 

Juk puiki pramoga? - sako Folkė prieš pat balsavimą. - Ką? 
Gera muzika, gražūs drabužiai, profesionali aranžuotė. 

Bet juk ABBA daina buvo geresnė, - mano motina, kuriai 
muzika nė motais. 

Berjhagenui*** derėtų nusikirpti plaukus, - atsako Folkė. — 
Ir jis per aukštas. 

Folkė palieka įdubimą čiužinyje, pakildamas atlikti gamti- 
nių reikalų, ką jis daro su tokia gaivališka jėga, kad motina dėl 
kliokimo pasijunta nejaukiai. Ji man šypsosi. 

Monika grįžta namo prieš vidurnaktį, nužvelgia motiną, ma- 
ne, sustingsta priešais mus. Euroviziją laimėjo olandai. 

* Tai aštuntojo dešimtmečio Švedijoje populiari, o iš tikrųjų neaukšto lygio grupė. 

** Pasvajok (angl.), šiuo atveju reikštų - kur jau ten. 


*** Lasse Berghagen - švedų dainininkas, kompozitorius, aktorius. 

Kaip sekėsi? — klausia motina. 

Šventę atidėjo. 

Kaip gaila, - sako Folkė. - Atrodė, bus smagi. 

Vakare, man įsirangius į savo lovą, o Monikai įėjus į kam- 
barį ir užtraukus žaliuzes, kad gatvės žibintai neskleistų savo 
akinančios šviesos, tėvas sustoja prie mano galvūgalio. 

Tai čia buvo tavo tėvas. 

Mm. 

Ką manai? Jis tau patinka? 

Nežinau. Taip... truputį. O tau? 

Nesvarbu, ką aš manau. Bet jis atrodo nieko. 

Taip. 

Ką mano motina? 

Ji nieko nesakė. 

Man atrodo, jis jai patinka. Buvo matyti. 

Ji juokiasi, kai jam smagu. 

Skaitysi? 

Ne. 

Tuomet ir aš gesinu. 


TAI ĮVYKO SPORTINIŲ KREPŠIŲ LAIKAIS, mėlynų ir 
„raudonų nailono maišų su išsiuvinėtais savininko inicialais ir 
viršuje sutraukiama virve, dėl ko jie panėšėja į mokyklos kie- 
me išblaškytus sviedinius, tampa ginklu grumtynėse pake- 
liui iš mokyklos arba įrankiu primityviai prisipažinti meilėje 
vožiant į nugarą tai merginai, apie kurią šiuo metu galvoji 
prieš užmigdamas - krepšiai suguldomi į dvi eiles prie įėjimo 

į persirengimo kambarį ir, nuskambėjus skambučiui, mes iš- 
sirikiuojame prie jų, - išsidėstymas, leidžiantis daryti išvadą, 
kaip požiūris į mokyklą ir noras pirmauti keičiasi bėgant me- 
tams: pirmakleckiai paprastai veržiasi į priekį, o palikdamas 
šeštą klase, jau senų senovėje esi persikraustęs į patį galą, ta- 
čiau reikia pripažinti, kad šis pokytis augant būdingas ne vi- 
siems, pavyzdžiui, Janis visus tuos metus laikosi vidurio, o 
tokie veiksniai kaip ambicijos, savęs suvokimas ir autoritetai 
taip pat turi reikšmės. Augantis sąmoningumas dėl išsidėsty- 
mo apskritai sukelia problemų, nes Lasė ir Rogeris, prakti- 
kantės paleisti anksčiau ir todėl turintys vaidinti užsiėmusius, 
kol išsirikiuoja likusi klasės dalis, tik tada gali užimti savo 
pozicijas gale, kadangi tai vienintelė vieta, kurią leidžia jų pa- 
čių jiems suteiktas klasės baltų varnų statusas. Tačiau vėliau 
galiniame sektoriuje grūstis padidėja, todėl jie priversti išto- 
bulinti rizikingesnį metodą, padeda krepšius pačiame prie- 
kyje, leidžia mums sudėti savuosius už jų, sulaukia skambu- 
čio, lukteli, palaukia dar dvi sekundes, griebia savo krepšius 
ir kuria į galą. 

Ir kurgi susiruošėt, ponai? 

Staiga tarpduryje išdygsta Palinas, įsispraudęs į aptemptas 
treningines kelnes, apsispurgavusias nuo kelių į viršų, baltais 
sportiniais bateliais, kurie išlieka balti visus tuos metus, baltas 
batų tepalas buvo sukurtas turint galvoje Paliną, ant kaklo švil- 
pukas su geltona juostele, rankoje chronometras. 

Rogeri ir Larsai Oke, prašom ateiti į priekį. 

Palinas, mūšio vadas, prieš atverdamas duris mergaitėms, 
nužvelgia dvi mūsų linijas, apžiūri armiją ir atlapoja duris 
mums, vaikinams, laiko jas taip, kad turime praeiti po jo ranka. 

Kita ranka prilaiko Rogerį ir Lasę, taigi jie vis tiek įleidžiami 
paskutiniai. Ir suprask tu man, kad geras! 

Greitai persirengiam, laiptais žemyn į sporto salę rūsyje, ap- 
šviestą dienos šviesos, besiskverbiančios pro apdulkėjusius lan- 
gus palubėje, su tuo pridususiu senų čiužinių ir prakaitu per- 
mirkusių guminių kilimėlių tvaiku, su krepšinio kamuoliu, ku- 
riuo spėji dunkstelėti į grindis tris kartus, lygiai tris kartus prieš 
nuaidint švilpukui. 

Nelieskit kamuolių! 

Dunksteliu ketvirtą kartą tik tam, kad paerzinčiau. 

Juhanai. Tu paliekamas po pamokų. 

28 berniukai ir mergaitės baltais šortais ir raudonais marš- 
kinėliais su rektoriaus gyvenamosios vietos emblema ant krū- 
tinės, ženklu, kuris yra privalomas ir kuriam pirkti kiekvie- 
nas iš namų atnešė penkias kronas, turi būti prikaitintas ly- 
gintuvu, bet kadangi motina apdairi, ji jį prisiuvo, kad paskui 
būtų galima nuardyti ir, atžalai ūgtelėjus, perkelti ant kitų 
marškinėlių. Vėl pasigirsta švilpukas ir mes sustojame pagal 
abėcėlę, pažymėtą juodais taškais penkiomis eilėmis ant grin- 
dų - tik tam, kad būtume nuvesti prie šuolių į tolį duobės ir į 
bėgimo taką. 

Šuolis į.tolį reiškia tris šuolius kiekvienam konvejerio prin- 
cipu: šoki, paimi grėblį iš prieš tai šokusiojo ir užgrėbstai šo- 
kančiojo po tavęs duobę, padedi Palinui stebėti, ar šokant ne- 
peržengiama linija, ir laikai matavimo juostą už galo jam ma- 
tuojant šuolio ilgį — tik visa tai atlikęs gali bėgti ir atsistoti 
pačiame gale ilgiausios eilės, besirangančios palei priekinį mo- 
kyklos fasadą Retsvegeno link. Palinas anksti diegia apykaitos 
ciklo principą. Įsibėgėju iš toli, taip toli, kad besiartindamas kone 

pūkščiu, beveik pasiduodu, bet tik beveik, koja ant linijos ir 
minu ore - Palinas nustebęs pakelia akis nuo savo užrašų, ma- 
tuoja, dėl viso pikto pamatuoja darsyk, taip, tikrai tiek. 

Puikus šuolis, Juhanai! 

Tai dabar nebereikės pasilikti po pamokų? 

Reikės, bet gali pasakyti savo motinai, kad šito tavo šuolio 
aš neužmiršiu. 

Mikė atlekia, peržengia liniją, bet ne tiek daug, kad aš nepa- 
žiūrėčiau į tai pro pirštus ir nebūčiau už tai aprėktas Palino. Po 
to Džerio Viljamo eilė. Palinas signalizuoja apie peržengtą liniją. 

Jis peržengė liniją, tamsta mokytojau. 

Šit kaip, tikrai, Mikaeli. - Tegu taip ir bus. 

Palinas jaučia prielankumą Mikei po to, kai šis atsisakė nu- 
kabinti nuo eglės sovietines vėliavėles, jaučia prielankumą ir 
Džeriui Viljamui, tačiau ne remdamasis ta pačia iškrypėliška 
logika, o todėl, kad tas yra dalyko, kurį Palinas vertina labiau- 
siai, matematikos, klasės šviesulys. Tačiau Džeris Viljamas — 
rambuolis, išravėjo, pavyzdžiui, gryniausiomis valios pastan- 
gomis visus savo pieninius dantis, naujiesiems dar nespėjus 
prasikalti, ryžtingai ištraukė juos su šaknimis ir nervų siūle- 
liais, galėjo išsiviepti kruvinais žabtais, atrodąs kaip senelis, dar 
neįsidėjęs rytais į burną protezo, tačiau naujasis smaigčių rin- 
kinys neskubėjo dygti ir kai jie pagaliau vienas po kito prasika- 
lė, padarė tai absoliučiai be jokios tvarkos, visiška veikimo lais- 
vė, kurią jie gavo dykuose Džerio Viljamo nasruose, sunkus 
atvejis ortodontams, apie ką mes apskritai pakalbėsim vėliau. 
Dabar Džeris Viljamas sako: 

Peržengiau. Aš pakartosiu. 

Ir Palinas įstringa tarp savo pirmojo ir antrojo sprendimo, 

tyli, stebinanti abejonė, maišto rūmuose nuojauta, sukilimo, kurį 
Džeris Viljamas įgyvendina šokdamas iš karto, užuot stojęs į 
eilės galą, visa koja peržengdamas liniją. Palinas pribėga su ma- 
tavimo juosta norėdamas greičiau viską užbaigti, tačiau iš Mi- 
kės pasigirsta: 

Peržengė! 

Aš dar sykį pakartosiu, - sako Džeris Viljamas ir apsisuka. 
rimti vadovavimą, kurį buvo beprarandąs, tiek pareikšti pasta- 
bą Džeriui Viljamui: šiandien tu liksi be rezultatų. 

Džerio Viljamo eilutė lieka tuščia užrašų knygelėje, kur Pa- 
linas įbrėžė stulpelius ir pripildė juos atstumų ir laikų siekda- 
mas... taip, kodėl; mums taip ir lieka neaišku, kam jis naudoja 
tuos atstumus, tuos laikus. 

Trys bėgimo takeliai išpampusio šešiasdešimties metrų il- 
gio nuo piktžolių susproginėjusio asfalto, apkraštuoto sama- 
nomis, ir yra bėgimo takas. Mes dar vienu miglotu tikslu su- 
skirstomi po tris, vaikinai sau, merginos sau, išskyrus Sisi, kuri 
tokia greita, kad jai leidžiama varžytis su mumis, vaikinais, ir 
Lailą, kuri visiškai nedalyvauja fizinio pamokoje ir kuriai Pali- 
nas įteikia raudoną starto vėliavėlę, o pats prisiparkuoja prie 
finišo linijos, apsiginklavęs chronometru ir švilpuku, tikras tei- 
loristas* net ir žaidimų srityje. 

Ir čia neapsieinama be sistemos. Po pirmojo rato Palinas 
palygina laikus, suskirsto mus į naujus hitus, vėl palygina ir 
tokiu būdu per trečiąjį ir paskutinįjį bėgimą gauna penkias 

* Teilorizmas (iš čia „teiloristas“)- darbo racionalaus organizavimo gamybos 


įmonėse sistema, kurios tikslas - maksimaliai intensyvinti darbą, kelti jo na- 


šumą, šalinant nebūtinus veiksmus, judesius. 

startines vaikinų ir keturias merginų grupes, išdėliotas eilės 
tvarka pagal laiką, žemėjanti skalė - startuojame stovėdami, 
viena koja priekyje kitos, palinkę į priekį, vienas petys atsta- 
tytas į bėgimo tako pusę, ir ką jau ką, o bėgti mes galim. Grei- 
čiausiai bėga tas, kuris visada turėjo priežasčių greičiausiai 
bėgti, Rogeris, savo naujais, baltais Adidas Stan Smith, supran- 
tama, ne tokiais baltais kaip Palino, tačiau pavyzdingai šva- 
riais ir pirktais pusantro dydžio didesniais išaugimui, jis 
pribloškia Paliną, iškovodamas pergalę, finale pusmetriu ap- 
lenkęs mane ir Role. 

Bravo, Rogeri! Nemaniau, gad tu gali bėgti! 

Išteisinimas. Į kurį Rogeris nenori atkreipti dėmesio, nes tai 
reikštų pripažinti, kad yra dėl ko išteisinti. 

Koks tavo laikas, Rogeri? 

Nežinau. O tavo? 

Aa, prastesnis. 

Kol galiausiai lieka lepšių finalas. Karina, bėganti aukštai 
kilnodama kelius, ramunėlių ploviklio minkštumo žingsniais 
per pievą, sarmatydamasi, nelaimėlė, drūtėjančių krūtų, marš- 
kinėliai netinka mergaitėms su pilnėjančiomis krūtimis, ji kan- 
kinasi į priekį, o visas jos kūnas šaukia, kad ji nenori ten būti, 
nenori bėgti, nenori būti stebima, ypač neįlindusi į platų megz- 
tinį, vis tiek neatsilieka nuo Osos, kuri klupsčioja su savo koji- 
nėmis plastikiniu padu, mokasinais, smunkančiais ir šlepsin- 
čiais į asfaltą it varliažmogio kojos - nubėgusi pusę distancijos 
Osa pasitraukia. 

Tau teks bėgti darsyk! - šaukia Palinas nuo finišo linijos. - 
Tu privalai turėti laiką! 

Ir Osai tenka bėgti iš naujo, vienužei, ji dreba palinkdama į 

priekį prie starto linijos, ji bėga viduriniu bėgimo takeliu, ste- 
bima 27 porų akių, stumiasi į priekį, gniauždama krūtinėje 
verksmą, su Palinu 28 poros, tačiau jo akys, įsmeigtos į laikrodį 
ir užrašų knygelę, nemato, kaip ji vadaluoja rankomis, kad iš- 
laikytų pusiausvyrą kirsdama finišo liniją, kur ji griūna ant as- 
falto ir jos kelis pasrūva krauju. 

Ojergutėliau, mažute! 

Palinas ištiesia užrašų knygelę ir laikrodį Sisi, pritupia prie 
Osos, kuri pratrūksta raudoti: 

Kaip tu, mieloji? Pažiūrėsiu... 

Jis išsitraukia iš kišenės savo nosine, akinamai baltą, išsklei- 
džia ją ir apriša Osos kelį. Mums jis šūkteli, kad pamoka baig- 
ta, meta raktus Mikei, idant šis galėtų atrakinti persirengimo 
kambarius, o jis pats paima Osą ant rankų, pakyla ir neša pas 
seselę, ir, negana to, jis pakyla ir iš savo vienaspalvės egzisten- 
cijos, vakare paskambindamas Osos močiai ir paaiškindamas, 
kad jos dukteriai reikia poros padorių sportinių batelių, paaiš- 
kinimas, kuris tikriausiai nepasiekia tikslo, nes ši istorija pasi- 
baigia tuo, kad Palinas priverčia mokyklos rektorių išskirti pi- 
nigų iš mokyklos kasos ir pats leidžiasi ir nuperka Osai porą 
sportinių batų. 


Ryšium su fiziniu egzistuoja dar viena velnio išmonė, o bū- 
tent dušai, kurie sukonstruoti kaip ilgas, lenktas tunelis su du- 
šo galvutėmis abiejose pusėse ir švelniai tariant drungnu van- 
deniu vamzdžiuose. Jeigu jau atsistojai ant šaltų koklinių grin- 
dų, kelio atgal nėra, privalai išlįsti kitame tunelio gale, nes iš 
užpakalio stumia kiti, taigi susirietęs pertipeni per jį su trim 
ketvirčiais užmaukšlinta maudymosi kepuraite, aptemptu plas- 

tikiniu daiktu, kuris turėtų apsaugoti plaukus nuo vandens ir 
kuriame smagiai prakaituoji. 

Tačiau pragaras kompensuojamas dangumi, įgijusiu pavi- 
dalą vožtuvo, įmontuoto aukštai sienoje persirengimo kamba- 
ryje, kurį gali pasiekti, jei, padedamas kitų, prisitrauki ant dra- 
bužiams skirtų kablių, o tada gali nevaržomas stebėti, kai į du- 
šą eilė ateina merginoms. Nepasisekė Janiui, kad ten su 
rankšluosčiu aplink strėnas kaba būtent jis, Palinui atsiuntus 
tompą perimti vadovavimo, ne, ne tą patį praeito trimestro tom- 
pą, naują tompą, kiekvieną trimestrą pasirodo naujas tompa, 
išbūna lygiai tiek, kad nepaliktų jokių savo individualumo žy- 
mių mūsų ribotose atmintyse: tompos su pliušiniais kostiumais, 
išpuoselėtomis barzdomis ir džinsiniais marškiniais, ilgais si- 
jonais ir mezginiais, kasomis ir per kraštus trykštančiu entu- 
ziazmu, tokiais vardais kaip Peras Arnė, Joranas, Gudruna, Al- 
va, Mari Luiza — tompos, leidžiantys mums likti per pertrau- 
kas mokyklos patalpoje* ir Žiūrėti, kaip Stenmarkas“* ir šiais 
metais iškovoja pasaulio taurę - ir visi su tais pačiais pedago- 
giniais įsitikinimais, kurie nugrims į dugną atsitrenkę į tvirtą 
kaip uola Palino nusistatymą, kad mokytojas turi būti visaži- 
nis autoritetas, — ir nepasakysi, jog Palinas čia visai nuklydo į 
lankas, netgi jei jis pats, pasinaudodamas savo įžvalga, priėjo 
prie klaidingų teorinių išvadų, nes bet kuris mokytojas, nesu- 
gebantis išlaikyti savo naujoviškais metodais įgyto autoriteto, 
kurį įtvirtino mokinių vertybių sistemoje, sugriauna mokinių 
pasitikėjimą ir tampa trumpalaikio naudojimo preke. Ir tikriau- 

* Per pertraukas Švedijoje vaikai privalo išeiti į kiemą. 


** Ingemar Stenmark - švedų atletas, slidininkas, slalomo rungtyje laimėjęs 


86 Pasaulio taurės rungtynes. 

siai galų gale, baigę mokslus ir gavę auklėti savo klasę, šitie 
tompos susiprotės, jie irgi pasidarys klaidingas išvadas apie 
tai, kaip derėtų administruoti savąjį autoritetą, nes, rytais ly- 
dėdamas savo paties vaikus į mokyklą, vėl sutinki tuos tom- 
pas, kuriuos laikas nušlifavo ir pavertė naujais palinais, galvo- 
sūkis, kurio sprendimo mums galbūt reikėtų ieškoti mokytojų 
kambariuose tarp ribotų karjeros ir veiklos galimybių bei kole- 
gų nedosnumo pagyrimams; profesinis gyvenimas, niekam ne- 
matomas, išskyrus grupelę mokinių, kuriems galvoje ne dau- 
gybos lentelė, o riedlentės rampos statyba, iš kur man žinoti, 
mes tik galime tikėtis, kad mūsų vaikams teks patirti tą iškil- 
mingą akimirką, kai jų tompa vieną dieną pakils iš vienpusiš- 
kos egzistencijos ir pasirodys jiems nauju pavidalu, nors ir abe- 
joju, ar pora sportinių batelių įtilptų į šiuolaikinį kietai užverž- 
tą mokyklinį biudžetą. 

Ir tai pasakęs turiu pakartoti, kad Janiui nepasisekė, jog tom- 
pa įsiveržė tą pačią akimirką, kai jis prie vožtuvo mėgaujasi 
žavia akimirka su pusiau į dušo kambarį įsismelkusiomis sva- 
jonėmis. Nepasisekė, kad persigandęs tompa veikia instinkty- 
viai ir, nebandydamas Janio perkalbėti, nuplėšia jį nuo šiurkš- 
čios mūrinės sienos, nepasiseka, kad Janis apsibrozdina skruos- 
tą, rankos apačią, pilvą. Jau po akimirkos jie pradingsta 
mažajame mokytojų kambaryje virš mūsų persirengimo kam- 
bario. Tompa skubriai virsteli duris: 

Bogdanai, būk geras, atnešk Janio drabužius. 

Gauna drabužius, vėl uždaro duris. Praveria darsyk: 

Nesijaudinkit, aš tik pasikalbėsiu su Janiu. 

Pakeliui iš mokyklos namo mes spaudžiam iš Janio, kas nu- 
tiko. 

Nieko. 

Nieko? 

Man įdavė nunešti namo raštelį, ant kurio turi pasirašyti tėvas. 
Ne tai. Ką matei? 


AR IR JŪS BĖGIOJAT PER FIZINĮ? - klausiu aš Monikos. 

Bėgiojam? Ne, mes žaidžiam krepšinį. 

Tai daug smagiau, ar ne? 

Beveik tas pats, tik su dideliu kamuoliu. 

Monika netikėlė visame kame, kas susiję su sportu, kitaip 
negu jos mažasis broliukas, kuris savo ruožtu ne toks gudra- 
galvis kaip ji teoriniuose dalykuose, atsitiktinumas sutelkė jo 
talentus ties fiziniu ir žaidimais kamuoliu. 

O Monika kaip reikiant pasikausčiusi, kala, nors jai nereikia 
daug laiko įsidėti į galvą visam laikui, padeda mokytis man, 
paklausinėja mane, bendrauja su Hane, dirba savaitgaliais ir 
du vakarus per savaitę, tris, kai viršininkas paprašė jos ateiti 
dažniau, irjai dar lieka laisvo laiko, laiko, kurį ji skiria Kamanės 
būriui. 

Monika darbo nesikrato, darbšti darbe, viršininkui ji patin- 
ka ir, aišku, ne brangininkė. Jis prašo jos padėti inventorizuoti, 
prašo padirbėti šią vasarą. Monika nori dirbti vasarą, bet ne 
visą, ne dešimt savaičių šaldytuve, už lango bėgant saulėtoms 
dienoms, tačiau jai sunku pasakyti ne - prireikia šeimos pasi- 
tarimo. 

Ne tenka ištarti motinai. Motina irgi nenori, kad ji dirbtų 
visą vasarą, nes vasaras Monika ir aš leidžiame pas močiutę ir 

senelį — iki pramoninių atostogų, kai motina tampa laisva ir 
taip pat atvažiuoja pas močiutę ir senelį. Tačiau šiais metais tai 
neįeina į Monikos planus, o motina irgi tyli, motina irgi buvo 
šešiolikos, skubėjo suaugti ir atsistoti ant savo kojų, kai esi še- 
šiolikos, nesinori būti kaime su seneliais, tuomet norisi būti 
mieste su draugais, t. y. su Hane, tačiau nesi dar pakankamai 
suaugęs, kad galėtum būti mieste vienas į valias, ir tikrai ne 
toks suaugęs, kad seneliai susitaikytų su tuo, jog visiškai nepa- 
sirodysi sodyboje, kai penkiolika metų iš eilės pasirodydavai. 
"Tikrai, motina žino, oi žino, ką reiškia būti šešiolikos, ir ji neno- 
ri barnių, taigi sugalvoja kompromisą: Monika dirba kelias sa- 
vaites, po to savaitę praleis pas močiutę ir senelį kartu su mani- 
mi, o man, vadinasi, teks atidaryti sezoną kaime vienam - taip, 
vieną savaitę Monika, kitaip močiutė nusimins - o po to Moni- 
ka galinti daryti, kas tik šaus į galvą - beveik. 

Sandėris tikriausiai naudingesnis, nei Monika tikėjosi. Ji ne- 
protestuoja, ne daugiau nei mažumėlę, kaip ir buvo tikimasi. 

Monika ir tai sugebėjo. 

Tačiau iš fizinio ji turi dvejetą. 


MOČIUTĖ SĖDI ANT PRIEMENĖS LAIPTŲ Johanesgor- 
dene, pavadinimą kuriam davė pirmtakas pačioje apačioje ag- 
rarinio genealoginio medžio, įsišaknijusio šiaurrytiniame Sko- 
nės kampe, ir valo bulves praretėjusiu šepečiu, kiti šepečiai nu- 
sidažė rudai pilka spalva, sėdi pasistačiusi Kockumo* dubenį 


* Kockums Emaljerverk - gamykla, įkurta Ronebyje (Ronneby) 1893 m., gami- 


nusi emaliuotus indus. 

tarp kojų, įgrūstų į porą šlepečių su kamštiniu padu ir perfo- 
ruota oda ant viršaus. Ji pakelia akis: 

Netriukšmaukit. Nilsas miega pietų. 

Motina įneša mūsų krepšius į kambarį, kuriame mes su ja 
gyvensim, jos seną vaikų kambarį, kuris visiškai nebeprimena 
jos seno vaikų kambario todėl, kad močiutė iškniso kiekvieną 
mielą daiktelį ir privertė senelį subėgioti su jais į šiukšlių kontei- 
nerį, nostalgija ir prisiminimai jai, močiutei, nė motais, be to, ant 
jų kaupėsi dulkės. Mes vos spėjame įveikti pusę laiptų, kai ji: 

Leiskitės gi žemyn, reikia rinkti. 

Motina nutaiso man grimasą - mielai būtų bent penkias mi- 
nutes pailsėjusi ir išgėrusi puodelį kavos, tačiau močiutė lau- 
kia jau nuo praeitos vasaros, o per radiją išpranašavo lietų. Mo- 
tina mažumėlę susidvejinusi žengdama į vaikystės namus: ar 
ji dukra iš kaimo, ar motina iš miesto, ji ir ta, ir kita, padeda 
močiutei ruoštis, tačiau nepereina prie tarmės, kuria kartais juo- 
kauja namuose, esą močiutė sakanti „ašarys“, „mergela“ ir „lun- 
kela“ vietoj „ešerys“, „mergaitė“ ir „lanka“. Jos įnikusios į lys- 
ves skina braškes, aš irgi, tik aš jas dedu į burną, o ne į kibirą, 
tiek uogų, kad man įsiskauda galvą. 

Motina ir močiutė kiekviena savo lysvėje, motina, prilaikanti 
tempą, kad močiutė nepastebėtų, jog jau nebe tokia greita, mo- 
tina pasitaikius progai išrauna truputį piktžolių tarp krūmelių, 
kadangi ji vis tiek yra lysvėje, o močiutė kalba be perstojo, pa- 
vyzdžiui, sako: 

Tai vėl ėmei su juo susitikinėti? 

Motinos nykštys ir smilius ant braškės, laiko ją, nenuskina, 
nuskina, atsako: 

Tai dėl Juhano. 

Tai jis paliko savo šeimą? 

Motina nuskina dar dvi braškes nuo to paties krūmelio. Jos 
nesunokusios. 

Tik nesivežk jo čionai, - sako močiutė. - Nilsas to nepakęstų. 

Juhanas turi matytis su savo tėvu. 

Taip, kaip jis matėsi... Bodile, tau nederėtų. 

Auklėti du vaikus ne taip lengva, kaip tu manai. 

Močiutė niurna: 

Argi tau su Leifu buvo blogai? 

Aš galvoje turėjau... Tu visada turėjai senelį. 

Motina atsistoja, pakelia savo kibirą, pakilnoja, ar sunkus. 

Pakaks, - sako ji. 

Virtuvėje močiutė pasiriša prijuostę ir įkuria ugnį malkinėje 
krosnyje, kurią ji naudoja pakaitom su elektrine, prigrūda į vi- 
dų laikraščių ir beržinių malkų ir palieka dureles praviras, kad 
ugnis įsidegtų, malkinė krosnis, greitai tapsianti tapybišku ele- 
mentu kaimo idilėje, it derva pajuodavę paviršiai „blusų“ tur- 
guje rastiems Hoganeso uzbonams* su sausų gėlių aranžuotė- 
mis pas iš nuostabos nušvitusį poilsiautoją, paskutinei karvei 
užbliovus savo garde, o valstiečiams išsikėlus į Nacionalinį mu- 
ziejų. Motina ištiesia laikraščius ant stalo, sėdasi ant suolo vir- 
tuvėje ir rodo man, kaip knaibyti ir valyti braškes. Ji atsilošia 
atgal, užmerkia akis, vėl jas atmerkia, palinksta į priekį. Mo- 
Čiutė negali to nepastebėti. 

Ar taip labai skauda? 

Motina puola knaibyti. 


* Hoganese (Hoganūs) gaminti (ir dabar tebegaminami) deginto molio puo- 


dai, juodos spalvos. 

Kaip jautiesi, Bodile? 

Įsivaizduok dantų skausmą, patį baisiausią dantų skausmą, 
kokį tik gali įsivaizduoti, - sako motina, - kaip jis pasklinda į 
rankas, ligi pat pirštų, žemyn per nugarą. Įsivaizduok, kad taip 
ir dieną, ir naktį. Tada žinosi, koks jausmas. 

Močiutė ištraukia didžiulį puodą iš apatinės spintelės, pa- 
deda jį ant stalo. 

Gal norėtum mažumėlę pailsėti? 

Pirmiausia pabaigsim su šituo, - sako motina ir supila į puo- 
dą tas braškes, kurias ji ir aš spėjome išvalyti. 

Ar neužsiriši prijuostės? 

Ir kol aš sėdžiu ant sofos virtuvėje po raudonu segtuku prie 
sienos prispaustu atviruku, antspauduotu Niujorke, iš dviejų 
vyresnių močiutės brolių, emigravusių paauglystėje, išsilaipi- 
nusių Elisailende ir pražuvusių, kol vienas iš jų po trisdešimt 
penkerių metų atsiuntė šį atviruką su vieninteliu įsimintinu sa- 
kiniu: „Mobergas* nieko nenutuokia apie Ameriką“ ,ir varnele 
parašo vietoje, kurią galėjo suskrebenti bet kuris iš brolių, po 
to — daugiau jokių gyvybės ženklų. Motina su močiute kartu 
verda uogas, spaudžia sultis per marlę ir tekina į butelius su 
patentuotais kamščiais. 

Taaip, - sako močiutė. - Viskas bus gerai. 

Tačiau nepasakok apie jį tėvui, - prašo motina. - Ar Leifui. 
Jis taip greit užsidega. 

Turi galvoje - Lisbetei? 

Motina lieka per savaitgalį, grįžta į miestą automobiliu, pri- 


* Vilhelm Moberg - švedų rašytojas, parašęs romaną Emigrantai (Utvandrare) 
apie švedų emigraciją į Ameriką. 

kimštu uogienių, gėrimų ir marmeladų. Saulėta, karšta, nežmo- 
niškai karšta šią vasarą. Aš sėdžiu viduje ir skaitau savo mėgs- 
tamus skaitalus: Kibimą ir naujoves*, Hobekso katalogą** - aukso 
kasyklą tiems, kurie sklidini herojinių vizijų, skaitau kambary- 
je, skaitau tualete, skaitau prie stalo, skaitau naktį lovoje, ko! 
močiutė suriaumoja laiptų apačioje, kad užgesinčiau šviesą! 
Skaitau visur, skaitau viską, ką verta žinoti apie stiletus iššo- 
kančiomis geležtėmis, kovinius peilius (matiniai ašmenys, kad 
nespindėtų tamsoje, būtini naktinių reidų metu, kriaunos, drož- 
tinės rankenos, kad būtų patogu suimti), orinius šautuvus, Ži- 
bintuvėlius, turinčius prožektoriaus savybių, visrakčius visų 
tipų spynoms, žiedus su kaukolėmis, portatyvias radijo stote- 
les, sukomplektuotus arsenalus svajojančiajam tapti vagimi 
džentelmenu, stambių gyvūnų medžiokliu, samdiniu, išlikimo 
ekspertu ilgose vienatve pažymėtose ekspedicijose į neištyri- 
nėtas sritis gelbėti Sisi, kartais Karinos Lindgren nuo grėsmin- 
gų pavojų, sudėtingos užduotys, bemiegės klajonės dykrose, 
per besiveržiančius krioklius be nieko, išskyrus sausą davinį ir 
valgomąsias šaknis prie stovyklavietės laužo, per naktį girdėti 
vilkų staugimas ir šaižus balsas: 

Turėtum būti lauke, vaiki! 

Močiutė nerimauja, ką pamanys motina, jei aš neįgausiu nė 
trupinėlio spalvos. Ji išlanksto sudedamąją lovelę, pastato ant 
šlaito už namo, užtiesia ją rankšluosčiu, kad neišbluktų gėlėtas 
audinys. 

Gali gulėti čia. Ir nusivilk marškinėlius. 


* Napp och Nytt - žurnalas žvejams. 
** „Hobbex“ katalogen — vyrams skirtų prekių katalogas. 

Meta man pagalvę. 

Aš ir toliau studijuoju katalogą su nemąžtančiu įkarščiu, 
drybsau ant nugaros ir laikau katalogą priešais save, kad ne- 
akintų saulė. Vakare esu nusvilęs iki juosmens, o apačioje toks 
pats dailiai rausvas kaip ir anksčiau. Močiutė įtrina kremais ir 
tepalais, įtrina vėl iš ryto, išsiunčia mane iš virtuvės: 

Bus geriau, jei dabar pabūsi su seneliu. 

Nes šeštadieniais močiutė, įsijungusi radiją, pirmiausia iš- 
geria puodelį kavos klausydamasi Paskambink, pažaisim, kur vie- 
na juokinga tarmė keičia kitą, kai anksti pakirdusi švedų tauta 
išsirikiuoja eilėje prie telefono, kad pakalbėtų apie orą ir atkrin- 
tamąsias ledo ritulio varžybas tiesioginėje transliacijoje kartu 
su Hase Telemaru*, o paskui ji plauna grindis pagal Melodijų 
kruizą su Bengtu Haslumu**. 

Seneliui nusišikt ant Telemaro, jam nusišikt ant Haslumo 
ir jam nusišikt ant poilsiaujančių skiedalių. Daržinėje jis turi 
Gunarą Hėdlundą***. Išblukusi savimi patenkinto seneliuko 
primerktomis akimis fotografija su autografu po musių nutu- 
pėtu stiklu, kurią senelis prikalė ant sienos tarp Rozos ir Flo- 
ros gardų. Senelis meistrauja su įrankiais ir keliomis lento- 
mis, tuo tarpu veršeliai atrajoja dobilus ganyklose taip, kad 
juose prisikaupia dujų ir jis turi įgrūsti šluotkotį jiems į subi- 
nę, idant nuleistų garą. 

Tai skaitytojas teikėsi apsilankyti? — sako jis. 

Močiutė sakė, kad būčiau lauke. 

* Hasse Tellemar - garsus švedų radijo laidų vedėjas. 

** Bengt Haslum - švedų radijo laidų vedėjas, kūrė žodžius dainoms. 


*** Gunnar Hedlund - švedų politikas, valstiečių partijos pirmininkas, vidaus 


reikalų ministras. 

Tai ką veiki čia, viduje? Reiks pasirūpinti ir sugalvoti ką nors 
lauke. 

Senelis išsitraukia tabako skardinę iš užpakalinės kelnių ki- 
šenės, tris kartus barkšteli į dangtelį, nukelia jį ir išorine nykš- 
čio puse uždrebia ant liežuvio kubinį metrą rupaus tabako to- 
liau gabenti po lūpa. 

Ar moki prikalti vėjalentę? 

Taip, - atsakau aš, nežinodamas, kas yra vėjalentė. 

Jis parodo į šoninę sieną. 

Tuomet gal ir kopėčias nukelti galėtum? 

Aš, žinoma, negaliu. Senelis nukabina jas ir išneša laukan 
su prie užpakalio prisvilusiu anūku, atremia jas į vieną darži- 
nės galą, užmina su savo didžiulėmis klumpėmis ant pirmo- 
sios pakopos taip, kad medinės kopėčios susmenga giliai į žolę, 
dar pamindžikuoja, pašokinėja tiek, kiek pajėgia jo amžiaus 
senis. 

Dabar tvirtai laikyk kopėčias, kad nenukrisčiau. 

Tuomet jis sunkiai lipa aukštyn su vinimis burnoje ir ilga 
lenta po pažasčia. Tris kartus rūpestingai kaukšteli į kiekvieną 
vinį, o paskui įvarojas dviem stipriais smūgiais. Jis lieka stovė- 
ti viršuje prispaudęs pilvą prie pakopų ir sukiojasi visomis kryp- 
timis, apžvelgia laukus ir ganyklas, besidriekiančias iki upės, 
tankiai suaugusį mišką kitoje pusėje ir žvyrkelį su ką tik nušie- 
-nauta žalia juosta viduryje, kuris nuvinguriuoja į dešinę ir įsi- 
lieja į asfaltuotą kelią anapus kalvų. Nulipa žemyn ir perkelia 
lentą porą žingsnių į dešinę, pašokinėja, sako: 

Čia taip prakeiktai gražu, kad reikėtų tai uždrausti. 

Vėl užlipa, įkala dar dvi vinis, nulipa ir perkelia kopėčias, 
šįsyk sako: 

Daugiaaukščiai — tai vienas ant kito sukrauti kaimai. 

Jam nusileidus trečiąsyk, aš jau pasiruošęs: 

Rosengordene čigonai išlupa parketą ir augina bulves. 

Kaip tai, po velnių, įmanoma? Tai pats kvailiausias daly- 
kas, kokį kada nors esu girdėjęs. 

Tai tiesa. 

Tučtuojau užčiaupk srėbtuvę. Kol negavai per ausį. 

Užlipa ir viršų ir baigia prikalti vėjalentę. 

Jis nekalbus, senelis, juokingas seneliokas, šioks toks ori- 
ginalas, pavyzdžiui, ištisus metus dėvi apatines kelnes, toks 
pat gąsdinantis, kaip ir geraširdis, tiek paseno, kad jam nebe- 
reikia jaudintis dėl to, ką mano Žmonės, ir truputį žvalesnis 
čia, namuose, savo ūkyje, nei Udevaloje per praeitas Kalėdas. 
Ryte keliasi ketvirtą, pustykle išgalanda dalgį ir nurėžia pie- 
vą, kol rasa dar nenudžiūvo, šienauja žolę, nors ūkis nykte 
nyksta iš visų pusių, britai skusdavosi kas minutę, kad palai- 
kytų civilizacijos dvasią kolonijose, o senelis šienauja pievą, 
ateina pusryčių, valgo, skenuoja pirmąjį vietinio laikraščio 
puslapį, mat jis blogai mato iš arti, sumarma kažką neaiškaus 
apie padėtį šalyje, klausosi orų prognozės, jam nė kiek nerū- 
pi, kokius orus išpranašauja per radiją, visą savo gyvenimą 
pragyveno su „tikras vyras pats sau ponas“ vietoj kelrodžio, 
nubidzena vienomis kojinėmis iki mažutės spintelės, kaban- 
čios gerajame kambaryje ant sienos šalia laikrodžio iš Muros, 
išsitraukia butelį ir taurelę aukšta kojele, įsipila šlakelį, pake- 
lia taurelę priešais savo atspindį veidrodyje, kabančiame ant 
durelių iš vidaus, linkteli galva... yra pasiruošęs pasitikti dar 
vieną dieną. 

Tačiau jis nerimauja dėl to, kas laukia ūkio, kai jis daugiau 

nebepajėgs tvarkytis, mieliau norėtų matyti natūralų paveldė- 
jimą, tačiau jau seniai nieko nebesitiki iš Leifo, močiutė taip 
pat. Jis klausia, kiek man metų, žino, kiek man metų, jis vis tiek 
klausia, kad būtų kaip paskaičiuoti, klausia darsyk, prieina prie 
išvados, kad aš dar per jaunas, be to, aš vis tiek nenoriu. 

Monika, - pasiūlau aš, - jai tai patiktų. 

Kvailuti, - sako močiutė, - Monikos galva mokslams pra- 
musta. 

Penkios kartos iš eilės, - svarsto senelis. - O paskui niekas 
"nebenori ūkio, net jei jis atitektų veltui. 

O kaip Berntas? 

Tas? Aha, gal ir nieko būtų. 


Po keturiolikos dienų motina vėl čia - su naujais stiklainiais 
uogienei, tuščiais buteliais ir su Monika. Močiutė iškviečia jas į 
lauką. Aš - įrankių pašiūrėje, gavau iš senelio ištiesinti saują 
surūdijusių vinių, kad nesėdėčiau dykas ir tuščiomis rankomis, 
ir klausausi jo istorijų. Jis obliuoja medžio gabalą, prilaiko jį 
viena ranka, oblius — kitoje, gyslotos rankos, pigmentinės dė- 
mės rankų viršuje, kur delnakaulis aiškiai prasišviečia pro iš- 
temptą odą, riešikauliai, buvę stambūs kaip rieduliais nusėti 
iškyšuliai, suzmeko ir tapo mažutėliais iškilimais, tačiau pirš- 
tai — vienodo storio, plačiais trumpai kirptais nagais, be ma- 
Žiausių žemių arba tepalo žymių giliose raukšlėse, plaštakos — 
galutinė stotelė išdžiūvusiame, kaulėtame kūne su rankomis, 
tamsiai įdegusiomis ligi alkūnių - tiek atraitojami languoti marš- 
kiniai, o aukščiau - pieno baltumo. Jis nupučia nuo medienos 
drožles. Tuo metu į kiemą įsuka automobilis tokiu greičiu, ku- 
ris baisiausiai išgąsdina vištas ir atveria žvyre žaizdas. Stab- 

džių cypimas. Automobilio durelės. Balsai. Ir netrukus tarp- 
duryje Leifas su Berntu už nugaros. Leifas laiko ištiesęs ranką 
su laikrodžiu: 

Trys valandos iš Udevalos. Nė karto nesustojant. 

Senelis pačiupinėja suskirdusiu nykščiu lentos paviršių, ge- 
rai, įspraudžia ją po palange, čia nereikia jokių vinių. 

Tai čia jūs, — iškošia jis. 

Šitokia kaitra! Kaip tu gali dirbti? Turbūt mažiausiai trisde- 
šimt laipsnių šešėlyje. Sako, kad tai karščiausia vasara dvide- 
šimtame amžiuje. 

Kas sako? 

Leifas meta žvilgsnį į Hedlundą, iškreipia lūpas. Negali 
nestumtelėti savo iškaršusio tėvo. 

Kad tu ir nesiliauji. Kam tau brangiai auginti grūdus, kai 
galime juos pigiai importuoti? 

Senelis sukrauna įrankius atgal į įrankių dėžę, pakelia ją, 
išbalansuoja svorį persisverdamas į kitą pusę, gyslos vidinėje 
rankų pusėje it išpampę, tuoj sprogsiantys vamzdynai, padeda 
įrankių dėžę į vietą ir tik tada prisiartina prie Leifo, tačiau ag- 
rarinis tėvas nepaduoda savo pramoniniam sūnui rankos, praei- 
na pro šalį — į pievelę, į neišvengiamą saulę, kuri akina, kilsteli 
kepurės, gautos Žemdirbių sąjungoje, snapelį ir nusišluosto kak- 
tą; raukšlių išvagotas veidas, kuris, rodos, buvo paliktas lauke 
keletą žiemų, primena veidą ant ožkos sūrio pakuotės. 

Ranka aplink mano kaklą, spėkit, kieno, ir spėkit, kas neat- 
sispiria patentuotam apgaulingam manevrui... 

Aš pradėjau lankyti imtynių treniruotes, — sako jis. 

O kaipgi ledo ritulys? 

Nusibodo... bet pažiūrėk. 

Berntas išsitraukia peilį rombo pavidalo ašmenimis ir kli- 
juotos plokštės kotu. 

Nori pabandyti? 

Mesti jį? 

Lengva. Reikia laikyti taip. 

Iš trijų metrų atstumo jis persmeigia daržinės sieną, iš lentų 
pažyra skiedrelės, ir Berntas taip įsiaudrinęs dėl savo tikslaus 
pataikymo, kad nepastebi senelio, kuris atskuta putodamas su 
ant kojų plevėsuojančiom kombinezono klešnėm. 

Kad tave kur velniai, papaikėli, ar man dantų krapštukus iš 
ūkio skaldysi! 

Anūkai visai neblogai, tik ne visi keturi iš karto, mes čia bū- 
sime drauge savaitę. Senelis išsiunčia mus į virtuvę, kur susi- 
rinkusi likusioji giminės dalis, Leifas dabar ant sofos, ant nu- 
garos iš nuovargio po savo pramuštgalviško lėkimo, Kristina 
ant kėdės kadaruoja kojomis ir Lisbetė, palinkusi virš motinos 
ir senelės, kurios išsijuosusios verda rabarbarų marmeladą. 

Uždarėm keletą stiklainių ir jums, - sako motina. - Ir braš- 
kių sulčių, jeigu norėtumėt. 

Tikrai? Ačiū, mieloji, - sako Lisbetė ir atrodo, kad nuošir- 
džiai. - Aš pati niekada neturiu laiko, - priduria ji. 

Ir: 

Aš taip pat jums kai ką turiu. 

Ji atsineša iš koridoriaus krepšį. 

Keli rūbai, kurie galbūt tiks Juhanui. Berntas taip greitai au- 
ga. Dienos šviesą išvysta pora žieminių kelnių ligi kelių, golfas 
ir ketveri marškiniai, kurių vieneri yra violetiniai, kiti žirnelių 
žalumo ir ant abiejų raštas, primenantis briedžio kanopų pėd- 
sakus, visą kaimenę, perdudenusią per audinį. 

Tai bulvių spaudai*, - aiškina Lisbetė. - Berntui juos pado- 
vanojo klasiokas, kurio tėvai dirbo SIDAI** Dar es Salame. 

Jie turėtų tau tikti, Juhanai? 

Ji laiko juos priešais mane. 

Aišku, kad tiks, - atsako motina - nieko kito ji ir negali atsa- 
kyti, kai Lisbetė dovanoja tai, kuo vilkint nenori matyti savo 
sūnaus, tiems, kurie negali atsisakyti. Bulvių spaudais išmar- 
ginti afrikietiški marškiniai pravers. Taip, motina turi dar ir tai 
pasakyti: | 

Aš tau, aišku, už viską sumokėsiu. 

Jokiu būdu. Man malonu padėti. 

Motina neprieštarauja, „nereikia įsivaizdint“. Tačiau močiutė 
susinervina dėl neišsivysčiusių šalių tekstilės gamybos būdo ir 
įrankių: 

Kad jie tam naudotų bulves! 

Tai saldžiosios bulvės, - nuramina ją Lisbetė. Geros nuotai- 
kos, ji iškrato Look iš dirbtinės odos portsigaro ir prisidega, pūs- 
dama dūmus į viršų. 

Ar nepapasakosi? - sako ji Berntui, kuris sėdi išviepęs mar- 
mūzę nuo tada, kai marškiniai pasirodė iš krepšio. 

Mano tokie geri pažymiai, kad aš pats galėsiu disponuoti 
vaiko pašalpa*** ir, perėjęs į gimnaziją, pirktis drabužius pats. 

Motina sulanksto dovanas, sako: 

Monika turi penketus iš visų dalykų. 


* Afrikiečiai margina audinius rankiniu būdu. Jie tepa dažus ant įvairiai iš- 
jaustinėtų bulvių - tokiu būdu audinys padengiamas ornamentu. 

PJ ysp 8 

** SIDA - Švedijos tarptautinės plėtros agentūra, organizacija, kuri finansuo- 

ja ir įgyvendina įvairiausius plėtros projektus įvairiose šalyse. 

Ja MT 18Y Į p proj Į 4 

*+* Švedijoje vaiko pašalpa mokama visiems vaikams iki 18 metų. 

Visų? - Lisbetė turi nukratyti pelenus į savo mobiliąją pele- 
ninę. Kokią kryptį ji studijuos nuo rudens? 

Gamtos mokslus. 

Gamtos mokslus? - sugrįžta lyg aidas nuo sofos. Ar jai labiau 
netiktų socialiniai mokslai? Tuomet vėliau turėtų pasirinkimą. 

Manau, kad Monika geriausiai žino, kas jai tinka, - sausai 
atkerta motina. 

Lisbetė apsidairo, lyg ketindama pasveikinti Moniką ,ji ne- 
nori, jai ir nereikia, nes Monikos čia nėra. 

Kur ji? 

Ji pas Uhlsonus su h. 

Vietos įžymybė -h raidė Uhlsonų pavardėje - artimiausi mū- 
sų kaimynai; garbinys, kadaise, praūžus Antrajam pasauliniam, 
nepastebimai buvo suraitytas ant pašto dėžutės prie kelio ir da- 
vė pradžią nesuskaičiuojamoms debatų valandoms ūkiuose. 

Jai leidžiama jodinėti vienu jų arklių, - sako motina. - Juha- 
nai, ar gali nunešti drabužius į savo kambarį? Ir padėkok tetai 
Lisbetei. Ir Berntui. 

Pašaipios Lisbetės grimasos nematyti. Tačiau ji jaučiama. 
Prakeikta kalė! 

Tačiau neužsibūkime čia, nes motina tik supilstys marme- 
ladą į stiklainius, kurie atvės, apkabins mane ir Moniką, apka- 
bins stipriai, prieš leisdamasi namo į naują darbo savaitę, o Lis- 
betė su Leifu išvyks tuo pat metu į savo išsinuomotą vasarvie- 
tę Skagene. Kieme lieka stovėti močiutė su keturiais anūkais, 
mojuoja. Senelio nematyti. 

Išvažiavus Lisbetei ir Leifui, Berntas tampa... pakenčiamas. 
Jam, žinoma, iš pradžių prireikia kelių dienų kambaryje, 10- 
voje, kuri išlankstoma iš spintos ir kurioje jis miega, galva — 

spintoje*, pilnas prasimanymų, kad serga šienlige, alergiškas 
gyvuliams, kad jam vaikštant po malkinę ir daržinę į kojas pri- 
lenda rakščių, kad žolė kutena tarpupirščius, žvyras aštrus, uo- 
dai nuodingi, tačiau močiutė ignoruoja jo zirzimą, jis pavargs- 
ta gulėti be dėmesio ir išdrįsta išlįsti. Mes statome pašiūres miš- 
ke, žvejojame upėje sujo Abumatic** meškere, sugauname mažų 
lydekaičių, kurias atiduodame katėms, paliekame jaukus kun- 
kuliuojančiai gyvybei nendrėse ir nupjauname valą mano Mo- 
ra***, pridedam tiek daug jauko, kad senelis turi nuvežti mus į 
geležų parduotuvę kaime, idant galėtume papildyti Droppen ir 
Morrum plūdžių atsargas, ir dar kioskelyje nuperka grietininių 
ledų, tas senelis. Tuo tarpu Monika imasi su savimi Kristiną ir 
išmoko ją jodinėti, vedžioja ją po pievą pavargusiu sunkiuoju 
Uhlsonų arkliu. Kristina sėdi atkišusi į priekį kojas, rankas pa- 
laidojusi tankiuose karčiuose ir, negana to, pliku užpakaliu. Ta 
Monika myli vaikus, pasirodo turinti talentą rūpintis jais. Kris- 
tina sėdi jai ant kupros, kad ir kur ji eitų. Monika sugeba jai 
padėti pergalėti baimę glostyti gyvulius, telyčias, išmoko įkišti 
šviežios žolės per aptvarą ir kasyti jiems kaktą kita ranka. Arba 
pasiskoliname Uhlsonų valtį ir išplaukiame į kitoje kelio pusė- 
je esantį ežerą, Monika ir Kristina laivagalyje, Berntas pakibęs 
virš laivo priekio ir abi rankas įmerkęs į vandenį, o aš - prie 
irklų. Vakarai, kurie baigiasi tuo, kad močiutė ir senelis seno- 
lių papratimu grįžta į praeitį, nepasakytų, ką valgėme pietums, 
tačiau prisimena kiekvieną smulkmeną iš tų laikų, kai buvo 

* Anksčiau Švedijoje buvo paplitę lovas įmontuoti į spintas; atidarius ją lova 

buvo išlankstoma, galva miegant atsidurdavo spintoje. 


** Labai garsi žvejybos reikmenų firma. 
*** Didelis peilis mediniu kotu, gaminamas Moros parapijoje. 

mūsų amžiaus, sūpavosi jaunystės metuose, ir amžiną giesmę 
apie tai, kaip susitiko šokių aikštelėje, tai jų istorija, giminės, 
šalies istorija, saulėgrįža, degtinė krūmuose, muštynės su at- 
vykėliais, šventas dūkas ir taboka“, tų laikų etnologija; jie lygiai 
vienodai galėjo susitikti kaimyniniame ūkyje šiaurėje, kuriame 
užaugo močiutė. 

Tai buvo puiki savaitė. Arba puiki puikiai nelygu. Nieko sau. 


MONIKA ĮSIGIJUSI BOGNER FIRMOS STRIUKĘ:**, pilnu 
glėbiu naujienų iš gimnazijos ir knygų, storų knygų, tačiau di- 
dysis pasikeitimas yra tas, jog jai pradeda skambinti klasiokai, 
kad ji padėtų su kokiais nors namų darbais, arba tiesiog paple- 
pėti. Monika sėdi koridoriuje ir kalba beveik pakuždomis, ma- 
ne ir motiną, jei tik prisiartiname, gena šalin. Pirmąsyk paskam- 
binus vaikinui, jos marmūzė supomidorėja kaip motinos, kai 
ši, neteisingai nustačius kiaušinių virimo laikrodį, išsėdėjo de- 
šimt minučių per ilgai priešais kvarcinę lempą. 

Tai jis, vardu Jorgenas, pasiūlo, kad Monika eitų su juo į 
mokyklos kino klubą, kuriam pirmininkauja. Kartą per savaitę 
jie leidžiasi į užtamsintą Borgaro mokyklos aulą, ir Monika po 
to sėdi su motina ir pasakoja apie matytus filmus: Sėkmės raite- 
lis, Pusryčiai pas Tifani (jos mėgstamiausias) ir filmai su Merilin 
Monro arba: 

Šiandien rodė Vyriškumo įrodymą su Dastinu Hofmanu. 

Geras? 


* Ištrauka iš švedų užstalės dainos. 
** Labai gražią ir madingą. 


114 | AKMENŲ SPARDYTOJAS 


Nelabai įmanoma paaiškinti. 

Jorgenas yra Saliamonas iš Augustenborgo. Jis palydi Mo- 
niką namo, be paliovos kasosi savo pūkuotą smakrą, kalba meš- 
kiškai ištęstai, lyg jo baterijos baigtų išsikrauti, paskęsta minty- 
se apie molekulių modelius arba reliatyvumo teorijas. Jis ir Mo- 
nika kartu ruošia pamokas mūsų kambaryje, Monika, kuri 
neprieštarauja, kad virš knygų būtų palinkstama dviese, bet 
prieštarauja, jeigu trise. 

Ar būtinai turi čia trintis? 

Tai juk ir mano kambarys? 

Sukviečiama šeimos taryba, kur nusprendžiama, kad aš ga- 
lėsiu naudotis lova ir savąja kambario dalimi kada tik panorė- 
jęs, išskyrus tuomet, kai Jorgenas ir Monika ruošiasi egzami- 
nams. Taigi, Monikai išjus į virtuvę plikyti jiems arbatos, aš 
galiu įeiti į vidų ir pajusti, kas tai per tipas. 

Sunku? 

Tu neįsivaizduoji. Dabar mes sužinosime apie gyvą orga- 
nizmą, didesnį už amebą. 

Dramblį? 

Ne tokį didelį. 

Jorgenas - vaikinas, kuris niekada neįkels mano sesers į dangų. 

O) Monika atranda, kad laikas atneša visiškai kitokį soun- 
dą*, žvilgiai elegantišką ir androgeniškai įžūlų, vietoj žirnių ir 
spyglių duonos ir barzdos prakaito** atkreipia dėmesį į Deivi- 
dą Būvį***, kurį girdėjo per radiją Diskoramoje. 

Ir tu gali šito klausytis, - sako Hanė kaltinamai. 

* Čia - muzikos skambesį (angl.). 


** Turima omeny pankų muzika. 


*** David Bowie - legendinis britų roko muzikantas, dainininkas. 

Ji... nuotaikingesnė. | 

Hanė dar kiek paserga už progresyviąją kairuolišką muzi- 
ką, kaip ir laikosi įsikibusi savo afganiškų kailinių, politinės 
kryptys nepajudinamos, šios srities įsitikinimai stiprūs. Prikal- 
bina Moniką važiuoti į Bostadą ir protestuoti prieš diktatūrą 
Čilėje, kai Švedijos ir Čilės komandos susitinka Deiviso taurės 
turnyre. Jos apsigaubia karo dvasia ir Palestinos šaliais*, moti- 
na nerimauja, kad turės problemų su policija, motina visuomet 
nerimauja, tačiau ji visuomet šalia, nuveža jas į traukinį, o va- 
"kare ji ir aš ieškom jų per Žinių transliaciją, tačiau negalime 
įžiūrėti tarp penkių tūkstančių turistinių striukių, šiurkščių meš- 
keriotojų megztinių ir ranka priskrebintų „Sustabdykit rung- 
tynes!“ transparantų. Tagė Erlanderis** siunčiamas nuraminti 
demonstrantų, tuo tarpu Bjornas Borgas*** ir Bragd-Birgeris**** 
per rungtynes sumala čiliečius į miltus. 

Motina visuomet šalia. Būtent ji ir paskambina Borgaro mo- 
kyklos rektoriui, kad Hanę perkeltų tenai iš Latino mokyklos, 
nes jų amžiaus mergaitėms svarbu atsidurti toje pačioje mokyk- 
loje kaip ir geriausia draugė. Hanė pasirinko dvimetes sociali- 
nes studijas, nes ji pavargo mokytis ir skuba į „tikrą gyvenimą“. 

Monika ir motina vakarais kalbasi ne tik apie filmus, jos pra- 
dėjo šnekučiuotis apie viską. Rodos, nusukamas sukratyto ga- 
zuoto Pomaco dangtelis, kai Monika ima pasakoti dienos įvy- 


* Nešiojami ant kaklo šaliai, kuriais demonstruojamos kairuoliškos, pacifisti- 
nės ir pan. pažiūros. 

** Tage Fritiof Erlander - švedų politikas, socialdemokratas, ilgiausiai (23 m.) 
išsilaikęs premjero poste. 

*** Bjorn Rune Borg - garsus švedų tenisininkas. 

**** Bragd-Birger Andersson - švedų tenisininkas. 

kius, nė viena detalė nėra tiek menka, kad į ją neįsigilintų, o 
motina geria į save, iš visų jėgų stengiasi išmokti kiekvieno mie- 
lo mokytojo pavardę ir dėstomą dalyką - tikras įrodymas, kad 
ji visiškai įsitraukusi į dukters lavinimąsi; palaikyti ryšį su mo- 
kykla yra svarbu ir išlaikyti artimus santykius su Monika svar- 
bu, jos mėtosi per stalą vardais, tarsi žaistų kortų žaidimą. Man 
svetimas jų susižavėjimas pavardėmis - pavyzdžiui, tik praėjus 
keletui metų po Anebergo mokyklos baigimo, aš susigaudau, 
kad Sigvardas, kurį vadinome darbų mokytoju, yra jo pavar- 
dė, o vardas visiškai kitas - Bengtas, tai senyvas pomada su- 
teptais plaukais ponas, šlubčiojantis tarp darbo stalų su baltu 
apsauginiu chalatu ir giriantis Glimingės tvirtovės* modelius, 
kuriuos mes kalame iš medžio drožlių plokščių, o kur dar med- 
peiliai sviestui tepti, glotnūs dirbtiniai kiaušiniai, ištekintos tau- 
rės, tikmedžio padėkliukai - daugiau daiktų motinai sugrūsti į 
tą pačią spintą, kur paslėptas padėkliukas puodams su plasti- 
kiniais karoliukais; klasė primena Kalėdų senio dirbtuvę su gau- 
ja nykštukų, kurie išsijuosę darbuojasi su obliais ir brūžikliais — 
mes, vaikinai, minam tėvų pėdomis, o darbų mokytoja per sa- 
vo pamokas diegia atitinkamus konservuojančius lyčių vaid- 
menis; 0 tuo metu Lasė ir Janis pasislėpė metalo kabinete, ten, 
iš gryniausios velnystės sukarpę didžiulį skardos lakštą su 
monstriškomis skardos žirklėmis (jų geležtę, kad pajudintų, turi 
užsigulę spausti iš visų jėgų, kokias tik pajėgia išstenėti), perei- 
na prie varžybų, kuris ilgiau išlaikys savo nykštį tarp geležčių, 
kol kitas kerpa. Taip, Bengtas Sigvardas. 


* Glimmingehus - viena geriausiai išsilaikiusių viduramžių tvirtovių visoje 


Skandinavijoje. 

Tačiau motinai nepatinka, kad Monikos prašo tapti naujo- 
kų skautų grupės vadove. 

Ar tam nereikia būti aštuoniolikos? 

Aš gausiu leidimą. Jiems reikia vadovo. 

Bet kaip tu viską suspėsi, Monika? 

Monika trukteli pečiais. Viskas susitvarkys. 

Kitaip turėsiu palikti Revenį. 

Juk tai darbas. Ten tu užsidirbi pinigų. 

Darbas ir pinigai - šventos vertybės motinai, žinančiai, ką 
reiškia būti be abiejų. 

Ar ne geriau būtų, jei tokiu atveju paliktum skautus? 

Bet man patinka skautai! 

End of discussion*. Juk Monika privalo turėti ką nors sma- 
gaus ir motiną pritrenkia jos ryžtas, taigi ji klausia: 

Ar man tavęs paklausinėti? 

Ne, tai gana sudėtinga. 

Monika ištraukia iš savo krepšio storąsias knygas, sėdasi 
prie rašomojo stalo ir skaito, ir tikriausiai mano, kad mokykla 
iš tiesų yra šūdas, mokykla — taip pat, tačiau nori būti protinga, 
geriausia, nori kažko pasiekti - mokosi. 

Monika. The Brain**. 


LASĖ IŠDROZĖ BOTAGUS iš žilvičių, augančių kalvose 
aplink veją, ir padalijo juos šutvei. Janis ir Rogeris nusipirko 
žirnių pistoletus, o aš, išnėręs iš pakabos tuščiavidurį skersinį, 


* Diskusijos pabaiga (angl). 
** Smegenys (angl.). 


118 ! AKMENŲ SPARDYTOJAS 


pasigaminau vamzdelį žirniams šaudyti. Mes sėdime ant žolės 
pylimo. Mes laukiame. Mes pasiruošę. 

Rolė mojuoja savo botagu. Šis pokši kaip pistoleto šūviai. 

Laikykis už mūsų, Rogeri. 

Kaip už jūsų, mes jiems įkrėsim į klyną. 

Mažai nepasirodys, - patikina Bogdanas. 

Kiemų karas. HSB prieš Riksbigeną*. Toks pats tradicijų nu- 
lemtas susitikimas kaip ir derbis tarp MFF ir Landskrona Bois**. 
Tarsi nykštukinių karalysčių karaliukai mes sutarėm laiką ir 
vietą - neteisėtas sandėris, kuriame numatytos netgi aplinky- 
bės ir ginkluotė. 

Jie turėtų pasirodyti, jie turėtų būti čia, ir jie pasirodo, jie 
paplūsta per vieną vejos kampą. 

Kelkitės! Ir, Rogeri, laikykis už mūsų. 

Rolė vėl pliaukšteli botagu. 

Betgi neužtverkit kelio, - protestuoja Rogeris, kai mes išsiri- 
kiuojame taip, kad jis atsiduria pačiame gale, negali susitaikyti 
su tuo, jog jie nusitaikys į jį, mūsų silpniausią grandį, nes jie 
veikia paklusdami instinktui, kuris byloja - lengviausias kelias 
užsipulti tą, kuriam ant kaktos neoninėmis raidėmis parašyta: 
Mušk mane! Persekiok mane! — skelbimas, jau ne kartą par- 
siuntęs jį namo su ištinusia lūpa. 

Jie paplūsta iš Riksbigeno, vedami akimis žaižaruojančio Da- 
nės su Kingu be pavadėlio prie šono ir, nepaisant visų susitari- 
mų, su pastiprinimu, kurį sudaro vaikinai iš kitos Stadiono gat- 
vės pusės, vyresni vaikinai, kietasprandžiai, visa krūva, kurių 


* HSB, Riksbyggen - būstų bendrijos (turimi galvoje kvartalai). 
** Futbolo klubai. 

nepaimsi pigiais Bernto triukais, bėgame ir mes, ta pačia kryp- 
timi kaip ir jie, prieky jų, sprunkam jų botagams švilpiant palei 
ausis, nutvilko, kai pataiko į blauzdas, šlaunis, nugarą, netgi 
Mikė traukiasi, prasideda peštynės ir kažkur pakeliui į didžią- 
ją Žaidimų aikštelę aš suvokiu, kad Rogeris neria į krūmus; 
mums kertant Retsvegeną, Rolė stumteli mane į šoną, mes iš- 
trūkstame, padarome staigų posūkį prie dviračių stovų, mus 
ima vytis du vaikinai, tačiau jų mes pajėgiame atsikratyti, api- 
bėgam namą, skuodžiam kiek įkertam per automobilių stovė- 
"jimo aikštelę parduotuvių link, į Solidar - kur prie prekystalio 
su saldainiais stovi prisispaudęs Rogeris, virpėdamas visa esy- 
be, kurią tuoj apleis gyvastis, jis laiko rankoje vienos kronos 
monetą, tačiau negali išspausti nė žodžio. Jau bus ilgokai čia 
prastovėjęs. Pardavėja, bebaigianti netekti kantrybės: 

Tai pirksi ar ne? 

Nori irisų, Rogeri? 

Rogeris nesako ne, tai aš paimu kroną ir nuperku jam dvi- 
dešimt irisų. 

* Ojūs ko nors norėtumėt? - klausia pardavėja. 

Mes neturim pinigų. 

Jūs negalit čia stovėti, jei neketinat pirkti. 

Trys dezertyrai, susispietę viename aikštės kampe, be kva- 
po ir apmirusiomis blusomis, ištikti stabo, kaip jauni žirgai, ku- 
„riuos rengiamasi išjodinėti. Mes nedrįstam grįžti, nedrįstam iš 
viso kur nors eiti, net nedrįstam apleisti savo kampo. Mes lie- 
kam stovėti kur stovėję ir, stengdamiesi atgauti kvapą ir nura- 
minti nervus, staiga išvystame savą šio kvartalo teatro sceną, 
kasdienio gyvenimo ypatybes, kur pilkoje statistų masėje iš- 
ryškėja tam tikri archetipai. 

Čia mes išgirstame garsiai tarškančią ponią, didžiakrūtę ir 
įmitusią, savo linguojančia eisena ji įlaviruoja į centrą lyg laivas, 
besišvartuojantis uoste po ištisų mėnesių atviroje jūroje, apsiavusi 
auliniais batais ir vilkinti aklinai užsagstytu paltu net ir birželį, 
pasirišusi raiščiu plaukus arba su maža dailute skrybėlaite, mo- 
teris, kuri pažįsta visus ir kiekvieną ir kuriai nė motais, ar besiar- 
tinančius traukia jos per kraštus trykštanti žaismė, ar atstumia, 
jie visi pakliūva į jos raizgus; dosnūs gandų, apkalbų, aimanų ir 
ligos istorijų tumulai liete liejasi iš jos. Šios klajojančios Savaitės 
įvykių apžvalgos plius nelaukia nei senukas ant suolelio, nei bum- 
buliukais apkaišytas nykštukinis pudelis, vizginantis uodegą pa- 
šaukus „Madam“. Tarškanti ponia visuomet lauke, kursuoja sa- 
vo maršrutais, tačiau savo siūbuojančiame korpuse ji gabena ne 
tik begalinį bevertį žinojimą, bet ir nepaprastą gerumą. Būtent ji 
ir išeina iš Solidar su maišeliu „rūgščių žiurkių“* ir anyžinių sal- 
dainių man ir Rolei, todėl kad ji per savąjį žodžių srautą suvokė, 
kaip mes buvome išvaryti - o alinamai karštą vasaros dieną, kai 
gulime išsipleikę ant žolės po atkaklių rungtynių, būna, kad ji 
įžengia į aikštę nešina gaivinamaisiais gėrimais, idant nenumir- 
tumėte iš troškulio, vaikiai ir mergikės, ir visa tai tuomet, kai po 
jos palto palankais inkščia palindęs šuniūkštis. 

Ojos senis, jeigu ji tokį turi, sėdi kukliai ant vieno iš suole- 
lių aikštės viduryje su kitais skrybėlėtais seniais smėlio spal- 
vos sportinėmis striukėmis, užtrauktomis ligi pat kaklo, sustin- 
ges kantriame laukime; kai kurie visą laiką praleidžia su prie 
medienos prisvilusiais sėdmenimis, uždėję rankas ant lazdos 
rankenos aptarinėja orą ir futbolą, kuris anksčiau buvo geres- 


* Tokie saldainiai. 

nis, pavyzdžiui, praeitą savaitę, benzino kainą, mokesčius. Bė- 
gant metams susiklostė sistema - jie išspaudžia iš savęs saki- 
nius, kurių pasiskirstymas tarp jų yra tolygus, porcijomis, ap- 
linkui mąslias pauzes, jei nespėjai pasakyti šiandien, bus laiko 
ryt, frazėms, prismaigstytoms patarlių ir priežodžių, nieko nau- 
jo po saule, tai jau ne, taip ir yra, kaip sakoma. 

Asmuo, galintis priversti juos staiga liautis, yra maniakiško 
žvilgsnio „ėjūnas“, eina jis šiek tiek palinkęs į priekį, žirglioda- 
mas, marmėdamas, dainuodamas, žerdamas tiradas, Palmės 

"kalbas atmintinai, lopšines, ištraukas iš Platono, Nyčės, Mao 
raštų, filosofines sistemas ir mintis, vaiskiai švytinčias kaip to- 
limi žvaigždžių atvaizdai jo smegenų vingių slapčiausiose ker- 
tėse, tačiau pakrikusios ir sutrupėjusios pasirodo jos ant jo su- 
trūkinėjusių lūpų, jis moka švilpauti gražiau nei bet kuris kitas 
kada nors girdėtas, jis tiek pat genijus, kiek ir beprotis - su nie- 
žulingu, zulinančiu nenuilstamumu kūne, kuris be paliovos ge- 
najį iš vienos vietos į kitą. Žmonės suka į šalį, kai jis skinasi sau 
kelią į priekį, štai ateina tipas, kuriam nėra vietos normalumo 
diagramoje - miestietiška kaimo keistuolio versija, kaimietiška 
atgyvena; Milijono programa nepastatė nei būstų, nei sienų at- 
sitverti nuo šios atgyvenos, ir ji per daug romi, kad atsidurtų 
Ostros arba Šv. Larso ligoninėse*. Tačiau ilgainiui tampa per 
daug rizikinga laikyti nesutramdomą pamišėlį tarp padorių 
žmonių, žaidžiančių vaikų ir ant pievos šikančių šunų: anoni- 
miniai kaimynų skundai atitinkamoms instancijoms priverčia 
socialinį aparatą triūsti ir pakeisti jo kooperatinį dviejų kamba- 
rių butą į plastikiniais kilimėliais nuklotą kambarį skyriuje, ku- 


* Psichiatrinės ligoninės. 

riame jis gali mostaguoti rankomis kiek tik lenda, bent jau iki 
tol, kol paskutiniame šio amžiaus dešimtmetyje ims pūsti šykš- 
tūs taupymo vėjai ir jis bei visi jo apšokinėti — dėl to visiškai 
pasyvūs — broliai ir seserys bus išleisti į miesto gatves, Ostra 
bus perkrikštyta Sėgės parku, kad būtų nuplautas negatyvus 
„Aurnyno“ įvaizdis; ojie - proletariatas, esantis žemiau prole- 
tariato — užsukus kranelius, taps nakvynės namų, labdaros or- 
ganizacijų ir prieglaudų klientais. Kaip ir „tarškanti ponia“, ėjū- 
nas irgi turi kitą pusę. Savo šviesiausiomis valandėlėmis jis pa- 
sižymi humoro jausmu. Jis peržergloja supermarketą, apeina 
jį, palaukia valandėlę lauke po šviečiančia iškaba: Bankas Par- 
duotuvės Paštas, kur B žodyje Bankas yra sudaužyta nuo tada, 
kai Džeris Viljamas pataikė kaip į akį teniso kamuoliuku, iš- 
verčia savo nudrengtą striukę ir grįžta, ryžtingai prižirglioja 
prie persigandusių suolelių zulintojų: 

Ar nematėt pro šalį einančio mano brolio? 

Artima siela visuomeninės gerovės silpnagalviui yra vieni- 
šas vyriškis su lietpalčiu ir vienodai išmargintais kepurėle ir 
šaliku — ir jau šioje vietoje personažas susidvejina, nes tai — 
žemesnio rango tarnautojo versija, tačiau egzistuoja ir proleta- 
riškas variantas su autolenktynininko juostelėmis šonuose pa- 
dabinta pūsta striuke ir STP ženklu, nutrintais, gerokai apsmu- 
kusiais Lee džinsais ir šlepetėmis „stiebo“ apačioje - jis milži- 
niškais žingsniais ir su liūdesiu veide uždusęs įskuodžia į 
parduotuvę prieš pat uždarymą nusipirkti kokių nors pusfab- 
rikačių, kuriuos atšildys žiūrėdamas Sporto apžvalgą, nesukda- 
mas sau galvos, ar jis didesnis Kooperatyvo*, ar Ikos pirkėjas. 


* Pigi parduotuvė. 

Vienišas. Mažakalbis. Uždaras. (Darbininkas visgi šnekus, kai 
pauosto degtinaitės.) Kiekvienoje laiptinėje yra vienas arba du 
tokie. Mūsų laiptinėje vienas toks gyvena priešais Havličekus. 
Niekada nesu matęs vyrioko. Ant durų parašyta Okerblumas. 

Turėdamas vilties pradingti eilinių senbernių sangrūdoje, 
staiga išdygsta Porsfyras degančiais žandais ir nudelbęs į že- 
me akis bando prasmukti nepastebėtas, tačiau mes jau tiek nu- 
siraminom stovėdami įsispraudę kampe prie Kirpyklos, kad 
drįstam garsiai stenėti jam pavymui, vulgariai alsuoti, aišku 
"tai panašiau į paršų kriuksėjimą, na ir kas? dėl to jis priverstas 
trauktis į Ikos parduotuvę. Kiaulė! 

Bet gana apie tuos vyrus. Yra daugiau nuostabą keliančių 
moterų, visuomet atsiranda tarp jų ir buvusių draugių, galbūt 
kaimynių, kurios kažko susikibo - dėl šiukšlių šachtos arba ki- 
tos nesantaikos kurstytojos - skalbyklos - vaidų temų, kurio- 
mis kiekviena savo ruožtu rašo ilgus laiškus butų valdybai. Jos 
žino viena kitos tvarkaraštį ir planuoja apsipirkti taip, kad ne- 
susitiktų, tačiau vis tiek neišvengiamai susitinka, akis į akį, jos 
artinasi prie aikštės kiekviena iš savo pusės, tačiau abi įsijun- 
gusios radarus ir abi laiku pastebi viena kitą ekrane, mirksinti 
pavojaus lemputė, užkaukia signalizacija ir viena atsiduria ei- 
lėje pašte, o kita - pas dantistą - pirmoji išeina su dviem lakš- 
tais pašto ženklų, antroji pasiskyrusi laiką nuvalyti nuo dantų 
„akmenis - kaina už tai, kad išvengtų susidūrimo. 

Toji, kuriai nereikia nusukti akių, kadangi ji vis tiek nieka- 
da nesileidžia į kalbas su kaimynais, yra mistiška moteris - pa- 
sidažiusi ir įsisupusi į pončą arba plačiausią apsiaustą, ji žings- 
niuoja tiesi su tamsiais akiniais nuo ankstyvo pavasario ligi vė- 
lyvo rudens, nesisveikindama, ir jeigu kas nors išdrįsta 

pasilabinti, ji žiūri į tą asmenį taip, lyg niekada anksčiau nebū- 
tųjo akyse regėjusi, šaltai pasisveikina ir plevena toliau. Paskui 
mes ją pamatome nuotraukoje laikraštyje, perskaitome, kad ji 
is Danijos, o jos vardas Suzana Brioger. Ji perka Ikoje ir visuo- 
met brangesnes prekes, teiraujasi parduotuvės direktoriaus — 
niekados kitų darbuotojų - apie tai, ko nėra, kaip antai perma- 
tomais griežiniais supjaustyto jautienos kepsnio antradienį. Va- 
dinamoji Suzana Brioger gyvena kažkur aukštai viename iš aš- 
tuonaukščių, keturių ar penkių kambarių bute, į kurį atvyksta 
pagyvenę ponai su gėlėmis ir šokolado dėžėmis glėbyje ir išsi- 
veža ją sidabrinės spalvos Fordais Mustangais. 

Jeigu „Suzanai Brioger“ ateitų į galvą užmegzti su kuo nors 
ryšį, tai tikriausiai būtų Sisi tėvai, abudu psichiatrinės klinikos 
vyriausieji gydytojai, kurie kairiųjų sujauktiems aštunto dešimt- 
mečio idealams susukus smegenis įsikūrė tarp „žmonių“, gre- 
timoje laiptinėje, nusivažiavimas, apie kurį jie, savaime supran- 
tama, giedote gieda, bet tikriausiai suviliojo nauja statyba ir 
viso miesto vaizdas iš septyniolikto aukšto. 

Na, o toliau neapsieini be motinų, mūsų varganų gyvenimų 
pamato, kvartalo kasdienybės ir finansinių maisto prekių par- 
duotuvių reikalų, ir čia mes trumpai apie kai kurias jų užsi- 
minsime. Osos motina, pavyzdžiui, yra viena tų, skambinan- 
čių Vakaro paštui. Laimėjo ne ta daina* ir kitą dieną siunčianti 
dukterį į Alano dešras** laikraščio, kad galėtų perskaityti jame 
savo vardą Širlė Haselgord, aišku, skambina prisidengusi pseu- 
donimu ir pirkti paskalų laikraščio su pinigais siunčia dukterį, 


* Radijo programa. 
** Kiosko pavadinimas. 

nes pati nenori atskleisti savo skaitymo įpročių. Toliau - Bogda- 
no mama, supermotina, tokia, kokią norėtum turėti pats, jeigu 
jau neturėtum geriausios pasaulyje, ji visuomet stabteli su mu- 
mis pasikalbėti, jai mes turime atsakinėti lėtai ir ji visą laiką at- 
siprašinėja dėl savo netikusios švedų kalbos - kitaip negu Lasės 
motina, namų šeimininkė su dviem vaikais ir reikliu vyru, ku- 
riuo reikia rūpintis ir kurį reikia penėti, ji dėbso tiesiai priešais 
save, vengia su kuo nors šnekėtis, paltas per liemenį kietai su- 
veržtas diržu ir šiek tiek gunktelėjusi eigastis - per daug gerai 
"žino, kad pagimdė du didžiausius padaužas apylinkėje ir kad 
buvimas jų motina nieko gero nežada. Tempia krepšius, tačiau 
ne visai palūžusi, reikalauja pagarbos už savo vargą. Kaip aną- 
syk, kai Lasė pranešė, kad jo motina streikuoja. Streikuojanti mo- 
tina yra big news* ir verta dėmesio, taigi aš kartu su Lase užva- 
žiavau liftu į viršų — jo motina sėdėjo kaip nudiegta, lyg natūra- 
listinė skulptūra, abiejomis rankomis tvirtai įsikibusi į ranktūrius, 
tarsi baimintųsi, kad ją išplėš iš nejudros. Sėdėjo. Streikavo. Tai 
žodis, kurį mes išmokome sieti su Džerio Viljamo tėčiu, pristab- 
„dančiu savo spaustuvininkų darbą laikraštyje „Darbas“ taip daž- 
nai, kad klasės ekskursiją į laikraštį teko atidėti dusyk, kol mes 
galėjom tenai nuvykti ir pamatyti juos dirbančius. Tačiau Lasės 
motina, namų šeimininkė, streikavo tam, kad sutuoktinis ir du 
sūnūs imtų laikyti ją ne imančia, o duodančia namų ūkio nare. O 
Lasė nusileisdavo žemyn ir ištisą savaitę valgė su mumis. 
Mums sugrįžus į kiemą, nuotaika bruzdulinga, švelniai ta- 
riant. Kingas įsiaudrino nuo tvyrančios nuotaikos ir Danės žvie- 
gimo taip, kad pasiuto, bėginėjo aplinkui kaip nesavas iškoręs 


* Karštos naujienos (angl.). 

liežuvį ir užpuolė savivaldybės išnuomoto buto gyventojūkštį, 
įkando jam į kinkas, prieš pargriaudamas vieną iš pyplių, nas- 
rais sugriebęs už peties. 

Buvo atėjęs faras ir išsivedė Kingą ir Danę, - sako Mikė. Jie 
jį užmigdys. 

Dane? 

Deja, ne. 

Tipiška, kad kai pagaliau čia nutinka dalykėliai, apie kuriuos 
verta pakalbėti, tai nesi net tarp pačių atokiausiai įsitaisiusių žiū- 
rovų. Užuot viską pamatę, mes stovėjom ir rezgėm istorijas apie 
senius ir tetules. Taigi ieškom kokio nors būdo išsaugoti savo 
orumą, kai Lasei parūpsta, kur mes buvom pradingę. 

Mes prišveitėm botagais tą Robaną, - sako Rogeris. 

Bet jis juk buvo čia! 

A. Taip, bet po to. 

Kitais metais kiemų karai nebe tokie dažni. Tai, žinoma, ga- 
li priklausyti ir nuo to, kad mes augame ir žvalgomės kitų bū- 
dų išmėginti savo jėgas. 

Vamzdelį žirniams spjaudyti aš įspraudžiu atgal į pakabą. 
Žirnius sumaitinu Monikos žuvytėms. Tačiau joms nevertėtų 
būti tokioms godžioms. Žirniai brinksta. Monika vakare sugrį- 
žus namo iš Revenio: 

Mama! juhanas numarino visas mano žuvytes! 

Ot ir ne! 

Ir kardžuve? 

Visas! 

Juhanai, ateik čia! 

Ai, nesvarbu! - sušunka Monika. - Manjos vis tiek jau buvo 
nusibodusios. 

KOCKUMITŲ* SRAUTAS dviračių takuose palei Retsve- 
geną atslūgo. Vietoj jo gausėja tumulai vyrų, garsiai klegančių, 
besijuokiančių ir rėkalojančių vieni kitiems ispaniškai**: čilie- 
čiai iš Holmos ir Kruksbeko, susitrauke atšiauriame skoniška- 
me vėjo šuore, kleivojantys taip, lyg dramblotų per gilų sniegą, 
ir jų atžalos, pradedančios mokytis žemesnėse Anebergo mo- 
kyklos klasėse. 

Kieme taip pat sujudimas. Osa ir jos šeima išsikrausto į ko- 
tedžą naujajame Lindeborgo kvartale, kad seserys turėtų po 
atskirą kambarį. Šutvė įsitaiso prie laiptinės ir gudriai primerk- 
tomis akimis stebi, kaip Letonenai tampo savo kraustulius į 
sunkvežimiuką, užvažiavusį ant dviračių tako kitoje namo pu- 
sėje: rauzganą minkštąją dalį, padūmavusį stiklinį stalelį, sek- 
ciją su paslėptu apšvietimu dailiems daikčiukams, sietyną, pa- 
veikslus, susiaustus arklių vilnos pledais, pušinį virtuvinį sta- 
lą ir kėdes - jokių sensacijų, apskritai - apstatymas, atrodantis 
maždaug taip pat kaip ir visų kitų, gyvenančių namų bendrijo- 
je, tai vienas iš kvartalo privalumų - jeigu lankeisi pas vieną 
bičiulį, tai nepasiklysi ir pas visus kitus. 

Sukandę dantis vyriokai atraitotomis rankovėmis iškošia per- 
kele***! ir virtines kitų nesuprantamų keiksmų, kai iš rankų iš- 
slysta komoda, ar ką jie ten bogina, įspraudžia ją tarp šlaunies 
ir sienos ir šluostosi nuo kaktos prakaitą, tuo tarpu durys už- 
sitrenkia jiems priešais nosį ir nė vienas iš mūsų nesiteikia pa- 
kelti užpakalio. Už jų Osa vargsta su baltai dažytu pintu krės- 

* Kockums darbininkų. 

** Turima galvoje viena iš pirmųjų emigrantų bangų, užplūdusi, nes trūko 


darbo jėgos. 
*** Velnias (šved.). 

lu, prikaišytu pagalvėlių ir minkštų žaislų. Žolėje - visuotinis 
krizenimas. 

Neši savo jaunėlės sesers daiktus? 

O Osa tempia, šnirkščioja ir nėmaž nesusimąsto. 

Tai mano. 

Garsesnis krizenimas žolėje. 

Gražūs meškiukai, Barbyte! 

Sunkvežimis nulinguoja ir mes nė kiek neatsiliekame ant sa- 
vo dviračių, kertam Stadiono gatvę, toliau per Sodertorpą, Kul- 
dalį - į miesto pakraščius ir tarp molinų perėjimų, žemių krūvų, 
duobių gausybės ir buldozerių mes užgulame stabdžius - jie per- 
sikelia čia? Tikrų tikriausia Laukinių Vakarų naujakurių nuotai- 
ka. Pusiau išdygę namai, medžio plokštėmis apmuštos ketur- 
kampės dėžės su niauriai rudais langų apvadais, apgailėtinais 
laikinais užkamšymais ir atsiveriančiu vaizdu stačiai į vienas ki- 
to virtuvę. Miestas plečiasi į pietus. Kotedžai šliejasi prie tolėliau 
esančio kvartalo, primenančio mūsiškį, bet kartu ir ne, panašesnį 
į statybininkų pašiūres, suštabeliuotas viena ant kitos, jis atsiduo- 
da kažkokia dezinfekcija, primena dienos kalėjimą be grotų — 
iššiktą ant šlaito kaip papuola. Rolė, specifinių Rytų bloko gyve- 
nimo sąlygų ir kultūros specialistas, supratingai nusiviepia: 

Atrodo kaip Drezdenas. 

Mes stovime pliurzėje ir apžergę rėmą apmąstome Rolės pa- 
lyginimą su Rytų Vokietija ir galimybę būti priverstiems keltis 
į kaimą. Mums tai netelpa galvoje. Kvartalą juosiančiose ga- 
nyklose važinėja traktoriai. Mes nesusikaupiame ištarmei. Ta- 
čiau Mikė iš tyko sudribo ant vairo. Iš jo išsiveržia silpnas: 

Mes irgi čia persikelsime. 


Čia? 

Tai tėtušio idėja. 

Tu turbūt juokauji? 

Jis susmunka taip, kad krūtine dunksteli į dviračio skambutį. 

Butas parduotas. 

Kraupu. Ir Mikė? Kas čia darosi? 

Bet tu ir toliau eisi į mūsų klase? 

Taigi savaime aišku. 

Letonenų šeimos sunkvežimiukas atbulas privažiuoja prie 
vieno iš tų tragiškų kaliūzių. Osos tėtušis ir jo broliai ima nešti 
"tuos pačius baldus, kurių ką tik jį prigrūdo - tik atvirkštine 
tvarka — ir Osa leidžia savo tėvui paimti pintą krėslą su minkš- 
tais Žaisliukais. 

Mes žiūrime į Osą, draskomą būtinybės padėti ir nenoro neš- 
ti ką nors tokio, kas pareikalaus naujų mūsų krizenimų, tačiau 
pirmiausia žiūrime į Mikę, kaip kažin kas jį užlieja - blyšku- 
mas, tačiau tai tik išorinis ženklas to, kas darosi giliai po perba- 
lusia oda, jis stovi pravėręs burną, ir kai jau toks baltas, kad 
kitas etapas būtų šauktis greitosios medikų indėlio, jis šoka į 
balną. - Ai, mat jį galas! - įsibėgėja, atsistoja ir mina kaip kuok- 
telėjęs, gaivališkai nurūksta kryptimi, vedančia nei šen, nei ten. 

Grįžęs namo aš raportuoju apie pokyčius ir klausiu motinos: 

Mes juk ten nesikelsime? 

Mes? Mums ir čia gerai, ar ne? 

Geriausias įmanomas sandėris, - sako Folkė, verslininkas. 
Pirkti namą už skolintus pinigus, tai lyg gauti V5* statant Je- 
gerso arklių lenktynėse. 

Taip, nors ir kaip ten būtų, mes namo nepirksime. 


* Tai reiškia atspėti, kurią vietą užims kiekvienas iš 5-ių lenktyniaujančių žirgų. 

Aš turiu omeny patį sandėrį, teoriškai. 

Folkė palinkęs virš motinos pupelių šiupinio įsispendęs al- 
kūnėmis į pušinį stalą, mat, kai tema atsiduria ant stalo, mes 
vakarieniaujame; Folkė paskaičiavo, kokią dalį atlyginimo rei- 
kėtų skirti paskolai išmokėti, ir tai neverčia jo šokinėti iš 
džiaugsmo - 30“/0 per dvejus metus, o dar Valstybinis bankas 
įsimiklino imti milžiniškas užsienio paskolas, kad pakreiptų 
finansus reikiama vaga, jei mažumėlę pasiseks, realiame laike, 
kai vyriausybės ekonominio aplaidumo padariniai prasisunks 
iki liaudies, jie gali išaugti 2—-370, tačiau tai neturi jokios reikš- 
mės, kai mokesčiai velniški, be to, tai buvusios vyriausybės pras- 
to valdymo padariniai, dabar padėtis gali tik prastėti, po 44 
socialdemokratinių metų Švedija sulaukė tikros svajonių ko- 
mandos: Almarkas, Bumanas, Feldinas*. 

Folkė panardina į lėkštę riekę šviežiai iškepto morkų ragaišio. 

Pamatysit, netrukus benzino kaina pašoks iki dangaus! 

Jis kramto ragaišį karčiai mintydamas: 

Reikėtų emigruoti. 

Ir kur? - klausia Hanė, kuri pastaruoju metu taip pat dažnai 
vakarieniauja su mumis, kas vis suteikia motinai džiaugsmo — 
didžiulė jos išsvajota šeima, ir ištraukiama stalo plokštė, kurios 
pagaliau prisireikė — ištisą amžių išgulėjusios rūsyje ir išlaikiu- 
sios tą pačią blyškią spalvą, kokios kadaise buvo ir stalas, Jorge- 
nas irgi čia, tyli kaip visada, bet gavo lėkštę ir kėdę ir pasirūpino 
atsisėsti kuo toliau nuo Hanės, kuri irgi per daug juo nesižavi, 
pakelia akis į dangų, kai Monika jį pamini, priskirdama prie... 

Amebų? - pasiūlau aš. 


* Tai politikai nesocialdemokratai. 

Būtent. Palyginti su Monika, jis ameba. 

Folkė nužvelgia Hanę, jos plaukus, krentančius kaip didžiu- 
lis kailis jai ant nugaros, nuryja duonos kąsnį užgerdamas 
gurkšniu Pilsnerio. 

Į Džersį, ten nėra jokių mokesčių. 

Bet Folke, - sako motina, - ar bent kiek kalbi angliškai? 

Ir Folkė, pilkas socis, kuris lenkia nugarą ir be atvangos at- 
rėžia tris ketvirtadalius atlyginimo mokesčiams: 

Ee, čia tik taip sakoma, kad reikėtų persikelti. 

Tačiau Mikei tai nėra tik posakis, tik teorija. 

Jis patyrė ir laimingesnių valandėlių nei ta, kurią leidžia vai- 
ruotojo kabinoje kartu su savo tėvu ir motina, kai po kelių sa- 
vaičių išboginami jų kraustuliai. Jie įsikelia į inkilėlį už keturių 
gėlių lysvių nuo Osos. Jie išpakuoja daiktus, Mikė prismeigia 
savo plakatus su dragster* automobiliais ant vienos sienos, ant 
kitos jis išsizyzė fototapetą, kuriame pavaizduotas beržynas, o 
trečioje — langas, pro kurį jis gali stebėti visą kultivavimo sezo- 
ną. Paskui jo motina vėl susipakuoja savo turtą ir parsikrausto 
atgal į Borgmestargorderną, į butą Lagmano gatvėje, palikda- 
ma Mikę ir jo tėvą ant lauko. 

O tunnesikraustysi? 

Nee, aš gyvensiu su tėvu. Ji nusipirko dviejų kambarių butą. 


PRIE TOMPOS NAUJOVIŲ floros priskirtina kūryba, tai 
yra - paimti teksto gabalą, leisti mums iš namų prisitempti dra- 
bužių ir rekvizitų ir pastatyti pjesę, kurią vaidinsime savo tėvams. 


* Lenktyniniais (angl.). 

Mes iš pradžių žiūrime į tai skeptiškai: vaidinti, savo tė- 
vams... tačiau galbūt kaip tik mūsų priešiškumas ir pažadino 
Palino entuziazmą, kas žino, kokių paskatų yra vedamas šis 
vyras. Nesmagu sakyti, tačiau mums derėtų atiduoti jam pasi- 
gėrėjimo duoklę už tai, kad, nepaisant jo tiesmukos laikyse- 
nos, nežinom, kas sukasi jo galvoje. Nes jis pratrūksta: 

Tai juk nuostabu! Taip ir padarykit. 

Palinas tuo pat metu atiduoda iniciatyvą tompai, tačiau Pa- 
linas būtų ne Palinas, jeigu nepasirūpintų išlaikyti tam tikros 
kontrolės. Be to, jis nori pademonstruoti savo žinias apie krikš- 
čionybę, kurias įdėjo mums iš savo garbaus mokslo indo. 

Taigi vyrauja bibliniai motyvai, kaip antai Jėzaus gimimas, 
kas toli gražu nereiškia, kad pjesė bus vaidinama apie Kalėdas, 
kad pjesė nevaidinama apie Kalėdas, greičiau jau parodo dva- 
sią šio laiko, kurio šūkis „viskas reliatyvu“. Tompa rūpinasi 
repeticijomis ir sudaro programą atsižvelgdamas į mūsų pa- 
geidavimus ir ką mes ketiname daryti. 

Tai jūsų vaidinimas, - vis patikina tompa. 

Lase patraukia tompos įkarštis, jis atsitempia Kipre pirktą 
trišakį žeberklą, Liucijos* karūną išsuktomis žvakėmis ir apvy- 
niotą auksiniu popieriumi, o per vieną petį pasiriša paklodę, 
kurios tris ketvirčius pakerpa prie pakinklių. Tompa padeda 
jam suveržti liemenį virve. 

Kas tu būsi? 

Nesimato? 

Jeigu tu taip nori, Larsai Oke, tai štai šituo ir būk. O tu, Ju- 
hanai? 


* Šventoji Liucija - šviesos simbolis, jos karūna puošiama žvakėmis. 

Aš nenoriu vaidinti. 

Visai? 

Aha. 

Tau nepatinka teatras? 

Aha. 

Nieko tokio. Gal norėtum vietoj to ką nors paskaityti? 
O būtinai turiu? 

Geriau jau ką nors nuveiktum. 

Tuomet ką nors trumpo. 


Laila pradeda vakarą. Ji stovi apšviesta neryškaus spindu- 
lio, palei ausis supintais plaukais kaip riestainiais. Ji atrodo 
menkutė. 

Norimepasveikintivisussusirinkusiusįšįvakarą, kuristiki- 
mės, kuristikimės, kuristi — 

Nutrūksta įplaukiant Sisi tėvams, kurie stebisi tuo, kad spek- 
taklis prasidėjo jiems dar nepasirodžius, tačiau ne tuo, kad Pa- 
linas paliko dvi vietas pačiame priekyje, į kurias jis juos ir paly- 
di. Balsas, Rogerio tėtušio, perskrodžia publikos tamsą: 

Ar ne per daug garbės vėluojantiems? 

Užkulisiuose Rogeris paraudonuoja iš gėdos. 

Sisi spinduliuoja nekaltybe vaidindama Mariją ir, visų ber- 
niukų pavydui, Rogeris pirmasis pasisiūlė vaidinti Juozapą. Sa- 
lės prietemoje jie droviai atvyksta susikibę už rankų prie siau- 
rų iš stalų sumontuotų Betliejaus vartų užsiregistruoti kaip mo- 
kesčių mokėtojai. Jie klausinėja kelio susikūprinusių, lazdomis 
pasirėmusių, į gėlėtas paklodes įsisiautusių bobų ir senių prie- 
šais nakvynei vietos stokojančius namus ligi pat kūtelės, kur 
jie įkuria stovyklą tarp dviejų mažyčių šiaudinių kalėdinių ožių 

su raudonais šilkiniais kaspinais aplink kaklą. Scena ilga, rep- 
likų nedaug, susibūrimas dramatiškas. O scenos gilumoje sto- 
vi Lasė, kaip ką tik iš bangų išniręs jūros dievas. Stone face*. 
Tamsa. Vėl užsidega prožektorius, nukreiptas į pakylą, ant ku- 
rios Erodu persirengusi Karina iš savo sosto, sunkiai parėmusi 
galvą viena plaštaka, klausinėja, kas darosi karalystėje, ir pa- 
siunčia keturis basakojus senius su batų tepalo barzdom suras- 
ti to Mesijo: 

Eikite ir rūpestingai teiraukitės apie tą vaikelį. 

Taip, išminčiai keturi, nes tompa surado scenarijuje vietos 
dar vienam, kad ant scenos sutilptų visa klasė. Bet dabar taip 
nepakenčiamai smagu, kad būtina padaryti pertrauką. Bus dau- 
giau pramogų. 

Bogdanas laiko egzaminą iš to, ko bus išmokęs pas Havliče- 
ką per smuikavimo pamokas. Jis pasirodo taip puikiai, kad mes 
nustėrstame, jis juk moka groti! 

Po to metas man ir vienai mergaitei, vardu Birgita, perskai- 
tyti eilėraščius. Birgita - viena iš trijų klasės Birgitų, tačiau ki- 
tos dvi čia nesvarbios, iš tiesų nesvarbi ir ši Birgita, vienintelė 
jos užduotis šioje istorijoje yra išeiti ir perskaityti eilėraštį, o 
tada atsidurti tamsesnėse mano atminties kertelėse kartu su ki- 
tais klasiokais, kurie išdilo, tačiau palaukite, Birgita turi kito- 
kių planų —ji įspraudė į save visą eilėraštį atmintinai, aštuonis 
posmus, stovi kaip nulieta ant scenos ir deklamuoja visą virti- 
nę posmų — su kabėmis ant dantų ir skambiu balsu. O aš, ku- 
riam nepatinka į mane nukreipti žvilgsniai, dėmesys, tai, kad 
motinai reikėjo čia atsivilkti ir šito klausytis, nepatinka prožek- 


* Akmeniniu veidu (angl.). 

torius, trykštantis tiesiai man į akis, išlankstau popierių ir užsi- 
kirsdamas imu skaityti: „Draugų turėjau daugely šalių - kodėl 
gi vienišas likau po saule“, prakaituoju, išsimušu iš ritmo, jei iš 
viso kada nors į jį buvau pataikęs, ir greitakalbe išpyškinu tris 
pirmus posmus, pakeliu galvą, regiu motiną, sėdinčią paskuti- 
nėje eilėje, sutelkusią visą savo dėmesį į mane, ir pagalvoju - kas 
būna, tebūnie, išmetu popierių ant žemės, vėl pažvelgiu į moti- 
ną, į prožektorių, įtraukiu oro ir garsiai, su nepaprastu teatrališ- 
ku efektu padeklamuoju likusią eilėraščio dalį maždaug taip, kaip 
jį atsimenu, priduriu paskutines eilutes - lauk nuo scenos! 

Antrasis veiksmas prasideda tamsa Betliejaus danguje. Ant 
šluotkočio pritvirtinta žvaigždė rodo kelią keturiems įšmin- 
čiams, ta pati žvaigždė, nušvietusi Palino isteriją prie eglutės. 
Džerio Viljamo užduotis - aukštai iškėlus lėtai nešti ją per sce- 
ną nepradedant krizenti, ir jis neša ją taip oriai, kad jo tėtušis 
turbūt visiškai apsiašarojo iš palaimos, mat jis Gegužės pirmo- 
sios demonstracijų vėliavnešys, neša iškėlęs taip aukštai, kad 
žvaigždė pradingsta už prožektorių armatūros. Keturi išmin- 
čiai lydi ją palubėje žvilgsniais. Džerio Viljamo veidas susprogs- 
ta į plačią šypseną, apnuoginančią į visas puses jo burnoje sty- 
rančius smaigčius, šypsena virsta tokiu žvengimu, kad žvaigž- 
dė viršuje linguoja. Lasė bilsteli trišakiu į grindis - susiimk! 

Nepaisant visko, išminčiai suranda tvartelį, susispiečia ap- 
link kūdikėlį Jėzų ėdžiose: Janį, gulintį suvystytą savo motinos 
skalbinių pintinėje. 

Mes atnešėme dovanų. Aukso... 

..1r smilkalų... 

„lr Miros... 

„Ar kaučiuko... 

Kaučiuko? 

Turėjau galvoje skrynelę. Ž 

Bogdanas prieina prie manęs, stovinčio tarpduryje, stebi 
spektaklį ir kužda: 

Kas ten sėdi prie tavo motinos? 

Kur? 

Tarp jos ir skautės. 

Ji vardu Monika. 

Kas jis? 

Tai mano tėtušis. 

Nemaniau, kad tokį turi. 

To aš niekada nesakiau. 

O ką tu tada sakei? 

Nieko. 

Tu niekad nieko neminėjai apie savo tėvą. 

Ne. 

O kodėl? 

Kodėl turėčiau? 

Kodėl ne? 

Rogeris irgi nemini. 

Radai, kuo stebėtis? 

Visi turi tėvus. 

Palinas palinksta tarp mūsų: 

Tyliau, berniukai. 

Aha. 

Ką jis veikia? 

Kas? 

Tavo tėtušis. 

Jis yra didelės įmonės komercijos direktorius. 

Ojis čia gyvena? 

To aš nesakiau. 

Ne, tunnieko nesakai. 

Jis daug keliauja. 

Keliauja? 

Taip, keliauja. 

O kur? 

Visur. 

Kur visur? 

Šiuos marškinius jis man parvežė iš Afrikos. 

Ojie ne spektaklio rekvizitas? 

Palinas vėl palinksta, duoda ženklą, jog dabar, kad mane 
kur, užčiaupkit nasrus, ir ar tik nebus jam kas įkritęs į akį, 
Palinui, jis bent jau atrodo energingas, švelnesni veido bruo- 
žai, drįstame tikėtis, kad jis mėgaujasi spektakliu, tai toks va- 
karas, kai norisi paskui prie jo prieiti ir padėkoti, nes vakaras 
priskirtinas prie geriausių prisiminimų, su kuriais jis mus pa- 
lieka, aišku, skanskonis ir jam pačiulpti prie kavos supamojo- 
je kėdėje savo gyvenimo rudenį, atrėmus galvą į apsauginį 
užklotą, ir įžvalga, kad jo muštro stilistika nespėjo per daug 
nukentėti dėl palaidų vadžių, atėjusių į madą aštuntame de- 
šimtmetyje. 

Po to Palinas išlekia į priekį ir padėkoja visiems, kad atėjo, 
švaistosi tuščiomis frazėmis, kurios yra neatsiejama viso to da- 
lis, kokie mes buvom darbštūs, kaip jis didžiuojasi, puikūs vai- 
kai, visi iki vieno, ir mielai skambinkit, jei ko prisireiks, nume- 
ris ant lentos. 

Motina mane apkabina, Folkė taip pat, o pakeliui laukan 
kažkoks pirštas pabeldžia man į nugarą. Tai Rogerio tėvas at- 

raitotais džinsais ir pamušta treningine striuke su Pripso* emb- 
lema ant nugaros. Jis kalba taip, kad jo klausytis - gryniausia 
socialinė labdara. 

Velniškai puiku, Juhanai. Tu gi poetas. 

Tai buvo Jalmaras Gulbergas**... 

Žinau. Perskaičiau visus iki vieno jo eilėraščius. Vis tiek vel- 
niškai puiku. 

Rogeris irgi puikiai pasirodė. 

Taip, bet jis tučtuojau susimovė. 

Rogeris prieina prie mūsų, atsargiai, netikras dėl tėvo nuo- 
taikos. 

Tačiau šis apkabina Rogerį. 

Po velnių, Rogeri. 

Jis vėl pasisuka į mane: 

Kodėl neužsuki pas mus pažaisti su Rogeriu? 

Aš? 

Taip, kas dar? Rogeriui reikia gerų draugų, tokių kaip tu. 

Nežinau. 

Aišku, kad žinau, žinau, kodėl niekas nedrįsta užsukti pas 
Rogerį į namus, įskaitant ir patį Rogerį, žinau, nes teko savo 
kailiu patirti, kaip jo tėtušis rėkia „prakeikta kekšė!“ jo motinai 
ir, pagautas netvardomo pykčio, kumščiu prakiurdo spintos 
duris, nes mačiau jį pašokant iš fotelio, kuriame praleidžia išti- 
sas dienas klausydamasis policijos radijo, vaikytis Rogerio su 
didžiuliu peiliu, žinau, nes Rogeris vieną gražų pirmadienio 
rytą ateina patinusiu skruostu ir sklinda gandai, kad jo tėvas 


* Pripps - viena didžiausių Švedijos alaus daryklų. 
** Hjalmar Gullberg - švedų poetas. 

neišsiblaivė visą savaitgalį, o kiemo mitai ir legendos pasakoja 
apie tai, kaip jis, dar prieš anksčiau laiko išeidamas į pensiją iš 
cemento gamyklos, paskambino namo vieną valiūkišką popie- 
tę - iš Savojos*! kad ir kaip jis ten būtų atsidūręs — idant praneš- 
tų, jog atvažiuoja kartu su nauju draugu ir juos troškina - o po 
pusvalandžio, punktualiai tuo laiku, kai kiti kiemo tėvai grįžta 
dviračiais su tuščiomis lauknešėmis ant bagažinių, išgriuvo iš 
taksi kartu su Jokmoko Joke**. 

Kas jis toks? - klausia Folkė mums sugrįžus namo. 

Rogerio tėtušis. 

Juozapo? To, kuris mikčiojo? 

Rogeriui nelengva, - sako motina. Ji išvirė arbatos ir sutepė 
sumuštinių su olandišku sūriu ir dešra. Mes sėdim susirinkę 
prie stalo virtuvėje. 

Tu puikiai pasirodei, - giria Monika. - Nemaniau, kad iš- 
drįsi. 

Aš ir nedrįsau, aš jaudinausi. 

Nesimatė, - jaukinasi Folkė. - Taip, tuomet tu tėvo vaikas. 

Tačiau motina nemano, kad to užteko: 

Kodėl tau neleido dalyvauti vaidinime? 

Ką aš vaidinčiau? 

Teisingai, - sako Folkė. - Reikia eiti savo keliu. 

Oarbent negalėjai būti piemeniu? 

Mama, aš nenorėjau! Aš nekenčiu teatro. 

Taip taip, klausimas atviras. Ar kas nors norėtų dar vieno 
sumuštinio? 

* Viešbutis Malmėje. 


** Jakkmokks-Jokke — turimas galvoje Bengtas Simonas Juhansonas (Bengt 
Simon Johansson) iš Laplandijos, tais laikais buvo garsus. 

Visi sotūs. Motina pasižiūri į sieninį laikrodį ir į Folkę. Oi, 
kaip jau vėlu. Ar ne per vėlu tau dabar važiuoti? 

Jau lyg ir... 

Jei nori, galiu pakloti ant sofos. 

Nenorėčiau sukelti rūpesčių, Bodile. 

Nieko. Gali miegoti čia. Juk gali? 

Paskutinis sakinys adresuotas Monikai ir man. Tačiau tai 
ne klausimas. Aišku, kad vyriokas turi kažkur pakriokti. Taigi 
aš nusiunčiamas į lovą pirmasis, ir, man belipant kopėčiomis, 
pasibeldžia Folkė. 

Pagalvojau, kad mums reikėtų truputį pasikalbėti vieniems. 

Jis paima mano ranką. Delne guli sulankstyta penkiasde- 
šimtinė. 

Nes tu man patinki. Tačiau nieko nesakyk Bodilei. Ji pama- 
nys, kad tave lepinu. 

Ačiū. 

Ką darysi rytoj? Gal ką nors kartu nuveiksim? 

Eisiu šulėn. 

Aš turėjau galvoje po mokyklos. Gal užsuksim į NK* išgerti 
šokoladinio pieno arba nueisim į kiną? Gal žinai kokį gerą filmą? 

Ar tu taip ilgai pasiliksi? 

Jis kilsteli akinius. 

Jei nori, tai liksiu. 

Ar man nereiks dėvėti Bernto marškinių? 

Gali dėvėti ką tinkamas. 

Gerai tada. 

Tuomet sutarėm. Saldžių sapnų. 


* Nordiska Kompaniet - viena prabangiausių parduotuvių Švedijoje. 

Tačiau aš nemiegu, kūne per daug šio vakaro, per daug įvy- 
kių, kuriuos pirmiausia reikia suvirškinti ir kelis kartus per- 
mąstyti, be to, negirdėti laukujų durų spynos spragtelėjimo. 
Folkė irgi nemiega. Arba gal ir miega, bet ne ant sofos, nes kai 
aš naktį nulipu žemyn pasysioti, ji paklota, tačiau pataluose 
nieko nėra. 


MAZDAUG TUO METU motina atsiduria kitame skyriu- 
je. Po dar kelių biuletenių ji perkeliama nuo savo Unijon Special 
įrengimo į formavimo skyrių, kur mauna nailonines kojines 
ant plokščių metalinių kojų pėda į viršų, ant jų nusileidžia 
didžiulis būgnas ir garuoja taip, kad susiformuoja kulnai, o 
kai būgnas pakeliamas, motina vėl numauna kojines, dvylika 
vienu sykiu. 

Mašinas turbūt sukonstravo vyrai! Motinai tenka visą die- 
ną stovėti iškėlus rankas virš pečių linijos. 

Ji geria nuo pamainos pradžios iki pabaigos, o grįžusi namo 
ilgai stovi po gaivinančiu dušu. Tačiau nuo to nesijaučia gai- 
vesnė. Formavimo skyriuje 46 laipsniai. Skausmas taip pat per- 
sikelia, nusileidžia šiek tiek žemiau pečių, tačiau nedingsta, ne. 

Monika, mieloji, ar negalėtum pritildyti šito triukšmo. 

Tai Diamond Dogs*! 

Man nesvarbu, kas tai. 

Monika pritildo Tandberę stiprintuvą, kurį mums nupirko mo- 
tina, beveik naują, po to, kai sugriuvo nešiojamasis Monikos gra- 


* Deivido Būvio dainų albumas. 

mofonas, pritildo tiek, kad girdėti tik silpnas Būvio sruvenimas, 
ir tas pats vos vos, iš tiesų beprasmiška klausytis taip tyliai, ta- 
čiau Monika nori spręsti pati, pažvelgia į motiną, gulinčią ant 
sofos, užmetusią kojas ant pagalvių - ir išjungia stiprintuvą. 

Ačiū. Juhanai? Būk toks geras, gal galėtum atnešti didelę 
stikline vandens. 

Folkė vis dažniau užsuka pas mus. Motina pasislenka tiek, 
kad jam lieka vietos atsisėsti. Folkė, kuris nepakęstų, kad su 
juo taip elgtųsi jo darbe. | 

Jie negali tavęs perkėlinėti, kaip jiems patinka! 

Jei aš neišeinu pati. 

O profsąjunga? Jūs turite stipriau laikytis išvien. 

Mes gaunam atlyginimą už tai, kiek padarom! 

Visi? 

Meistrai ne. 

Jūs turit tai išgyvendint. 

Išgyvendint? 

Motina padeda pagalvėlę ant sofos atlošo, atremia į ją kaklą. 

Vienintelis dalykas, ateinantis į galvą: kiek spėsiu padaryti 
per penkiolika minučių. Ar galiu sau leisti pertraukėlę? Mes 
gyvenam pagal laikrodį, Folke. 

Ir dabar tau skauda? 

Motina užsimerkia. 

Aš turiu galvoj, labai skauda. 

Folkė pasisuka į mane ir Moniką: 

Ar eisim kur nors šįvakar pavalgyti, kad mama galėtų ra- 
miai pabūti? 

Nieku gyvu, - pertraukia jį motina. - Tuoj pradėsiu gaminti 
vakarienę. Tik leisk man pirma mažumėlę atsipūsti. 

ATEINA IR NAUJIEJI METAI, po apsilankymo Udevaloje 
Monikai - Naujųjų metų sutikimas kažkur Vernhemo aikštėje, 
į kurią ją vedasi Hanė. Monika vilki dailia suknele. 

Eisi su šita? 

Pati Hanė dėvi savo išblukintus džinsus, sukištus į plačia- 
padžių aulinių, papuoštų samių ornamentais, aulus, karolių 
sluoksniai, skęstantys po jos banguojančiais plaukais, ir balta 
bliuzelė po afganiškais kailiniais. 

Mes ne „bermavotis“ einam. 

Monikos sutrikęs žvilgsnis koridoriaus veidrodyje. 

O ką gi man apsirengti? 

Tau ji tinka, Monika, - sako motina ir: tik grįžkit laiku. 

Mama, juk Naujieji metai! 

Grįšim, - tvirtina Hanė. 

Prižadi ja pasirūpint? 

Mama! 

Tik neprikrėskit kvailysčių. Na, žinot — 

Pasimatysime rytoj! 

Vienu ir tuo pačiu judesiu Monika nutraukia nuo pakabos 
savo paltą, įgrūda vieną ranką į rankovę, stumia Hanę priešais 
save, su kita, kadaruojančia ant nugaros, lyg atsisveikindama. 

O motina ir aš kaip reikiant prišveičiam grilyje apkepto kiau- 
lienos kumpio, užsilikusio nuo Kalėdų. Išmušus dvylikai mes 
„stebime pro virtuvės langą, kaip fejerverkai nušviečia Malmės 
padangę, jie atsispindi kiemo languose, kurie iš vidaus papurkš- 
ti dažais su izoliacija priklijuotomis popieriaus juostomis* ir 
dirbtiniu sniegu, susimetusiu kampučiuose tinkamai nostalgiš- 


* Toks kalėdinis papuošimas. 

kai kaimo atmosferai sukurti. Apačioje, ant vejos, vienodomis 
baltomis kalėdinėmis kepuraitėmis ir baltu garu iš burnos, pri- 
menančiu prie burnų pripieštus komiksų burbulus, Lasė kartu 
su Tomuirjų tėtušiu rikiuoja raketas tuščiuose vyno buteliokuo- 
se, kurias jie uždega visas išsyk. Tolėliau Džeris Viljamas ir jo 
tėtušis šaudo savo raketas vieną po kitos. Viljamas sunėręs ran- 
kas prie burnos, jas šildo, tik po to jam leidžiama užkurti petar- 
dą. Įvairiaspalvių žvaigždžių ir žiežirbų lietaus kavalkados 
skleidžiasi virš kvartalo. 

Galiu nusileisti žemyn? 

Mes neinam į lauką taip vėlai. Ir iš čia mums geriau matyti. 

Motina rodo Anebergo mokyklos kryptimi. 

Pažvelk, kaip vadinasi toks, kuris sustingsta viršuje? 

Saulė. 

Atrodo kaip Betliejaus žvaigždė. Kokia daugybė pinigų su- 
kūrenama be jokios naudos. 

Vėliau, visiškai per vėlai - tai motinos laiko apibrėžimas, ne 
mano - kai aš užsikariu ant viršutinės lentynos, girdžiu moti- 
ną, Slankiojančią po butą, padarančią papildomą ratą prieš ei- 
nant gultis. Aš nusisuku į sieną, mąstau, kad kitais metais turė- 
siu pinigų raketoms arba dar kitais, raketų aš turėsiu, tikrų ra- 
ketų, ir vidury mano pirotechninių ateities planų motina vėl 
atsikelia, eina į virtuvę, tualetą, paklibina lauko duris dar sykį, 
spragtelėjimas. Atgal į lovą, tačiau užmigti tai ji tikrai neuž- 
miega, motina nemiega, kai Monika priešaušriu lėtai lėtai įkiša 
raktą į spyną, nedegdama koridoriuje šviesos sėlina į mūsų 
kambarį ir užtrenkia duris kaip tik prieš pasirodant motinai. 
Garsus šnabždesys iš kitos pusės: 

Monika! Kur tu buvai!? 

Monika, kuri nesivargina šnabždėti: 

O kaip tu manai? 

Išeik, noriu su tavim pasikalbėti! 

Aš pavargusi. 

Ar nesupranti, kad aš jaudinausi. 

Eik gultis. 

Motina pastovi gerą valandėlę ir tik tada kiūtina šalin. Mo- 
nika nusirengia tamsoje, nusispiria batus, ant kurių sniego li- 
'riuką su druskos pakraštėliu ant parketo, keikiasi tempdama 
nuo savęs suknelę, praranda pusiausvyrą, trenkiasi į rašomąjį 
stalą, vėl nusikeikia, šliaužia žemyn ir užmiega. Kambaryje dvo- 
kia alkoholiu ir cigaretėmis. 

Rytas nežvalus. Motina neatrodo praleidusi daug sekundžių 
ant pagalvės, tikriausiai gulėjo ir rangėsi aplink klausimą, kaip 
jai užmegzti ryšį su savo dukra ir išgelbėti ją nuo vėlyvų naktų 
paklydimo. Monika be žodžių nudrimba ant savo kėdės, ir ji 
neatrodo išsimiegojusi, raudonomis akimis, plaukai, lyg būtų 
važiavusi dviračiu vėjo gūsiuose. 

Motina įleidžia dvi riekes forminės duonos į skrudintuvę.. 

Kur taip ilgai šiąnakt buvai? 

Tyla. 

Ar Hanė norėjo pasilikti? 

Monika atsistoja, užkaičia vandenį arbatai. 

Aš nerimauju. Aš nežinojau, kas galėjo nutikti! 

Man aštuoniolika. 

Mano žiniomis, tau tik septyniolika. 

Ko prikibai? 

Monika, mieloji... 

Kai aš namuose, nori, kad išeičiau, kai išeinu, nori, kad lik- 
čiau namie! 

Sėskis, ir mes galėsim — 

Tu visuomet nepatenkinta! 

Monika su pirma ašara, riedančia per skruostą: Na, ir ką 
daryčiau, viskas ne taip! - drebėdama ir laistydama pila arbatą 
į puodelį, lekia su juo į kambarį. Stovi ant mergystės ir mote- 
rystės slenksčio ir privalo kovoti dėl savo tapatybės. 

Kam tu mane paleidai į šį pasaulį!? 

Užtrenkia paskui save duris. 

Motina ilgai sėdi tylėdama, sudėjusi rankas ant kelių, įsmei- 
gusi žvilgsnį į tuštumą, kurią po savęs paliko vyriausiasis vai- 
kas. Dabar atrodo dar labiau išvargusi, išsekusi, atrodo apleis- 
ta ir mažytė, atgyja nuo tirštų dūmų, kylančių iš duonos skru- 
dintuvės. Sako: 

Ką man daryti? 

Aš išgelbsčiu dvi apdegusias riekes nuo visiško suanglėji- 
mo, išmetu jas ant klijuotės. 

Aš turiu galvoje Moniką, - sako motina ir ištraukia laidą iš 
už jos esančios rozetės. 

Gerai, kad bent tu taip nesiožiuoji, Juhanai. 

O aš sakau: 

Ar galiu pažiūrėti šuolius nuo tramplino su slidėmis per te- 
leviziją? 


Kiemsargiai švariai nuvalo akytą beveik ligi dugno sušalusį 
ledą Pildamo parke. Mes žaidžiame ledo ritulį su rituliu, kuris 
skrieja porą kilometrų, kai perlieji smūgiu su lazda, susidedan- 
čia iš seno koto ir plastikinės horizontalios juostos, pirktos spor- 

to prekių parduotuvėje, pritvirtintos ir smarkiai išlenktos, prieš 
tai suminkštinus ją puode su verdančiu vandeniu ant viryklės — 
ir kurio nors vaikiščio pasiutusiai rėkalojantis tėvelis leidžiasi 
paskui mus ant ilgų neišgaląstų geležčių, aprūdijusių vamz- 
džių iš savo jaunystės, ir bėgi nuo jo, griūni, atsikeli kiaurai 
peršlapusiomis kelnėmis, pirštinėmis ir skaudančiomis ranko- 
mis, atsikeli nebe taip norįs tvokstelėti dar vieną smūgį. Perei- 
ni prie džentelmeniško stiliaus it dailiojo čiuožimo lordas Bre- 
tas Sinkleras* kompanijoje su Sisi ir Osa, dailiai ranka rankon 
čiuožiančiomis palei supiltą sniego pylimą. Baigi pasirodymą 
staigiai stabdydamas priešais jas ir žaviu lanku pažerdamas 
ledo kristalų lietų, tačiau tai nepadaro joms jokio įspūdžio, tai- 
gi praradęs viltį nusiraišai čiūžes ir nusiperki šilto apelsinų gė- 
rimo - taurelė prieš kelionę iš Laisvalaikio gryname ore skati- 
nimo centro, atidariusio kioskelį Pildamo ir Johno Eriksono gat- 
vių kampe. 

Lekiu namo ankstyvoje prietemoje ir šaltyje, namo į išskirti- 
nę padėtį, užsikariu ant savo lentynos su puodeliu karšto šo- 
kolado ir stengiuosi užsisklęsti su šutve iš komikso apie Tinti- 
ną ir Laki Luk**. Padėtis prasta. Monika nesikalba su motina, o 
motina taip pat neturi ką pridurti. Ji sėdi virtuvėje ir sumuoja 
kalną Konsumo kvitų***, kuriuos ji išsiųs, kad jai grąžintų pini- 


* Lord Brett Sinclair - Rodžerio Mūro (Roger Moore) vaidmuo filme Persekio- 
tojai (The Persuaders), kuriame jis vaidina aristokratišką pleibojų. 

** Lucky Luke - garsaus to paties pavadinimo komikso personažas - vieni- 
šas kaubojus. | 

*** Konsumo kvitai - įrodymas, kad motina apsiperka Konsume. Daug kas tuo 
metu buvo Konsumo „nariai“, t. y. turėdavo akcijų, tad, nusiuntę kvitus, gau- 
davo tam tikrą pelno dalį. 

gų. Stabteli. Sustingsta mūsų kambario tarpdury ir ilgai žiūri į 
Moniką, kuri stūkso ir spokso pro langą, kur stovėjo akvariu- 
mas, grįžta atgal į virtuvę ir vėl atsisėda, penkioms minutėms, 
po toji mūsų tarpduryje antrąsyk, sako - privalom mokėti kal- 
bėtis viena su kita kaip du protingi žmonės, Monika. 

Nė žodžio atgal. 

Kiek dar laiko taip tęsis? 

Dienos eina, Trys Karaliai bus šiokiadienį, motina išsiuntė 
kvitų krūveles, dabar ji įeina į Monikos kambarį, atsisėda ant 
lovos, šįsyk ji neketina trauktis, Monika įbedusi nosį į biologi- 
jos vadovėlį, vieną ar dvi sekundes ji delsia pakelti akis, jaučia, 
kad viskas nuėjo taip toli, kad daugiau neišsisuks. 

Atsiprašau, jei tave įskaudinau, - pradeda motina, atsargiai, 
prieš tęsdama padaro pauzę: — Tu vienintelė mano duktė. Aš 
nenoriu, kad tau atsitiktų taip, kaip — 

Kaip atsitiko tau? 

Aš ne tai turėjau galvoje. Aš didžiuojuosi, kad tau gerai se- 
kasi mokykloje, todėl aišku, kad tu gali išeiti pasilinksminti, 
bet... na, aš susirūpinau, kad tu nedavei apie save žinios. Tu 
galėjai paskambinti. 

Mm. 

Aš iš tiesų noriu, kad dažniau išeitum. Tu per daug sėdi 
namie. 

Tik vėl nepradėk. 

Aš nenorėjau. Nepyk, jei aš paklausiu... bet ar nenorėtum 
susitikti su draugais dažniau? | 

Monika sukasi ant kėdės, nugara į motiną: 

Nejaugi nesupranti? Aš dirbu, ir skautai, ir dar turiu suspė- 
ti mokytis. 

Ji pasisuka dar truputį. Jų žvilgsniai susitinka, motinos ir 
dukters, motina nenori matyti dukters, darančios tas pačias klai- 
das, dar mažumėlę nori išlaikyti ją po savo saugiu sparnu, duktė 
nori įgyti savos patirties, kad ir kokia ji būtų, nes šiame jos gy- 
venimo etape klaidos tolygu patirčiai. 

Motina atsistoja, pasilygina sijoną, atrodo, jai palengvėjo nuo 
pokalbio ar kaip tai pavadinti, byla baigta. 

Tu pati viską supranti. Daryk, kaip išmanai. 

Ji stabteli viena koja ant slenksčio. 

Tuomet mes vėl draugės? 

Mm. 

Tai ateisi dabar su mumis vakarieniauti? 

Galbūt. 

O gal nori valgyti automobilyje? 

Ir Monika atsuka veidą, veidą, kuris sprogsta į šypseną. 


GALIMA ŠITAIP MAZDAUG PO DVIDEŠIMT PENKERIŲ 
METŲ savęs paklausti, kada gi mes imame atrasti esą atskiri. 
individai, manau, maždaug penktoje ar šeštoje klasėje indivi- 
dualybė ima ryškėti iš tikrųjų, mes nesame ta vienalytė masė, 
kaip mus vertė manyti mokykla, ir yra tokių, kurie nepasiten- 
kins gyvenimu mažame miestelyje visą likusį savo gyvenimą, 
tie, kurie nori tapti larger than life*. 

Girdėjai? 

Aišku girdėjau! 


* Čia - pasiekti kažką didingo (angl). 

Taip, aišku, kad visa klasė girdėjo ir kitą rytą susirinko de- 
šimt minučių prieš skambutį, juk išvakarėse užspringom va- 
karienės sumuštiniu ir kritę ant žemės raitėmės virtuvėje ant 
grindų, suimti kosulio priepuolio. Nes Karina Lindgren staiga 
atsidūrė tiesioginėje transliacijoje su Ulfu Elfningu* programo- 
je Iki trylikos, pasisakė, kuo ji vardu, antrą vardą, kad gyvena 
Malmėje, ir pamelavo apie savo amžių - jos gimtadienis tik po 
poros mėnesių. Ir ta palaižūnė Elfvingo garsiai skaitomame laiš- 
ke tvirtina, kad jai patinka mokytis, ypač anglų ir švedų, tie- 
siog sirupas teka iš ausų šito klausantis. Tačiau ji neteisingai 
atsako į dvyliktą klausimą, apdovanojimas — penkios plokšte- 
lės: Kaip vadinasi didžiausia pasaulyje sala? 

Savo išsišokimą Karina apvainikuoja pageidaudama Led Zep- 
pelin** dainos, kas, be abejonės, ją išskiria, padeda į skyrelį keis- 
ta, ne-tokia-kaip-mes, šio žmonių skirstymo būdo kai kurie lai- 
kosi visą gyvenimą - išskirti kitus, kurie dėl savo skirtingumo 
manosi esą geresni, taip, tai tampa gyvenimo norma, gyventi 
priešpriešinant save nukrypėliams, nustatyti koreliaciją, taip 
užsitikrinant savo normalumą. Ištisas vaikystes, ištisas paaug- 
lystes, ištisus gyvenimus galima būtų išversti į ilgus nerašytų 
taisyklių sąvadus, siaurus rėmus, kurių reikia laikytis, ir dar 
griežčiausią kontrolę, kad niekas, sakau, niekas neatsidurtų už 
ribų, kaip ir tai, kad niekam negalima rašyti per drąsių svajo- 
nių Mano klasiokuose, tose knygelėse, kuriomis mosuoja mergi- 
nos, norėdamos, kad visi įamžintų savo vardą ir išvaizdą, mėgs- 
tamiausią šį bei mėgstamiausią aną, ateities lūkesčius, taip pat 


* Ulf Elfving - švedų dainininkas, radijo laidų vedėjas. 
** Garsi britų roko grupė. Karina ja domėtis per jauna. 

mielai įklijuotų savo nuotrauką mažame langelyje - bet to ne- 
daro niekas. Suraizgyti svajonę apie savo būsimą specialybę 
reikalauja rafinuotumo, išdrįsti truputį pasistengti — kirpėja, 
policininkas, ugniagesys-gelbėtojas, medicinos sesuo, mokyto- 
jas - bet ne per daug, nemesti iššūkio, neišsiskirti: įrašyti Don- 
žuanas, kaip aš padarau Osos knygelėje, dar nieko, todėl, kad 
iš to pakrizenti gali net ir ji. Rolė rašo futbolininkas, tačiau vos 
nepasiskubina ir nebaigia frazės — profesionalas. Sisi gali leisti 
sau svajoti tapti veterinare, nes tai vis tiek beveik jos kraujyje. 
Bet kai Džeris Viljamas savimi pasitikinčiu mėlynu rašalu 
apsisprendžia dėl direktoriaus — 

Tu turi pakeisti! 

Najau! 

Jei ne, pasakysiu mokytojui. 

Tai ir sakyk. 

— tai beveik tas pats, kaip parašyti laišką Ulfui Elfvingui ir 
pageidauti grupės, kuri vadinasi Led Zeppelin, dainos, išsišoki- 
mas, kuris atneštų Karinai nemenką apkumščiavimų dozę, jei 
tik ji nebūtų mergaitė, arba: kad ji yra savotiškai pavojinga dėl 
savo absoliutaus atvirumo, nerūpestingas nenoras gintis, dėl . 
kurio niekas nedrįsta per ją peržengti taip, kaip, tarkim, būtų 
Osos arba Lailos atveju, šios ožkiškesnės ir todėl labiau tinkan- 
cios aukos vaidmeniui. 

Led Zeppelin? — kvaksi Elfvingas. - Tai tau patinka šitai, a, 
truputį kietesni dalykėliai? 

Karinai pavyksta išsisukti. Beveik. Nes kiekvienąsyk, kai ji pa- 
kelia ranką per tompos pamokas, per klasę nuvilnija šnaresys: 

Islandija! 

Tad, laimei, kaip atsvarą, mokykla gali pasiūlyti kitokios, 
suvienodinančios veiklos. Nes kitame kadre - 2 x 14 mokinių 
stovi ratu dantisto kabinete aplink baltchalatę fluoro* tetulytę 
ir mokosi išvalyti savo kilmę, prastą jos burnos smarvę; fluoro 
tetulytė apsiginklavusi Dievo duota kantrybe, milžinišku dan- 
tų šepečiu ir plastikiniu modeliu su vyriais, kad žabtus galima 
būtų praverti devyniasdešimties laipsnių kampu ir prieiti prie 
plius penkto danties, siunčiama iš vienos mokyklos į kitą vyk- 
dyti Švedijos socialdemokratijos misijos - išnaikinti visus va- 
karykščios visuomenės likučius, lygiai taip pat, kaip negailes- 
tingai siunčiami buldozeriai ir žemkasės į miesto dalis Lugne- 
tą, Karoli, Sioderverną ir pan., kurios siūlo alternatyvias 
gyvenimo formas pasenusiuose būstuose, tačiau jas būtina suar- 
ti, kad būtų pastatyti plytų mūrai, neprimenantys apie šaknis, 
bendruomeniškumą, istoriją, tai lydyminės žemdirbystės tak- 
tika, be jokios atrankos taikoma tiek makro, tiek mikro lygme- 
nimis, ir, dėkui visuotiniam dantų priežiūros draudimui, rūpi- 
nimasis mūsų dantimis palydės mus į dantų gydytojo kabinetą 
antrame aštuonaukščio aukšte Lorensborge, kur nemokamas 
dantų gydymas per savo uolumą mielai ištraukia vienu danti- 
mi daugiau, mielai šliūkšteli vieną ekstra plombą prevencijos 
sumetimais arba apjuosia ėdmenis geležinkelio bėgiais, kad visi 
mes, vaikai, turėtumėm tą pačią užkrečiamą, akinamą, saulėtą 
šypseną, nors ir kurioje miesto dalyje augtume - teisė, kuri tu- 
rėtų būti mūsų per visą vidurinę mokyklą ir besimokant gim- 
nazijoje — į valstybinį dantų gydymą ir aukštąją stomatologijos 


* Fluoro tetulytė (fluortant) moteris, apsilankanti klasėse kartą ar kelis kartus 


per mėnesį, prižiūrinti, kad moksleiviai skalautų burną fluoro tirpalu (angl). 

mokyklą, kur negrabūs praktikantai palieka tave su kraujuo- 
jančiu gomuriu, vėliau ateina privačių dantų gydytojų suma- 
žintomis kainomis eilė, subsidijos, kurios per paskutinio dvi- 
dešimto amžiaus dešimtmečio laisvai skriejančius metus pa- 
laipsniui mažėjo tam, kad žengiant į naują tūkstantmetį visiškai 
išnyktų, o dantistai patys turi įsitaisyti prie savo Makintošų* ir 
apskaičiuoti, kiek kainuoja būtent jų paslaugos, ir išspausdinti 
individualų kainoraštį, su kuriuo pacientas supažindinamas ta- 
da, kaijau per vėlu, gulėdamas kėdėje su siurbikliu žabtuose ir 
"suprasdamas, kad mėnesio finansai žlugo - darsyk - ir tikriau- 
siai atėjo metas viską pradėti iš naujo. Šiūruokite! Džeris Vilja- 
mas, tas krizena ir keverzoja dantų šepetėliu marmūzėje taip, 
tarsi tai būtų šepetys unitazui. 

Ne, ne, ne! - pratrūksta fluoro tetulytė iš savo nuo karieso 
išvaduoto kūno gelmių. - Ne taip! Pažvelkite: iš viršaus žemyn. 
1-2-3-4-5. O paskui perkelkite šepetėlį tolėliau. 

Po to mums duodama šlykščios skalavimo pliurzės. Mano 
atveju tai laiko švaistymas, kadangi motina yra toliaregė ir ne 
ligi galo pasitiki visuomenine rūpyba, joje tikriausiai gyvenan- 
ti sibilė verčia mane ir Moniką kiekvieną sekmadienį pusę mi- 
nutės gargaliuoti fluoro tirpalą, kurio ji privertė išrašyti savo 
dantistą, pasinaudodama proga, kad šis įgrūdo dar vieną plokš- 
telę į jos neišlygintą apatinę dantų eilę. 

Ir dabar, kai jau ir taip stovime gydytojo priimamajame, ga- 
lime apeiti ir kitą ratuką: iš persirengimo kambarių abiejose 
pusėse mes kviečiami po vieną į kasmetinę gydytojo apžiūrą, 
šiais metais pirmi — berniukai. 


* Macintosh - kompiuterio pavadinimas. 

Iškišk liežuvį, uždenk vieną akį ir skaityk raides ant lentos, 
kitą akį, šen stetoskopą, įkvėpk, iškvėpk, o po to šaltas gydyto- 
jo pirštas išilgai stuburo, kad įsitikintų, jog jis tiesus, šiais me- 
tais jis netimpteli apyvarpės (kas šiaip jau tampa fantastiškų 
istorijų apie apžiūrą priežastimi, ypač jei kuri mergaičių yra 
netoliese, ypač jei leidžiama pasakoti man - viskas tik tam, kad 
galėtume paklausti: - Ką jis daro su jumis?). 

Po to mergaičių eilė, vienintelis skirtumas šiais metais, kad 
Osą, kuriai mistiniais būdais pavyko išvengti polivakcinacijos 
trečioje klasėje — viena yra aišku: jos motina laiko veltui nelei- 
do - paveja laikas, paveja gydymo mokslo sistemingumas, ku- 
rio ilgainiui nė vienas negali išvengti. Jai įduria į petį - riksmas 
pasiekia mus! Ach, Osa, kas iš tavęs išeis, ar tyli, pirkinių mai- 
šus tampanti, naktimis reanimacijos skyriuje budinti slaugė: nu- 
delbtas žvilgsnis, kooperatyvinis butas Kastanjegordene ir dvi 
dukterys, viena po kitos, tau ištekėjus už iraniečio, kalbančio 
grublėta švedų kalba (judu susitikote Limhamno stadione, į kurį 
tu leidaisi per savo 21 metų gimtadienį paganyti dekoratyvi- 
nio triušiuko), ar ši istorija dar ilgai klajos iš lūpų į lūpas it skar- 
dus kikenimas klasei išsklidus į visas puses? Taip, visa tai atsi- 
tiks tau, Osa, ir kuo aukštesnė klasė, tuo tavo būtis darysis vis 
slaptesnė ir drovesnė. Galbūt tu po kelerių metų, mergaitėms 
palikus lizdą, pasirinksi kurį laiką pagyventi viena, toliau stu- 
dijuosi, medicinos sesuo, kineziterapeutė, dietologė - ar apie 
ką tu ten svajoji, nes mes taip iš tiesų ir nežinome, ko tu nori, 
kas esi, galbūt tu suprasi, kad ir pati turi tai išsiaiškinti, nes 
pavargusi, nuolanki moteris, kuria tapsi, jau apsigyveno tavo 
veide, laikysenoje, kai tave tas skiepas išsekina taip, kad nualpsti 
pakeliui į klasę ir tau tenka pagulėti laisvalaikio kambaryje ir 

pailsėti. Nelabai gera tompos idėja, visai ne kokia, nes kai Lasė 
eina savo reikalu į tualetą: 

Kaip jautiesi, Osa? Negerai, kad guli. 

Jos beveik nieko nesakantis žvilgsnis. 

Jeigu gulėsi, vaistai nepasklis po kūną. Tuomet reikės skie- 
pytis dar kartą. 

Būdamas džentelmenas Lasė padeda jai atsistoti ant kojų. 

Stovi dabar pati? Pažiūrėkim. 

Jis timpteli žemyn jos megztinį taip, kad suboluoja pleistro 
skiautė. 

Vau! Kaip kraujuoja - vis dar! Ei, atrodo nekaip. 

Ir Osa vėl praranda sąmonę. 


DAR VIENAS, TAIP PAT PASUKĘS visai kita linkme, 
yra Džeris Viljamas, jau dabar mažytis verslininkas su aiškio- 
mis idėjomis. Serga už Lėksandą*, kai visi kiti žino, kad Bryne- 
sas** yra geriausias, turi Merklino geležinkelį***, sumontuotą 
ant nuo sienos atlenkiamos klijuotos faneros plokštės, ir jau. 
vien tai, kadjis vienintelis nesiliauja kolekcionavęs pašto ženk- 
lų ilgiau nei vieną trimestrą, šitą man turbūt derėjo paminėti 
anksčiau, nemažai apie jį pasako, lygiai taip pat, kaip nema- 
zai byloja ir apie mus, kurie nebuvom pakankamai atkaklūs 
toliau tęsti šio hobio, kurie jokiam hobiui nelikom ištikimi visą 


* Leksand Stars - ledo ritulio komanda. 
** Brynūs - ledo ritulio komanda. 
*** Marklin trains — viena garsiausių pasaulyje firmų, gaminančių traukinių 


modelius. 

savo paauglystę, kurie ir vėliau niekada neturėjom jokio lais- 
valaikio užsiėmimo. Netgi banaliausios jo formos - golfo 
atžvilgiu mums nepasiseka sužadinti savo entuziazmo, tve- 
riančio ilgiau nei gaunama žalia naujoko kortelė ir įsigyjamas 
sušiktai brangus golfo lazdų rinkinys, kuris saugiu atstumu 
laikomas rūsyje. 

Mums atidėjus albumus į šalį, Džeris Viljamas jau pradėjęs 
prekiauti pašto ženklais, nedideliu mastu, pridurtina, ir gero- 
kai pasistūmėjęs, kad pašto perlaida susižvejotų ženklą keistai 
apkarpytais kraštais, kuris bus paskutinis Šveicarijos kolekci- 
joje; Vengrijos ir Jemeno jis turi jau iš anksčiau, Jemeno, kurio 
neįmanoma turėti viso (savaime suprantama, neįmanoma tu- 
rėti visų bet kurios šalies ženklų, tai vaikystei būdinga tikėti, 
kad žodis „visas“ gali apibūdinti ką nors iš empirinio pasau- 
lio), tai valstybė, sukurta ypatingu tikslu — masiškai gaminti 
spalvomis trykštančius pašto ženklus nesibaigiančiomis seri- 
jomis, tokiomis kaip „Tropinės žuvys“, „Sportiniai automobi- 
liai“, „Piratų laivai“, kurios vilios mažus berniukus visame pa- 
saulyje užtvatyti plaktuku kiaulę taupyklę, netgi jeigu kyla rim- 
tas įtarimas, kad, įėjęs Jemene į paštą su vienu tų pašto ženklų 
ant voko, veikiausiai baigtų savo dienas begalvis*. 

Raudoname albume Džeris Viljamas saugo savo brangumy- 
nus tobulomis eilėmis po plonu, žvilgančiu popieriumi, praš- 
matnesniu variantu to, į kurį motina suvynioja mano sumušti- 
nius, klasei išsiruošus ekskursijon į Bukskugeną, ir jeigu jam 
reikia kruopščiau išstudijuoti spaudą, jis ištraukia ženklą su 
pincetu, o prie akies prisikiša lupą. Tad nereikia stebėtis, kad 


* Turima galvoje, kad šie ženklai veikiausiai fiktyvūs ir netinkami naudoti. 

jis užsiplėšia kaip reikiant, Palinui atnešus gegužės žiedų*, ku- 
riuos mes turime parduoti. 

Du šimtus penkiasdešimt! 

Palinas pasižymi, pakelia šratinuką nuo popieriaus. 

Du šimtus penkiasdešimt? Neblogai. O tu, Juhanai? 

Dvidešimt penkias. Ne, penkiasdešimt. 

Rogeri? 

Aš nenoriu. ' 

Na na, turbūt nori. Užrašysiu ir tau penkiasdešimt. 

Po daugelio metų galima grįžti prie šios replikos ir paklaus- 
ti savęs, kokios buvo Palino užmačios ir, mano manymu, aš vis 
draugiškiau interpretuoju paliniškas gudrybes dabar, rašyda- 
mas jo nekrologą, nes galima pamanyti, kad jis įgrūda Roge- 
riui žiedų ne iš piktos valios ar rafinuoto tūlžumo, o dėl to, kad 
turi ambicijų sustiprinti Rogerio pasitikėjimą savimi. Norėtųsi 
tikėti, kad toks buvo jo ketinimas, ir jeigu tu dar gyvas, Edvar- 
dai Palinai, gali atsiliepti ir išaiškinti savo intencijas, nes vie- 
nintelis dalykas, kurio pasiekei, tai dar spustelėjai jau ir taip 
labai prispaustą vaikinuką. 

Pardavinėjant žiedus į mūsų apgailėtinus gyvenimus automa-. 
tiškai įsiskverbia krislas sveiko merkantilinio mąstymo - jo pa- 
grindų man teks mokytis iš naujo pradėjus studijuoti Lunde ir 
pasirinkus papildomą vadybos kursą - svarbiausių taisyklių, tik 
įvilktų į akademinės kalbos rūbą ir pademonstruotų kreivėmis ir 
diagramomis: kas pirmasis įsitvirtina rinkoje, tas savo gaminius 
parduoda sėkmingiausiai. Taigi prasideda geriausių stovėjimo 
vietų medžioklė. Prekybos centre knibždėte knibžda mažų 


* Dirbtinės į atlapą įsegamos gėlės, pardavinėjamos labdaros sumetimais. 

prekeivių, įkišančių savo motinai vainikėlį, o kaimynė iš gėdos 
irgi gauna iškosėti pinigą. Taigi leidžiuosi į Mobiliją, pralekiu pro 
didžiulę automobilių stovėjimo aikštelę, kur drambliškai dvo- 
kia po pastarojo Benneweis cirko apsilankymo mieste ir kur vėjo 
gūsis pačiumpa baltą kartono dėžę, ant kurios aš susmaigsčiau 
grožybes, pasigirsta ūžt! ir dėžė sukasi ore, o smeigtukai su Žie- 
dais švelniu lietumi iškrinta ant automobilių stovėjimo aikštelės 
grindinio - tuo būdu užbaigdami mano, kaip prekeivio, karjerą. 

O Džeris Viljamas, apdovanotas rinkiniu prima automobi- 
lių pardavėjo genų, nėra pernelyg didis iškalbos talentas, ta- 
čiau pasitikėjimą kelia juokas ir naivi išvaizda, kuo iš esmės ir 
remiasi pardavimas - Džeris Viljamas išties išmano kapšų išvi- 
liojimo iš tetulyčių rankinukų meną, priverčia jas nekantrau- 
jančiais pirštais iškasti savo smarkiausiai žvieguliuojančias mo- 
netas, savo lygiausius banknotus ir parūpinti žiedų sau, vyrui, 
dukteriai, marčiai, draugei, taip, visam bridžo klubui, įskaitant 
valdybą ir pavaduotojus. 

Be to, reikia pasakyti, kad Džeris Viljamas nėra koks sugle- 
bėlis. 

Jis turi seną įprotį savaitgaliais kartu su Janiu išnešioti Va- 
karo naujienas. Jie skuodžia laiptais su geltonais plastikiniais mai- 
šais*, nukarusiais žemai ant klubų. Jau pasiekus septintą aukš- 
tą, jų Žingsniai ataidi ligi mūsų, jie skambina į duris kiekvieną 
amžiną šeštadienį ir sekmadienį, nors motina paaiškino, kad 
mes niekuomet neskaitom vakarinių laikraščių — su gaida bal- 
se, reiškiančia, kad mes laikome save tam per gerais. Škambu- 
tis į duris. Motina kužda: 


* Specialūs maišai, naudojami laikraščių pardavinėtojų. 

Neatidaryk! Apsimeskim, kad mūsų nėra namie. 

Miniatiūrinė savaitgalio drama, besikartojanti tol, kol moti- 
na vieną dieną stovi suspaudusi delne kronas, nekantraudama 
pamatyti karaliaus vestuvių nuotraukas. 

Pinigai, taip, jų dabar reikia kitkam nei šeštadieniniai sal- 
dainiai, pavyzdžiui, cigaretėms, mažiems Princo pakeliams, 
kuriuos rūkome užlinde už studentų bendrabučio, susirenka- 
me prie geltonos plytų sienos ir įtraukiame į gerklę, skonis kaip 
šūdo ir pykina taip pat, tačiau nė vienas neprisipažįstam, tik 
"užspaudi tai, kas jau kyla rykle viršun, ir, prieš pasiųsdamas 
cigaretę toliau, įtrauki dar vieną dūmą - ir čia esmė ne patys 
pinigai, pinigai niekada nėra svarbūs (tačiau to jie Lunde ne- 
moko), ir ne tai, ką galima už juos nupirkti, svarbu padėtis ir, 
vadinasi, pranašumas, kurį jie suteikia mokiajam. 

Kaip antai, kai paskui Janį į Alano dešras traukia visa šutvė, 
kur jis paduoda be grąžos už ploną, grilyje apkeptą dešrą su 
duona, - nors ateina tiesiu taikymu po sekmadieninio steiko, 
kurią grūda į save taip, kad per lūpų kampučius trykšta gars- 
tyčios ir pomidorų padažas. Šutvė spokso, lūkuriuoja, dirsčio- 
ja į antraštes, kuriomis apkaišytas kioskas, tvardosi, visa šutvė 
tokiais veidais, it žaistų pokerį, visko mačiusi minia, stebinti, 
kaip dešra gabalėlis po gabalėlio dingsta Janio nasruose, kol 
lieka tik mažytis galelis, i: Lasė nebegali susivaldyti. 

Nepavaišinsi? 

O Janis pilna burna vursto*: 

Šikt! kas reiškia: Eikit šikt! 

Tai galia. 


* Wurst - dešra (vok.). 

Pirmadienio rytą Džeris Viljamas pakelia ranką: 

Mokytojau, ar galėčiau gauti dar tiek pat žiedų? 

Negi jau pardavei savo 250? 

Aš pardaviau 300, - atsako Džeris Viljamas, - ne be pikt- 
džiugos balse. - Aš pardaviau ir Juhano. 

Džeris Viljamas gauna dar 250, kurias parduoda, 0 po to 
dar 100. Po atsiskaitymo jo kišenės pilnos provizijos. 

Eisi į kioską? 

O ko? Aš gaunu pavalgyti namie. 

Ne, Džeris Viljamas galėtų kirsti dešras prie kioskelio kas- 
dien, tačiau vietoj to jis taupo savo babkes banko sąskaitoje, ir 
pagalvojus tai daug puikiau nei naujašvediškai nuvinguriuoti 
su jomis prie kiosko. 

Tai yra galia. 


MANAU, TU TURI ŠANSŲ su Sisi, - sako Lasė mums sto- 
viniuojant už studentų bendrabučio, dabar prasegtomis kelnė- 
mis, kad išmatuotumėm, kam daugiausia prižėlė aplink pim- 
pą - nūnai tai svarbu, pirmas dalykas, kurį patikrini ryte, yra - 
kiek ištįso nuo vakar vakaro, suskaičiuoji tuos negausius gy- 
vaplaukius dar net nemyžęs ir myždamas - taip, kad motina 
skundžiasi, jog pritiško ant unitazo sėdynės. Lasė timpteli vie- 
ną plauką, kad net oda iškupa lyg palapinės viršus. 

Pažvelk į šitą! 

O ką, ji ką nors minėjo? 

Nematei, kad ji ant rankos užsirašiusi JK? 

O tai turėtų ką nors reikšti? 

Trys centimetrai. Ar turi bent vieną ilgesnį? 

Sisi yra tokia mergaitė, kurią mažumėlę įsimylėjęs kiekvie- 
nas mielas vaikinukas. Tai Karinos Lindgren sirpstančių krūtų 
visi vaikosi iškorę liežuvius, norėdami gnybtelėti, tačiau bū- 
tent Sisi yra svajonių mergina -jos abi yra poliai tame ambiva- 
lentiškame santykyje, nužymėsiančiame visą gyvenimą: tai ne 
ta pati mergaitė, su kuria dar nepriaugęs kaitiniesi saulėje Ri- 
bane ir kuriai bandai įbrukti ranką į kelnaites, kai vakare vy- 
nas padaro savo, su kuria lėbauji smėlio kopose laužo liepsnų 
šviesoje, tai nėra ta pati moteris, su kuria atsiduri vienoje lovo- 
je per įmonės išvyką į Orę ir kurią paskui vedi, čia kalbame 
apie skirtingas kategorijas. Tai taip paprasta ir taip sudėtinga, 
ir Sisi yra sudėtingo pasaulio dalis. Mes šokam susiglaudę lė- 
tus šokius pagal The Elephant Song* penktadienio diskotekoje 
Laisvalaikio centre, o paskui gulime ir lepinamės pagalvėlių 
kambaryje. Kitą dieną paskambina Karina. 

Sisi klausia, ar tu nenorėtum su ja draugauti. 

OK. Manau galėčiau. 

Gerai. Ate. 

Mes pora! Džonas ir Joko. Fantomas ir Diana. Baderis ir. 
Meinhotf. Karalius ir Silvija**. O kitą penktadienį mūsų Laisva- 
laikio centre nerasi, mes užsidarome jos kambaryje, gulime ir 
glamonėjamės pagal Silver Convention*** ir Penės Maklyn**** 
albumo Lady Bump gabalus, kambaryje tamsu, o lovoje ankšta, 
nes Lasė irgi ten įsitaisęs, tvirtai apkabinęs Birgitą (taip, skaito- 


* Garsiausia malaiziečių dainininko Kamalo (Kamahl) daina. 
** Čia paminėtos garsios pasaulio poros. 

*** 7-0 dešimtmečio vokiečių disko grupė. 

**** Penny Melean - Silver Convention narė. 

vę, antrąsyk pasibeldžiančią į šios istorijos vartus). Pačiame gu- 
lėjimo susiglaudus, sudėtingiausių glamonių raizgalynės ir bu- 
činių maratono įkarštyje Sisi tėtušis atidaro duris, padeda pa- 
dėklą su gaivinamaisiais gėrimais, bulvių traškučiais ir kuku- 
rūzų spragėsiais ir uždaro paskui save duris. 

Tavo tėvai niekad nieko nesako? - šnabždu aš Sisi. 

Dėl ko? 

Na... kad mes tai darom? 

Darom ką? Turi galvoje tai? 

Zavioji Sisi prisitraukia mane prie savęs ir tęsia bučinį. 

Ne, jie puikūs - Sisi tėvai, ir jie nepyksta, kad mes jos nieka- 
da nevadinam Sesilija, ne taip kaip Lasės motina, visų džiaugs- 
mui, kartą apskambinusi visas klasiokų motinas reikalauda- 
ma, kad į jos mažėlį kreiptųsi Larsai Oke. 

Tai tavo vardas Larsas Okė, a, che, che? 

Liaukis, po paraliais! 

Bet jie nori, kad mes apeitume ir pasisveikintume su jų sve- 
čiais, kai jų turi, žmonėmis, stovinčiais tarp antikvarinio sve- 
tainės apstatymo su spalvingais gėrimais kūgio formos taurė- 
se ir besisveikinančiais su mumis taip, lyg būtume suaugę, gy- 
dytojai, visi ligi vieno, tikrų tikriausias kongresas, o Sisi tuomet 
vadina savo tėvus Siolve ir Margo. 

Bučiuoti Sisi tamsoje... ji prasega mano marškinius, stabte- 
lėdama prie kiekvienos sagos, lyg norėdama suteikti man pro- 
gąją sustabdyti, atsagsto ir įbruka ranką, švelniai it šilkas gla- 
monėja krūtinę, braukia pirštų galiukais per vieną po kito šon- 
kaulį, vis žemiau, pasukioja pirštą bamboje, paima mano ranką 
ir priglaudžia prie vienos savo krūties, spenelis per audinį at- 
rodo sukietėjęs ir smailus, ji kužda, kad jei noriu, galiu pačiu- 

pinėti po drabužiais, ir tuo pat metų įterpia savo ranką man 
tarp kojų, kaip tik ten, kur pripampę kaip užkimšus fontaną, ir 
lėtai prasega užtrauktuką. 

Galiu? 

Jei išdrįsi. 

Ji atsega jį ligi galo ir tvirtai spusteli. 

Ką čia tokio kieto turi? 

Liaukis. Man reikia į tualetą. 

Svečių tualetas nuo grindų iki lubų išklijuotas mažais rekla- 
miniais muiliukais iš lėktuvų, restoranų ir įmonių visame pa- 
saulyje. Aš turiu ten likti ilgam ir perskaitau visus pavadini- 
mus ir miestus, kol gresiantis išsiveržimas iš mano pažadinto 
seksualinio gyvenimo epicentro vangiai atslūgsta. Stengiuosi 
užgožti ant manęs griūvančias mintis galvodamas apie: ar jie 
išėmė ir panaudojo muiliukus, ar jie vis dar dėžutėse, o jeigu 
taip, tai kodėl? 

Sisi kambarys kelias savaites tampa pastoviu mano būties 
tašku. Monika ir Jorgenas paliekami ramybėje. O motina visiš- 
kai užsiėmusi savo reikalais. Folkė sėdi ant sofos apglėbęs ją 
ranka, ranka, kurią jis, man grįžus namo, skubiai atitraukia ir. 
kurią ji vėl užmeta ant peties, geriau jau baigtų tą šaradą, jokia 
čia nebe paslaptis, kad jis per savo apsilankymus nešnarpščia 
ant sofos, motinos lova pasipildė pagalve, ir, jam komentuo- 
jant padėtį pasaulyje, kuri, anot jo, visuomet prastesnė nei per 
Žinias, vienu būdvardžių laipsniu prastesnė, motina atsigula, 
padeda kojas jam ant kelių ir sulaukia kojų masažo, ir tomis 
akimirkomis ji man patinka, aišku, motina man visada patin- 
ka, bet ypač tada, kai ji, rodos, mėgaujasi tuo, kas ilgai buvo iš 
jos atimta. 


164 | AKMENŲ SPARDYTOJAS 


Ar pastebėjai, kaip pasikeitė motina? - klausiu aš Monikos. 

Ji, rodos, puikiai jaučiasi. Ar ką tu turi galvoje? 

Ne, būtent tai. 

Šeštadieniais Sisi jodinėja. Jos tėvas nuveža mus į Jegersrą, 
laimingas, kad aš ją lydžiu ir jam pačiam nereikės sėdėti tribū- 
noje kartu su kitais snūduriuojančiais tėtušiais, kurie su abejo- 
tinu entuziazmu veide stebi savo atžalų pažangą balne ant lie- 
so, svirduliuojančio arklio, irgi neišsimiegojusio. 

Sisi supažindina su šiltais arklidės gyvulių ir išmatų kva- 
pais, prieina ir paglosto kiekvieną mielą aptvare stovintį arklė- 
ką, maitina juos cukraus gabalėliais ir kužda į ausį jų vardus — 
lyg jie patys jų nežinotų - kad Ohlsono darbiniai pajudintų ka- 
nopas, taip pataikauti nereikia - ir ten, take tarp aptvarų, tarp 
mažų mergaičių, kurios mauna kamanas, deda apynasrį, mai- 
tina ir balnoja, aš pamatau save iš šalies taip, kaip pasakoja pa- 
tyrę klinikinę mirtį, ir šis vaizdas ne iš maloniųjų: aš matau 
save, bėgantį, sprunkantį nuo smarvės ir tų arklių mažvaikį, 
nekontroliuojantį padėties, bet ir nepasiruošusį sudėti ginklų, 
jis lekia iš arklidės į jojimo mokyklos tribūną, o jo mergina ir 
aštuonios persirengusios mergaitės timpteli vadžias arklių, bi- 
dzenančių per pjuvenas su vedliu prie kiekvieno ir jojimo mo- 
kytoju, kuris joja ristele priešinga kryptimi vidiniame žiede, bo- 
tagu čaižydamas savo odinius aulinius ir rėkaudamas nurody- 
mus, suminkštėjančius ir beveik dingstančius švelniuose 
pakratuose. 

Po to nuo Sisi sklinda stiprus ir aitrus kvapas. 

Dabar varom į Wessels parduotuvę. 

Bet tavo tėvas turi mus paimti. 

Spėsim. Jis visada vėluoja. 

Sisi pirma leidžiasi per didžiulę automobilių stovėjimo aikš- 
telę, bėga priešais mane vėjyje besidraikančiais plaukais, V for- 
mos džinsai sugrūsti į užpakalinę rudų aulinių pusę, kurių lie- 
žuvis nukaręs it labradoro. Ji rodo kelią į prekybos centrą, į 
maisto prekių skyrių, prie saldainių lentynų. 

Ko norėtum? 

Aš neturiu su savim pinigų. 

Ir aš ne. Pridenk mane. 

Ji paima iš lentynos didžiulį šokoladą, įgrūda jį į jojimo šal- 
mą ir padeda ant viršaus pirštines. 

Dabar pasiskubink. 

Savaitgalio pirkėjai stumia tarp lentynų eilių savo perkrau- 
tus, džeržgiančius vežimėlius su sauskelnėm ir gaivinamųjų 
gėrimų dėžėmis, apsidairau, negaliu rinktis, o gal nenoriu, mes 
stovime prie kasų, eilės vis ilgėja ir visi žvalgosi atgal, akyse 
sušmėžuoja Monikos, vilkinčios savo darbiniu chalatu Reveny- 
je, vaizdas, Sisi lovoje tamsoje, ji kumšteli man, nagi! Tėtušiai, 
bliaunantys ant savo vaikiūkščių, kasininkės, lekiančios pro šalį 
su juodais mažais plastikiniais krepšiais su grąža, o aš karštli- 
giškai spaudžiu du ritinėlius Center šokolado* po savo Skiyot. 
marškinių** rankogaliais. 

Dabar varom! - komanduoja Sisi. 

Ji praeina pro kasas prispaudusi šalmą prie krūtinės, ji net- 
gi nestabteli apsižvalgyti, ji pratusi ir tikslingai žengia pirmyn 
nežiūrėdama į kasininkę, prasispraudžia tarp pirkėjų vežimė- 
lių ir grietininius ledus šliurpščiojančių šeimynų, mielai lei- 


* Prastas šokoladas. 


** Languoti marškiniai. 

džiančių išeiginę prekybos centre, pro automatines duris, pro 
akląjį, parduodantį loterijos bilietus, ir jo vilkinį šunį, kur ją 
praryja žmonių srautai, o aš lieku, negaliu išsivaduoti iš geleži- 
nių gniaužtų, laikančių mane už kukšteros, stumiančių mane 
priešais save į kontorą. 

Prieš apsaugos darbuotojui paliekant mus vienu du, par- 
duotuvės direktoriui pateikiama trumpa ataskaita. Jis klausi- 
nėja mano vardo, adreso, sako, kad jei jis apie mane praneš, 
galiu atsidurti internatinėje mokykloje, o gal aš to norėčiau? 

Aš užmiršau sumokėti. Galiu dabar. 

Pirma vogti, o paskui išsipirkti? Nuo manęs, vyruti, taip neiš- 
sisuksi. 

Po to jis ilgai į mane spoksojo, o aš spoksojau į jį, paskui jis 
staiga pašoko nuo kėdės, kad ta net nulėkė atgal, apėjo aplink 
stalą ir atsisėdo ant jo krašto, beveik taip arti, kad mūsų keliai 
lietėsi, praplėšė vieną šokolado ritinėlių, paėmė gabaliuką, dar 
vieną, o suvalgęs juos pasakė, kad mano piršteliai miklūs, ar ne? 

O ką? 

Moki visa gudrybes? - paklausė jis. - Ar ne? Iš akių matyti. 
Žinai, aš suteiksiu tau progą. Bijai? 

Bijau? — paklausiau aš. - Aš niekad nė trupučio nesibaiminu. 

Kietai, pasakė jis ir dar - kad aš galėčiau būti jiems naudin- 
gas. Jei norėčiau truputį pasipelnyti. Aš atsakiau, kad priklau- 
sys nuo pasiūlymo - nes jis galėjo būti vienas tų Porsfyrų. Ta- 
čiau jis kalbėjo kaip parduotuvės kontrolierius: 

Tu puikiai išmanai, kaip vagiliauti, ir gali atspėti, kuris yra 
vagis, gali ar ne? 

Aišku, galiu, - rėžiau aš. 

Taip ir maniau, - pasakė jis. 

Tai būtų lyg gyvenimas už priešo linijos, vaikštinėti ir vai- 
dinti paprastą vaikinuką, ir skųsti tuos, kurie ten vagiliauja. Aš 
pasakiau, kad priklausys nuo atlyginimo. 

Gausi tiek, kiek jie būtų pavogę, - pasakė jis. 

Tai po kurio laiko nieko nebeuždirbsiu. 
siūlė gabalėlį šokolado. 

Aš nevalgau vogtų daiktų, - atkirtau aš. 

Tuometjis dar pakikeno ir pažadėjo tokį patį atlyginimą kaip 
boboms kasose su savaitgalio priedu ir tiek saldainių, kiek tik 
panorėsiu. 

Kaip aš čia atsigausiu? — paklausiau aš. - Aš neturiu noro 
kiekvienąsyk trenktis autobusu ir Vernheme persėsti į kitą. 

Atvažiuosiu paimti tavęs su savo Mersu, - tuomet atsakė jis, 
jei atsitiktų taip, kad imtum čia dirbti. 

Tačiau aš vis tiek atsisakiau, nes neturiu jokio noro įdavinė- 
ti žmonių. 

Taip jis ir pasakė! - nutraukia mane Lasė, kai pasakoju apie 
savaitgalį. 

Tai tiesa! 

Tu tikras skiedalius, - sako Džeris Viljamas. 

Kurjau ne? 

Tačiau jūsų tiesa, Džeri Viljamai ir Lase, aš esu skiedalius, 
apdovanotas nežabota vaizduote. Nutrintoje parduotuvės di- 
rektoriaus kontoroje man nežada jokio darbo, negaunu aš ir 
kėdės prisėsti anei šokolado, vienintelis dalykas, kurį man duo- 
da - tai telefono ragelis. Aš turiu pats paskambinti namo ir pa- 
prašyti Monikos perduoti ragelį motinai, ir gausiai šniurkščio- 
damas papasakoti jai, kur esu ir kodėl. Po pusvalandžio biure 

stovi ir ji pati. Ji nežiūri į mane. Užmoka už mano nusikaltimą, 
parduotuvės direktoriaus tylą, o išeidama sulaukia rėksmin- 
gos paskaitos apie vaikų auklėjimą. Žingsniuojant prie auto- 
mobilio, aš atsilieku nuo jos per tris metrus. Ji atrakina dureles 
savo pusėje, atsisėda, atbulomis išvairuoja iš stovėjimo aikšte- 
lės, pavažiuoja dešimtį metrų taip, kad aš priverstas kiūtinti iš 
paskos, o man priėjus prie durelių, ji pasilenkia ir jas atrakina. 
Mes važiuojame namo. Valytuvai šluoja nuo lango lietų. Iš šo- 
no matau motiną, prikandusią apatinę lūpą, stipriai, veidą 
gniaužia kas nori, tik ne ryžtas. Aš neištversiu tai matydamas, 
motinai dėl manęs tuoj pakriks nervai, nusisuku į kitą pusę, 
Liongata, Sporvegsgata, Karlo Gustavo gatvė yra tiesiog nesi- 
baigiantis tamsios tylos tunelis, kuriuo važiuojame, ir net šian- 
dieną galiu tiksliai atkurti, kaip tas karčiai gėdingas išdavystės 
jausmas suleidžia dantis į mane, išdavusį paskutinį žmogų, kurį 
galima išduoti, savo tikrą motiną, po velnių, po kelerių metų 
šis jausmas neabejotinai vėl suleis į mane vilkiškus dantis, kiek- 
vieną kartą suskambus telefonui bijau, kad tai bus Agnesė ar- 
ba Hanesas - verkšlens iš parduotuvės savininko kontoros, ke- 
puraitė užsmaukta ant antakių, dredai*, lūpa, nosis pervertos, 
galbūt fen, apačioje, taip pat perverta — kaip kids**, lakstančių 
miesto centre ant riedlenčių ir riedučių, apie kurių gyvenimus 
mes numanom tiek nedaug, laikome juos gaujų nariais, nors 
visai neseniai patys buvome tokie kaip jie, jaunuoliai, privalą 
pereiti šį procesą, kuris skirtingomis formomis yra visų mūsų 
vystymosi dalis, idant išmoktume skirti gera nuo blogo, mano 


* Tokia šukuosena: suveltos kasytės, šiuo metu madinga. 
** Čia - gatvės vaikiščių (angl.). 

nuo tavo, turėti nuo neturėti, kelionė erškėčiais nuklotu teisin- 
gumo keliu - kaip ir mūsų patyrimai meilės dalykuose - daž- 
niausiai mus kuria. 

Motina eina tiesiai į virtuvę net nenusimetusi palto. Ji pasu- 
ka viryklės rankenėlę. 

Nenori ko užkąsti dabar? 

O ką valgysim? 

Teks valgyti tai, kas bus. 

Ji numeta paltą ant kėdės atkaltės, batų nenusiauna, pade- 
"da keptuvę ant kaitvietės ir puola traukti iš šaldytuvo maistą. 

Tu su Monika irgi dabar valgysit? 

Ar mes paprastai valgom tokiu metu? 

Lydima tylios Zigio Stardasto* melodijos Monika pasivar- 
gina dėl manęs išlįsti iš kambario. Ji niauriai žiūri į savo brolį, 
lyg jis būtų visiškas idiotas, kas tą akimirką yra tikra tiesa, už- 
kietėjęs kriminalinis šeimos elementas. Ji purto galvą: 

Prakeiktas ilgapirštis. 

Prieš eidama atgal. 

Beveik nealkanas valgau pakepintas dešreles su lakštiniais, 
motinos padėtas ant stalo. Pomidorų padažo paprašyti nedrįs- 
tu. Motina abiem alkūnėm įsiremia į stalą. 

Su kuo ten buvai? 

Tai sudėtinga, mama, meilė, auštantis lytinis gyvenimas ir 
kompotas jausmų, kurių negaliu suvaldyti, daugybė galų at- 
narplioti, todėl aš tau atsakau: 

Lase. 

Larsu Oke? Jūs dviese? 


* Davido Bowie sukurtas sceninis personažas Ziggy Stardust. 

Mm. 

Bet tu... 

Jis taip pat, bet išsisuko. 

Dažnai taip darot? 

Niekada anksčiau nesu to dares. 

Tikrai? 

Motina nudengia stalą išvargusiais judesiais, labai išvargu- 
siais, lyg visa ketintų pratrūkti. Ji nusišnirpščia. Ji neperšalusi. 

Vakare paskambina Folkė. Mat motina taip atidėliojo parsi- 
vežti namo šalaputrį, kad pirmiausia paskambino tėvui ir vis- 
ką jam išklojo. 

Kaip sekasi? - klausia jis. 

Šiaip sau, - sakau aš ir gaunu išklausyti ilgą istoriją, kaip jis 
kartą būdamas mano amžiaus nudžiovė iš parduotuvėlės drož- 
tuką, kaip jis degino ir perštėjo it ugnis rankoje ir kaip jis atga- 
vo ramybę tik tada, kai išmetė jį į kanalą. 

Kiekvienąsyk pamatęs drožtuką aš tai prisimenu, - sako jis 
po trumpos pauzės. Prieš tęsdamas jis vėl atgauna kvapą: 

Buvo gana kvaila, ar ne? 

Taip. 

Tuomet tegu tai būna pirmas ir paskutinis kartas, gerai? 

Po trijų mūsų draugystės su Sisi savaičių paskambina Karina: 

Sisi nebenori su tavimi draugauti. 

OK. 

Tada ate. 


+ 

TAČIAU TAI - PAVASARĮ, pavasarį vyksta dar daug kitų 
dalykų, tekančių paraleliai lytiniam gyvenimui. Pavyzdžiui, esi 
išvelkamas ten, kur ir dera pavasarį: į išvyką. Motina taip 
nusprendė, Folkė vairuoja, o mes su Monika susikemšame ant 
plastiku dvokiančios užpakalinės Folkės 245-ojo sėdynės, jam 
užtiesus ją languotu škotišku pledu, tai tarnybinis automobilis 
ir jį dera atitinkamai prižiūrėti, ir nors Folkė ir labai didis kara- 
lius per vakarienę aptarinėjamoje firmoje, kalbant apie mate- 
rialinę tikrovę, į kurią mes su Monika įlipame, ties jo lūpų kam- 
'pučiais atsiranda nervinga raukšlelė. 

Monika, būk gera, išspjauk kramtomąją gumą. 

Būtinai? Aš ką tik įsidėjau ją į burną. 

Motina, nujaučianti gresiantį konfliktą: 

Išspjauk. Tas čepsėjimas toks nemalonus. 

Mes važiuojame į pietus per miestą ir lygumą, pilko betono 
abejingą Treleborgą, o paskui pajūriu per Smygehamną, Be- 
dingę, Abekosą, Svartę, mažus miesteliūkščius, kurie atkunta 
bandydami stotis ant virpančių ankstyvos vasaros kojų, pasi- 
raivo kaip apdujusios katės ir nusipurto nuo savęs snaudulį, 
kad artinantis naujam sezonui būtų pasiruošę. Mes keliaujame. 
raibuliuojančioje šviesoje po virš plento išsišakojusiais medžių 
vainikais dūlėjančių dumblių tvaike, priverčiančiame mus už- 
sukti langus. Motina nori štabtelti Ystade pasižiūrėti medinių 
Skonės namukų, tačiau tai prieštarauja Folkės supratimui apie 
iškylą, taigi mes pravažiuojame nesustodami trims poroms akių 
stebeilydamiesi pro langus. Stabdį paspaudžia jis tik Simris- 
hamne, prie uosto. Visos keturios durelės atsilapoja, mes - lau- 
kan ir rąžomės. O, kaip nuostabu iškylauti! 

Folkė įvairuoja mus į ekskursiją po jūreivystės reikmenų par- 

duotuvę, kur mes smalsaudami įsisiurbiame akimis į visas tvis- 
kančias varines detales ir kitą įrangą iš paslaptingojo buriavi- 
mo pasaulio, taip ir liekančią mums tik daiktavardžiais: mata- 
vimo instrumentai, laivavirvės, įmantri jūrininkų apranga, tvir- 
tinimo įtaisai — taip, netgi Folkė turi pasikrapštyti pakaušį ir 
pripažinti, kad tas buriavimas tikriausiai ne mūsų nosiai. 

Gal pagaliau einam iš čia, - maldauja motina. 

Monika laukė lauke, sėdi ant suolo, valgo grietininius ledus 
su šokoladiniais pabarstais ir skaito knygą apie keliones trauki- 
niu, susiruošusi į Europą po to, kai Hanė paskolino jai Džeką*, su 
kuriuo Monika nesudėdama bluosto praleido keturias naktis iš 
eilės, pasiimdama su savimi rytais į tualetą ir į kavos pertraukė- 
les Revenyje. Perskaičiusios romaną ji ir Hanė sutarė vasarą pra- 
leisiančios ant dviračių Gotlando saloje. Būtent tuomet motina ir 
ėmė įtarti kažką negera, po koji - irgi bemiegėmis naktimis - be 
atvangos skaitė Ulfo Lundelio knygą, o paskui negalėjo būti nė 
kalbos, kad jos dukra vyks į Visbį girtuokliauti ir nuiminėti bo- 
tanikos sode kanapių derliaus - štai ką motina ten išskaitė. 

O tai ką mes tada veiksim!? 

Ką tik norit. Bet Gotlandą matysit kaip savo ausis. 

Tuomet keliausime traukiniais po Europą! 

Taip ir padarykit. | 

Atsakė motina ir tik kai jau buvo per vėlu, suvokė, kad nuėjo 
per toli, kad Monika besiderėdama gerokai persistengė. 


* Švedų rašytojo Ulfo Lundello romanas, parašytas 1976 m. ir buvęs nepaprastai 
populiarus. Knygoje rašoma, kaip Džekas su draugais patraukia atostogauti į 
Gotlandą - spontaniškai. Gotlande jie ištisas dienas praleidžia ieškodami al- 
koholio ir narkotikų. Alkoholikų ir narkomanų būsena knygoje aprašoma tie- 


siai, nė kiek jos neromantizuojant. 

Ar nusprendėt, kur kreipsit bures? - klausia Folkė, siekian- 
tis pagerinti santykius su Monika, nors jis negali pakęst Atomi- 
nė energija? Ačiū, ne! ženklelių, kuriuos ši segi ant krūtinės, tai, 
jo manymu, veržimasis atgalios, prie ugnies, įskeltos kumščiais 
ir titnagu, kai likusi visuomenės mašinerijos dalis kopia į nau- 
jas aukštumas, pirmyn. 

Monika kilsteli akis nuo knygos. Pavasario saulė jai išėjo į 
naudą. 

Dar ne. Galbūt į Italiją. 

Italiją? Mafija ir nesuprantamas lalesys. Jus apmulkins. Va- 
žiuokit į Ispaniją. Visuomet to troškau. Pažiūrėti koridos. 

Tačiau Monikos toli gražu nežavi mintis apie suaugusius 
vyriokus, įsibrukusius į apatines kelnes priešais cigarus pap- 
sinčią publiką. 

Jos negali visko suspėti, - sako motina. 

Ne ne, - atitaria Folkė. - Bet ką jūs manot, ar nepavalgius 
mums čia, kad jau sustojom? Aš žinau gerą užeigą. 

Folke! - motinos balse įtampa. - Nėra reikalo. 

Taip, „nėra reikalo“, nes motina ruošėsi visą rytą, tepė su- 
muštinius, kepė vaflius, kuriuos valgome su uogiene ir plakta 
grietinėle, pasitiesę paklodę ant Briostarpo kalvų, ledukai ap- 
tirpa tiek, kad braškių gėrimas kaip tik atskiestas, o iš termoso 
maišelyje išsiliejo kava, tačiau niekis, motina taip pat įdėjo ru- 
lonėlį šluostomojo popieriaus. Mes sėdime saulėtame šlaite, ku- 
riame pradėjo stieptis pienių lapeliai, kemšame į save viską, ką 
tik pajėgiam, ir jaučiamės karališkai. Taip šilta, kad galima nu- 
simesti striukę, motinai nepatiriant streso. Ji užspaudžia plas- 
tikinio indo dangtelį ir sako, kad mums derėtų įsigyti čia va- 
sarvietę, trobikę, mažuliukę, arti jūros ir su sodu, kur galėtu- 

mėm praleisti savaitgalius, juk čia taip netoli miesto, ir Kalė- 
das, ir Velykas. 

Juk būtų smagu? 

Geriau ir būt negali, - mano Folkė. - Ar yra dar sumuštinių? 

Motina ištiesia jam vieną su taškuota dešra. Jis sulenkia jį 
dvilinką ir atsikanda. 

Juk jūs nenorit į Halmstadą, - sako jis. - Taip, Juhanas su- 
prantama, bet — 

Monika jį pertraukia. 

Halmstadą? 

Folkė žvalgosi į motiną pagalbos, jos sulaukia: 

Pasakyk tu, Folke. 

Mes su motina pakalbėjom, kaip būtų, jei aš pas jus persi- 
kelčiau? 

Tai bent naujiena jie mus pavaišino. Aš išgeriu dar gėrimo, 
ar jis visgi ne per vandeningas, o Monika pasisuka taip, kad jos 
žvilgsnis nukrypsta virš laukų ir sodų į jūrą. 

Ką pasakytum, Juhanai, jei persikelčiau pas jus? Juk būtų 
smagu? 

Pas mus? 

Jis su motina susižvalgo. 

Galbūt pirmiausia į savo butą, kad galėtumėm dažniau 
bendrauti. Ką pasakysi, Monika? 

Tu tokia didelė, kad greitai užsigeisi gyventi atskirai, - sako 
motina. 

Monikos žvilgsnis vis dar Hanio įlankoje, toli ties horizontu, 
tarsi ji ieškotų ženklo, kuriame galėtų perskaityti atsakymą. Ta- 
čiau ten nieko neparašyta, taigi jai teks ką nors sugalvoti pačiai. 

Aš juk pirmiausia ketinau baigti gimnaziją. 


I- S 


Mes išsikelsime kitur? - klausiu aš. - Tik ne į Lindeborgą, 
gerai? 

Šypsodamasi motina duoda pažadą, kad mes apskritai nie- 
kur nesikelsime, o Folkė pasiskubina: 

Turime galvoje - ne dabar. Mes kalbame apie ilgalaikius pla- 
nus. Gal rudeniop. Bet kam man gyventi Halmstade, jeigu aš, 
kai nesu išvažiaves darbo reikalais, labiausiai trokštu būti su 
jumis? 

Jų idėjos nepriimamos, kaip jie tikėjosi, motina tai pastebi. 

Ji nuplėšia dangtelį nuo plastikinio indelio: 

Liko du vaflių gabalėliai, ar nenorėtumėt kiekvienas po vie- 
ną? Monika? 

Tačiau Monika nenori. Ji nusitempia nuo savęs sportinius 
batelius ir kojines. O motina: 

Ką ketini daryti? 

Ar draudžiama pajudėti? 

Monika atsikelia laikydama rankoje batelius ir kojines, ji 
paėjėja šlaitu žemyn, paskui padaro posūkį ir dingsta kalvo- 
mis, o aš prigulu —- motinai įzyzus man po nugara dar vieną 
antklodę - ir žvelgiu į lėktuvo paliekamus dryžius, kurie lėtai 
išsisklaido plyname dangyje, ir kaip būtų, jei tėvas gyventų 
namuose,.nuolatos, ar tai gerai, ar blogai, o gal tai neturi jo- 
kios reikšmės, o gal bus vienu per daug, kai'esi pratęs būti 
trise ir tai puikiai sekasi, gali kalbėtis su motina apie beveik 
viską, tačiau ne su tėvu, nes kai jis ateina, tai tas pats, lyg na- 
muose būtų svetimas, svečias, butas susitraukia, ir ką jis suta- 
rė su motina, ką jie suderėjo, ko aš ir Monika nežinome, bent 
jau dar ne, o galbūt mes ir nesužinosim, kol realybė taps tokia, 
kad staiga esame keturiese, šeima, kokia ir turi būti švediška 

šeima ir kaip gyvena Rolė, Lasė, Sisi ir kiti, kurie niekada ki- 
taip ir negyveno, ar jie norėtų ką nors pakeisti, ir ką jie dabar 
pasakys? 

Motina supakuoja daiktus, šliūkšteli kavos likučius ant šlai- 
to, išskalauja termosą ir šaukia Moniką. 

Tačiau jokios Monikos, kepėstuojančios kalvomis, nematy- 
ti. Motina pašaukia darsyk, du kartus, tris, keturis, ir Folkė šau- 
kia Mooo-niiii-kaaa!!! sudėjęs rankas lyg megafoną, taip, kad 
žiedas su antspaudėliu žvilguliuoja kartu aukso plombomis. 
Monika nesirodo. Motina ir Folkė vėl susižvalgo, dabar grei- 
čiau, motinos veide didžiosiomis raidėmis įrašytas kaltinimas, 
priekaištas, kurį Folkė išskaito, interpretuoja ir skėsteli ranko- 
mis su „taip, bet po perkūnais! Mes gi buvome sutarę!“, o mo- 
tina pakelia antklodę ir ją iškrato, sulanksto, paleidžia į žemę, 
žengia kelis žingsnius nė į jokią pusę, vėl šaukia. 

Bet kurgi ji pradingo? 

Sūnus siunčiamas pasižvalgyti nuo aukščiausios kalvos. 

Matai ją? 

Taip. 

Ir motina su tėvu bidzena prie sūnaus, rodančio į savo sese- 
rį, įsitaisiusią toli žolingame šlaite, apglėbusią keliais rankas, 
pasidėjusią galvą ant rankų taip, kad šviečia blyškus sprandas — 
ir aš baisiai norėčiau būtent dabar kur nors pasišalinti ir pabūti 
vienas, sugrūdęs giliai į kišenes rankas, kad sugriebčiau many- 
je srūvančias mintis, tačiau esu mažylis ir turiu laikytis moti- 
nos, Motinos, kuri klausia Folkės: 

Ar man? 

Vietoj atsakymo sulaukia linktelėjimo. 

Motina leidžiasi žemyn nuo kalvos nerimastingais žings- 

niais, eina prie dukters, kuri pakyla, pastebėjusi, kad artinasi 
motina, ir lėtai eina, labai lėtai, tiesia nugara, panėrusi galvą, 
tebelaikydama batelius rankoje, motina, pasivijusi Moniką, pri- 
sišlieja jai prie šono, kažką sako ir uždeda ant pečių ranką, ku- 
rią ši netikėtu truktelėjimu numeta, tačiau jos toliau eina viena 
šalia kitos per pievą, dar lėčiau. 

Ji turbūt dabar jaučiasi vieniša, - sako Folkė. - Gaila jos. 

Akimirką jis uždeda savo ranką man ant galvos. 

Galbūt keistai skamba, kad aš pas jus persikelsiu, bet bus 
gerai. Taip pat ir Monikai. Ar taip nemanai? 

Manau. 

Mudu praleisime daugiau laiko kartu, tai svarbu. Turiu gal- 
voje - mums abiem. 

Apačioje, pievoje, Monika ir motina pasisuko taip, kad sto- 
vi atgręžusios mums nugaras. Folkė pasitaiso akinius. 

Tu jau greitai būsi pakankamai suaugęs vairuoti mopedą. 
Aš tave išmokysiu. Tu juk nori mopedo? 

Dakotos? 

Taip, turbūt taip jie vadinasi. Aš niekada, būdamas tavo am- 
žiaus, nieko panašaus neturėjau. Tačiau tu turėsi. 

Jie brangūs. 

Sakai?.- Jis sukrizena lyg mėgaudamasis. - Teks ką nors 
sugalvoti. 

Trokštu, kad man būtų taip pat lengva išsišiepti kaip Dže- 
riui Viljamui, patvirtinant tai, kas mus sieja, Folkę ir mane, sva- 
jonės apie mopedus, skrieti vėjyje besiplaikstančiais plaukais, 
atsistoti ant užpakalinio rato ir raitytis dviračių takais aplink 
mokyklą, nes, gerai pagalvojus, jis visai nieko, Folkė, mano tė- 
vas, taip, jis man patinka, tačiau jis neišlenda, šypsnys, ne ten, 

kur stovime ant kalvos ir žiūrime, kaip motina ir Monika vėl 
pasisuko, į mus, Monika sliuogia per žolę nekeldama kojų, da- 
bar kalba ji, vis dar panardinusi žvilgsnį į vegetaciją, motina, 
vėl uždedajai ant peties ranką, tačiau šįsyk ji ten ir lieka, Moni- 
ka priartėja prie motinos, ši paliečia jos skruostus, o kai jos priei- 
na prie mūsų, Monika laiko apglėbusi motiną per liemenį ir jos 
juokiasi taip prislopintai ir besivaldydamos, kaip juokiamasi 
tada, kai manaisi padaręs ar pasakęs ką kvailo, Monika galbūt 
užverktomis akimis, gal ir ne, gal tai saulė, gal vėjas, gal tai, iš 
ko jos juokėsi, sunku įžiūrėti, kai jos praeina pro šalį šiek tiek 
žemiau mūsų, nekreipdamos jokio dėmesio į Folkės „kaip se- 
kasi“? „ar jai viskas gerai“? ir prisiartina prie automobilio, kur 
Monika tempdamasi kojines ir kišdama kojas į batus pasiremia 
į motiną. Prieš lipdama į pridususį, karštą Volvo, ji įsigrūda į 
burną dvi Juicy Fruit. 


KAD IR KAIP NEMEGTUM psalmių, iškilmingų kalbų, at- 
sisveikinimų ir dirbtinių atsilabinimų, sėdėdamas išsičiustijęs 
ir atgal prišukuotais plaukais Pildamo amtfiteatre*, klausyda- 
masis valsų ir praėjusių metų įvykių, negali lašelytį nesusijau- 
dinti. Bogdanas groja Ateina žydėjimo metas taip gražiai, kad 
Havličekas iš laimės būtų išliejęs ašarą. Mes žvairakiuojame 
vienas į kitą išsišiepę, prieš mus vis dar neaprėpiamos atosto- 
gos, o pojų viskas bus nauja ir kitaip. 

Po to susirenkame klasėje, tvyranti įtampa, o pasienyje į eilę 


* Aikštėje. 

išsirikiavę mūsų tėvai, minus motina, kuri negalėjo atsiprašyti 
iš darbo, Džerio Viljamo tėvukas, ir viduje nenusiimantis veid- 
rodinių akinių, stovi ir supa ant vienos kojos savo nutrintą šle- 
pete. Ir kad mane kur galas, jeigu Palino akys truputėlį nežvil- 
ga, kai jis išsiplečia apie tai, kaip jam mūsų trūks, kokie mes 
buvom šaunūs... keturiasdešimt metų trankymo raktų ryšuliu 
į mokytojo stalą baigėsi, tai jo atsisveikinimo spektaklis, ir stai- 
ga jis ieško tinkamų žodžių, kad apramintų savo kunkuliuo- 
jančių jausmų srautą. 

| Tompa turi įsiterpti ir kažką pasakyti, kol Palinas vėl pasi- 
ruošęs perimti vadžias, jis dar baisiau apsiseilėja, o paskui, iš- 
sirikiavusiems pasieniais pakeitus pozą - klasėje trūksta de- 
guonies, jį sugėrė nosinės — Džerio Viljamo tėvui pasitaisius 
akinius nuo saulės, o šlepetei nukritus ant grindų, Palinas dali- 
ja pažymėjimus ruduose vokuose ta pačia eilės tvarka, kuria 
šaukė mus prieš trejus metus. Aš išeinu į priekį atsiimti ir be- 
veik noriu jį apkabinti, ne, nenoriu jo apkabinti, noriu, kad jis 
dingtų iš sistemos, jis turės pasitenkinti rankos paspaudimu. 

Taip ir nenuvažiavom rinkti gintarų, - sako jis, tebelaikyda- 
mas mano ranką. - Gal kada kitąsyk. 

Surė Edvardas*. 

Oreforso stiklo vazą, kuriai mes sukrapštėm, įteikia Osa ir 
Laila, jos jį apkabina, taip, kad jam vėl prireikia taimauto** — 
atsikrenkšti ir nusisukus išsišnypšti, prieš suderinant mus 
paskutinei bendrai dainai. O tada mes irgi neatsilaikome ir pri- 
valome eiti į priekį ir pakeliui iš klasės jį apkabinti. 


* Kviečiamas kitas vaikas atsiimti pažymėjimo. 
** Čia - pertraukėlės (angl). 

Lauke atplėšiame vokus ir lyginame savo pažymius, ir rei- 
kia pripažinti, kad šioje šutvėje nėra nė vieno besigiriančio. Ma- 
niškiai, aišku, geresni, nei tikėjausi, tačiau nuo turėtų Monikos 
juos skiria galaktikos. Lasės eilutė primena loterijos bilietą, o 
Rogeris atplėšti voką ir parodyti savuosius atsisako. 

Vasaros atostogos, 25 laipsniai ir ankšti drabužiai, juk nega- 
lim taip išsiskirti. Desantas į Solidar, kur perkame kriaušinių 
ledų ant pagaliuko su kolekciniais paveikslėliais - po du vi- 
suose, išskyrus Mikės, jam atitenka paveikslėlis su beždžione 
Japonijoje. Žaliais nuo ledų liežuviais mes išplėšiame voką iš 
Rogerio rankų, daugiausia dėl to, kad pažiūrėtume, ko jis im- 
sis, ir, tiesą sakant, jį perplėšiam. Jis nieko nedaro. Ne, jis išme- 
ta savo ledus, slampina susikūprinęs namo ir mus kolektyviai 
ima graužti sąžinė, juk per gerai žinom, kas jo laukia namuose, 
jokia smagi vasara jo, Rogerio, nelaukia, taigi Rolė sušunka: 

Gali suplėšyti manąjį. 

Tačiau Rogeris nesustoja, jis kiūtina namo pas tėtušį ir pa- 
žeminimą. 

Rolė ištiesia popieriaus skiautes. 

Kas juos paims? Paimsi, Lase? 

Aš? Kodėl turėčiau? 

Tu pradėjai. 

Tiek pat, kiek tu ir Juhanas. 

Ašjo beveik neliečiau, - ginuosi. - Duok jį Janiui. 

Tu kuoktelėjai? 

Ne, nė vienas nenori neštis namo Rogerio pažymių, taigi 
Rolė išmeta juos į šiukšlių dėžę. Tačiau Mikė iškrapšto ir įside- 
da į savo voką. Dabar nebeliko ką veikti, beviltiška imtis ko 
nors naujo, didžiumą laiko - išsibezdėjęs kabėjimas kieme, kol 

visi po vieną išsiskirsto po namus. Lasė ir aš kartu važiuojame 
liftu į viršų. 

Ar užeisi? - klausia jis. - Motina gal bus ką iškepus. 

Mes eisim Pas Olgą. 

Į restoraną? 

Tokia tradicija, kad pabaigus mokyklą motina vedasi mane 
ir Moniką į restoraną. Mes turime būti susiruošę, kai ji paskam- 
bins iš Kojinės, kad galėtume susitikti prie Pildamo gatvės Žie- 
do ir paskutinį kelio gabaliuką nueiti kartu. Kišdamas raktą į 
"spyną burnoje pajuntu morengų deserto skonį. Tačiau liežuvė- 
lis įspaustas ir ne Monika atrakino duris, o motina, motina, sė- 
dėjusi virtuvėje raudonomis akimis, motina verkė, motina, ne- 
klausianti: Kaip sekėsi? neklausianti: Ar geri pažymiai? ir net- 
gi: Ar tu nealkanas? o: 

Senelis mirė. 

Senelis? 

Ateik čia, Juhanai. 

Motinos glėbys minkštas, nors ji mane suspaudžia tvirtai, ji 
laiko mane ilgai ir, manau, tam, kad nepamatyčiau, jog; vėl ėmė 
žliumbti. 

Atnešti nosine? 

Ji mane paleidžia ir stengiasi išspausti šypseną, bet skruos- 
tais rieda ašaros, nusitempdamos su savimi blakstienų tušą. 
Aš atnešu tris nosines su gėlytėmis, atrodo, rožėmis, ir ji vėl 
mane apsikabina, šįsyk trumpam. 

Močiutė surado jį šįryt, — šniurkščioja ji. — Jį ištiko širdies 
smūgis. 

Nuo to mirštama? 

Jis nukrito nuo laiptų ir nusisuko sprandą. 

O Moncė žino? 

Juhanai! 

Gerai, Monika? 

Ji savo kambaryje. Bet neik ten. Manau, ji nori pabūti viena. 

Nebus jokių pietų Pas Olgą, motina paskambino ir atsakė, o 
dar ji paskambino į laidojimo biurą, bendruomenės namus ir 
Leifui į laivų statyklą, ji taip pat paskambino Folkei, prieš atsi- 
sėsdama gedėti, ji padarė visus būtinus dalykus. Jai paliovus 
verkti, sutepus kelis sumuštinius man ir Monikai, išsivirus sau 
kavos, mes sėdime virtuvėje tylėdami, nes nėra ką pasakyti, ir 
aš puikiai įsivaizduoju, kokia nuobodi bus likusi dienos dalis. 

Tačiau nepakanka, kad ši diena nuėjo perniek. Nes su šios 
šeimos, taip, giminės paveldėtu talentu išskirtinai nevykusiam 
taimingui* — tai vienintelė genetiškai įdomi mums būdinga sa- 
vybė - laidotuvės paskiriamos per mano gimtadienį. 


BAŽNYČIOS VIDUJE VESU, griežta ir santūru, ji - pati ra- 
mybė, kai, motinai paėmus mane už rankos, žengiame į priekį 
paskui Moniką, vedančią už parankės močiutę, lėtai, rodos, 
oriai. Pačiame priekyje tarp dviejų ilgų žvakių ant katafalko 
stovi baltas karstas, atrodo šviesus ir kupinas ramybės, o visi 
garsai iš gatvės, iš kaimo, užsklendus vartus, pasilieka lauke. 
Mes atsisėdame į suolą pirmoje eilėje, už mūsų įsispraudžia 
Leifas ir Lisbetė su Berntu tarp jų. Mes su juo tyliai pasisveiki- 
nome, paspausdami vienas kitam ranką. Jis dėvi kostiumą su 


* Timing - čia - tinkamas laikas (angl.). 

kaklaraiščiu, atrodo kaip Leifas paretušuotais ūsais. Kristina 
pas Mertą ir Torę. 

Keli močiutės ir senelio draugai atsisėda kitoje pusėje, tarp 
jų Ohlsonai su h, kurie jau sutarė su močiute dėl žemės nuo- 
mos. Tiek tų mūsų ir yra. A, dar įslenka vietinio laikraščio žur- 
nalistas. Tuomet pastorius išeina į priekį, kalba apie senelį, ku- 
rį pažinojo, kai šis dirbo bendruomeninį darbą, o mes giedame 
motinos ir močiutės išrinktas psalmes, ir visą laiką motina rau- 
da. Aš spaudžiu jos ranką kaip galėdamas stipriau, atiduodu 
"jai savo nosinę, kai josios kiaurai permirkusi, o Monika suima 
močiutės rankas ir padeda sau ant kelių, nors manau, kad guosti 
reikia ją pačią, nes močiutė sėdi pasitempusi, įdėmiai žiūri į 
priekį ir atidžiai klausosi. 

Aš žvelgiu į motiną. Ji graži, stilinga, mano manymu, ji sti- 
linga su savo juodąja suknele, kai mes susikibę prisiartiname 
prie karsto ir stovime ten priekyje galbūt pusę minutės, visiš- 
kai ramiai, aš turiu padėti ant karsto rožes, bet negaliu, ranka 
streikuoja, užsikirto petys, daugiau tvardytis negaliu ir pra- 
pliūpstu raudoti, galvoju apie senelį ir žemę, į kurią jis atguls, 
kirminus ir man jo trūksta. Motina išlaisvina gėles iš mano 
gniaužtų, padeda jas ant karsto, apkabina mane per pečius, pri- 
sitraukia prie savęs, mes sugrįžtame paskui Moniką ir močiutę 
ir atsisėdame. 

Kapinėse nutvilko karštis. Oras įkaitęs ir, nuo jūros papū- 
tus silpnam vėjeliui, pačiose beržų viršūnėse linguoja šakelės. 
Pastorius žengia ratu su mumis atsisveikindamas, jo veide de- 
ra ir šypsena, ir sielvartas. Jis kalba tyliai, rodos, iš širdies, su 
močiute, motina ir Monika, o Lisbetė ir Leifas, kurie visų la- 
biausiai prislopę, vis dar su Berntu tarp jų, tarsi jį reikėtų ap- 

saugoti, laukia atokiau savo eilės, po to pastorius žvalgosi ma- 
nęs, paskutiniojo, prieš nusiimdamas apykaklę ir pasukdamas 
namų link. Rodos, tuoj ims griaudėti, tik oras neslogus ir žvirgž- 
das gurgžda po jo sutana. 

Ačiū, Juhanai, - sako jis. - Turėjai puikų senelį. 

Jo ranka diržingesnė ir kietesnė, nei galėjau tikėtis, ir po to 
paspaudimo nesunku įsivaizduoti, kad yra žmonių, besikrei- 
piančių į jį, turinčių reikalų tam tikrais klausimais, tai, apie ką 
pasakojo motina važiuojant čionai. | 

Turbūt dažnai užsuksi aplankyti močiutės, kad ji nesijaustų 
vieniša? 

Ašir Monika paprastai leidžiame vasaras pas močiutę ir se- 
nelį, - ketinau atsakyti, bet nepajėgiu. 

Jei norėsi pasikalbėt su kuo nors apie senelį... arba ką kita, 
gali užsukti ir pas mane. 

Jau turiu eiti, - sakau aš. Nes už pastoriaus, už kapinių tvo- 
ros, tolimiausiame mašinų stovėjimo aikštelės kampe, paste- 
bėjau Folkę. 

Jis atvažiavo, - sakau motinai. 

Eik pas jį kol kas. 

Jis pakelia ranką it sveikindamasis ir aš skuodžiu per kapi- 
nes, pro vartelius ir prie jo. Jis atsirėmęs į automobilį, atgręžęs 
„veidą į saule. 

Kokia nuostabi vasaros diena! Ar gali būti geresnė pradžia? 
Jis atsisuka į mane: 

Pasiruošes? 

Mano daiktai automobilyje. 

Tuomet atsinešk juos ir maunam. 

Jis užrakintas. 

Mums reikėtų važiuoti. 

Kiti atsitraukė į automobilių stovėjimo aikštelę, spiečiasi ap- 
link Leifo Granadą ir, rodos, tariasi, kuris kuriuo automobiliu 
važiuos, tačiau jie pastebi mus, Folkę, jis vėl kilsteli vieną ran- 
ką - taip manieringai, sveiki, iš jo veido matyti, kaip mielai jis 
prieitų su jais pakalbėti, taip, kaip, anot motinos, jis anksčiau ir 
darydavo, kai jie visi bendravo, lyg nieko nebūtų pasikeitę, bū- 
tent taip šiuo metu ir yra, nes jis su mumis negyvena arba dar 
negyvena, tačiau jie tebestovi ten, Monika ir močiutė, Leifas 
'nusvirusiomis rankomis su prisimerkusiu, tiesiai priešais save 
spoksančiu Berntu, Lisbetė, užsimaukšlinusi skrybėlaitę su bry- 
liais ir vualiu, po kuriuo dažai ėmė tekėti mums dar nespėjus 
įžengti į bažnyčią, jie pradeda tyliai šnekučiuotis, lyg kalbėtų 
apie orą arba bet ką kita, kad tik prastumtų laiką, kol motina 
paima mano daiktus ir su Monika prisiartina prie mūsų, eina 
lėtai saulės kaitroje, motina ir Monika, neskubėdamos su gimi- 
nės joms į nugaras įbestais žvilgsniais. Asfaltas toks minkštas, 
kad vos girdėti jų kulniukų kaukšėjimas. Folkė išsitiesia, pakelia 
rankas apsikabinti, tačiau motina pasitenkina linktelėjimu. 

Labas, - sako Monika. 

Sveika sveika, - sako jis. - Nepersigalvojai? 

Nemanau. 

Mes maudysimės ir deginsimės. Gal pakeliui į namus spė- 
sim ir į Lisebergo pramogų parką. 

Aš mieliau važinėsiu traukiniais. Po Italiją. 

Prisimink, ką kalbėjau apie Ispaniją. 

Galės ten nuvažiuoti kitais metais, - sako motina. 

O tu? 

Aš kaip nors. 

Folkė paima mano mantą ir meta ant galinės sėdynės. 

Kaip sekėsi? 

Gerai, - atsako motina. - Dabar važiuosim valgyti. Nema- 
nau, kad... 

Aš suprantu. Mes iškart išvažiuojam. 

Tai ne dėl manęs... - pradeda ji, bet persigalvoja: —- Ačiū, 
kad sugebėjai viską suorganizuoti per tokį trumpą laiką. 

Tai savaime suprantama. 

Prižadat paskambint? 

Folkė švelniai patapšnoja man per nugarą. 

Skambinsim kiekvieną dieną, ar ne? O Juhanas rašys laiškus. 

Močiutė atsiplėšė nuo kitų ir, jiems belipant į Granadą ir Lei- 
fui užvedus variklį, kad imtų veikti oro kondicionierius, ji žen- 
gia mūsų link tokia pati pasitempusi ir tuo pačiu tiesiu žvilgs- 
niu kaip ir bažnyčioje, prie Folkės: 

Norėjau tik pasisveikinti. Tikiuosi, kad tau viskas gerai. 

Nuoširdžiai užjaučiu, - sako jis, paimdamas jos ranką. 

Galbūt mums pasitaikys proga pasikalbėti daugiau kitąsyk. 

Ar nepersirengsi prieš kelionę? - klausia motina. 

Galiu būt ir su šituo, - atsakau aš. 

Aišku, kad turi būti pasipuošęs. Mes juk važiuosim į resto- 
raną, - šypsosi Folkė ir susiduria su motinos žvilgsniu. - Aš, aš 
turėjau galvoje ką kita. Bet mes, aišku, švęsim. 

Motina uždeda ranką man ant skruosto ir paskui greitom 
mane apkabina, po to paima močiutę už parankės ir grįžta prie 
savo automobilio. Monika irgi mane apkabina. 

Gerai praleisk vasarą. 

Ji laiko mane apkabinusi daug ilgiau ir daug stipriau, ir tik 
jai mane paleidus aš išdaužiu: 

Ir tu. 

Neprikrėsk kvailysčių. 

Ir tu. 

Gerai prižiūrėk broliuką. 

Prižadu, - atsako Folkė, o man sako: 

Šok vidun ir važiuojam iš čia. Ne, ne ten, sėskis į priekį. Da- 
bar tu suaugęs. 

Sėdynė tokia įkaitusi, kad negalima joje sudribti. Mes rie- 
dam per kaimelį ir į pagrindinį kelią. Kelias beveik tuščias. Fol- 
"kė įjungia kitą pavarą, Volvo įgyja pagreitį, o mums nuvažia- 
vus porą trejetą kilometrų, jis įmirksi į šalikelę ir sustoja. Va- 
riklį palieka įjungtą. Mus supa laukai, toli užjų boluoja tankios 
eglynų sienos. Tai žemės, kuriose senelis priešaušriu man pa- 
rodė stirnas, pjovė karklus pypkėms drožinėti, ir man smalsu, 
kur jis dabar, ar jis jau palaidotas, o jei taip, tai kaip jis jaučiasi 
su tokia gausybe žemių ant savęs. 

Folkė visiškai atsuka langą savo pusėje ir sėdi nugręžęs vei- 
dą į išorę, o į saloną skverbiasi oras. 

Ką manai? - Jis žiūri į mane. 

Nežinau. 

Turbūt gana koktu eiti į laidotuves per savo gimtadienį? 

Šiaip sau. 

Bet senelis buvo nieko, ar ne? Man jis patiko. Ir močiutė. 

Jo, jie taip. 

Ne, kiti... Jie tikrai liūdėjo. Lyg musmirių apsiėdę, kaip sa- 
koma. Tikriausiai turi tam priežasčių. Taip, aš nežinau... O do- 
vanų gavai? 

Marškinėlius ir ciklopą. 

Viskas? Nori dar? 

Iš kur? 

Kaip iš kur? Iš manęs, žinoma. 

Jis atsilošia tarp sėdynių ir pakelia nuo grindų pailgą pake- 
tą, kurį jis sveikindamas su gimimo diena padeda man ant ke- 
lių. Dar nenuplėšęs popieriaus iš jo formos galiu atspėti, kas tai — 
žūklės reikmenys, tai Cardinal ritė su antros klasės meškeryko- 
čiu, valu ir keturiomis blizgėmis, skirtomis žvejybai ežere. 

Moki žvejoti? 

Esu mėtęs su Bernto Abumatic meškere. 

Šlamštas. Čia tikras daiktas. Važiuojam toliau? 

Mes skubam? 

Ne, po galais. Truputį luktelėti? š 

Taip. 

Pirmiausia noriu tau kai ką papasakoti. Galiu? 

Jis išjungia variklį. 

Tas dalykas tarp Bodilės ir manęs... tai sudėtinga. Aš sykį ją 
baisiai įskaudinau, kai tu buvai visai mažas, bet ji tikriausiai 
tau apie tai pasakojo... 

Jis giliai įkvepia, uždeda rankas ant vairo, o aš norėčiau jam 
pasakyti, kad tai ne lengviau, švelniai tariant, man, gal nerei- 
kia, ką, tačiau aš sėdžiu tylėdamas ir laukiu, kol jis: 

Neturėjo taip atsitikti. Aš buvau idiotas. Aš sugadinau jai 
gyvenimą, jums, turiu galvoje. Ir sau. Tačiau manau, kad gali 
būti gana gerai, net jeigu niekada nebebus taip, kaip buvo, ne 
visai taip. Man patinki tu ir Monika. Neįmanoma turėti geres- 
nių vaikų. | 

Jis tai sako didžiai dalykiškai, lyg būtų ruošęsis ilgą laiką ir 
dabar išsikalbėjus jam turėtų palengvėti, jis sužiūra į mane, ti- 
riamai. 

Tiesiog... aš tik taip prakeiktai negalėjau nustygti vietoje. Iš 
to nieko gero. Tačiau nenustygimas jaugęs į kraują. Niekada 
nesielk taip kaip aš, Juhanai. Skaityk daugybę knygų kaip Mo- 
nika ar bet ką, nusiplūk kiekvieną dieną, tačiau nesusidėk su 
keliomis moterimis. Niekada nebūsi vientisas žmogus. Ar su- 
pranti, ką bandau pasakyti? 

Manau, kad taip. 

Tai ir norėjau pasakyti. Kad žinotum. 

Jis vėl pasuka raktelį, įjungia pavarą ir atleidžia rankinį stabdį. 

A, tarp kitko, dar kai kas. Ir nepradėk gerti. Aš vos nepasken- 
dau butelyje, kaip sakoma, ir tai buvo šlykščiausia... Prižadėk. 

Prižadu. 

Tuomet važiuojam? Aš alkanas kaip velnias. Ką manai, jei 
sustotumėm kur nors užkrimsti? 

Aš irgi alkanas kaip velnias. 

Gausi ko panorėjęs. Šiandien tavo diena. 

Jis nuspaudžia akceleratorių, išvažiuoja į plentą ir įkala kitą 
pavarą. Kelias vingiuotas, jis važiuoja iš lėto, mūsų langai ati- 
daryti iš abiejų pusių, kvepia vasara, lanka, vėjas gaivinamai 
švilpia ir aš Žvairakiuoju į jo profilį, bandau surasti ką nors, 
primenančio mano bruožus. Įvažiavę giliau į Halandą mes su- 
stojame prie užeigos, kurios savininką jis pažįsta, ir užsakome 
šaltos garuose virtos lašišos balto vyno padaže su šviežiomis 
bulvėmis, po to leidžiamės toliau į Halmstado priemiestį, kur 
jis turi vieno kambario butą ir kuriame mes susipažinsime. Vir- 
tuvėje stovi lova, stalas, pinta kėdė. Kambarys neapstatytas. 

Aš dar turiu pripučiamą čiužinį, - sako jis. - Gali pasirinkti 
kambarį. 

VASARAI ARTĖJANT PRIE PABAIGOS šeima vėl susi- 
bėga į krūvą, turiu galvoje mus tris. Monika grįžta iš tarptauti- 
nių geležinkelių išblukusiais plaukais ir įdegusi labiau nei bet 
kada. Ji laupo nuo kaktos ilgas sausos negyvos odos juostas, ve- 
da iš proto motiną, nagais laupydama nosį ir skruostikaulius. 

Neliesk. Gali atsiverti žaizdos. 

Ir: 

Geriau jau patepk. 

Beprasmis tarškesys, atšokantis nuo Monikos it odos skiau- 
tės, motina ir pati su džiaugsmu turėtų tokį įdegį, bet ji dirbo ir 
buvo Johanesgordene, kur padėjo močiutei suregistruoti ūkį, 
pasirūpino parduoti gyvulius ir traktorių, nukirsdinti vištas ir 
iškuopti tuos kelis daiktus, priklausiusius seneliui, o tuomet 
oras buvo prastas. Monika vis tiek nesiklauso, ji nuplėšia dar 
vieną kvadratinį decimetrą ir pakiliai pasakoja viską, ką jos pa- 
tyrusios, rodydama turistinių taškų nuotraukas su savimi arba 
su Hane, arba su abiem priekyje, viešbučių kambariuose ap- 
statytas buteliais su vandeniu, raudonomis nuo blykstės aki- 
mis pigiuose restoranuose, taip pat ir blausų miegančio Pary- 
žiaus rytmečio vaizdą nuo Monmartro, o motinai neabejotinai 
knieti, ką duktė veikė ten, tokiu metu, tačiau susilaiko —- geriau 
pagalvojus, nenori žinoti. Todėl užklausia: 

Ar nepaskambinsi Jorgenui pasakyti, kad grįžai? 

Paskambinsiu rytoj. Ar ištversit dar vieną juostą? 

Paryžius, - sako Monika ypatingu tonu, o paskui, mums 
likus dviese savo kambaryje: 

Halmstadas. Kaip? 

Gana mažas. 

Ne miestas. Ką veikėt? Maudėtės? 

Beveik visą laiką pliaupė lietus. 

Tai tuomet važiavot į Lisebergo pramogų parką? 

Ar žinai, koks atstumas nuo Geteborgo iki Halmstado? 

Bet ar negali papasakoti, kaip Folkė? Ar buvo gerai? 

Aha, - atsakau aš išsisukinėdamas - o tada Monikai visgi 
tenka išgirsti išsamesnę versiją nei motinai, išklausiusiai gero- 
kai paredaguotą ataskaitą apie Halmstade praleistas savaites. 
Nes kaip gali papasakoti, ką reiškia sėdėti neapstatytame vie- 
no kambario bute ir žaisti Monopolį su žmogumi, kurį vos pa- 
Žįsti, per nespalvotą kelioninį televizorių žiūrėti, kaip Bjornas 
Borgas Vimbildono turnyre įraito lemiamą tašką sunkiai lekuo- 
jančiam Džimiui Konorsui*, arba tomis dienomis, kai nelyja, 
gulėti paplūdimyje, degintis, maudytis, slampinėti vienam ko- 
pomis, nes ten nėra su kuo tai daryti, pirkti tiek ledų, kiek tik 
širdis geidžia, žaisti mini golfą su tuo, kuris yra tavo tėvas ir 
kuris ima vis labiau patikti, bet visgi neapleidžiamam minties, 
ką pamanytų motina, ką ji norėtų, kad pasakyčiau, atsakyčiau, 
padaryčiau, ji visuomet šalia, nors esame vienu du su juo, tė- 
vu, ir tuomet nepajėgi atsipalaiduoti, ne. Įtampa. Trikčiojimas. 
Švankštimas. Ir vieną vakarą, valgant makaronus ir gerokai iš 
vieno šono paskrudusią, o iš kito žalią dešrą, jis išrėžia, kad 
dabar myli motiną taip, kaip mylėjo tada, kai pirmąsyk pama- 
tė, tai jis išbeldžia tiesiai šviesiai, be jokio įspėjimo, ir nesusi- 
gaudai, kokius santykius jis turi galvoje, jeigu gali taip kalbėti, 
taip užtikrintai, kodėl tada jis tąsyk išėjo ir kam man tai pasa- 
koti, aš nenoriu girdėti. Tačiau jo nepaklausi dėl tų pačių prie- 
žasčių, dėl kurių girdint motinai pasitenkini apibendrindamas 


* Jimmie Connors - garsus amerikiečių tenisininkas. 

vizitą: gerai. Buvo malonu? Aha. Daugiau negali išstenėti, nė 
vienam iš jų, nes staiga atsiduri per vidurį, įkaitas abiejose sto- 
vyklose, dvigubas lojalumas. Tačiau pats vienas po to gali ilgai 
svarstyti, kas įvyko, stengtis suprasti, nors neprieini prie jo- 
kios kitos išvados, išskyrus tą, kad viskas keista. 

Ar jis čia persikels? 

Turbūt. Bent jau nežadėjo kitaip. 

Tegu jie daro, ką nori. Vos tik baigusi šulę aš įsigysiu nuo- 
savą butą. Arba išmausiu atgal į Paryžių. | 

Paryžių? Ir ką ten veiksi? 

Taip, kodėl gi ne? 

Motina pasitiko Moniką ir Hane prie Dragioro kelto sek- 
madienio popietę. Pirmadienį Hanė persikelia į vieno kam- 
bario butą Sofielundo gatvėje, o Monika pasilieka Revenyje. 
Tačiau rudenį jai nebereikės tąsytis su gaivinamųjų gėrimų 
dėžėmis, ją perkėlė, o gal tai paaukštinimas, į kasas, jai patin- 
ka sėdėti ten ir tarškėti su klientais, kol džeržginasi kvitas, 
tikriausiai taip pat regi darbo pabaigą, tuoj pradės paskuti- 
nius gimnazijos metus. 

Jos tokios priplaukusios, - sako ji apie kitas sėdinčias kaso- 
se jos amžiaus merginas, kurios nėjo į gimnaziją. Juk jos nieko 
nenori. 

O kaip viršininkas? - kamantinėja motina, nes motinai svar- 
bu, ką mano viršininkai. 

A,jis, jis siaubingai malonus. Su juo galima pasikalbėti. Ži- 
nai, kąjis šiandien sakė? Jis sakė, kad norėtų įdarbinti daugiau 
tokių kaip aš. 

Tu tokia graži, Monika, kai taip šypsaisi. Kas nors atsitiko? 

Ne, o ką? 

Monika gurkšteli kavos, pradėjo gerti ją su šiltu pienu iš ke- 
fyrui skirto indo - dubenėlio. | 

O tu nepastebėjai, Juhanai. 

Jo, galbūt. 

Aišku, kad Monika sėdi ten visai kitokios išvaizdos, kitokių 
pažiūrų, ne, tai nėra tik apibendrinimas - išlydėti žmogų, o 
paskui sulaukti jo pasikeitusio, tai mano sesė, ir net jeigu aš 
niekados jos nesuprasiu, vis dėlto ji išties pasikeitė, atkuto ir 
atsitiesė. Ji buvo išvykusi, keliavo ir žino, kaip atrodo pasaulis. 


„BEVEIK“ YRA SVARBUS ŽODIS rašant šeimos istoriją. 
Motina buvo priversta išmokti susiveržti diržus ir, kad sudur- 
tų galą su galu, „beveik“ ji pavertė kertiniu šeimos kasos ak- 
meniu, motina, nesižvalganti to, kas geriausia, nes ji pasitenki- 
na tuo, kas yra antra pagal gerumą, Kapalis* yra taip pat gerai 
kaip firminiai drabužiai, beveik, sofa iš Obs!Interjero** tokia pat 
„patogi kaip ir iš Dukso***, beveik, taigi Monikai ir man teko 
priprasti visuomet nusileisti viena pakopa žemiau, tačiau mums 
motinos „beveik“ filosofija reiškia ne tai, ką gauname, o ko atsi- 
sakome. Aš atsisakau naujo dviračio, nes padėvėtas yra beveik 
kaip naujas, atsisakau penkių pavarų Mustango, todėl, kad trijų 
pavarų DBS yra beveik tokios pat puikios kokybės, beveik. 


* Kapp Ahl - kooperatyvinis drabužių parduotuvių tinklas Švedijoje, orien- 
tuotas į „vidutinį“ švedą. 

** Obs!Interior - nelabai populiari interjero ir dizaino parduotuvė. 

*** Dux - visame pasaulyje savo kokybe garsėjanti firma, gaminanti čiužinius 


ir lovas. 

Beveik dviračiu minu su likusia šutvės dalimi per Pildamą į 
anonimiškai išdėstytus Damfrio mokyklos mūrinukus už dau- 
giaaukščių palei Mariedalio gatvę, gimnaziją, su klasės auklė- 
toja, vardu Gunelė Kulander, kuri ištarusi mano vardą sako, 
kad prieš keletą metų ji turėjo auklėtinę — irgi pavarde Kraft, 
Monika Kraft, ir aš atsakau, kad ji mano sesė, jūs nelabai pana- 
šūs, sako ji, valandėlę abejoja, tęsia, tačiau po kelių savaičių ji 
prašo manęs pasilikti po pamokų ir visiems išgužėjus iš klasės 
klausia, kaip sekasi Monikai. 

Manau, gerai. 

Kaip jai einasi? 

Ji pasirinko gamtos mokslus Borgaro gimnazijoje, - sakau 
aš, neužtikrintas, ką ji siekia išpešti. 

Aš tik norėjau įsitikinti. Jai nebuvo lengva. Bet dabar ji to 
išvengia? 

Ji nieko kito neveikia, tik mokosi. 

Galiu įsivaizduoti. Nieko kito? 

Aš papasakoju, kad Monika dirba Revenio kasoje ir kad ji 
lanko skautus ir kino klubą. 

Aš kartais apie ją pagalvoju, - sako Gunelė Kulander. - Svars- 
tau, kaip jai sekasi. Man buvo jos gaila. Kaip jie galėjo būti to- 
kie žiaurūs. 

Man tenka prižadėti perduoti Monikai linkėjimus ir, sudė- 
jus į krūvą jos žodžius ir tyliuosius Monikos metus, man tenka 
gailėtis vieno kito mano pasakyto ar padaryto dalyko, nors Mo- 
nikai tai dabar nebepadės - nes aš pradedu įtarti, ką jai teko 
iškęsti, kaip tai buvo sunku. Pargrįžęs namo vėlyvą popietę 
nutrenkiu krepšį koridoriuje, sutinkamas motinos: 

Kaip sekėsi? 

Ar Monika jau grįžo? 
Tik nesakyk... Ne, kodėl klausi? 
Ai, dėl vieno dalyko. 


Nelengva tikrovė, taip kaip ir mokyklos konstitucija, survi- 
val of the fittest"*, su kuria visus be išimties supažindina Lundbla- 
das ir Olenas, dveji ilgi perskirti kirpčiai, perliukas ausies spe- 
nelyje ir geležimi pakaustyti auliniai, koridoriaus karaliai, ap- 
supti besilankstančių pataikaujančių ir prijaučiančių dvariškių, 
du bendrai, ateityje tapsiantys reklaminiais šaukiniais, vakari- 
nių laikraščių antraštėmis apie jų įkurtą ratuotą motociklinin- 
kų gaują, įspūdingus drive in** ir shoot ouf“**, susirėmimus su 
priešiškomis gaujomis, bandymus pabėgti ir smurtą prieš ki- 
tus kalinius įstaigose, kuriose jie atsidurs, o savo karjeros vir- 
šūnę jie pasieks tuo pat metu, kai jų kirpimo piliečius pasieks 
žinia, kad pats pelningiausias dalykas yra jų veiklos sukomer- 
cinimas žiniasklaidoje. 

Ei tu, trizniau, — iškošia Lundbladas su Oleno hašišo per- 
kreiptu snukiu už nugaros. - Turi babkių? 

Ne, - atsako Bogdanas. 

Tačiau tai Lundbladui ne atsakymas. Jis timpteli žemyn Bog- 
dano striukės užtrauktuką — 

Baik gi! 

Nori į galvą, ką? Nurausiu pimpalą, jei nebendradarbiausi! — 
ir ištraukia piniginę iš vidinės kišenės, perbėga pirštais, išpeša 
banknotus. 


* Išlieka stipriausieji (angl.). 
** Įsiveržimus (angl.). 
*** Iššaudymus (angl.). 

Juk turi 40 kronų! O aš neturiu nė grašio. Tai ar nebus tei- 
singa, jei pasidalysime? 

Ne, - protestuoja Bogdanas. 

Na, nenori pusės, tai paimsiu visus. 

Lundbladas įsikiša pinigus, piniginę išmeta. 

Jis turi dar vieną scenarijų, po poros dienų atlapoja Džerio 
Viljamo piniginę: 

Tuomet bus teisingiau, jei pasidalysime? 

Aha. Gerai. 

Šit kaip, jei tiek daug turi, galiu pasiimti visus. 

Ir Džeriui Viljamui tenka pasikelti piniginę mokyklos kieme. 

Ką tu darai, Lase? Tu atknoji kirpčius nuo akių taip, kaip esi 
matęs darant Lundbladą ir Oleną, tu - Tomo brolis, o tai tuč- 
tuojau atveda tave tiesiai į patį vidurinį koridoriaus gaujos ra- 
tą, tu nori būti kaip jie, kietuolis, toks, kurio visi bijosi, toks ir 
tampi, atlieki karinę tarnybą tiekimo ir paslaugų kuopoje, lei- 
diesi apiplėšiamas, bėgioji pirkti Lundbladui cigarečių, įsaky- 
tas suspardai Fonzį, mokyklos glušių, neįgalų vaikinuką, prie- 
kurtį ir nepaeinantį, įnikusį į televizijos serialą Gauja ir aš, tu 
išpopuliarėji. Tu, Role, išsisuki, nes esi žinomas kaip futboli- 
ninkas, gauni carte blanche* ant medinių koridoriaus suolų, ne- 
trukdomas vaikštinėji kurioje tik nori stovykloje. O kaip tu, Ju- 
hanai, ką darai tu? Ar išdrįsi pasipriešinti? Ne, tu bailys, tu ma- 
nai, kad tavo vieta tarp kietuolių, tačiau, tiesą sakant, esi niekas 
kitas, kaip bailus šūdžiukas, tu - tylus purplys, netrokštantis 
nieko kito, kaip tik išsisukti, šiki į kelnes, kad negautum į dū- 
dą, dabar nepadės jokios melagystės, jokie prasimanymai, jo- 


* Tuščią čekį, į kurį gali įrašyti pageidaujamą pinigų sumą (pranc.). 

kios tave gelbstinčios stories*, tu nesispyriodamas įsikomponuoji 
į hierarchiją ir pats ištiesi piniginę Lundbladui, kad bent jau 
išvengtum pažeminimo, kai jis išplėš ją iš striukės, žinoma, dis- 
kutuotina, kas yra blogiau, ar jausti jo kumštį po drabužiais, ar 
padaryti tai pačiam, ir kažkas suspaudžia paširdžius, ne, tai ne 
pinigų netektis, tai baimė ir bejėgiškumas, kažką suspaudžian- 
tys į gabalą, manau, kad susitraukia širdis, susigniaužia į mažą 
kietą rutulį, į niekuomet neištirpstantį ledą, gniužulas, pasislen- 
kantis krūtinėje ir transformuojantis tavo prigimtį, tampantis 
jos centru, žiedu, aplink kurį verpetuoja visi jausmai, ir priva- 
lai išmokti savosios išlikimo technikos, kad tas gniužulas visiš- 
kai tavęs nepasiglemžtų, niekas nedalijama veltui, ir aš supran- 
tu, kad tokį patį kietą gniužulą savo krūtinėje nešiojasi ir Mo- 
nika. Tu, Rogeri, netgi neturi piniginės. 

Aišku, kad turi! 

Lundbladas trukteli žemyn užtrauktuką, randa seną Roge- 
rio močios pirkinių sąrašą, tačiau, savaime suprantama, jokios 
piniginės, apskritai neranda jokių pinigų. 

" Įkrėsk jam! - komanduoja jis. 

Olenas išmano tuos dalykus. Įsigalėjus Lundblado režimui. 
jis stropiai davė rankoms valią. Jis prispaudžia Rogerį prie sie- 
nos, prišveičia, kiek tik tas pakelia, o paskui dar mažumėlę. 
Rogeris nusišluosto sukruvintą nosį striukės rankove, gaudo 
orą, o iš Lundblado, išeinančio užtraukti dūmelio, susilaukia 
pasveikinimo. 

Rytoj atneši man dvidešimt kronų, jei ne - duosiu dar snu- 
kių. Aišku? 


* Istorijos (angl.). 

Kurgi ne, Rogeris kraujuoja ir jam aišku. Visiems aišku, kas 
yra kas. 

Olenas, sergantis odos liga, dėl kurios turi įsitrinti riebiu te- 
palu, vardas, sužvejotas giliame mokyklos pravardžių šuliny- 
je, tai ne naujiena, kieme buvo Ronis Helstriomas ir Krujufas, 
tačiau čia pravardę už tave išrenka kiti. Galbūt šitoks dosnus 
pravardžių dalijimas iš esmės yra ne kas kita, kaip malmiškių 
ypatybė - greta visų kitų: štai stokholmiečiai rūškanotais vei- 
dais siekia sauso dalykiškumo, konservuojančio Siodermalmo* 
romantiką, geteborgiečiai visuomet įterpia pritemptą juokelį 
apie „bais gerų diedų ir bobų“, o malmiškis nedelsdamas 
įspraudžia ką nors, kas prikala vietoje, nužemina. Nemanyk 
esąs išskirtinis. Tai padeda įsisąmoninti, kad jei padarysi ma- 
žiausią klaidelę, išsiskirsi savo išvaizda, apranga, tarme, tai įsiės 
į vardą, taps pašaipa. Tasai, kuriam ėmė kaltis barzdelė ir kuris 
paliko ant smakro stirksoti kelis blyškius plaukelius, turės su- 
sitaikyti su tuo, kad visą gyvenimą vadinsis Menke. O tosios, 
kurios viena krūtis šmėsteli per fizinį besukant lanką, krikšto 
vardas išgenamas, ir kai praėjus nemažai metų įeini į paštą ir 
atsiduri prie langelio, kuriame sėdi ji: 

Tai bent, labutis Pape. Tai tu čia dirbi? 

Ir išeini su knygų klubo** paketu po pažasčia, galvoda- 
mas, kadgi buvo smagu sutikti Papę, tačiau, po velnių, kaip ji 
užsiraukė. 

Labiausiai kenčia mokytojai. Ožys dėl barzdos. Skunkas, nes 


* S6odermalm - menininkų pamėgtas kvartalas Stokholmo centre. 
** Švedai dažnai priklauso kokiam nors knygų klubui, į kurį įstoję gali pigiau 
pirkti knygas ir jos atsiunčiamos paštu. 

nenaudoja tiek dezodoranto, kiek reikėtų. Molekuliašiknė — 
nuolaidžiais pečiais, plačiu užpakaliu ir dėsto biologiją. Tiky- 
bos mokytojas Einšteinas, kuris nagrinėdamas septintą Dievo 
įsakymą atskleidė, kad po operacijos jam liko tik vienas kiaušis — 
tokia legenda, o dar pasakojama, kaip Tomas ir Danė vieni už- 
speitė jį koridoriuje, gerai išrūkyti gražutėliai, ir tiesiog paka- 
bino jį ant kablio drabužiams, užtikrindami, kad jis taps Nouš- 
teinu, jeigu jų pažymiai ženkliai nepagerės. 

Lundbladas ir Olenas metodiškai apdoroja naujas klases. Pa- 
mažu ateina eilė Mikei būti sustabdytam ir išgirsti Oleno: 

Kuo tu vardu? 

Mikė. | 

Mikė? Bet tai juk jo vardas, - beda Olenas nykščiu į vieną iš 
pakalikų ant krėslų. - O dar? 

Personas. 

Pavardė, prie kurios Olenas dalykiška darbininkiška manie- 
ra, suporuota su ribota fantazija, ir pasilieka, nes jo įgimtas ta- 
lentas toli gražu nėra rafinuotas blogis, kaip ir tąsyk, kai Lundb- 
ladą pakrikštijo Lundbladu, Oleną užvaldžiusi baimė, dėl ku- 
rios jo mintys toliau nesiekia. 

Ar turi babkių, Personai? 

O.ką? 

Besipriešinantis atvejis. Tenka įsikišti Lundbladui. 

Ką turi piniginėj? 

Tau į tai nusišikt. 

Ką pasakei? 

Pasakiau, tau į tai nusišikt. 

Duok jam! 

Olenas nupučia nuo akių kirpčius ir paleidžia tai, kas turė- 

tų panėšėti į uppercut*. Tačiau Mikės Persono jis nepasiekia, šis 
žengė žingsnį į šalį, iš kur smogia dešine, dusyk, tiesiai į tašką, 
dėl ko visam koridoriui tenka nuščiūti, Lundbladui staiga trauk- 
tis žaibuojančiomis akimis, Olenui kristi ir nustebusiam dėl to, 
kas įvyko, trinti smakrą, ir tu žinai, Personai, kad nuo šios aki- 
mirkos niekas nedrįs tavęs liesti, Lundbladas susmunka ant vie- 
no iš suolų, jis neketina niekuo rizikuoti, tu pats sau šeiminin- 
kas, tu pradėjai pelnytis reputaciją. 

Personas ne tokia jau prasta pravardė. Jeigu jau vis tiek taip 
vadiniesi. 


DABAR BEVEIK VISĄ LAIKĄ VAIKŠTINĖJI SU bumbu- 
lu kelnėse, tereikia užkliūti už minties apie nokstančias Kari- 
nos Lindgren krūtis, kad būtum priverstas grūsti rankas į džin- 
sus ir dengti paslėpsnius, taip pulsuojančius ir sprogstančius 
nuo lytinio subrendimo, jog sperma veržiasi per visur kur, srū- 
va per kaklą, smakrą, skruostus, nosį ir kaip rožančius per kak- 
tą — geltono skysčio pritvinkusių, pernokusių spuogų pavida- 
lu, kurie juos spaudžiant šlerpt tekšt pliūpt tykšta ant vonios 
veidrodžio. Tačiau kelnėse nuo to nė kiek ne ramiau. Apie mer- 
ginas pradedi mąstyti kitaip, žvelgi į jas kitomis akimis. Dai- 
raisi, kurios tavo tipo, o ir pasirinkimas nebe toks ribotas. 

Matai tas, kurios anksti pasuko savo motinų pėdomis, įsibro- 
vė įjų garderobą, moteriškas, netgi tetulytiškas, tas jau suau- 
gusias, sumąsčiusias peršokti paauglystę ir iš karto pradėti lip- 


* Smūgį iš apačios (angl.). 

ti karjeros laiptais, jos skuba su rūpesčio raukšle kaktoje, mer- 
gaitės, kurios beviltiškos per fizinį, tačiau blizga per prancūzų, 
tarp kitko, dalykas, kurį aš ir Bogdanas - vieninteliai vaikinai — 
pasirinkome, tikėdamiesi, kad į klasę priplūs merginų, taip ir 
atsitiko, tačiau ne tų merginų, kurių tikėjomės, o tokių, kurios 
dėvi oro sąlygas atitinkančius paltus ir susisega plaukus segė- 
mis, jos — pilkos arba, kaip sakoma šiais laikais - smėlio spal- 
vos. Jas gali būti nelengva atpažinti, nes protingumo skalės apa- 
čioje egzistuoja identiškas tipas anksčiau minėtajam, tačiau šio 
tipo merginos slankioja pasieniais ir atrodo baikščios, nieka- 
da neišdaužia nė vieno vienintelio skiemens, tarsi ne tik da- 
bartis, bet netgi ateitis veržtų jas nelyginant sunkus, grėsmin- 
gas tvarstis, bebaigiąs jas uždusinti, iš tiesų jos baigia visą pra- 
dine mokyklą nė sykio neišbandžiusios balso. Yra ir tokių, 
kurios, priešingai, atrodo, geba skirti visą pasaulio laiką tam, 
kad būtų en vogue*, yra Siamo dvynės, erzeliuojančios, be- 
sišnibždančios, jos visuomet vaikšto po dvi, prenumeruoja Sa- 
vaitės apžvalgą, kurią skaito kartu ir sutaria dėl visko, išskyrus 
vieną nesantaikos šaltinį: kuris Boppers** popgrupės vaikinų 
yra gražiausias. Jos skambina viena kitai po pietų, jos skam- 
bina viena kitai vakarais prieš miegą, jos skambina viena ki- 
tai rytais ir susitaria, kad jų apranga derėtų: baltos kojinės ir 
plonapadžiai batai, šviesūs džinsai, suteikiantys jų užpaka- 
liukams kriaušės formą, ir teniso marškinėliai. Tai mergaitės, 
kurias mielai norisi prisiminti rožiniame vaikų kambario švy- 
tėjime. O kaipjos parausta, kai vaikinas, atitinkamai išsidabi- 


* Madingos (pranc.). 
** Skandinavijos „kultinė“ roko grupė. 

nęs, eina pro šalį mosuodamas savo diplomatu, tėtuko sūne- 
lis su Mum for Men* po pažastimi. Jų mėgstamiausias filmas — 
Grense**. Džonas Travolta —- oooch! 

Pagal aprangą giminingos, tačiau iš esmės visiškai kitokio 
tipo yra sportiškosios, berniukiškos mergaitės, mėgstančios 
lengvąją atletiką, žaidžiančios futbolą ar badmintoną, o savait- 
galius leidžiančios varžybose ir rungtynėse. Jos eina tiesiai prie 
mūsų, vaikinų, ir pradeda šnekučiuotis, lyg tai būtų pats natū- 
raliausias dalykas pasaulyje, tačiau kartu, būdamos vienos, kal- 
ba kita kalba, paliekančia visus kitus nuošalyje, ja jos aptaria 
antkaulio uždegimą, laikus, treniravimosi intervalus, įterpda- 
mos treniruočių salių ir vaikinų, sutiktų treniruočių stovyklo- 
se, vardus. Jos nesibaido sniego gniūžčių karų. Ir truputį 
nesmagu su mergaitėmis, bėgančiomis greičiau už tave, ge- 
rungtynėse, tačiau nieko tokio, nes jos moka vieną dalyką, ku- 
ris šiaip jau beveik uždraustas, jei jo priežastis ne noras pasi- 
džiaugti kito nelaime ar pašiepti: jos moka juoktis. Garbingai. 
Linksmai. Dažnai. 

Rūkalių kampe valdo „krūtos“ pupos, jas galima suskirsty- 
ti į dvi kategorijas. Pirmiausia tos, kurios iš tiesų kietos, savai- 
me suprantama, nusišpakliavusios, tačiau nusišpakliavusios su 
tam tikru išmanymu kaip daromas ekstravagantiškas makija- 
žas, kietos kaip plytų mūras, kurį jos ramsto apsitempusios sa- 
vo odinėmis striukėmis ir auliniais; moteriškesnio stiliaus rė- 
mėjoms —- aukštakulniai bateliai prie bliuzelių, prasagstytų į pie- 


* Tais laikais leisto žurnalo pavadinimas. 
** 1978 metų garsus miuziklas su Džonu Travolta (John Travolta). 

tus nuo bambos, kad apnuogintų beželiantį kalnelį į apačią nuo 
krūtų, virš džinsų, pirktų Gu/ 6 Blo arba Pus 66 Kram parduotu- 
vėse, kurie tokie aptempti, kad, norėdamos juos užsitraukti, 
jos turi atsigulti. Įspėjama, kad ateityje tai gali padaryti žalos 
sumažėjusio vaisingumo pavidalu. Who cares*? Pačios ortodok- 
siškiausios mados atžvilgiu išardo siūles, kad galėtų užsitempti 
kelnes, o paskui vėl susiuva. Jos, savaime suprantama, nepa- 
siekiamos ir jau išsikovojo tam tikrą laisvę, bėga iš pamokų, 
kada tik užsigeidžia, tačiau perdėtai naudojasi savo grožiu ir 
vis tiek sutaria su mokytojais, jas pasiima vaikinai, vairuojan- 
tys amerikietiškus laivus, ir galvoje aš turiu tikrus - chromuo- 
tus, su pelekais, užpakaliniais žibintais, primenančiais švies- 
tuvų parduotuvę, nuleistais stogais ir su radiju visa gerkle, o 
ne prasčiokų geldas, kaip tą Ševrolė Impalą, kurį įsigijo varg- 
šelis Tomas. 

Jis neturėtų nė mažiausio šanso su tomis pupytėmis. Jos 
sušoka ant odinių sėdynių, nutviekstos viliūgiškos merilin- 
monromagijos, grumena lūpomis, kuriomis galėtų nusiurb- 
ti chromą nuo Biuiko ir V8, o jų plaukai plazda vėjyje, lieka 
styroti it piltuvai už nugaros, kai linguojantys jankių auto- 
mobiliai išvažiuoja į Mariedalsvegeną. Tikrai neprotinga vai- 
kinukui, kabinančiam vieną tų merginų, manyti, kad viskas 
baigsis kaip kitaip, nei kad bičas iš auto, jos sužadėtinis, ne- 
taręs nė žodžio ir be skubos požymių, užgesins savo cigare- 
tę jam į skruostą — ir turint galvoje šiuo metu įsigalėjusią 
apvirtusią teisinę sistemą — tai taip jam ir reikia, nei dau- 
giau, nei mažiau. 


* Kam rūpi? (angl.). 

Pupoms, priklausančioms antrai kategorijai, trūksta star 
guality*,jos kaip antrarūšės prekės, pakalikės, vulgarūs varian- 
tai, trumpai tariant, tai susiję sex appeal“* stoka. Jokie vyresni 
vaikinai jų nepasiima, iš tiesų apskritai jokie vaikinai, ir niekas 
tiksliai nežino, kuo jos vardu arba kurioje klasėje mokosi. Jos 
stebėtinai anonimiškos, nors koridoriuje užima pirmąsias gre- 
tas. Jos špakliuojasi storiau, be jokio rafinuotumo, su didžiu- 
liais juodais ratilais aplink akis, dėvi dar labiau aptemptus džin- 
sus, jei tai iš viso įmanoma, 0 jų man-nusišikt-požiūris į moky- 
tojus ir mokslus parūpina joms pasisėdėjimus po pamokų, 
raštelius i namus, ant kurių privalo pasirašyti nepilnametės glo- 
bėjas, pokalbius akis į akį, spec. mokymą, lėtai bet užtikrintai 
jos ritasi vis žemiau pažymių skalėse. 

Po to — visos tos merginos, kurių neįmanoma įsprausti į 
kurią nors lentyną, tos tiesiog esančios, neišsiskiriančios, eili- 
nės ir paprastos, tos, kurios panašiai kaip daugelis mūsų, ber- 
niukų, teliūškuojasi talpioje vidutinybių, vidutiniškai gražių, 
vidutiniškai apsirengusių, vidutiniškai gabių geldoje. Minia, 
kuri yra būtina sąlyga, kad matytųsi kiti. Visų kraštutinumų 
pamatas. Tie, kuriuos ne pirmuosius pakviečia šokti mokyk- 
los šokiuose, bet ir ne paskutinius. Tie, prieš kuriuos nesimai- 
voma, bet mielai kalbama pasilikus dviese, apie kuriuos gal- 
voti prieš miegą nėra savaime suprantamas pasirinkimas, bet, 
jiems užėmus vietą tavo mintyse, vakaras ne visai nueina šu- 
niui ant uodegos. 

Stop, gana! Juk tu iš tiesų norėjai papasakoti apie ką kita, ar ne? 


* „Žvaigždžių“ kokybės (angl.). 
** Seksualinio patrauklumo (angl.). 

Tai štai: tai persilaužimo laikas, kai išsikristalizuoja moksliu- 
kai ir iškritėliai, Anitos Ekberg ir Lindos Haglund*, taip pat tai 
metas, kai lytinė branda ir paaugliškas atžarumas susiduria su 
suaugusiųjų pasauliu, baikštumas sutinka geidulį, o įkarštis il- 
gesį, butelis pakeičiamas seksualumu, nedrąsus savo vietos po 
saule ieškojimas kaunasi su įžūliu akiplėšiškumu — 0 pupyčių 
medžiotojų prabangiuose automobiliuose kultūra susikimba su 
naujųjų laikų maištu, pankavimu. Mieste iškrovos, muštynės, 
riaušės, raitosios policijos įsikišimai, pavieniai pankai kruopš- 
- čiai apdorojami įkaušusių automobilių karavano berserkų**. Da- 
lis koridoriaus šutvės konvertuojasi į pankus, kas nutiesia šiokį 
tokį tiltą tarp stovyklų ir šiek tiek sutaiko tarpusavyje merginas, 
tas, kurios yra ryškiausios, su tom, kurių yra dauguma. Jos už- 
pildo visą skalę — nuo tų, kurios dažo plaukus oranžine spalva, 
žaliai, raudonai, geltonai, juodai ir suformuoja gaidžio skiauterę 
su muilo putomis arba nusiskuta pakaušį ir apsirengia padėvė- 
tais skarmalais, motociklininkų striukėmis, apipurkštomis Sex 
Pistols*** ir PCF“*** ženklais, grandinėlėmis tarp žiogelių ant 
skruosto ir ausies, žiedais kur papuola -iki galiorkos mergiočių, 
namuose geručių, o maištaujančių tik per pamokas, kaip ta, kuri 
pieštuku akims nusipiešia ant skruosto žvaigždę ir pritvirtina 
brangakmenį ant nosies (ir pakrikštijama Prielipa). Jos peri tun- 
tais 'ant laiptų kaip ryškiaspalvė, paklaikusi paukščių kolonija. 
Maištininkėmis tampa gražios ir protingos merginos — 

* Kerstin Anita Marianne Ekberg - švedų modelis ir aktorė, suvaidinusi Silvi- 

ją filme La Dolce Vita; Linda Haglund, garsi švedų sportininkė. 

** Vikingai, puolę priešus apimti pamišėliško įniršio, manoma, kad jie buvo 

pusiau Žmonės, pusiau lokiai. 


*** 1977 m. atsiradusi labai įtakinga anglų pankų grupė. 
*+** Pacifistų ženklas. 

Aaaach. Prie reikalo! Sakyk tiesą, juk gelia paširdžius, ką? 

Aišku, gelia. Pirmoji mergina kažkuo ypatinga, ji lieka šir- 
dyje kaip matrica kitoms įsprausti, gali pamiršti pirmąją, su 
kuria atsidūrei lovoje, pirmąją, su kuria maneisi norįs praleisti 
visą likusį gyvenimą, tačiau pirmosios merginos prisiminimas 
išlieka net ir po vedybų, lyg neišmesdamas jos iš galvos būtum 
neištikimas: ką ji veikia šiandien? 

Sisi į pankų judėjimą ateina ne aplinkkeliu per Led Zeppelin 
kaip Karina, ji puola į jį stačia galva, vieną dieną ji šviesiaplau- 
kė, į uodegą surištais plaukais mergaitė, o kitą — plaukai jau 
nukirpti, o likučiai nudažyti violetine spalva. Riebiai juodu pieš- 
tuku apvestos akys, o paryškinti antakiai išlenkti kaip kalavijai. 
Pradėjo rūkyti. Mano pavydui - reikia pripažinti, kaip reikiant 
duria krūtinę, stiprus pojūtis, kad esi išduotas - Sisi susideda 
su vaikinu, kurio ūgis du dvidešimt. Metro aštuoniasdešimties 
be gaidžio skiauterės. Bet ji ne iš tų, kurios pasirūpina pankiš- 
ka išore, kad šokiruotų - riksmas, šaukiantis dėmesio, galvų 
kratymas koncertuose, riaumojanti orda —ji su tvirčiausiu įsiti- 
kinimu įsisavina silpnoką muzikos ir mados teorinę struktūrą 
ir greitai atsiduria intelektualiniame pankų judėjimo priešaky- 
je, dalija anarchistinę rašliavą, tiki pankų judėjimo misija viso- 
mis savo išgalėmis ir paauglišku įkarščiu, pasaulis privalo pa- 
sikeisti, nusiristi padedamas anarchizmo ir išderintų gitarų. Ji 
nesitraukia, o verčiau diskutuoja ir ginčijasi su mokytojais, abe- 
joja ir pateikia argumentus už ir prieš demonstruodama retori- 
nę brandą, paliekančią juos bežadžius. Puikiai išreikštas įžūlu- 
mas ir požiūris, reikalaujantis rimto požiūrio. O kai Lundbla- 
das ir Olenas ją užsipuola, ji nesitraukia demonstruodama savo 
teisę būti tuo, kas ji yra, ištveria smūgius ir spyrius, bet ne- 

sitraukia, nesitraukia ir palaužia juos žodžiais taip, kad muš- 
dami ją jie daugiau praranda nei laimi. 

Tai metamorfozė, kurią aš stebiu su nuostaba, nes nesupran- 
tu, į ką nukreiptas jos maištas, ką reikia pakeisti, kodėl arba 
kaip (išskyrus tai, kad suprantu, jog anarchistinė idėja apie ne- 
monetarinę visuomenę“ yra utopija, tuo mane įtikino jei ne kit- 
kas, tai Lundblado apiplėšinėjimai), ir aš mielai paklausyčiau, 
ką dabar pasakytų jos tėvai, ar jie iš viso ką nors pasakytų, ta- 
čiau to aš, rodos, taip ir nesužinosiu, nes sutuoktiniai Omarkai 
pabudo iš savo pamaiviško kairuoliško žongliravimo, susitai- 
kė su tikrove ir persikėlė į 180 kvadratų socialiai deramą butą 
Fešeno gatvėje, iš kurio Sisi nuolat vėluoja į pirmąją pamoką, 
nesutinka atsiprašyti, teigia savo teisę į asmeninę atsakomybę 
už savo išsilavinimą. Jei ji išvis pasirodo. Nes minėtasis vaiki- 
nas, Peras Fektas, didesnę laiko dalį praleidžia kažkur kitur, 
ne mokykloje, ant kokio nors suolelio kabliuodamas alutį, trauk- 
damas hašą. 

Ir ką? — sako Sisi, užvedus apie tai kalbą. 

Bet kaip, po velnių, jis atrodo!? O tu? 

Tu visiškai nieko nesupranti! 

O tu irgi pradėjai rūkyti hašą? 

Jei ir taip, tai mano asmeninis reikalas. Arba jeigu ir ne. 

Ji metasi ant savo juodai perdažyto kariško dviračio ir mina 
šalin, šaukdama: 

Tu toks prakeiktas buržujus! 

Nieko tokio, Sisi, tu vis tiek mano mintyse. 


* Viena iš pagrindinių anarchizmo idėjų yra ta, kad pinigai nereikalingi, o 


žmonėms derėtų keistis prekėmis ir paslaugomis. 

DABAR NAUJIENOS LIEJASI kaip iš gausybės rago, nau- 
ji dalykai, nauji mokytojai, Palino ir tompų miksai, entuziastai, 
tikį asmenine atsakomybe ir grupės dinamika ir mielai norį ma- 
tyti mus tokius brandžius, kad jie ir mes taptume „draugais“, 
siekiančiais bendro tikslo, o mums mažiausiai trūksta draugo, 
atstovaujančio suaugusiųjų pasauliui. 

Penkiolika minučių vėluoji, Janai. 

Buvau išvietėj. 

Turėjai tam dvidešimties minučių pertrauką. 

Manot, aš myžu laisvalaikiu? 

Kai jie susiprotėja, kad „draugystė“ pasmerkta, per vėlu 
žengti žingsnį atgal ir pabandyti vėl įvesti tvarką, palinišką dis- 
cipliną, kurios gniaužtuose jie patys užaugo ir kurios pedago- 
giniame institute išmoko netaikyti, kurią jie neigia tol, kol dau- 
giau nebegali tverti. Nes išsitęsusiems Jano vizitams išvietėje 
nėra galo. 

Jei dar sykį pavėluosi, tai... tai... ausis nurausiu! 

Taigi jiems tenka kovoti ne tik su mūsų lengva panieka at- 
miešta abejone jų padėtimi ir autoritetu, bet ir, o tai galbūt dar 
blogiau, su savo pačių ambivalentiškumu renkantis, kuriuo ke- 
liu patraukti. 

To pasekmė - mokytojai, kuriems pavažiuoja priešais visą 
klasę, ilgai nesirodantys darbe dėl ligos, vengiantys tvarkytis 
su kai kuriomis klasėmis, taip jų reputacijai riedant vis žemiau. 
Nenuostabu, kad daugelis jų nusistovėjus darbo rinkai įsidar- 
bina kitur arba lieka namuose rašyti vadovėlių, o tada kolegos 
juos pasveikina ta proga, kad jiems pavyko ištrūkti iš mokyklos. 

Tuo pat metu mes pradedame įtarti, kad Janis nėra klasės 
proto bokštas. 

Kaip, beje, ir visais kitais kartais, Lasė - tarp mūsų pirma- 
sis suradęs savo kelią raizgiose elgsenų ir ambicijų, iš kurių 
galime rinktis, džiunglėse. Jam absoliučiai į viską nusišvilpt. 
Įsisegė į ausį perliuką ir, kaip minėta, įleido šaknis ant kori- 
doriaus suolų ir iš ten - nė žingsnio. Nuskamba skambutis, 
tačiau Lasė tebesėdi. Jis tampa daugiau nei Lundblado ir Ole- 
no draugeliu, jis tampa jų klasioku. Mat įpusėjus trimestrui 
jis visam laikui perkeliamas į specialiąją klasę „agresyviems 
moksleiviams“, o pagalbinė klasė yra tiek demokratiškai, tiek 
praktiškai sutvarkyta taip, kad joje vyksta bendros pamokos, 
O į rankas įspraudžiami tie patys vadovėliai, nesvarbu iš ko- 
kios klasės mokiniai; trejus metus iš eilės —- įvadiniai kursai, 
esminis dalykas čia yra vykdyti „priežiūrą“, o ne „mokymą“, 
pamokos, prasidedančios tuo, kad spec. mokytojas apsuka ra- 
tuką mokykloje susirinkdamas savo atskalūnus, o vėliau už- 
ima juos tam, kad šie bent pasiliktų klasėje, kol nuskambės 
skambutis. 

Mano bendravimas su vadovėliais taip pat tampa sporadiš- 
kas. Dabar traukia tiek daug kitų dalykų. Nėra laiko sėdėti na- 
muose. Apie ką aš ir pranešu motinai. 

Ir kurgi susiruošei? 

Į lauką. 

Kur į lauką? 

Tiesiog į lauką. 

Bet mes valgysim vakarienę... 

Aš paskui pavalgysiu, mama. 

Nes man reikia... į lauką. Lauke, suprantama, jokio veiks- 
mo. Šutvė trinasi aplink dešrų kioskelį prie Pildamo viaduko, 
kur mes kemšam dešrainius su pomidorų padažu po penkias- 

dešimt erių, cizai parduodami po vieną, o mūsų tėvai negali 
užklupti mūsų, stovinčių ir traukiančių dūmą. Vienintelis da- 
lykas, kurio čia į valias, yra lietus. Juk, po paraliais, ruduo, vėjo 
šuorai ir audros, snargliai ir infekcijos — nes tie boots*, kuriuos 
pagaliau pavyko išverkti, yra su netikusiu odiniu padu ir geria 
vandenį it suskeldėjęs luotas. O ką jau ten šildo. 

Motina iš paskutiniųjų sirgo už aulinukus su pamušalu, nes 
žinojo, kad boots reiškia nuolatinį šešis mėnesius trunkantį per- 
šalimą, tačiau užsispyrėlis sūnus turi susiprotėti pats. Ji nusi- 
leido, pasirinkdama nubrėžti ribą ties odine striuke iki juos- 
mens ir šlapimo pūslės uždegimu, juk kažkoks saikas turi būti, 
ir jai nepatinka, kad jis lekia „į lauką“, bet jis paauglys, o pa- 
auglystėje neįmanoma pažaboti nei greitai augančių kūno da- 
lių, nei lūžtančio balso anei nenamisėdiškumo, taigi motina ne- 
protestuoja, jai tai jau pažįstama, ji pašildo vakarienę, kai jis 
parklysta po keleto valandų. 

Tačiau Monikai nėra taip lengva susitaikyti su „palaidu“ 
mažylio gyvenimu. Monikai, pradėjusiai persirenginėti nakti- 
nius ir chalatą vonioje (ryte pasigriebia su savimi pakabą su 
drabužiais, palenda po dušu, praveria plyšelį ir išleidžia garų 
debesėlį, šaukdama motinai, kad toji atneštų, ko trūksta). Iš- 
ėjusi ji atsistoja prie lovos. 

Tau derėtų būti namuose šiek tiek dažniau. 

Tavęs irgi nebūna. 

Kai buvau tavo amžiaus, būdavau. 

Na, tuomet aš tikriausiai brandesnis nei tu. 

Monika subaltakiuoja akimis, nusivilkusi pakabina chalatą 


* Auliniai batai (angl.). 

ant kablio už durų, pasiima nuo lentynos Editos Siodergran* 
tomelį ir atsigula, paskaito dvi minutes, padaro pertraukėlę. 

Ar nepastebi, kad motina liūdi, kad tavęs vis nėra. 

Tikrai? 

Kai Folkė atvažiuos, turėsi dažniau būti namuose. Dėl mo- 
tinos. 

Bet jis juk visuomet čia! 

Taip, Folkė rudenį čia dažnas lankytojas. Jis ir motina sek- 
madieniais vyksta pasivažinėti į kaimą, užkremta kokioj nors 
karčemoj arba vakare eina į barą, netgi jei motina vis dar tebe- 
mano, kad tai „nebūtina“, o dar jis kartu su ja nuvažiavo ap- 
žiūrėti buto. Folkė kuria planus, motina klausosi ir, kai manojį 
nuėjus per toli, atmeta, kaip tąsyk, kai jis pasiūlė, kad jiedu žie- 
mą kokiai savaitei nuvažiuotų į Kanarų salas - mat būti palik- 
tas vienas aš nesu pakankamai suaugęs, o Monikai nereikia už- 
krauti atsakomybės. 

O gal savaitgalis Halmstade? 

Halmstade? Kur jau kur, o ten aš nenoriu. 

Nes motina neturi jokio noro važiuoti į miestą, kur gyvena 
jo buvusi šeima. 

Spalį iš Udevalos niekas neskambina, niekas neskambina ir 
lapkritį anei gruodį. Motina užkirto tam kelią paskambinusi ir 
pranešusi, kad mes šiais metais Kalėdas švęsime namuose. Ji ir 
juos pakviečia, žinodama, kad šie atsisakys, ir pradeda ruoštis. 

O ką padovanosi Folkei? Jis tau dovanoja tokius puikius 
daiktus. 

Mama, iki Kalėdų dar toli! 


* Edith Sodergran - švedų poetė. 

Nea, dabar jau greitai! 

Tokių niekų nesiklausoma, nes visi mėnesiai yra vienodai 
neperprantamai ilgi, ypač rudenį - išskyrus tą, prieš Kalėdas, 
kuris liuokteli: atsiguli miegoti lapkričio vidury, o pabundi įpu- 
sėjus adventui, atsikeli - ir staiga Liucijos šventė* jau praeitis. 
Įleki į virtuvę. 

Aš turiu ką nors nupirkti Monikai ir Folkei! 

Motina žinojo, kad taip bus, motina žino viską. 

Aš nupirkau dovanų nuo tavęs. 

Šit kaip, - sakai susigėdęs. - O ko pati norėtum? 

Kvailystė. Jau man tai tikrai nieko nedovanok. Taupyk savo 
pinigus. 

Bet ko nors tau juk reikia? 

Ir ko gi? 

Motina, laikydama paštetą, pasiruošusį keliauti į orkaitę, pa- 
suka šios rankenėle. 

Gali ką nors padaryti savo rankomis, - pasiūlo ji. Kaip tą 
nuostabų padėkliuką su plastmasiniais karoliukais. 

Dead end**. Tarsi motina nenusiviltų, jeigu jai tektų sėdėti 
Kalėdų išvakarėse tuščiomis rankomis. Aš perklausiu po die- 
nos ir gaunu atsakymą, kad nesirūpinčiau - ir vienintelis daly- 
kas, kurį šis atsakymas sukelia, yra kaip tik rūpestis, nerimas, 
nes kad ir ką daryčiau, vis tiek bus negerai. Dviprasmybės. Per 
Kalėdas privalai dovanoti - visiems, išskyrus motiną, kuri la- 
biausiai to nusipelno. Čia jai pasitaiko proga sulaukti lašelyčio 
garbingo įvertinimo, deficitinės prekės švediškos šeimos idilėje, 


* Švenčiama gruodžio 13 d. 
** Akligatvis (angl.). 

oji iškelia savęs atsižadėjimo vėliavą. (Taip galvoji, kol pats 
nesusilauki vaikų, ir tada vienintelis trokštamiausias dalykas 
yra kiek ilgėliau pabūti su jais. Taip, motina ir tai žino.) 

Paštetas įvelkamas į aliuminio foliją ir pastatomas balkone. 
Motina kuičiasi virtuvėje kiaurus vakarus, ruošia uogienę ir sil- 
ke, uždarus, močiutės receptas, dievai žino, ko ji pridarys, ji 
pridarys visko, išskyrus kumpį, jį atsiveš Folkė iš jam žinomo 
ūkio Smolande, kuriame nelegaliai parduodami sultingiausi įsi- 
vaizduojami. 

Monika pargrįžta iš skautų. Ji užsuka į virtuvę: 

Tu niekada nepavargsti? 

Motina numoja į klausimą: 

Šiais metais galėsiu būti namuose ir ilsėtis per visas šventes. 


TO PRADŽIA - SEPTINTAS DEŠIMTMETIS, kai Švedi- 
jos tekstilės įmonės dėl sumažintų transporto išlaidų gali ati- 
daryti fabrikus užsienyje, Suomijoje, Portugalijoje, šalyse, ku- 
riose mažas darbo užmokestis, vėliau ima gaminti trečiojo pa- 
saulio šalys. Švedijoje - mažiausi pasaulyje importo mokesčiai, 
plūsteli pusnys konkurencingų paltų, apatinių kelnaičių ir pi- 
gių kojinių, valstybės pinigai plaukia į tekstilės pramonę - Ko- 
jinių agentūra 70*. 

Aštunto dešimtmečio priešaušryje AB Švedijos jungtiniai tri- 
ko transformuojasi į Eiserį, koncerną, kurio pusę akcijų atsirie- 


* Kojinių agentūra 70 - perfrazuota iš Stalverk 70 - t. y. Plieno agentūra 70; tuo 
metu Švedijoje prasidėjo nepaprastai spartūs industrializacijos procesai. 

kia ūkio ministras, po kelerių metų Valstybinė įmonė perima 
visą Eiserį. Vėliau valstybė vadinamaisiais restruktūrizacijos- 
racionalizacijos sumetimais įsigyja dar daugiau, įskaitant ir ke- 
letą bankrutavusių tekstilės įmonių, tarp jų ir Kojinę. Gamyba 
automatizuojama. Gamyklos uždaromos, pirmiausia mažosios, 
paskui vis didesnės. Darbuotojai krinta iš tekstilės pramonės it 
Kalėdų eglutės spygliai sausy. Kojinė — didžiausia šios šakos 
atstovė Šiaurės šalyse, vykdo plėtrą, ataskaitose demonstruoja 
tvirtą pelningumą, ir visa plonų moteriškų kojinių gamyba su- 
koncentruojama Malmėje, o kita gamyba perkeliama į Burosą. 
Tačiau Eiseris apiplėšia įmonę, teisiniu ir buhalteriniu-techni- 
niu požiūriu tai įvyksta nepriekaištingai - išparceliuotų sandė- 
lio atsargų, tapusių įnašu į koncerną, ir fonduose sukaupto pel- 
no, perduodamo motininei įmonei, pavidalu - mokumas krin- 
ta, viskas parikiuota direktoriaus, anot kurio „gyvenimas 
atsiskleidžia visu gražumu tuomet, kai apninka rūpesčiai“ ir, 
kadangi maždaug 9076 tekstilės pramonės darbuotojų yra mo- 
terys, patrankų mėsa, tai sutrumpinti procesą — vieni niekai. 
Taigi, kai dėl nepastovios konjunktūros, bendro nuosmukio, 
padidėjusios tarptautinės konkurencijos, vis mažesnės veiklos 
apimties, per didelių gamybos kaštų, mažėjančios pėdkelnių 
rinkos, veikiamos džinsų ir laisvalaikio drabužių mados, dėl 
visko, ką koncerno vadovybės didžiagerkliai sugebėjo išmąs- 
tyti savo formuluotėms apsiūti, Kojinė privalo personalo skai- 
čių pritaikyti prie poreikių, atsižvelgdama į vyraujančią paklau- 
są ir tikėtiną būsimo pardavimo apimtį, t. y. turi atleisti iš dar- 
bo, išspirti, iššveisti, ištrenkti, išmesti į gatvę, you name it* — 


* Ir dar daug (išvardijus keletą) (angl.). 

moteris, praleidusi begalę tarškiančių metų prie siuvimo maši- 
nos,bet pramoniniam naudojimui menkai pritaikyta pečių juos- 
ta, atsiduria pirmosiose gretose. 

Ką dabar darysi? - klausia Monika. 

O motina pro sukąstus dantis: 

Iš kur man žinoti? Man ką tik apie tai pranešė. Vienintelis 
dalykas, kurį pasakė — kad liksime tol, kol viską suderės ligi 
galo. 

Ir kada tai įvyks? 

Aš nežinau, Monika! Gali užtrukti. Aš nebenoriu dabar apie 
tai kalbėti. Motina atsisėda su kryžiažodžiu rankose, atsargiai, 
nes viskas išblizginta ir tviska, kaip visada, bet dabar ypač iš- 
čiustyta, ir ji nenori girdėti apie atleidimą ir ateitį, kol nepasi- 
rodė Folkė, tai dalykas, kurį mes turime spręsti sykiu, susėsti 
vieną vakarą ir aptarti - pasitarimai, svarstymai - surasti spren- 
dimą, tačiau Folkė vėluoja, neatvyksta žadėtąją dieną, neskam- 
bina, nuo ko motinos nerimas nemąžta, kas nors galėjo nutikti 
pakeliui iš Osterjotlando, tas klastingas, nepastovus Smolando 
plynaukštės klimatas, ir nestovi jis tenai su kumpiu po pažas- 
čia kitą dieną, užtai paskambina, atsiliepiu aš ir, prieš pasigirs- 
tant pokalbis-tuoj-nutrūks signalui ir linijai mirštant, jis tespė- 
ja išspausti tik tai, kad užgaišo. 

Šią žinią Motina sutinka ramiai. Kūčių išvakarėse Monikai 
prieš savo valią tenka likti namuose, kad būtų kam priimti Fol- 
kę, kai šis parsiras, o mes abu su motina važiuojame į Johanes- 
gordeną ką tik nuvalytais keliais, apkraštuotais žaižaruojan- 
Čiais vėpūtiniais, ir saulė lyg žemai karantis mandarinas dan- 
guje, blyškiame it stikliukas, kokie randami pajūryje, ir Sveiks 
pakeleivi! per radiją - pranešimai apie kelių dangos būklę bei 

interviu iš kelkraščio. Močiutė pati nepajėgia nukeliauti į Ude- 
valą, o Leifas „neturi laiko“ jos atsivežti. Močiutė prigrūda auto- 
mobilį savo paketų ir kelioninių krepšių, pusė rakandų sukam- 
šoma aplinkui mane ant galinės sėdynės. Kelionė namo, kurios 
monotonija susideda iš to, kad motina teisina Kojinę močiutei: 

Kas bus su tavimi, Bodile. Jie išmes tave į gatvę. 

Taip nebus, motin. Viskas susitvarkys. 

Taip, nesuprantu. Tave, tokią darbščią. 

Ne tai svarbu... Jie žiūri kitaip. 

Ar negalėtum pasikalbėti su savo viršininku? Gal jis galėtų 
tau padėti. 

Nesirūpink, mama. Yra kitų darbų. 

Mes grįžtame temstant. Monika viena sėdi ant sofos, pasiki- 
šusi po savimi kojas vilnonėmis kojinėmis, kramto irisus ir 
smaigsto gvazdikėliais apelsinus, kuriuos apraišioja raudono- 
mis netikro šilko juostomis, iš stereo sklinda Bolero. 

Motina, nenusimetusi palto: 

Ar jis skambino? 

Niekas neskambino. 

Atsakymas, kuriuo motinai tenka tenkintis, o močiutei ap- 
sukus ratuką po namus tam, kad konstatuotų, jog čia niekas 
nepasikeitė, nunešus rankšluosčių rinkinį į vonios kambarį ir 
įsitaisius ant sofos šalia Monikos, motina ima dengti stalą va- 
karienei. Ji padeda penkias lėkštes, vieną nuima, persigalvoja 
ir padeda atgal. Įsmeigusi pagalėlį patikrina, ar bulvės išviru- 
sios, nukošia ir palieka puodą nusigaruoti, nutraukia keptuvę 
su mėsos kukuliukais nuo viryklės, ištiesia man garstyčių stik- 
lainį, kad nusukčiau dangtelį, ir, stiklainiui atsidūrus savo vie- 
toje tarp sviesto, duonos, sūrio ir marinuotų burokėlių, esu siun- 

čiamas sušukti „Prašom prie stalo“ į mėliu žaižaruojančią sve- 
tainę. Tuomet suskamba telefonas. Aš sugriebiu telefono rage- 
lį prieškambaryje. Kitame laido gale moteriškas balsas labai 
formaliai teiraujasi Bodilės Kraft ir aš perduodu ragelį moti- 
nai, oji: klausau? nerimasties kupinu balsu. Po to ji nieko ne- 
besako, klausosi, sako: mat kaip? dar gąslesniu balsu ir atsi- 
sėda. Kai iš prieškambario nebesigirdi daugiau nieko, sesė 
nusliuogia nuo sofos su ant kulnų lipančia močiute, lėkdama 
pro televizorių pritildo garsą, motina nusisuka nuo mūsų, po- 
" kalbis trumpas, jo metu ji nedaug ką teprataria, tik užbaigia 
tyliu ačiū ir padeda ragelį. Jos žvilgsnis įkaltas į sieną. Ranką 
tebelaiko ant telefono. 

Močiutė išjudina iš mirties taško: 

Jis neatvyks? 

Jis ir vėl pas juos grįžo. 

Monika: juos? Tuos, Halmstade? 

To ir reikėjo iš jo tikėtis, rėkia močiutė. Ką aš tau sakiau? 

Aš klausiu: 

O kas tokia skambino? 

Motina pakyla, viena ranka remdamasi į telefono stalelį. 

Jo žmona. 

Jo žmona? - kartoja Monika. Ar jis negalėjo paskambinti 
pats? Ir tai viskas, ką ji pasakė, kad jis sugrįžo pas juos? 

Ji taip pat palinkėjo gerų Kalėdų. 

Čia mes galime nesunkiai įsivaizduoti, kad motina, atleista 
ir antrąsyk išduota to paties vyro, užlips ant kamščio, kaip rei- 
kiant kliauks ištisas Kalėdas, po to girsnos per Naujus metus ir 
Tris Karalius, siurbčios iš indaujos, kolei, močiutei grįžus į Jo- 
hanesgordeną, vėl ims pilti į gurklį ir ištisas dienas kirmys na- 


218  AKMENŲ SPARDYTOJAS 


muose, kurstydama savo kaušulį, liulės migloje, pro kurią ne- 
prasiskverbs nei žmogus, nei daiktas, ir leis viskam nueiti taip 
toli, kad kaimynai pajus turį kreiptis į soc. tarnybą, mažėlis bus 
atiduotas į globėjų šeimą, o motiną įgrūs į „džiovyklą“, tačiau 
tai ne scena iš literatūros istorijos ir ne iš kadaise mūsų matyto 
filmo, tai - mano motina, ir, žinoma, jos krūtinėj gumulas, kuris 
susigniaužia taip, kad net nudiegia, tačiau ji negali dėl to su- 
gniužti, motina negali sau leisti savęs gailėtis ir trauktis ji negali, 
ji turi sūnų ir dukterį, kuriais reikia rūpintis, orumą, kurį turi 
išlaikyti, sąskaitas, kurias būtina apmokėti, vakarienę ant ply- 
tos, kurią reikia paduoti, ir Kalėdas, kurias reikia atšvęsti: 

Dabar sėskimės prie stalo. Jūs tikriausiai išbadėję. 

Prieš eidami gultis nei aš, nei Monika nepakabiname koji- 
nės. Mes užgesiname šviesą ir nesišnekučiuojame tamsoje. Aš 
nusisuku į sieną, nelaukdamas kol spragtelės spynos užraktas. 
Ir Kūčios ateina be virpulio kojose, kuris šiaip jau yra joms bū- 
dingas. Aš tebeguliu lovoje, neturiu nė menkiausio noro keltis, 
tačiau kitapus durų girdėti atkimę ilgai dienai balsai, o po ma- 
nimi Monika nusiplėšia antklodę ir pašoka ant kojų. Kartu su 
ja keltis smagiau. 

Mums pasirodžius virtuvėje su pižama ir naktiniais marš- 
kiniais, balsai nutyla. Močiutė makaluoja šaukšteliu puodelyje 
taip, kad kava sūkuriuoja, įmeta keletą gabalėlių cukraus, o mo- 
tina, nesivarginanti priminti apie chalatą: 

Ko norėtumėt? Gausit, ko panorėsit. 

Torto turim? - mėginu aš. 

Torto, nee. Visai pakvaišai. Bet turim ryžių košės, norėtum? 

Ne dabar. 

Tuomet įprastų sumuštinių? 

Motina ištiesia Monikai riekes įdėti į skrudintuve. 

Nelabai yra ko griebtis. Išlaukti. Butas atrodo neregėtai ankš- 
tas. Močiutė žiūri televizorių ir sklaido savaitraščius. Monika 
okupuoja kambarį. Motina kuičiasi virtuvėje. 

Galiu išeiti į lauką? - klausiu jos. 

Motinos, kuri pakedena mano plaukus.. 

Zinoma, jei tik nori. 

Man užsitempus boots ir striukę ji išeina į prieškambarį. 

Neliūdėk, Juhanai. Pamatysi, galiausiai viskas baigsis ge- 
-rai. Tik neužsibūk lauke per ilgai. 

Kur jau ten užsibūsi, jei ir yra kokia diena metuose, kai lau- 
ke neužsibūni, tai būtent Kūčios, apeini ratuką aplink sąvo bu- 
vusią mokyklą, kas toli gražu nepakelia nuotaikos, aplink par- 
duotuves, nuspiri akmenį ir trokšti, kad Folkė pajustų spyrį, 
nuspiri dar vieną, šveiti sunkias sniego gniūžtes į sieną, norė- 
damas, kad jos pataikytų į Folkę, nuverti dviratį ir šokinėji ant 
ratų taip, kad stipinai sulinksta, dėl to aiškiau netampa ir neži- 
nai, ką daryti su visu tuo savyje, kas tūžta, kunkuliuoja, o gal 
nekenčia, ir visgi ne, ir šalta, ir šąli, ir imi nebejausti kojų pirš- 
tų, rankų pirštų, nosies, ir abejoji, ar jau laikas namo, dar ne, 
prasuki pro Alano dešras taip pat tam, kad perskaitytum antraš- 
tes du ir tris kartus, tai neišsklaido minčių, kol galiausiai lei- 
diesi namo pas Kalę, Hakę, ir paiką jautį", kuris tėškiasi subine 
ant širšės, riešutai ir saldėsiai stikliniuose dubenėliuose, tačiau 
jaukumo faktorius - nulis. 

Motina turi paskambinti į Udevalą ir palinkėti linksmų Ka- 
lėdų, priversta išspausti, kad čia vienu vyru mažiau, atsisaky- 


* Čia minimi komiksų personažai. 

mas paskutinę minutę, ne, ir rytoj ne, daugiau niekada, o kaip 
jūs? ar jau išsidalijot dovanas? Jos ausyje — brolis ir, spren- 
džiant iš jos grimasų močiutei, šiais metais jam pavyko išvengti 
Kalėdų senio kaukės ir galėjo anksti užlipti ant degtinaitės 
Eksplorer denio, pakėlė inkarus ir išplaukė į atvirą gražbylys- 
tės farvaterį, o jam pargrįžus į uostą, trumpa pertraukėlė, kai 
motina uždengusi ragelį sušnabžda — Lisbetė! o jos veido iš- 
raiška persimaino, ji vėl perpasakoja tą patį, o iš Udevalos 
pasipila nauja ilga tirada, į kurią motina tarpais įspraudžia 
prislopintą taip ir ne, ir žinau, žinau, maniau, kad šįsyk... ir: 
ir jums linksmų Kalėdų. 

Neklausyk Lisbetės, - sako močiutė. 

Ji mano, kad viskas taip paprasta, - sako motina. 

Juk žinai, kokia ji. Jai irgi nelengva. 

O dabar - dovanos. 

Motina nukreipia savo nedideles pajėgas prie sofos ir po va- 
landėlės erzelio, kas bus Kalėdų senelis, motinai tenka perskai- 
tyti užrašus ant etikečių ir padalyti dovanas, ir visgi tampa tru- 
putį smagiau. 

Ant šitos nieko neparašyta. Ji tavo, Juhanai? 

Aš ant visų parašiau po posmelį. 

Duok, pažiūrėsiu, - sako močiutė. - Atrodo kaip viena 
manųjų. 

Ar nepriklijavai lapelio? 

Aišku, kad priklijavau. 

Močiutė ieško, neranda nieko, kaip tik įprastą vyniojamąjį 
popierių. 

Ar užmiršau užrašyti? 

Bet turi žinoti, kam ji skirta? 

Gal čia tau? Aš nesu tikra. Arba Lisbetei... Monikai, turiu 
galvoje. 

Ar ką nors prisimeni? — sako rūgščiai motina. Ar bent jau 
atsimeni, kas viduje? 

Tai yra... ne... 

Tai gal visi išvyniosim ir pažiūrėsim? 

Monikai ir man tenka atplėšti visus močiutės paketus, tačiau 
ir tai nepadeda, močiutei vis tiek neaišku, ką ir kam ji nupirko. 

Imkit tai, kas patinka, išsprendžia ji šią problemą. Ir tuomet 
-"Monika pradeda kvatoti, ir motina, ir aš, ir močiutė taip pat, ir 
nuostabu kvatoti iš tokios kvailystės, kvatoti taip, kad net sli- 
dinėji ant grindų trūkstančiais viduriais, - užmiršti, ką nupir- 
kai dovanų Kalėdoms! Mes kvatojam taip, kad silkė pašoka ir 
apsiverčia, ir kiekvieną sykį, kai kvatojimas ima atslūgti, mes 
ištraukiam naują daiktą: 

O kam šitas? 

Nežinau, - atsako močiutė gaudydama orą. - Nori? 

Ir kvatojimas įgyja naują pagreitį. Motina juokiasi, kad net 
ašaros trykšta, ir ji priversta švytuoti per skruostus servetėle 
kaip langų valytuvu, mums galiausiai nusiraminus, ašaros vis 
dar matyti, o motina sulanksto vyniojamąjį popierių, kurį vėl 
bus galima panaudoti, sudeda jį į atskirą krūvelę, atsistoja ir 
nusiriša prijuostę: 

Einu prigulsiu valandėlę. 

Dabar? Kas yra, mama? - klausia Monika. 

Aš tik pailsėsiu. Prastai miegojau. Galėtum užkaisti močiu- 
tei kavos. 

Ir motina nueina į savo kambarį, užveria duris, ne ligi galo, 
ne taip, lyg ji atsitvertų ir atsiribotų, ji palieka plyšelį, pakanka- 

mai platų, kad vis dėlto būtų šalia, tačiau niekam neateitų į 
galvą belstis ir įkišti makaulę. 

Po egle guli keturi neliesti paketai. 

Taip, sako močiutė. Puodelis kavos nepakenktų. 


ŠUTVĖ VIS DAR NEIŠSKLIDUSI, netgi jeigu galima įtarti 
atsiradus mažų plyšelių, vieningumui — išbandymų metas da- 
bar, kai visi pasukome skirtingomis kryptimis, pavyzdžiui, Bog- 
dano pastaruoju metu beveik nematom, taip pat ir Sisi, jai vis 
tiek niekados neateitų į galvą apsilankyti tokiame demoralizuo- 
jančiame renginyje kaip mokyklos šokiai. Nes būtent ten mes ir 
susiruošėm, susirinkę prie Pildamo kioskelio, iš kur patraukiam 
toliau į Himlabakeną parke. Ir dėl tos pačios priežasties, dėl ku- 
rios pirmoji šniaukštė nesukemšama už lūpos namuose, savo 
kambaryje, arba pirmoji ciza nesurūkoma pasislėpus, vienatvė- 
je, alkoholis privalo įžygiuoti į areną susitelkusios kuopos aki- 
vaizdoje. Jis priskirtinas tiems dalykams, su kuriais beprasmiš- 
ka užmegzti pažintį vienam, nes tai susiję ne su tuo, ką darai su 
savimi, o su tuo, ką darai kitų akivaizdoje - ir mes tai darome 
susispietę aplink vieną suoliukų pašlaitėje, pasistatę apykaklės 
nuo vėjo šuorų ir purškiančio lietaus. Lasė išbraklina butelį. 

Paragauk šito. 

Kažkas gurkšteli pirmas. 

O! šūdas! kaip šlykštu! 

Aš gurkšteliu antras ir skanu tikrai nėra, tačiau jei geri grei- 
tai, nespėji pajusti skonio. Gurkšteliu darsyk. 

Ramiau. Neišgerk visko. 

Ot cool“, -sako Lasė. - Turim dar penkis butelius. Gurkštelk dar. 

Ne, aš luktelsiu. 

Tai duok ją šen! 

Džeris Viljamas geria - tai geriausiai galima apibūdinti kaip 
atsidavimą, tvirtą troškimą gerokai mauktelėti šildančio gėri- 
mo, entuziazmą, kurį jis tikriausiai būtų galėjęs sutramdyti, jei- 
gu būtų žinojęs, kad jo nuosavas tėtušis nustojo savo naminio 
pienių vyno, laikomo rūsyje, mat Lasė ir Janis nukirpo spyną ir 
nugvelbė visą derlių (kurio pusė be išlygų atiteko Lundbladui). 
Vin du maison 1977, parašyta ant etiketės. Rūšinis vynas. Su glei- 
vinga pliurze, besiplaikstančia butelio dugne. 

Kas čia? 

Tai, nuo ko įkauštama. 

Mitas, tačiau tais metais mes tik mitais ir gyvi, taigi Karina 
išlenkia burnelę, surūkšlėja nosį - ne, fe! - paskui dar kelias, 
prieš perduodama butelį toliau, Osai, kuri prideda jį prie lūpų. 

Gerk gi! 

Išgėriau! Bjauru. 

Matėsi, kad nenurijai. 

Aišku, kad nurijau. 

Karina atsiima butelį, trukteli dar vieną nemažą porciją. 

Siųsk cizą, Lase. 

Gaudyk. 

Marlboro pakelis skriedamas sukasi ore. 

Dabar gurkštelk kaip reikiant, Osa. 

Sakau, kad išgėriau pakankamai! 

Tamsa leidžiasi į parką. Balsai ir cigarečių spingsėjimas, ir 


* Čia - jėga (angl.) 

ratu siunčiamų butelių blykčiojimas. Rolė ateina vėliau, iš tre- 
niruotės, po dušo drėgnais plaukais ir su dezodoranto kvapu, 
Rolė (sužaidęs turnyrą Orhuse, žr. rezultatą: 2:1, 4:2, 0:11, mat 
paskutinę naktį komandos kapitonas atsidūrė pas moteriškę, 
kurią sutiko restorane, vartininkas - cypėje už girtuokliavimą, 
grįžo užbybintomis akimis taksi kaip tik į antrą kėlinį, privėmė 
kepuršę, buvo išneštas: sportas), išmokęs gudrybių plakti kok- 
teilius, dalykiškai suverčia suvenyrinius buteliukus - abrikosų 
brendį, viskį, cointreau*, kiaušinių likerį: viską, kas tik po ranka 
papuola, į Pripsą. Geležinis grogas. Mirtinai skanu. 

Neparagausi, Rogeri? 

Ne, - atsklinda iš Rogerio, kuris trypčioja šiek tiek atokiau 
kartu su Laila, o šios nė klausti neverta. 

Buteliai ir skardinės suka savo ratus nelyginant mintys, ku- 
rios sustingusios ritasi makaulėje: Kiek reikia išgerti, kad pa- 
jaustum? Ir koks bus jausmas? 

Aš mirtinai prisisprogau! 

Tu nieko negėrei. 

Negėriau? Tuomet pažvelk čionai. 

Aš nė šūdo nejaučiu. Ar galima turėti imunitetą alkoholiui? 

Po paraliais, Jani, ar būtinai turi surūkyti visą cigaretę? 

Ko čia primaišei, Role? 

Vadinosi Underberger. Ir dar kažko. 

Žinai, velniškai skanu. 

Nagi, Rogeri, gali paragauti nors lašelį. 

Tačiau Rogeris ragauti nenori anei uostyti gižalo, tebestovi 
nuošaly ir išsiviepęs stebi draugų kvailiojimą. 


* Prabangus moteriškas alkoholinis gėrimas (pranc.). 

Osa nusliūkino prie jo ir Laila: 

Gal jau po truputį trauksim, Karina? 

Trauksim? Kodėl? Mes dar nebaigėm. 

Pirmasis svaigulys, supažindinantis su pirmosiomis tieso- 
mis šiame žanre: visuomet atsiranda kas apgirsta labiausiai, 
kas pablūsta ir patraukia kur akys mato, tiesiai šviesiai į krū- 
mus, kur kartkartėmis pasigirsta lapų šnarėjimas. Personas vi- 
somis keturiomis, drebantis, šniaukrojantis, gerokai primena 
Rogerio tėtušį, kai šis, pusei būsto bendrijos stovint prie lango 
ir stebint, išsikerėplino iš taksi drauge su akordeonistų samiu 
Jokmoksu Joke, tik ne tokia agresyvia judėsena ir pravira bur- 
na. Išjos nepasipila žodžiai, tik nauja čiurkšlė, vandeninga, Per- 
sonas atpylė viską ligi dugno. Jis šliaužioja aplinkui ieškoda- 
mas, į ką įsitverti, ko nors, kas sustabdys besisukantį žemės 
rutulį, aptinka medžio kamieną, kurį apsikabina it vaikas už- 
merktomis akimis ir vis dar pravira burna, sunkiai alsuoda- 
mas - vienintelis ženklas, kad jis dar gyvas, na galbūt dar silp- 
nas inkštimas, aiškiai nėra toks atsparus, kaip manėsi. Janis jį 
papurto: 

Susiimk, kitaip atvesim tavo tėtušį! 

Smart“, Jani. Nereikia didelio savisaugos instinkto, kad su- 
voktum, jog mažiausiai gudragalviška, ką dabar galime pada- 
ryti, tai pakviesti tėtušius.. 

Personas leisgyvis, o jei kuris leisgyvis, kitų pareiga pasirū- 
pinti, kad jis arba ji, nes taip nutinka, oi nutinka, vėl atsistotų 
ant kojų. Man ir Džeriui Viljamui tenka pakelti Personą. Mes 
paramstydami palydim jį prie tvenkinio, kuriame ką tik nutir- 


* Sumanu, protinga (angl.). 

po ledas, ir prilaikome jį, kol šis linkstančiomis kojomis ir iš- 
sprogusiomis akimis susmunka ant akmens ir negrabiai ap- 
siplauna, kliūstelėdamas dvi rieškučias paukščių pridergto van- 
dens ant striukės, kurios priekyje ant krūtinės puikuojasi rudža- 
lis dryžis. Jis trina veidą, šnerkščia, truputį atsigeria, gargaliuoja, 
išpurškia pabalzganijusią čiurkšlę, kosi ir laukan iššoka pasku- 
tinė žalia liekana iš apatinio pilvo stalčiaus. Jis netvirtai atsisto- 
ja, sušlitiniuoja, atgauna pusiausvyrą, ištraukia iš kelnių marš- 
kinėlius ir nusišluosto, stovi ten ant akmens linguojantis, bal- 
tas ir ne perdėm kalbus šlapiais džinsų keliais. Jis spjaudosi, 
iššnypščia nosyje įstrigusį vėmalų likutį. Džeris Viljamas ir aš 
irgi žaviai linguojam, bet mums pasiseka sukratyti smegenų 
ląsteles į vietą, mąstyti blaiviai, atsakomybė, mes stovim kiek- 
vienas ant savo akmens be žado, sustirę ir žvelgiame į pilkai 
vilnonį dangų, po kuriuo viskas vyksta, fontanus tvenkinyje, 
apšviestus įvairiomis spalvomis, purškiančius įvairiais raštais, 
o galjie šiuo metų laiku neveikia, ištuštėjusias gatves tolumoje 
už kaštonų alėjos, šviečiančius ligoninės langus, palatas su šil- 
tomis lovomis, ir ką mes dabar patiriame, ar tai ir reiškia su- 
bręsti, ar tai ir reiškia suaugti, visai ne tai, ko tikėjomės. Senti 
šalta ir neskanu. 

Džeris Viljamas nusviedžia savo nuorūką į vandenį sudėjęs 
pirštus spagečių vesterno* estetikai būdingu būdu: 

Tau reikia namo. 

Persono žvilgsnis taip pat virš tvenkinio, lietus liovėsi, spok- 
so į seną vandens bokštą ant kalvelės kitoje pusėje, lyg būtų 
užsikirtes. 


* Taip vadinami šeštojo dešimtmečio vidury italų kino studijose sukurti vesternai. 

Nusigausi namo pats? 

Aštimpteliu jį - Mums tave palydėti? - tačiau Personas prie- 
šinasi nepaleisdamas iš akių bokšto. 

Einam! 

Cape Kennedy*! - pratrūksta Personas. — Sojuz! 

Liaukis. 

Sojuz! - Personas išleidžia garsą, kuris turėtų priminti nuo 
žemės kylančią raketą, purškiančią liepsnas, tačiau take off“* ap- 
siriboja gargaliavimu ir apsiseilėjimu. — Sojuz! 

Džeris Viljamas ir aš leidžiamės iš ten, tačiau vaikinuko, sto- 
vinčio ir klykiančio rusiško erdvėlaivio pavadinimą tiesiai į tuš- 
tumą, negalima palikti vieno ir taip pat negalima jo įboginti 
namo kuriam nors jo tėvų. Tenka pasiimti jį su savimi. 

Vynas baigėsi. Osa ir Laila dingo. Lasė klausia: 

Jam viskas gerai? 

Jam šakės. Jei budės Einšteinas, jis nejeis. 

O kodėl gi? - klausia Janis. 

Jis prisisiurbęs kaip šikna, negi nesupranti? 

Tuomet teks eit į kiną, - pasiūlo Džeris Viljamas. - Gal kas 
zino, ką rodo? 

Taksistą, - sako Karina. - Robertas Deniro. 

Ir mes nusprendžiame, jog, Personui esant tokios būklės, 
belieka Taksistas, taigi pradedame eiti. Visi, išskyrus Lasę. 

Tegu kaltina pats save. Mes įeisim. 

Juk negalime palikti Persono čia? 

Betgi, po velnių! 


* Turimas omeny Kenedžio iškyšulio kosminis centras. 
** Pakilimas (apie raketą) (angl.). 

Lasė dairosi į mus. Nesulaukia jokio pritarimo. 

Rogeri, juk tu eisi į šokius? 

Ne. Aš su tais, kur į kiną. 

Lasė vėl nusikeikia, tebesėdi ant suolelio ir žiūri į mus, trau- 
kiančius į miestą, paskui prisiveja. Personas stypčioja už mū- 
sų, jam prireikia nemažai erdvės manevrams, vis užbliauda- 
mas Sojuz!, per ligoninės teritoriją ir Rodmano gatve iki Sand- 
rew Pietinėje Fostado gatvėje, kur visi sustoja it įbesti. Nes 
kažkuris turi nupirkti bilietus visai gaujai, tas, kurį galima įsi- 
vaizduoti esant penkiolikos. Kol mes pasitempiame, Rolei stai- 
ga nušvinta: 

Personai, prisipažink, juk tu pritvirtinai vėliavėles. 

Nes tai ir paliko misterija - kuris viela prisuko „komunistų 
vėliavėles“ ant eglutės. Buvo įnirtingai spėliojama, kuris ne- 
pastebėtas jas padirbo ir papuošė jomis eglutę. Mergaitės tuč- 
tuojau atkrito, vėliau atmetinėjimas tęsėsi, kol liko nedidelė gru- 
pelė pagrįstai įtariamų — mes patys, tai turėtų būti vienas iš 
mūsų šutvės, tai ne pašalinio darbelis, o kurio nors, mokančio 
laikyti srėbtuvę, ir kuriam aišku kaip dieną, kad žygdarbis, neiš- 
keliamas į dienos šviesą, bėgant laikui vis didėja. Taigi niekas 
jo neprisiima, nors mes įsitikinę, kad tai Personas. Dabar tinka- 
ma proga išspausti iš jo tiesą. 

Juk tai tavo darbas, Personai. 

Personas pakibęs ant reklaminės kino teatro iškabos. Jis iš- 
spaudžia iš savęs neaiškų: 

Jokiais būdais. 

Pripažink. Tu jas ten pritvirtinai. 

Aiškiai ir suprantamai šįsyk: 

Tavo ausys užkimštos šūdu? Sakau gi, kad ne aš! 

Aišku, kad tu. Mes tai žinom. 

Liaukitės, vaikinai. 

Šešios poros akių sužiūra į Rogerį - su vilko šypsniu mar- 
mūzės viduryje: 

Nemaniau, kad Palinas išdrįs parodyti į mane. 


TAČIAU VISŲ KEISČIAUSIA - KARINA. Ji vienintelė 
mergaitė, ištvėrusi iki he bitter end*, tačiau kalbant apie mokslą 
ji, rodos, gęsta, ji sumani, jai sekasi - tačiau nusprendžia išlipti, 
ji pereina iš sustiprintos klasės į bendrą anglų ir matiekos. 

Siaubingai nuobodu - absoliučiai, skundžiasi ji, kai mes, 
perskėlus klasę pusiau, per chemiją atsiduriame greta. Visur 
tas pats šūdas. 

Jo? - sakau aš, kuriam patinka laboratoriniai ir neblogai se- 
kasi matieka. 

O Karina pasinėrusi į filosofinius klausimus. 

Kada, manai, mums to prireiks? Ką formulės turi bendro su 
gyvenimu? Kodėl mes nieko nesimokome apie tikrovę? 

Tačiau, jeigu tu būsi chemikė... 

Apie kątu kalbi? Kažkas turi įvykti! 

Bet juk kažkas vyksta kiekvieną dieną, - bandau aš. 

A, viskas taip... saikinga. Aš noriu action**! 

Šit kaip, tai gal einam kartu pas mane? 

Tau ne visi namie? Jau geriau nusišausiu. Pradėk. 


* Paties galo (angl.). 
** Veiksmo (angl.). 

Jei pasirūpinsi degikliu, aš palaikysiu magnį? 

Tu kaip nori, o aš neketinu daryti jokių eksperimentų. 

Ir Karina nieko nedaro, ima kruopščiai bėgioti iš pamokų, 
taip kruopščiai, kad pakviečiama pokalbio su rektoriumi, tai 
nieko nepakeičia — po toji sugriebia įvykių badą už ragų, stai- 
ga moka visus periodinius cheminius elementus atmintinai, 
rašo penketams ir vėl pereina į sustiprintą, prieštaraudama 
bet kokiai logikai, kaip turi elgtis asmuo, kuriam žemė slysta 
iš po kojų. 

Suprasti ją nėra visiškai paprasta, šiek tiek vienišė, neranda 
savo vietos, ji yra šutvėje, tačiau visgi ir ne, labiau žiūrovė nei 
dalyvė, o gal jai sunku įsprausti gyvenimą /arger than life į savo 
smulkutį kūną. Ji nėra tipas, įsitaisantis centre, sušaukiantis mi- 
nią ir priverčiantis pasaulį suktis. 

Ne, Karina laikosi nuošalėje, tarpais ji trinasi su Osa ir Laila, 
tačiau jos jai per soft*. Ji puola pankuoti, praduria šešias skyles 
kiekvienoje ausyje, dvi skruoste, užkemša jas žiogeliais ir gran- 
dinėmis ir būgnija pirmojoje Sisi mergaičių grupėje Silvija 's Bit- 
ches** (kur Sisi groja bosine gitara pasivadinusi Cissi Piss***), 
dunksi į būgnų odas, kol tiek jos, tiek ji pasiduoda dėl gryniau- 
sio išsekimo. 

Tai nebepankuosi, Karina? 

Ai, jie tik depresiją varo. 

Tamsus it naktis pankų požiūris į gyvenimą ne jai, o c00l 
pupos rūkomajame nenori turėti su ja nieko bendro nuo tada, 


* Švelnios (angl.). 
** Silvijos kalės. 
*** Sisi šlapimas. 

kai ji įsidarbino reportere Bengto Fahlstromo Vaikų žurnale, bu- 
vo parodyta per teliką reportaže apie mokyklų reformą. Karina 
per daug maištinga namisėdoms, per daug džiaugsminga depre- 
syviosioms, per daug protinga automobilistų pupcėms, per daug 
mergaitiška, kad būtų tik su mumis, berniukais. Tai kurgi jai dė- 
tis, jei ji netrokšta vienatvės - skambinti į duris medicinos seselei 
per kiekvienus mielus pietus, sėdėti ant gulto ir išsikalbėti ar 
paduoti skelbimą, jog nori susirašinėti, susirasti hobį, įsirašyti į 
būrelį, kaip antai tapybos ant porceliano arba rankinio? Karina 
ne iš tų, kurioms nuolat reikia užuojautos, ji neturi kantrybės 
bėgioti ir tikrinti pašto dėžutę, ar bus įkritęs koks laiškas iš Ka- 
resuando* arba Kuala Lampuro, ji nėra ramiai sėdinti krapštu- 
kė arba pamišusi sportininkė. Ji privalo susirasti kompaniją, 
kur galėtų sulaukti action - tą ir padaro - susiranda tam tikrą 
kompaniją koridoriaus šutvėje, nes aplink medinius suolus, ga- 
liorkoje, telpa ir keli kiti pasimetėliai, neklasifikuojamieji, neži- 
nantys, kur dingti, sunkiai besiskinantys kelią į paauglystę. 

Jie įeina į nepilnamečiams draudžiamus filmus, įeina į Klu- 
bą 54 ir šoka (nors šokti tai jie nešoka) ir važiuoja į Kopenhagą. 
Kaip tik po tokio apsilankymo Lasė išpyškina: 

Kad būtumėt matę Kariną praėjusį šeštadienį! 

Kitaip negu aš, Lasė važiavo kartu, manes juk niekada nėra, 
kai kas nors vyksta, todėl geriau, kad jis, stebėjęs dramą iš par- 
terio priekio, papasakotų savais žodžiais. Take it**, Lase! 

„Ryte plaukėm keltu į Kopenhagą, kiekvienas nusipirkom 
šešių skardinių pakuotę Elefanto alaus toje parduotuvėlėje rū- 


* Nuošalus Švedijos pakraštys. 
** Čia - dabar pasakok tu (angl.). 

syje, ant kampo, kai išlipi į krantą, ir išgėrėme Nytorgete, jo, 
juk viskas buvo uždaryta, jo, ne visus išgėrėm, bet beveik, nes 
kelis pasiėmėm su savimi vėliau į atrakcionų parką, vairavom 
radiobangomis valdomus automobilius ir važinėjom linksmai- 
siais kalniukais, o Olenas taip bliūvavo, kad faras jį supakavo. 
Karina? Taip, ateis ir jos eilė, ramiau. Taigi įsitaisėme parke, 
atrodo, vadinosi Felado parkas, suvaikščiojom ir nusipirkom 
daugiau Elefantų, o Lundbladas - Gameldansk degtinės, velniš- 
kai gera, skonis kaip vaistų nuo peršalimo, buvo saulėta, ra- 
miai sau sėdėjom, gėrėm ir traukėm hašiuką, Karina velniškai 
įkaito, Kriauklė irgi, jam atsistojo ir jis ėmė prie jos kabinėtis, o 
ji, jo, lyg niekur nieko sugulė jie ten žolėje priešais mus, nusi- 
movė kelnes ir jis ėmė šikna mostaguoti ore - “ 

Okei, ačiū Lase, pakaks. Betgi su Kriaukle? Spuogais nusė- 
tu devintoku, prastos laikysenos ir šalia viena kitos sutupdyto- 
mis akimis, kuris niekada nėra prataręs nė žodžio - staiga jis 
local hero*, padaro žaibišką karjerą iš savo autsaiderio padėties, 
dark horse**, kuris per savaitgalį tampa įžymybe, tas, kuris pa- 
darė tai. 

Staiga jis sėdi šalia Lundblado, truputį drovus, kai apie tai 
užeina kalba, neįpratęs būti centrine figūra. 

O Karina atsisako gėdytis: 

Aš per daug išgėriau, ir ką? 

Bet kaip buvo? 

Aš neprisimenu. Buvau tokia girta. 

Voliojama koridoriuose istorija persimaino, kad viename iš 


* Vietinis didvyris (angl.). 
** Nežinomas arklys (lenktynėse) (angl). 

paskutinių leidimų papasakotų apie tai, kaip Karina gulėjo žo- 
lėje apnuoginta papilve ir švokštė: paimk mane! paimk mane! 
visas Norebras girdėjo - šlapios berniukiškos svajonės, parem- 
tos skaitytojų laiškų proza iš pornografinio žurnalo FIB aktuali- 
jos*. Maždaug tuo pat metu savo kelionę pradeda nauja istori- 
ja, istorija, kurią Karina patvirtina: 

Taip, aš laukiuosi. 

Kriauklė nebe toks karingas gavęs šią žinią. Vypsnys tuč- 
tuojau nusitrina, o karžygio aura užgęsta. Jis deda į kojas, ne- 
"abejotinai darsyk apsuka ratuką mieste ir tik po to išblyškęs ir 
virpančiomis kinkomis velkasi namo pateikti siurprizo. Kari- 
na, priešingai, atrodo nerūpestinga, ji tokia kaip paprastai, kad 
ir ką tai reikštų jos atveju, tačiau dabar viskas tapo taip priva- 
tu, jog mes jos nieko nebeklausinėjame, tai tik jos business**, bet 
užklausiam Osos, neturinčios tokio privatumo pojūčio, kuriai 
prieinama informacija ir atgyja tuomet, kai prožektoriaus švie- 
sos pluoštelis užkabina ją, Osą, galinčią papasakoti: 

Karina darysis abortą. Kriauklės tėvai eis į namus pas Kari- 
nos tėvus apie tai pasikalbėti. 

Su Karina ir Kriaukle? 

Žinoma, kad ir jie ten bus, juk šnekėsis apie juos! 

Karina net ir į tai reaguoja šaltakraujiškai. Apsimeta, lyg nie- 
ko nebūtų įvykę. Ji nesirodo keletą dienų, sugrįžta — vis dar 
kaip visada. 

Ir kaip? 

Kas kaip? 


* FIB-aktuellt - pornografinis žurnalas. 
** Reikalas (angl.). 

Na, abortas. 

Tavęs niekada neoperavo? 

Operavo. 

Tai ko tada klausinėji? 

Nesėdi, žinoma, valgykloje prie to paties stalo su Kriaukle, 
visiškai su juo nekalba. Kriauklė - sugrįžęs atgal į savo paša- 
lius, patyręs savo penkiolika minučių šlovės jauname amžiuje, 
dabar jis vėl ritasi į nežinią, bet jeigu jis kada nors pagalvoja 
apie tuos laikus, o aš galvą guldau, kad taip ir yra, taip pat 
prisimena, jog atsikratė savo pravardės, įgydamas naują. 

Tėtušis. 

Tačiau Karina vėl dingsta ir nesirodo likusią trimestro dalį 
ir kai vienas iš mūsų — aš - klasės išrenkamas pasiteirauti Gu- 
nelės Kulander, kur ji pasidėjo, gauname nerišlų atsakymą, kad 
ji „vejasi“. Pasitaiko pamatyti ją namų kieme kartu su motina, 
jos ilgai vaikštinėja, susikibusios rankom, Karina nusikirpusi. 
Kitoje vasaros atostogų pusėje ji sugrįžta, tačiau grįžta ne seno- 
ji Karina, o Karina su didžiuliais megztiniais, besilaikanti ato- 
kiai, praleidžianti ilgąsias pertraukas, pietus ir langus tarp pa- 
mokų mokyklos bibliotekoje, kad vieną vakarą netikėtai vėl pri- 
sidėtų prie kioskelio šutvės arba pasirodytų vakarėlyje ir be 
saiko pliumpintų alkoholį; keistas švytuoklės judesys tarp mąs- 
laus intelekto ir pasiutvėjiškos lėkti-kur-akys-mato-eutforijos, 
o tas atvirumas, dėl kurio ji, beje, per visą vidurinę išvengė pra- 
vardės, dingęs. Karina skolinasi knygas ir greitai pereina prie 
sunkiosios artilerijos, sėdi koridoriaus kampe skaitydama He- 
sę ir Sandemosę*, vardai, kurių lig tol nebuvome girdėję, ir ka- 


* Aksel Sandemose - garsus danų rašytojas. 

dangi į mūsų neišmanymą su panieka žvelgia būtent Karina, 
mūsų įsitikinimas, kad esame teisingame kelyje, susvyruoja. 
Ar Rokis Balboa skaitytų Stepių vilką? Karina nešiojasi užrašų 
knygelę, ji rašo, rašo rašinius, verčiančius švedų kalbos moky- 
toją džiūgauti, palieka mokyklą su apvaliu švedų kalbos pen- 
ketu, o gimnazijoje jos nuotrauka atsiduria laikraštyje, jai lai- 
mėjus rašinių konkursą ir atsiėmus prizą, kurį įteikė Džiakesas 
Virupas*. Tik vienąsyk, mums vėl susidūrus vakarėlyje viloje 
Belviu, kur neįmanoma jos nepastebėti — su siuvinėta, balta, 
- prasegta palaidine, tokia, kokią dėvėdavo Hanė, karolių raiz- 
galais, raištuotais sandalais ir sruogelėmis dažytais pečius sie- 
kiančiais plaukais, out of fashion** tiek, kiek apskritai įmanoma, 
priedo rūkanti cigariles, rankovės atraitotos, rankos žemiau al- 
kūnių nusėtos plonais odiniais dirželiais ir Roskildės raište- 
liais***; kai ji pakelia rankas norėdama mane apkabinti, ant vie- 
no riešų suboluoja du ploni balti randai. 


KUR DINGO JORGENAS? - klausia motina Monikos, nes 
jau senokai jis sėdėjo pas mus kasydamasis savo pasmakrę, o 
motina juk nori, kad Monika turėtų daug draugų. - Jūs nesusi- 
pykot? 

Kodėl turėtumėm? Tiesiog jis toks vaikiškas. 

Tai jūs nebedraugaujat, kaip sakoma? 

Mama! Aš nenoriu su juo draugauti. Jis ateidavo pagalbos. 


* Jasąues Werup - Malmėje gimęs garsus švedų muzikantas, poetas, scenaristas. 
** Išėjusi iš mados (angl). 


*** Danijoje vykstančio pasaulyje garsaus muzikos festivalio suvenyras. 

Monikai paskutinis trimestras, taigi negali tampyti balasto, 
skautus ji taip pat užmetė, po pusmečio toliau vadovauti buvo 
neįmanoma. Ir, Jorgenui iškritus iš žaidimo, Hanė vėl dažniau 
svečiuojasi. Hanė, kuri pagal viešųjų darbų programą dirba au- 
tizmu sergančios mergaitės asmenine asistente Siovdeborgo glo- 
bos namuose ir turi nuosavą butą, tačiau ten jų nė kvapo, jos 
kaip visada sėdi mūsų virtuvėje ir geria arbatą, motina irgi ten, 
o ir aš, kad jau taip, kartais klausausi Monikos, planuojančios 
išleistuves ir norinčios iš motinos pinigų studentiškai kepurai- 
tei pirkti. 

Studentiškai kepuraitei! - pratrūksta Hanė. - Juk neketini 
dėvėti studentiškos kepuraitės? 

Kodėl gi ne? 

Tu vienintelė... Praeitais metais tu pritarei, kad jos nereikia. 

Tikrai? Tai gal man ir nešvęsti? 

Nee. 

Tačiau dabar aš švesiu. 

O motina sako: 

Taip, surengsim šventę, kad galėtų apsilankyti giminaičiai 
ir tavo draugai. 

Monika užverčia į dangų akis, nes kas gi trokšta čia matyti 
Udevalą, ji nusiteikė kitokiai šventei, tačiau mes žinom, kad 
turi būti taip, kaip sako motina. O Hanė klausia: 

Ar ir baltą suknele vilkėsi? 

Taip, savaime suprantama. 

Anksčiau tu kitaip kalbėjai. 

Na, tuomet aš tikriausiai persigalvojau. 

Tuomet tu veidmainė! 

Hanė vis dar žemės spalvų apdarais su trupučiu violetinio 

ir afganiškais kailinukais, lygiai taip pat ji visą likusį gyvenimą 
neišsižadės ir savo idealų, galbūt, jos nūdienai ėmus slysti į 
dešinę, dar tvirčiau įtikės, sugniaužtas kumštis ir skrajutės, In- 
diska parduotuvė ir padėvėti rūbai iš Myrorna*, ne - Europos 
Sąjungai, automatiškai ir tilto statybos** priešininkė, Hanė ne- 
puls pankuoti, ji nepasiduos treningų madai, devinto dešimt- 
mečio kvailiojimai nepadarys jai jokios žalos, mada, ateisianti 
kartu su britų popmuzikos sugrįžimu***, taip pat praslinks pro 
ją be pėdsakų, kaip ir nostalgijos banga su Sinatra, trumputė- 
mis kokteilių suknutėmis ir bohemiška elegancija; vienintelis 
kartas, kai Hanei atsitiktinai pavyks pataikyti į koją su laiku — 
tai aštunto dešimtmečio retro, ir galiu prisiekti, kad ji stovi pa- 
čiame priekyje, spragsi pirštais ir siūbuoja klubais, kai Blo To- 
get**** surengia savo apgailėtiną revival tour*****, nes pats dra- 
matiškiausias pokytis Hanės gyvenime - už lūpos kemšamo 
tabako pasirodymas pakučiuose. Užsilikusi hipė, mestelėtų ku- 
ris nesusimąstęs. Ji turi įsitikinimus - tvirtinu aš. Kitaip negu 
mes visi, kurie įtraukiami į bėgiojimo isteriją, rožinę madą, ultra- 
marino madą, šią pakeičiančią pastelinių spalvų madą su į vir- 
šų supurkštais plaukais, švarkais ligi juosmens ir petukais, pla- 
čiais kaip lėktuvų angarai, tais laikais, devintame dešimtmety- 
je, kai akcijų kainos šokteli, o mes su Helena susitinkame 
poegzamininiame šurmulyje Malmės studentų sąjungoje Lun- 


* Myrorna - švediškai reiškia „skruzdės“ - tai parduotuvės, kuriose parduo- 
dami dėvėti drabužiai ir daiktai. 

** Turimas galvoje Eresundo tiltas (Oresundsbro), jungiantis Daniją ir Švediją. 
*** Turimas galvoje paskutinio praėjusio amžiaus dešimtmečio vidurys. 

**** Bla Taget - legendinė švedų grupė. 

***** Sugrįžimo turnė (angl.), Blo Toget turnė įvyko 1996 metais. 

de - studentiška pasilinksminimų vieta, tviskanti it Cafė-Ope- 
ra*, tik rūsyje, studentiška jupių** gyvenimo versija, o varlytė 
patiria renesansą, mažytis propeleris po smakru kaip galutinis 
įrodymas, kad kazino ekonomikoje viskas sukasi, paskui - prie 
vėlesnės „geriau apsirengęs“ mados, palapinės dydžio marš- 
kinių ir kelnių, pablizgų ant riešo; vaikomasi kiekvienos men- 
kiausios prasikalančios tendencijos - nežengiama gal tik į vi- 
duramžių priešaušrį su atvirkščiai užmaukšlinta beisbolo ke- 
puraite ir neužrištais sportiniais bateliais — taigi vienintelis 
dalykas, skiriantis tėvus nuo sūnų, yra barzdaplaukiai ir pliks- 
na, tai ne suartina kartas, o jas nužemina - kol galiausiai at- 
sitrenki į sieną, nusprendi, kad dabar jau pakaks, ir „surandi 
savąjį stilių“: leisure wear“**, Levi 501, jojimo kelnės ir odinė striu- 
kė (kurią įsigyji tyčia, mat negavai tokios, kai reikėjo labiau- 
siai), šiuolaikiška ir visuomet madinga —- manaisi - lig tos die- 
nos, kai, stovėdamas su ausinėmis muzikos parduotuvėje ir 
klausydamas U2**** (kurią vis dar laikai kūrybinga ir „stipria“) 
dainų, pakeli akis ir supranti, kad pasaulis pasikeitė, kad per 
pastaruosius dešimt metų kažkas įvyko -jautiesi, kad tu akmens 
amžiaus vyras, Fredas Flinstounas, atvykęs į tikrovę, ir arba truk- 
teli pečiais ir uždedi antrą dainą, arba išeini ir įsigyji visiškai naują 
garderobą, vėl išsiperki ir pradedi pritapti, aptempti megztiniai 
vietoj marškinių su sagutėmis apykaklėje, kelnės siauromis kleš- 
nėmis ir be klosčių, bed head*****, neperki mados priedų, bet skaitai 

* Labai prabangus restoranas Stokholme. 

** Yuppie - jaunas verslininkas / finansininkas ir pan., sėkmingai darantis kar- 

jerą (angl., menk.). 

*** Laisvalaikio aprangą (angl). 

**** Labai garsi airių roko grupė. 

***** Firmos, prekiaujančios plaukų priežiūros priemonėmis (angl.). 

juos aptikęs, turi savo nuomonę apie Tigers* kostiumus ir „naująjį 
ilgį“. Hanė tam niekados nešvaistytų laiko. 

Ir dar aš irgi įsigysiu butą, - sako Monika. 

Mat kaip? - atsiliepia motina. 

Turiu galvoje dabar. Kad galėčiau mums grįžus įsikelti. 

Mat Monika ir Hanė ir šiais metais važinėsis traukiniais. Ir 
motina suvokia, kad ji rimtai: 

Ar tau čia negerai? 

Aš daugiau neketinu dalytis kambariu. 

Ar bent įsivaizduoji, kiek kainuoja gyventi? 

Tai buvo tavo pasiūlymas! 

Tačiau motinai to priminti nereikia, ir galbūt patyrinėjusi sa- 
ve ji prisimena, kad būdama šešiolikos pabėgo iš Johanesgorde- 
no, ketindama niekuomet negrįžti todėl, kad jos motina draudė 
jai išvykti. Monika persikels, nesvarbu, ar motinai tai patinka, ar 
ne, ir ji nenori išsiųsti dukters į gyvenimą su kaltės jausmu, va- 
dinamu sąžinės graužimu, už kurį nuolat tenka mokėti nenoru 
artintis prie tėvų namų, kuriam pergalėti motinai pačiai prireikė 
daugelio metų, istorija, kurios man ir Monikai teko klausytis, 
kol pabodo, taigi kitą sekmadienio rytą būtent motina sėdi su 
nekilnojamo turto skelbimais ant kelių ir skambinėja, rikteli: 

Eriksfeltas! Argi negerai? 

Monika atslenka į virtuvę, dar gerokai apsnūdusi, apsigo- 
bia rytiniu chalatu: 

Eriksfeltas? 

Bus šalia. 

Šalia ko? Namų? Nėra nieko kito? 


* Prabangių vyriškų klasikinių kostiumų parduotuvė. 

Mes jį apžiūrėsim dvyliktą valandą. 

Galima, aš pažiūrėsiu. 

Monika išplėšia laikraštį, akimis permeta puslapį. 

Čia, rodo ji. Paskambink šituo. 

Tu juk nenori gyventi ten! 

Noriu. Bus arti - į centrą ir į stotį. 

Atsitinka taip, kaip nori Monika: vieno kambario butas Vor- 
gatoje su kamputyje integruota virtuvėle ir niša lovai. Tačiau 
pasirašant sutartį nuomotojo biure ant laidavimo dokumento 
prireikia dviejų parašų. Motinos neužtenka. 

Tai nėra nieko kito? - klausia jis. 

Ne, - atsako motina, nes nieku gyvu ji nenorėtų įpainioti 
Leifo. 

Jokio gero draugo? 

Nenumanau, kas tai galėtų būti. 

Nuomotojas barbena pieštuku į plastikinį rašomojo stalo pa- 
klotą, palinguoja fotelyje, įrėmęs kojų pirštus į kilimą, sako: 

Mūsų būstuose negyvena jokios šeimos su vaikais, jokie so- 
cialiniai atvejai ir jokie kitataučiai. 

Motina ir sesė susižvalgo. Monika išrausta. O motina: 

Aš galiu garantuoti, kad mano finansai tvarkingi. 

Nuomotojas tai žino, nes motina buvo paprašyta atsinešti 
turto deklaraciją, kurią jis išstudijavo. 

Ne dėl to, sako jis. Pas mus tokia taisyklė. Kaip garantija. 

Ar gali pasirašyti mano sūnus? 

Jis žiūri į mane, it galėtų ką nors išpešti apie mano patiki- 
mumą, ir ką gi tai pakeistų. 

Mano dukra labai norėtų to buto, - kartoja motina trečią 
sykį. 

Kuo tu vardu? 

Juhanas. 

Ir tu pilnametis? 

Ne visai. 

Kiek tau liko iki pilnametystės? 

Man keturiolika. 

Nežinau, -sakojis. - Yra daug norinčių gyventi šiame name. 

Jis meta skubrų žvilgsnį į motiną, vėl barbena pieštuku į 
paklotą, tuomet prilinguoja su odiniu foteliu artyn ir atsuka 
"dokumentą į mane, ištiesdamas šratinuką. 

Tebūnie taip. Kartais reikia surizikuoti. Juk norisi padėti, jei 
gali. 

Vernhemas? - sako Hanė, pamačiusi sutartį. Tu gyvensi ten, 
tarp alkoholikų? 

Taip, ir aš tą patį sakiau, - atitaria motina. 

Ten ne daugiau alkoholikų negu čia, tik ten jie gali rodytis 
žmonėse. 

Galėtum susirasti ką nors aplinkui Melaną, - sako Hanė. 

Bet aš noriu gyventi Vorgatoje! 

Ne, beveik neliko dalykų, dėl kurių jos dabar sutartų, Mo- 
nika ir Hanė. 

Tačiau Monika turi savo butą -o kambarys liks man vienam! 


Ištaisomas ir vakarėlis mokyklos baigimo proga —-aplink sta- 
lą, kurį motina ir aš įnešame į svetainę, įdedamoji plokštė vėl 
praverčia, o motina iškočioja lininę staltiesę, kuri saugoma su- 
vyniota drabužių spintoje apsukta ant strypo. Hanė atvyksta 
tiesiai iš Siovdeborgo darbiniais drabužiais, o motina patiekia 
Henckell-Trocken šampaną taurėse, kurios nuo ryto stovėjo ap- 

verstos ant padėkliuko, kad neapdulkėtų bute, kurį motina sa- 
navo ištisą savaitę. 

Kaip dailiai viskas atrodo, Bodile! Tiesiog neina pažinti! 

Tai spigus Lisbetės balsas. Udevala sugužėjo visu savo gra- 
žumu. Leifas, kuris griebiasi studentų himno, Leifas, kuris grie- 
biasi taurės, ne nesigriebia — jokio šampo Leifui, anot griežtos 
Lisbetės grimasos; vyriokas atrūko kaip tikras macho* per popie- 
tę ir išlenkė didelę viskio (prieš mums važiuojant į Kungsparke- 
ną pasiimti Monikos su gėlių girlianda aplink kaklą ir plastiki- 
niu seilinuku po ja, kurį motina iškirpo, kad išgelbėtų suknelę 
nuo dėmių), idant per dieną spėtų ir išgerti, ir paskui išsipagi- 
rioti bei prasiblandyti ligi išnaktų, kai vėl sugrūs šeimynėlę į au- 
tomobilį ir taip šutins namo, kad sugebės įsipjauti pro garažo 
vartus žvalut žvalutėliai, kaip tik pasirodžius paštininkui. 

Mikrocefalas, dvasinio suvaikėjimo metalas, įremtas man į 
nugarą. 

To tu nesitikėjai, ką? Pasiduok! 

Paleisk mane, Berntai. 

Ir, nepatikėsit, jis mane paleidžia. 

Aš pasirinkau džiudžitsu kaip laisvą dalyką. Mūsų treneris 
turi juodą diržą. Nori, pamokysiu tave metimo? 

O gal tave pamokyti? 

Nee, liaukis. Jis pakelia ranką blokuodamas: Tu lūzeris**, 
žinai? Kad ir ką darytum, aš visuomet tave nugalėsiu. 

Aš, nukreipdamas jo dėmesį, kilsteliu dešinę koją, tačiau Mo- 
nika prasispraudžia tarp mūsų: 


* Vyras (ispan.), šitaip vadinamas ypač vyriškas vyras. 


* Looser - nevykėlis (angl.). 

Nuo šiol tu daugiau nebekibsi prie Juhano, supranti? 
Vedasi mane prie dovanų stalo, ir Hang, ir Kristiną, paspok- 
soti: sidabrinė grandinėlė iš parduotuvės Udevaloje, visuomet 
užbėga už akių mūsų vystymuisi, Lisbetė, mat visuomet gau- 
nam dovanų, kurių dar nežinom, kad norim, bet kurių užsi- 
geistumėm kitais metais; krištolinės taurės ir interrail* kortelė 
nuo motinos, krepšelis pinigams pasikabinti ant kaklo nuo ma- 
nęs ir dešimties balų vertės nuo močiutės - vašeliu nertų puod- 
kėlių rinkinys. Motina neturinti laiko žiūrėti — turinti bėgti į 
virtuvę (nors indas su supjaustyta kepta jautiena ir bulvių sa- 
lotomis stovi šaldytuve po celofanu nuo ryto) su ant kulnų li- 
pančia močiute padėti, močiute, iš kurios nekokia padėjėja, ku- 
ri praneša paskutines naujienas iš kaimo, Ohlsonai susilaukė 
kumeliuko, na, bentjau jų kumelė, Lions** mugė, kavos kaina... 
kas dar? A, aš nebepajėgsiu paimti vaikų šią vasarą, jiems teks 
atvažiuoti kitais metais. Motinos judesiai sulėtėja, tačiau tik se- 
kundę, mat motina tikėjosi galėsianti iškrauti mane bent jau 
kelioms savaitėms Johanesgordene, kadangi atostogų šiais me- 
tais ji nebegaus, atbus paskutines dienas Kojinėje. Tuo metu Lis- 
betė pripildo savo taurę ir leidžiasi į balkoną su šampu ir ciga- 
retėm, peša savo Look, motina jai daugiau nebeleidžia rūkyti 
viduje, kad nemanytų galinti daryti viską, kas tik šauna į galvą, 
Lisbetė, kuri tyliai protestuodama atsistoja taip, kad dūmai vis 
tiek eina vidun, šiame žaidime yra daug plonybių, Lisbetė, ap- 
sigerbusi tūringa palaidine, slepiančia dabar jau įdubusią krū- 
* Kortelė, kurią isl zijus galima važinėti visais geležinkeliais Europoje. Labai 
populiari tarp Švedijos jaunimo. 


** Turima galvoje Tarptautinė Lions klubų asociacija (Lions Clubs International) - 
viena didžiausių visuomeninių klubinių organizacijų pasaulyje. 

tinės ląstą, ar kaip ten, motina uždraudė mums žiopsoti, ką aš 
dėl to, savaime suprantama, ir bandau daryti. Lisbetė užgesina 
cigaretę į gėlių vazonėlį ir įeina vidun, mums visiems jau susė- 
dus prie stalo su Berntu ir Kristina it mažomis lėlėmis trumpa- 
jame stalo gale, Berntas, žinoma, ne toks jau ir mažas, o Leifas 
vėl priverčia visus susirinkusius sutraukti studentišką himną 
taip, kad net stogas kilnojasi, o Monika raudonuoja, Leifas, 
pereinantis prie pasakojimo apie tai, kaip jis uždega virinimo 
elektrodą brūkštelėdamas juo į betono grindis sausajame doke 
ir pats vienas per kavos pertraukėlę suvirina šimto tūkstančio 
tonų laivų korpusus, kol tuo tarpu likusioji laivų statybos pra- 
monės dalis svirduliuoja siautėjančioje japoniškoje audroje. Se- 
nelis sakydavo, kad jo tauškalai yra su PVM, reikia atmesti pa- 
čiam. Lisbetė teiraujasi Monikos, ką ji dabar veiks. 

Keliausiu traukiniais po Europą. O paskui dirbsiu Revenyje. 

Turiu galvoje, paskui, juk neliksi Revenyje visą gyvenimą? 

Rudenį mokysiuos toliau. 

Kur? 

Monika, padaranti pauzę, dirbtinę pauzę, nužvelgianti iš po 
kirpčių stalą, motiną. 

Būsiu gydytoja. 

Gydytoja? - prunkšteli Leifas virš savo apelsinų sulčių. Tik- 
riausiai niekas nenorėtų būti gydytoju Švedijoje, kai jiems čia 
taip prastai moka. 

Bet Leifas įspraustas tarp motinos ir močiutės, todėl niekas 
nebekreipia į jį dėmesio. | 

Ir tave, žinoma, priims? - klausia Lisbetė rūgščiai ir patava- 
ruoja buteliu, jis tuščias. 

Mano vidurkis 4,9. 

Nekeista, kad nuolatos mokaisi, - taria Hanė. 

Mama, - sako Monika. - Atidarykim dar porą butelių. 

Monika švytėte švyti, sėdi su studentiška kepuraite, šven- 
čia nuo vakar, klasės balius, naktinės maudynės Ribane, dvi- 
dešimt keturi gimnazistai kaip motina pagimdė kaukė ir glė- 
besčiavosi Ereseunde, pusryčiai su šampanu prie Pegaso skulp- 
tūros Karališkajame parke, vakarienė su mokytojais, tradicinis 
išleidimas nuo Parko tilto stebint giminaičiams, nuotaika kuo 
puikiausia, o akys skersos, motina irgi nenusileidžia, atkemša 
du butelius taip, kad kamščiai stukteli į lubas, paskelbtas pir- 
masis giminės atstovas su akademiniu išsilavinimu ir tai - jos 
duktė, be to, gydytoja, į sveikatą ir sveiki atvykę! 

Lisbetė, turinti neabejotiną sugebėjimą prakiurdyti nuotai- 
ką, pasilenkia prie motinos: 

Nuostabios bulvių salotos, Bodile. Privalai duoti man recep- 
tą. Tik žiupsnelis juodųjų pipirų, ir būtų tobulos. 

Tuomet paskambina į duris. O šiose apylinkėse niekados 
neskambinama į duris nelauktai, čia niekuomet nebūna tokio, 
kuris „nusprendžia užsukti, mat ėjo pro šalį“, čia svečiai nepa- 
sirodo apie save nepranešę netgi švenčiant mokyklos baigimą, 
Cia lankomasi, kai esi pakviestas. Tačiau į duris paskambina- 
ma darsyk: | 

Čia Jorgenas? — klausia Monika su daugėliau lūkesio balse, 
nei jei ji būtų kruopelytę blaivesnė. 

Jis turėjo ateiti? 

Tačiau tai ne Jorgenas, tai Havličekai, kantriai laukę užkuli- 
siuose, kad pirmąsyk trumpam įžengtų į šią istoriją, jie tai pa- 
daro su gėlėmis ir dovana Monikai, likeriu motinai, Havliče- 
kas, kuris buvo garsiausias Čekoslovakijos muzikantas, perbė- 

go sieną vieną iš paskutiniųjų dienų, kai ji buvo atvira - 68- 
aisiais, atvyko į Švediją per Vakarų Vokietiją ir visa kita - da- 
bar jis parduoda natas Andersono muzikos prekių parduotu- 
vėje, moko muzikos namuose, ji - valytoja senelių namuose, ir 
jie apkabina Moniką taip, kad jai susisuka galva. 

Šiandien šventė! Mes norėjome pasveikinti. 

Betgi prašom, prašom! Mama, paduok daugiau lėkščių. 

Monika perima spektaklį į savo rankas, sukomanduoja man 
atnešti kėdę nuo rašomojo stalo ir taburetę iš drabužinės, pasi- 
rodo ir antroji įdedamoji stalo plokštė, o indas vėl keliauja ap- 
link stalą. Lisbetė, kuriai reikia išeiti į balkoną parūkyti, tuo 
tarpu Leifas vėl bando kibti į studentišką himną - „dabar, kai 
prie stalo muzikali asaba“. 

Gerokai po vidurnakčio Havličekas atsineša smuiką ir grie- 
žia Monikai taip gražiai, kad šventė apdovanojama sava ašarų 
porcija, ji tokia jautri, Lisbetė, ėmusi šnekučiuotis su juo, kai jai 
nušvito, kad jie tėvynėje kažkuo buvo, o motina, močiutė ir po- 
nia Havliček susėdusios ant sofos taip įsismagino pliurpti, kad 
kaimynas viršuje pasijuto įpareigotas patrepsėti į grindis, ly- 
giai viena minutė po dešimtos. Leifas vis dėlto susipylė porą 
taurių su burbuliukais, dėl kompanijos, buvo malonus vakarė- 
lis, Bodile, Monika ir Hanė, išeinančios švęsti, likeris išgertas ir 
mes su motina, stovintys prie lango ir žiūrintys, kaip Granada 
išrieda į Pildamo gatvę, mojuojame, niekas nepamojuoja pro 
atidarytą automobilio langą, tiktai Look cigarečių dūmai, pra- 
nykstantys šiltoje vasaros naktyje, o motina: | 

Man gaila Lisbetės. O gal Leifo... 

Ji paleidžia vandenį indams plauti. 

Bet gydytoja, Monika. Tik pamanyk. 

NĖRA NIEKO NYKESNIO kaip miegamasis rajonas vasa- 
rą. Per pramonines atostogas neregėti netgi tokio inventoriaus 
kaip „tarškanti ponia“, „ėjūnas“ ir „vienišius su lietpalčiu“ (o 
„Suzana Brioger“ yra paslaptis, dingusi iš orbitos nuo gegužės 
pabaigos iki rugsėjo pradžios - kad visą liepą praleistų namuose 
keturių kambarių bute). Galbūt vis tiek mieste likti geriausia. 
Mes tokio amžiaus, kai abejotina, ar vasaros atostogos pas vie- 
nus ar kitus senelius suteikia nuopelnų, su kuriais gali grįžti į 
mokyklą, istorijos apie kaimo kasdienybę palydimos pajuokian- 
čio vypsnio tų, kurie vystydamiesi pažengė žingsniu toliau iš- 
keisdami pašiūrių statymą ir žvejybą į labiau asfaltu dvelkian- 
čią romantiką, kaip antai - pilstuką, įsilaužimus ir pasivažinė- 
jimus be šalmų motociklais, istorijos, kurios pasakojamos iš 
antrų, trečių, penktų lūpų, apie draugą draugui... O vasarą drau- 
gų asortimentas ne toks platus. 

Eisi maudytis? - klausiu Bogdano, kuriam irgi teko likti na- 
muose, nes jo tėvai taupo pinigus kelionei į Jugoslaviją. 

Kas dar eis? 

Rogeris ir Lasė. 

Ne, jei Lasė eis, aš atpuolu. 

Tada sėdėk namie. 

Bogdanas taip ir padaro, nesirodo už durų, lieka namuose 
ir savaitę džyrina smuiku, po to paskambina: 

Galiu prisidėti? 

Taigi mes rytais leidžiamės į Ribano paplūdimį, pasitiesiame 
rankšluosčius ant žolės į kaire nuo T formos tiltelio, atokiai nuo 
kultūristų — maurojančios jūrų vėplių — kolonijos, karaliaujan- 
čios aplinkui gelbėtojų bokštelį su sunkia muzika, pumpuojama 
iš didžiulio stereo, ir būriu gerbėjų, perinčių jos pakraščiuose. 

Nusimeti marškinėlius - ir ant liepto, o Bogdanas lieka ant 
rankšluosčio, sėdi kaip įkaltas, su marškinėliais, atsargūs smul- 
kūs žingsneliai per šiltą, glotnią medieną, dumblių ir jūros 
kvapas, Kopenhagos siluetas anapus įlankos, Bašebeko ato- 
minės kubai šiaurėje, apsistumdymukai, kivirčiukai, vienas 
kito traukimas per dantį ir, nors tarpusavio hierarchija tokia 
pati kaip ir šulėj, yra galimybė, kad čia pavyks išklibinti koor- 
dinačių reikšmę ten, pačiame gale, kur šokama nuo liepto, iš- 
siriečiant virš laiptų, nebent būtum kietuolis, užsilipantis ant 
stogo virš persirengimo suolų ir šokantis ant galvos, tai, ko ir 
pats trokštum, galėtum puikuotis ir būtum už tai išliaupsin- 
tas, tačiau toks trenktas dar nesi, arba vadinkime daiktus tik- 
raisiais vardais: bailumas, prilygstantis dešimties metrų 
tramplinui baseine, nes prieš lipant reikia apsispręsti, mat kai 
jau stovi ten, viršuje, visų žvilgsniams susmigus į tave, o jų 
daug, tėra vienas kelias ir jis —- ne vėl nulipti žemyn, kad ir 
kaip velniškai drebėtų kinkos, čiagi reikia išsitiesti, pakeisti 
kūno padėtį į horizontalią tą pačią sekundę, kai pirštų galiu- 
kais palieti vandenį, pasiteisinusi gudrybė ligi tos dienos, kol 
stogas nebuvo atitvertas spygliuota viela todėl, kad vyresnis 
vaikinas - kultūristas, žinoma, užmiršęs subtilybę apie hori- 
zontalią padėtį, teškiasi pakaušiu į dugną, išnešamas be są- 
monės su atvira žaizda nuo ausies ligi ausies ir gabenamas į 
greitosios pagalbos ligoninę, kur jam nugremžiama ir susiu- 
vama smegeninė, gali tikėtis rando, tokio pat ilgio kaip tarp- 
miestinis geležinkelis, sveikinu, išminčiau. Nemalonus jaus- 
mas atsistoti ant paties liepto krašto — po kojomis šaltai drėg- 
nas plaušo kilimėlis, o įlankos vandenyje visi vaikinai stovi 
įsibridę ligi pusės ir ragina bičiulius šokti! o merginos, iš tų, 

kurios užsilipa ant stogo, sėdi ant suoliukų palei turėklą ir 
stebi, kuris čia „vazonas“ šoka dviem žingsniais žemiau, nuo 
laiptų. Nėra laiko priprasti prie minties, kad jei šoksi nepa- 
kankamai toli, gali atsitrenkti į laiptų turėklą, nesi joks kie- 
tuolis, tačiau ir ne vazonas, šoki nuo liepto negalvodamas, 
neįsibėgėdamas, nuo turėklų — vos centimetras. Paskui stovi 
ten, abiem kojom remdamasis į smėlingą dugną, išpurtai kirp- 
čius ir iškratęs pusę litro vandens iš ausų subliūvi: 

Šok gi, Rogeri! 

Rogeris - įsitempęs dėl visų pro šalį besibraunančių rykalo- 
jimo, jį rengiasi užlieti panika ir kad ji jo nepergalėtų, jis metasi 
į vandenį - pilvabraukis. 

Fliperis! - psigirsta nuo liepto viršaus. — Ketini keisti odą? 

Palydima krizenimo. 

Rogeris trina pilvą. Po krūtinės ląsta plinta didelė raudona 
dėmė. 

Peršti? 

Beveik nesijaučia. 

Tačiau aišku, kad jaučiasi, kitaip Rogeris nebūtų pasiūlęs 
paplaukti mažumėlę tolyn: 

Maloniau, kai vanduo šaltesnis. 

Mes sykį apiplaukiame aplink vieną iš plaustų, tačiau nuo 
to ne geriau. Rogeris brenda į krantą, mes iš paskos, dėl Roge- 
rio, kad šis išvengtų liepto. Truputį pasėdim ant rankšluosčių, 
kad apdžiūtume iki kitų maudynių. 

Ar pupytės limpa prie smuiko - lūžtančiu balsu sugergž- 
džia Lasė. - Jis jas užveda? 

Aš turiu ir elektrinių gitarų, - atsako Bogdanas su savo marš- 
kinėliais. - Dvi. 

Vau, Keitas Ričardsas*, a? 

Ričardsas? Jis gi grot nemoka. O prie motociklininko striu- 
kės ar limpa? 

Lasė apsiverčia ant pilvo. 

Pažvelk į tas. 

Ir mes apsiverčiam ir sužiūram į merginas be liemenėlių, 
gulinčias kopose, smėlyje prie vandens išilgai liepto, taip, kad 
visi jas matytų. Merginas, kurios apsunkina sau gyvenimą iš 
anksto nepersirengdamos, idant išvengtų viso to, ką jom tenka 
patirti: apsisukti paklode, nusidešrinti liemenėlę ir apatines 
kelnaites, kurios tučtuojau šmurkšteli į krepšį, ir taip pat ne- 
grabiai užsivarvolyti maudymosi kelnaites, sėdint taip, kad už 
kelnaičių susižeriama pora kilogramų smėlio, arba stovint pri- 
sitraukus vieną koją taip, kad vos neapsiverčiama nuo įmant- 
rysčių. Paskui jos nebėga tiesiai į vandenį, ne, pirmiausia jos 
atsigula ant nugaros užmerktomis akimis ir drybso dėl geriau- 
sio įdegio, lygina pridėjusios ranką prie rankos, o ištirpusios 
saulėje pakyla, stovi įsispendusios rankomis į šonus stačiomis 
krūtimis, apsidairo, pasitaiso užpakalyje kelnaites pirštu pa- 
makaluodamos už apvado ir tik tuomet apčiuopomis eina prie 
vandens, atsargiai it pelkiniai paukščiai pirmiausia įmerkia kojų 
pirštus, viena kitos jos netaško, artinasi prie vandens apimtos 
didžiausios rimties, ceremonija, kuriai būdingi sustabarėję ritua- 
lai, abejotina, ar tai galima pavadinti maudymusi, įbrenda ligi 
kelių, kliusteli keletą decilitrų ant šlaunų, paėjėja gilyn ir taip 
varo tol, kol įbrenda taip giliai, kad gali lėtai pasvirti viršutine 
kūno dalimi į priekį ir pradėti plaukti, galvą laiko iškėlusios aukš- 


* Keith Richards - The Rolling Stones grupės įkūrėjas, gitaristas, dainininkas. 

tai virš vandens paviršiaus, sausais plaukais, vis dar mirtinai rim- 
tos, plaukioja taip, kol ateina metas į krantą, tuomet jos panyra ir 
padaro po vandeniu tris yrius — ant kranto atsistoja išskėtusios 
kojas, išlenkia kaklą ir atmetusios galvą surenka plaukus, ku- 
riuos išgręžia mažumėlę pasvirusios į priekį. Lasė: 

Ką pasakysi, Rogeri? 

O ką aš turiu pasakyti? 

Kas tau? Tu nedaug tenutuoki apie merginas, ką? 

Lasė parodo vieną krūvoje: 

Suja aš draugavau. 

Kaip tau pasisekė. Tu nei per kur jos negausi. 

Tikrai? Gal lažinamės? 

Nee, bet... 

Kiek? 

Iš kiek išdrįsi? — klausia Bogdanas. - Tu turi nulį kablis nulį 
procentų galimybių su tokia kaip ji. 

Eikit ir paklauskit jos, jei manim netikit. 

Ir Rogeris, sustiprėjęs nuo taip reikalingos drąsos porcijos, 
nes Bogdanas jo pusėje: 

Turbūt galėčiau. 

Atsistoja ant kojų ir žengia porą žingsnių. 

Baikit, —- maldauja Lasė. — Tu statai mane į keblią padėtį. 

Tu neturi jokios padėties, paprieštarauju aš. 

Tai ir tu dabar pradėsi? 

Ir Rogeris išvysta tai, kas primena pergalės gaisus: 

Tu neišdrįsi kirsti lažybų? 

Ar yra dėl ko kirsti? 

Lasė taip pat atsistoja, lengvai kepšteli Rogeriui per pilvą, 
kaip tik užtektinai, kad peršulys taptų juntamesnis. 

Eime, parodysiu jums rimtų dalykėlių. 

Lasė perima vadovavimą. Mes aplenkiame raumenų ryšu- 
lius su nugaromis it banglentės ir tuoj tuoj sprogsiančiais bi- 
cepsais, per veją - dabar pamatysit - į paplūdimį ir toliau išil- 
gai kranto pro šeimas su vaikais, smėlio pilis, kanalų rausėjus, 
vienišius, išsipleikusius su knygomis ir šiaudinėmis skrybėlė- 
mis, vyresnio amžiaus poras su šezlongais, į smėlį įbestais skė- 
čiais ir didžiuliais šaldymo krepšiais, apsirūpinusiais taip, kad 
išgyventų savaitę in the bush*, nuo-aušros-ligi-sutemų-saulės- 
garbintojus nuolatinėse vietose nuo tada, kai pasitraukė ledy- 
nas ir apnuogino geriausią pasaulyje paplūdimį geriausio pa- 
saulyje miesto viduryje, apsirengusius keistuolius su kojinė- 
mis ir žemakulniais batais bei suveltbarzdį vyriškį pamušta 
striuke ir fotoaparatu su teleobjektyvu. Prisiartinę prie Mau- 
dyklos brendame iki geltonojo pastato, patupdyto ant polių 
konstrukcijos, aplinkui, į moterų pusės galą, kur tarp polių iš- 
temptas audinys perplyšęs, taigi galime įsėlinti ir pritūpti vė- 
sesniame vandenyje platformos šešėlyje. 

Pakraupę spoksome į moteris, riebias tetas, kurios sunkia- 
šlaunės, retaplaukiais trikampiais, stambiašiknės ir pipirų ru- 
dumo, išsitepusios ir žvilgančios nuo prakaito taip, kad ant jų 
blykčioja saulė, raivosi it kylanti tešla, ankštai susigrūdusios 
aplinkui baseiną, be nieko, išskyrus auksinius papuošalus, o 
tarpejų, it subtilios marmuro imitacijos, įspraustos milžiniška- 
me mėsos bryze, šmėsčioja plonos pagyvenusios moterys, kau- 
lėtos, įdubusiomis krūtinėmis, liesos, susiraukšlėjusios, šlaunų 


* Pažodžiui - krūmynuose, brūzgynuose, paprastai taip apibūdinamos negy- 
venamos teritorijos Afrikoje arba Australijoje (angl.). 

ir rankų oda nukarusi, trapios it sausos šakos, besibaudžian- 
čios sulūžti vėjyje. Tetos leidžiasi laiptais atbulomis lašiniais 
aptekusiais juosmenimis ir drebančiais pasturgaliais, dideliais 
it žemės rutuliai, padaro kelis yrius ir apvirsta ant nugaros taip, 
kad pilvas ir krūtys kyšo it salos, tinkamos užsiropšti pateku- 
siems į bėdą. 

Pažvelkit, matėt, kokie galingi papai! - kužda Lasė. 

Bet kad tokie didžiuliai! - Rogeris išsižioja. - Karinos vieni 
niekai! 

Pažvelk į aną, - sakau rodydamas į tetą, kuri plačiai praskė- 
tusi šlaunis sėdi tiesiai priešais mus. 

Ir Bogdanas pradeda kvatoti. 

Čia dvokia kremu nuo saulės! 

O ką pasakysit apie anas? - linkteli Lasė į jaunesnes mote- 
ris, Monikos amžiaus merginas ir truputį vyresnes, jungtis, ku- 
rios padeda geriau suprasti ryšį tarp pusnuogių merginų prie 
T formos liepto ir tetų priešais mus, jei tai iš viso įmanoma, 
nors viskas ligi galo vis tiek nepaaiškėja. 

Kada jos patampa tokios? - klausia Rogeris. 

Matei savo motiną? - klausia Lasė. 

Rogeris nematė, bent jau nenori prisipažinti. 

Todėl reikia investuoti dabar, - patikina Lasė,- kol dar ne 
vėlu. | 

Tarp jaunesniųjų, tolimame pakraštyje, rodos, regiu Hanę, 
sunku ją tučtuojau atpažinti be drabužių, ji lieknesnė, nei bū- 
čiau spėjęs, siauri pečiai, atrodo tokia maža ir gležnutė su atgal 
sušukuotais šlapiais plaukais, tačiau tai, žinoma, ji, sėdi atsirė- 
musi į vieno iš persirengimo kambarių sieną ir skaito knygą 
plonais viršeliais. Ji įdegusi saulėje ir neturėtų čia būti. Ji turėtų 

būti su Monika ir keliauti traukiniais po Europą, nuo jų išva- 
žiavimo nepraėjo nė savaitė. 

Varom iš čia, šnabždu aš. Čia per šalta. 

Daugiau nežiūrėsi? 

Prisižiūrėjau pakankamai. 

Nes po tokios patirties būtinos gaivios maudynės, crawl ouf“, 
giliai panerti ir ilgai išbūti po vandeniu, kol plaučiai ima dunk- 
sėti. Bandai prasimanyti naujų vaizdų akims. Beviltiška. Sta- 
mantrios liulančiomis krūtimis ir saulėje žvilgančia oda mada- 
mos - vienintelis banguojantis iškimštų kūnų peizažas, išky- 
lantis iš smegenų archyvo - ir Hanė, laiba ir su dideliu juodu 
krūmu tarpkojy. Ir man, savaime suprantama, įdomu, kur pa- 
sidėjo Monika, kodėl ji ne su Hane arba iš tiesų kodėl Hanė ne 
su ja - drauge aš dėkingas, kad Monika nesėdėjo nuoga, po- 
zuodama mano draugeliams. Dabar man aišku, kodėl ant Mo- 
nikos atsiųsto atviruko nebuvo Hanės parašo ir kad man nede- 
rėtų nieko minėti motinai, dar ne. 

Pasukti paklodes pagal saulės judėjimą. Pasitraukti, nes ar- 
timiausias kaimynas pagarsino magnetofoną su praėjusio penk- 
tadienio diskžokėjaus Klabės radijo programa Palinkęs virš plokš- 
telės. Nupėdinti iki gelbėjimo namelio ir pažiūrėti, kokia tem- 
peratūra, kai gelbėtojas išeina ir užrašo ją ant grifelinės lentelės. 
Lasė nesiliauja: 

Žinot, su tokiom pupytėm neišeiti negali... 

Švedija per prastai žaidžia, - nutraukiu aš jį, nes dabar ne- 
benoriu daugiau nieko girdėti apie merginas. 

Tik ne Tomas Šiobergas, - sako Rogeris. - Ar matėt, kaip jis 


* Iššliaužti (angl.). 

galva įpylė braziams į vartus? Jis geriausias pasaulio čempio- 
nato puolėjas. 

Rogeris beveik vienas taip manantis dabar, kai, Austrijai įkrė- 
tus nacionalinei rinktinei, Ispanija ir ji iškrito iš pasaulio čem- 
pionato po grupės rungtynių Argentinoje; bilietai namo įsprau- 
džiami į saują, ačiū už kavą, o prie viso to, parvykus namo, 
klubo kapitonui Obiui tenka pasiaiškinti dėl apie chuntos pra- 
našumą išrėžtos kalbos. 

Lasė nė kiek nedvejoja: 

Argentina finale laimės. Lengvai. 

Be šansų, - atrėžia Rogeris. - Olandija. 

O Bogdanas priverstas pasakyti: 

Jugoslavija duos į kaulus joms abiem. 

Nesir jam reikia turėti nacionalinę rinktinę, už kurią sirgtų, 
šalį, nacionalinę priklausomybę. Būdamas perskilęs tarp Šve- 
dijos ir Jugoslavijos, tvirtina, kad Jugoslavija geriausia, nepai- 
sydamas sporto šakos ir nepaisydamas to, kad nežino nė vieno 
žaidėjo pavardės - kol mes: 

Ledo ritulys, Bogdanai, kaip pastaruoju metu jugams seka- 
si žaisti ledo ritulį? Jau senokai apie juos neteko girdėti. 

O Lasė jo nesiklauso. 

Olandija? Ei, Kempesas* yra karalius. Jis ir Ardilesas**. Olan- 
dija pralaimės švariai. 

Lasė prityla, kol prekinis traukinys puškuoja bėgiais pro ša- 
lį tarp paplūdimio ir Limhamno stadiono. 

Lažinamės? 


* Mario Kempes - garsus argentiniečių futbolo žaidėjas. 
** Osvaldo Cėsar Ardiles - garsus argentiniečių futbolo žaidėjas ir treneris. 

Galim. Bus 3:1. Kiek išdrįsi statyti? 

Šimtą kronų. 

Šimtą? 

Taip, o ką manei? Penkiukę? 

Nea... dešimke. 

Ar tu kvailas, ar neprotingas? Dešimkę? Neverta. 

Lasė atsisėda. 

Ar kas nors vėl norėtų maudytis? 

Ne Bogdanas. Ir ne Rogeris, kuris užsiraukia, juk kurį laiką 
buvo belaimįs. 

Nea, - sakau aš. Palūkėsiu. 


GRĮZUSI MONIKA atplėšia duris su skardžiu eei? Kupri- 
nė dunksteli į koridoriaus grindis. Motina jau ant kojų su ma- 
nimi, lipančiu jai ant kulnų. 

Tu jau namie? Juk turėjome jus pasitikti. 

Motina ją apkabina, tačiau aš sustoju it stabo ištiktas. Monika 
dvokia ilga, prakaituota kelione traukiniu ankštoje kupė, suskre- 
tusiais drabužiais ir neplautais plaukais. Tarp kitko, kokie ten 
plaukai, nuo purvo stačias berniukiškas šiaušerys yra viskas, kas 
liko iš jos juodų plaukų, o apie įdegį neverta nė kalbėti, ne geres- 
nis nei tas, kurį būtų įgijusi vi54 vasarą praleidusi šaldiklyje, tar- 
si spalva būtų prilipusi per klaidą, atsitiktinai ruda. 

Nuo kelto paėmiau taksi. 

Taksi? Bet juk nebuvo būtina, - sako motina, kuriai reikia 
laiko suvirškinti šitokį išlaidavimą. 

O Hanė, kaip ji pargrįžo namo? 

Dieve, kaip trokštu palįsti po dušu! 

Monika prausiasi visą amžinybę, iš garuojančios vonios iš- 
lenda gerokai įsibėgėjus dešimtmečiui dar labiau išblukusiu vei- 
du, prisipila stiklinę šalto vandens, susiverčia ją į save, dar vie- 
ną, susiveržia chalatą diržu, o motina vos valdosi. 

Kaip sekėsi? Viskas gerai? 

Buvo baisiai smagu. Viskas. 

Ar ir šiais metais pasiekėt net Pietų Italiją? 

Taip toli nenuvažiavom. 

Na pasakok. Kur nuvažiavot? 

Į Paryžių. 

Bet ten galima nuvažiuoti per naktį. 

Jo? 

Motina turi šeštą pojūtį, kai kažkas ne taip, savaime supran- 
tama, nuo savo motinos neįmanoma nieko nuslėpti, mat ji pa- 
žįsta tave visą tavo gyvenimą ir dar ilgėliau. 

Hanė? 

Nežinau. 

Nežinai? 

Mes grįžom namo atskirai. 

Ką tu sakai? Kas nors nutiko? 

Ji norėjo traukti toliau. 

Ir tuomet jūs išsiskyrėte? Juk žadėjai, kad laikysitės kartu. 

Man 19! Aš galiu pati savimi pasirūpinti. 

Monika prisipila dar vieną stiklinę vandens. 

Aš panorau pasilikti Paryžiuje, ir viskas. 

Jūs nesusipykot? 

Tai tik... Mes tokios skirtingos, atsidūsta Monika, ir daugiau 
sužinoti mums nelemta. | 

Taip taip, - sako motina. - Tu bent jau nusikirpai. 

Kas įvyko tarp Monikos ir Hanės, išlieka paslaptis. Jeigu leidi 
sau apibendrinti, o leidi, nes apibendrinimuose slypi išskirti- 
numai, tai vaikinai bendrauja tam tikrų vertybių arba interesų 
vienijamose gaujose, kuriose leidžiami didžiuliai individualūs 
nukrypimai, o bėgant laikui galima net pasukti skirtingomis 
kryptimis. Net jei jie traukia vienas kitą per dantį už prastą mu- 
zikinį skonį arba per gimtadienį dovanų gautą megztinį, kuris 
atrodo tragiškai, tačiau kurį būtina vilkėti vieną ar du sykius, 
bet ir sulaukus brandaus amžiaus bendravimas nenutrūksta, 
matai, kaip kartu auga jūsų vaikai, vyriškos vakarienės, tradi- 
cija, kurios niekas nedrįsta pripažinti pabodusia, nes tai sukel- 
tų konfliktą ir atvirą kvestionavimą pagrindo, kuris nebėra toks 
bendras, geriau jau tegu tai tęsiasi dar metelius, o merginos 
turi vieną draugę, geriausią, su kuria yra neperskiriamos, su 
kuria dalijasi viskuo ir visuomet esti kartu, pas kurią nakvoja, 
kartu vyksta į giminių susiėjimus ir vasaroja, jos gali būti arti- 
mos visą gyvenimą, susiskambinti porą kartų per savaitę, susi- 
rašinėti ir bendrauti viena su kita internetu, arba staiga tarp jų 
įvaromas, o tai gali įvykti bet kada, pleištas: vaikinas, naujas 
muzikinis skonis, nauja geriausia draugė arba tiesiog draugė — 
sprogimo efektas, ir staiga — antroji nė dėl šūdo galo neteisi, 
„per vieną naktį jos tampa svetimos, - santykių kūrimas, paskui 
likvidavimas. 

Ką veikei namuose? - klausia manes Monika? 

Kiekvieną mielą dieną Ribane. 

Grūstis, ar ne? 

Kaip visada. 

Monika išpakuoja naujas sukneles, kurios motinai patinka, 

ir espadriles, kurios motinai nepatinka, kenkia kojoms, o paskui 
ji pradeda dėtis daiktus, ruoštis persikraustyti. Ir dar - ji sėdi 
kambaryje ir rašo laiškus. Man įėjus apverčia voką, rankomis 
pridengia, ką parašiusi, tačiau, mano manymu, šios spėlionės 
yra ganėtinai kvalifikuotos: laiškai adresuoti kokiam nors ru- 
daakiui Žanui Pjerui arba Žanui Žakui, ir The Brain šią vasarą 
tapo The Body“. 

Susiradai vaikiną Paryžiuje, argi ne? 

Kodėl turėčiau? 

Neparsivežei jokių kelionės nuotraukų? 

Aš nieko nefotografavau. 

Tai kokį nuotraukų maišelį tuomet įkišai į stalčių? 

Nedrįsk liesti mano stalčių! 


Dviaukštė lova išmontuojama ir Monika savąją pusę pasii- 
ma į Vorgatą, kartu su komoda, keletu kėdžių ir žemu iškleru- 
siu staliuku, kurį motina laikė sandėlyje. Čegevara atsiduria 
šiukšlyne. Monika nori pasiimti ir muzikinį centrą, tačiau susi- 
duria su mano protestais. Motina suskumba tarpininkauti. 

Leisk Monikai pasiimti centrą, Juhanai. Tuomet tu galėsi pa- 
silikti enciklopediją. 

Girdi, - įsiterpia Monika. - Man leidžia jį pasiimti. 

O man klausytis savo kompaktų per enciklopediją? 

Motina, perverianti mane nevilties žvilgsniu. 

Taip, tikriausiai teks nupirkti tau naują. 

Dėl ko užprotestuoja Monika: 

Kodėl Juhanui visuomet atitenka tai, kas nauja? 


* Kūnu (angl). 

Motina, perverianti Moniką nevilties žvilgsniu. 

Kaip gali taip kalbėti, kai gauni absoliučiai nuosavą butą? 

Savo absoliučiai nuosavame bute Monikai reikia sofos, ne- 
epe - Ikėjos* parduotuvės kataloge. 

Apsipirkimas Ikėjoje - kelių veiksmų drama. Monikos ban- 
domasis prisėdimas trunka dvi sekundes - žemesnė ir gero- 
kai „minkštesnė“ nei tikėtasi, sesė nugrimzta kamšaluose, o 
jai pakilus sėdimoji dalis pasislenka į priekį, o atkaltė įkrinta 
į plyšį - tinka. 

O šitos neišbandysi? 

Motina rodo pirštu į modelį, kuris atrodo patvaresnis. 

Ji juk be stiliaus! 

Tų apmušalų, kurių norėjo Monika, sandėlyje nebėra. Turi 
vienintelį žalią variantą, kurio ji nieku gyvu nenori ir kurį nu- 
siperka. 

Nepalauksi? 

Tai gali užtrukti keletą savaičių. O ką aš darysiu iki tol? 

Po trijų valandų mes vėl ten, stovime eilėje prie informaci- 
jos skyriaus — montavimo instrukcijų, kurių trūko. Kol motina 
susiuvo apmušalą, kurio siūlės buvo sutrūkinėjusios, Monika 
ir aš prisukome atkaltę, kas baigėsi tuo, jog atliko metro ilgio 
šakota pušinė lenta su šešiomis išgręžtomis skylėmis. 

Ta, kurią taip lengva surinkti, - sako raudonmarškinis vai- 
kinukas informacijos skyriuje. - Jums reikia instrukcijos? 

Prieš pat uždarymą apsilankome trečiąsyk. 


* ICEA - Švediją išgarsinusi, visame pasaulyje žinoma baldų ir namų apyvo- 
kos reikmenų parduotuvė. 

Luktelėkite mažumėlę, - sako raudoni marškiniai ir su len- 
ta pradingsta sandėlyje, kadangi, nepaisant instrukcijos, ji vis 
tiek atliko. Monika surūgusi ir prie prekystalio nusiuntė moti- 
ną, motiną, kuri stebeilijasi į laikrodį, dabar turėtų būti namuose 
ir pradėti ruošti valgį, jai taip pat sunku nuslėpti susierzinimą — 
nes apmušalas buvo per ankštas, jai teko išardyti savas siūles, 
užtempti audinį ant sofos, o paskui persiūti. 

Taigi aš pabandau pakelti joms nuotaiką. 

Mama, žinai ką Monika veikė Paryžiuje? 

Visai ne! 

Žinai? 

Liaukitės vienas kitą ėde. 

Man pasakyti? 

Ju-ha-nai! 

Nesibarkit, būkit geri. 

Netikėk juo. 

Ji susirado vaikiną. 

Tačiau motina pasisuko į prekystalį. Raudoni marškiniai 
grįžta be lentos: 

Įvyko klaida. Ji nuo kitos sofos. 

Kai viskas sutvarkyta, Monika pasikviečia mus vakarienės. 
Motina, kuriai pavyksta žirglioti mažulyčiame 24 m“ bute taip, 
lyg apžiūrinėtų dvarą, giria, kaip gražiai atrodo su baldais, ku- 
„Trių pati atsikratė ir kuriuos buvo mačiusi prieš šimtą metų, iš- 
skyrus veidrodinę sieną už unitazo, šią paliko ankstesnysis nuo- 
mininkas, ir Bendžamino fikusą pintame krepšyje. Lauke Lun- 
davegene šniokščia automobiliai, langas praviras pusantro 
centimetro ir vidun plūsta vasaros vėjas, mašinų burzgimas, 
vilkikų stabdžių žvygsmas užsidegus raudonai, ir girdėti, kaip 

perjungiami bėgiai pakeliui į Ringvegeną ar į miesto centrą, 
Hornsgatą ir toliau įkalnėn Nobelio gatve su į asfaltą trinksin- 
čia priekaba. Motina taiso užuolaidas, o Monika, atgrežusi nu- 
garą į virtuvėlę, motina klausia: 

Ar komoda stovės čia? 

Taip! - pasigirsta irzlus iš už nugaros, - nes motina nepatei- 
kė nė vieno klausimo be prastai įmuturiuotos kritikos. 

O aš maniau, kad ji stovės prie kitos sienos. 

Tačiau Monika nenori klausytis. Savo namuose ji stato savo 
baldus ten, kur jai patinka. Ji prismeigė ant sienų plakatus su 
Deividu Būviu, nepaisydama nuomotojo draudimo smaigstyti 
tapetus. 

Monika atneša troškinį ir pastato ant stalo, įtaiso mane ir 
motiną ant sofos, mes nugrimztame - sofa mus apglėbia. 

Norit siurprizo? 

Monika padaro pauzę, dirbtinę pauzę. 

Aš įstojau į mediciną. 

Betgi sveikinu, Monika! 

Upsaloje. 

Motina, dar giliau nugrimztanti į paraloną: 

Upsaloje? Bet tu juk mokysies Lunde? 

Lunde aš esu rezerve. O Upsaloje įstojau tiesiai. 

Dabar, kai turi tokį puikų butą... 

Ar negalėtum bent truputį dėl manęs pasidžiaugti? 

Aišku, kad motina laiminga, tik reikia susitaikyti su minti- 
mi turėti dukterį, perkeltą į Vidurio Švediją. 

Bet kaipgi jis? — klausia ji. 

Kas jis? 

Tas iš Paryžiaus. Tu jį įsimylėjusi? 

Monika užliejama raudonio: 

Aš nieko neturiu! 

Ji išsisuka. Nes tą pačią akimirką kažkas subraška ir sofos 
karkasas sulūžta. 

O man pas ją lankantis kitąsyk, komoda perstatyta prie ki- 
tos sienos. 


TAI, KAS NUTINKA VASARĄ, yra skliaustuose - vyks- 
mas už ribų normalaus gyvenimo, kurio tarsi ir nebuvo, tai iš- 
sitrina, kai šutvė vėl susibėga į krūvą. Tai kietažiaunė šutvė su 
plaukų šepečiais, kyšančiais iš džinsinių švarkelių kišenių it 
antenos menkiausiam signalui fiksuoti, vakarais ji stoviniuoja 
prie Pildamo kioskelio ir kremta dešrainius su garstyčiomis ir 
kečupu. Aš laikausi atokiau, nebeturiu noro įsitaisyti viduryje 
ir laužti iš piršto istorijas, bet ir nesu vienas tų, kurie pasitraukia — 
kaip Bogdanas, ne, visuomet tvyro įtampa dėl to, kas gali nu- 
tikti šutvėje, ir, kai taip ilgai kovojai dėl savo padėties, savo 
noru jos neužleidi, bent jau tol, kol nežinai, ko naujo griebsies, 
kas būsi ateityje. 

Lasė sėdi apsižergęs Puch Dakota mopedą, kurį surado krū- 
muose Kruksbeke. 

Nenorėtum mopedo, Juhanai? 

Nemanau. 

Kodėl ne? 

Nee... 

Prisidėk šįvakar prie mūsų ir suveiksim vieną, pažada Ro- 
lė, kuriam teko sukarti visą kelią iki Slotsstadeno ir paieškoti 

krūmuose „paturbinto“* Zundapo su įgaubtu kuro baku, ant 
kurio jis įsitaisęs pusiau gulomis. 

Kokio norėtum? Tik pasakyk, kokio norėtum. 

Jokio, - sakau aš ir beveik gailiuosi, kad šįvakar čia atsitem- 
piau. - Man nereikia jokio. 

Darosi sunku jus ir bepažinti, ypač tave, Lase, su motocikli- 
ninko striuke ir boots geležimi pakaustytais kulnais, šiuos pasi- 
dirbai per darbų pamoką - Lundblado kopija, jo įpėdinis da- 
bar, kai, baigęs devynias, tas įkliuvo už savo pirmąją automo- 
bilio vagystę, vaikų kambario sienas tu nukloji motociklų 
plakatais, viduriniais Playboy puslapiais ir kokiu nori garsumu 
užleidi Rolling Stones, kurie nėra mūsų laikų muzika, o kažin 
kokio pastovumo išraiška, matai, kadaise jaunatviškas maištas 
po pusės kartos virsta saugumu, savastimi, pliušiniu meškiu- 
ku — ir gali leisti muziką kokiu tik nori garsumu, kad kaimy- 
nams pasiskundus apsilankė faras, tau nė motais, išeik ir grįžk, 
kada nori, tavo močia gali streikuoti, kaip tik, po paraliais, jai 
šaus į galvą, o tėvas rūgotis, dabar tu komanduoji, ir tik Tomas 
gali parodyti tau vietą. 

Sunku tave atpažinti, kai tu Rogeriui: 

Žinai, tau reikia. 

Nežinau. 

Aišku, kad reikia. 

Man kišenė neleidžia. 

Kokia dar kišenė? — sako Rolė. 

Naa... 


* Pašalintos tam tikros detalės, dėl to mopedas važiuoja greičiau ir kelia di- 


desnį triukšmą (sleng.). 

Gali pirkti šitą, - sako Lasė. - 800. 

Išjo lūpų tai skamba kaip puikus pasiūlymas. O Džeris Vil- 
jamas, technikos asas: 

Jis paturbintas? 

Tu nevisprotis, ar ką? 

Ir kaipgi, pritaisei prie stūmoklio svirtį? 

Gali neabejoti. Be galinio kakliuko ir pakeistais variklio sraig- 
tais - lengvai išspaudžia 70. 

70? Šūdą jis išspaudžia! 

800 už šitą? —- sako Rogeris, kuris nieko nepaisant gerokai 
varvina seilę. 

Jis greičiausias mieste. 

Bet 800? 

Tada 400. 

Rogeris apeina aplinkui mopedą, mažumėlę negrabiai pa- 
čiupinėja greičio reguliatorių, niekuomet nėra važiavęs, o mums 
dar nėra penkiolikos. 

Aš vis tiek neturiu pinigų. 

Teks gauti. Jis tavo, kai surinksi babkes. 

Naktį Dakota dingsta iš brūzgynų, kuriuose Lasė ją laiko. 
Kitą vakarą mes vėl susirenkame prie kioskelio, spoksom į Ro- 
le, apkečiantį savo Zundapą ir priverčiantį jį 50 mėtrų važiuoti 
ant užpakalinio rato, - kaip tik tuomet Lasė sumoja, kad... „Ro- 
geri, tu skolingas man 400 kronų“. 

Už ką gi? 

Už mopedą, savaime suprantama. Tu jį nusipirkai. 

Aš to niekada nesakiau. 

Stovi ir išsidirbinėji? Sutarėm dėl 400. 

Jo? 

Būtum iškosėjęs išsyk, jo niekada nebūtų nušvilpę. 

Ar tu mane dėl to bleimini*? 

Personas sugrudusia širdimi paprieštarauja: 

Liaukis, Lase. Jis negali būti skolingas už tai, ko nėra. 

O tu nesikišk. 

To pakanka užgniaužti kritikai ir pasitikėjimui, kurie, netgi 
Lasė turi jausti, yra monumentalūs, jo samprotavimuose žioji 
spraga, ką ten spraga, gigantiška skylė, tačiau ji pridengiama 
neišsakytais grasinimais, atmieštais, reikia tai pripažinti, jo 
draugyste su Lundbladu, mes žavimės Lase, kuriam pavyko 
įsitrinti į reikiamus sluoksnius, vienas iš mūsų kažkuo tapo ir 
mes įgijome ryšių nelegaliame pasaulyje, jeigu kiltų problemų, 
paskalų, mes turime į ką kreiptis, patikėtinį, galintį mus užtarti 
aukščiau hierarchijoje, bėdų laiduotoją, ir, tai pasakius, leng- 
viau pripažinti mūsų moralinį dezertyravimą. 

Tu man skolingas 400. 

Rogeris, dabar jau beišsigąstąs, Lasės ketinimai rimti: 

Aš neturiu! 

Man į tai didžiai nusišikt. Tai tavo problema. 

Kas, manai, nutiktų, jei būtum pasiskolinęs banke ir negalė- 
tum grąžinti? —- sako Rolė. - Manai, jie viską taip ir paliktų? 

Rogeriui ima spirgėti padai: 

Aš neturiu! Iš kur man juos išpešti? Iš kur? 

Eik pas Porsfyrą, - nusiviepia Lasė, - jis suvijo iš Rogerio vir- 
ves: įklampino į skolą. - Turi savaitę, paskui man juos atneši. 

Rolė užbirbina Zundapą. - Nagi. Varom. - Įmeta pirmą bėgį 
ir pagazuoja, atleisdamas rankinį stabdį taip, kad mopedas truk- 


* To blame - kaltinti (angl.). 

teli į priekį, o mes priversti atšokti į šalis. Lasė liuokteli ant už- 
pakalinės sėdynės mopedui nesumažinus greičio. Jie ištrinksi į 
gatvę ir Rolė perjungia bėgį. 


Prabėga savaitė. Prabėga dvi. Lasė suranda naują mopedą — 
mieste, rodos, knibždėte knibžda pamestų mopedų - tokią pa- 
čią Dakotą, tik su galiniais veidrodėliais ir perdažytu baku, ku- 
ri stovėjo apleista, nulaužta spyna Limhamno jachtų prieplau- 
koje, ojo idiotiškas reikalavimas buvo priskirtas prie dokumen- 
tų ir atidėtas į archyvą ties pavadinimu „crazy ga9s“*. 

Prabėga dar savaitė niekam neužsimenant apie šį reikalą, 
tačiau kitą penktadienį mums besitrinant prie kioskelio, penk- 
tadienį, kai kas nors turėtų įvykti, tačiau nieko neįvyksta todėl, 
kad čia niekados nieko nevyksta (Džeris Viljamas iškaulijo iš 
močios pinigų mėsainiui, Osa ir Laila taip pat čia, tiesą sakant, 
ir Karina lūpomis, drėgnomis nuo lūpų blizgesio, žemuogių 
skonio, standūs odiniai antkakliai su sidabriniais skutimosi pei- 
liukais, išsipusčiusios ir susišukavusios leistis ne kur kitur, o 
būtent čia), Lasė užsipuola Rogerį. 

Turi babkes? 

Kokias? 

Kokias? Tu man skolingas 400. 

Betgi liaukis. 

Turėjau jas gauti prieš kelias savaites. Su palūkanom bus 600. 

Kaip nemalonu! - sako Karina. - Ką jis padarė? 

Rogeris jau beišsineriąs iš kailio: 

Aš juk nieko nepadariau! 


* Beprotiškos apgaulės (angl.). 

Eik pas Porsfyrą, — išspaudžia Janis, sėdėdamas alkūnėmis 
įsirėmęs į nuleistą aprūdijusio Zundapo, kurį jam nupirko tėtu- 
šis, vairą, Janis, manantis, kad tai smagus hepeningas*, tai aš: 

Laikyk snukį, Jani. 

Tuomet nugvelbk rankinuką, - pasiūlo Janis. 

Lasė išsitraukia cizą ir prisidega, išpučia dūmus pro nosį. 

Jeigu jų negausiu, įduosiu tave tavo tėtušiui. 

Nedaryk to, - sakau aš Rogeriui, o Lasei: Turi naują mope- 
dą, ko skundiesi? 

O Rolė: Palik jį ramybėje. Nusispjauk. 

Dabar stovykloje tvyro įtampa. Stovima ir svyruojama, rimtis 
vis dar gali pereiti į kvatojimą, niuksas į nugarą, nesupranti 
juokų? palydimas, ar nenorėtum dešragalio, Rogeri, aš statau. 
Tačiau Lasė nepalenkiamas, nusprendė eiti ligi galo. Nes kaip 
ir Džerio Viljamo gegužės žiedų atveju kalbama ne apie pini- 
gus kaipo tokius, o apie valdžią, padėtį, kurią jie šiuo atveju 
suteikia turinčiajam, tik esminis skirtumas tas, kad Džeris Vil- 
jamas norėjo pasipuikuoti savo padėtimi prieš mus, o Lasė nori 
ja pasinaudoti — pagarba! Jis sako: 

Jei dėl ko sutarta, tai sutarta. 

Aš neturiu 600! — beveik rėkia Rogeris, desperacijai vis au- 
gant, it siekdamas laimėti laiko apsigalvoti. Jis vis spjaudosi, 
aplink jį grindinys šlapias nuo nervingų seilių. 

Tuomet dabar pat varau pas tavo gimdytoją. Man eit? 

Nudžiauk rankinuką, ir bus su tuo baigta, —- sako Rolė ir, 
perėmęs jam Lasės siunčiamą cigaretę, užtraukia dūmą. — Čia 
pilna senių. 


* Happening - atsitikimas, įvykis (angl.). 

Rogeris gėdijasi: 

Aš negaliu. 

Kodėl ne? 

Po velnių... aš negaliu nudžiauti rankinuko. 

Negali? — pašiepia Lasė. - Kas tu per boba? 

O paskui jis sako: Ai, tiek to. Ir Rogeris, atrodo, atsikvepia, dvi 
sekundes, prieš Lasei užbaigiant: Turiu galvoje palūkanas. Tačiau 
tuos 400 esi man skolingas. Ir teks pradėti mokėti šiandien. 

Po perkūnais, Lase! - pratrūksta Personas. - Jis negali eiti ten! 

Tačiau Lasė skėsteli rankomis: 

Aš jo neverčiau. 

Rogeris neturi daugiau argumentų dėl skolos, kurią Lasė 
jam primetė, ir priverstas eiti į Anebergo gatvę 19 C, mes paly- 
dime jį galelį, po to sustojam, dabar nebylūs, ta klaiki visiškai 
ypatingos rūšies tyla, ir vėliau neapleidžianti kūno it dūris, mes 
matome jį abejojantį priešais duris, paskui atidaro jas, abiem 
rankom įsitvėręs rankenos, ir, stovėdami kurtinančioje tyloje, 
įsivaizduojame, kaip jis kopia laiptais į trečią aukštą, paskam- 
bina į duris, įleidžiamas ir — 

Kitą dieną jis pasirodo su kišenėje sutrinta penkiasdešimti-. 
ne Lasei. 

Liko tik 350. 

Liaukis! Aš daugiau negavau. 

Ir? 

"Tu durnas ar ką? 

Osa timpteli jį už rankos: 

Ką ten darei, Rogeri? 

Rogeris neatsako. Jis nusisuka. Nusispjauna. 

Tačiau Karina susigaudo: Velnias, kaip šlykštu! 

Ir kas blogiausia Rogeriui, ar tai, kad apsilankė pas Porsfy- 
rą, o merginos irgi sužinojo, kad jis ten buvo, ar tai, kad jis turi 
eiti ten dar ne sykį? 


MAZDAUG TUO PAT METU, KAI MONIKA išnuomoja 
savo butą kitiems ir sėda į traukinį, važiuojantį Upsalon, moti- 
na paskutinį kartą įspraudžia savo kortelę į laikrodį Kojinėje. 
Tačiau motinai geriausiai sekasi tada, kai ji kopia į kalną, ji ne- 
planuoja tapti aukle arba namuose senelius lankančia samarie- 
te, kaip pasiūlė profsąjungos pirmininkas Šelis Nilsonas, įei- 
nantis į vadovavimo grupę, kuriai teko pripažinti, kad „perso- 
nalo labui“ pasirinkta atleisti kone vien moteris todėl, kad joms 
bus lengviau susirasti naują darbą. 

Kiek tai kainavo nerimo dėl ateities nuomos mokesčio ir są- 
skaitų pavidalu vienišai motinai, neprisidedančiai nė prie men- 
kiausios pasipriešinimo komandos, ėmiau galvoti dabar, kai 
esu toks sąlygiškai suaugęs, koks tik kada nors būsiu - o tai 
galbūt galima apibrėžti taip: pasiektas toks gyvenimo taškas, 
kai suvoki, jog tavo užduotis paremti savo tėvus, o nebe jų — 
paremti tave, ir nespoksai tik kelionės kryptimi, o vis dažniau 
žvalgaisi atgalios, ieškodamas paaiškinimų, kodėl tapai tokiu 
suaugusiu asmeniu, kokiu dędiesi esąs, o tai, be kita ko, gali 
būti viso šito mano pasakojimo priežastis, mums derėtų savęs 
paklausti, kodėl esame čia, dabar, nugyvenę pusę gyvenimo, 
kita pusė dar prieš akis, ir ką veiksime su ta puse - ir kad ir prie 
kokių išvadų prieitume, yra taip, jog mano motina pradeda lan- 
kyti kontoros darbuotojų kursus Ystado gatvėje esančiame Dar- 

bo rinkos mokymo centre, kur mokosi ištisos pralaimėjusiųjų 
darbo rinkoje klasės, daugiausia, žinoma, moterys, kurias, ra- 
tams ėmus suktis tuščiąja eiga, išsviedė išcentrinė jėga. 

Motina kupina entuziazmo: 

Tai geriausias man nutikęs dalykas! Būčiau žinojusi, kad taip 
patiks, būčiau persikvalifikavusi daug anksčiau. 

Vakarais ji sėdi virtuvėje ir kala. Mokosi buhalterijos: de- 
betas, kreditas ir PVM atskiruose stulpeliuose. Mokosi rašyti 
dailyraščiu storais rašikliais, plonais rašikliais - iškabas, pla- 
katus, afišas pagal pavyzdžius, ir nepasiduoda tol, kol nepa- 

siekia tobulumo. Ji mokosi rašyti skaičius, pritaikytus apdo- 
roti kompiuteriui, kaip antai septynetus be to mažo brūkšne- 
lio ant pilvo. 

Ar greit valgysim? 

Greit, - atsako ji pakėlusi akis nuo savo knygų. - Greit. 

Bet tu parašei tą patį skaičių tūkstantį kartų. 

Dar dešimt minučių. Ar negalėtum kol kas susitepti sumuš- 
tinio? 

"Tai jau taip, ji savo dukters motina. 

Kursuose taip pat privaloma išmokti rašyti rašomąja maši- 
nėle. Motina įsigyja Facit Privat. Grįžusi namo ji pademonstruoja 
pirštuotę. Išmoksta parašyti vieną raidę nežiūrėdama į klavi- 
šus, dvi, išmoksta rašyti paprastus žodžius, trumpus sakinius, 

1t mokytųsi skaityti iš naujo. Motina knyburiuoja. Raidė po rai- 
dės, kol visa abėcėlė atsiduria pirštų galiukuose ir ji gali pereiti 
prie ilgų, neapsakomai beprasmiškų tekstų rašymo. Pratybos, 
pratybos, pratybos - ir per tam tikrą laiką. Tabuliagramos, laiš- 
kų šablonai, komerciniai pasiūlymai, blankai... Motina grįžta 
namo po pietų, vos spėja pasikabinti ant pakabos savo paltą, 

kaip jau, užsisegusi pilką apsauginį dangalą ir pasidėjusi rašo- 
mąją mašinėlę ant virtuvės stalo su laikraščiu po apačia, pra- 
deda. Paskui - kiek ilga ant sofos, nes rašymas mašinėle iš es- 
mės alina pečius ne menkiau nei kojinių siuvimas. 

Tas rašomosios mašinėlės tratėjimas susideda iš trijų eta- 
pų: pirmasis, kai girdi jį nuolatos, turi pagarsinti televizorių, 
„Naująjį“ centrą, mintis, negali valgyti ar veikti ko nors, šiam 
garsui visko nepermalant; antrasis, kai jis visą laiką yra ant- 
rame plane it vabzdžių zyzimas vasaros dieną ir esi per daug 
iškeipęs, kad jaudintumeis; ir trečiasis, kai į jį atkreipi dėmesį 
tik tada, kai šis liaujasi, kai nutyla - jis tapo kasdienybės dali- 
mi, namų savastimi, tas tratantis, kakšnojantis, caksintis, sprig- 
sintis Facit Privat mašinėlės, atkakliai daužančios makaulę po 
makaulės į baltą popieriaus paviršių, garsas, kadangi jos sa- 
vininkė turi įveikti naujas aukštumas, prisispausdinti iki naujų 
žinių, kompetencijos, kai toks žodis dar neegzistuoja, naujos 
profesijos, orumo, nuspausdinti šalin nuo to akligatvio, ku- 
riame atsidūrė. 

Motina atsiverčia laikraščio straipsnius ir pasideda prie ra- 
šomosios mašinėlės. Man tenka sėdėti su laikrodžiu rankoje ir 
fiksuoti laiką, sakyti pradėk! ir stop! o motina suskaičiuoja rai- 
des, padarytas klaidas ir gauna sumą, kuri niekada nėra pa- 
kankamai gera. Arba, kiek laiko užims be klaidų nurašyti, tar- 
kim, reklaminį Lux muilo tekstą? 

Darsyk - visada. 

Pasiruošusi? Pradėk! 

Ach! Iškart klaida. B nuolat kliūva. Pradedam iš naujo. 

AŠ IRGI ĮGIJAU pagreitį. Pagaliau - nuosavas kambarys ir 
nuosavas centras - gyvenimas tampa pakenčiamas. Negaliu bū- 
ti lauke ir taip ilgai slampinėti dabar, kai motina neturi Moni- 
kos pasisėdėti ir pasiplepėti vakarais. 

Be to, aštunta klasė yra tarpiniai metai, metai, kai turi prisi- 
taikyti, niekada anksčiau nebuvo taip tiesmukai aišku, kad dar 
reikia ūgtelėti, kad nesi nei jauniausias vidurinėje, dėl ko atlai- 
džiai vertini savo trūkumus, nei vyriausias, kad galėtum duoti 
toną ir užsimesti ant pečių visą šį vaidmenį - su visais jo priva- 
lumais ir trūkumais - tačiau būtina pradėti tam nusiteikti. 

Idiotai nurašyti suvisam - galvoji. Mat Lundbladas, kuris 
devynerius metus drąsiai kovėsi, kad išvengtų bet kokių pa- 
mokų, dabar kasdien trainiojasi po mokyklą, o kaip tai charak- 
terizuoja jo psichologinį profilį, aš nesu tinkamas asmuo pasi- 
sakyti. 

Tačiau lūkesčiai auga, netgi tavo paties, bet taip pat ir mo- 
kytojų, ir motinos - kad „prisiimtum daugiau atsakomybės“ 
namuose ir „būtum naudingas“. 

| Taip, šis tas galvoje užsilieka. Mokytis man sekasi lengviau, 
nei tikėjausi. Tik reikia mažumėlę labiau susikaupti per pamo-- 
kas, daugiau laiko namų darbams ir gausybės skambučių Mo- 
nikai prieš egzaminus. Monikai, kuri įsikraustė į didelį butą — 
dalijasi jį su kitais keturiais studentais — ir kuriai po kurio laiko 
įgrįsta pokalbiai su kodėlčiumi broliu: 

Šitą gali rasti enciklopedijoje. 

Bet jeigu Žinai, tai juk galėtum pasakyti? 

Dabar turiu padėti ragelį. Čia kai kam reikia paskambinti. 

Bet pirma pasakyk! 

OK, tačiau tai paskutinis kartas, kai turiu laiko tau padėti. 

Kaip tik šiuo metu mus visa jėga užgriūva vienas iš absur- 
diškiausių epizodų Švedijos švietimo sistemoje, ir jo sutapimas 
su augančiais reikalavimais namuose galbūt ir nėra toks atsi- 
tiktinis dalykas, kaip iš pradžių atrodo. Ta dingstimi, kad mums, 
vaikinams, taip dažnai užlūžta balsas, jog geriau susilaikyti nuo 
muzikos pamokų, visa klasė perkeliama į rūsį, kur dainos pa- 
keičiamos tuomi, ką penkiolikmečiams pravarčiausia žinoti, kad 
būtų kaip reikiant pasikaustę artėjančio suaugusiųjų gyveni- 
mo realijoms: kaip vystosi nėštumas, kas vyksta gimdymo me- 
tu, kaip išmaudyti kūdikį ir pakeisti sauskelnes, o užbaigus šį 
etapą, mes poromis siunčiami su siurbliu, dulkiagaudžiu ir va- 
lymo priemonėmis mokytis sutvarkyti podėlį, kuriame ūkve- 
dys pastatė brokuotą lovą ir stalą - tai turi vaizduoti namus, 
tačiau labiau panėšėja į celę arba izoliatorių sanatorijoje pacien- 
tams, kurių dienos šiame pasaulyje suskaitytos — namų ruoša! — 
vadovaujant stamantriai, šaižiabalsei moteriškei, kuri, rodos, 
visą savo gyvenimą praleido tuneliuose, nes niekas niekada nėra 
jos regėjęs dienos šviesoje. 

Pagrindinis šio makabriško pusdienį trunkančio spektaklio 
numeris atliekamas dviejose ultramodernių virtuvių eilėse pa- 
talpoje, kuri tokia neapžvelgiama, kad mes pasikeisdami gali- 
me įsmukti į sandėlį, gausiai prigrūstą konservų, tampančių 
puikiais siurprizais ištraukus juos namuose. 

Stamantrioji moteriškė, kurios vardo mes taip ir nesugebė- 
jome įsiminti, priversta kovoti su absoliučiu dvidešimt aštuo- 
nių mokinių abejingumu jos dalykui, daro viską beveik reli- 
gingai, tikėdama tradicinės virtuvės gastronomija ir visu tuo 
pedagoginiu arsenalu, kuriuo yra apsiginklavusi. Pirmiausia ji 
liepia mums didžiosiomis raidėmis ant popieriaus surašyti val- 

giaraštį, „sukomponuoti“ valgius pagal idealų racioną, o paskui 
juos pagaminti. 

Dvidešimt aštuoni mokiniai ragauja kokčią menkę, kuriai su- 
virti jiems prireikė viso priešpiečio, galbūt šio žvanginimo puo- 
dais tikslas - priversti mus deramiau įvertinti valgyklos mais- 
tą, nes bent jau aš esu pasiruošęs atsiimti viską, ką anksčiau 
esu apie jį sakęs. 

Kartu su konservuotais ananasais ir kriaušėmis nešu namo 
savo naujai įgytas virtuvės estetikos žinias. 

“Pirmiausia reikia dėti taures, — instruktuoju aš motiną, su- 
merkusią rankas į plautuvę. 

Kaip pirmiausia? Ne keptuvę? 

Ne, pirmiausia taures, po to - įrankius ir lėkštes. 

Pagalvosiu apie tai, - atsako motina, traukdama per dantį 
besservisserį*, kuris anksčiau neraginamas apie mokyklą nieka- 
da nieko nėra pasakojęs, bet kuris dabar begėdiškai įsiveržė į 
motinos teritoriją. Motina, kuri laiko garbe plauti indus ranko- 
mis ir iššveisti juos, kad spindėtų, t. y. švariau nei indaplovė, 
kurios ji nekenčia, nes ši palieka ant taurių kalkių nuosėdų. 

Kiek daug jūs visko išmokstat. 

Puodus reikia plauti paskiausiai, nes jie nešvariausi. 

Galbūt galėtum pademonstruoti? 

Ne, tai tik patarimas. Aš jau moku. 

Ačiū už patarimą, - sako motina. Ir toliau plauna, kaip 
plovusi. 


* Visažinį, žiniuką (iš vok.). 

NIEKADA NEGALI BŪTI PATENKINTAS, nes jei esi pa- 
tenkintas, tai lyja. Mes sėdime valgykloj, valgom vėlyvus pie- 
tus. Už lango — naujas sportas — sviesti grumstus į supančių 
namų langus, kad šie priliptų ir juos užtamsintų. Na ir stiklų 
džeržgesys, jei kuris užgriebia per daug, ir visi deda į kojas. 

Džeris Viljamas jaučiasi kaip žuvis vandeny demonstruo- 
damas naująją skaičiavimo mašinėle su tiek pat mygtukų, kiek 
lakūno kabinoje, ir nesuskaičiuojama gausybe funkcijų: 

Pažvelk, kaip dailiai apskaičiuojami logaritmai. 

Nei aš, nei Rogeris neturim nė menkiausio supratimo, ką 
reiškia „logaritminis“ skaičiavimas. Džeris Viljamas ištiesia ma- 
šinėlę Rogeriui, kuris spaudelioja, kur papuola, o tuo metu į 
valgyklą įsliūkina Lundbladas ir Lasė. Lundbladas nuklaipy- 
tais boots ir zomšos švarkeliu, aptaisytu indėniškais kutais. Jie 
abu įsispaudžia iš automato po sulčių stiklinę ir atsisėda per 
du stalus nuo mūsų. Lundbladas geria sutelkęs dėmesį į mus. 
Rogeris meta mašinėlę Džeriui Viljamui. 

Betgi pabandyk sykį pakelti laipsniu, - sako jis, sėdintis nu- 
gara ir nepastebėjęs Lundblado arba to, kad nuotaika valgyk- 
loje pakito, it įvyko staigi oro permaina. 

Ne dabar. 

Rogeris ėmė muistytis. Jis sugrūda rankas į ant kėdės atkal- 
tės kabančią striukę, vėl jas ištraukia. 

Einam? - teiraujuosi as. 

Rogerio akys bėgioja, žiūri į mane, dėbteli į Lundbladą ir 
Lasę, išėjimą, tačiau jis negali iškart išeiti, todėl kad pirmiausia 
turi išmesti šiukšles ir padėti padėklą, jis negali apsispręsti. Ga- 
liausiai Džeris Viljamas susiprotėjo, kad kažkas ne taip. Jis dėb- 
teli per petį ir pakiša skaičiavimo mašinėlę po stalu. 

Eik, mes nunešim tavo padėklą, sako jis. 

Tačiau Rogeris sėdi kaip įkaltas. Jis lieka sėdėti su vis labiau 
paralyžiuota veido išraiška. 

Eime. Rogeri? 

Tačiau Rogeris mūsų negirdi, nes Lundbladas išgėrė sultis 
ir atsistojo. Pakaustytų kulnų caksėjimą sugeria linoleumas, kai 
jis prisiartina prie mūsų, prie Rogerio ir pastato savo tuščią stik- 
linę ant jo padėklo, Rogerio, kuris mirtinai išblyškęs ir kuris, 
rodos, sprogs arba apsišlapins. Lundbladas uždeda jam ant pe- 
ties ranką, laiko ją ten, o Rogeris tarsi gūžiasi po ja, laukia, kol 
ką išgirs, tačiau Lundbladas tyli, jis švelniai ir pagirtinai spus- 
teli Rogerio petį, it lengvai masažuodamas, ir Rogeris pratrūks- 
ta, begarsė rauda išsiveržia iš jo, jis kūkčioja nė necyptelėda- 
mas, o Lundbladas dusyk paplekšnoja jam per petį prieš prisi- 
dėdamas prie Lasės, laukiančio jo prie išėjimo. 

Jiems pradingus mes dar ilgai sėdime. Rogeris negali sulai- 
kyti ašarų šioms paplūdus. Ir aš prisiekiu, kad išsikapstysiu iš 
šito mėšlo, kuris žlugdo ir naikina, šis nieko nevertas kandies 
gyvenimas srutų latake, jeigu Monikai pavyko, pavyks ir man, 
aš ketinu išlikti ir nesileisiu palaužiamas. Turėtų būti išeičių. 


O PERSONUI VIS SUNKIAU suspėti. Regis, jam namuose 
kaip reikiant suprastėjo popieriai, anot motinos, kuri skalbyk- 
loje pasikalbėjo su kažkieno motina, pažįstančia Persono moti- 
ną, susiradusią naują vyrioką. Pats Personas apie tai nė cypt, 
kaip ir apskritai apie daugumą dalykų, veiksmas jam rutulio- 
jasi ne taip greitai kaip Karinai, tai ilgas slysmas žemyn, kuris 

niekam nė motais, win some, lose some*, tačiau Gunelė Kulander 
pasivėdėja jį į šalį asmeninio pokalbio ir įtikina, kad bendras 
matiekos ir anglų kalbos kursas geriau dera prie jo ambicijų. 
Jis skambina man: 

Ar pasimokei prieš rytdienos religijos testą? 

Nė trupučio - kas, žinoma, netiesa, kaliau, kad net dulkės 
rūko, ir Personas tai žino, tačiau tokios žaidimo taisyklės - nie- 
kuomet nepripažinti. 

Gal šįvakar pasimokom kartu? 

Okei. Ateisi pas mane? 

Po pusvalandžio jis sėdi ant mano lovos, apsuptas knygų, 
padabintų Alkoholį į klozetą reklama ir Seksualinio švietimo drau- 
gijos pimpalų-skraiduolių** lipdukais. 

Matei Karinos papus? 

Mokykis. Susikaupk - to nesakoma, tik užsimirštama ilge- 
singoje diskusijoje apie Kariną ir kaip ji pasikeitė, jos krūtys 
yra didžiausia saldybė, kokią tik galime įsivaizduoti. 

Pamanyk, jei ji būtų pasilikusi kūdikį, sako Personas. 

Tai neįmanoma. 

Matyti ją ateinančią su vežimėliu į šulę. Tai būtų juoko! 

Po tojis nutyla, nes vien mintis, kad Karina ateitų su veži- 
mėliu, su vaiku į mokyklą yra tokia neregėtai svetima. Mes mo- 
komės - ir Personas tėškia savo knygą į sieną. 

Aš nesuprantu! Kam man šito reikia? 

Tai ne taip jau sunku. 


* Vieni laimi, kiti pralaimi (angl.). 
** Seksualinio švietimo kompanijos Už saugų seksą metu buvo išleisti lipdu- 


kai, ant kurių pavaizduotas penis su sparneliais. 

Aš pakeliu ir ištiesiu jam knygą. 

Kas čia tokio nesuprantamo? 

Lengva tau kalbėti, kai supranti. 

Jeigu Rogeris susidoroja, susidorosi ir tu. 

Matai, Rogeris yra gudrus kaip velnias, tik jo sušiktai gaila. 

Tu irgi. 

Aš ne gudrus. Aš piktas. Ar niekuomet nesijauti kaip auto- 
matas? 

Ta prasme? 

Mes negyvename, Juhanai. Mes automatai, kuriuos jie pri- 
kemša šūdo. Būtų revoliucija, jeigu jie nepasirūpintų mūsų už- 
imtumu. 

Revoliucija? 

Aišku kaip dieną. 

Ir ką mes darysime? 

Perskaitysime skyrių darsyk, o paskui vienas kitą paklausi- 
nėsime. 

Kitą dieną, mums susirinkus kieme po testo, Personas atro- 
do patenkintas. 

Kaip sekėsi? 

Išlindau sausas. 

Jis nutręšia iš Rolės cigaretę ir pasiunčia į orą pustuzinį dū- 
mų žiedų, jis ne koks nulis, kai pasistengia. Tačiau jis nebeatro- 
do toks patenkintas po savaitės, kai Einšteinas, pagarsėjęs savo 
griežtais taisymais ir dosniu priekaištų dalijimu, nuskraidina 
egzamino lapus ant Persono suolo. 

Privalai pasitempti, Mikaeli. 

Personas vieną po kito verčia puslapius, apkraštuotus rau- 
donomis varnomis, su augančiu nepasitenkinimu skaito Einš- 

teino įraitytus pataisymus paraštėje, palydimus riebių raudo- 
nų šauktukų. 

Mokytojau! 

Einšteinas, prikiūtinantis prie Persono suolo — dar vienas 
mokinys, kuriam žinioms įkalti reikia kūjo ir dalbos. 

Aš atsakiau teisingai! Čia! ir čia! ir čia į b klausimą! 

Einšteinas kilsteli akinius ant kaktos kaip suvirintojas ant- 
veidį, palinksta, nuodugniai tyrinėja vištos kojas, atsitiesia. 

Neįmanoma įskaityti. 

Parašiau lygiai taip kaip knygoje! Skaitykite čia! 

Iš kur man tai žinoti? 

Personas atkiša egzaminą man. 

Juk aš teisingai parašiau? 

Privalau linktelėti - o kaipgi, nes niekas neiššifruojamame 
rašte, kurį išspaudė sugrubęs Persono kumštis, neliudija apie 
jokias klaidas. 

Tai nuskambėjo kaip gynyba, nes Personas yra sprendimo, 
priimto aukštai vingriuose administracijos koridoriuose, auka. 
Palinas norėjo, kad rašytume rafinuočiausiu devyniolikto am- 
žiaus šriftu, raitytu rašto stiliumi, kuriame raidės surišamos ele- 
gantiškais perėjimais, kilpelėmis ir kabliukais, o rašiklis nie- 
kuomet nepakyla nuo popieriaus. Tačiau atsiduriame pasikei- 
timo epicentre - mus ištinka daugybė permainų, ir tai viena iš 
jų. Mes galime tik nutuokti, kad kažką pačiuose viršutiniuose 
Mokslo tarybos aukštuose vieną dieną iš gryniausio nuobodu- 
lio apšvietė, jog būtų ne pro šalį kokia nors reforma reikalin- 
goms investicijoms bei savo savam postui motyvuoti. Po vie- 
nerius metus trukusių susirinkimų ir konferencijų, kompromi- 
sų ir perdavimų svarstyti komisijoms, į ministeriją ir atgal 

pasirenkamas naujas rašto stilius. Senasis, regis, vaikams per 
sudėtingas. Vietoj ano jiems teks išmokti ką nors paprastesnio. 
Tompos paskiriami apaštalais, pasiunčiami į pasaulį išpurtę nuo 
naujojo rašto stiliaus, kuris nėra joks stilius, o laissez-faire* tech- 
nika su spausdintinėmis raidėmis be jungčių, bet svyrančių 
maždaug į vieną pusę. Kelios arba visos gali būti sujungtos, jei 
taip labai norisi. Vienintelė taisyklė — didžioji raidė po taško, 
tačiau net ir tai - derybų objektas. Raštas galįs atrodyti kaip 
tinkamas, taip ir nutinka. Problemos atsiskleidžia daug vėliau, 
nes jei neišmoksti rašto, negali jo ir perskaityti. Tai kompiute- 
rių laikais mirštanti meno rūšis, kuri būsimoms skaitmeninėms 
kartoms bus taip pat sunkiai šifruojama kaip runos. Neperskai- 
tomų dokumentų, laiškų, atvirukų, bylų, bažnytinių knygų, ne- 
spausdintų eilėraščių, asmenų sąrašų kalnai bus archyvuojami 
ravimo, interpretavimo, aiškinimo; bus steigiamos institucijos, 
mokslo centrai, kuriuose bus mokomi ekspertai, dalyvausian- 
tys TV programoje Antikvaro valanda, bus įsteigtos profesū- 
ros, susiformuos įvairios kryptys, kaip antai vermlandietiš- 
kas 1910-1920 m. pastorių raštas arba pirmųjų raštingų uosto: 
darbininkų t, l ir p raidžių jungimas. Tačiau visa tai yra tom- 
pos, Mokslų tarybos biurokratija ir sumaištis ateityje - ne tai, 
apie ką galvoja Personas, tvirtai abiem rankomis sugniaužęs 
savo rašto darbą. Persono galvoje teka desperatiškas minčių 


srautas: 


* Laissez-faire (laissez faire, laissez passer) - ekonominio liberalizmo šūkis — 
„leiskite veikti, leiskite eiti“ (pranc.); reikalauja, kad valstybė nesikištų į verslo 
reikalus. 

Turite pertaisyti. 

Bijau, kad veikiausiai nebus didelio skirtumo. 

Personas, praeitą pusmetį apskundęs rektoriui savo fizinio 
pažymį, nes jis buvo neteisingas, reikalavo, kad jį sumažintų. 

Jūs privalote! 

Jėzus tikėjo žmogaus gerumu, Einšteinas tiki nesėkmės pa- 
moka. Jis grįžta ant pakylos. Tačiau Personas nenusileidžia. Jis 
pašoka nuo kėdės. Einšteinas sustoja: 

Kitam kartui teks pasimokyti daugiau. 

Du teisingumo blaivininkai varsto vienas kitą akimis. Per- 
sonas stvarsto žodžius, tačiau kalba išėjo pasivaikščioti, sandė- 
lyje - anei skiemenėlio. 

Pažvelk į Juhaną, - tęsia Einšteinas. — Kaip jis pasitempė. 
Tuomet ir rezultatai matyti. 

Jis patraukia Persono suolą taip, kad Personas galėtų atsi- 
sėsti. 

Jei tu irgi pradėsi mokytis, pamatysi, kad viskas įmanoma. 

Personui to per daug. Jis pasitelkia vienintelį mokslą, kurį 
įvaldęs tobulai. Ir kol Einšteinas virpančiais keliais apsičiupi- 
nėja, ar žandikaulis dar vietoje, Personas ramiai išžirglioja iš 
klasės. Jo žodis, kaip visada, paskutinis, pasirašė dienotvarkę 
savo su niekuo nesupainiojamais inicialais. 

Ne, švietimo kelias ne Personui. Neturėdamas tvirto pagrin- 
do po kojomis, jis vožteli vis dažniau, remdamasis principu, 
kad kas ne su juo - tas prieš jį. Mat Einšteino dėka Personas 
įsisąmonina, jog vienintelis egzistuojantis teisingumas yra tas, 
kurį įgyji, o įgyti jį privalu fizinėmis priemonėmis; tas teisin- 
gumas, kurį Personas sau pasiima, niekados netenka tokiems 
kaip jis savaime. Ir tiek daug pykčio ir energijos pertekliaus 

teliūskuojasi jame, kad jis turi jį nulieti. Be priežasties jis gali 
pridaužyti bet ką, pasitaikiusį jo kelyje. Jis ieško savo teisin- 
gumo. Kai „papiktinta“* kietuolio „kalamaška“ įsiskriebia į 
automobilių stovėjimo aikštelę pasiimti pupyčių, Personas mes- 
teli - reikia būti fikusu, kad vairuotum tokį pirdūnišką kon- 
teinerį, nesuteikdamas tepaluotais džinsais ir dažytom sruo- 
gelėm automobilistui progos pakilti nuo sėdynės. Pasklinda 
gandas apie Persono kovingumą, jis įsivelia į muštynes mies- 
te, niekados nesitraukia, kad ir koks būtų pasipriešinimas, kad 
ir kiek varžovų išsirikiuotų priešais jį. Personas ima lankytis 
Baltic Club“*, keturis vakarus per savaitę eina į treniruoklių 
salę Baltų salės rūsyje, pripučia savo krūtinę ir savo rankas, 
savo viršutinę kūno dalį su svarsčiais, štangomis ir akmens 
amžiaus aparatais patalpoje, dvokiančioje bezdalais ir senais 
priprakaituotais treningais, treniruoja savo kūną, kad galėtų 
užvožti į marmūzę didesniam skaičiui automobilistų, pankų, 
išdurnėjusių mokytojų, farų, paskui — vadų karo tarnyboje, 
kad galėtų užtvoti į snukį visam tam prakeiktam pasauliui, 
neteisybėms, niekintojams, atkištoms krūtinėms, praeiviams, 
kumščiais išsivaduoti iš socialinių grandinių, o prasidėjus vė- . 
lyvo devinto dešimtmečio pakilimui, kai viską lemia bicep- 
sai, ar jie būtų piniginiai ar raumenų (ankstesnioji visuome- 
nės struktūra, kai buvo vertinama netreniruota fizinė jėga, va- 
duojasi mirtimi purtoma paskutinių traukulių), body buildinę*** 
tampa liaudies sportu, belaukiant, kol laikai persitvarkys įve- 


* Šitaip sakoma apie automobilį, kuris turi perdėtai daug dekoratyvinių deta- 
lių (slengas). 

** Sporto klubas Malmėje. 

*** Kultūrizmas (angl.). 

dus Suaugusiųjų mokymą*. Jei Personas negalės susikurti sau 
ateities tada, susikrauti turtų, prekiauti biržoje akcijomis, tai jis 
bentjau galės užsipumpuoti ant kūno kelias ekstra „garbanas“ 
ir suformuoti raumenų masę, dėl kurios ims panėšėti į bege- 
motą, nuliulantį plačiai išskėstomis šlaunimis, apklėstomis spe- 
cialiai pasiūtomis haremo kelnėmis, rankomis atstu nuo kūno 
kaip DC9 lėktuvo sparnais, nušviesintais ežiuku kirptais plau- 
kais; varyti treniruotę po treniruotės, — kasdien, vėliau du sy- 
kius per dieną, įniršusiam dėl esamos šūdinos būties, ant suo- 
lelio treniruoklių salėje ryti sūrio pyragą, kabinamą kartoniniu 
dangteliu vietoj šaukšto, virtą menkę ir morkas ir persirengi- 
mo kambaryje valandų valandas kaip dumples tampyti savo 
netobulą, nuo soliariumų perštintį apvalkalą priešais veidrodį, 
kol, prisisprogęs anabolikų ir testosterono injekcijų perforuota 
subine, pavirs berserku Centrinės stoties bare ir į šipulius su- 
tryps krūtinės ląstą dviem keniečiams, kuriems pasitaikė prisiar- 
tinti per arti tais pačiais metais, kai jis pasirodė ant padėklo savo 
pirmajame Misteris Švedija konkurse, o Fosje kalėjimas tampa 
persilaužimo momentu. Personas sulaukė teisingumo. 


Pačiam liftu kylant į viršų tuo pat metu darosi vis aiškiau, 
kad kiti keliauja priešinga kryptimi, tiesiu taikymu į požemį, 
ten, kur jie iškraunami ir paliekami. 

Tai šlovingasis sezonas, kai Malmės FK skinasi kelią Eu- 
ropos pirmenybėse, ketvirtfinalyje nugali Wisla Krakow ko- 


* Tais laikais buvo įgyvendinama labai svarbi Švedijos vystymuisi koncepcija - 
t. y. mokymai, kursai, kvalifikacijos kėlimas suaugusiems žmonėms; tai reiš- 
kia, kad net būdamas 60 metų gali pakeisti specialybę. 

mandą triumfuojančiame, dainuojančiame, linguojančiame, 
vėliavom ir kepuraitėm mojuojančiame stadione, o Turė Ser- 
vinas* išlekia į sniegą su nuojo neatsiliekančia komanda, taip, 
tuos vaizdus matėme visi, galime žiūrėti ir žiūrėti, striukos 
aptemtos kelnės, nuoširdus džiaugsmas, kurį išrėkiame sto- 
vimose vietose su mėlynai baltai dryžuotais šalikėliais, ple- 
vėsuojančiais apie kiekvieną mielą kaklą, jais Rolė, Janis ir 
Džeris Viljamas, sėdėdami klasės gale, mosikuoja skanduo- 
dami: Valio MFK! 

Nesunku įsivaizduoti, kad Džeris Viljamas, kurio chemijos, 
fizikos, matematikos, biologijos rašto darbai geriausi, kelia mo- 
kytojams problemų, nerimastingas diskusijas mokytojų kam- 
baryje: gabuolis, švaistantis laiką sirgalių skanduotėms ir šali- 
kėliais sparnuotom dainuškom. Genijus ir pamišėlis — kaip jį 
vertinti? Paprasčiau su Janiu, kuris iškart pasiduoda, į visus 
kontrolinio klausimus atsako įrašydamas „MFK“ ir „Valio mė- 
lyniesiems“ — atiduoda pasirašęs Bob Houghton, trainer“*. 


VĖL ATEINA VASARA. Trumpa vasara. Vasaros trum- 
pėja taip pat greitai, kaip aš tįstu. Maždaug tuo metu, kai 
nustoji augęs, paaiškėja, kad visos vasaros yra vienodai nie- 
kingai trumpos. Monika ir aš dabar vienodo ūgio. Ji turi ne- 
kintamą sugebėjimą tiesiog staiga išdygti koridoriuje su visu 
aplinkui iškreiktu savo bagažu, plaukai vėl ilgut ilgutėliai, su 

* Tore Cervin - švedų futbolininkas, Malmės futbolo komandos kapitonas. 


** Bobas Hotonas, treneris (angl.) - garsus futbolo treneris, padaręs tarptauti- 
nę karjerą. 

motinos zomšiniu švarkeliu ant peties, švarkeliu, kurio moti- 
na karštligiškai ieškojo. 

Sveiki! Tai aš. 

Parvažiavai taksi? — pasigirsta gąstingai iš virtuvės, kur mo- 
tina geria kavą su ponia Havliček, su kuria pradėjo bendrauti: 
jos užsuka viena pas kitą po pietų, keičiasi savaitraščiais ir nau- 
jienomis, parsineštomis iš skalbyklos namo rūsyje, nusilaužia 
viena kitos gėlių ūglių. 

Apie kąjūs kalbat, mama? - užklausiau jos. 

Apie viską. Ji pasakoja apie Prahą ir rodo namo, kuriame jie 
gyveno, nuotraukas. 

Tas nuotraukas teko matyti ir man. Tai ne namas. Tai dvaras. 

Jai turbūt nelengva, - sako motina. Atvykusiai iš tokios rafi- 
nuotos aplinkos dirbti valytoja. 

Nea, 37-u iš Centrinės stoties, - atsako studentė koridoriu- 
je, kuri, poniai Havliček išėjus, pateikia siurprizą: ji ketina vi- 
są vasarą gyventi namuose, mat uždirbsianti iš to, kad butas 
Vorgatane liks išnuomotas iš antrų rankų, tačiau į mano kam- 
barį ji neįleidžiama, ne dabar, kai šis pagaliau tapo mano, tai- 
gi motinai tenka susitaikyti su tuo, kad sofa okupuota, o trijų 
kambarių butas paverstas bendrabučiu Monikos, kuri pirmuo- 
sius metus Upsaloje baigė aidint ovacijoms atsistojus — aukš- 
čiausias balas kiaurai ir motina, žiūrinėjanti ir žiūrinėjanti stu- 
dijų knygelę. 

Sveikinu, Monika! 

Nieko čia ypatinga. 

Tai fantastiška! Turim atšvęsti. 

Pamiršk. Pirmieji metai - nesudėtingi. 

Tačiau Upsalai iki miesto toli, anot Monikos, kuri ilgėjosi 

namų, pasiskolina motinos dviratį ir leidžiasi į ilgą pasivažinė- 
jimą po gimtąjį miestą, sugrįžta raportuoti, jog viskas po seno- 
vei - nuostabu pargrįžti į namus! Paskui ji dirba pamainomis, 
Monika užsirioglina ant kasos kėdės Revenyje ir puola įvedinė- 
ti prekių kainas ir nuolaidų kodus, ten ji sėdės, kol ligi semestro 
pradžios liks viena savaitė, tada ji su keliais kursiokais išsinuo- 
mos vasarnamį Smolande, anot motinos, toks besaikis pinigų 
švaistymas, kad trūksta žodžių — išsinuomoti vasarnamį —- ir 
nepadės, kad jie penkiese. 

O Juhanui sunku suprasti, kaip jo sesė išgali taip plėšytis 
tokioje žudančiai nuobodžioje vietoje. 

Žinau, tačiau studijų paskolos niekam neužtenka. Tai bus 
mano paskutinė vasara ten. 

Sako Monika, kuri skundžiasi, motinai paspaudus ją dėl mo- 
kesčio už maistą ir plotą, nė kriukt už devyniolika metų nemo- 
kamo maitinimosi ir pragyvenimo, dabar ji pasirodo su gry- 
naisiais praėjus savaitei po to, kai atlyginimas atsidūrė sąskai- 
toje — paskui lygiai tiek pat pasiskolina iš motinos. Man tik 
baisiai rūpi, ką ji padarė su viskuo, ką uždirbo per visus tuos 
metus, kažin kokių didelių išlaidų ji niekuomet neturėjo, ta- 
čiau, kokia padėtis jos sąskaitoje, yra classified* — The Brain, su 
kuria man dabar lengviau susikalbėti, negu būdavo vyresnia- 
jai seseriai su mažylių. 

Kaip pasisekė su religija? Ar išlaikei su enciklopedijomis? 

Išlaikiau be jų. 

Tikrai? Bravo! 

Brolio pripažinimas, tokio pobūdžio pripažinimas, kurio iš 


* Įslaptinta (apie dokumentus) (angl.). 

Einšteino arba kurio kito mokytojo nesulauktum, nes jis skir- 
tas būtent Juhanui, o ne Juhanui, palyginti su kitais mokiniais. 

Ar dar yra kokių naujienų? 

Kaip antai? 

Na, jokių big news*? 

Yra, pameni Rogerį? 

Taip? 

Na, jis...ai, nieko ypatingo. 

Nes apie viską su seserimi kalbėtis dar neina. 


Močiutė ir šią vasarą neturės jėgų anūkams. Šiais metais mo- 
tina ir aš važiuosime pas močiutę, nes dabar ji tokia bejėgė, kad 
atvažiuoti privalome mes. Esu kaip tik tarp to amžiaus, kai pri- 
valu važiuoti kartu, ir to, kai natūraliai reaguojama į tai, jog 
daugiau nebenori, iš motinos nerišlaus pranešimo apie išvyki- 
mą aiškėja, kad galėčiau išsizysti, tačiau važiuoju sykiu ir ma- 
nau, jog darau tai dėl senelio, remdamasis slėpininga logika, 
kurios ir aš pats niekada neperprasiu. 

Sunku? - klausia Monika. 

Kas taip? - perklausia motina. 

Važiuoti pas močiutę, kai reikia viskuo pasirūpinti. 

Viskuo? Leifas turės irgi ranką pridėti. 

Ir tu tuo tiki? - sako Monika, pati save išsirinkusi mūsų šei- 
mos psichologijos eksperte, kaip ir daugybės kitų dalykų anuo 
laikų. - Natūralu, kad tau sunkų, mama. 

Iš kur tu visa tai trauki? Aišku, kad jis padės. 

Tačiau čia motinai tenka prikąsti liežuvį, nes Leifas paskam- 


* Svarbių naujienų (angl.). 

bina ir praneša, kad jie švęs savo ir Lisbetės dvidešimties metų 
vestuvių sukaktuves Maljorkoje, kur jie kadaise susitiko vie- 
noje pirmųjų skandalisto Spieso* organizuotoje šarterinėje ke- 
lionėje. Vestuvių metinės — ne anksčiau kaip lapkritį, bet kam 
gi norisi į Ispaniją lapkritį? Bent jau ne Leifui, Lisbetei ir Kristi- 
nai, tikriausiai ir Berntui nesinori, tik jis visą vasarą tarnaus 
Jota** banke. Užsakyta vila arti jūros ir baseino, pasakoja moti- 
na referuodama pokalbį telefonu. 

Gal jie ir paršų baliuje dalyvaus? — pakomentuoja žinią 
"Monika. 

Močiutė stovi ant laiptų, kai mes pasišokinėdami privažiuo- 
jame išklampotu žvyrkeliu, laukė nuo ryto, nenori atrodyti, tarsi 
būtų laukusi nuo ryto, todėl kažką laiko rankoje, kastuvėlį, ku- 
riuo mojuoja savo negrabia maniera, močiutė, kuri šiais metais 
į save nepanaši, pusė močiutės dingo, regis, net jos galva su- 
sitraukė, o plaukai sutrumpėjo. Kieme girgžda žvyras. Motina 
patraukia rankinį stabdį. Močiutės apkabinimai irgi ne tokie, 
kokie buvo tos, kuri taip mokėjo apkabinti. Motina elgiasi lyg 
niekur nieko, tačiau mums iškraunant automobilį aš turiu pa- 
klausti, kas nutiko močiutei. 

Ne taip garsiai! 

Negi nematai? 

Pakalbėsim apie tai vėliau, Juhanai. 

Tačiau motina vis tiek palinksta prie manęs: 

Ji nekaip jaučiasi po senelio mirties. 

Tarsi būtų mus išgirdusi - nors ir negirdėjo, nes dabar su ja 

* Simon Spies, danų verslininkas, sukūręs šarterinės kelionės koncepciją ir iš 


to susikrovęs didžiulį kapitalą, taip pat nepaprastai skandalinga asmenybė. 
** Gotabanken. 

reikia kalbėti garsiau ir aiškiau —- per motinos paruoštą vaka- 
rienę močiutė sako: 

Nebėra noro gaminti. Vienai valgyti neskanu. 

Turi stengtis, - sako motina, negalinti surasti daugiau pa- 
guodos žodžių. - Turi rūpintis savimi. 

Nilsas, tas tai bent valgydavo. Na, dabar pakaks. 

Ji porą sykių pačiaumoja padaže sutrintų bulvių. Girdėti iš- 
klibusio danties kleksėjimas. 

Ką aš čia ketinau sakyti? 

Paskui ji su motina sėdi hamake įkalnėlėje už namo, tyliai 
juokiasi ir šnekučiuojasi apie tai, kaip aukštai pakilęs upės van- 
duo, apie eglyną kitoje pusėje, išsiilgusį retinimo, ir žemę, kuri 
„dirvonuoja“, pieva prašosi dalgio, tačiau motina to nesako, 
močiutė irgi, pieva, kurią senelis šienavo beveik šimtmetį, bu- 
vo trumpai kirpta ir tanki it kilimas, dabar gi iš žolės stirkso 
drebulės ir ūgliai, sužėlę sulig žmogaus ūgiu ir nebeatsitiesian- 
tys po lietaus. Pasikeitė ne tik močiutė, netgi ūkis sulyso, atvi- 
rai kalbant, tuoj visai sunyks. 

Daržinėje plėkų ir gyvulių tvaikas. Pasmerktas vienatvei ka- 
bo tris ketvirčius valandos rodantis Hedlund firmos laikrodis. 
It paskutinė šalies agrarinės epochos liekana, jis spokso pro įski- 
lusį stiklą, šiais metais dar blyškesnis, nebuvo kuo pasidžiaug- 
ti nei jam, nei seneliui per tą trumpą laiką, kol Feldino* vyriau- 


* Thorbjėrmn Falldin - švedų politikas, Švedijos premjeras, Centro partijos pir- 
mininkas. 1976 m. - po 40 m. socialdemokratų valdymo - į Švedijos parla- 
mentą buvo išrinkti nesocialdemokratai. Naująją vyriausybę sudarė koalici- 
jos atstovai, priklausantys Centro, Liberalų ir Konservatorių moderatų parti- 
joms. Šiai vyriausybei vadovavo Turbjornas Feldinas. Koalicija išsilaikė vos 


dvejus metus, o paskui skilo dėl atominės energijos naudojimo. 

sybė laikėsi ant kojų. Aš užsuku ant ritės naują valą, Abulon 
0,25, ir žvejoju nesuskaičiuojamas valandas upėje nuo akmens, 
ištraukiu keletą pusėtinų ešerių, kuriuos motina išdarinėja ir 
iškepa užsidėti ant duonos. 

Čia nėra ką veikti, - skundžiuosi. 

Šią vasarą nė sykio nesikalbėjai su močiute, - atsako moti- 
na. - Jai reikia draugijos. 

Bet ji tokia išvėsusi. 

Nekalbėk taip. Ji tave labai myli. 

Taigi vaikaitis įsitaiso šalia močiutės, kuri sėdi hamake ir 
linkčioja. 

Nori, ką nors tau papasakosiu? 

Ir ką gi? 

Ką norėtum išgirsti? 

Mane taip sekina kaitra. Rodos, griaudės. 

Aš nusprendžiu pereiti tiesiai prie pagrindinio numerio, to, 
apie kurį motinai išgirsti netenka, o močiutė vis tiek pamirš. 

Mano klasėje yra mergaitė, vardu Karina — 

Leifai, ar negalėtum nueiti į vidų ir atnešti... ne, Berntai... 

Juhanai. 

Juhanai, gali? 

Atnešti ką? 

Močiutei kažkas sukasi ant liežuvio galo, bet... ne. 

Tiek to. Nieko. Kaip karšta. 

Trys savaitės. Tuo tarpu motina be atvangos gamina valgį, 
kurį užšaldo porcijomis, aliuminio indeliuose, ant kurių baltų 
dangtelių užrašo: kotletai su svogūnais, mušta mėsa ir pada- 
žas, virta veršiena arba aviena su krapų padažu, kepta plekšnė 
ir datą, paaiškina, kaip močiutė turi ištraukti vieną indelį ryte 

ir vakarienei šildyti jį dvidešimt minučių - tai dėl viso pikto ji 
irgi užrašo ant lapelio, kurį pritvirtina ant šaldytuvo. 

Tu tokia miela, - glosto motina jos ranką. — Aha, išsivirti 
bulvikių galiu ir pati. 

Tačiau motinai kepant duoną, bandeles ir pyragaičius, kad 
močiutė turėtų kuo pavaišinti Raudonojo kryžiaus ponias ir kai- 
mynes, Močiutė protestuoja. 

Aš prasimaitinsiu. 

Kuo gi? 

Aš turiu, kaip jo ten? 

Tepamo ožkos sūrio. 

Ožkos sūrio. Jis toks skanus. 

Negali valgyti vien jį. 

Valgiau jį visą gyvenimą ir buvau sveika! 

Kartu jos sudoroja sezono uogų ir vaisių derlių, prie kurio 
leidžia popietes. Įprastinė butelių ir stiklainių baterija nusidrie- 
kia virtuvėje. 

Įdėjai cukraus? - klausia motina. 

Įdėjau įdėjau, - užtikrina močiutė. 

Ojai nusisukus, motina supila cukrų, stovintį atmatuotą prie 
viryklės litriniame inde. 

Kada vėl gausi darbą, Bodile? 

Šį klausimą močiutė užduoda jau vienuoliktą kartą, o moti- 
na,baigusi savo perkvalifikavimo kursus, vienuoliktą kartą kar- 
toja atsakymą: 

Dabar ne taip lengva, kai šitokia bedarbystė. 

Paskambinėk ir paklausinėk, ar kam tavęs nereikia. 

Motina, turinti tvardytis, kad neišputotų: 

Ne taip viskas daroma. 

Iš kur žinai? Prisistatyti niekada nepakenks. 

Užvirė, mama! 

Motina puola ir nutempia puodą nuo viryklės, sumažina 
ugnį. Močiutė taria: 

Nilsas sakydavo, kad geriausiai miegasi po garbingo die- 
nos darbo. 

Tačiau motinos kantrybė bandyta jau tiek, kad tuoj trūks, 
tikriausiai mėgina susigyventi su mintimi, kad privalo būti tarsi 
motina savo tikrai motinai. Aš girdžiu, kaip ji nemiega nakti- 
mis kambaryje šalia manojo, kartais aptinku ją stovinčią kam- 
baryje arba virtuvėje, įbedusią žvilgsnį tiesiai priešais save, ar- 
ba su kokiu daiktu rankose, kurį ji čiupinėja, tarsi glosto, pa- 
juodusį samtį arba raktą laikrodžiui prisukti, ir nereikia būti 
The Brain, kad suprastum, ką regi, mama, ir apie ką galvoji — 
ilgą žulsnią įkalnę močiutei bejėgiškai rabždintis viršun, kol 
jos visai neliks, su ja - ir ūkio, o kartu bus atgnybta ir dalelytė 
tavęs, tavo vaikystė, tavo jaunystė, ir jeigu tau nebeliks, į ką 
atsigręžti, ko tuomet norėsis laukti - anūkų? 

Anapus apdrumzlėjimo ir užmaršties staiga blyksteli senoji 
geležinė močiutės valia ir bus-taip-kaip-aš-sakau nuostata. 

Mūsų išvykimo į namus rytą visi buteliai ir stiklainiai stovi 
priemenėje suvynioti į laikraščius ir supakuoti į dėžes. 

Kam man jų reikia? — replikuoja močiutė, kai motina pa- 
prieštarauja, kad reikėtų pasidalyti po lygiai. - Man dar liko 
rūsyje nuo praeitų metų. 

Bet mums viskas netilps. Pasilik keletą, padovanosi. 

Ir kam gi? 

Taip neteisinga. 

Atiduok juos Monikai. Ji tai įvertins. 

Su šiuo virš savo galvos kybančiu kaltinimu motina nurodo 
man krauti dėžutes į automobilį. 


Aš pritariu Monikai: pargrįžti į miestą - nuostabu! Įrieda- 
me su paskuigaliu, prigrūstu uogienių, sirupų ir mantos, moti- 
nos paslapčia išgelbėtos nuo blaškių močiutės dorojimų. Auto- 
mobilių stovėjimo aikštelėje Lasė, Tomas ir jų tėtušis užgulę 
Tomo Impalos variklį, iš savadarbių kolonėlių pro atlapotas 
dureles skardenant Tomo Robinsono 2-4-6-8 Motorway“, trys 
Andersonai palinkę virš neįmenamos mechanikos mįslės su uni- 
versaliomis replėmis ir veržliarakčiais kumščiuose ir velnias- 
kad-jį-kur-prakeiktas šūdautomobilis srėbtuvėse, trys tepaluo- 
tos marmūzės atsisuka į mane ir motiną, o paskui vėl neria į 
variklio dėžę ir keiksmažodžius. 

Mums namuose teišbuvus kokią valandą, per kurią motina 
ištraukė iš krepšių purvinus skalbinius, surūšiavo juos, nusi- 
leido į rūsyje esančią skalbyklą ir užsisakė laiką skalbti, spėjo 
pravaryti porą mašinų, pašovė į orkaitę žuvies apkepą ir apėjo 
butą su atstatytu laistytuvu pirštu baksnodama gėlių vazonuo- 
se - Ar Monika visiškai nelaistė? - skambutis į duris. Tai Lasė. 

Aplėksim ratuką su brolio automobiliu. Važiuosi kartu? 

Nežinau. 

Nesilaužyk! 

Palauk. 

Aš pasisuku vidun: Galiu čiuožt laukan su Lase? 

Iš vonios kambario, kuriame motina suka plaukus: Žinai, 
kada privalai grįžti namo! 


* Tai garsios britų pankų muzikos grupės Tom Robinsson band atlikta daina. 

Vidun - ant benzinu pradvisusios galinės sėdynės tarp su- 
skretusių skurlių gumulų ir valymo priemonių, tuščių skardi- 
nių ir nuorūkų, kur Lasė ir Tomas atsisukę langus, kad plūstų 
šiltas vėjas, užmetę rankas ant chromuotų alkūnramsčių. Mes 
ariam ratus tarp Didžiosios ir Gustavo Adolfo aikščių, privers- 
ti pasukti aplinkkeliu Slotsgata ir Nora Valgata, po to Sioder- 
gata, kuri Kopenhagos pavyzdžiu išgrįsta ir paversta pėsčiųjų 
gatve. Mygtuku po prietaisų skydu Tomas skardena tritoniu 
ragu baltakelnėms moterims aukštais kulniukais, vasaros nak- 
tyje kertančioms Didžiąją aikštę pakeliui į Kramerį*, šūkčiojam 
joms pavymui, užriedam už stoties ir į uostą, kurio ilgose tie- 
siosiose Tomas spaudžia Impalą iki maksimumo ir sustabdo taip, 
kad asfaltas dejuoja, o gelda metasi į šalį ir į kitą juostą, stovi 
nejudėdama nuspaudus stabdį ir kartu gazuojant taip, kad svyla 
užpakalinių padangų guma - riebios žymės, iš kurių veržiasi 
juodi tiršti dūmai, Lasė išlindęs per langą, džiūgaujantis! paskui 
rūkstam iki lenktyninių trasų** Hemsės gatvėje, kur stovi išri- 
kiuoti tikri amerikoniški automobiliai, apipiešti street racers*** 
sū variklio bloku virš kapoto, draskantys garso užtvaras nakti- 
nėse dragracing**** varžybose. 

Neišlipdami iš automobilio mes žiūrim, kaip kitas heat***** 
privažiuoja prie starto linijos. 

Tomas žvilgteli į galinį veidrodėlį. 

Ne per seniausiai mačiau skautę. Ką ji dabar veikia? 


* Kramer - viešbutis Malmės centre. 

** Specialiai įrengtos trasos sportinių automobilių lenktynėms. 
*** Lenktyniniai automobiliai, lenktyniaujantys miesto gatvėse. 
**** Dragsterių (lenktyninių automobilių) (angl). 

**** Čia - grupė automobilių, dalyvaujančių viename važiavime. 

Ji persikėlė į Upsalą, sakau aš, nes čia „gydytoja“ nebūtų 
teisingas atsakymas. 

Upsalą? Jo, kas nors juk turi ten gyventi. 

Ji gyvena kolektyve. 

Kolektyve? — Tomas vėl žvilgteli į galinį veidrodėlį, pakar- 
toja „kolektyvas“, kad ištrauktų iš atminties, ką tai reiškia. - Jai 
visada trūko vieno šulo, ką? 

Ji nebe skautė. 

Starto vėliavėlė nusileidžia. Varikliai riaumoja į priekį tarp 
krovinių terminalų. Publika šūkteli iš susižavėjimo, būreliai vai- 
kinų džinsiniais švarkais, su gertuvėmis, siurbiantys hb* su ko- 
kakola iš plastikinių butelių, ir merginos plonomis palaidinė- 
mis, susispietusios pakraščiuose. Dvokia degalais ir svylančia 
guma, o Lasės ir Tomo akys ekstaziškai šviečia. 


Kol mes viešėjome pas močiutę, Monika negailėjo garso apa- 
ratūros, mano aparatūros, ir disko muzikos plokštelės apsuko 
savo pirmuosius (ir paskutinius) ratus grotuve. Ji ir čia viską 
suderina, gali klausytis tiek Mikaelio Vieso Titaniko**, tiek ABBA, 
gali sudėrinti Bašebeko*** atominės elektrinės maršus su disco- 
beat****. Geriausia grupėje ištisus metus, Monika. 

O ką? Ar kada bandei šokti pagal Viesą? 


* Hairy Buffalo (Apžėlęs bizonas) - alkoholinis gėrimas. 

** Mikael Wiehe - aštuntame dešimtmetyje išpopuliarėjęs švedų muzikantas, 
dainininkas ir dainų tekstų autorius, jo muzika sukurta akustinio folkloro 
pagrindu. Titanic - garsiausia šio laikotarpio Mikaelio Vieso daina. 

** Atominė elektrinė pietų Švedijoje. Buvo labai ilgai reikalaujama, kad ši 
atominė elektrinė būtų uždaryta. Protestų metu buvo grojami tam tikri pro- 
testo maršai. 

**** Disko ritmu (angl.). 

Nuo kada tu pradėjai šokti, Monika? 

Nuo dabar! 

Mat Monika susirado naują draugę šią vasarą, Aneli, nie- 
kuo neišsiskiriančią merginą su pudelio šukuosena, aptemp- 
tais rožiniais džinsais ir su per daug šešėlio akims, taip pat sė- 
dinčią kasoje ir turinčią visas ABBA plokšteles, kurias skolina 
Monikai vieną po kitos. Motinai nereikia per daug jaudintis, 
kad Monika įkūrė pagrindinę stovyklą svetainėje - Monikos 
ten niekada nebūna, ji su Aneli kine, o kai kino teatrą uždaro 
atostogų, jos eina į Kramerį (nors mes niekados nematom jų, 
kaukšinčių per aikštę; jos išvengia Tomo pypsėjimo) arba kur 
nors kitur pasišokti, jeigu nelieka namuose paplepėti, ko moti- 
na tikėjosi — tačiau jos sėdi pas Aneli. 

Ar negalėtum pakviesti jos čionai? — prašo motina. 

Bet mes šįvakar eisim į vakarėlį. 

Gal kokį sykį pabūsi namie? 

Kas dabar nutiko? 

Mes šią vasarą beveik nesusitinkame. 

Mes juk susitinkam dabar. O anksčiau tu buvai pas močiutę. 

Monika pasiima savo naująjį iš odos gabalėlių susiuvinėtą 
rankinuką, tokį patį, kokį turi Aneli, ir dingsta į šventę, į kurią 
paskambinęs pakvietė kažkoks vyras, pokalbis, kurį Monika 
kirste nukirto. Motina prieina prie lango pažiūrėti, kur traukia 
dukra, tačiau sutramdo savo smalsumą, vietoj to baksteli pirš- 
tu į vazoną, atsineša laistytuvą. 

Monika naktį nenakvoja namuose, ji parsiranda paryčiais ir 
atsineša laikraštį, kurį paėmė iš paštininko, kad dunkstelėjimas 
neprižadintų motinos, motinos, kuri vis tiek nemiega, kuri ne- 
miega nuo tada, kai atsigulė, tačiau dabar ji nesikelia, ji lieka 

gulėti nesudėdama bluosto ir atsikelia nuskambėjus žadintu- 
vui, nieko neklausinėja, valgo pusryčius kartu su Monika ir ma- 
nimi; po pietų Monika atsigula, ir ji gali užmigti, kai tuo tarpu 
motina surankioja Monikos drabužius ir daiktus, kurie guli vi- 
sur išmėtyti, motina, žinanti, kad jai nedera užduoti savo klau- 
simo, ji ir neužduoda, ne - Monikai pabudus ir ne -jai ir Moni- 
kai sukant ratus po butą, jų keliams nesikryžiuojant, ir ne — 
prie arbatos vakare, kurią Monika pirmą sykį šią vasarą geria 
kartu su motina, Monika, kuri pasiruošusi, kad motina paklaus, 
nes motina negali nepaklausti, motina taip daug svarstė, jog 
prieš pat einant gultis klausimas tapo teiginiu. 

Tu šiąnakt nakvojai pas Aneli. 

Jai neprieštaraujama. 

Taip ir maniau. 

Monika grįžta į Upsalą be uogienės ir sirupo. Motina paima 
dėžutes ir neša jas poniai Havliček. 


MOTINA GAUNA BUHALTERĖS asistentės vietą apskrities 
viršininko administracijoje. Darbo laiko ataskaitos ir atlyginimų 
išmokėjimas, nedarbingumo pažymėjimai, pirmosios neapmoka- 
mos dienos susirgus, pavadavimas per nėštumo ir gimdymo atos- 
togas, statistika —- darbo užduotys, su kuriomis motina nežino, ar 
susidoros - panašiai kaip irjos sūnus, ji apsiginklavusi svyruojan- 
čiu pasitikėjimu savimi, savigarba, kurios išeities taškas — nesėk- 
mė, motinai prireikia mėnesio savigarbai sutvirtinti tiek, kad ima 
manyti galėsianti susitvarkyti su darbu, ir tuomet jai ima patikti. 
Motina, namo dabar grįžtanti kitokio veržlumo žingsniu: 

Ką šiandien valgei? 

Motinai prie širdies visas etatas, o grįžusiam iš mokyklos 
sūnui tenka pasirišti prijuostę ir ką nors pasigaminti pačiam (ir 
nenoromis pripažinti, kad namų ruošos pamokos davė tam tik- 
r0s naudos). 

Mėsainius. 

Ką ir vėl! 

Nes tuo pat metu, kai motinos visiškai rimtai leidžiasi į dar- 
binį gyvenimą, pusfabrikačiai, kurių kilmę lygiomis dalimis su- 
„daro junk food* ir ironija, ima smelktis į platesnius nei „vienišių 
su lietpalčiu“ sluoksnius - pavidalu „mėsainių“, susitraukian- 
čių į išgaubtus dubenėlius, kai nusileidžia ant keptuvės su pa- 
vargusiomis „pommes frites“**. Įsigyji naujų draugų ir visų jų 
pavadinimai prasideda F: Felix, Findus, Frionor***. 

Gal duoti pinigų picoms? 

Tačiau motina kalba apie šaldytas „picas“, kurios pašildomos 
orkaitėje su kartoniniu pagrindu ir kramtomos gumos sūriu. 

Ar negalėtum ko nors pagaminti? 

Juhanai, žinai, kad darbo dienomis aš nespėju. 

Močiutei pagaminai. 

Todėl, kad... čia yra skirtumas. 

Ar negalėčiau gauti pinigų Burger King****? 

A, na, ne, jeigu gali pasigaminti pats. Ar man nupirkti kele- 
tą picų arba pyragų. 


* Prastas maistas (paprastai vartojama kalbant apie „greitą“ maistą). 

** Keptos bulvytės (pranc.). 

*** Pirmosios dvi firmos gamina pusfabrikačius, o Frionor - aukštos kokybės 
šaldytus žuvies produktus. 

*+** Švediškas McDonald's restorano variantas. 

Ne, bet šaldytos bulvytės baigėsi. 

Motina eina persirengti, ji grįžta namo nebesuprakaitavusi, 
ji persivelka todėl, kad buvo išsipusčiusi, mat didžioji permai- 
na, pakeitus gamyklos cechą į biuro kėde, yra ne „lankstus“ 
darbo laikas* vietoj rytinės arba vakarinės pamainų, nuolatinis 
atlyginimas vietoj užmokesčio už padarytą darbą, pietų kupo- 
nai vietoj kavos kampo**, o darbas vilkint savais rūbais. Darbi- 
niai chalatai, tinklelis plaukams ir mėlyni guminiai paverčia 
darbininką anonimišku pakeičiamu didžiulės mašinerijos 
krumpliaračiu, jei esi vienas iš minios, turi tenkintis tarpusa- 
vio vienybe ir bendru frontu į išorę - tai basics***, kaip pasaky- 
tų Maodzedunas, liepęs visai tautai dėvėti vienodus drabužius, 
kalba - tik kinų, tačiau socioantropologui, ieškančiam perspek- 
tyvios temos daktaro disertacijai, derėtų atidžiau panagrinėti 
uniformų atsisakymo reikšmę augančiam individualizmui, sva- 
jonių ir ambicijų kaitai, nes buvę krumpliaračiai dabar įgyja spe- 
cifinių bruožų, jie vis dar vienodai pakeičiami, bet dabar kaip 
individai — su suknele, sijonu, kelnėmis, marškiniais ir kitu po- 
žiūriu į save pačius, į vienas kitą ir į savo kontekstą — naujoji 
grupė, skyrius, darbovietė -ir kartu kyla klausimas, kaip rengtis. 

Galiu vilktis šitą? 

Motina priešais save laiko iškėlusi žalią suknelę. 

Ji velniškai graži. 

Kaip tu pradėjai keiktis. 


* Švedijoje dažnai galima pradėti dirbti, kada nori. Svarbiausia per savaitę 
darbe praleisti 40 valandų. 

** Švedijoje darbovietėse neretai būna įrengta virtuvė, kur galima atsigerti 
kavos, pasišildyti savo atsineštą iš namų maistą ir pavalgyti. 

*** Pagrindai (angl.). 

Ji atlieka piruetą priešais veidrodį koridoriuje, pridėjusi 
suknelę prie pečių, po to - naujas reidas į drabužių spintą, ap- 
sigerbus apatiniais, liemenėle ir aukštakulniais bateliais, išsi- 
kasa raudondryžę suknelę. 

O šita? 

Šita irgi graži. 

Ne, šitą jie jau matė. Ach, turiu įsigyti naujų. 

Moteris gamykloje niekada neturėjo jokių draugių, ji tik pa- 
sišnekėdavo su namo kaimynėmis ir pasikviesdavo ponią Hav- 
liček kavos, vaikai buvo artimiausia jos aplinka, jei kas - skam- 
bindavo motinai, palaikė ryšį su giminaičiais ir tvarkingai šven- 
tė gimtadienius ir šventes. Dabar ji staiga turi aštuonias drauges 
iš skyriaus, su kuriomis gali bendrauti, kviestis namo „mergai- 
čių vakarienės“ šeštadienio vakarą, aštuonios moterys, atvyks- 
tančios kvepalų jūroje — Noblesse šokolado dėžutės ir gėlės — 
stovinčios eilėje prie veidrodžio, kad pasiterliotų lūpdažiu ir 
porą kartų mosteltų šukomis; joms aprodomas butas. 

Dieve, kaip čia pas jus miela! 

Bodile, augalai tavo rankose tiesiog tarpte tarpsta! 

Pagyros gyvenančių panašiuose panašių kvartalų butuose, . 
lekiančių prie langų inspektuoti vaizdo, tarsi iš antro aukšto 
kada būtų matyti kas nors kaitinančio, sūnus kviečiamas pa- 
sisveikinti, prieš atsitraukdamas į vaikų kambarį - ir buhalte- 
rijos skyrius ūžia, pripildo svetainę tarškėjimo — apie buhalte- 
rijos skyrių, tarsi penkių dienų per savaitę nepakaktų, ir apie 
Siv, mat Siv negalėjo ateiti, Siv, kurios šukuosena tokia prasta, 
kad ją būtina išnagrinėti aliai plaukelį. 

Paduodama pyrago, salotų, prancūziško batono ir Liebfrau- 
milch vyno. Buhalterijos skyrius įsitaiso virtuvėje. Iš pradžių iš 

ten nieko negirdėti, po to tylus marmėjimas, paskui balsai ir 
juokas, garsesnis ir garsesnis, ypač šaižus balsas, it spigi Mar- 
garet Tečer, iki 22.01, kai kaimynas iš viršaus pabeldžia į grin- 
dis, ir dvi minutes viskas nurimsta prieš buhalterijos skyriui 
vėl ligi dugno nuspaudžiant akceleratorių taip, kad sienos iš- 
linksta, ir motina pasirodo mano kambaryje, kur aš tveriu su 
muzikiniu centru ant penktos padalos, kad nesigirdėtų. 

Nenori? Liko. 

Galima man pavalgyti čia? 

Taip, - sako motina pratisai, padaugino vyno. - Jei būtinai 
nori. 

Aš mažumėlę išlaukiu, kaip tik tiek, kad niekas nepamany- 
tų, jog motina buvo manes atsivesti. Virtuvėje - suomiška pir- 
tis, padūmavę nuo Blend Menthol ir žavus rinkinys įraudusių, 
vyno įkaitintų poniučių čiulba kiek pagali neišsemiama tema — 
viršininkas, jo šukuosena ir drabužiai, su Tečer vietoj soprano, 
o krūvos vidury sėdi motina, rūko ir guviai šūkčioja, ji irgi. 

Vakaras buvo malonus. Manau, joms patiko — tai motina 
kitą dieną išbalusia nosim, atsigulė apie pusę ketvirtos, prieš 
tai pasirūpinusi suplauti indus, išgremžė virtuvę taip, kad ryte 
pasitinka antiseptiškai švari kriauklė, baliaus - nė žymės. 

Motina nuplauna porą tablečių aspirino stikline vandens, ka- 
vavirėje kunkuliuoja kava, ji atlapoja balkono duris ir langus, 
kad vėdintųsi, gyvena slow motion* iki pirmadienio ryto, kai ji 
stovėdama prie veidrodžio koridoriuje kedena savo plaukus: 

Greit teks eiti pas kirpėją. 


* Lėtai, lėtu tempu (angl.). 

O KAIPGI FOLKĖ? 

Jis vėl sugrįžo į savo buvusią šeimą. Jie nusipirko naują na- 
mą kitoje miesto pusėje, o jis susirado darbą, nereikalaujantį 
tiek daug keliauti, pabodo keliai, pabodo viešbučiai, moteliai, 
pabodo daugybė vienatvės valandų, praleistų visiškai tuščiai, 
spoksant į teliką, sėdint su kitais keliaujančiais biznio reikalais 
ir viešbučio bare aptarinėjant sutartis ir dirbant, kad užsidirb- 
tų širdies infarktą. Neturint tikrų namų pargrįžti vakare. Ir jis 
pripažįsta, kad buvo jo bailumas pasprukti paspaudus uodegą — 
" išsiskyrimai, paskutiniai atsisveikinimai yra slidūs dalykėliai, 
nemalonūs, jei nekontroliuoji savo jausmų ir nežinai, ko nori, 
bet... Bet jis manes ilgisi. 

Aš neišsigalvoju. Ne! Aš neturiu jokios priežasties būti sen- 
timentalus, bent jau ne tada, kai kalbama apie jį, nes taip, kaip 
jis išdavė motiną ir mane... ne, nusišikt man ant pasakojimo, 
kaip jaučiausi, per daug kainuoja vėl apie tai galvoti. Tačiau 
žinau, kaip jaučiasi jis, todėl, kad jis man parašo laišką. 

Ką rašo? - smalsauja motina. 

Nieko ypatinga. 

Ar jis ką nors rašo apie mane? 

Nea. 

Jis iš tiesų nemini motinos, bent jau ne taip, kaip ji įsivaiz- 
duoja, lygiai taip pat kaip ir ji apie jį nepraveria burnos, ma- 
nau, Monika irgi, ji iš tikrųjų nenori net girdėti apie jį. Motina 
atsitiesė, užgrūdinta, neprasigėrė dėl jo ir šįsyk. 

Tai ką gi jis tuomet rašo? 

Juk sakau, nieko! 

Nes daugiau apie Folkę nėra ką pasakyti ir džiaugiuosi, nie- 
kada neprasitaręs apie tai, kad lankiausi jo kitos šeimos namuo- 

se tą vasarą Halmstade, nes lankiausi: spengiančiai karštą die- 
ną anksti palikome pliažą ir Volvo atvažiavome prie namo 
vienbučių gyvenamųjų namų rajone miesto pakraštyje, kur 
jie stovėjo laukdami už tvoros išplėstomis akimis ir basi. Mus 
pavaišino pietumis po skėčiais terasoje, gaivoje skendo širšės 
ir girdėjosi, kaip kaimynas kala priestatą, prie stalo vyravo 
tyla, sumišimas, apnuoginantis tiesą, kad mes nieko, visiškai 
nieko neturim vieni kitiems pasakyti - aš ir tie, su kuriais Fol- 
kė norėjo, kad susipažinčiau ir susidraugaučiau, tie, kurie tiek 
pat, kiek ir Monika, yra mano broliai ir seserys. Jų šukuose- 
nos buvo kvailos, drabužiai kvaili, kalbėjo kvaila tarme ir bu- 
vo neišmokyti padėkoti nueidami nuo stalo. Ką man su jais 
veikti? Į jos klausimus atsakinėjau taip arba nea, arba praleis- 
davau pro ausis spoksodamas į lėkštę su rabarbarų trintiniu, 
perdėm saldžiu ir kitokio skonio nei močiutės, o Folkė atsaki- 
nėjo už mane, nors visada nepataikydavo, nes nieko apie ma- 
ne nežinojo, nepažinojo manęs, ir aš visai nenorėjau ten būti, 
norėjau namo. 

Jis rašo, kad jei noriu, jis galįs atvažiuoti, kad galėtume susi- 
tikti, kad jis nenori prarasti su manimi ryšio. Aš padedu laišką 
į patį rašomojo stalo stalčiaus dugną. 


TAČIAU DABAR NIEKADA NEBESAMA kartu. Bogda- 
nas visiškai pasinėręs į plaukų auginimą ir elektrinės gitaros 
tvatijimą, vaikštinėja pats vienas, švytuodamas ant riešo mai- 
šeliu su plokštelėmis iš Domus parduotuvės plokštelių skyriaus, 
tamsiu paltu iš labdaros, juodu švarku ir nuklaipytais dėvėtais 
batais, turi naujų draugų, muzikantų. 

Kaip sekasi groti smuiku? - klausiu aš, kai drauge važiuoja- 
me liftu, nes jis nemetė pono Havličko muzikos pamokų. 

Puikiai, tiesiog puikiai. 

Ar nenusibosta vazotis su klasikine? (Nes mums nusibosta, 
mat turime klausytis jos tris dvigubas valandas per savaitę.) 

Nusibosta? Nea, tai pagrindas. 

Ar Havličekas taip žavisi roku? 

Taip, po paraliais, jam patinka, kai groju Hendriksą*. 

Kad Bogdanas atrado Hendriksą ir Nilą Jangą**, nereiškia, 
„Jog ištrenkė Volfgangą Amadėjų pro duris. Jis varo dviem pa- 
mainom, kaip ir jo tėvai, kuriuos abu paliko Kojinėje ir kuriems, 
kad sudurtų galą su galu, reikalinga kiekviena krona, šią vasa- 
rą jie tris mėnesius praleido Jugoslavijoje - ir Bogdanas važia- 
vo kartu! Bogdanas, kuris įkūrė grupę - The Nutcrackers*** — ir 
į muziką žiūri rimtai, nedaug duoda už direstraits**** unkšti- 
mą, nežvairakiuoja į pankus su Sex Pistols*****, tapusius sta- 
bais, ir antiestetiką, kuri sukomercinama į estetiką ir pasidaro 
nepavojinga tuo pat metu, kai Sidas Višesas****** atima sau gy- 
vybę Chelsea******* viešbutyje ir, kaip ir Ebba Gron********, tampa 


* Jimi Hendrix — labai garsus amerikiečių muzikantas, dainininkas, dainų ir 
tekstų autorius, novatorius ir kultūros ikona. 

** Neil Percival Kenneth Robert Ragland Young - kanadiečių dainininkas, gi- 
taristas, dainų autorius. 

*** The Nutcrackers - Riešutų spaustukai (angl). 

**** Dire Strites - garsi britų grupė, iškilusi po pankų muzikos eros ir gyvavu- 
si per 7, 8, 9 dešimtmečius, garsėjanti savo melancholiškumu. Čia grupės pa- 
vadinimas rašomas paniekinamai. 

***** Labai garsi anglų pankų muzikos grupė. 

**4*** Sid Vicious - Sex Pistols grupės muzikantas, grojęs bosine gitara. 
*44**** Chelsea Hotel - garsus Niujorko viešbutis. 

*+44***** Geriausia visų laikų švedų pankų muzikos grupė. 

prisijaukinta socialdemokratiška vertybe, o tviskantys Thostrio- 
mo* pasirodymai scenoje užkariauja vis daugiau žiūrovų, maiš- 
tininkų nimbai nulinksta į šoną, o pavojaus signalas užgęsta — 
ir tai pasakytina žiūrint trisdešimt septynmečio akimis, kai šis 
įdeda kompaktinį diską Kūrlek 6 Uppror“* į grotuvą ir suvokia, 
koks jis „nekaltas“, ir, turėdamas rankoje visus atsakymus, ga- 
li konstatuoti paradoksą, kad visas gerumas, kuriam maištau- 
janti pankų laikysena paruošė dirvą, yra jų paliktas administra- 
cinis aparatas - repeticijų salės ir įrašų studijos, kuriom naudo- 
jantis muzikinis gyvenimas suvešės po dvidešimtmečio, kai 
kiekvienas mielas žmogus, netgi liberalų partijos narys, mokės 
atmintinai keletą Ebbos Grėon eilučių, dainų, kurias pritariant 
akustinei gitarai aplink grilį paplūdimyje niūniuos chaki spal- 
vos kelnes dėvintys vaikinukai vašku prišukuotais plaukais ir 
Filippa K apdarais pasidabinusios merginos švytinčiomis aki- 
mis - Švedijos pankai - Tūrė Skugmanas*** - žviegiantis tūks- 
tančiu balsų. 

Bogdanas stebi Clash**** pasirodymą Dad's Dancehall“****, 
važiuoja į Lundą pasižiūrėti Ninos Hagen****** koncerto, „pri- 
sirašo“, tačiau ir už ją daug neduotų, nes Bogdanui rūpi muzi- 
kos turinys. 


* Joakim Thastrom - Ebba Grėn grupės dainininkas. 

** 1981 m. išleistas Ebba Grėn albumas. 

*** Thore Skogman - švedų dainininkas, kompozitorius, aktorius ir muzikan- 
tas, įrašęs daugybę šlagerių. 

**** Anglų roko grupė, viena iš garsiausių pankroko grupių. 

***** Koncertų salė Malmėje. 

****** Nina Hagen - garsi vokiečių pankų muzikos dainininkė, dar vadinama 


„Pankų motina“. 

Kuriam nors nukrypus į šalį, nemanoma, kad anas pasirin- 
ko ką kita, o laikoma, kad jis nepasirinko šutvės. Taigi jaučiamės 
priversti griebtis gelbėjimo akcijos, kad vėl sugrąžintume jį į 
doros kelią. 

Eisi šįvakar su mumis į miestą? 

Aš nespėsiu. 

Tu niekuomet nespėji, Bogdanai. Ką tu veiki? 

Kaip tai ką, groju. 

Visada? 

Taip? 

Baigiasi tuo, kad jis prieš savo valią nusiveda mus - mane, 
Janį, Role ir Personą - į roko koncertą Lorensborgo laisvalaikio 
centre, kur mes įleidžiami į backstage* ir galime trintis su grupe 
siaurame „persirengimo kambaryje“, pradvisusiame drėgno- 
mis medvilninėmis kojinėmis, kur hašišo pypkutė eina ratu, 
prieš jiems užsiropščiant į sceną, tikrą sceną patalpoje, dydžio 
sulig krepšinio aikšte, lūžtančia, su publika, kurios du trečda- 
lius sudaro merginos. Ir tuomet mums sušyla, ką reiškia rokas — 

seksualumą ir proveržį - irjog Bogdanas nieko apie tai nepasa- 
kė, nes suvokė - tai sritis, kuri, kitaip negu, pvz., girtuoklystės, 
užkariaujama pavieniui. Bogdanas, kuris scenoje tampa kitu 
žmogumi, draskosi su savo ties šlaunimis kadaruojančia gu- 
ra**, headbangina*** taip, kad feisas pradingsta juodose sruo- 
gose, kurios dabar siekia pečius, iškelia gitaros kotą nelyginant 
bybį tiesiai dangun, kol tuo tarpu kiti grupės nariai stirkso sta- 
tulų stiliumi — o Bogdanas žengia du žingsnius prie mikrofono 

* Užkulisius (angl.). 

** Gitara (sleng.). 

*** Headbang - purtyti galvą (angl). 

su jėgeriškai atkištomis lūpomis, pamišėlio išvaizda ir poza, 
kuria jis taip ugningai spjaudosi žodžiais, kad atlinksta mikro- 
fonas: I wanna live forever, you and me baby, we re together* — balse 
ir gitaros stygose kur kas daugiau įniršio, nei jo yra tekstuose. 

Sunkusis rokas - ne mūsų muzika, tačiau ji aiškiai merginų 
muzika, ir kokių nuostabių merginų, vėliau apžavėtų prie sce- 
nos, mūsų manymu, ilgesingais žvilgsniais varstančių Bogda- 
ną- vienąjųjis paskui apkabina ir išeina drauge, netaręs mums 
nė žodžio! 

Kitą dieną keturi vaikinai sėdi išsirikiavę ant lovos Bogda- 
no kambaryje. 

Kiek kainuoja gitara? 

Tai Fender. 

Neišsisukinėk. Kiek? 

Bogdanas pasako sumą, kuri mūsų neguodžia. Tačiau jis pa- 
rodo keletą akordų ir bent jau leidžia mums pačiupinėti ste- 
buklą. Persono pirštai per daug negrabūs, o apie save galiu pa- 
sakyti tik tiek, kad muzikos mokytoja buvo teisi patardama man 
savo ateitį skirti ne muzikai, o kam nors kitam. Tačiau Janis 
įveikia akordą gana lengvai. 

Girdėjai, Bogdanai? | 

Taip taip, bet pabandyk šitą. 

Bogdanas pagroja keletą naujų pasažų ir Janis juos atkartoja 
tiksliai kaip laikrodis. 

Bogdanas pasunkina, o Janis lipa jam ant kulnų, varo neat- 
silikdamas septintą bandymą. Bogdanas, nepaisydamas Janio 
protestų, atima iš jo gitarą. 


* Aš noriu gyventi amžinai, tu ir aš, mažule, mes esame kartu (angl.). 

O ką, gal ir man pradėti groti? 

Taip ir padaryk, - pritariame mes, tačiau Bogdanas: 

Čia ne pradėti svarbu. Reikia mokėti daugiau nei mažumą. 

Bet tu girdi, kad jis turi talentą? 

O ar gali sau leisti Fender gitarą? 

Manau, tektų parduoti mopedą, - sako Janis. - O gal pa- 
siskolinti iš tėvo. 

O dar tau reikia stiprintuvų, kabelių ir visko. 

Tačiau Bogdano svarstymai kažin kur šlubuoja. 

O kaip tu galėjai sau tai leisti? - klausia Personas. 

Bogdanas priverstas prisipažinti. 

Gavaują iš tėvo ir motinos. 

Gavai? Jie tiesiog visa tai tau padovanojo? 

Bogdanas, suvokiantis, kad atsidūrė aklavietėje, suvokian- 
tis, kad spausim jį, todėl turi pakankamai proto pasakyti pats. 

Gavaują už tai, kad praėjusią vasarą važiavau į Jugoslaviją. 

Tai tu todėl važiavai? 

Kas jums? 

Kas tau, Bogdanai? 

Jūs nieko nebesuprantat. 

Nieko tokio, - sako Janis. - Man vis tiek nepatinka ilgi 
plaukai. į 

Bet kaipgi esminė priežastis, dėl kurios mes sėdime čia, ant 
Bogdano lovos, visos tos apkerėtos merginos ir ta, su kuria jis 
pradingo, ar jis gavo? 

Bogdanas atsako mums paslaptinga šypsena, kaip šypsosi 
tas, kuris žino, ko nežino kiti, bet ir neketina jiems nieko at- 
skleisti. Autsaideris, Bogdanas, mums prarastas. Jis prijungia 
Fender prie stiprintuvo, pažyra kibirkštys, garsas rezonuoja, 

pabirbina vau vau pedalą ir plektru* perbraukia stygomis, Bog- 

danas prapučia kabelius - 270 decibelų malasi tarp jo dvylikos 

kvadratų neizoliuoto kambario sienų, jis plačiai atveria balkono 

duris tam, kad visas kvartalas galėtų pasidžiaugti Purple Haze**. 
The Bogdan Petrovic Experience***. 


TURI BŪTI IŠEIČIŲ, turi. Ir nuo ko nors reikia pradėti. Ka- 
dangi vis tiek jau atstovauju klasei Mokinių taryboje, užklau- 
siu jos pirmininkės Sisi, ar neatsirastų vietos valdyboje. Praei- 
na koks mėnuo ir ji sako: 

Ana išeina. Ar gali užimti jos vietą? 

Aš užimu ją išsyk, o per kitą susirinkimą taukštelima plak- 
tuku. Mokinių komiteto sekretorius. Įgaliojimai - pakabinti na- 
muose, ant vaikų kambario sienos, motina, sakanti: 

Ar susidorosi? Tai atsakinga. 

Tačiau taip pat išdidžiai: 

Kas galėjo pamanyti, kad tuo susidomėsi. 

Mokinių komiteto patalpos yra namų ruošos klasės ir ana- 
nasų sandėlio, kuris - požeminiame perėjime, kaimynystėje, 
už grafiti apipeckiotų priešgaisrinių durų. Tačiau viskas ne 
taip, kaip aš įsivaizdavau. Jau iš pradžių viskas pakrypsta ne 
į tą pusę. 


* Plona kaulinė, metalinė arba plastikinė plokštelė skambinti styginiais gnai- 
bomaisiais instrumentais. 

** Džimio Hendrikso daina iš Experience albumo. 

*** Patyrimas (angl.). Čia taip pat turimas galvoje Džimio Hendrikso albumo 


pavadinimas. 

Protokolą reikia rašyti mašinėle, - sako Sisi, kurios plaukai 
dabar oranžiniai, ilgi kirpčiai, griūvantys ant nosies. 

Ir pasirūpink jį pataisyti. 

O kaipgi tu? 

Ar aš ir taip jau daug nedarau? 

Taip, bet visa tai... 

Kas, manai, suorganizavo visa šita, patalpas? 

Tu? 

Aš einu repetuoti su grupe. 

Mat Sisi subūrė naują grupę Kirsk Karaliaus Kiaušus, anks- 
tesniosios jos grupės būgnininkei nuboginus jų instrumentus į 
lombardą ir su babkėm išrūkus į Berlyną. 

Dabar? Bet mums po valandos anglų kalba. 

Mes šiandien grosim Fredmans salėje. - Pasakyk, kad aš tvar- 
kau valdybos reikalus. 

Ji užsitempia odinę striukę. Skruostai sužvanga. 

Nori ateiti? 

Į Fredmans? Galbūt. 

As įrašysiu tave į svečių sąrašą. 

Okei, pažiūrėsiu. 

Tarp kitko, tau reikia pradėti rengti bylų registrą. Kas nors 
neaišku? 

Ar nesunku valgyti su žiogeliais burnoje? 

Sisi pasičiumpa savo žalią karinį Army parduotuvėje pirktą 
krepšį, jame skimbčioja vyno buteliai ir aš žvelgiu jai pavymui. 
Aš neateisiu į Fredmans ir Sisi tai žino, kitaip nebūtų kvietusi, 
tai ją aš buvau įsimylėjęs, kai dar nenumaniau, kad tas peršu- 
lys kūne reiškia įsimylėjimą, kad tai iš viso įmanoma; vis dėl 
to, mūsų žvilgsniams susitikus, aš vis dar mažumėlę nustėrs- 

tu, ar būtų kitaip, jei būčiau leidęs jai ten, tamsoje, atsegti man 
užtrauktuką, bet kas galėjo nutikti, nes Sisi dabar kitokia, gal- 
būt ir aš neabejotinai turėčiau būti kitoks, kadangi sėdžiu slėp- 
tuvėje ir rūšiuoju popierius tikėdamasis, kad tai mane kažkur 
nuves, atves prie ko nors, ir kelionė prasideda nuo to, kad barš- 
kinu raštus stringančia Halda rašomąja mašinėle, rašau protoko- 
lus ir sudarinėju protestuojančiųjų sąrašus, kuriuos Sisi taip no- 
riai dalija Mokinių tarybos atstovams, kad šie surinktų parašus. 

Paskui juos suvesi, - paliepia ji kitą savaitę. 

Ir aš vėl priverstas apie tai prabilti: 

O ką darysi tu? 

Sekretorius tu, Juhanai. 

Ana visa tai darė? 

Kodėl, manai, jai teko išeiti? Tai įprastinės, nesudėtingos už- 
duotys. 

Nesudėtinga, kaip vagiliauti Wessels parduotuvėje? 

Wessels parduotuvėje? 

Na, žinai gi. 

Kai sąrašai bus baigti, atiduosi juos rektoriui, - sako Sisi ir 
varo savo. 

Būtent po tokios popietės grįžus namo ir numetus krepšį 
koridoriuje — ne taip! - ne numetus krepšį koridoriuje, o padė- 
jus jį kambaryje ir išdėliojus ant rašomojo stalo knygas, iš vir- 
tuvės pasigirsta: 

Kaip šiandien sekėsi? 

Neblogai, uždavė matiekos namų darbą. 

Galėtum ateiti čia ir papasakoti. Prikepiau bandelių, kad ga- 
lėtume kartu išgerti kavos ar arbatos. | 

Palauk tik truputį. 

Treningai atsiduria ant radiatoriaus vonios kambaryje prieš 
man įžengiant į virtuvės šviežiai keptų bandelių kvapus, kur 
laukia Lisbetė, Lisbetė, pasisiūliusi atvažiuoti ir „pasirūpinti“ 
manimi, kol motina su buhalterijos skyriumi bus kompiuterių 
kursuose, bei naudodamasi proga aplankyti pagrindinį parduo- 
tuvių, kurių vienoje ji dirba, tinklo biurą, pakviesta į susirinki- 
mą —0 motinai pritrūko jėgų išvengti lankytojos, nepaisant ma- 
no garsių prieštaravimų, nors ji, savaime suprantama, žino, kad 
pats galiu savimi pasirūpinti, be to, jai šovė į galvą, kad Lisbe- 
tei reikia taimauto nuo kotedžo Udevaloje, tikėdamasi, kadjos, 
kaip brolienės, gali viena kitai pagelbėti. 

Aš nutraukiu popierinę formelę nuo dar šiltos bandelės su 
cinamonu, o Lisbetė klausosi, kaip sekasi Mokinių taryboje, kaip 
sekasi mokykloje, sužino, kad Lasė taip įsismarkavo, jog jam 
visiems laikams teko apleisti spec. klasę, ir kad jis susirado pa- 
stolių montuotojo darbą - tik Lisbetė išgirsta padailintą versi- 
ją. Atlieku šį mandagumo šokį todėl, kad motina to tikisi, ir 
todėl, kad aš ir Lisbetė liksime vieni, vienudu, ir šiurkštumui 
nelieka per daug erdvės, be kita ko, ir nereikia — Lisbetė irgi 
nebe ta, malonesnė, domisi, klausia: 

Ką šįvakar veiksi? 

Nieko ypatingo. Na, išskyrus matematiką. 

Bet niekur neisi? 

Nemanau. 

Kaip puiku. Tuomet kartu praleisime visą vakarą. 

Aš paimu dar vieną bandelę, o ji tęsia: 

Tavo galva irgi gera kaip Monikos, ar ne? 

Ne visai. 

Berntas taip pat gabus mokslams. Bet jis nuolat treniruojasi. 

Džiudžitsu? 

Ne, kažką kitą dabar. O Kristina vaikšto į savo baletą. 

Ji atsikemša butelį vyno ir susirango fotelyje su romanu ir 
dubenėliu irisų, o vakarienei - jautienos filė, juk trečiadienis, 
klausia, ar nenorėčiau vyno, ir įpila taurę, kurios nugeriu tik 
pusę, jeigu jai šautų į galvą paskųsti motinai. Lisbetė nešasi 
savo vyną prie televizoriaus, įdeda man šokoladinių ledų ir mes 
žiūrime Naujienas, visą laidą, skirtą būsimam referendumui dėl 
atominės energijos naudojimo, tris alternatyvas, suskaldančias 
partijas, šalį, šeimą —- Monika susijaudinusi paskambino iš Up- 
salos įkalbėti motiną balsuoti už trečiąją kryptį - Ne - dėljos ir 
dėl manes, dėl ateities kartų, motiną, kuriai tai pasirodė pro- 
tinga, kol aš nepaprieštaravau: 

Ar visas lygumas nusėsim vėjo jėgainėm, tankiai it eglyne? 

Mat aš pasitempiau ir surinkau nemaža faktų, ir manoji in- 
formacija - iš priešingos stovyklos nei Monikos pirmoji kryp- 
tis. Taip — atominei energijai, pigiausiai ir labiausiai aplinką 
tausojančiai energijos formai. Motinai ir tai pasirodė protinga, 
sudvejojo, sudėtingas klausimas, juk matė vaizdus iš Harisbur- 
go*, kur neįmanoma tapo įmanoma, nusprendė, kad visgi bus 
saugiausia pasirinkti vidurinį kelią, partijos kelią, antrąją kryptį, 
taip bentjau nepadarysi klaidos, užėmė poziciją jos neužimda- 
ma -isteriško ir beprasmio referendumo išvakarėse, kur „Taip“ 
ilgainiui reiškia „Ne“,o „Ne“ prilygsta „Taip“ - politika - bal- 
suok kaip nori, vis tiek bus kaip nors kitaip. Lisbetė sako: 

Įsivaizduok, man nerūpi. Gera būti nuošalyje. 


* 1979 m. kovo 28 d. Harisburge, esančiame Pensilvanijoje, JAV, antrajame 


atominės elektrinės reaktoriuje nutekėjo radioaktyviųjų medžiagų. 

Aš niekada anksčiau taip negalvojau, kad nebūtina turėti 
nuomonės. | 

Ir nebalsuosi? 

Aš niekada nebalsuoju. 

Lisbetė iškrato paskutinėlaičius lašus iš butelio ir negrabiai 
apverčia taurę ant motinos naujojo Wilton kilimo. 

Kad jį kur velnias! 

Lisbetė ant kelių, viena ranka ant dėmės, lyg galėtų sustab- 
dyti jos plitimą, aš irgi ant kojų, suvaikštau į virtuvę, grįžtu su 
- druskine, kurią ištuštinu ant raudonos medūzos. Lisbetė su- 
sišluoja į save mažulytį taurėje likusį šlakelį. 

Ar vanduo ir muilas ne geriau? 

Druska ištrauks, - sako motina. 

Ji žvelgia į mane atsiklaupusi su savo durtinį primenančia 
palaidine ir didžiuliais auksiniais auskarais, džinsais, įkritu- 
siomis akimis televizoriaus šviesoje, raukšlelėmis palei akis 
ir nuo rūkymo papilkėjusia oda. Ji stengiasi visiškai valdyti 
padėtį. 

Jeigu nedings, pabandysim su muilu, - sakau aš. 

Tu mielas, Juhanai. 

Aš ištiesiu jai ranką, kad galėtų stodamasi į ją pasiremti, ji 
atsidūsta, paima ją, kitą padeda ant stalo ir pakyla, sudrimba 
ant sofos. 

Oi, mažumėlę padauginau. 

Norėtumei stiklinės vandens? 

Taip, mielai. | 

Aš atnešu stiklinę, kurią ji lėtai geria, ir negaliu apsispręsti, 
ar man pykti, kad ji šitaip padarė, ar gailėtis jos, ar ji savo girtu- 
me apgailėtina, ar tragiška? Ir manji nepatinka... taip, nes nėra 

nieko kito — ta atjauta, kurią imu jai jausti, neleidžianti man 
apsispręsti. 

Bodilė išties gali jumis didžiuotis, - sako ji. 

Vakare nepasigirsta užrakto spragtelėjimo, tik kaip atlapo- 
jamos balkono durys ir silpnas vėjo stūgavimas pro mano už- 
darų durų plyšį, kol Lisbetė stovi šaltyje ir rūko, po to staugi- 
mas dingsta kartu su šviesos striūkle, jai išjungus lempas, o 
vėliau girdėti, kaip ji pasikloja sofą ir atsigula, nes taip labai 
motina jos nevertina, kad leistų miegoti savo kambaryje. 

Kitą dieną grįžus namo ant mano lovos guli minkštas pake- 
tas, įsuktas į NK parduotuvės popierių: tamsiai mėlyni Lacoste 
teniso marškinėliai su žaliu krokodilu, tokie, kokių ilgai troš- 
kau, bet negalėjau sau leisti ir negavau dovanų, nes motina yra 
arši pinigų švaistymo firminiams drabužiams priešininkė. 

Tau gražūs? Jie tau tinka. 

Lisbetė su jai būdinga nuojauta, ko kitam norisi, atrodo žvali, 
pasidažė, pasitepė skruostus kažkuo, kas suteikė jiems spalvą. 

Aš ilgai vaikščiojau mieste, - sako ji, ir: 

Berntui patinka tokie marškinėliai. Turi jų keletą. 

Jie gražūs. Ačiū. 

Čia man derėtų dėkoti. Už pagalbą vakar. 

Motina grįžta namo ligi kraštų pripumpuota kursų ir įspū- 
džių ir, mums vėl pasilikus vieniems, po to, kai ji nuvežė Lis- 
bete į stotį, klausia: 

Kodėl ji padovanojo tau marškinėlius? 

Aš trukteliu pečiais. 

Berntas tokius turi. 

Taip, ji visgi per gera. Jai nederėjo pirkti tokių brangių. 

Motina išpilsto kavą, palieka ją atvėsti, kol pati apeina butą, 

tarsi jai nesant būtų įvykusi didžioji permaina - neįvyko - taigi 
ji pasitenkina įnešdama iš balkono vazoną, naudotą vietoj pe- 
leninės ir Lisbetės pamirštą ištuštinti, stabteli svetainėje, paste- 
bi kilimą, ant kurio kužda nežymus šešėlis, šešėliūkštis, it siū- 
lai būtų sušukuoti priešinga kryptimi, sustoja ir žiūri į šešėlį, 
eina toliau, nenori žinoti. 


Ir vardan sąžinės reikia pasakyti, kad tuos marškinėlius 
priimti buvo nelengva, mat, nepaisant Lisbetės draugiškumo, 
-senos kalės vaizdas neišsitrina lyg niekur nieko, jis tik retu- 
šuojamas, mažumėlę, tačiau dabar kiti laikai ir šis vaizdas man 
bus naudingas. Kaip antai Mokytojų studijų dienomis*, ku- 
rias aš ir Sisi, ir dar pora iš valdybos praleidžiame Švedijos 
mokinių tarybos susirinkimuose miesto centre esančioje salė- 
je, klausomės pranešimų, dalyvaujame darbo grupėse, ren- 
giančiose pasiūlymus, diskusijose prie ilgo stalo apie naująją 
mokyklų reformą ir kaip pažymius reikėtų pakeisti mokytojų 
ir tėvų pokalbiais, priimti į gimnaziją pagal tinkamumą, įver- 
tinimą, kurį turi pateikti visas mokyklos personalas, įskaitant 
virėjas ir dantistą — ant stalo metamos pašėlusios maištingos. 
idėjos. 

Aš išmokstu naujos kalbos ir manau, jog iš tiesų visą laiką 
ėjau šiuo keliu, kad reikėjo tuo užsiimti daug anksčiau, daly- 
vauju atlapa širdimi, grįžęs namo skambinu Monikai naujų 
argumentų, kai manųjų nebeužtenka, grįžtu su galingesnių 
ginklų arsenalu ir vėl neriu į diskusijas, jaučiuosi patenkintas 

* Kelios dienos per metus, kai mokytojai iš visos Švedijos dalyvauja įvairiuo- 


se pasitarimuose, lanko kvalifikacijos kėlimo kursus, taip pat rengia konfe- 
rencijas, kuriose dalyvauja ir mokinių, ir jų tėvų atstovai. 

šį tą nuveikęs - tačiau staiga pastebiu, jog vienas posėdis nesi- 
skiria nuo kito, tie patys klausimai suka trečią ratą, septintą — 
kaip Folkė su savo teorijom: galėtų būti kitaip... žodžiai, tatai- 
gi, nuolatinis komandos rinkimasis, užuot išmetus kamuolį į 
aikštę, o jei turi sportininko sielą, nori žaisti, kad laimėtum; 
po savo entuziastingu paviršiumi imu dvejoti, ką privalau ap- 
tarti su Sisi: 

Tikrai manai, kad sistema veiktų be pažymių? 

Manai, ji veikia su pažymiais? 

Taaip... tikriausiai veikia? Jie parodo, kokią padėtį užimi. 

Jie parodo tik tai, kad gali susikimšti į save tekstą! 

Jai nieko nekainuoja laidytis tokiais pareiškimais, jai viskas 
einasi lengvai, kol man reikia plėšytis dėl vidutinio rezultato, 
Sisi gauna tai už dyką. Ji spiria į lekiantį kamuolį ir mokyto- 
jams patinka, kad ji viauksi ir diskutuoja, tai net kažkaip miela, 
skiriasi nuo to, kai Personas reikalauja teisingumo, netgi Einš- 
teinas žiūri pro pirštus į jos bėgiojimą iš pamokų: gaila jos, kaip 
ji klysta vaikščiodama šitaip apsirengusi, turbūt nelengva aug- 
ti su dviem psichiatrais tėvais. Tačiau juo ilgiau aš galvoju, tuo 
labiau pamokos be mokytojų ir trimestrai be pažymių panėšė- 
ja į utopiją. Jei esi iš dugno, su antrarūšio spaudu ant nugaros, 
it sarkastišku sėkmės! — spyriu, tau visuomet reikia įrodymų, 
tvirtų įrodymų, skaičių ir parašų, kad kažko pasiekei, ir to už- 
tenka norint paaiškinti, kodėl pažymiai niekada nebus panai- 
kinti, lygiai taip pat, kaip darbininkas gali reikalauti, kad tas 
nekenčiamas laiką ant lapelio atspaudžiantis laikrodis liktų ka- 
bėti ant gamyklos sienos, idant niekas negalėtų kaltinti jo arba 
jos aplaidumu, ir to užtenka norint paaiškinti, kodėl Sisi negali 
suvokti savo svaičiojimų absurdiškumo. 

Švedijos mokinių tarybos susirinkimams vadovauja vaiki- 
nukas, vardu Aje, kuris pats greit ims abejoti ir, užuot lakstęs į 
susirinkimus, įkurs žurnalą Laisvalaikis, atsisakys savo radika- 
laus požiūrio atsižvelgdamas į gyvenimišką išmintį: if you can't 
beat them, join them*, pasiūlymai niekuomet nesieks toliau dar- 
bo grupės, nieko neįvyks, nebus jokių permainų, mes nedaro- 
me įtakos, diskusijose laikomės kalbėjimo paeiliui taisyklių, vi- 
sos kalbos lieka tik pridengtomis socialinėmis pratybomis, pa- 
sirengimu komerciniam vidutinės klasės gyvenimui. Man 
pabosta Švedijos mokinių taryba, pabosta debatai in absurdum**, 
per didelis atotrūkis nuo tikrovės ir prabanga, daug pliurpalų 
ir mažai ledo ritulio, vilnonis socializmas, tai ir pareiškiu Sisi, 
kad atsisakau dalyvauti kitose niekų vertose Mokytojų studijų 
dienose. 

Tu privalai! 

Aš nieko neprivalau. Niekas nepasikeis! 

O kaip kitaip pasikeis sistema? 

Pasikeis? Maniau, nori ją nuversti. 

Ir staiga suprantu, kokie skirtingi mūsų darbo Mokinių ko- 
mitete tikslai - ko nors pasiekti ir atkreipti dėmesį - ir pagalvo- 
jus, būtent dėl tos pačios priežasties Sisi, o ne Bogdanas mosi- 
kuoja gitara pankų grupėje. Gal Sisi ši patirtis irgi išeis į naudą. 
Ji kuriam laikui pagreitina tempą Mokinių tarybos posėdžiuo- 
se, tačiau pastebi, kad nebepatraukia mūsų savo pusėn, nesu- 
laukia jokio susidomėjimo savo protesto sąrašais ir parašais. Ji 
susiranda mane per pertrauką: 


* Jei negali nugalėti, prisidėk prie jų (angl.). 
** Iki absurdo (Iot.). 

Daugiau taip tęstis nebegali. 

Būtent tai aš ir sakau. 

Dabar mes atsistatydinsime. 

Ką turi galvoje? 

Visa valdyba, iš karto. Tiesiog atsistatydinsime. 

Ar tu nesiliausi? 

Ne dėl Mokinių tarybos, bet dėl kitko. Juk niekas nieko ne- 
nori. 

Aš sutinku. Man vis tiek jau nusibodo. 

Žinai ką? 

Ką? 

Mes tai padarysime protestuodami prieš nuosaikiųjų švie- 
timo politiką. 

Sisi negali išeiti iš pirmininkės pareigų, netgi to nepavers- 
dama popierine revoliucija. Ji įteikia raštą rektoriui, kurį pri- 
vertė valdybą pasirašyti, ir susisiekia su spauda. Kitą rytą Ar- 
betet* ir Aftonbladet“* laikraščių fotografai laukia ant mokyklos 
laiptų, padaro savo piktai pasitraukusios mokinių valdybos 
nuotraukas, interviu su Sisi, kuri su jai būdinga ryšių su visuo- 
mene pajauta iššaudo išmoktas replikas apie grėsmę mokyk- 
los demokratijai, mokinių įtakai ir t. t. 

Motina studijuoja nuotrauką laikraščiuose, buvo kioskelyje ir 
įsigijo abu, mat mes perėjom prie Sydsvenskan*** prenumeratos. 

Taip, gal ir nelengva, - sakoji, - bet bentjau galėjai pasisteng- 
ti nuotraukoje atrodyti šiek tiek linksmesnis. 

* Rytinis laikraštis, leistas Skonės regione nuo 1887 iki 2000 metų. 

** Visoje Švedijoje platinamas vakarinis laikraštis. 


*** Rytinis Skonės regione leidžiamas laikraštis, vėliau perėmęs laikraščio Ar- 


betet funkcijas. 

DABAR MES VIS DAZNIAU leidžiamės į miestą, važiuo- 
jame dviračiais į Monsosns Sport arba NK parduotuvės sporto 
skyrių, vadovaujami Rolės, kuris rodo visus naujus daikčiu- 
kus ir Tacchini treningus, o aš - į Forum dviračius Rodmano 
gatvėje ir atgal ant dešimties pavarų Mercier, beveik nauju ir 
beveik tokiu pat geru kaip Bianchi —- už mėnesiui iš motinos gau- 
tų pinigų avansą, avansą nuo išties nemažos visam mėnesiui 
skirtų pinigų sumos. Mes važinėjame dviračiais visur, nėra nie- 
ko geresnio, į paplūdimį Lomoje - neatėjus maudymosi sezo- 
"nui! visiškai crasy! - į krovininį uostą ir prie Tygelio ežero, o 
paskui - namo jojimo takais per apsėtus laukus, prieš vėją, at- 
randame miestą ir jo apylinkes, naujus kvartalus, nes pavasarį 
nuostabu būti gryname ore, greitai vasara ir daugybė energijos 
kūne, kurios reikia atsikratyti, mes važiuojame dviračiais pa- 
vasario kvapuose, kvapuose, kurie atgula atmintyje, įsikuičia į 
smegenų žievę kaip neišvengiamybė, tai, ką būtina paminėti, 
nuosavi miesto kvepalai, kurie rangosi salsvi ir sunkūs, o kar- 
tais truputį erzinantys iš šokolado fabriko Bergsgatane, it dang- 
čiu uždengia miesto katilą, vėjas iš lygumų jį pasičiumpa, stu- 
mia priešais save, švaisto po kvartalus ir trimituoja juo it fanfa- 
ra virš Dalaplano, Sioderverno, Miolevongeno, Vernhemo, į 
visas puses, išpučia kaip improvizuotą solo virš gatvių, kol jis 
prilimpa it įkyrus priedainis - kai kuriomis dienomis duetu su 
Sleikščiu saldžiu aromatu, kuris išmetamas iš Saturnus Essens 
gamyklos Lantmanagatane - ne! miestą daro ar yra jo siela ne 
kvapai, kažką pridedantys prie šios istorijos, jie - nostalgija, o 
miestas neturi nieko bendro su nostalgija, miestas yra pašėlęs 
ir kaupia tik naujas patirtis, todėl keliaukime toliau. 

Nes atėjo švenčių metas, pasiruošimai išsiskirti devynerius 

metus trynus suolus po Palino ir pilno maišo nepamirštamų 
siaubo kelionių per paauglystę svoriu, pamažu klasę sugriebę 
gniaužtai atsileidžia, tai taip, o tas išvykas irgi organizuoja Ro- 
lė, juk polinkis į sportą ir šventes iš esmės remiasi tomis pačio- 
mis savybėmis: ištverme ir nugalėtojo instinktu. 

Mes sumetame dviračius į krūmokšnius už privačios vilos 
Videdalyje, kur, pasak Rolės nuklausytų gandų, ir vyks links- 
mybės, manau, Janis irgi dalyvaus, Džeris Viljamas tai jau tik- 
rai. Mes įveikiame laiptus dviem žingsniais, užsiglaudžiame 
už Rolės nugaros, įsibrauname į namą, kuris išsipūtęs nuo žmo- 
nių ir TV2 merginų, ir už durų tučtuojau išsibarstom kas sau. 

Virtuvėje puikių proporcijų mėlyno punšo ir vyno mišinio 
akvariiimo paviršiuje supasi vynuogės ir agurkų gabalėliai. Sko- 
nis... mėlynojo džino. Aplinkui nė vieno pažįstamo veido. Prie 
akvariumo apverstame sūrinės dangtyje po storu žuvų pašaro 
sluoksniu žiopčioja pustuzinis ištaigingų tropinių žuvyčių. 

Joms kažkas negerai, - sako mergina, kuri susirūpinusi pa- 
linksta virš gaubto. - Jos nieko neėc.. 

Kas tu tokia? 

Aš čia gyvenu. 

A. Čia tavo žuvytės? 

Jos tėvo. Jis dalyvauja su jomis parodose. 

Duok joms žirnių. 

Padės? 

Jos juos dievina. 

Ji, regis, vardu Karina, nusvirduliuoja prie spintos, nuveja 
kelis vaikinus, išrausia iš lentynos pakutį Žirnių ir supila dvi 
sklidinas saujas į sūrinės dangtį. 

Ne, negailėk, - sakau aš. - Ir duok joms laiko. 

Ačiū už patarimą, - sako ji. —- Gavai išgerti? 

Susirandu puodelį, kurį prisipilu samčiu, ir leidžiuosi į sve- 
tainę, ten baldai pristumti prie sienų, o šokių aikštelėje — tikras 
vėjas, parketas linguoja ir, rodos, ten Janis šeikina subine be- 
veik į muzikos taktą, Džeris Viljamas tai jau tikrai, šoka vienas 
sau sunėręs plaštakas, o rankomis it lanku priešais save, užsi- 
merkęs, užsisklendęs savame pasaulyje, klubai vinguriuoja, aš 
nenoriu šokti, išeinu trumpam ant laiptų įkvėpti oro, gėrimas 
paveikė, jaučiuosi baisiai liūdnas ir vėl atsiduriu šokių aikšte- 
"lėje, rėkiu Džeriui Viljamui į ausį: 

Aš dar išgersiu! Nori? 

Pusė dvylikos! - sušunka jis ir toliau vinguriuoja klubais. 

Taip jau su tuo laiku, pasižiūri į laikrodį - devynios, pasi- 
žiūri vėl - pusė dvylikos, daugiau į laikrodį nebežiūri, pasižiū- 
ri iš įpročio - dvi. 

Karina tebestovi prie spalvotų žuvyčių, laikosi už plautu- 
vės, šypsosi, išblyškusi, spokso į sūrinės dangtį. 

Kaip sekasi? 

Lėtas pasisukimas į mane arba ten, kur,jos manymu, aš sto- 
viu, rankomis įsikibusi į plautuvę. 

Ar tu pasakei apie žirnius? 

O ką? 

Joms, rodos, patinka. 

Tuomet duok joms dar. 

Gavai išgerti? 

O yra ką? 

Tačiau dabar akvariume vietoj vynuogių plūduriuoja nuo- 
rūkos, o samčio - nė kvapo. Aš įmerkiu visą puodelį. Jeigu Ja- 
nis ir buvo, tai, šiaip ar taip, jo šokių aikštelėje nebėra, Džerio 

Viljamo taip pat, ir aš išgeriu dar. Iš garsiakalbių plūsta Springs- 
tynas*. Šoku pats vienas, judinu didelę sunkią galvą, o ten, apa- 
čioje, po manimi, galaktikų atstumu savo ritmu maskatuoja ko- 
jos, laimingai atkabintos nuo visų neurologinių mechanizmų 
ir refleksų, ir duodu sau šventą pažadą niekuomet nebendrau- 
ti su nuobodybe - blaiviu žmogumi, kuriame paprastai gyve- 
nu, mat tas, kurį sutikau dabar, yra smagus velniūkštis, gali 
suskelti story**, nuo kurios virtuvė pratrūksta juokais, gali šok- 
ti taip, kad likusieji šokių aikštelėje nuščiūva, tačiau tas sma- 
gusis velniūkštis priverstas po kurio laiko nusimyžti, prakai- 
tuotas, uždusęs, ieško tualeto ir galiausiai pataiko, ir kas gi čia 
trečiąsyk išdygsta šiame pasakojime, mylios atstumu, nors drau- 
ge akis į akį, jeigu ne iš tualeto išėjusi sienas ramstanti ir vei- 
kiausiai amžiais besišypsanti eilėraščių skaitovė. 

Birgita! 

Juhanas! 

Viena ranka grabaliodama, į ką įsitverti, pirmiausia atsire- 
mia į sieninę lempą, kuri išlūžta, palikdama sienoje skylę, o 
paskui -į mano kaklą, ir šįsyk aš neturiu nieko prieš jos išdygi- 
mą. Didysis glėbys! 

Gavai gėralo? 

Kur jis? 

Akvariumas džiovinte išdžiovintas, mes šokame, mes griū- 
vame, mes raičiojamės ant grindų, glamonėjamės, o vėliau ant- 
rame aukšte, tamsoje, tėvų lovoje, staiga pajuntu Birgitos lie- 
žuvį, giliai įsigręžusį į mano ryklę, laižantį mano krūminius 


* Bruce Springsteen - amerikiečių roko muzikos dainininkas. 
** Istoriją (angl). 

dantis, aš jos, jos krūtys mano rankose, kaip lengva atsisegti dir- 
žą, kaip lengva kvatoti ir būti laimingam, kvaitulingai laimin- 
gam ir kartu absoliučiai čia, mes nudraskome vienas kito drabu- 
žius, esame nuogi ir drovūs, tačiau girtumas tai nuslepia, ji paima 
tai, ką turiu pasiūlyti, ir įspraudžia jį į vietą užvertais akių vo- 
kais ir veido išraiška, įsiskverbimo akimirką signalizuojančia ne- 
pasitenkinimą, o paskui smagu ir šilta ir mes pakylame. O kai 
vėl nusileidžiame - kitame laiko matavime, sutrikusiai sumišę ir 
trimis ketvirčiais nusmauktais drabužiais, susiglamžę, ševeliūra 
"kaip nutrinta šluota, alkoholio supintomis kojomis, į sausumą 
išlipę jūreiviai — aš esu nebe tas, nutręšiu cigaretę, džeimsdiniš- 
kai* atsiremiu į sieną ir išpučiu dūmus per nosį, palieku nuorū- 
ką kabėti lūpų kamputyje šokdamas, tačiau ne su Birgita, ir kai 
blyškioje brėkšmos šviesoje spaudžiu pedalus Liongatanu ir to- 
liau aukštyn Nobelio gatve, su visa pagarba nepaisydamas visų 
raudonų šviesų, esu ponas, kuriam tokie dalykėliai neberūpi, 
it's hard to be a saint in the city**, esu nešamas niekada anksčiau 
nepatirto lengvumo, kurio užtenka ligi pat namų ir rytui, be- 
miegiai išdidžiam ir pereinančiam į priešpietį, kai, regis, sprog- 
siu, tam būtinai reikalingas klausytojas, užvažiuoju liftu į septy- 
nioliktą, įleidžiamas pas Lasę, kuris susirangęs sėdi ant lovos 
kaip paša ir rūko, apsuptas didžpapių, blizgiaakiškai mirkčio- 
jančių Playboy moteriškių ant sienų ir Sticky Fingers*** grotuve. 

Birgita? — sako jis ir pasiremia ant alkūnių. - Sveikas atvy- 
kęs į klubą. 


* James Dean - garsus amerikiečių aktorius, įkūnijęs maištaujantį paauglį. 

** Mieste nelengva būt šventuoju (angl). 

*** Sticky Fingers (Lipnūs pirštai) - The Rolling Stones albumas, išleistas 1971 
metais. 

KOLEKTYVAS UPSALOJE, AIŠKU, dvokia vilnonėmis ko- 
jinėmis ir apelsinų žievėmis, svilėsiais ir žolelių arbata iš ap- 
skilinėjusių puodukų, visa tai išskaitome iš Monikos laiškų, ku- 
rie įkrenta į pašto dėžę nuolat didėjančiu laiko intervalu. Moti- 
na sėdi palinkusi virš jų ir bando tarp eilučių išskaityti 
paaiškinimą, kas nutiko, mat Monika vasarą namo negrįžta. 

Monika lieka Upsaloje, dirba slauge universitetinėje ligoni- 
nėje, nes nori įgyti praktinės patirties. Pasiima vieną savaitę atos- 
togų rugpjūtį ir su kursiokais važiuoja į tą pačią vasarvietę Smo- 
lande kaip ir praeitais metais, kas priverčia susirūpinusią mo- 
tiną darsyk peržiūrėti laiškus. Tačiau Monika parvažiuoja. 
Vidury rudens semestro. Ir sako: 

Mannusibodo Upsala. Negaliu pakęsti akademinio snobizmo. 

Betgi varge tu mano! Kodėl nieko anksčiau nesakei? 

Būtų nepadėję, ar ne? 

Juk vėl čia nepersikelsi? - sakau aš. 

Negali, Monika, - sako motina. 

Nusiraminktit, kol atgausiu savo butą, pagyvensiu pas Aneli. 

Aneli? - sako motina, dar labiau išsigandusi - išgirsta kriti- 
ką sau, namams. — Ar tau čia nepatinka? 

Monika paskambino savo nuomininkui ir iškraustys jį iki 
mėnesio galo. Motina, nerimaujanti dėl dukters ateities, duk- 
ters, turėsiančios aukštąjį, motinos pasididžiavimo, mato, kad 
Monika nenusiėmė savo Robino Hudo aulinių, šįsyk nuleidžia 
nemačiom, Monika, sėdinti sukryžiuotomis kojomis naujais 
džinsais ir šviesiai rožiniu megztiniu, neatrodo kaip iš kolek- 
tyvo, sakosi pavasarį toliau studijuosianti Lunde. 

Tai manai, Lundas ir Upsala skiriasi? 

Man nereikės gyventi Lunde. 

Bet kaipgi studijų paskola... turėsi skolintis dar vienam se- 
mestrui? 

Tai motina. Ta senamadiška moralė, paskolos saisto, jos — 
rykštė savo paties nugarai, tvarkelė-pinigėliai-bankely-mora- 
lė, romantinė moralė, tokia pasenusi, jog badyte bado akis šiais 
laikais, kai iš paskolų ir infliacijos susikraunami turtai. Monika 
paaiškina, kaip keičiama studijų vieta. 

Motina atsistoja, neatsirėmusi rankomis į stalo plokštę. 

O ką ketini daryti iki tol? 

Pagalvojau, nieko neveiksiu. Vis tiek gaunu paskolą. 

Motina užsikerta. 

Juokauju, mama. Aišku, susirasiu darbą. 

Tik jau ne Revenyje? - įsiterpiu aš. - Juk tu ten negrįši? 

Jokiais būdais. 

O kuo Revenis blogas, - sako motina. - Šefui tu taip patinki. 
Jis tikrai priims tave atgal. 

Tačiau aš nenoriu atgal. 

Tokiais laikais turi džiaugtis, kad gauni darbą. 

Neketinu maldauti, kad mane ten priimtų. 

Motina vėl atsisėda, taip ir neaišku, kodėl pirma atsistojo. Ji 
uždeda savo ranką ant Monikos delno. 

Pasakysiu, kaip sakydavo motina: po didybės seka krytis. 

Pamiršk. Susirasiu tikrą darbą. 

Dabar motina atsistoja, ir šįsyk žinodama kodėl. Ji pasakė, 
ką privalėjo pasakyti, be to, ji žino, ir Monika taip pat, kad 
rytoj Monika nuspūdins pas Revenio viršininką ir pasiprašys 
sugrąžinama į kasą, ojis suvaidins savo mažulytį spektakliu- 
ką, nes tai jį pralinksmina - palinks į priekį ir papasakos, kiek 
yra skambinančių kiekvieną dieną ir prašančių darbo - bobų 

pliurškalai - tačiau širdyje bus patenkintas, kad uolus darbinis 
arklys sugrįžo į arklidę. 


MONIKA VĖL MIESTE. Monika, buvusi nepralenkiama 
per paskaitas, tris su puse semestro kiekvieną mielą egzaminą 
paimdavusi aukščiausiais balais, geriausia testuose, tačiau ne- 
gavusi su savimi iš namų nieko, leidžiančio prisijaukinti aka- 
demine aplinką, pilną savų normų ir laikysenų, viena nuostata 
auditorijoje, kita - už jos ribų, puikybė ir studentų pokštai, 10- 
tynų kalba ir medicininis spiritas, daugybė naujovių, prie ku- 
rių reikia prisitaikyti, ir vyresnioji sesė, kuri neprisitaiko, kaip 
paprastai, visada nutyli apie savo trūkumus iki tol, kol viską 
išbando savarankiškai ir atsiduria aplamdyta kitoje pusėje — 
kitaip negu mažylis, kuris būtų pradėjęs guostis. 

Bet argi kursiokai buvo nemalonūs? - klausia motina, mė- 
gindama suprasti. 

Malonūs. 

Ir tau patiko gyventi kolektyve? 

Ne čia esmė. Ten taip... ankšta. 

Studentai, kurie talentingi, tačiau socialiai labiau kontroliuo- 
jantys vienas kitą nei butų bendrijoje. The Brain labiau pritiks 
mokytis Lunde, o gyventi Malmėje, laikyti studentišką gyveni- 
mą nuo savęs deramu atstumu ir priartėti priejo vėliau. Ir nuo- 
stabu, kad sesė sugrįžo! Čia kaip su motinos rašomošios maši- 
nėlės tarškėjimu: Moniką pastebėjau tik jai pradingus. Ji dargi 
tapo sukalbamesnė, Monika, ėmė labiau domėtis, ką veikiu, o 
gal aš pradėjau kalbėti jai suprantama kalba - šiaip ar taip, kaž- 

kas yra, dėl ko mes po šešiolikos metų pradėjom pagauti vie- 
nas kitą to paties ilgio bangomis. Ji nori žinoti, kaip man sekasi 
mokykloje. Mat aš pradėjau lankyti gimnaziją. 

Dabar okei. 

Pasakyk, jei prireiks pagalbos. 

Dabar okei, tariu. 

Bet pasakysi? 

Taip! Tampi panaši į motiną, Monika. 

Monika tik šypsosi. Ji žino, kad iki motinos jai toli. Motina 
„jau nieko neberaukia. Ji menkai tesuvokė gimnazijos tikrovę, 
kai ten lankėsi dukra, tačiau dabar, sūnui pradėjus savo trejus 
metus, ji visiškai lost“, o jis neturi noro išsakyti tai tiesiai švie- 
siai jai užklausus: 

Ar padėt tau su namų darbais? 

Aš eisiu pas Didriką. 

Ar tai tavo naujas geriausiasis? 

Geriausiasis? 

Taip, o kaip reikia sakyti? 

Iš kur man žinoti. 

Draugas? Ar Didrikas draugas? 

Jis ir Jakobas. 

Su Džeriu Viljamu dabar niekad nebesusitinki? Arba Mi- 
kaeliu. 

Ir kada gi, mama? Džeris Viljamas studijuoja techninę kryptį 
Paulo gimnazijoje, o Personas - Vernhemo mokykloje. 

Personas? 

Mikė. Jis studijuoja transporto techniką. 


* Sutrikusi (angl.). 

Siaubinga, kad vadinat jį pavarde. Tikiuosi, jam girdint taip 
nesakot? 

Aš visai jo nebematau. 

Rolando irgi ne? 

Jis žaidžia Malmės futbolo klube. 

Jis nesimoko? 

Manau, perpus lėčiau. Jis jaunių profesionalas. 

Bet Didrikas ir Jakobas nieko sau? 

Kad ir klausinėji, mama. 

Taip, kad tik tavo draugai būtų geri. 

Kaip Monikos? 

Šitoj vietoj ir palieku motiną. Aneli ne visai jos topų dešim- 
tuke, ji Monikai „prasta draugija“. Motina nori, kad būtų kaip 
senais laikais, Monika ir Hanė kiekviena prie savo arbatos puo- 
delio virtuvėje, truputis politinių diskusijų pasimėgauti, kol lei- 
džiasi tamsa. Tačiau Monika vėl įsikūrė savo bute Vorgatane, 
šeštadienio vakarais prieš eidamos į miestą sėdi su Aneli bepro- 
tiškai gilioje Ikeos sofoje ir gurkšnoja žalią kivių likerį, kurio 
Aneli atsivežė iš Dragioro Danijoje. 

Deividas Būvis tebekaba ant sienos, Zigis Stardastas ir He- 
70es, įstabiai įpakuota vulgarioji estetika, lieptas tarp roko, ku- 
ris yra sąmoningai vulgarus ir nežabotas, ir disko, kuris tik sie- 
kia būti estetiškas ir dekadansiškas ir taip tampa daug nesko- 
ningesnis. Vienas veidrodžių veidrodinėje sienoje įskilęs. Gėlės 
mirusios. Padedu Monikai parnešti namo naujus Bendžamino 
fikusus iš gėlių parduotuvės Oazė Estergatane ir po pietų va- 
žiuoju pas ją. Motina irgi užsuka, irgi džiaugiasi pargrįžusia 
Monika kaip ir aš, tačiau negali to tiesiai šviesiai išsakyti da- 
bar, Monikai nutraukus studijas; pasako tai maisto maišeliais 

arba pasisiūlydama, pvz., iššveisti langus taip akivaizdžiai daž- 
nai, kad Monika pradeda įžiūrėti apsilankymų modelį ir priversta 
išaiškinti motinai, kad ši negali „užsukinėti“ be perstojo. 

Kodėl ne? Tu gali ateiti kada tik panorėjus. 

Taip? Dėl tos priežasties čia neturi būti taip pat. 

Aš dariau ratuką ir ketinau trumpam užbėgti. 

Mat motina įsigijo „naują“ automobilį, sidabro spalvos Hon- 
dą Civic. Šiaip niekada nevažinėja mieste, tačiau tuo metu suka 
neįprastai daug ratukų. 

Jei Juhanas užsimanytų būti parvežtas namo. 

Aš parvažiavau dviračiu. 

Dabar jau eik, - sako Monika. - Mes kalbamės. 

Motina apsisuka ant kulniuko, palikdama dukterį su mais- 
to maišeliais ir sąžinės graužatim. Sąžinės graužatim, kuri iš- 
auga tokia didžiulė ir visa apimanti, kad išstumia visas kitas 
mintis, dėl ko Monika nuščiūva ir įspraudžia rankas tarp šlau- 
nų. Tačiau ji laukia, įsitempusi ir nerami dėl to, ką pasakiusi, 
žino, kad apsikiaulino ir be reikalo užgavo, netgi žino, kodėl 
taip pasielgė, tačiau ji atideda skambutį ir atsiprašymą iki kitos 
dienos, nes nori pabrėžti tą nepriklausomybę, kurią įgijo būda- 
ma Upsaloje, ir duoti motinai peno apmąstymams. 

Vis tiek paskambina ir išdrožia tai, kas ją slegia: kad gavo 
pranešimą, jog turinti išlaukti iki kito rudens semestro ir tik 
tada galėsianti tęsti medicinos studijas Lunde, ir pakviečia mo- 
tiną susitaikymo vakarienės. Motinai to reikia, nes dabar ji 
išties turi dėl ko nerimauti, dėl dukters ateities. Tačiau, anot 
Monikos, tai tik šio to rimtesnio simptomai, o diagnozė skam- 
ba taip: 

Motinai trūksta vyro. 

Vyro? Kaip Folkė? 

Nea, tikro. Kuriuo ji galėtų pasitikėti. 

Tu išsigalvoji, Monika. 

Ji per daug vieniša. 

Ką tu apie tai išmanai? Galbūt tau pačiai reikia vaikino! 

Niekada. Tuos, kuriuos sutinku, tokie nebrendylos. 

Tuos, kuriuos sutinki su Aneli, taip. 

Aišku, kad Monika negali susitikinėti su jokiu vaikinu, jei 
laikosi įsikibusi tokių vertinimų kaip „nebrendylos“ savo žo- 
dyne. Kol ji telefonu kalbėjosi su motina, užmečiau akį į jos 
daiktus. 

Kas čia per plokštelė? 

Ji Aneli. 

Diana Ros*? Dabar klausaisi tik disko? 

Aš nesiklausau.... Ji ją atsinešė. 

O pamišėliui nušovus Džoną Lenoną, Diana Ros dingsta. 
Monika visiškai kuokteli. Pats aš geriau užgrūdintas, nes suge- 
bėjau ištverti Roniui Petersonui** prieš dvejus metus išlėkus iš 
Monso trasos ir mirus nuo krešulio širdyje, kadangi italų gy- 
dytojai pradėjo jį pjaustinėti prieš tai nenuleidę kraujo. Bitlai ir 
Lenono plokštelės atsiduria pačiame Monikos plokštelių dėžės 
viršuje, sukasi ant grotuvo kiaurą parą. 

Ar negali truputį pritildyti? 

„Imagine there's no heaven...*** 

Tik nepradėk vėl žliumbti. 

* Diana Ross - amerikiečių soulo ir popmuzikos dainininkė. 

** Ronnie Petterson - 1978 m. garsus švedų lenktynininkas, žuvęs Monsos 


trasoje Italijoje. 
*** „įsivaizduok, kad nėra dangaus... (angl.). 

„AS easy If you try...“ 
Už pirmąjį atlygį iš Revenio Monika pasiima mane į Kopen- 


hagą. Pirkti kalėdinių dovanų. Mes vaikštinėjame pirmyn atgal 
Strogetu, spoksom į daiktus, spoksom į drabužius, apžiūrinė- 
jam vitrinas, spoksom į dar daugiau daiktų Magasin parduotu- 
vėje, šąlam kojas ir stumdomės su turistaujančiom mėlynplau- 
kėm amerikietiškom tetulėm ir prisisprogusiais norvegais, tu- 
rinčiais kelias valandas sausumoje iki kelto į Oslą, rūkyto bekono 
ir dešrų prikimštais krepšiais, dviratininkais, kailiniuotomis po- 
"niutėmis, ištipenančiomis iš d Angleterre** valgomojo (jos neši- 
nos mažais mažais dailiais maišeliais, padabintais diskretiškais 
mados namų ženklais), su ekoalternatyviais barzdonais***; iš bur- 
nų šaltyje kyla garas it tušti komiksų burbulai, priešais Šv. Mer- 
gelės bažnyčią giedoriai su White Christmas**** žabtuose ir dar 
daugiau dainorėlių prie Gammeltorv***** su Jingle Bells****** 
repertuare, grenlandai, kepuraitės su bumbulais, deglai ir pa- 
ketai po pažastimis, žonglieriai, spiegiantys vaikiūkščiai, pū- 
kinių striukių gauja - Šiaurės šalių sostinėje - Kalėdos: zylioji- 
mas, prakaitas, vaikiški vežimėliai, Kalėdų seniai, veržliai ti- 
lindžiuojantys savo varpeliais, ir lauko kavinaitėse pilstomas 
grogas, teikiantis miestui tikro kontinentinio šarmo (dėl kurio 
švedai taip trokšta ten ištrūkti iš namų, kad net silpna darosi), 


* „lengva, jei pamėginsi... (angl.). 

** Prabangus penkių žvaigždučių viešbutis Kopenhagoje. 

*** Taip apibūdinamas tipas, nuolat dėvintis ECCO firmos batus, pasižymin- 
čius patogumu, bet prasta išvaizda, apskritai pasižyminčius alternatyvia iš- 
vaizda. 

**** Neabejotinai pati garsiausia ir populiariausia iš visų kalėdinių dainų. 
***** Seniausia aikštė Kopenhagoje. 

****** Viena garsiausių amerikietiškų kalėdinių dainų. 

švedai, perkirtę sąsiaurį, kad įsigytų monopolizuotos daniš- 
kos valiutos*, bažnyčia su žvangančiom aukų dėžutėm, prasi- 
lakėliai, kurie taip pat beviltiškai stengiasi sugraibyti keletą kro- 
nų, ir dabitos, pamaivos, puošeivos - į visa tai mes žvelgiame 
su nuostaba, kol sustojame visiškai išsekę šnopuojančioje, 
dramblojančioje bandoje, įnešame kudašių į kavinę Vimelskaf- 
tet ir užsisakome karšto šokolado su plumpinta sruja**. 

Monika atbula ranka nusišluosto savo grietininius ūsus: 

Nevažiuosim namo, kol nerasim ko nors motinai. 

Ji juk niekad nieko nenori! 

Tačiau motina per šias Kalėdas gaus šį tą, kas reikalinga, ką 
nors, kas ją kilstelės savo akyse, užteks kvailysčių, kurios atsi- 
dūrė spintelėse skautiškų drožinių ir padėkliuko iš plastmasi- 
nių karoliukų draugijoje: vyno grafinų, keptuvės karštiems su- 
muštiniams, arbatos puodelių su marinistiniais motyvais, ant 
sienos pakabinamo butelių laikiklio, nenaudingų daiktų, lai- 
komų nepraplėštose pakuotėse. 

Na jau ne, - susidrovėjusi tvirtina motina mums užvedus 
apie tai kalbą — romus būdas ją paerzinti. Aš kartais juos iš- 
siimu. Juk branginu tai, ką gavau iš jūsų. 

Net nežinai, kur padėjai! 

Nežinau? - sako ji ir ištraukia padėkliuką su plastmasiniais 
karoliukais. 


* Turimas galvoje alkoholis, kurio pardavimo monopolis priklausė valstybei, 
bet vis tiek jis būdavo pigesnis negu Švedijoje, todėl švedai važiuodavo į Da- 
niją ir pirkdavo jį didžiuliais kiekiais. 

** Plumpinta sruja - pisked flode daniškai reiškia „plaktą grietinėlę“, bet danų 
ir švedų kalbos labai panašios, šiuo atveju, išvertus danišką frazę „plakta grie- 


tinėlė“ pažodžiui į švedų kalbą, išeina „plumpinta sruja“. 

Mat motina žino, kur ta nesąmonė. 

Dabar. Griebiam jautį už ragų taip, kad vos nesprogstam. Ap- 
sisprendžiam, tačiau prireikia ketvirčio valandos atšaldantiems 
pamąstymams sniege, kuris ėmė kristi Strogete, didžiulės snai- 
gės, tampančios pliurza, vos palietusios žemę, ir tik tada sugrįžta- 
me į Illum Bolighus parduotuvę ir apžavėti stebime, kaip pardavė- 
ja suvynioja didžiausią šiais metais populiariausios kalėdinės do- 
vanos modelį - šiuolaikinę keptuvę su stikliniu dangčiu, kurią 
nuodugniai parodė demonstruotoja. Tobulai iškepti kiaušiniai. 

Motina nepatikliai ją išpakuoja: 

Teflonas? 

Gali kepti be sviesto, - sakau aš. - Daug sveikiau. 

Kad nenutuktum, - priduria Monika. 

Motina niekada neturėjo antsvorio problemų. Jos problema — 
per daug daiktų spintose. 

Mat kaip? Taip, labai ačiū. 

Tačiau motina nesileidžia tučtuojau perkalbama, nepaisant 
pridėtos stamantrios brošiūros su patarimais ir informacija. Ji 
ir toliau naudoja senąsias ketaus keptuves, kurias kadaise par- 
sivežė iš močiutės. Vis dėlto teflono keptuvė lieka stovėti prie 
plautuvės ir, po Kalėdinių atostogų vėl pradėjusi eiti į darbą, ji 
ją išbando. Patiekia nesuskrudusius kotletus. Ji nieko nesako, 
tik, užuot pylusi skystą svogūnų padažą aplink kotletus, užpi- 
la jį tiesiai ant jų. 

Regim šią kalėdinę dovaną paskutinį kartą? Ne, nes moti- 
nos supranta, kada jos vaikai stengėsi taip, kad vos nesprogo. 
Motina ir toliau ją naudoja - su sviestu. 

Juk gerai, mama? 

Taip taip, beveik tokia pat gera kaip senosios. 

TAIGI GIMNAZIJA. Ekonomikos kryptis, nes studijų kon- 
sultantas, neatsispyręs laiko dvasiai, užtikrino, kad tai tiesiau- 
sias kelias į darbą ateityje, Borgaro mokykla ir jausmas, kad 
gyvenimą reikia pradėti iš naujo ir daryti tai atsilikus nuo Mo- 
nikos dviem žingsniais, mokytis iš naujo, pramoninius prime- 
nantys pastatai, 1500 mokinių, ir atsiduriu klasėje, kur nepa- 
žįstu nieko, išskyrus Lailą, tačiau ji niekuomet nesiskaitė, ne- 
siskaito ir dabar. Susipažįstu su kitais klasėje, susirandu naujų 
draugų iš Belviu, Slotstadeno ir Limhamno*, jie su pasiturinčio 
sluoksnio mažybinėmis vardų formomis: Didė, Jakė, Pirė, To- 
dė, Ludė. Aš nešuosi su savimi savo pažadą iš vidurinės mo- 
kyklos ir galiu, mat jaučiuosi nepriklausąs jokiam sluoksniui, 
staiga persiorientuoti ir tapti kitoks, nusimesti sunkią kuprine, 
prikrautą kilmės, istorijos, savigarbos trūkumo, taigi Hhank you 
ir 200d bye** senajam Juhanui ir sveikas atvykęs į žaidimą nau- 
jajam, kuris gali vaidinti vaidmenį to, kuriuo trokšta būti. 

Seve Balesteros***, - sako Jakobas. 

Valenbergas****, - pasirenka Didrikas. 

Jie nenori prisiimti kitų vaidmenų - mes kalbame apie tai, 
kieno nuotrauką pakabinti mokyklos lentoje, nes tik pusgal- 
viai kabina savo pačių fotografijas. Menas yra surasti ką nors 
įžūlaus ir provokuojančio, tačiau ne taip labai, kad viskas baig- 
tųsi ištrėmimu iš valgyklos — porno žvaigždė Linda Lovelas, 


* Prestižiniai gyvenamieji Malmės kvartalai. 

** Ačiū ir viso gero (angl.). 

*** Severiano Ballesteros — ispanų golfo žaidėjas, laimėjęs daugybę pergalių. 
**** Raoul Gustav Wallenberg - švedų diplomatas, garsios Valenbergų šei- 
mos atstovas, per Antrąjį pasaulinį karą rizikuodamas savo gyvybe nuo holo- 
kausto išgelbėjo tūkstančius Vengrijos žydų. 

milžinas Halkas*, halkiškas švedų kultūristas Hoa Hoa**, Fran- 
kas Sinatra. 

Dalai Lama, - sakau aš. 

Dalai Lama? 

Aš pajuokavau. O kaip Tonis Kertis***? 

Klasės tvarkdariai - mes. Patys paskirstome savo laiką, išmo- 
ningai pasiaiškindami, kodėl vėluojame ryte arba išvis nesitei- 
kiame pasirodyti: priešpriešinis vėjas, staigus proto praradimas, 
cirrhosis hepatis**** —ir nauji dalykai įsikirsti: įmonių ekonomika, 
teisės pagrindai, rašymas mašinėle ir dvi naujos kalbos, finansų 
ir ispanų, šarterinio turizmo ir Hulio Iglesio***** idioma, ir jei 
nesi prancūzų kalbos genijus, reikalai tik pablogėja, kai tenka 
mokytis dar vieną romanų kalbą su artimomis veiksmažodžių 
formomis. Prancūzų kalboje dosniausiais atvejais tariama pusė 
žodžio. Ispanų kalboje turi aiškiai girdėtis kiekvienas mielas skie- 
muo. Viskas susipina. O kai pats paskirstai savo laiką, tai neišei- 
na vien į gera. Pasibaigus pirmajam trimestrui motina grįžta po 
niūraus ketvirčio valandos pokalbio su klasės auklėtoja: 

Nuo šiol tau teks surimtėti, Juhanai. 

Taigi išmokstu pamoką, pirmąją pamoką, kuri skamba taip: 
netašytas kietumas nebepremijuojamas. Tos jėgos, kurios savam 


* Hulk yra superherojus iš vadinamųjų Stebėtinų komiksų (Marvel Comics). Tai 
branduolinės fizikos tyrinėtojas daktaras Robertas Briusas Baneris (dr. Robert 
Bruce Banner), išlikęs po jo paties sukurtos gema bombos sprogimo, bet vir- 
tes įniršusiu monstru. 

** Hoa Hoa - švedų sunkumų kilnotojas Lenartas Dalgrenas (Lennart Dahlg- 
ren), kuris aštuntame dešimtmetyje buvo Švedijos vyriškumo etalonas. 

*** Tony Curtis - garsus amerikiečių aktorius. 

**** Kepenų cirozė (Iot.). 

***** Julio Iglesio — vienas garsiausių ispanų dainininkų. 

kieme buvo atiduodamos teritorijai apginti, karo žaidimams ir 
futbolo dvikovoms laimėti, visa ta energija, kurios Damfrio vi- 
durinėje prireikdavo išsisukti nuo priespaudos ir pažeminimo, 
dabar sutelkiama buvimui Aip*, tinkamo požiūrio laikymuisi, bu- 
vimui įdomiam. Idiotai atsijoti. Dabar reikia mokytis ir drauge 
būti įžūliam, merginos, baliai ir pažymiai, bet ne per geri pažy- 
miai, negalima mokytis per daug, negalima daryti to netinkamai. 

Nauja pusiausvyra. Dabar naujos išlikimo taisyklės, kad 
plauktum burlaiviu zigzagu prieš vėją, tam tikra streetssmar- 
tybė**, kilusi ne iš gatvės, it slengas be gatvės žodyno, a walk on 
the mild side***. 


Teatras. 


Visuomet turi būti kokia nors nepasiekiamybė, Borgaro gim- 
nazijoje ji vardu Sonja, tiesių plaukų sportiško tipo blondinė, 
kurioje nuostabiai dera backfish**** ir Siamo dvynė, tik su nuo- 
peruota antrąja puse, mergina, nuo kurios laikaisi atstu, nes 
neturi šansų, tačiau kol nesiartini ir nerizikuoji apsikvailinti ir 
taip susidurti su jos žudančia panieka, gali puoselėti svajonę 
apie ją. Apie ją mes ir kalbamės prie baseino Jakobo namuose 
Karitas gatvėje Belviu kvartale, ir Jakobas ne iš tų, kurie pasi- 
duoda nepamėginę. 

Savaitgalį, sako jis tvirtai. 

Mat Falsterbo golfo klube bus balius, 120 asm., Jakobas ir 
Didrikas bus ten, ir Sonja. 


* Naujoviškam (angl. šnek.). 

** Street smart - baigęs gatvės universitetus (angl.). 
*** Nesudėtingas pasivaikščiojimas (angl.). 

**** Paauglė (vok.). 

Visi ten bus, sako Didrikas. 

O Jakobas: 

Kad tik Sonja ateitų, visi kiti man nesvarbu. 

Koks bus balius! 

Galima prisidėti? 

Ką sakai? 

Galima prisidėti? - pakartoju aš. 

Mes gulim išsipleikę šezlonguose su kokakola aukštuose 
stikluose ir Supertrampų* Breakfast in America** Bang6Oluf- 
"sen*** grotuve, kuriame garsiakalbiai įmontuoti viduje. Atsi- 
dūriau kitoje pusėje. Didrikas pokerio feisu, tačiau jei turi įgu- 
dusią akį ir jautrią intuiciją, leidžiančias suvokti, ar esi pagei- 
daujamas, ar ne, tai įmanoma užregistruoti jo veido išraiškos 
atspalvį, tūkstantadalio sekundės trukmės virpesį, išduodan- 
tį, kad jis nelabai norėtų, jog asmuo, kurio hip faktorius nulis 
kablelis nulis, pasirodytų baliuje. Tačiau jis gavęs tam tikrą 
išsiauklėjimą. 

Nori eiti? 

Taaip... jei galima. 

Aišku, tegu eina, - sako Jakobas. Jis išskaičiuoja man pirš- 
tais: Sutikimo gėrimas, trijų patiekalų vakarienė, visi gėrimai, 
įskaitant konjaką prie kavos. 

Kiek kainuos? 

Penkis šimtus. 

Penkis šimtus? 

Taip, čia tau ne Gelbėjimo armija. 

* Supertramp - britų poproko grupė, susikūrusi 1969 m. 


** 1979 m. išleistas Supertramp albumas. 
*** Ypatingo dizaino garso aparatūra. 

Tuomet pažiūrėsiu, ar galėsiu. 

Aišku, kad gali. Vieta auksinė. 

Bet ar tai ne gana brangu? 

Ne ta replika! Juhanai, prisiimti kitą vaidmenį ne taip leng- 
va, kaip manai. 

Buržujai neklausinėja, kiek kainuoja. Kas nutiko tavo fan- 
tazijai ir žvitrioms išmonėms? Dabar kita byla, vyruti, galas 
bliuznijimui, stipriems kokteiliams lietuje parke, kikenimui 
iš Karinos, išstačiusios subinę Kopenhagoje, galas ir pasoftin- 
toms* Lasės fotografijoms ant sienos. Kokios mintys tvenkia- 
si Juhano makaulėje? Pasiskolinti iš motinos? Porsfyras? Liau- 
kis! Let's get serious**. Juhanas tai irgi nuraukia, nes jis persi- 
galvoja: 

Aš eisiu. 

Liuks! 

O pinigai... 

Nieko tokio. Gali sumokėti ten. 

O Didrikas užtikrina: 

Aš šįvakar paskambinsiu ir tave užrašysiu. 

Bet kaip mes ten nusigausim? 

Taksi, - sako Jakobas. 

Į Falsterbo? 

Taip? Bet jei bus grįžęs tėvas, galės mus nuvežti. 

Didrikas įpila dar kokakolos. 

Arjis vis dar Saudo Arabijoje? 

Jis atostogauja? 


* Soften - retušuoti, padaryti neryškias (angl.). 
** Surimtėk (angl.). 

Atostogos Saudo Arabijoje? Ne, vargu. Jis nubraižė viešbu- 
tį, kurį jie ten stato. 

Didrikas pasisuka į mane: 

Ką veikia tavo tėtis? 

Kalbinis skirtumas etnografijos žinovų dėmesiui: mama /tė- 
tis priskirtinas žodžių parinkimui, kilusiam iš kitų miesto da- 
lių nei tos, kurios man pažįstamos, į kurias (kartu su tam tikra 
elgsena, pvz., prie stalo: paprašyti sviesto, užuot pasiėmus) da- 
bar reikia permesti lieptą, mažas bet aiškus nukrypimas nuo 
"pagrindinės butų bendrijos linijos - motina /tėtušis, o Riksby- 
genas, kur močia/senis yra dominuojantys kreipiniai į tėvus, 
atsiduria dar vienu laiptu žemiau socialinėje-lingvistinėje ska- 
lėje. Yra daugybė dalykų, kurių nesinori dabar viešinti - Palmės 
stadione, sesės, kuri buvo pasikabinusi ant sienos Čegevarą ir 
skandavo eitynėse prieš Barsebeko atominę elektrinę, motinos, 
gaunančios atlygį už padarytą darbą, sopančiais pečiais ir 
perkvalifikavimo kursais biografijoje - tai per ilga kelionė vie- 
ninteliu iškvėpimu: 

Mano tėtis? Jis prekybos skyriaus vadovas. 

Kokios gi? 

Kažkokių statybos technologijų. Jis daug keliauja, jo beveik 
niekada nėra namuose. 

Mano tėvas irgi nuolat važinėja, - sako Didrikas. - Susitikti 
su tiekėjais Vokietijose ir JAV. 

Plokštelė baigėsi. Jakobas atsikelia ir ją apverčia, mažumėlę 
pagarsina. Ilgąjį fasadą sudaro didžiuliai slankiojantys langai 
parku, rūpinasi į pensiją išėjęs ūkvedys, einantis savo pareigas 
šeimai išvykus, kai jo buvimas netrukdo, už keletą šimtinių vo- 

ke, kuris kartu su pora Pilsnerio butelių paliekamas įrankių pa- 
šiūrėje; dabar jau mano fantazija įsisiautėjo, mat tikiuosi, kad 
vieną dieną ir aš taip gyvensiu. Sakau: 

Mano vyresnioji sesė greitai taps gydytoja. 

Viename iš šezlongų sujudimas, Didrikas, vėl pasisukantis 
į mane: 

Mano brolis irgi mokosi Lunde. 

Monika įvadinius kursus mokėsi Upsaloje. Ten geriau. 

Maniau, priešingai, sako Jakobas. 

Tačiau aš purtau galvą ir tęsiu: 

Ji specializuosis. Neurochirurgijoje. Arba taps mokslininke. 

Iš mokslo nepraturtėsi. 

Gal ne Švedijoje. Bet užsienyje. 

Tokiu atveju JAV, - sako Didrikas. 

Apie tai Monika ir galvoja. Tačiau ji dar neapsisprendė kur. 

Jakobas: 

Įsivaizduok, ateinat pas gydytoją, o jus apžiūrės Sonja! 

Tačiau Sonja nežaidžia ligoninės su Jakobu Falsterbo baliuje. 
Jis gali parsiversti kiek panorėjęs kitų merginų, jis įpratęs gau- 
ti, ko nori, jis nori Sonjos, Sonjos, kurios niekada negaus. Ji nu- 
sišypso ir nueina. O aš? Na, aš parodau buržujų atžalėlėms, 
kaip švenčiama, ir taip laimiu jų prielankumą - jei esi pakanka- 
mai keistas, pritampi, nepasidarai vienu jų, o tik keistuoliu, 
nuspalvinančiu vakarėlį, talismanu, kuris bus vėl kviečiamas, 
nes jis linksmina, klūpi ant grindų, ant stalų su batais, kakla- 
raištis kaip raištis ant kaktos. Pimpirlimpim pimpim! 


Sulaukiam ir klasės fotografavimo mokyklos katalogui, fo- 
tografavimą importavo tie, kurie pagal moksleivių pasikeiti- 

mo programą lankėsi didžiojoje šalyje vakaruose* — panašiai 
kaip ir kitas beskonybes, kaip antai: amerikietiškojo futbolo tur- 
nyrus tarp gimnazijų ir striukes su ant nugaros atspaustu mo- 
kyklos pavadinimu. 

Didrikas pasirodo su pilku flanelės kostiumu, liemene, laik- 
rodžio grandinėle ant pilvo ir anachronizmu ant kaklo: raudo- 
nu megztu kaklaraiščiu, pasitinkamas veržlaus šaipūniško juo- 
ko ir nukišamas į kitą pusę, kad niekas neužstotų jo munduro. 

Fotografas iš paniurusio sambūrio mėgina išvilioti šypseną: 

Ar čia didmenininkų kongresas? 

Nesulaukia jokios šypsenos iš Didriko: 

Fotografuosit vieną sykį, ar ne? 

Įmantrybė, kurios neįmanoma perprasti, Didrikas - voro ko- 
jos iš po apvalaus torso — užsako žvilgančius katalogus iš Tai- 
vano ir Honkongo su reklamuojamais daiktais, kuriems jis, Did- 
rikas, ieško agentūrų, įregistruoja firmą, išspausdina laiškų po- 
pierių su paties nupieštu logotipu viename kampe ir tame 
popieriuje rašo ilgus, formalius laiškus, skirtus Dear Sirs** ir 

prašo samples*** ir your best price****, ir paštu po mėnesio ne- 
kantraus laukimo ateina multifunkciniai plastikiniai gaminiai 
(kaip antai: šukos, veidrodėlis ir skaičiavimo mašinėlė viena- 
me) ir pilnos žemių konservų skardinės, kurias reikia atidaryti 
pššš! ir laistyti taip, kad suželtų ten įraustos sėklos. Didrikas — 
tikras Džeris Viljamas - skirtumas tik tas, kad Didriko užnuga- 
ryje yra jo tėtis su ištinusia pinigine ir nuosava firma, Didrikas 
* Turima galvoje Amerika. 
** Gerbiami ponai (angl). 


*** Pavyzdžių (angl.). 
**** Jūsų geriausia kaina (angl.). 

gali žaisti sėkmingą ir vertina „sandėrius“ kaip pasiruošimą, 
koljis w1!! make it big*. Jokio pasisekimo tarp merginų jis, Didri- 
kas, neturi, tačiau yra įmonių ekonomikos gudročius, jis turi 
veržlumo, garantuojančio, jog jam pasiseks, kad jis eis savo tė- 
vo pėdomis. 

Po fotografavimo mes stovime mokyklos kieme ir timpčio- 
jame direktoriškus Didriko apdarus. 

Velnias, atrodai kaip tikras prekeivis arkliais. 

Ar jau pardavei keletą kuinų? 

Betgi liaukitės, ką! 

Tačiau kyla klausimas, ką darytumei, jeigu staiga gautumei 
milijoną. 

Investuočiau, sako Didrikas. Arba įkurčiau įmone. 

Tujau turi įmonę. Kaip dėl šiuolaikiškesnio kostiumo? 

Turiu galvoje didesnę įmonę. 

Tačiau Jakobas: 

Vienas milijonas — niekai. Reikia dešimties, kad apsimokėtų. 

Aš irgi investuočiau. Kad paskui galima būtų gyventi iš pelno. 

Su dešimčia milijonų, - sako Jakobas, pripildyčiau lėktuvą 
viskio ir pupyčių ir skraidyčiau į daugybę vietų. 

O paskui? 

Skrisčiau toliau. 

Nepirktum nieko savo tėvams? 

Tai mano klausimas, nes manau, pasirūpinčiau, kad motina 
gautų ką geresnio, ir Monika, tada, kai pakankamai atsidėčiau sau. 

Kaip antai? | 

Namą, pavyzdžiui. 


* Padarys didelį verslą (angl.). 

Jie jau turi du. Kam jiems dar? 

Tačiau sąlygos pasikeičia - ką darytume, jeigu gautume šim- 
tą milijonų? Sunkus klausimas. Dešimt yra daug. Šimtas yra 
neaprėpiamai daug, it bandytum suvokti erdvės begalybę. Ne- 
turiu nė menkiausio supratimo, ką daryčiau. Duočiau motinai 
truputį daugiau, suprantama, vasarnamį Esterlene ir naują au- 
tomobilį, ir vieną Monikai, ir vairavimo kursams, kad nereikė- 
tų važinėti traukiniu į Lundą. Didrikas ir šimtą milijonų inves- 
tuotų, tačiau firmos nekurtų, užtektų ir kapitalo duodamo pel- 
no. O Jakobas ir toliau skraidytų su alkoholio ir moterų kroviniu. 

Ojeigu gautum milijardą? 

Didesnis lėktuvas ir daugiau katyčių. 

Tačiau skristum į tas pačias vietas? 

Laikas apmąstymams. Paskui: 

Taip, tikriausiai būčiau priverstas. 

Tačiau kai aš dabar, būdamas trisdešimt septynerių, vartau 
aplankstytą, išterliotą mokyklos katalogą, mano dėmesį patrau- 
kia ne jaunas, žvalus didmenininkas, nuotrauka, kuri sukelia 
šypseną, atmieštą tam tikra užuojauta - vargšas kvailys, o vai- 
kinukas, besimokantis visuomenės mokslus, įdūres į žeme akis, 
rodos, nepatogiai besijaučiantis savo paties kūne, ir prisimenu, 
kaip jis pracimpina pro mus, stovinčius mokyklos kieme, nutrin- 
tais džinsais, medvilniniu sportiniu nertiniu su spaudais ir spor- 
tiniais bateliais, vienintelis toks laikais, kai paskutinis mados 
klyksmas yra dryžuoti marškinėliai su baltomis apykaklėmis, 
dviejų pirštų storio kaklaraiščiai ir ženkliukai ant apykaklės. 
Nes Rogeris irgi atsidūrė Borgaro gimnazijoje, tačiau dažniau- 
siai būna vienas. Mes retai tepasikalbam. Na, išties jis ir aš nie- 
kuomet daug vienas su kitu nekalbėdavom. Jis ėmė šliaužioti 

pasieniais, žvilgsnis įkaltas į grindis, moksliukas, tempiantis 
savo amžinai suplyšusį krepšį, ir, mums sykį susidūrus, Roge- 
ri, vieniems koridoriuje, prie dviračių stovo ryte, mūsų trajek- 
torijoms atsitiktinai susilietus, tu sakai: 

Kaip? 

O aš mesteliu: 

Liuks! 

Dėl ko tu sužiūri į mane ištįsusiu veidu: aš ėmiau mėgdžioti 
Jakobą ir Didriką, kaip jie vograuja išplatėjusia Skonės tarme, 
kuria, be kita ko, kalbi ir tu, Rogeri, tau derėjo priversti visus 
klausytis taip, kaip jau turintį savo vaikų verti klausytis mane, 
lankai mane naktimis ir pasakoji, koks jausmas, kai keturioli- 
kos esi priverčiamas čiulpti tokiam išsigimėliui kaip Porsfyras, 
parklupdomas todėl, kad mes, girdėję grasinimus, neišdrįso- 
me įsikišti arba ką nors pasakyti, gėda kalbėti apie tokius daly- 
kus namuose, netgi kalbėtis tarpusavyje, nebent tik kandžio- 
mis pašaipomis ir kietais verbaliniais niuksais. Aš galvoju apie 
tai ir viską, kas nutiko Erebru mieste, kas nutiko Belgijoje*, ki- 
tose šio nesveiko pasaulio vietose, nuotraukas, kurias galima 
pasižiūrėti internete, seksturizmą; kai kartais matau tave per 
televiziją, šmėžuojantį už Salin** arba Rosengreno*** nugarų 
superministerijoje, kur tu tapai ekspertu, valyvu, su šilkiniu 


* Čia turimi galvoje du didžiuliai pedofilijos skandalai, vienas jų Švedijoje, Erebru 
(Orebro), o kitas Belgijoje, kur buvo aptiktas didžiulis pedofilų tinklas. 

** Mona Sahlin - garsi švedų politikė, socialdemokratė. 1995 m. ji iškėlė savo 
kandidatūrą į Socialdemokratų partijos pirmininko postą, bet dėl vadinamo- 
jo „Toblerone skandalo“ (ji nusipirko Toblerone šokoladuką naudodamasi rep- 
rezentacijai skirta kreditine kortele) jai teko atsistatydinti. 

*** Bjorn Folke Rosengren - garsus švedų politikas. 

kaklaraiščiu ir ramiu žvilgsniu, kuriame nėra pėdsakų to, kas 
įvyko — 0 gal tai nuolatos tavo tinklainėje, tai, kas gali prikelti 
mane visą išpiltą prakaito, o kiek naktų dėl to nesudėjai bluos- 
to tu? — aišku, kad esi kurstomas revanšo troškimo, kad nieka- 
da nejauti tokio susidvejinimo kaip aš, todėl, kad tu puikiai 
žinai, iš kur tu, kur tavo vieta, tu žinai, kur eini, ir tavo istorija 
turi būti išgirsta, ji turi taip pat dusliai nuskambėti viršum mies- 
to kaip Šv. Petro bažnyčios varpai, per visą šitą šalį, kuriai ati- 
mama nekaltybė; tempi savo sulopytą krepšį mokyklos kori- 
"doriais, susikūprini pėdindamas per mokyklos kiemą ir žiūri į 
mano pusę, kur stoviu su Jakobu ir Didriku, tikėdamasis kon- 
takto, žvilgsnio, linktelėjimo, susigūži įtraukdamas galvą po 
botagu, kuriuo, įtariu, dabar mojuoja ne tavo tėvas, o tu pats. 
Nes tavo tėvas pastaruoju metu atrodo gana romus, neatlaikęs 
lemiamo girtuoklystės smūgio, dažniausiai sėdi namuose prie- 
šais radiją, su miesto žemėlapiu ant kelių klausydamasis poli- 
cijos stoties, kartindamas tavo motinai gyvenimą, įraudęs ir vie- 
nomis kojinėmis jis kiūtina apdujęs į paštą su pedrilka ant rie- 
šo devintą ryto atsiimti ligos pašalpos. Tavo paties botagas, nes 
galų gale tu pajudėjai iš autsaiderio padėties į kitą. 

Didrikas pastebi Rogerį: 

Koks lūzeris. Čia tavo draugelis? 

Juokauji? 

Jis pasisveikino. 

Tikrai? 

O Jakobas: 

Štai vaikinas, kuris niekados netaps milijonieriumi. 

DABAR IŠVENGTI MĖGINU ne tik Rogerio. Pavasario oras 
plūsta pro pravertas balkono duris, nešdamas su savimi moto- 
ciklo, kurį Lasė perdirbinėja apsisukimo aikštelėje, garsus, tik- 
riausiai kur nors rado, 500 kubinių, išardo variklį ir vėl jį su- 
renka, šūkčiodamas Janiui, kuris paduoda jam įrankius ir ku- 
rio nebuvo matyti kone metus: įsirašė į gimnaziją, o paskui 
parėjo namo ir prigulė ant sofutės virtuvėje, kur nuo to laiko ir 
gulėjo — veikiausiai jį išviliojo pavasaris, kuris šiais metais ne- 
įprastai šiltas. Janis stovi nukoręs rankas ir apatiškai spokso, 
tiesą sakant, gerokai primena „ėjūną“. Aš stoviu už užuolaidų 
ir žvelgiu laukan. Lasė spaudžia akceleratorių, birbimas užgu- 
la ausis, iš duslintuvo parūksta mėlynai. 

Motina sėdi virtuvėje su ponia Havliček. Ponia Havliček su 
kuodu ant galvos, susikrimtusi dėl savo svainio, kuris - bedar- 
bis koncertuojantis pianistas — kartais su broliu pagroja vaka- 
rėliuose, vestuvėse ir gimtadieniuose, tačiau nerasdamas jokio 
naujo darbo ima prarasti ūpą, Prahoje čekų muzikantai gali būti 
garsūs kiek tik lenda, tačiau Švedijoje jie nieko negauna veltui. 
Motina savo ruožtu irgi nerimauja, vasarą nori matyti mane 
dirbantį, o ir man dabar reikia pinigų — plokštelėms, drabu- 
žiams, vakarėliams, kelionei traukiniais po Europą su Didriku 
ir Jakobu kitais metais. 

Man įėjus į virtuvę, ponia Havliček sako: 

Ar tu nagingas? 

Juhanas gerai dažo ir drožinėja, - atsako motina. 

O žolę pjauti irgi moki? Anebergsgordenui vasarai reikia 
ūkvedžio. 

Ir motina išbeldžia sakinį, kurį parsigabeno iš Johanesgor- 
deno: 

Mes nenorime sukelti rūpesčių. 

Tačiau poniai Havliček švedų nacionalinis charakteris ne- 
pažįstamas - nerimas būti kam nors našta ir lipti ant sprando. 

Aš laiminga galėdama kuo nors padėti. Paklausiu. 

O kaipgi svainis? 

Jis muzikantas. 

Darbas banke, štai ką aš įsivaizdavau, įkelti koją, netgi jeigu 
tai reikštų tris mėnesius sėdėti kasoje, skaičiuoti smulkius ir gry- 
ninti čekius. Pjauti žolę? Anebergsgordene, senelių namuose tar- 
nautojams, Pildamo parko ir ligoninių kvartalėlio kampe? 

Kuistis lysvėse ir genėti krūmus, apkarpyti rožes, ištuštinti 
šiukšlių dėžes ir kibirais kuopti kanalizaciją su plaukais ir šleikš- 
čiais glitėsiais, sugrūsti visą ranką į unitazus, kadangi tetulės 
pamiršo nuleisti. Žoliapjovė yra traktorius su plačiu pakelia- 
mu ir nuleidžiamu pjovimo agregatu ir druskos barstykle žie- 
mos reikmėms paskuigalyje, tiesiosiose išspaudžia aštuonis ki- 
lometrus per valandą su žviegiančiu varikliu. Saulei užkaiti- 
nus, kabinoje galima iškepti, beje, kaip ir bet kuriuo kitu metu. 
Prireikia visos dienos apšliaužioti didžiules vejas. Tai reikia da- 
ryti kartą per savaitę. 

Darbo mane moko Jozefas, baltaplaukis originalas, šiukšli- 
ninkas, klūpantis lysvėse ir kalbantis su triušiais, maitinantis 
juos salotų lapais ir tarkuotomis morkomis, bambantis ant al- 
koholio parduotuvių, kurios šią vasarą pabandymui šeštadie- 
niais uždarytos, iššukuoja konteinerius ir šiukšlių patalpą ieš- 
kodamas „radinių“, kuriuos jis sukrauna ant laikiklio ir mina 
namo į savo namą su darželiu Sofielunde. Sodas veši. Jozefas 
perduoda darbus patalpose man. 

Lundbergų išvietė, susitvarkysi? 

Dabar? Tuoj keturios. 

Taip, tuomet mes laisvi. Jei išvietė užsikimšo, jai teks susi- 
laikyti. 

Jozefas ir plūdės. Tetulės ir prakiurusios darbinės pirštinės. 
Pietūs ir popiečio kava virtuvės personalui skirtoje patalpoje, 
ir ponia Havliček, rūkanti darbe, kur nemato sutuoktinis. 

Ant kojų prieš šešias ryto, idant suprastum, jog kad ir kokio 
amžiaus būtum, esi savo motinos sūnus — motina atgaivina se- 
ną nemalonų įprotį iš Kojinės laikų: pašoka iš migio vos išgir- 
dus signalą, aštrų dunkstelėjimą pro skylę laiškams, paštinin- 
kui įmetus laikraštį, verda kavą, kurią geria per visą stalą iš- 
skleidusi laikraštį, tačiau motina tokiu metu niekur neketina eiti, 
ji pakirdo, nes sūnus, kuris sudrimba savo vietoje užburbusio- 
mis akimis ir su pagalvės nuospaudom ant skruosto, privalo lai- 
ku prisistatyti į darbą - jam juk iki jo 300 metrų, kad jį kur, - o 
prieš tai suvalgyti sočius pusryčius - sumuštiniai tepami. 

Darbą jis pradeda sėdom miegodamas ant kėdutės, pačioje 
rūsiuko gilumoje, kur laikomi įrankiai - su išjungta šviesa. 

Kas čia, po paraliais!.. 

Juzefas, nors romaus būdo, turi jėgų neregėtai staigiai įsi- 
plieskiančiam pykčiui. Suradęs ūkvedžio išnarą už brezentų, 
tampydamas pastato ant kojų ir išspiria į dienos šviesą, kur jau 
išbrėško rytas. 

Nes jaunasis ūkvedys pavargęs, beviltiškai pavargęs pir- 
mosiomis savo tarnybos savaitėmis, velka kojas rūsio korido- 
riais, įsėlina į palėpę, valandų valandas fantazuoja, kokiuose 
salonuose kadaise puikavosi baldai, kurie dabar saugomi po 
paklodėmis palėpės biure, kokiuose vakarėliuose, sapnuoja 
atmerktomis akimis, pusiau apdujęs, juk visa jo energija pa- 

naudojama augti, jis mato vizijas, išsisukinėja nuo darbo iki 
pietų, kai pagaliau prisiveja paros metą ir pradeda iš tiesų ką 
nuveikti. 

Tai ir yra darbas, taip atrodo keturiasdešimties metų pjūvis, 
mintys apie motiną Kojinėje ir kaip ji ištvėrė, migdantis tempas 
tarp septintos ir ketvirtos, galvojant apie tai, kas bus po ketvir- 
tos — nieko, nes nieko nebepagali ir turi anksti eiti gultis, kad 
įstengtum atlaikyti ir kitą dieną, sofa, užmiegi prie televizo- 
riaus, kol įsiverži į savaitgalį penktadieniniu prisisiurbimu, kurį 
reikia išmiegoti, ir galiausiai sekmadieninis nerimas prieš pir- 
madienio rytą. That's life *. 

Visą savaitę ūkvedžio tešla nupiepusiomis elektrinėmis ge- 
nėjimo žirklėmis kerpa ilgą gyvatvorę išilgai Retsvegeno, kur 
Kockums darbininkų srautas dabar beveik visiškai nuseko ir bu- 
vo pakeistas čiliečiais, zujančiais iš Kruksbergo ir į jį. Ir vidury 
viso šito užsiėmimo ir keiksnojimo dėl suknisto laido, kuris nuo- 
latos ir be perstojo taikosi pakliūti tarp peilių ašmenų ir vėl turi 
būti sudėtas, jam topteli, kaip labai jam trūksta miško aplink 
Johanesgordeną, žaidimų įkalnėlėje ir žvejybos, statyti pašiū- 
res, būti su seneliu daržinėje, senelio delnų, iki kurių jam toli, 
jo paties pirštai kaip revizoriaus - su nervingai apkramtytomis 
odelėmis aplink nagus, senelis su plaktuku, senelis ant kopė- 
čių, Ojis pats apačioje, ką pasakytų senelis, jei dabar jį išvystų, 
o močiutė, kai kurios tetulės čia primena močiutę. Jos mielos, 
dievina praleisti popietę stovėdamos ir aptarinėdamos, kaip de- 
rėtų karpyti rožes, po pat pumpuru, jam nuvytus, pavaišina 
kartais kokiu gėrimu man išvalius kanalizaciją, įspraudžia de- 


* Toks gyvenimas (angl.). 

šimtinę, prieš man it nematomai tarnaujančiai dvasiai pradings- 
tant liftu. O seniokai... bijai, kad suklysi, neįtiksi — it bernas vals- 
tiečiui, civilinę vietoj karinės tarnybos atliekantis šauktinis ma- 
jorui... tie, kurie dirbo meistrais - padori liaudis, žino, ką reiš- 
kia stovėti įsibridus abiem kojomis tiesiai į šūdą, tačiau kuo 
aukščiau bendrovės vadovybėje seniai sėdi, tuo rūgštesni vei- 
dai, tuo šiurkštesnis tonas su ūkvedžiu, su valytoja, nekalban- 
čia suprantama švedų kalba, su valgyklos personalu, nes čia 
kalbama apie abstrahavimą, ar ne? 

Jeigu laistytumėte taupiau, vanduo neišsilietų ant plytelių! 

Tai senis Ehrensverdas, kala nepaliaujamai, kaip prižiūrėti 
sodą, kad jo automobilis apdulka, kai mes atbulomis išvažiuo- 
jame traktoriumi iš garažo, kad jam nerodoma deramos pagar- 
bos, kad mano kirpčiai užkritę ant akių, kad - čia mano kantry- 
bė išsenka ir manyje pasigirsta patrankos sprogimas, choras, 
kurį sudaro motinos balsas, Monikos, Rogerio, Osos, pono ir 
ponios Havličekų, taip, įsilieja visa butų bendrija, susijungia 
mano balse, kuris išleidžia nekontroliuojamą, atonalų: 

Senas pirdyla! 

Kastuvas įsminga į įkalnėlę, ir man gana, ačiū, tačiau ne- 
spėju įžengti pro namų duris, kaip sudžeržgia telefonas ir val- 
dytojas: 

Duodu tau dešimt minučių ateiti čia! 

Keikdamas visą tą neteisybę kiūtinu atgal ir per šią Golgotą 
pasižadu sau - kad ir kas nutiktų, visuomet prisiminsiu, iš kur 
aš, nepagailėsiu laiko pasikalbėti ir būsiu draugiškas tiems, ku- 
delių apie orą ir metų laiką bei bendrinės švedų kalbos būklę. 

Šeši tūkstančiai per mėnesį ir žalios kelnės iš neplyštančio, 

prakaito išsiskyrimą skatinančio audinio. Plikas iki juosmens 
ir saulė, peršinanti pečius. Valdytojas, sulaukiantis tiek nu- 
siskundimų iš Ehrensverdo, kad turi palikti kabinetą ir tvirta 
ranka vadovauti veiklai. Užsitrauk marškinėlius. Sprendimas, 
kurį, rodos, jam priimti nelengva, nes iš tiesų jis drauginga sie- 
„la ir, kitaip nei Ehrensverdas, pats kadaise buvo jaunas. Dvide- 
šimt penki laipsniai šešėlyje. Aš džiaugiuosi, kad Jakobas ir Did- 
rikas leidžia vasarą savo šeimų vasarnamiuose Falsterbo, kad 
jie negali manes čia matyti. (Sonja irgi, jei jau taip.) Kitaip su 
- Karina, kuri kasdien eina pro šalį, vasarą dirba ligoninėje, va- 
lytoja, dabar, tiesą sakant, gana seksuali, su plonyte palaidinė 
po nutrinta striuke iš labdaros, išblukintais džinsais ir klasiki- 
niais Converse firmos sportbačiais. Atrodo, dabar perėjo prie 
sudėtingesnių dalykėlių nei Hesė ir Sandemosė. 

O tu? - klausia ji. 

Galėjau įsidarbinti banke, bet čia dirbi su tikrais žmonėmis. 

O tie, banke, netikri? 

Ir kas, čia aš naudingas. Kaip tu ligoninėje. 

Naudinga? Aš šiūruoju grindis. 

Bet juk susitinki su žmonėmis? Juk tai daug ko išmoko. 

Tikrai? Darbas suknistas. 

Karina perbraukia ranka savo sruogelėmis dažytus plaukus. 
Aš pasirėmęs į traktoriaus vairą su nuo prakaito permirkusiais 
marškinėliais. Ji sugrūda rankas į odinės striukės kišenes, odi- 
niai raišteliai ant riešų, ir tai, kas kadaise mus siejo, ką mes tu- 
rėjome bendro, kad ir kas tai būtų, patyrė eroziją, ji tokia toli- 
ma ir šalta, tokia suaugusi, turi urbanizmo bruožą veide, ir aš 
vėl pasijuntu kaip pasiklydęs dešimtmetis. Jokios priežasties 
pradėti kalbą apie tą vakarėlį viloje Belviu kvartale, kuriame 

susitikome prieš kokį mėnesį, nemalonu mums abiem, abu ap- 
girtę, kaip sekasi!? Tuomet. Dabar: 

Ar palaikai kokį ryšį su Sisi? 

Mes toje pačioje klasėje. Ji nebepankuoja. 

Humanitarinė kryptis? Kaip ten? 

Tikriausiai tai ne tau. 

Ne, aš noriu mokytis ten, kur kažkuo tampi. 

Taip, sėkmės tuomet, kažkuo tampant. Viso gero. 

Jaunystė banali. Senatvė gali būti baisi. Aš neketinu pasen- 
ti, ne senoviška maniera, ir mintys apie senelį darsyk apsisuka 
galvoje - seneli, paimk mane už rankos! 

Po trečio skambučio ponia Griondal atidaro. 

Taip? 

Aš pataisysiu tualetą. 

Kas jam nutiko? 

Iš kur man žinoti. Bet jūs skambinote. 

Kodėl turėčiau skambinti? 

Valdytojui. 

Nesuprantu. 

Tai tualetas veikia? 

Iš kur man žinoti? Geriausia būtų, jeigu įeitum ir pažiūrė- 
tum. Tik pasiskubink, mano vyras gali pasirodyti bet kurią aki- 
mirką. 

Prireikė riebios valandos su guminėmis pirštinėmis ant ran- 
kų ir negiliai kvėpuojant, kol sutvarkiau tualetą, iki pat sėdy- 
nės prikimštą popieriaus, kurį ji bandė nuleisti. Kvapai po to 
vis tiek tebelindi nosyje, susimaišo su gardžiu įkišto į orkaitę 
kepsnio kvapu. Švarutėlis butas, penki kambariai, baldai, ku- 
rie, atrodo, neišsėdėti, iššukuotos kilimų blakstienos, vaikai ir 

anūkai, besišypsantys rėmeliuose greta porcelianinių statulė- 
lių - kaip muziejuje. 

Aš apsidairau tetulės ir randu ją valgomajame, kur stalas 
padengtas aštuoniems: trys krištolo taurės prie kiekvieno vo- 
ko, stearino žvakės sidabro žvakidėse iki pusės nudegusios. 
Sriubos lėkštėse gulbių pavidalu sulankstytos servetėlės. Po- 
nia Griondal padeda ant stalo gofruotą sviestą mažais gabalė- 
liais, vokelių formos bandeles krepšelyje, po to pasitaiso karo- 
lius. Ji apsivilkus suknelę. 

Nesuprantu, kur jie dingo. Tu jų nematei? 

Jūsų vyro? 

Ir jo bendradarbių. Aš paruošiau pietus. 

Tuomet jie gerokai vėluoja. Jau po trijų. 

Derybos gali užtrukti. Tai įprasta. 

Jis nepaskambino? 

Kaip atrodytų, jeigu jis atsitrauktų paskambinti namo? 

Jie neabejotinai jau važiuoja. 

Kepsnys dabar jau tikriausiai sausas. 

Bent jau tualetas veikia. 

Jis buvo sugedęs? 

Užsikimšes. 

Užsikimšęs? Nemanau. Tuomet būčiau paskambinusi val- 
dytojui. 

Ponia Griondal palydi mane ligi durų. Ji be batų. 

Gal norėtum gabalėlio? 

Greit grįš jūsų vyras. 

Ir tau atsiras vietos prie stalo. 

Aš greit baigiu darbą. 

Bet juk gali pasilikti dar valandėlę? 

Aš turiu dabar eiti, deja. 

Ar nėra nieko, kuo galėčiau tave sugundyti? Tik trumpą va- 
landėle? 

Ašjau lifte, kai ji pasiūlo: 

Anei trupučio ledų? 

Kitą dieną geriu priešpiečio kavą su ponia Havliček. Ji pri- 
tardama linksi, man pasakojant apie vakar dieną. 

Ji taip visada. Gamina penkis kartus per savaitę. 

Sriubą ir kepsnį? 

Ir duoną kepa. Ji, kaip ten sakoma... ponia Havliček pasu- 
kioja pirštą prie smilkinio. 

Betgi jos vyras turėtų paskambinti, kai šitaip vėluoja. 

Ponia Havliček prisidega vieną savo slaptųjų cigarečių ir 
prieš atsakydama išpučia į lubas dūmus: 

Jos vyras mirė prieš šešerius metus. 

Jo, kur čia nepasiilgsi mokyklos. 


TELEFONAS SUSKAMBA po pietų: 

Privalot mane pasiimti! 

Čia tu, močiute? 

Aš turiu evakuotis! Rusai ateina! 

Nusiramink, močiute, tuomet duosiu pakalbėti su mama. 

Motina gauna ragelį su isteriška močiute, motina, kuri ką 
tik sugrįžo namo, stovi su rudeniniu paltu ir pirkinių maiše- 
liais rankose, maišeliais, ant kurių puikuojasi nebe Kooperatyvo 
tamsiai mėlynas amžinybės ženklas, o Ikos, nes Ikoje prekių pa- 
siūla turi plotį ir gelmę ir jas galima pirkti už kuponus, kitaip 

negu Solidar parduotuvėje, kur parduotuvės direktoriaus atlygi- 
nimo vokui pardavimas neturi įtakos, o pelnas pagal sumany- 
mą turi atitekti Kooperatyvo nariams nuolaidų pavidalu, tačiau 
pelnas mažėja, kai nėra stimulo parduoti, o drauge ir nuolaidos, 
pinigai tiesiai į saują arba galimos išmokos ateityje - paprastas 
pasirinkimas, kurio neturėtų apsunkinti ideologinės doktrinos, 
Viešpatie šventas, ką Bolonės dešra ir Grevė sūris turi bendro su 
politiniu sąmoningumu, iš tikryjų? — kad ir kaip ten būtų, kaip 
tik dabar motina neturi laiko galvoti apie tokius su vertinimais 
susijusius poslinkius, jos ausų ertmės pilnos jaudulingo močiu- 
tės balso. Aš nutaisau grimasą: močiutė kuoktelėjo! Motina nu- 
gena mane piktai mostelėdama ranka ir tvirčiau prispaudžia prie 
ausies ragelį, klausosi, atsakinėja su ilgomis pertraukomis: 

Nebus karo, motin. - Ne, mes nieko negirdėjome, ne. - Aš 
atvažiuosiu, pažadu, bet aš visą savaitę dirbu. - Taip, aš jam 
paskambinsiu. - Ne. Ne! Lik namuose, kol paskambinsiu. 

Ji padeda ragelį. Atsidūsta. Įjungia radiją. Ir mes klausomės 
ekstra pranešimo, kad audinių augintojas prieš pietus infor- 
mavo Karlskrūnos jūrų laivyno bazę, jog Gosefjerdene ant sek- 
lumos užplaukęs sovietų povandeninis laivas - ore stirkso pir-. 
magalys. Motina sako: 

Na, tuomet ji dar ne visai pamišus. Tačiau tai negelbsti. 

Ji vėl griebia ragelį ir skambina į Udevalą, kalba su Leifu, 
kad dabar reikia kažko griebtis, daugiau taip nebegalima, jų 
motina tokia pablūdusi, jog daugiau nebegali savimi pasirū- 
pinti. Savaitgalį mes susirenkame Johanesgordene, motina, aš 
ir Monika, kuri prieš savo valią leidosi perkalbama važiuoti 
sykiu, bei Leifas ir Lisbetė. Iki to dar buvo visa jūra motinos 
telefono skambučių, kad močiute būtų pasirūpinta. 

Močiutė, pasitinkanti ant laiptų, tačiau atrodanti taip, lyg 
būtų atsidūrusi ten netyčia. 

Kaip malonu, kad ištaikėt atvažiuoti! Vakarienė tuoj bus ant 
stalo. 

Leifas skubriai ją apkabina: 

Mes šiandien nevalgysim vakarienės, motin. 

Prieš pro ją prasisprausdamas ir atlapodamas langą. Nes 
močiutės suknelė nusėta dėmėmis, o nuo jos pačios tvoskia rūgš- 
timi kaip nuo katės dėžutės, kurios neištuštino, kambariai ne- 
vėdinti, virtuvėje dvokia. Jokia vakarienė ant viryklės nekun- 
kuliuoja. 

Monika eina į tualetą. Išeina užsiėmusi nosį: 

Sysiosi? Eik į lauką. 

O motina, kuri kelionės metu sėdėjo tarsi užsidariusi savy- 
je, privalo griebtis veiksmų. Ji nežiūri į apkuistą virtuvę arba 
išmėtytus daiktus taip sentimentaliai kaip praeitą vasarą, da- 
bar viskas rimta —- atsakomybė. Ji paaiškina močiutei: 

Mes važiuosime į namus, apie kuriuos tau pasakojau. Su- 
sikrovei daiktus? 

Petražolės? Jas nugraužė stirnos. 

Beveik nieko nebegirdi dabar, močiutė. 

Ir daiktų ji nesusikrovė. Motinai tenka palėpėje išrausti se- 
ną kartoninį lagaminą. Ji ir Lisbetė prikemša jį drabužių ir reik- 
menų, kol Monika sėdi ir šnekučiuoja su močiute. Laiko jos ran- 
ką kaip per senelio laidotuves. Leifas stovi lauke ant kalnelio 
prie arklidės, „reikia įkvėpti oro, kad galėtų aiškiai mąstyti“. 

Gyvenvietėje esančiuose senelių namuose direktorė mums 
viską aprodo: valgomąjį ir dienos kambarį su nedegiomis užuo- 
laidomis ir didžiuliais langais, pro kuriuos matyti nuo medžių 

krentantys lapai; šiame kambaryje - du užgese seniai priešais 
tokį pat užgesusį televizorių, vienas apsiseilėjęs, garsiai mar- 
mantis, o gal knarkiantis savo vežimėlyje: galva - kaklą lau- 
žiančiu kampu, plikas, sprandas nusėtas vištos pūkais, nagai 
ant ranktūrių. Galvoju apie Aneberjsgordeną ir ponią Grion- 
dal ir kad čia kitas pasaulis. Štai čia močiutė bus saugoma iki 
pabaigos, galas gyvenimui ūkyje, gyvuliams, vasaroms, mo- 
čiutės pyragams, senelio rankoms, ir aš niekuomet nenorėčiau 
įtaisyti motinos į tokią vietą. 

Kambaryje, kuris bus močiutės, yra lova kampe, naktinis 
stalelis, kėdė ir stalas, kėdė skaitymui tiesiu atlošu, tvirtas švie- 
sus apstatymas, atlaikysiantis negailestingą senukų trynimą, 
sieninės lempos, plastikinis kilimas ir baltut baltutėlės stiklo 
pluošto sienos. 

(Antras planas: Kaip Leifas užsideda savo akinius nuo sau- 
lės, Lisbetė juos nuo jo nuplėšia, ne, nenuplėšia, nuima juos su 
stebinančiu švelnumu, ir kaip jis juos atsiima ir vėl užsideda, 
nes jam kažkas įkrito į akį.) 

Kaip miela, - sako močiutė. 

Visi kiti tyli, taigi ji eina į kambarį, šiek tiek nedrąsiai dvide- 
šimties dezinfekuotų kvadratinių metrų akivaizdoje. 

Čia man patiks. 

Močiutė žengia dar vieną žingsnį, atsisuka į mus, žiūri į mus, 
tebestovinčius koridoriuje, apsidairo, žiūri į mus, žengia dar 
vieną žingsnį. 

Kartoja: 

Taip miela. 

Motina atidaro koridoriuje sieninę spintą. 

Aš padėsiu tau išsikrauti daiktus. 

Močiutė žiūri pro langą. 

Gražus vaizdas. Kas čia gyvena? 

Tačiau motina nepajėgia jai atsakyti. Ji pakabina močiutės 
drabužius, sako direktorei: 

Kitą savaitgalį atvešiu daugiau daiktų. 

Jeigu norit atsivežti savo baldą, tai prašom, - atsako ji. - Jei 
jis ne per didelis, norėjau pasakyti. Arba pasikabinti savo pa- 
veikslų. 

Tik susikremti tai matydamas, — sako Leifas po to, mums 
belipant į automobilius. - Ar ne? O dabar dar liko sodyba. 

Bet kad ir koks sutrikes būtų, Leifas neturi noro lėtai riedėti 
atgal per gyvenvietę ir rizikuoti būti pažintas kieno nors, kas 
gali prisiminti „Lefe“, kuris jaunystėje Ševroletu riedėjo Gele- 
žinkelio gatve su lapės uodega ant antenos, bakenbardais ir El- 
viu. Leifas gerai numina akceleratorių ir, motinai sustabdžius 
Hondą kieme už jo Granados, jis vėl tampa savimi: 

Japoniškas? Įsigijai ryžių virtuvą? 

Manis sako: 

Padėsi? Turime išjungti elektrą ir užsukti vandenį. 

Mes išjungiame pagrindinį srovės jungiklį ir dėl visa ko iš- 
sukame saugiklius, mes su Leifu einam per namus ir ištrau- 
kiam televizoriaus, radijo, lempų laidus, išjungiame radiato- 
rius, o po to katilą rūsyje, vandenį, užtraukiame užuolaidas taip, 
kad į vidų smelkiasi tik pilka, graudi šviesa. Per tą laiką moti- 
na ir Lisbetė ištraukė, ką motina nuveš močiutei kitą savaitgalį. 
Jos pasidalija tarpusavyje augalus vazonėliuose, nors begoni- 
joms teks likti, ištuština podėlį, ištraukia iš šaldytuvo pusę lit- 
ro prarūgusio pieno ir septyniolika neatplėštų pakelių tepamo 
ožkos sūrio. Po to šaldiklio eilė. Lisbetė klūpi ant kelių ir kasa: 

Pažvelk! Ir ji visa tai sutaupė! 

Ji balsu skaito ant porcijų pakuočių: 

Kotletai su svogūnais. Muštiniai su padažu. Mėsa su krapais. 

Kol tuo tarpu motina stovi ir žiūri, kaip užšaldytos atosto- 
gos drebiamos į šiukšlių kibirą. 

Kepta plekšnė!.. O kas gi čia, seni pyragaičiai ir bandelės! 

Dunkst į kibirą. 

Motina pasiūlo: 

Galėtume ką nors atsišildyti ir suvalgyti prieš kelionę. Jūsų 
laukia ilga kelionė. 

Lisbetė atsistoja, nusivalo kelius. 

Mes suvalgysim picą pakeliui. 

O Leifas sako: 

Tuomet liko tik daržinė. 

Tačiau ten aš einu vienas. Išjungiu srovę daržinėje ir dirbtu- 
vėje, stoviu paskui drėgnoje pilkoje prietemoje ir kvėpuoju 
priplėkusiu oru, čiupinėju įrankius, šaltą metalą, aprūdijusią 
pjūklo geležtę, oblius su pirštų, nutrynusių medieną, žymėmis, 
įsigrūdu grublias senas kalvių reples į galinę kelnių kišenę, už- 
sitempiu marškinėlius ir grįžtu, nors ne iš karto, nes vėl užsu-. 
ku į avių žardą, kuris pradėjo dūlėti, nuimu voratinkliais ap- 
trauktą partijos vadovo portretą nuo jo vinies ir atremiu jį į sie- 
ną nugarėle į priekį. 

Man įėjus, pramonės atstovas įsivažiavęs: 

Sodyba stovi ir nyksta! Mums derėtų parduoti laiku! 

Parduoti? 

Tai Lisbetė. 

Ar tau visai pasimaišė? Kol tavo motina gyva? 

Taip, juk nemanai, kad ji sugrįš? 

Mielieji, gal galim pakalbėti apie tai kokį kitą kartą? — sako 
motina. —- Mes vis tiek šiandien nieko neparduosim, ar ne? 

Leifo atsakymas virsta kriuksėjimu. Jis pykteli, išlekia ant kal- 
nelio prie arklidės, reikia įkvėpti oro, kad galėtų aiškiai mąstyti. 

Kas jam? Ar tai dėl motinos jis taip kremtasi? 

Manau, ne tik tai, - atsako Lisbetė. - Ir dėl darbo. 

O ką? 

Na, pastaruoju metu buvo šiokių tokių neramumų. Jis bijo, 
kad teks išeiti. 

Arjis taip sakė? 

Jis nieko nesakė. Jam nepatinka apie tai kalbėtis. 

Dar viena, buvusi lauke „įkvėpti oro“, yra Monika. Auto- 
mobilyje, važiuojant namo, ji pradeda kalbėti: 

Ir jūs galėjot palikti ją tokioje vietoje. 

O motina, turinti motyvuoti sprendimą, kuris jai ne prie 
širdies: 

O ką mums daryti? Ji negali savimi pasirūpinti. 

Bet ten? O ką darysit su sodyba? 

Nežinau, Monika. Kaip Lisbetė sakė: negalim jos atsikraty- 
ti, kol motina gyva. 

Būtent dabar Monika prieina prie reikalo, išspaudžia tai, apie 
ką mąstė kiaurą dieną: 

Aš galiu perimti ūkį. 

Motina, atleidžianti akceleratorių: 

Tu? Kaipgi tu ten gyventum? 

Prižiūrėčiau ūkį, auginčiau gyvulius. 

Gupius? - pasigirsta nuo galinės sėdynės. 

Nori persikelti dabar, kai pagaliau vėl pradėjai mokytis? 

Mat Monika vėl pradėjo studijuoti, Lunde. 

Galėčiau būti veterinarė, - sako ji. - Man patinka gyventi 
kaime. 

Turi galvoje, kaip Siorenas ir Brita? Kuriems tenka plėšytis 
gamykloje, nes avių auginimas sužlugo? Ir tu taip nori? 

Aš ir mokytis suspėsiu, pamatysi. Ne tai svarbiausia gy- 
venime. 

Ne? Tai nesvarbu? Šit kaip. Dabar žinosiu. 

Motina vėl paspaudžia akceleratorių taip, kad spidometro 
rodyklė prisiklijuoja prie 90 padalos, daugiau nieko nesako- 
"ma, kol nesustojame Vorgatane išleisti Monikos. Tuomet moti- 
na, šimtą kilometrų uoliai svarsčiusi: 

Tai žaliųjų romantika — išvažiuoti į kaimą ir vėl gyventi 
skurdžiai! 

Monika išlipo iš automobilio. Ji irgi turėjo šimtą kilometrų 
apmąstymams. Ji palinksta vidun: 

Tarsi skurdžiai gyventi mieste yra geriau! 

Taip, geriau! Daug geriau! 

Ir motina uždaro paskui Moniką dureles ir užkaičia ryžių 
virtuvą. 


MONIKA DAUGIAU NEBEKALBA APIE savo kaimietiš- 
ką užgaidą, tikriausiai jaučia, kad laiko dvasia pasisuko kita 
kryptimi. Avių kirpimas nebemadingas. Madinga - kirpti bir- 
žą. Janas Karlsonas* SAS angaruose vadovauja dailaus aptar- 

* Jan Carlzon - garsus švedų ekonomistas, visų pirma žinomas kaip SAS avia- 


linijų generalinis direktorius ir koncerno vadovas, pirmasis susirūpinęs ap- 
tarnavimo kokybe. 

navimo kursams. Borgaro gimnazijoje įsikuria akcijų klubas. 
Aš ir Jakobas ketiname prisidėti, tačiau Didrikas atkalbinėja: 

Apie akcijas neišmokstama. 

O ką tu apie tai išmanai? 

Pirk pigiai, parduok brangiai - štai ir viskas. Tam jokie klu- 
bai nereikalingi. 

Mes susispietę baseino kavinėje aplinkui fliperį, žaidimą su 
dvigubom rankenėlėm abiejose pusėse, kur sunku padaryti klai- 
dą ir lengva užsidirbti papildomų taškų, niekur nesiskubiname, 
po lango tarp pamokų - psichologija, ir neabejotinai yra koks 
nors froidistinis paaiškinimas, kodėl mes nuolatos vėluojame. 

Žinai, turiu bičiulį, kuris nuėjo Stokholme į kiną, - sako Ja- 
kobas. — Jis užkalbino šalia sėdintį vaikiną. Kitą dieną gavo 
maklerio darbą. 

Birža? — šaiposi Didrikas, stebėdamas tarp kliūčių riedantį 
savo šratą. - Tai lyg pardavinėti pavažinėtus automobilius. 

Arba gėlių sėklas skardinėse? 

Yra skirtumas sukurti kažką savo. 

Jakobas paleidžia savo šratą. 

Žinai, kiek uždirba biržos makleris? 

Persikelsi į Stokholmą? - klausiu aš. 

Taip, nė menkiausios galimybės, kad liksiu čia. 

Tu irgi, Dide? 

Ne, aš pirma važiuosiu į JAV mokytis universitete. 

Stokholme yra darbo. Ir pinigų. 

Jakobas įridena šratą į skylę ilgo kanalo gale. Dunksteli ne- 
mokamų šratų stulpelio elektroninė skaičiuoklė. 

Šitas miestas juk visiškai miręs! 

Ką tu ketini daryti, Juhanai? 

Aš dar neapsisprendžiau. 

Nesakyk, kad liksi gyventi šioje skylėje. 

Manau, aš tikriausiai irgi važiuosiu į užsienį. 

Ir kur? 

Gal į Kanadą. Arba Australiją. 

Australiją? Liuks. 

Pietų pertrauka. Akcijų kursas. Du rimti berniukai, išsitrau- 
kiantys Savaitės verslą* iš savo diplomatų ir pradedantys vado- 
vauti „diskusijai“. Klasė prisipildo žodžių, tokių kaip emisija, 
„ kainos ir pelno santykis, indeksas, ketvirčio ataskaita, išmokos 
ir padalijimas, kuriuos turi perprasti, idant ryte galėtum interp- 
retuoti biržos puslapius, ne todėl, kad turėtum ką investuoti, o 
tam, kad turėtum ką pasakyti per pertraukas, turėti nuomonę, 
barbenti kursus ir prognozes, Perstorp**, Swedish Match***, 
SKF“***, Fagersta*****, Volvo****** biržos lokomotyvas, Švedijos 
pramonės darbinis arklys, geltona ir mėlyna*******, medpa- 
džiai******** Dalarnos arkliukai********* Gustavas Vaza********** 


* 1965 m. pradėtas leisti savaitraštis ekonomistams ir verslininkams. 

** Visame pasaulyje garsi švedų įmonė, gaminanti įvairias chemines medžiagas. 
*** 1917 m. įkurtas garsus tabako ir degtukų fabrikas. 

**** 1907 m. įkurta guolių gamykla, šiuo metu užsiimanti įvairiais inžineri- 
niais sprendimais. 

**+** Garsi Švedijos įmonė, gaminanti nerūdijančio plieno vielą. 

****** Visame pasaulyje garsėjanti transporto priemonių gamintoja, įregistruota 
1911 m. 

*+11+** Švedijos vėliavos spalvos. 

*+44**** Tradiciniai Švedijoje batai mediniu padu ir odiniu viršumi. 

*44*4**** Dalarna yra regionas centrinėje Švedijos dalyje. Jame nuo seno gami- 
nami įvairių dydžių mediniai arkliai, kurie ištapomi gėlėmis. Dalarnos arklys 
laikomas Švedijos simboliu. 

*414+14*** Švedijos karalius nuo 1523 m. iki mirties 1560 m. 

Visuotinė gamtos išteklių naudojimo teisė* ir didžiuliai mokes- 
čiai: Švedija, tėvynė — Volvo ir P.G. Jilenhamaras**, kuris pui- 
kiai susitvarko, nepaisant nutrūkusio verslo su Saab***,su Ande- 
šu Valiu**** ir Beijer Invest“****, ir su Norvegija dėl naftos mai- 
nais į automobilius - ambasadorius, kalbantis juokinga 
tarme. Girdėdami būtent šią juokingą tarmę mes ir išmoks- 
tame apie finansų kalboje vartojamą kurso perviršį. Grįžtu 
namo kupinas visiškai naujų idėjų, kaip derėtų administruoti 
namų ūkio kasą. 

Tau reikėtų imti ir truputį investuoti. 

Motina tik spokso į mane. 

Į akcijas. 

Gal tau ne visi namie? 

Vartojant naujuosius žodžius išmokstama konstruoti saki- 
nius apie būsimus pelnus, laisvą šalies ūkį ir darbuotojų fondų 
blogį, žvelgi Elektroliukso bosui Hansui Vertenui****** į žaiža- 
ruojančią akį, eisena spalio ketvirtą, kalbos, stalinizmas ir va- 


* Visuotinė gamtos išteklių naudojimo teisė - įstatymas, pagal kurį kiekvienas 
švedas zali naudotis visais gamtos ištekliais, t. y. žuvauti, rinkti grybus, gėles 
net ir privačioje teritorijoje, žinoma, nepiktnaudžiaudamas šia teise, t. y. nega- 
lima trypti pasėlių ir, pvz., statyti palapinių per arti gyvenamojo namo. 

** P. G. Gyllenhammar - 1970 m. tapo Volvo generaliniu direktoriumi. Iki 1994 m. 
išbuvo Volvo koncerno vadovu. 

*** Viena garsiausių pasaulyje transporto priemones gaminanti įmonė. 

**** Anders Wall buvo Volvo koncerno valdybos pirmininkas. Dėl nesutari- 
mų su Jilenhamaru jis atsisakė šio posto. 

*+** Švedijos-Amerikos prekybos rūmai, kuriuose Švedijos korporacijos di- 
rektorius buvo Andešas Valis (Anders Wall). 

***** Hans Werthen - Elektrolux vadovas, kuris buvo ypač nusistatęs prieš 


darbuotojų fondų kūrimą. 


| 367 


gystė, esi įspraudžiamas į startuojančią aštunto dešimtmečio 
mašineriją, kuri prives prie to, kad, praėjus vos dvidešimčiai 
metų, gegužės pirmąją darbininkai jau mieliau dirbs viršva- 
landžius nei demonstruos, teatras vadina savo publiką klien- 
tais, vartotojai tampa veikėjais, visi kalba kaip įmonių vado- 
vai, rinka, lankstumas, paslaugų pirkimas, socialinė kompeten- 
cija, prekės ženklo stiprinimas, tas, kuris mirdamas turi 
daugiausia daiktų, laimi, kad pamatytum visą vaizdą, turi iš- 
lipti iš rėmų, ir todėl pirmąsyk pamatai ją daug vėliau - per- 
mainą — mes atsiduriame pačiame centre tarp lošimo automa- 
tų uždraudimo ir televizinio kazino kaip šeštadieninės pramo- 
g0S atsiradimo, tarp dvigubo džipo Pakankamai didelis dalytis ir 
Magnum ledų Per skanūs dalytis, liaudis šaukiasi pasirinkimo 
laisvės, ir kioskelyje ant kampo priešais Borgaro mokyklą Gu- 
naras Gamas su prakaito ratilais pažastyse ir monetuotais rie- 
baluotais pirštais storai tepa sviestą ir obliuoja sūrį ant razino- 
mis nusagstytos karališkosios duonos - penkios kronos už rie- 
kę tomis dienomis, kai mokykliniai pietūs „pramoniniame“ 
džeržgiančiame pusrūsyje nevilioja, jis šauklys atžygiuojančių 
naujų rinkos jėgų, rangovų, monopolio griovėjų, paslaugių po- 
reikių tenkintojų, gudragalvių vaikinų ir merginų, sukursian- 
čių mums visuomenę, kurios maldaujame, prišersiančių ir iš- 
laisvinsiančių su reklamos kanalais, Kinder kiaušiniais, antibak- 
teriniais plovikliais ir radiju, negyvai užgrotu soulo muzikos, 
besieliškai išplotos it nepavykusi duonos tešla, kol liks žengti 
tik porą žingsnių iki to, kad viešasis sektorius puls ieškoti rė- 
mėjų - šviesiai mėlyni ugniagesių automobiliai, dzilinguojan- 
tys taip kaip išvežiojantieji ledus, gydytojų chalatai su vaistų 
gamintojų logotipais ant nugarų, mūsų vaikai mokysis skai- 

čiuoti su Ronaldu Makdonaldu*, senelių prieglauda vadinsis 
Astra-Scandic**, tik palauk ir pamatysi, palauk ir pamatysi — 
nuo to mus skiria tik pora žingsnių - Helovynas, „naujoji šve- 
diška tradicija“, ši šalis realiame laike virsta kišeninio formato 
low-end*** Amerika, pigia versija - ar mes tapom bent kiek pro- 
tingesni, laimingesni, face it****, jak laimėjo prekybininkai, tai į 
duris besibeldžiančių prekybos agentų revanšas, mes lindime 
per pietų pertraukas prastai išvėdintose klasėse skaitydami bir- 
žos stulpelius, leisdami kolektyvinėms svajonėms ir būsimiems 
individualiems turtams išversti smegenis, mes pakeliui į nau- 
jąją ekonomiką, intelektualinį kapitalą, IT revoliuciją***** ir eu- 
foriją, kai viskas atsiplėšia nuo žemės kaip Šagalo paveiksle, 
nes kažkas atsitinka — ir kai pastebi tai ir tai, ką permaina su 
tavimi padarė - sėdi visiškai fucked up****** prie vidurinės kla- 
sės pribetonuota subine - žengi žingsnį į naują aplinką ir gauni 
naują smūgį į veidą, mintys, kurios, žinau, neleis man šiąnakt 
užmigti: kad ir čia nepritapsi, kad išvis niekur nepritapsi, kad 
atsiplėšei nuo konteksto ir įsibrukai į kitą ir nusibrozdijimai 
niekaip nenori užsitraukti — tai reiškia stovėti su kepure ranko- 
je, nulenkus galvą, visuomet nulenkus galvą, visą gyvenimą, ir 
nežinoti, kur esi politiškai, socialiai, kultūriškai, morališkai — 
lojalumai, lojalumai, nes kai kažkada leidaisi į kelią, nebuvo 
jokio saugumo, jokio pagrindo, jokio pamato atsistoti - apie tai 


* Ronald McDonald - greitojo maisto restoranų tinklo reklaminės kampanijos 
personažas - klounas. 

** Scandic - viešbučių tinklas. Scandic viešbučių yra daugiau nei 130 šalių. 

*** Provincija, užkampiu (angl.). 

**** Face it - pripažink (angl.). 

***** Informacinių technologijų revoliuciją. 

****** Susimovęs (angl., vulg.). 

aš ir galvoju šįvakar, kai mes gulim Hūstens* lovoje Bu Kasper- 
s0** orkestrui tyliai grojant per naktinį radiją, du verslo teisi- 
ninkai, turintys platų kontaktų tinklą, nuo ryto ligi vakaro už- 
imti time managers***, nouveau riche****, o kaipgi, aš skaitau su- 
tarties pasiūlymą dėl teisių internete, Helena — Marianės 
Fredrikson***** romaną, ji užverčia knygą ir sako, kad mums 
derėtų apžiūrėti tą namą, kuris parduodamas kitoje Belviu gat- 
vės pusėje, 75 kvadratinių metrų ir pusės milijono skirtumas 
už beveik identišką vilą tik tam, kad priklausytume kitam rek- 
“ toratui ir galėtume leisti Hanę ir Agnesę į geresnes mokyklas — 
ten bus geresni mokytojai, daugiau išteklių, duosime jiems ge- 
resnę pradžią, - aš atsisuku į Heleną ir atsakau, kad, nepaisant 
palūkanų normos, gali būti per drąsu ir persikelti, ir įsigyti tą 
vasarnamį Šivike******, priešais Šv. Ulofo bažnyčią - mažytę 
ratu sustatytais pastatais sodybą, reikalaujančią tam tikros res- 
tauracijos, sodybą, kurią ji rado kataloge Matsas Upvikas ir duk- 
terys*******, — o tikroji priežastis yra ta, kad aš jausiuosi nejau- 
kiai stypčiodamas po Esterleną******** baltais lininiais drabu- 
žiais, gerdamas vėsius braškių kokteilius, „griliuodamas“ 
kaimyno sode - o! tas šilko plonumo pokalbis, plaukiojantis 


* Hastens - firmos, gaminančios itin prabangius čiužinius ir lovas, pavadinimas. 
** Bo Kaspers Orkester - švedų džiazo ir soulo muzikos grupė, įsikūrusi 1991 m. 
*** Menedžeriai, kurie analizuoja, ar optimaliai naudojamas ir paskirstomas 
darbo laikas (angl.). 

**** Naujai praturtėję (pranc.). 

***** Marianne Fredriksson - garsi šiuolaikinė švedų rašytoja. 

*+*+*** Nedidelis miestelis pietų Švedijoje. 

******* Parduodamo nekilnojamojo turto katalogas. 

**4*4*** Ypač populiari Skonės regiono dalis, kurioje mėgsta atostogauti ir pa- 


tys švedai, ir turistai. 


370 | AKMENŲ SPARDYTOJAS 


vasaros sutemose, parodų lankymas, nuolat būti teisiam, /a dolce 
vita - tai reiškia įklimpti į traukiantį dumblą, taip, aš Žinau, tai 
reiškia negalėti išsivaduoti iš savo iliuzijų; Helena, žinoma, su- 
rūgsta, atsiverčia savo knygą ir skaito taip greitai, kad niekas 
neužsilieka, o aš atsikeliu iš vedybinės lovos ir sėlinu į Hanės 
kambarį, prisėdu prie jo, glostau jo plaukus, klausausi, kaip jis 
šnarpščia, sapnuoja savą pasaulį, galvoju, ką aš galiu jam duoti, 
kad jis būtų vientisas žmogus, o ne toks susidvejinęs kaip jo tė- 
vas, tėvas, kuris pasiklydo kažkur tarp to, kad Transport įmonės 
valdybos pirmininkas Hasė Eriksonas išgrūdamas iš darbo, nes 
įmonės sąskaita poilsiavo Kanarų salose, ir to, kad didžiausia 
švediška svajonė yra būti nusiųstam į Robinzonų salą ir „išbal- 
suotam“, ir aš neįsivaizduoju, kad toks kaip Jakobas, kuris nie- 
kada nepraleido vasaros įkaitusioje traktoriaus kabinoje, niekuo- 
met nematė savo motinos, pasodintos kalėdinio stalo kampe, ir 
nedėvėjo paveldėtų marškinėlių su bulvių atspaudais, nors tru- 
pinėlį susigaudytų, apie ką aš kalbu, arba atpažintų save mano 
apibūdinime, ir aš nereikalauju to iš jo, besisupančio kėdėje, 
spragtelinčio šratinuku ir garsiai apreiškiančio: 

Manau, aš įeisiu į Volvo. 

Ir Jakobas „įeina“ į Volvo už kelias tūkstantinės, kurias pa- 
siskolino iš savo tėčio. Po trijų mėnesių parduoda ir gauna tris 
šimtus kronų pelno, juokinga suma šiame kontekste, tačiau Ja- 
kobas, metęsis į prekybą su didžiausiu entuziazmu ir pasirinkęs 
finansų analitiko laikyseną, laiko tai stulbinančia sėkme, ir to 
užtenka, kad jis pajaustų skonį ir suprastų, kiek pinigų iš tiesų 
galima padaryti. Aš vėl priverstas tai aptarti su motina. 

Akcijas? 


* Realybės šou. 

Žinai, kiek galima uždirbti? 

Arba prarasti. Kas, manai, nutiktų, jeigu prarastume pinigus? 

Neprarasi, jei stebėsi padėtį. Akcijos brangsta. 

Čia kalba jaunystės naivumas, kuris tvirčių tvirčiausiai vis- 
ką žino ir kuris prasiveržia motinai grįžus prie savo knygos: 

Nebūk tokia šykšti! 

Šykšti!? 

Knyga skrenda ant sofos - motina ant kojų, labiau ryžtinga 
nei pyktelėjusi, žengia keturis didžiulius žingsnius į miegamą- 
"jį, kur iš naktinio stalelio stalčiaus ištraukia du popierius: 

Kas čia? Skaityk! 

Sūnus bent sykį sutramdo savo jaunuolišką naivumą ir maiš- 
to dvasia sugrūdama jam atgal į gerklę. Banko sąskaitos išraše 
jis perskaito, kad motina jau kurį laiką taupo dėdama po šimti- 
nę kas mėnesį kiekvienam, jam ir seseriai, viešajame fonde. 

Motina sako: 

Maniau, bus siurprizas. Parama, kai sukursit šeimas. Arba 
jeigu pirksit būstą. 

Ji sulanksto popierius ir sudeda juos atgal į stalčių. 

Tačiau kol kas nesakyk Monikai. Ji supyktų. 

Manau, apsidžiaugtų. 

Ji tokia užsispyrusi. Turi viską daryti savaip. 

Sako motina ir co0! grįžta prie savo knygos. 


MAN REGIS, pradėjau šią istoriją sakydamas, kad brolis ar 
sesuo suteikia kažin kokio tikrumo. Jie — ne tik atrama, jie dar ir 
sudaro priešakinius būrius, priima smūgius, konfliktus tarp tėvų 

ir vaikų, kurie tampa vis blankesni, kuo toliau esi eilėje. Moni- 
ka atlaikė nemažai smūgių, tiek daug, jog galima būtų pama- 
nyti, kad ji daugiau nebenori konfliktuoti su motina, tačiau ne, 
ji dabar pareina namo ir ima reikšti nuomonę apie tai, ką daro 
motina. Prasideda kova tarp motinos ir dukters dėl to, kuri dėl 
kurios gyvenimo sprendžia, nelygi kova, kurioje duktė daž- 
niausiai laimi ir kurioje atsiveria per daug žaizdų, tai kova, ku- 
rios sūnums kovoti nereikia, ypač mažyliams, kadangi moti- 
nos niekuomet mūsų nepaleis, o turint galvoje tokias ateities 
vizijas, nėra svarių priežasčių užkurti pragaro. Tai yra, jeigu 
neturi tam polinkio. 

Monikai ir motinai susikirsti nereikia daug laiko, visada at- 
siras nesutarimų priežastis, ko aš nesuprantu. Manau, tokios 
akimirkos formuoja mus, vyrus, išvelka į šviesą suomiškumą 
mumyse, mažažodystę, tylą, kuri verčia mus jaustis nereika- 
lingus ir todėl uždaryti paskui save duris ir leistis į miestą. 

Atsiduriu namuose pas Didriką, kurio tėtušis mums nupirko 
visą butelį Gilbey viskio ir dvylika butelių Krombacherio, tačiau, 
prieš išvažiuodamas į golfo savaitgalį, užrakino barą. Bet tai ne- 
didelė bėda. Kai nebėra ką gerti, mes nukabiname spintelę nuo 
sienos ir atsukame jos nugarinę plokštę, o po kelių valandų Ja- 
kobas mus įtaiso į Trocadero klubą, padūmavusiais žvilgsniais 
slenkame pro stovinčią eilę, po drabužinės - išsiskirstome. 

Pirmąsyk ten, plaukioju pasroviui žmonių sraute, vinguriuo- 
jančiame palei šokių aikštelę, I wi! survive*, laiptais į viršų, į 
barą, kur Jakobas jau stovi su alaus bokalu kumštyje pakibęs 
ant merginos, vypso, uždeda jai ant klubo ranką, kurią jam 


* Aš išliksiu (ang!.). Gloria'os Gaynor atliekama to paties pavadinimo daina. 

leidžiama ten palikti, palinksta prie jos, pasako kažką, kas ją 
prajuokina, jos akys tuomet, aš prasibraunu už jų, užsisakau, 
pradedu kažkokį pokalbį su mergina, ką tik grįžusia iš Niujor- 
ko, tarpinė stotelė pakeliui į Paryžių, o gal į Londoną, modelio 
darbas, tai puiku, o man pavaišinus ją kokteiliu, klausia, ar tu- 
riu arba ar galiu gauti - ką tokio? aš nesuprantu, paskui ji dings- 
ta, 0 aš pasisuku į kitą pusę, įmūriju snukį į bodibilderio* krū- 
tinę, grynas betonas, vėl leidžiuosi nešamas Žmonių srauto ir 
akies kampučiu užgriebiu, kaip Didrikas įsisuka į transvestitų 
„ir storai nusišpakliavusių pedrylų būrelį, nelabai susigaudo, 
ką jam manyti, kuris kurios lyties, įgrūda kumštį į vieno jų tar- 
pukojį, kad įsitikintų, jis juokiasi ir ji juokiasi, atsilygina jam 
tuo pačiu, spusteli, ir paskutinis mano matytas dalykas yra, kaip 
jis susiriečia iš skausmo, paskui aš balkone, virš šokių aikšte- 
lės, vėsiau, ne taip prisigrūdę, atsistoju prie baliustrados ir žvel- 
giu žemyn, its raining men**, dūmų mašina ir pulsuojančios 
šviesos, pastebiu Jakobą, iš pradžių pamanau, kad jis šoka vie- 
nas, pasiutiškai, įsijautęs, tačiau jis laiko mažą merginą, išties 
mažą, pakėlė ją glėbyje ir suka ratu tarsi lėlę, išmeta į orą, pa- 
gauna, o šalia manęs dabar stovi moteris, keturiasdešimties, 
aptemptos leopardinės kelnės, smailūs aukšti kulniukai, aš už- 
metu ranką jai ant liemens, o gal ranka atsiduria truputį že- 
miau, ir mėginu gašliai žiūrėti jai į akis, klausiu, ar ji pirma 
nenorėtų pašokti, ji atsisuka į mane, nužvelgia, nieko nesako, 
tik numeta mano ranką ir sviedžia į mane savo taurę, eik po 
velnių! tačiau aš išsisuku, raudonas vynas atsiduria ant už ma- 


* Body builder - kultūristas (angl). 
** Lyja vyrais (angl.). Dainos, kurią atliko The Weather Girls (Orų mergaitės), 


eilutė. 

nęs stovinčio vyro nugaros, kyla sumaištis, įlekia apsauga ir 
civiliais persirengę policininkai, vienam taip tvoskiama, kad 
tas parvirsta, tuo tarpu aš jau vėl keliauju į barą, kur neberan- 
du nei Didriko, nei fotomodelio, nenumanau, kur dėtis, apsu- 
ku ratuką, pralošiu pinigų ruletėje, po to vėl atsiduriu balkone, 
galbūt ieškau tualeto, kai kažkas sugriebia mane už pečių. 

Ką, po velnių, veiki šitoje pedrylų irštvoje? 

Jie smagiai nusitašę, Lasė ir Rolė. Rolė žvengia ir jau svei- 
kinsis, tačiau jo ranka nepataiko į manąją, jis griūva į priekį, 
mes jį sugriebiam ir galim atremti į sieną. 

Ką patys čia veikiat? 

Mes važinėjom keltu iš Švedijos į Daniją ir maukėm. 

Rolė kinkteli galva šokančiųjų pusėn: Koks sušiktas pleisas*! 
Rodo į plaukus nusišviesinusį vaikinuką odinėmis kelnėmis, 
iki juosmens nuogą: Pažiūrėk, kokia šlykštynė! 

Einam iš čia! - išrėkia Lasė tiesiai šviesiai. 

Eisi kartu? Mes varom į Baldį. 

Nea, aš čia su... 

Aišku, kad eisi, Kraftų velnie! Lasė atsispiria nuo sienos. Kur 
Personas? 

Aš iš tiesų nieko prieš, kad jie tempia mane su savimi laip- 
tais žemyn. Kažkokiu būdu surandame Personą ar jis mus, 
mums einant pro šokių aikštelę jis braunasi priekyje, cigaretė 
snukyje, vypsnys įjungtas, rankos šiurkščios it žibintų stulpai, 
jis brutaliai stumdo žmones, kad praskintų mums su Lase ke- 
lią iki pat grūsties prie drabužinės. Ten erzelis, nekaritraujama, 
riksmas, žetonai, kuriais mojuojama virš galvų. Tuomet suliu- 


* Place - vieta (angl). 

la visa masė ir staiga priešais mane - Jakobas, dunksiu jam į 
nugarą. 

Mes trauksim toliau. Eisi kartu? 

Jo šypsena, kai jis atsisuka ir pastebi mane, ta pati šypsena, 
kurią šiandien jis dėvėjo televizijoje, aiškindamas, kodėl įmo- 
nė, kurios generalinis direktorius jis dabar yra - viena iš grei- 
čiausiai augančių telekomo srityje Švedijoje, tai akinanti šypse- 
na, kuri visus Žavi, netgi merginą, šią jis laiko apg.ėbęs. 

Po velnių, Jakobai, ji juk nykštukė! 

Jo šypsena: Pizė kaip pizė. 

Jo šypsena, kuri nusitrina, išvydus mane apstojusius tris 
muškietininkus. Lasė atkiša kardaną, sveikas gyvas, tačiau Ja- 
kobas nė nemėgina sveikintis, žvelgia į mane kažin kaip inten- 
syviai, tuomet eilė vėl gyvatiškai suvilnija ir jis atsiduria toli 
nuo mūsų. 

Lauke stovi Džeris Viljamas, neįleistas vidun, per girtas, ap- 
suk ratuką aplink kvartaliuką ir prasivėdink, jis apsuko trylika 
ratukų, keturiolika, jokio skirtumo, linguodamas stoviniuoja 
įgrūdęs rankas giliai į kišenes, šąla, galva į priekį, žvilgsnis suak- 
menėjęs. 

Eime su mumis, Džeri Viljamai! 

Pasijudina ir eina paskui mus į Baldakineną - tipiniai šio klu- 
bo lankytojai tokie: jai 23, jam 25, tvarkinga apranga, taigi visi 
penki lekiame tiesiai į tualetą hole, kur nustatoma eilės tvarka — 
Rolė išeina pirmas, jis pasikabina paltą, gauna žetoną, grįžta. 
Mes padedame Lasei apsirengti Rolės švarką ir ant viršaus paltą, 
užsegame - privalai paskui grįžti čia, kartoja ir kartoja jam Per- 
sonas, kitaip mums teks čia stovėti kiaurą naktį, Lasė prižada 
ir išdrožia pro duris, tačiau jis užtrunka, Rolė rėkia - po galais! 

taip garsiai, jog Personas priverstas jį spustelėti, ir kai Lasė ga- 
lų gale pargrįžta - jis vis tiek buvo viduje ir susišlavė vieną 
alučio, ateina mano eilė, regis, Personas pasikabina paskutinis, 
po to, kai mes visi atsiduriame viduje. 

Dėl kažin kokios priežasties trokštu, kad niekas iš šulės ma- 
nęs čionai nepamatytų, tarsi tai turėtų kokios reikšmės, noriu 
pasakyti, jei jie čia, nėra ką ir pridurti, mes juk visi žinome, ko 
čia ateiname. 

Džeris Viljamas ir Lasė sudrimba prie vieno stalo, užsako 
didelius stipraus ir dvigubus Jegermeisterio. Aš kadaruoju ant 
Persono, mes apkulniuojam aplink šokių aikštelę, lėtas grojant 
orkestrui — orkestrą sudaro šeši saulėti balseliai sidabriniais 
marškiniais - apsidairom, kokia pasiūla, pakenčiama, ir mes 
iškeliame nykštį į viršų Rolei, kuris įsikūrė radinių kampelyje, 
gavo butelį šampano kibirėlyje su ledu ir dvi taures, įžvalgus 
jis, Rolė, o grįždami mes susiduriame su dviem pastelinėm pu- 
pom, kurios neatrodo per daug neprieinamos. 

Du privalomi šokiai - po to baras. Aš darbuojuosi gana smar- 
kiai su ta, su kuria atsidūriau, užsakau porą žalių liftų*. Ji tačtuo- 
jau susiveėrčia savąjį. Ant stiklo lieka rožinės lūpdažių žymės. 

Personas pasilenkia prie manęs: 

Jau? Einam namo pas mane? 

Kur jūsų švarkai? 

Plačiai išsižergęs už mūsų stovi apsauginis. Kol sukuosi į jį, 
pastebiu tamsiai mėlyną švarką, paliktą kabėti ant kėdės atlošo. 

Ten. 

O tavo? 


* Švedijoje taip vadinamas populiarus kokteilis. 

Personas tebestovi nugara įjį, žvilgteli per petį, cigaretė žab- 
tuose, prisidega ją, kita ranka ant pupos subinės, prastas tai- 
mingas trukdyti jį dabar. 

Kas yra? 

Kur tavo švarkas? 

Mano švarkas? O tu kaip manai? 

Tačiau Personas, kuriam šiuo metu labiau knieti pupytė nei 
fighting“, mikliai zonduoja aplinką, išdidžiai rodo į tą patį švarką. 

Jūs Siamo dvyniai, ar ką? 

Tačiau apsauginį nutraukia prirėpliojęs Lasė. Jis, bepraran- 
dąs pusiausvyrą, trenkia apsauginiui per ranką — daug skau- 
džiau, nei norėta. 

Koks reikalas? Ką, po galais... po galais, jie padarė? 

Kodėl tu be švarko? 

Lasė ištiesia abi rankas, jas nužvelgia, pastarąjį sykį, kai jis 
matė savo rankas, šios buvo įvilktos į porą švarko rankovių. 

Jis tikriausiai kaba ten, - išspaudžia Lasė ir mosteli visa ranka. 

Tai jis jūsų trijų? 

Lasė pasvyra kita kryptimi, o gal tai manevras, kad nenu- 
dribtų: 

Tuomet tikriausiai bus anas! 

Tai signalas. Mes pasileidžiam kas sau. Lygiai po trijų se- 
kundžių patiriu glaudų kontaktą su grindimis, jaučiu, kaip ki- 
limas spaudžiasi man į skruostą, ausyje apsauginio balsas: 

Dabar, po paraliais, man nė krust! 

Jis įsikimba į mano vieną ranką ir plaukus, pastato mane, ir 
tiek dar suprantu, kad dabar būtina laikyti snukį, idant negau- 


* Muštynės (angl.) 

čiau pakvietimo suvaikščioti į virtuvę, kur aš netyčia pargriū- 
siu ir įsigysiu pjautinių žaizdų ant veido, prisidarysiu sau di- 
delių mėlynių, man skils keli šonkauliai - nepaaiškinamos ne- 
laimės tie griuvimai. 

Turi švarką, ar ne? 

Ne. 

Tuomet lauk. 

Betgi ramiai. Aš ir taip ketinau eiti namo. | 

Paslankiai leidžiuosi tempiamas per šokių aikštelę, kur šo- 
kiai liovėsi, tačiau besiartinant prie fojė mus kažkas sustabdo. 

Vyras smėlio spalvos kostiumu, sakantis: 

Jis su manimi. 

Niekada anksčiau nesu matęs vyrioko, tačiau kaip tik dabar 
neturiu jokios priežasties protestuoti. 

Paleisk jį, būk toks malonus, - prašo jis ir paima apsauginį 
už rankos, man nedaug kas aišku kaip dieną, tačiau vieną da- 
lyką aš matau ir tai yra sulankstyti banknotai, kurie šiuo ran- 
kos paspaudimu pakeičia savininką, ir tą pačią sekundę aš jau 
keliauju kita kryptimi, vedamas už rankos to vyro. 

Ko tu nori? 

Mes sėdime štai ten. 

Jis stumia mane pirmyn, nes dabar aš ne taip linkęs bendra- 
darbiauti ir bandau išsisukti. 

Nesiginčyk, - komanduoja jis ir tvirčiau sužnyba ranką. — 
Tu jau pridarei pakankamai problemų. 

Pamatęs prie stalelio patalpos gilumoje mojuojančią Moni- 
ką, liaujuosi priešinęsis. 

Gali mane paleisti. Aš ją matau. 

Tačiaujis laiko, kol pasiekiame Moniką, kuri mane apkabi- 

na, tikriausiai irgi truputį kauštelėjusi, sesutė, apkabina mane 
taip, lyg pasitiktų perone po ilgos kelionės. 

Ką čia dirbi? 

Ji padeda man atsisėsti ant kėdės. Ir pristato mane jam, Sti- 
gui, pakviečiančiam padavėją ir užsakančiam naujo gėrimo su 
skėtukais sau ir Monikai, gaivinamojo gėrimo man, tu jau išgė- 
rei, kiek pakeli, truputį suirzęs, mat staiga aš atsidūriau tarp jo ir 
Monikos. Gana smagu šitaip jam trukdyti, tačiau baisiai daug 
pridurti nesiseka, leidžiu jiems pliurpti, juk aišku kaip dieną, ką 
"jie veikia, sesė ir tas radinys, sugadinęs man vakarą. Nes geriau 
jau mane išmestų, nei sėdėti čia, dabar nebebus, ką papasakoti, 
beliks nuslėpti tiesą. Išgelbėtas franto smėlio spalvos kostiumu. 

Monika yra pakankamai smart“ suvokti, jog apie jos romaną 
su Stigu nutylėta nebus, kad motina apie jį sužinos, ir todėl 
geriau pačiai iškloti apie susiklosčiusią padėtį. Kitą dieną ji sė- 
di prie stalo virtuvėje, kol motina tuo tarpu stovi prie viryklės 
ir kepa muštinius. Ji švyti pasakodama apie nakties karžygį. 

Tačiau motina užgęsta, padeda į šalį mentelę, išjungia or- 
kaitę, išsitraukia kėdę priešais savo dukterį: 

Kam tau reikalingas vedęs vyras? 

Jis išsiskirs, juk jau sakiau. 

Ir tu tuo tiki? 

Jis pažadėjo! 

Kaip tik dabar man reikėtų atsistoti ir dingti, tapti suomiu, 
leistis į miestą ir prisigerti, tačiau sekmadienis ir plyšta galva, 
man tenka likti sėdėti, klausytis pokalbio, atveriančio žaizdas 
tarp motinos ir dukters, girdėti, kaip motina: 


* Čia - nuovoki (angl.). 

Išties manai, kad jis skirsis turėdamas tris vaikus? 

Matyti, kaip ji siekia Monikos, tačiau ši atitraukia savo ranką 
nuo stalo, motina palieka savąją gulėti, ištiestą sesės link; atkišu- 
sios lūpas, tuoj apsižliumbsiančios, spoksančios pro langą. 

Pagalvok apie savo ateitį, Monika. Galėtum pabaigti moks- 
lus, prieš pradėdama su kuo nors susitikinėti? 

Jokio atsakymo. 

Monika, paklausyk manęs. Jis beveik dvigubai už tave vy- 
resnis. 

Kad tu ir tauziji, po perkūnais! 

Monika pašoka, lekia iš virtuvės. 

Tarsi pati visada būtum buvusi angelas! 

Ji trenkia durimis taip, kad visas namas vibruoja, ji leidžiasi 
žemyn laiptais, o paskui - jos pusiaubėgių žingsnių garsas ant 
akmeninių plytelių, į autobusą, kuris, jos manymu, nuveš ją 
kur nors kitur, į kitą kontekstą, kitą gyvenimą. Jos žingsnių ai- 
dui dar nenutilus, motina atsistoja, begaliniai lėtai, ir eina į sve- 
tainę, kur nugrimzta sofoje užsidengusi rankomis veidą. 


MOTINA PRALEIDŽIA BEMIEGĘ NAKTĮ, o ryte, prieš 
pusryčius, ji skambina Monikai ir neužverda košės, atsiprašo — 
žinoma, tai tavo gyvenimas, gali daryti, ką nori, linkiu tau tik 
gero — ir prašo leisti pamatyti Stigą, tai Monika šniurkščioda- 
ma pažada, jeigu motina garantuojanti, kad neklausinės apie 
jo šeimą. 

Man tuo tarpu klausiant: 

Ar turėsiu dalyvauti? 

O kaip kitaip atrodytų? 

Jis trenktas! 

Ką tu apie tai išmanai? 

Jis vardu Stigas. 

Dabar liaukis. Jūs galbūt vienas kitą pamėgsit. 

Motina stovi kaip tarnaitė prieškambaryje pasitikdama juos, 
apsireiškusius vakarienės ir žvalgytuvių. Monika su šypsena 
lūpose, auksinė grandinėlė ant čiurnos, įsikibusi jam į parankę, 
o Stigas ištiesia motinai gvazdikų šluotą, kurią laikė paslėpęs 
už nugaros. Man jis tvoja per petį: 

Šįvakar taip nešėlsim, ar ne? 

Frantas ir lieka frantas. Ir frantas dėvi savo smėlio spalvos 
kostiumą su prasegtais baltais marškiniais ir avi kutuotais mo- 
kasinais. Šitaip apsigerbęs jis žengia tiesiai į šeimos gyvenimą, 
kuris negali taip smarkiai skirtis nuo jojo, nebent tuo, kad mes 
dešimčia penkiolika metų nuo jo atsiliekam. 

Vakarienė laukia ant plytos jau valandą. Motina dėl vaizdo 
prasuka pro viryklę, palikdama mane ir Moniką stovinčius ant 
parketo, kur Misteris Smėlio Spalva prieš sudribdamas ant so- 
fos prilipdo mažas, rudas batų tepalo žymes savosiomis ketu- 
riasdešimt penkinėmis, užmeta ranką ant sofos atlošo it gėri- 
mų su skėtukais paša naktiniame klube ir išvynioja kojas po 
staleliu prie sofos. 

Kaip reikalai, junior*? 

Kaip paties? 

Viskas kontroliuojama. 

Monika, tyliai besijuokianti. Aš, tikrai nemanantis, kad mes 


* Jaunikli (angl). 

vienas kitam patiksim, prikandu liežuvį. Motina, grįžtanti su 
gėlėmis vazoje, kuri atsiduria ant stalo. 

Pažvelk, kokios jos nuostabios! 

Stigas išsiviepia. 

Taip, argi ne? 

O motina: 

Dabar prašom prie stalo. 

Virtuvėje laukia kasdieniai indai ir paradinis motinos patie- 
kalas - viščiukas su grietinėlės padažu, marinuotų agurkėlių 
riekelėmis ir želė, nuspėjama kaip Arnė Vaisas* per Kūčias, ta- 
čiau motina turi siurprizą: Stigas pasodinamas mano vietoje, 
šalia Monikos. Jie sėdi išsipustę kaip Čarlsas ir Diana. Motina 
perveria mane žvilgsniu: nesiginčyk dabar, sėskis — ir pradeda 
pilstyti vyną. Ji įpila pusę taurės man. 

Kad ir tu gautum paragauti. 

Aišku, kad jis išgers taurę, - sako Stigas. 

Jis nelabai pratęs, - sako motina. 

Stigas man vypteli: 

Tikrai? 

Stigai! 

Monika glosto jo ranką. Paskui atkiša jam indą su viščiuku: 

Įsidėk. 

O motina negali išturėti: 

Monika pasakojo, kad tavo darbas - statybos. 

Galima taip sakyti. Aš inžinierius. 

Turbūt nuostabu, kai esi toks nagingas. 

Na taip. Tik aš daugiausia sėdžiu biure. 


* Arne Weise - Švedijos televizijos kulinarinių laidų vedėjas. 

Gyveni čia, mieste? 

Ne, Stafanstorpe. 

Tik toir trūko! Ir tiems, kurie niekada nebuvo šalimais esan- 
čioje Stafanstorpo savivaldybėje, pasakysiu - tai vidutinės kla- 
sės, kurios viena koja kaime, kita mieste, utopija, identiškos gry- 
čios, nudrėbtos tiesių linijų kvartaluose, su visiškai vienodais 
mažyčiais kvadratiniais sklypukais, tanki, rudai beicuota su- 
renkama masė, apsupta visos Skonės lygumos. 

Ir turi vaikų, kiek man žinoma? 

Kas čia, klausimas, vertas dešimties tūkstančių kronų!? - 
pratrūksta Monika ir motina nebedrįsta daugiau kamantinėti. 

Tačiau Stigas pademonstruoja netikėtų savybių. Jis šnekučiuoja 
su motina, klausinėja ją visokiausių dalykų, juokauja su ja, pake- 
lia jai nuotaiką, pakelia savo taurę, apglėbdamas stiklą, ir susi- 
daužia su ja, uždavinėja paikus klausimus Monikai, klausimus, į 
kuriuos atsakymą jau žino, klausia tik tam, kad įtrauktų ją į pokal- 
bį, kad ji sėdėdama neirztų, pasirodžius, jog jis ir motina turi dau- 
giau bendrų pokalbio temų, ir man mesteli klausimą, tačiau čia jis 
sulaukia stone face, nė menkiausio atsakymo, na, jei kas iš mūsų 
trijų ir turėtų priežastį būti mažumėlę užsigavęs - tai motina, mat 
jis nepakankamai giria jos virimo meną. Motina sako: 

Dėkis dar, Stigai, smagu sulaukti valgių svečių. 

Ir jis kramto, ir įsideda, ir pliurpia toliau. 

Gal dar želė? 

Svetainėje geriama kava su migdolų pyragu. Stigas sudrim- 
ba ten, kur sėdėjo anksčiau, ir paplonina liežuvį: 

„Gal ir norvegiškos kavos turit?'* 


* Frazė iš filmo, kuriame pajuokiami švedai. 

Tačiau motina nesusigaudo. 

Tai Jevalia. Skonės skrudinimo. 

Ai, žinai gi. „Ar būna kiaulių baliuje švediškos kavos?“* 

Suomija turi Kalevalą, Danija turi Holbergą ir H.K. Anderse- 
ną, Norvegija - Ibseną, Islandija - sagas ir Laksnesą, o Švedija — 
šarterines keliones — kaip bendrą kultūrinę nuorodą ir tautos sie- 
los žymenį, - ne, motina filmo nematė. Užtai Monika matė. Ji ma- 
žumėlę sutrikusi juokiasi iš paikysčių. Stigas irgi juokiasi ir siurb- 
čioja likerį, tikriausiai pageidautų ko stipresnio, tačiau jis gagena 
toliau, vaidina gerai surepetuotą uošvės svajonės vaidmenį ir pe- 
reina prie savo hobio, bando įmušti, kad gokartas kaip tik man. 

Važiuojam abu kada į Lockarpą ir išbandysi. 

Tai tikriausiai ne man. 

Galėsi pasiskolinti mano gokartą. Kombinezoną ir šalmą jie 
duoda. 

Tai būtų miela! - mano motina. - Aišku, turi pasinaudoti proga! 

Monika, regis, supranta, ką aš manau, tačiau ji tyli. 

Stigas pasakoja, kokio puikaus klubo valdyboje jis sėdįs, vie- 
ningo, bendrai švenčiančio ir keliaujančio, o motina mina toliau. 

Tau reikia hobio, Juhanai. 

Tikrai? 

Paskui bus lengviau gauti vairuotojo pažymėjimą. 

Manai, man reikia vairuotojo pažymėjimo gokartams? 

Bežadis motinos lūpų virptelėjimas: Tikjau ne tokiu tonu, ačiū. 

Tuomet bus taip, - nusprendžia Stigas, siekdamas pieno, 
motinos supilto į ąsotėlį, kuris, regis, naujas: Paskambink, kai 
turėsi noro prisidėti. Esi visuomet laukiamas. 


* Frazės iš to paties filmo. 

Jis pažvelgia į ąsotėlį: 

Šito užteks tik man. 

Ir susipila į savo kavą. 

Monikos žvilgsnis į motiną ir motinos į ją, tada Monika at- 
sistoja, nužirglioja į virtuvę ir atneša pakelį pieno, lipšniai šyp- 
sodamasi tėškia jį ant stalo: 

Pieno mes turime į valias. 

Motina maišo šaukšteliu puodelyje, apsimeta lyg niekur nieko: 

Būdamas toks geras vairuotojas, ar negalėtum pamokyti Ju- 
hano? Aš pati nelabai savim pasitikiu. 

Kada laikysi teises? 

Aš lankysiu vairavimo mokyklą. 

Taip, teks, - sako Monika, kuri pagaliau užstoja savo brolį, 
o galji mano, kad atsidūrė pokalbio nuošalėje: 

Jei kas ir mokys ką vairuoti, pradėsime nuo manęs. 

Ir tu nori išmokti vairuoti? — klausia motina. - Ar negana, 
kad tau į automobilį paduodama vakarienė? 

Ji šypsosi ir išvilioja iš Monikos minimalistinį krizenimą. 

Apie ką jūs? - klausia Stigas. 

A, čia ne tavo nosiai, - sako Monika. 

Papasakok gi! 

Tu vis tiek nesuprastum. 

Tai vidinis? 

Taip, galima ir taip pavadinti. 

Jis beviltiškai žiūri į Moniką. O ji, motina ir aš pakrizenam 
dar truputį. | 

Vėliau, Monikai ir Stigui padėkojus ir jam pabučiavus moti- 
nai į skruostą ir padavus man ranką, aš padedu nutvarkyti sta- 
lą. Motina sako: 


386 | AKMENŲ SPARDYTOJAS 


Jis juk buvo išties mielas. O aš prieš tai taip krimtausi. 

Mama, jis trenktas, - sakau aš, privalau laikytis savo požiū- 
rio, netgi jei galbūt pritariu motinai. 

Taip negalima kalbėti, Juhanai. Tai tavo sesers sužadėtinis. 

Motina įsikanda sau į apatinę lūpą, tarsi įtraukia ją į burną, 
mąsliai: 

Tačiau jis jai ne pora. 


MONIKA DABAR VISĄ LAIKĄ praleidžia su Stigu. Ji važi- 
nėja į paskaitas Lunde, vėl visu pajėgumu šturmuoja studijas, ta- 
čiau niekada nedalyvauja studentiškame gyvenime beigi nebend- 
rauja su kursiokais. Nutinka, kad ji priešokiais padirbėja kasoje, 
kai viršininkas paskambina pastiprinimo, ir vis dar kartkarčiais 
matosi su Aneli, tačiau ne taip dažnai, nes penktadienio ir šešta- 
dienio vakarais ji ir Stigas lieka namuose ir kokoninasi patys sau. 

O aš prieš užeidamas turiu paskambinti ir paklausti, ar ma- 
no atėjimas nesutrukdys. 

Ką sakė motina? - nori žinoti Monika. 

Jos manymu, vakaras nusisekė. 

Ji tikrai taip sakė? 

Monika, perkanti man vyną, kurį turiu atsiimti ketvirtadie- 
nį, palydimą dėstymu, kas nutinka smegenų ląstelėms ir cent- 
rinei nervų sistemai, organizmui vis dar augant. 

Nieko baisaus, vienas butelis trims. 

Tau ir tavo turtingiems draugužiams? 

Aš faktiškai pilnametis, Monika. 

Kiek man žinoma, tau dar tik septyniolika. 

Dabar tu kaip motina. 

Aš nenorėjau. Atleisk. 

Tai, kad Monika rečiau susitikinėja su Aneli, taip pat reiškia, 
kad jos muzikinis skonis pradeda tvarkytis, įrašo man į kasetę 
Džeksoną Brauną* ir Džoną Malenkampą“* ir padovanoja man 
Springstyno Nebraską***, kai jai ypač gerai pasiseka egzaminas. 

Monika, mano sesuo. 

Tu patenkinta Stigu? 

Kas čia per klausimas? Jis labai mielas. 

Jis taip pat labai vedęs. 

Nebeilgai. Nori ko nors atsigerti? 

Tu skaudini motiną, nejau nematai? 

O tu niekad neskaudinai? 

Ne taip. 

Jai teks išmokti atleisti vadžias. Aš suaugusi ir gyvenu savo 
gyvenimą. 

O kam tau tada Stigas? 

Matai, Juhanai, tu visuomet žinai, kas teisinga ir kaip elgtis. 

Ir tai sakai tu. 

Tau derėtų susirasti merginą, gal tuomet pažvelgtum į tai ki- 
taip. 

Mat kaip. 

Tu manai, kad viskas taip paprasta, tai ir yra tavo trūkumas. 

O koks tada tavo trūkumas? Negali susirasti savo amžiaus 
vaikino? 

* Clyde Jackson Browne - amerikiečių roko muzikos dainininkas, dainų auto- 

rius ir gitaristas, ypač populiarus 8 dešimtmetyje. 


** John Mallencamp - amerikiečių dainininkas. 
*** Nebraska - Briuso Springstyno albumas. Išleistas 1982 metais. 

Aš įsimylėjusi Stigą. Šie dalykai mums nepavaldūs. 

Aišku, jei tik tu laiminga. 

Taip, aš laiminga. Tai ar gersi arbatos? 

Taip, ačiū. Gal galim darsyk paklausyti Nebraskos? 

Kupetos snarglinai brangių medicinos knygų ant stalo, ro- 
manų ant grindų, Monika įstojo į Bonniers leidyklos Knygų klu- 
bą ir nuolatos užmiršta atšaukti užsakymus, ir Stigo manta kar- 
toninėse dėžėse, sustatytose viena ant kitos priešais veidrodį 
koridoriuje. Deividą Būvį pakeitė planšetės su žmogaus anato- 
mija ant sienos virš rašomojo stalo, o virtuvėlėje kaba paveiks- 
las, vaizduojantis moters amžiaus laiptus. Aišku, kad motina, 
kuri užgaišta vonioje truputį ilgiau, kad susitvarkytų veidą ir 
plaukus - pagilėjusios linijos aplink lūpas, lūpų dažai naudo- 
jami vis dažniau - pradėjo leistis tais laiptais žemyn. Rodos, 
kažkas jos esatyje, jos viduje nusitrynė. Lėtumas arba mąslu- 
mas labiau išryškėjo. Tarsi žemės trauka siurbtų iš jos energiją 
ir tai pasireiškia krūtyse, kurios traukia į pietus. Tai vyksta laips- 
niškai ir nepastebimai, tačiau staiga jos kitokios. Ji pradėjo ko- 
mentuoti savo išvaizdą taip, tarsi žiūrėtų iš kito taško - labiau 
ne kaip galėtų būti, o kaip būtų galėję būti — ir gali skirti vakarą 
popieriams ir dokumentams, kuriuos ji ištraukia iš kokio nors 
stalčiaus, sutvarkyti. 

Tai dėl močiutės, - sako Monika, visažinė. - Nes ji greitai 
mirs. 

Dėl to motina tapo užmaršesnė? 

Neapsimesk kvailiu. Kas paskui giminėj vyriausias? 

Tu vadini mus gimine? 

Zinai, ką turiu galvoje. 

Nėra iš ko rinktis. 

Ji next in the line*. 

Ir ji apie tai galvoja? 

Ar tai keista? Ji pradeda skubėti. 

Ji rengiasi mirti? 

Aš to nesakiau. Aš pasakiau, kad ji jaučia laiko tėkmę. 
Ir tai ne tas pats? 

O kaip tu manai? 

Daug tu išmanai. 

Pamatysi, ji greit prabils apie anūkus. 

Tačiau Monika žino ne visai viską. Nes motina sako: 
Manau, pasiieškosiu kito darbo. 


Motina sekmadienio rytais anksti ant kojų, atsineša laikraš- 
tį į lovą, kur nugrimzta darbo skelbimuose (ir, taip taip, pažin- 
čių skelbimuose taip pat, suprantu iš to, kaip ji sulanksto laik- 
raštį), apveda juos raudonu rašikliu, vėl perskaito per pusry- 
čius ir išplėšia, kol aš gilinuosi į sportą. Galbūt tai susiję su 
Monikos spėlionėmis, galbūt su tuo, kad jai nebepatinka dirbti 

apskrities viršininko administracijoje: 

Aš nė dienos neištversiu Tečer žvengimo! 

Ji taip pat ėmė atsisakinėti „mergaičių vakarienių“: 

Be vyrų taip kvaila. 

Ji pavargo nuo pliurpalų apie viršininką ir nuolat nerimauja 
dėl to, ką kalba apie ją, nes skyriuje labai apkalbinėjama už visų 
nugarų. Pliurpiama tiek daug, kad nieko doro nepadirbama. 

Tai kaip politika, - įžvalgiai konstatuoja ji. 

Vykstant skyriaus kompiuterizavimui, iš septynetukų be 


* Kita eilėje (angl). 

brūkšnelio ant pilvo, kuriuos rašyti ji išsitreniravo tobulai, jo- 
kios naudos. Ji važiuoja į kitus kursus išmokti naujienų, grįžta 
nusivylusi: 

Jeigu, užuot mokęsi, iškart dirbtume kompiuteriu, prireik- 
tų perpus mažiau laiko išmokti! Ir taip pat šį tą padarytume! 

Ilgi kavagėriai ir viešojo sektoriaus netempas, kaip jį prami- 
nė motina, ramus šliaužiotojų koridoriais šlepsėjimas trijų ket- 
virtinių taktu jai netinka, įpratusiai Kojinėje sunkiai dirbti ir su 
iš ūkio parsinešta nuostata, kad saldžiausias miegas po garbin- 
go dienos darbo. Dėl tos pačios priežasties motinai ne prie šir- 
dies pašalpos, tai prieštarauja jos orumui, ji išauklėjo du vai- 
kus be skatiko paramos - vaikų pašalpų ji niekados nelietė, o 
dėjo į atskiras banko knygeles Monikai ir man „ateičiai“. Pini- 
gai, kurių paskui nedera „iššvaistyti“ — Monika, pavyzdžiui, 
negalėjo už juos pirkti baldų: 

Jų gali prisireikti vėliau. 

O aš, pradėjęs mokytis Lunde, negaliu išleisti jų automobi- 
liui, norėdamas išvengti važinėjimo į paskaitas traukiniu. 18 metų 
taupymo (minus 500: paimta vakarėliui Falsterbo golfo klube) — 
ir kam? Aišku, kad jie neįsuks viešųjų fondų. Pinigai tapo šven- 
tenybe, monumentu ekonomiškai gyvensenai, kad du „daigai“ 
būtų išauginti iš nedidutės algos. Paminklas „teisingai elgsenai“. 

Aš noriu į privatų sektorių, dabar sako motina. Ten turėtų 
būti truputį daugiau veiksmo. 

Ji išsitraukia iš drabužių spintos Facit Privat spausdinimo 
mašinėlę ir stuksena prašymus, sudaro nuopelnų sąrašą, la- 
bai trumpą nuopelnų sąrašą, tačiau nuopelnų sąrašas, kurį ji 
paslapčiomis per pietus padaugina, yra privalomas. Adresą 
ant voko ji užrašo ranka, stengiasi užrašyti kuo gražiau. Tarsi 

kas nors, jau rūšiuodamas laiškus, pratrūktų: Kaip gražu! Ją 
ir įdarbinsim! 


Kiekvieną mėnesį užregistruojami nauji bedarbystės rekor- 
dai. Bogdano močią su tėvu dabar išmetė iš Kojinės ir jiems ne- 
atsirado vietos jokiuose perkvalifikavimo kursuose. Kojinę mai- 
tina ta pati ranka, atėmusi iš jos išteklius, — valstybinė verslo 
moralė. Sklando gandai, kad visa gamyba bus perkelta į užsie- 
nį, nes Švedijos žmogiškasis kapitalas per dažnai neateina į dar- 
bą dėl ligos. Kojinei sekasi vis blogiau, nebėra jokio išsigelbėji- 
mo, paskutinės pėdkelnės supakuojamos paskutinio šio am- 
žiaus dešimtmečio pradžioje ir gamykla nutyla, moterys 
gatvėje, ačiū ir viso gero, jokių mokymų, jokios ateities, tie- 
siog statistika - nagi, merginos, moterys gali*, - ir, pastovėjęs 
keletą metų tuščias, tvirtas, gražus plytų mūro pastatas naujo 
tūkstantmečio pradžioje paverčiamas prašmatniais biurais pa- 
slaugų bei žinių įmonėms ir parduotuvėmis, prekiaujančio- 
mis mobiliaisiais telefonais, kompiuteriais ir kitais namų apy- 
vokos reikmenimis, globalusis kaimas jau mieste, bevielis bu- 
vusiame kojinių ceche - logiška, Arbetet laikraštis bankrutavo, . 
MFK - pirmojoje lygoje, tačiau padėtis pasikeičia ir po 64 iš 
eilės nesėkmingų sezonų MFK vėl atsiduria aukščiausioje Šve- 
dijos futbolo lygoje; ir laikraštis, ir MFK yra buferiniai darbi- 
ninkų judėjimo laivai - abu paskandinami vadovaujant į pen- 
siją išėjusiam banko direktoriui, Kockums kranai parduodami, 
o uosto teritorijoje pastatomi aukštoji mokykla ir prabangių 
būstų kvartalas su 187 metrų aukščio persisukusiu Turning 


* To laikotarpio šūkis. 

Torso*; pasikeičia psichologinis miesto charakteris, turi dėtis 
kažkuo esąs, o kompiuterinė žodžių apdorojimo programa pa- 
taiso „triko“ į „techno“, o tai, geriau pagalvojus, irgi logiška. 

Bogdano tėvai vis registruojasi darbo biržoje. Ponui Havli- 
čekui teko palikti Andersono muzikos prekių parduotuvę. Jis 
su broliu dirba naktiniais sargais Švedijos geležinkelių depe. 
Motina pakviečiama į vieną kitą pokalbį dėl darbo. Gauna trum- 
pus, iš anksto nukopijuotus atsakymus su padėka už parodytą 
susidomėjimą. Ji beviltiškai trukteli pečiais: 

Taip ir maniau. Aš per sena. 


TAIP, MOTINAI NE PYRAGAI, kuo daugiau mąsto apie 
tai, kad jai teks likti apskrities viršininko administracijoje, tuo 
prasčiau jaučiasi. Krūtinėje vėl susigniaužia gniutulas. 

Ar negali dar pasiieškoti darbo? - pasiūlau aš. 

Neverta. Jiems reikia jaunesnių, gerai išsilavinusių. 

Vis tiek nusiųsk. 

Pažiūrėsim. Pasiūla nedidelė. 

Tačiau vėliau, tą patį pavasarį, paskambina vyras ir papra- 
šo pasikalbėti su motina. Jis nori su ja susitikti. Ir motina, kuri 
šiaip jau niekados nevažinėja mieste, nuvairuoja ryžių virtuvą 
į Citadelės gatvę. Grįžta namo triumfuodama, įdarbinta Dahlg- 
reno įmonių grupės biure: 

Tai ne toks darbas, kurio ieškojau. Tačiau jie pasiliko mano 
prašymą - kol atsilaisvins kokia kita vieta. 

Pakeliui į namus nusipirko butelį šampano. Paskambina Mo- 


* Besisukantis torsas (angl.), garsaus aukščiausio pastato Malmėje pavadinimas. 

nikai ir papasakoja džiugią žinią, pasikviečia namo ją ir Stigą 
taurei vakare, kad galėtume atšvęsti. 

Po pirmos darbo dienos ji švyti: 

Jie tokie draugiški. Man čia patiks. 

Ji bus atsakinga už Halbergo juvelyrinių parduotuvių finan- 
sines ataskaitas. Kiekvieną pirmadienį parduotuvės siunčia sa- 
vo praėjusios savaitės pardavimo ataskaitą ir išlaidų kvitus. Mo- 
tinos darbas - suregistruoti ir susumuoti duomenis, patikrinti, 
ar jie teisingi, o jei neteisingi — išspręsti problemą kartu su par- 
duotuvės direktoriumi. Viena jų, su kuria ji taip turi palaikyti 
ryšį kiekvieną savaitę, yra Lisbetė. 

Ir staiga Lisbetės požiūris į motiną pasikeičia. Per šventes 
ateina atvirukai, kuriuos pasirašė visa šeima Udevaloje, ir ne 
motina turi skambinti kiekvieną sykį, norėdama pasikalbėti su 
broliu. Dabar Lisbetė skambina beveik kiekvieną sekmadienio 
vakarą, skambina paklausti „kaip sekasi“, pliurpia su motina, 
pasitaikius progai kai ką įterpdama apie savaitės skaičius, dėl 
kurių ji skambins dar penkis kartus pirmadienį ir antradienį, 
kol Leifas neperims ragelio. 

Ji beviltiška! — stena motina. - Nesupranta, kad negalima 
įvesti kainos kaip grynųjų, jeigu klientas atsiskaito dovanų kor- 
tele. Tuomet pardavimas įregistruojamas dusyk. 

Nepraneši savo viršininkui? 

Nea, negaliu. Teks sutvarkyti tai ataskaitoje. 

Motina sudėlioja skaičius taip, kad nesimatytų Lisbetės klaidų. 
Aišku, kad Lisbetei dabar pravartu palaikyti su ja gerus santykius. 

Motinos nuotaika persimaino, niekuomet nebuvo geresnė. 
Ji įgyja naujų draugų, perka papuošalus su nuolaida persona- 
lui ir mėgsta užduotis, kur reikia daug bendrauti, juk ji iš tiesų 

socialus asmuo, motina. Žinoma, ir čia jai prastai moka, mote- 
rys atlieka juodą darbą, o vyrai dėvi kaklaraiščius ir važinėja 
tarnybiniais automobiliais, tačiau čia finansų direktorius ją gi- 
ria ir išklauso, kai motina pasiūlo, kaip pagerinti apskaitą. Jis 
ne tik išklauso, jis pasirūpina, kad procedūros būtų pakeistos. 
Padaro motiną atsakingą už naujų vidinių blankų parengimą, 
tad ši sėdi prie virtuvės stalo vakarais ir A4 formato sąsiuviny- 
je daro grafų eskizus. 

Monika ateina sekmadieniais į namus valgyti su mumis va- 
karienės, o tuo metu Stigas, kuris persikėlė pas ją, lanko savo 
vaikus. Motina smalsauja: 

Tu juos matei? 

Dar ne. Stigas nori, kad jie pirmiausia priprastų prie to, kad 
jis su jais nebegyvena. 

Skamba išmintingai, - sako motina. - Turiu pasakyti, kad 
jis daro vis geresnį įspūdį. 

Monika išrausta, nežino, ką sakyti. Taria: 

Ačiū. 

Paskui motina ištraukia ir parodo savo blankų eskizus, no- 
ri, kad patartume, kaip juos dar patobulinti, ir išgirsti, kaip, 
mūsų manymu, jie funkcionuos. Monika sako: 

Jie puikūs. Smagu matyti, kaip gerai tau ten sekasi. 

Taip, aš išties patenkinta. 

Motina padeda eskizus į šalį, kad mes jų neišterliotume val- 
giui pasirodžius ant stalo. Sako: 

Spėkite, su kuo aš šią savaitę pietavau? Su Fredriku Rosu! 

Finansininku? - klausiu aš. - Kuriam priklauso Skonska 
bankas? 


Taip, juo. Jam priklauso visas koncernas! 

Monika skeptiškesnė: 

Jūs abu kartu valgėt pietus? Dviese? 

Taaaip, jis prisėdo prie mūsų stalo. Valgė keptas bulves su 
kumpiu. 

O apie ką jūs kalbėjotės? 

Iš tiesų apie futbolą. 

Futbolą? Jūs abu? 

Taip? O paskui jis papasakojo apie matytą meno parodą. 

Jis nieko nekalbėjo apie biržą? - klausiu aš. 

Nea, o turėjo? 

Monika, užverčia akis į dangų: 

Jis jupis, mama! 

Kas tai yra? 

Biržos guru. Jis ir Erikas Penseris*. 

Motina, atrodo, nesusigaudo: 

Ne, Fredrikas ne toks. Jis mielas. 

O aš klausiu Monikos: 

Tavo manymu, uždirbti pinigus bjauru? 

Nebjauru, tačiau jis superkapitalistas. Vieni lenkia nugaras, 
ojis pelnosi. 

Liaukis! Ar galima būti tokiai apkerpėjusiai? 

O motina irgi jį gina: 

Tu taip nekalbėtum, jei pažinotum Fredriką. 

Aš nenoriu jo pažinti. 

O aš noriu, - sakau aš. - Norėčiau gauti iš jo keletą patari- 
mų dėl biržos. 


* Erik Penser - švedų finansininkas, įkūręs holdingo kompaniją Ygdrasil ir 
kontroliavęs chemijos koncerną Nobel Industrier AB ir Gamlestaden. 

Tu tiesiog pavydi, Monika, kad aš su juo susipažinau. 

Monika susilaiko nuo komentarų, nenori apkartinti moti- 
nos džiaugsmo. Motinos, kuri taip ir nebaigė vidurinės, kuri 
mus vaikus, trynė viešbučio paklodes Erkeljungos skalbykloje, 
kol apsisprendė persikelti į miestą ir pakliuvo į pramonę. Da- 
bar ji sėdi prie to paties stalo su Fredriku Rosu, svarbiausia 
kapitalo ir jupių ikona, mirštančiu dendžiu, ir motina mano, 
kad jis mielas! 

Nuo Union Special iki Fredriko Roso. 

Motina! 


KAD SUKRAPŠTYČIAU KELIONEI TRAUKINIAIS su Ja- 
kobu ir Didriku, nuo Kalėdų papildomai uždarbiauju senelių 
prieglaudoje, einu ten šeštadienio rytais, keičiu šiukšlių dėžes 
ir ruošiu lysves pavasariui. Man prireiks kiekvienos kronos. 
Jakobas prikūrė planų, žemėlapyje pažymėjo tinkamas Graiki- 
jos saleles, Italija, Marselis, Paryžius, o pakeliui namo kelionė 
per Lamanšą į Londoną, kur mes apsigyvensime gerų jo tėvų 
draugų bute Trafalgaro aikštėje. 

Kaip tu pajėgsi? 

Tai motina nerimauja siųsdama sūnų į nežinomybę, ji gir- 
dėjo tiek baisių istorijų apie tai, kas nutinka traukiniuose, isto- 
rijų, Monikos parsitemptų namo iš savo kelionių, tačiau nie- 
kad nevertusių motinos nerimauti dėl jos. Monika paragina: 

Pasiimk prezervatyvų. 

O tai iš esmės yra tas pats, kas patvirtinti, kad mano spėlio- 

nės apie tai, ką ji veikė Paryžiuje, buvo teisingos. Tačiau ji pri- 
duria: 

Kad neužsikrėstum AIDS. 

Aš ne pedikas. 

Užsikrėsti gali visi. 

O tu pasiimsi? 

Kai keliausiu su Stigu? 

Mat Monika ir Stigas užsisakė dviejų savaičių šarterinę ke- 
lionę į Algarvę. Ji nori paskolinti man savo seną nutrintą kup- 
"rinę su Švedijos vėliava ant viršaus, tačiau aš verčiau nusi- 

pirksiu naują, nes nenoriu suteikti Jakobui ir Didrikui progos 
pakikenti dar nespėjus įlipti į laivą, gabenantį į lėktuvą Ko- 
penhagoje. 

Matsas Vilanderis* žengia į savo pirmąjį finalą Prancūzijos 
teniso pirmenybėse. Mes sėdime rūsyje Didriko namuose ir ste- 
bime rungtynes, aptarnaujami jo mamos, kuri neša ledus ir ko- 
kakolą, ojo tėvas nusileidžia žemyn pasisveikinti, užmiršo, kad 
mes buvom susitikę, kai klasė lankėsi jo firmoje, o dabar mes 

neturim didelio noro sėdėti pasitempę ir atsakinėti į jo klausi- 
mus. Vilanderis pakeitė rungtynių eigą ir tuoj pasodins Giljer- 
mo Vilasą** į tribūną. Silence, s il vous plaiP“**! 

Vilanderiui sausai laimėjus trečią setą ir įsibėgėjus ketvirta- 
jam, Jakobas išrėžia, lyg bi the way“***: 

Mes išvarom pirmą atostogų savaitę. 


* Mats Wilander - švedų tenisininkas, šiuo metu Davis Cup Švedijos koman- 
dos kapitonas. 

** Guillermo Vilas - garsus Argentinos tenisininkas. 

*** Prašom tylos (pranc.). 

**** Tarp kitko (angl.). 

Betgi sutarėm liepos pabaigoje! Aš pirmiausia turiu padirbėti. 

Tai padirbėk vėliau, ką aš žinau. 

O kaip Londonas? Juk turim butą?.. 

Atšaukta. Jiems patiems jo prireikė. 

Didrikas nereaguoja. Jis stebi rungtynes. Aišku, kad jis su- 
žinojo apie tai anksčiau. Aš anksčiau išvykti negaliu. 

Pirmiausia turiu sukaupti daugiau pinigų. 

Pasiskolink kol kas. Kaip nors išsisuksi. 

Galvoju, kad galėčiau dar pasiimti iš vaiko pašalpos arba 
gal pasiskolinti iš Monikos, tačiau tai nepadės. 

Darbo perkelti aš jau nebegaliu. 

Tačiau Jakobas nesiklauso. Jis suklumpa ant kelių priešais 
televizorių — Aaaaa! - kai Vilanderis triumfuodamas pakelia į 
viršų savo liesas paaugliškas rankas. 

Man tai pažįstama, nes esu matęs anksčiau, išdavystę, įsi- 
kūnijančią priešais mane, ji pažįstama, sena, gera, reguliariai 
aplankanti draugė, nepatikimumas, kaip vienintelis patikimas 
dalykas, taip, net ir tai yra saugumas, netgi tai yra pagrindas, 
ant kurio gali atsistoti, nes lengviau susigaudyti, su kuo valgo- 
ma jo priešingybė, pasitikėjimas. 

Tai negalit palaukti keleto savaičių? 

Juk turim važiuoti į Ispaniją. Į Pasaulio futbolo čempionatą. 

O Didrikas, pritildantis televizorių su nuotoliniu: 

Negali pakeisti darbo laiko? 

Nea. Dabar jau per vėlu. 

Sorry“. 

Okei. 


* Atsiprašau (angl.). 

Tu nenusiminsi, ką? 

Ne. Viskas gerai. 

Tačiau vienas dalykas tikras: nesmagu pripažinti, kad esi 
tuščia vieta tiems, kurių draugu tapai, kurių draugu maneisi 
tapęs. Ir kai esu priverstas tai pripažinti - sau pačiam, motinai — 
suprantu, kaip atsitiko, kad motina gynė Kojinės vadovybę se- 
nelės akivaizdoje. Motina, sakanti: 

Ir jie drįsta vadintis draugais! | 

Jie nori į Pasaulio futbolo čempionatą. Štai ir viskas. 

Nesvarbu. Taip nedaroma. 

Nieko baisaus. Galiu važiuoti kitą vasarą. 

Tačiau ir pats girdžiu, kaip bergždžiai tai skamba. O moti- 
na žiūri į mane su veido išraiška, reiškiančia: aš irgi ten buvau, 
nes, prisiekiu jums, jei kas nors ir žino, ką reiškia būti išduo- 
tam — tai motina, išduota iš esmės, ji žino, kad vienintelis bū- 
das išsaugoti savigarbą ir nesusigraužti yra ginti išdavystę, stoti 
išdavusiųjų pusėn ir pasisavinti jų argumentus ir jog aš tai da- 
rau dar ir dėl to, kad apsaugočiau ją, kad ji dėl manęs nesijaus- 
tų įžeista ir susikrimtusi, ir ji žino, kad paguoda yra tai, ko rei- 
kia, tačiau ne užuojautos pobūdžio paguoda. Ji sako: 

Dabar už tuos pinigus galėsi išsilaikyti teises. 

Motina čia ir baigia, ji nesako: geriausias būdas nusivilti yra 
susirasti draugų ar dar kažin ko giliamintiško, ko nenori girdė- 
ti. Gera, kad gali sėdėti su ja daugiau nieko ypatingo nepri- 
durdamas. Motina galima pasikliauti. Tačiau naktį, kai visas 
išdavystės mastas ugninėmis raidėmis įrašytas ant lubų, o va- 
sara akimoju virsta trijų mėnesių ilgumo Taklamakano dyku- 
ma, kurią reikia persliuogti ir kurią kuo greičiau norisi palikti 
už nugaros, miegas neima... kuprinė atremta į sieną, prikimšta 

lūkesčių, vaizdinių, svajonių, lengvabūdiškumu pelnytai pa- 
garsėjusios merginos Mikono* saloje, pirštai, kiauri nuo rožių 
spyglių, šiukšlių dvokas, Ehrensverdo bambėjimas ausyje, al- 
koholis be muito Rodby-Putgardene“*, cosa nostra barai Neapo- 
lyje, diskoteka Hippodrome*** Londone... spragtelėjimas, moti- 
nai patikrinus, ar durys užrakintos, ir aš nusisuku į sieną, ta- 
čiau tai nėmaž negelbsti... man reikėtų leistis kur akys mato ir 
tapti suomiu, suomiškesniu, nei kada nors esu buvęs, suomiš- 
kesniu nei Kekonenas, Karelija ir pėrimasis, tačiau nesugalvo- 
ju, su kuo čia tapus suomiu, 0 motina apskritai ne iš tų, kurie 
be reikalo laikytų namuose alkoholį. 

Taigi vasara prasideda nuo to, kad aš pasivaikštau po kvar- 
talą įprastiniu maršrutu, kai gniutulas širdyje susispaudžia, už- 
siveržia dar sykį. Užsuku ir į centrą, tačiau ten dar labiau nėra su 
kuo pasikalbėti, nes aš desperatiškai ieškau ko nors, ko galėčiau 
įsikibti šią vasarą, kokio draugo, miesto centre nieko nerandu, 
nieko nerandu kieme, taip pat jau neberandu ir prie kioskelio. 
Prie didžiosios žaidimų aikštelės stoviniuoja šutvės likutis. 

Smagu tave matyti, Juhanai. Kur buvai dingęs? 

Kaip dingęs? Vaikinai... Juhanas laikėsi nuošaliai kurį laiką. 
Neturėjo laiko. Jis bandė atsiriboti nuo savo konteksto. Jautėsi 
nepatogiai. Įstrigo tarp senosios šutvės ir naujos būties su ki- 
tais draugais. Dabar jis grįžo ten, kur jis savas. Ar tikrai? Ne, jis 
viena koja kitame pasaulyje, o kita pasilikusi tame, kurį pažįs- 
ta, nes išvirkščioji nepriklausymo jokiai klasei pusė yra ne- 

* Mikonas - viena Graikijos salų. 

** Keltas iš Rodbio Danijoje į Putgardeną Vokietijoje, kuriame be muito par- 


duodamas alkoholis. 
*** Vienas garsiausių naktinių klubų Londone. 

priklausymas apskritai niekam, tačiau remdamasis kita koja gali 
mažumėlę atpalaiduoti pečius, pliurpti su kitais vasaros sute- 
mose - čia jis bent jau tobulai įvaldęs taisykles ir juokelius — tai 
lyg traukiniui grįžti į depą. 

Jis susibėga su šutve Ribane po dienos lysvėse. Rolė atsine- 
šė su savimi lėkštę, tačiau nė vienas neturi noro svaidyti, iš tie- 
sų įskaitant ir jį patį. Per karšta. Rolė išvynioja paklodę ir atsi- 
gula, klausia: 

Girdėjot apie Lasę? 

Ką taip? 

Faras supakavo jį už įsilaužimą. Tai močia jį išgrūdo iš namų. 

Jį pasodino? 

Jis gavo kokį mėnesį nepilnamečių kolonijoje, paskui paleido. 

O dabar? 

Kad aš žinočiau. 

O Rogeris, kur jis? 

Rolė ir apie jį raukia. 

Tas tai visai psichas, visą vasarą dirba su vaikais stovykloje. 

Personas atsinešė šaldomąjį krepšį, prikimštą grūdėtosios 
varškės ir pieno pakelių. Jis visą laiką juos pardavinėja ir bliuz- 
nija apie proteino miltelius ir amino rūgštis su prisipumpavu- 
siais bifšteksais apačioje, prie gelbėtojų bokštelio. 

Ar privalai visą laiką gerti pieną? 

Jis padeda vystytis skeletui. 

Tys litrai per dieną? 

Džeris Viljamas, su kuriuo dabar lengviausia surasti bend- 
rą kalbą, guli ant pilvo ir aiškina mikroschemas ir kompiuteri- 
nes programas. Kalbama apie vienetus, nulius ir jų tarpusavio 
tvarką, man to visai pakanka, mano žinios apie kompiuterį tesie- 

kia mokyklos ABC 80 su išorine atmintimi kasetinio magneto- 
fono pavidalu. Užtenka dviejų „programavimo“ pamokų, kad 
tavo vardas ekrane pasirodytų 336 kartus aštuoniuose stulpe- 
liuose. Džeriui Viljamui tai įstabus, naujas pasaulis. Jis pasako- 
ja apie firmą, kurią įkurs. Tauškalai, atmetama ir tingiai įsispok- 
soma į nuo jūros atplaukiančius debesis, dėmesys sutelkiamas 
į gražų paskutinės dienos saulės dovanojamą įdegį, tačiau teks 
užspringti, kaip ir kitų šutvėje, mirtinai užtikrintais pasisaky- 
mais apie jos narių ateitį; naujienos tokios — kitais metais Dže- 
ris Viljamas meta techninę kryptį gimnazijoje ir savarankiškai 
mokosi programavimo, vargsta dienas, vakarus, naktis ir sa- 
vaitgalius, kad išmoktų to, kas taip nauja, kad nesimokoma, o 
stačiai kuriama, paskui - nuosava firma, sandėliukas rūsyje, ku- 
ris vėliau išauga į erdvią patalpą miesto centre, į visą aukštą 
senajame gamyklos pastate Bergo gatvėje, kuris restauruoja- 
mas į IT rūmus ir dukterinę įmonę viename high-tech* dango- 
raižių Stokholme prie Hotorgeto, vizitinė kortelė: Viljamas Ha- 
nelundas, GD ComProg (buvusi JW Computer Programming), au- 
ganti įmonė, aplenkianti Lundo Ideon gudročius, baigusius 
aukštąjį, antrąja kelio juosta, švilpt, ir Džeris Viljamas penkias 
minutes užsidaro vienu du su Bilu Geitsu, šiam atvykus vesti 
seminaro Koncertų rūmuose, tuo tarpu prekybos ministras ne- 
kantriai trypčioja už durų koridoriuje, tačiau dabar jis pratrūks- 
ta, Džeris Viljamas, turiu galvoje. 

Paskutinįsyk išsimaudom ir einam pas mane! 

Našlaičių savaitės. Džerio Viljamo tėvai atostogauja prie Gar- 
dos ežero. Rolės - išsikėlė į sodo namelį, kurį įsigijo Ertholme- 


* Moderniosios technologijos (amer.). 

ne. Motina paliko lapelių su instrukcijomis apie gėlių laistymą, 
kasą ant stalo ir prikimšusi pilną šaldytuvą tam atvejui, jei pa- 
vargčiau keptis mėsainius, išvažiavo į prieglaudą pas močiutę 
apraminti savo juodos sąžinės, kad nepakankamai dažnai ją 
lanko. Ant kilimėlio koridoriuje nukrinta atvirukas nuo Moni- 
kos ir Stigo su vaizdeliu, kuriame nuogos paukštytės smėlyje 
raukosi nuo saulės, kad paerzintų broliuką. 

Ant T formos liepto sėdi Osa ir Laila. Laila su ištisiniu mau- 
dymosi kostiumėliu, sausais plaukais ir po šlaunimis pagrūs- 
- tomis rankomis. Osa be liemenėlės! Ir nežiūrim mes į jų pusę 
dėl to, ir jos į mūsų. Mes pažįstami beveik visą gyvenimą, o 
dabar vieni su kitais nesisveikiname... ką? Tik Rolė: 

Ar šįvakar jų nepasikviesime? 

Dviejų žalgų? 

Ir vėl šįvakar sėdėsim be merginų? 

Tai ir būk tada su jomis. 

Liaukis. Jos fainos. 

Tačiau Rolė prie jų neprieina. Tik tarškama be atvangos, kaip 
paprastai. Mes maudomės, kol atslenka sutemos, tuomet šoka- 
me nuo stogo virš persirengimo suolų, nepaisydami ten esan- 
čios spygliuotos vielos. Šilti vasaros vakarai baigiami pasisė- 
dėjimu Džerio Viljamo balkone, prasto ispaniško vyno ir na- 
minukės gurkšnojimu, Rolė iš sėkliukių paukščiams prisiaugino 
žolytės, ir pypkutė keliauja ratu. 

Dabar kai ką išgirsit! 

Džeris Viljamas deda Springstyno Darkness on the Edge of 
Town* į grotuvą ir negaili garso, jis leidžia visam kvartalui pasi- 


* Tamsa miesto pakrašty (angl.) - Springstyno albumas, išleistas 1980 metais. 

mėgauti Adam raised a Cain*, ir namuose atostogaujantys, kavos 
puodelius už pelargonijų barškinantys kaimynai gretimuose bal- 
konuose susipila Jevaliją ne į tą gerklą ir lekia vidun. 

Šią vasarą girdžiu šią plokštelę tarsi pirmąsyk, tai ne su- 
pertrampiškos** prastybės, tai jėga, į mus plūstanti apskretu- 
sios roko grupės energija, tai paprasta, tai tiesu, tam neįmano- 
ma atsispirti, tai auliniai į asfaltą, medkirčių marškiniai nuplėš- 
tomis rankovėmis, gitara, dunksinti į šlaunis, na beveik taip 
pat stipru kaip Bogdano koncertas Lorensborgo laisvalaikio 
centre, tai rokas tiems — su gniužulu širdyje - ir vėliau gyveni- 
me gali laikyti save išrankiu gurmanu, nes manai, kad Mailso 
Deiviso*** Kind of Blue**** yra geriausia kada nors šviesą išvy- 
dusi plokštelė, kuistis klasikinės muzikos šūsnyse, zubrinti Ba- 
cho kūrinių sarašą arba užsiimti tokiu pat kultūriniu snobiz- 
mu atsiduodančia intelektualine veikla, tik kitoje skalės pusė- 
je, tvirtinti, esą Žinai, kas yra Bobas Dilanas*****, tačiau čia — 
viso ko pradžia, tekstai tiems, kuriems gerklėje įstrigęs būties 
dugno skonis, grojant muziką, kuri kupina neapsimestinio sie- 
los džiaugsmo, sekso, troškimų, ilgesio... vasara šio to verta, 


nepaisant nieko! 


* Daina iš albumo Darkness on the Edge of Town. Pavadinime slypi žodžių 
žaismas. Galima versti arba Adomas išaukštino Kainą, arba Adomas pakėlė 
triukšmą (angl.). 

** Supertrampiškos - turima galvoje The Supertramp - britų artroko ir popgru- 
pė, aštuntame dešimtmetyje išleidusi kelis ypač išpopuliarėjusius albumus. 

*** Miles Davis - vienas įtakingiausių paskutinio praėjusio amžiaus dešimt- 
mečio muzikantų - trimitininkas, grupės vadovas ir kompozitorius. 

**** Kind of Blue - džiazo albumas, išleistas 1959 metais. 

***** Bob Dylan - amerikiečių dainininkas, poetas ir kompozitorius, vienas 


svarbiausių dainų autorių, gyva legenda ir roko muzikos asmenybė. 

Dabar, kai iš mano European Tour* išėjo šnipštas, žalias ūk- 
vedžio kelnes mūvėsiu tris mėnesius. Jozefas tarkuoja triušiams 
morkas. O senis Ehrensverdas, užėjus lygiadienio karščio ban- 
gai, atšąla. Jaučiu palengvėjimą, nors tokį palengvėjimą sudė- 
tinga prisijaukinti. Jis juk turėjo turėti savyje kažką gero - ne, 
geriau pagalvojus, nė užuomazgos. Tik direktorius, rodos, kruo- 
pelytę gedi. 

Ponia Griondal įleidžia mane vidun, kai paskambinu į du- 
ris neva patikrinti tualeto. Man smalsu, ar ji išties kiekvieną 
dieną gamina vakarienę aštuoniems. Gamina. Aš lieku ir pie- 
tauju su ja. Mes sėdime prie padengto stalo ir ragaujam mažu- 
mėlę sauso kepsnio, laukdami kol jos vyras su bendradarbiais 
nudrėbs portfelį koridoriuje ir išskleis ant kelių servetėlę - su- 
tartis pagaliau pasirašyta! Ji švyti šeimininkės laime ir įdeda 
man dar, grafienė, patarnaujanti tarnui, grafienė, klausianti, 
kaip tarnas praleido priešpietį, sakanti: 

Tokiu metų laiku mes paprastai važiuojame į Veroną klau- 
sytis operos. Ar jam patinkanti opera? 

“Man patinka rokas. 

Elvis Preslis, ar kuo jis ten vardu? 

Ne, kitas. Aš klausausi Briuso Springstyno. 

Ach jo.: Apie jį nesu girdėjusi. Tačiau mano vyras tikrai Ži- 
no, kas jis toks. | 

Kai aš tai papasakoju vakare šutvei, manimi niekas netiki. 
Rolė: 

Juokauji, ar ne? Ji negamina vakarienės kiekvieną dieną su 
sriuba ir desertu? 


* Turnė po Europą (angl). 

Prisiekiu. 

Taip ir turėtų būti, - sako Janis, svajotojas. 

Juk tu taip ir gyveni! 

Ar nesunku susitikinėti su merginomis, Jani? Nedaug ir už- 
suka į tavo virtuvę? 

Ai! Aš pavargęs nuo mokyklos, ir tiek. 

Dveji metai!? 

Taip? 

Mes gulime ant veją juosiančio pylimo kieme, grįžome ten, 
kur viso ko pradžia. Sutemose spardėme kamuolį. Personas at- 
sinešė savo magą ir įspraudęs tarp dantų šiaudą sako: 

Tau metai teliko, ar ne, Juhanai? Ką veiksi paskui? 

Klausimas, kurio nenori girdėti. Tinginystės vasara. 1982-ieji, 
paskutinė vasara, kai viskas — tik žaidimas, man dar nereikia 
stvertis to, kas vadinama rimtumu ir ateitimi, tačiau ateitis pri- 
mena apie save, o be to, tai, kad mes dabar jau aiškiai leidomės 
skirtingais keliais, sąlygoja padėties tarp mūsų pasikeitimą. 
Draugai, žinantys, kad už durų laukia kas kita. O klausimo ne- 
nori girdėti todėl, kad nė kruopelytės nenutuoki, ką veiksi, tik 
tiek, jog nori sulaukti sėkmės, babkių kišenėje ir pakankamai 
laisvo laiko joms patvarkyti, ir jokiais būdais negyventi tokio 
gyvenimo, kokį nugyveno mūsų tėvai. Atsakau: 

Persikelsiu galbūt į Stokholmą. 

Stokholmietis? Tu? 

Gal ir diplomatą nusipirksi? 

Šutvė smagiai žvengia su susigriebimais už pilvų ir pasirai- 
čiojimais žolėje. 

Juokitės, juokitės, vaikinai. 

Ką ten veiksi? 

Ten yra darbo ir pinigų. 

O ką apie tai mano tavo motina? 

Iš kurgi man žinoti? Paklausk jos! — švokščiu aš, nes tų tuš- 
čiakiaušių klausimai darosi vis įkyresni. — O tu gi, Personai? 
Dabar dirbsi automechaniku? 

Niekada gyvenime. Čia vienintelė vieta, kur mane priėmė. 

Jis išspjauna žolės stiebą. 

Būtų gerai mokytoju, daug laiko treniruotėms ir panašiai. 

Tapsi nauju Palinu? 

Gal nori į marmūzę? 

Ir mes iš naujo prapliumpame juokais. 

Tuo tarpu Janis guli ir žiūri į naktinį dangų taip paskendęs 
savyje, kaip tik jis vienas temoka. Šikšnosparniai sukasi ore. Jis 
atsisėda: 

Vis tiek nusišikt, kad ir kas būtų. 

Jis ištiesia rankas. Ir mes suprantame, ką jis turi galvoje. Ne- 
verta nerimauti arba kurti planų. Ne šiąnakt. Ne šią užburtą 
vasarą. Nusišikt. Vėl išspiriamas kamuolys. Mes žaidžiame tam- 
soje, apgirstame ir apkvaistame. Rolė su mumis cackinasi. Ir į 
tai nusišikt. Mes nematome kamuolio, bet vis tiek bėgame, per- 
sekiojame, krentame, sukame ratus, šioje švelnioje naktyje juo- 
kiamės iš visko ir iš nieko, o gal mes bėgame, nes manome, kad 
kitaip ateitis mus pasivys. Personas užsuka katarinką. Adam 
raised a Cain. Mums nusispjaut į Pasaulio čempionato karalių 
Paolo Rosį*. Bekenbaueris grįžo, Gerdas Miuleris, Busė ir Ta- 
peris, Janis vartuose atlieka Ronio Helstriomo vaidmenį, sta- 


* Paolo Rossi — vienas garsiausių Italijos futbolininkų, 1982 m. daug prisidėjo 
prie FIFA čempionų taurės laimėjimo. 

bai išlieka, išlieka visą gyvenimą, mes ne. Nuilsę susmunkame 
ant žolės pylimo ir atsikemšame po kapsulę alaus. Smagu jus 
vėl matyti, vaikinai! Ateitie, here we come“. 


AŠTUONIOLIKA. PILNAMETIS. Pusė pamokų vairavimo 
mokykloje - už nugaros ir visas gyvenimas prieš akis. Vasaros 
žaidimai baigėsi. Nepatogu su senąja šutve, kai tave pačiumpa 
rudens vėjai, nepatogu ir grįžti į Borgaro mokyklą. Nerandi jo- 
kios natūralios priebėgos, jokio natūralaus konteksto. Betgi alio! 
Ką tu darai? Susirandi Rogerį ir teisiniesi išgyvenęs netikusį lai- 
kotarpį. Arba apsimeti, kad nieko neįvyko tarp tavęs, Jakobo ir 
Didriko, klausaisi išsišiepęs jų kelionės istorijų? Jakobo: 

Koks paplūdimys buvo Mikono saloje! Naktį nusėtas be- 
sismaginančių porelių. Ten neprireikė jokių miegmaišių. 

O Pasaulio čempionatas? Kokias rungtynes matėt? 

Didrikas: 

Nee, mes taip ir nepasiekėm Ispanijos. 

Tu vis tiek nesitrauki? Taip, tu nesitrauki. Kaip tąsyk, kai 
ištvėrei šutvę prie kioskelio, nenori prarasti to, ką pasiekęs, o 
dabar nebeturi ir kur sugrįžti. Tu toliau bendrauji su tais, kurių 
netenkina tavo sąlygos, netgi jei tu dabar atsargesnis. Tu vaikš- 
tai į jų „ponų vakarienes“ - jūrų mūšius, kuriuose iš anksto 
nurodoma vieta prie stalo ir būtina apsirengti dėvėtais smo- 
kingais, išsinuomotais Baltazaro gatvėje. Ir į rotušę eini pasi- 
žiūrėti Ulfo Adelsono** kraštutinai nepadorios televizinės rin- 


* Mes ateiname (angl.). 
** Ulf Adelsohn - švedų politikas, moderatų partijos pirmininkas 1981-1986 metais. 

kimų kampanijos: balionai ir džiūgavimas, o jo mintys - skir- 
tos jaunuomenei ir lygina maniežą būsimiems dešiniesiems. Su- 
dilusio skatiko neverta retorika, jeigu pasiklaustum savo suau- 
gusiojo „aš“. Tačiau dabar esi su Jakobu ir Didriku ir klausaisi 
naujųjų laikų tiesos. 

Už Adelsono išsirikiavę savivaldybės prasisiekėliai, ištroš- 
kę paversti darbininkų judėjimo lopšį eksperimentine nuosai- 
kiųjų dirbtuve. Tarp žiūrovų pastebi savo visuomenės mokslų 
mokytoją, kaip jis ploja, kol kumščiai skaisčiai parausta, ir su- 
"pranti, kokiomis vertybėmis pagrįsta jo vertinimo skalė. 

Tu irgi ploji, nes ploja visi kiti, nes tave irgi nukamavo pilko 
betono nuobodulys, kuris užslenka ant šalies kaip lapkričio rū- 
kas, tąsymasis, idėjų skurduma, nebuvimas vizijų, kurios arti- 
mos tau ir tavo troškimui išsilaisvinti. Tu prisifarširuoji pilną 
makaulę argumentų, paikysčių, kurios, tavo manymu, tarnaus 
tau, ir, pasitelkęs naujosios tiesos ironiją, išmoksti vartoti žodį 
socis* vietoj keiksmažodžio, ne politine prasme, bet pavadinti 
viskam, kas atstovauja smėlio spalvai, nuosaikumui, nenorui, 
bukinančiam nežvelgimui į priekį. 

Adelsonas šviečia, apvažiuoja savo išklaipytais sakiniais dar 
vieną ratą. Jis pakelia rankas į viršų. Balionai ir aplodismentai. 

O gal tau tai atrodo įtartina? Galbūt. Taip? 

Bet tu ten. 


* Taip paniekinamai vadinami socialdemokratai. 

YRA KITŲ, NAUJŲ SKYRIŲ, rašytinų su kitokiu pasidi- 
džiavimu. Nes gimnazisto gyvenimui ir brendimui būdingi 
mokyklos šokiai, kai stovi kampe Kultūros namuose Eriks- 
lustene ir dairaisi po šokių aikštelę, ir nors dabar priklausai 
kietakakčių gaujai, užsiimi padėtį, prie kurios esi pratęs, pa- 
kraštyje; nieko tokio, priklausymas tinkamam ratui yra it ge- 
ras prekės ženklas. 

Ji blondinė - pažo šukuosena ir siaurais riešais —- praeina pro 
šalį jau antrąsyk, kodėl niekada nesu pastebėjęs jos anksčiau? 
Matydavau ją kiekvieną dieną dvejus metus, bet ne taip. Ji para- 
lelinėje klasėje, nešiojo kabes ir draugauja su Sonja, ir jeigu ji dar- 
syk eis pro šalį, privalau sumąstyti, ką čia protingo pasakius. 

Sveika. 

Sveikas, - sako ji, Šarlotė. 

Nori pašokti? 

Per karšta. 

Gal vėliau? 

Ar negalėtume išeiti į lauką prasivėdinti? 

Mes lauke, „vėdinamės“ kiauliškai žvarbiame pūslės už- 
degiminiame vėjyje, košiančiame automobilių stovėjimo aikš- 
telę, rūkome jos paskutines šešias Camel po Poršu, kuris rek- 
laminiais sumetimais užbogintas ant stogo virš įėjimo. Čia ki- 
taip nei Baldyje, čia rimta —ir rimtumas gali būti toks paprastas 
po tokio sunkaus periodo Juhanui, graužaties vasaros, rinki- 
mų rudens. 

Mes išdrebiname vienas kitam įžūlius klausimus, žvilgsnius, 
mes šąlame, kad net tirtame, įtempdami visą kūną it sutrauktą 
raumenį, idant atrodytume šalčio nepaliesti, ir tik po to vėl lei- 
džiamės vidun į gaubiančią tamsą šokti paskutinių šokių, trys 

lėti iš eilės, tvirtai apsiviję rankomis, ji spaudžia pilvą prie ma- 
no stovylo, mes bučiuojamės. 

Galiu palydėti tave namo? 

Manau, sumanymas nekoks. Bet galim susitikti rytoj. 

Okei. Paskambinsiu tau ryt iš ryto. 

Skambinu Šarlotei tokį ankstų rytą, kad abejotina, ar išvis ry- 
tas - prieš užmigdamas, nes negaliu užmigti, man nereikia mie- 
go, o visiškai įsidienojus ir prašviesėjus smegeninei, man pritrūks 
drąsos — taip anksti, kad pakirdęs tik jos tėvas, jei pakirdęs, žva- 
"lus neatrodo - nors ir kaip ten būtų, taip anksti, kad jis nenori 
žadinti savo dukters, prižada, kad ji paskambins rytojaus rytą. 

Tai ilgiausias rytas Juhano Krafto gyvenime, o kai Šarlotė 
pagaliau paskambina, dvidešimt po devynių, sako: 

Turi noro ką nors nuveikti? 

Kaip antai? 

Nežinau. Ką tu manai? Pasivaikščioti paplūdymiu? 

Mes susitinkame prie Maudyklos statinių, drovūs einame 
palei vandenį, pro neįgaliųjų maudyklą, tolyn prie jachtų uos- 
to stiebų, styrančių iš už kalvų kaip dantyta pankiška šukuose- 
na, pakartojam vakarykščius įžūlius klausimus, skersuojame 
smėlyje, kad priartėtume vienas prie kito, susikimbame už ran- 
kų ir apsikabiname per liemenis, juk mes čia tam, ar ne? 

Šarlotė pasiūlo kavos ir bandelę su cinamonu kavinaitėje 
Kallis, vakare kinas, kitą dieną arbata jos namuose, name Sana- 
vegeno gatvėje, asfaltuotoje žarnoje Limhamno pakraštyje, kur 
aš pristatomas tėvams, motinai, kuri zuja aplinkui ir yra 10070 
draugiškumo, ir tėvui, pakylančiam nuo fotelio su akiniais skai- 
tymui ant nosies galiuko. 

Tai tu skambinėji naktimis? 

Mes geriame su jais arbatą, gryniausias ABBA stiliaus* po- 
būvis, o tėvas, draudėjas, klausinėja apie mano šeimą ir ateities 
planus. 

Tėti! - maldauja Šarlotė. - Juhanas čia ne draudimo sutar- 
ties pasirašyti. 

Bet Lote, - sako jis - mes, vyrai, juk turime susipažinti. 

Tačiau daugiau jam nelemta sužinoti, nes Šarlotė vedasi ma- 
ne į savo kambarį. Ir vėl viskas paprasta, mes bučiuojamės po 
jos pinta lempa, oji sako: 

Gali šiąnakt čia nakvoti, jei nori. 

Pirmadienio rytą Jakobas ir Didrikas laukia manęs mokyk- 
los kieme. Dar nenušokęs nuo dviračio ir neįraizgęs jo į vietą, 
aš žinau, ko Jakobas manes klaus. 

Tu dabar draugauji su Šarlote? 

Kodėl klausi? 

Aišku, draugauji. 

Taip, ir kas čia tokio? 

Dulkinaisi su ja? 

O kaip tau pavyko su Sonja? 

Ai! Na, g00d luck**. 

Juhanas ir Šarlotė. Aš neketinu klausti, ar mes kartu, tokius 
dalykus jauti. Kaip tąsyk, kai prižirglioju prie jos per pertrau- 
ką, kur ji stovi su kitomis merginomis ir rūko už senosios spor- 
to salės, ojų balsai prityla, merginos firminiais drabužiais, mo- 
kančios dažytis taip, kad nepastebėsi, prie kurių aš kitaip nie- 
kuomet nebūčiau išdrįsęs prisiartinti, jeigu Šarlotė nebūtų 
atsigręžusi ir priėjusi prie manęs, kai tuo tarpu kitos palydi ją 


* Nuglaistytas, pretenduojantis į aristokratiškumą. 
** Sėkmės (angl.). 

žvilgsniu, ji paima mane už rankos ir mes atsitoliname. Drau- 
gavimas yra tarsi tarpinė būsena, nes tuo pat metu esama už 
rato, kuris padėjo vienam kitą atrasti, ribų. 

Tai jaučiasi ir mums leidžiant vakarus mieste. Kai mes įvin- 
guriuojame į NK parduotuvę susikibę už rankų ir mėgindami 
timpčiojame Bengerio firmos golfus, apžiūrinėjame Matinigue 
marškinėlius, o po to pereiname prie ledų ir kavos Saluhalene. 

Tai jaučiasi ir mums leidžiant šeštadienio vakarus vakarė- 
liuose su jos draugais, na vakarėliu to nepavadinčiau, bent jau 
„aš ne tai vadinu vakarėlių - keturios, penkios poros, susiren- 
kančios pas tą, kurio tėvai išvažiavę, tvarkingi pasisėdėjimai, 
kur merginos susirenka virtuvėje ir kol gamina maistą, krizena 
prie baltojo vyno, o vaikinai sėdi su alumi ant sofos ir kalba 
apie slidinėjimą ir BMW 525, kurį visuomet kieno nors tėvas 
yra gavęs kaip tarnybinį automobilį ir savaitgaliui paskolinęs 
vyriokui, tuo tarpu kolekcinė Bario Vaito* plokštelė arba Tamla 
Motown** hitas sukasi vos juntamu garsu fone. 

Pasibuvimai, kurie baigiasi tuo, kad mes sukrintame poro- 
mis ant sofų švelniai apsikabinę, o stearino žvakės sudega ir 
plykstelėjusios užgęsta, o tada kuris nors, rodos, nuodugniai 
pasvarstęs, apmeta mus visus žvilgsniu ir sako su beveik reli- 
ginga gaidele balse: 

Ar gali būti geriau nei dabar? 

Šarlotė turi tą savybę, kad pasidarė išvadas iš prastų mo- 

* Barry Eugene White - amerikiečių įrašų prodiuseris ir dainininkas, sukūręs 

daugybę populiariausių soulo ir disko dainų. Pagarsėjęs kaip žmogus velve- 

tiniu balsu. 

** Tamla Motown - įrašų studija įkurta 1959 m. Amerikoje, Detroite. Pirmoji 


įrašų studija, kuriai vadovavo afroamerikietis, populiarinęs afroamerikiečių 


muziką. 

kyklinių pietų. Ji niekuomet nevalgo mokykloje, ir išties vien 
to užtenka, kad ją įsimylėčiau. Ji geriau sėdi Hemmerleis kondi- 
terijoje su puodeliu kavos ir sumuštiniu su sūriu, prisidega ci- 
garetę, kuri paliekama peleninėje mirti sava mirtimi. 

Aš žiūriu į laikrodį ir sakau, kad man greit prasidės pamoka. 

Man langas tarp pamokų. 

Tačiau man dviguba paskaita, kurioje privalau atsiskaityti. 

Būtinai? Taip nuobodu čia vienai sėdėti. 

Aš praleidžiu pamoką, dvi, kelias pamokas, tas pamokas, per 
kurias Šarlotė užsimano veikti ką kita. Aišku, jog padarysiu vis- 
ką, kad būčiau kartu su nuostabiausia pasaulyje mergina, kuri 
juokiasi iš mano juokų, kuri gali ligi smulkmenų papasakoti apie 
pirmą kartą, kai ji mane pamatė, Falsterbo golfo klube. 

Tu buvai baltais marškiniais. 

Tikrai? 

Neprisimeni? Mes sėdėjome prie to paties stalo. 

Taip, tikrai. 

Prieš kiek laiko ji mane pastebėjo? Prieš amžinybę? 

Juk tavęs visur pilna. Taip, na jūsų visų trijų. 

Ko trijų? 

Na taves, Didės ir Jakės. Jūs visuomet kartu. 

Taip, mes geriausi draugai. 

Kaip uodega vizginantis šuniūkštis iškišęs liežuvį sėdi ilge- 
singai elgetaudamas dėmesio ir švelnumo, kuždi žodžius iš ho- 
livudo romantikos, šleikščias švelnybes, griebiesi bet ko, kad 
tik pagremžtų paausį, pakasytų pasmakrę, pasitenkini kartkar- 
tėmis gaudamas skanskonį nuo jos stalo, šypseną, bučinį, „mie- 
lasis“ „bet ką, kas patvirtina meilę, ir tai patinka, patinka, mylė- 
si šitą moterį visą gyvenimą, nori ją vesti, nugyventi amžių ša- 

lia jos, nes neturi nė menkiausio supratimo, kaip įsimylėjimą ir 
pakilumą išblukina pažadas „varge ir džiaugsme“', ir jeigu tau 
kyla abejonių, lengvai įsikalbi, kad taip nutinka kitiems, tik ne 
man, ne mums, šitas aukšto slėgio virdulys niekuomet neuž- 
kalkės nuo kasdienybės rutinos, žodžio „sustabarėjimas“ žo- 
dyne nėra, nuobodulys - nežinoma vietovė tolimoje šalyje, kad 
ateis diena, kai svajosi atsikratyti savo pavadžio ir bėgioti pa- 
laidas, vėl uostinėdamas jaunas kalaites — šis kanalas uždary- 
tas, tai įvyks daug vėliau, truputį vėliau, po metų santuokos 
užuovėjoje, kaip antai, kai mes su Helena važiuojame į tilto ati- 
darymo iškilmes Lernakene, kad, kaip premijuojami Sydsvens- 
kan laikraščio prenumeratoriai, gautume nemokamą įėjimą į pa- 
rodą apie tiltą, dėl kurio miestas įsilies į Kopenhagą ir taps jos 
priemiesčiu, o parodoje, kur Sisi stovi informaciniame stende 
ir atrodo taip kaip visuomet, išskyrus pankavimo metus, aš sa- 
kau Helenai, jūs eikite pirmi, aš prisidėsiu vėliau, o Sisi sakau, 
kad seniai nesimatėm, kaip seniai? dešimt metų, penkiolika? 
tu čia dirbi? ir ji atsako teigiamai, ir ar čia tavo šeima? aš prita- 
riamai linkteliu ir noriu Žinoti, ar ji ką nors turi, o ji pakelia 
ranką praskėstais pirštais, ir bevardis pirštas be žiedo, tačiau 
turiu vienuolikos metu dukrelę, priduria ji, dukterį, kurios su- 
silaukusi būdama Niujorke - meno mokyklos, studijos, nesve- 
tingas miestas, kuriame sunku prasimušti, per daug nesvetin- 
gas, paskui verslo studijos ir metai Verslo vadybos universite- 
te Luizianoje — po to sugrįžo į gimtąjį miestą vieniša su vaiku, 
pasisekė šaipūnams, piktdžiugoms, susipykusiems su džiaugs- 
mu, kad gavo, ko nusipelnė, bitch*, buvo kaip reikiant parody- 


* Kalė (angl.). 

ta vieta tai, kuri visados manydavo, kad yra geresnė už kitus, 
didis gyvenimas didžiuliame pasaulyje, o paskui — vėl namo 
sugniuždyta, ji dabar iš to besijuokianti, tegu kalba, bet tada 
buvo kartu, o beje, sako ji, ar skaitei kurią nors Karinos knygų, 
Karinos, kuri baigusi mokyklą tučtuojau išvyko į Stokholmą, 
stovėjo su standby* bilietu Sturupe, ir aš turiu pripažinti, kad 
nieko jos neskaičiau, bet mačiau ją nuotraukose, kultūros pus- 
lapiuose, interviu, televizijos laidoje Raudonasis kambarys, ją 
nelidą**, kuriuo ji be saiko žavisi, vyru, kuris savo liežuvio 
lankstumu be vargo permala visą klastingų Švedijos advoka- 
tų sluoksnį, ir sukelia man krislelį pavydo, arba kai Karina 
buvo Gleerups leidykloje Lunde ir atsiėmė literatūrinę premi- 
ją, arba sėdėjo kažkokiam knygyne čia, mieste, apie Kalėdas 
ir dalijo autografus ant knygos, su kuria ji iškilo ir kurioje, 
regis, pasakojama apie mūsų vaikystę; aš neskaitau daug gro- 
žinės literatūros, prisipažįstu aš, laiko trūkumas, daugiausia 
sutartys ir sudėtingi dokumentai, ir Sisi sako, kad gaila, kad 
man patiktų Karinos knygos, atpažintum save, kad ir.ką ji tu- 
ri galvoje, ir ji tęsia: mums reikėtų vėl susitikti, visai šutvei, 
mes turim tiek daug vienas kitam pasakyti, gal surengti kla- 
sės susitikimą, ir aš nenoromis sutinku, kad nepasirodyčiau 
esąs kokia „sofos bulvė“, o Hanesas prieina ir timpteli mane 
už rankos, pasiskubink, tėti, o Sisi aš išdaužiu visiškai bepras- 
mišką - gal galim susiskambinti, mano pavardė telefonų kny- 

* Rezervinis bilietas, su kuriuo galima skristi tik tuo atveju, jei lėktuve yra 


laisvų vietų (angl.). 
** Bjorn Ranelid - švedų rašytojas. 

goje, aš privalau dabar eiti vidun, kad mano žmona nepradė- 
tų nerimauti, kur aš pasidėjau, ir mes atsisveikiname abu ži- 
nodami, kad nė vienas iš mūsų neskambins, jau nekalbant apie 
susitikimą, tačiau kaip tik man nusisukus ji klausia, ką aš šiuo 
metu veikiu, o aš atsakau, jog esu teisininkas, oho! nustemba 
ji, niekada nemaniau, kad būsi teisininku, ir kol Hanesas tem- 
pia mane į parodų salę, mane perkošia mintis, jog derėtų grįžti 
prie informacinio stendo ir išgirsti, kuo, jos manymu, aš turė- 
jau tapti, tačiau viduje laukia Agnes ir Helena: Kad ir užtru- 
kai, kas ji tokia? ir aš sakau — tai sena kaimynė, Helena nori 
žinoti, kuo ji vardu, Sesilija, aš klausiu: Ar jau spėjot viską 
apžiūrėti? o Helena: Viskas? tu niekuomet nieko nepasakoji! 
ir aš imu Agnes už rankos, nes ji surado kažką, ką nori man 
parodyti, leidžiu jai vestis mane šalin nuo klausimų ir kaltini- 
mų, Helena prie jų nebegrįš, tik bus užsidariusi visą likusią 
dienos dalį, t. y. nepratars man nė vieno bereikalingo žodžio, 
aš net neturiu jėgų dėl to nerimauti, tai gabaliukas bedžiaugs- 
mio santuokos saugumo, popietė su vaikais, besiplaikstančiais 
aplink it plačios kelnių klešnės, jokio laiko intymumui, jei taip, 
tai ir jokio noro, seksas kas antrą šeštadienį promiegiu, prie- 
temoje ir daugiausia dėl to, kad reikia, kad nebūtų taip aišku, 
jog viskas nuėjo taip toli, tačiau apie tai, kaip buvo minėta, aš 
neturiu nė menkiausio supratimo, kai tu prisidegi dar vieną 
Camel, Šarlote, tu tokia nuostabi, tokia kerinti, kai meti pakelį 
ant stalo, o aš, apkerėtasis, suskumbu perbraukti degtuku per 
plokštumą ir pridegti cigaretę, aš dievinu visas tavo išdaigas, 
kaip tu kinkteli galva, sugarankščiuoji nosį, šypsaisi ir laikai 
mano ranką per pertrauką, prie fliperio pas Gunarą Gamą, ta- 
vo lovoje, kai tavo tėvai vasarnamyje Bedingėje, mes mokomės 

meilės kalbos, pasaulinės ženklų kalbos, kalbame visų lovelin- 
g0*. Ja šaukia visas pasaulis. Ja kuždamės tu ir aš. Ir tas aistros 
spingsėjimas tavo akyse, kai palinksti prie liepsnos. 

Ar negali praleisti atsiskaitymo? 

Aš jau praeitąsyk nenuėjau. 

Dėl manes? 

Gerai jau. 

Palauk, nesisėsk. Įpilk man kavos, mielasis, kadangi jau vis 
tiek stovi. 

Laimingas vizgini uodegą ir bidzeni prie kavinuko. 


MOTINA DIRBA VIRŠVALANDŽIUS visą rudenį. Siun- 
čiama į komandiruotes, į parduotuves visoje šalyje pristatyti at- 
siskaitymo blankų, kuriuos ji pati parengė, palengvinsiančių at- 
siskaitymą ir galų gale jos darbą. Praleidžia savaitę Stokholme, 
kitą savaitę Geteborge, palieka butą man ir Šarlotei saviems nuo- 
tykiams... O finansų direktorius pasirūpina, kad ji apsilankytų 
pas masažuotoją, kuris valandą per savaitę minko jos pečius. 

Visą laiką tai žinojau! Būtent to ir siekiau! 

Sako motina, mananti, kad dabar prasideda pats smagumas, 
gryniausiame laimės svaigulyje ji kviečiasi mus į teatrą, mane 
ir Šarlotę, Moniką ir Stigą, motina centre, kaip visuomet, pa- 
tenkinta surinkus mus aplink save kaip didelę šeimą, kurios ji 
visada troško. Motina, kuri niekuomet nebuvo ypač linkusi į 
teatrą, tačiau visas miestas kalba apie „Naktis - dienos močia“ — 


* Meilės žargonas (angl.). 

ir ačiū Dievui! Tai Norėno* pjesė ir Jorano Stangerto** pastaty- 
mas. Norėnas yra genijus. Stangertas yra genijus. Nereikia jo- 
kių teatro beždžionių pirmose parterio eilėse, kad mums apie 
tai pasakytų. Mes sėdime prikalti prie kėdžių nuo scenoje tvy- 
rančios įtampos. Gryna Udevala! Šokas įmontuotas mūsų vei- 
duose jau per pertrauką. O Monika nori išeiti. 

Aš blogai jaučiuosi. 

Motina pačiupinėja jos kaktą. 

Tai ne dėl pjesės. Tai dėl akinių? 

Mat Monika įsigijo akinius, kuriuos ji tai nusiima, tai vėl 
užsideda. 

Pilvas, sako ji. Mane tiesiog pykina. 

O Stigas, kuriam, spėju, pakanka šeimyninių dramų ir be 
teatro, rodos, veik atsipūtė, kad gaus palydėti Moniką namo. 

Tuo tarpu aš, Šarlotė ir motina įsitaisome ant kėdžių pasi- 
žiūrėti daugiau baisybių. 

Monika, apsilankiusi namuose kitą sekmadienį, galbūt ma- 
žumėlę išblyškusi, tačiau jaučiasi geriau. Gebėdama puikiai pa- 
sirinkti laiką, ji įsiveržia kaip tik atėjus metui sėstis prie stalo. Ji 
susmunka į savo vietą. 

Praleidau antrą veiksmą! Privalome vėl ten nueiti. 

Ar visada nešiosi tuos akinius? 

Nea, jie daugiau žiūrėti į tolį. Kaip antai, kai vairuoju auto- 
mobilį. 

Dideli apvalūs daiktai juodais rėmeliais uždengia pusę 
skruostų, tarsi timpteli veidą žemyn. 

Bet tu neturi teisių. 


* Lars Norėn - garsus švedų dramaturgas. 
** Gėran Stangert - žymus švedų režisierius. 


420 | AKMENŲ SPARDYTOJAS 


Galbūt išsilaikysiu. Arba naudosiu kine. 

Motina padeda ant stalo lėkštes ir stiklines. Monika po ge- 
ros nuotaikos antveidžiu, neprotestuoja, kai motina įdeda jai į 
lėkštę arba kai motina ragina, kad ji įsidėtų daugiau morkų, 
idant skruostai įgautų spalvą, arba kai motina: 

Kaip einasi Stigui? 

Gerai. Jis siunčia linkėjimų. 

Arjis negali lankytis čia dažniau? 

Tačiau Monika knebinėja lėkštėje, pamakaluoja pusbulvę 
svogūnų padaže, nustumia mėsą į šalį. Tai kritika, o motina, 
kaip minėjau, jautri kritikai. Motina tyli, valgo, tyli kaip van- 
dens į burną prisisėmusi kelias minutes, pasižiūri į Moniką, į 
jos lėkštę, tada sako: 

Kas yra, Monika? 

Nieko. 

Kažkas yra. Tavo veide parašyta. 

Ne, nieko. Aš tiesiog nealkana. 

Bent jau suvalgyk truputį morkų. 

Mama... - pradeda Monika. Ir nutyla. Tai ne dirbtinė pauzė. 
Monika padeda į šalį šakutę su pamauta bulve: 

Mes turėsim kūdikį. 

Vau! Neblogai padirbėta, sesute. Sveikinu! 

Tai netiesa? 

Motinos balsas neutralus; iš tiesų tai daugiau sušukimas nei 
klausimas. 

Kiek laiko? 

Buvau pas ginekologę. 

Motina nusiima nuo kelių servetėle. 

Stigas apie tai žino? 

Aišku, žino. 

Ką jis mano? 

Tikisi, kad gims berniukas. 

Arjis taip sakė? 

Monika, pakelianti balsą: 

Kas tau? Jis vienodai apsidžiaugtų, jei gimtų mergaitė. 

O tu, ar tu gerai viską apgalvojai? 

O reikia apie tai galvoti? 

Motina giliai įkvepia, tarsi norėdama išleisti gilų atodūsį; ir 
ne todėl, kad man sunku pasakoti apie mano akyse vieną po 
kitos besikeičiančias vaizdo sekvencijas, o todėl, kad ne vieną 
sykį peržiūrinėjau šią sceną vidiniame savo projektoriuje, kaip 
itališką prislopintų spalvų dramą, vis uždedu šį gabaliuką, žiū- 
riu jį slow motion*, sustabdau vaizdą, norėdamas suprasti, ką 
motina turi galvoje, ką slepia jos žodžiai, nes atodūsis taip ir 
nepasigirsta, tik: 

Nežinau, kaip man tai pasakyti, Monika... bet tu neketini jo 
pasilikti? 

Dabar Monika paleidžia ir peilį. O motina: 

Tai skamba žiauriai, žinau, bet sakau tai dėl taves. 

Tu turbūt visai kuoktelėjai! 

Tik dėl tavęs. 

Monika riaumoja: 

Tu tikrai, po paraliais, kuoktelėjai! 

Tačiau ant kojų pašoka motina, ji atsistoja su sakiniu lūpo- 
se. Ji jį nuryja. Užuot kalbėjus, ji nurenka nuo stalo indus, ne- 
grabiais judesiais, nuskalauja indus po stipria srove, šliūkšteli į 


* Sulėtintai (angl.). 

vandenį gerą šlaką Yes. Iš plautuvės pakyla putų debesis. Mo- 
tina pasisuka šonu: 

Kaip tu dabar sugebėsi pasirūpinti vaiku? 

Mes juk dviese! O Stigas įpratęs! 

Monikos skruostai įgijo spalvą. Jokių morkų nebereikia. 

Nebūk tokia sušiktai naivi! - keikiasi motina — keikiasi! — 
ir ji pradeda zulinti indus kempine, meta juos žvangindama į 
džiovyklę. 

Tu nesupranti, ką tai reiškia. 

Ne, o ką gi? Papasakok. 

Tačiau motina nepasakoja, ji karštligiškai plauna indus, anks- 
čiau niekados jos tokios nesu matęs, čia net nepanašu į tai, kaip 
ji degdama pykčiu mindžikavo po žeminančio pokalbio su Lis- 
bete arba kai močiutė jai papriekaištavo, kad ji nepakankamai 
dažnai parvažiuoja namo. Ji šveičia ir šveičia, gremžia nuo lėkš- 
čių glazūrą. 

Ir ką gi tai reiškia? Tu gi viską Žinai. 

Motina iš gryniausio įsibėgėjimo apsuka dar porą ratelių, 
kol sukontroliuoja savo judesius, ir nebejudina rankų, susikau- 
pia, atsukusi nugarą į Moniką: 

Nelieka laiko suaugti. 

Ne, matosi! 

Monika palieka motiną čia, elgiasi pagal seną modelį, pašo- 
ka ir lekia iš virtuvės, tačiau ne pro duris, ji nusitaiko į mano 
kambarį, pusiaukelėje prisimena, kad jai ten nebėra ką veikti, 
įstringa ant sofos. Tuo tarpu motina stovi įmerkusi į vandenį 
rankas, jų nejudindama, galvoja, o gal visai negalvoja, kad ir 
kaip ten būtų, susitvardo prieš leisdamasi paskui ją: 

Monika — 

Aš tik noriu būti laiminga! 

Laiminga! Iš kur tu tai ištraukei? Gyvenimo prasmė yra gy- 
venti, nebūti nelaimingai! 

Tyla. Lašai, barbenantys į nerūdijantį plieną. Ten, viduje, 
jos abi klausosi tarp jų skambančių žodžių, aš irgi. Motina ap- 
nuogino akmens kietumo gniužulą savo krūtinėje, sukietėjimą, 
suformavusį jos charakterį. 

Maldauju, Monika. Dėl tavęs. 

Gali paaiškinti kodėl? 

Dabar pasigirsta atodūsis, švininis, ištrauktas iš slapčiausių 
motinos širdies kerčių. 

Nori, kad mokyčiausi, ar ne? Tai vienintelis tau svarbus da- 
lykas. 

Ne dėl to. 

Garsas, kai kažkas - akiniai? - atsiduria ant stalo. 

Na, tada gerai. 

Monika — 

Nesvarbu, ką tu manai. 

Jeigu tu pabandytum išklausyti... 

Įsivaizduok, jei aš pasidaryčiau abortą, o paskui negalėčiau 
susilaukti vaikų. 

Tu tikrai jo nori? 

Taip! 

Tuomet, aš neturiu ką pasakyti. 

Tu gi nieko ir nesakai. 

Monika, ar nesupranti... 

Ko taip? 

Ar tikrai manai... 

Tačiau motina neužbaigia ir antruoju bandymu. Ji vėl imasi 

darbo, nuplėšia indus nuo džiovyklės ir pradeda plauti juos iš 
naujo, duoda garo paskutiniams glazūros likučiams. 


Kaip jai paaiškinti? 

Tai motina vakare, mums pažiūrėjus Žinias - vieno mėne- 
sio rezultatai - 1670 devalvacija ir sustingusio kainos, Palmė, 
beje, vėl prie šturvalo, Maskvoje miršta Brežnevas... Ji sako tai 
nereikalaudama atsakymo. Ji sako: 

Stigas ją visiškai apkerėjo. Pastoti dvidešimt trejų. 

Ji sako: 

Man rūpi ji, ne tik jos išsilavinimas. 

Ir: 

Tikiuosi, jūs su Šarlote saugotės? 

Mama! 

Gerai gerai, aš tik paklausiau. 

Ji išjungia televizorių su nuotoliniu. 

Pinigai šiais laikais nieko neverti, - marma ji. 

Paskui atšlyja nuo atlošo. 

Turiu jai paskambinti ir pasikalbėti. 

Palik ją ramybėje, mama. 

Motina žiūri į mane, perima nuotolinio valdymo pultelį į 
kitą ranką su nauja apyranke, dzingčiojančia į sagas, kilsteli ją 
į viršų, pasitaiso ant kelių sijoną, vėl atsilošia. 

Na, tada palauksiu. 


Po kelių dienų aš sėdžiu Monikos namuose, kad ji pagelbėtų 
man su prancūzų kalba - išrinkti paskutines ispanų kalbos glo- 
sas iš tauzalynės - nugrimzdęs jos beprotiškame Ikėjos balde. Mo- 
nika sėdi priešais ant pintos kėdės, sunėrusi ant pilvo rankas, 

tarsi jau nešiotų didelį, beformį aštuonių mėnesių kategorijos pri- 
pučiamą kamuolį. Vis dar sutrikusi po motinos protrūkio. 

Kas jai užėjo? 

Ją tikriausiai ištiko šokas. Tu privalai su ja elgtis ramiau. 

Jai nepatinka Stigas, dėl to. 

Ji sakė, kad jis dabar šeimos narys, patikinu aš - tačiau ne- 
paminiu, kad motina pridėjo, jog dėl tos priežasties iš susiklos- 
čiusios padėties turim išspausti ką galim geriausio. 

Tikrai? 

Taip. 

Tu nejuokauji? 

O ką tu manai? 

Dabar? 

Ne, anksčiau. 

Tai kas jai? 

Ne, jos viena kitos nesupranta, motina ir duktė, viena nusi- 
minusi, kad taps močiute, kita pasiryžusi tapti motina, ir Mo- 
nika žino, jog ji bus gera motina, o Stigas geras tėvas. Atsitikti- 
nai pamatė jį mieste su savo vaikais, kaip gerai jis jais rūpinasi, 
žaismingas, bet visgi griežtas, pirko dešrelių, nešė, kai mažėlis 
pavargo, jie sustojo žaidimų aikštelėje prie parodų rūmų ir vai- 
kai zujo jam aplink kojas kaip maži angelėliai, o Monika stebė- 
jo juos iš toliau ir jai „juos matant sušilo širdis“. Šiluma jai pa- 
sakojant vis dar tvyro balse. 

Bet ji irgi buvo drauge? 

Taip, o ką? Ji vis dar jų motina. 

Bet kiekgi kartų jie iš tikrųjų susitinka? 

Ir tu dabar pradėsi? Jis vis dar jų tėvas. 

Pasakysiu tau vieną dalyką, Monika. 

Taip? 

Tu velniškai priplaukusi. 

Mat kaip? 

Nea, daugiau nieko. 

Monika atsistoja. Vaikšto krypuodama po kambarį. Stabteli 
ir uždeda rankas ant pilvo, pačiupinėja, savaime suprantama, 
dar nieko neužčiuopia, nėra jokio pilvo. Tačiau jos eisena jau 
pakitusi. Ir jos krūtys - dabar, kai atidžiau įsižiūriu. Ant stalo 
guli Vaiko formavimasis - pačioje knygų apie nėštumą ir vaikus 
šūsnies iš bibliotekos viršuje. Taip jau, ji pasiruošusi, sesutė. 

Mes buvom pažiūrėti namų, sako ji. 

Namų? 

Šiaip, tik pažiūrėti. 

Juk jūs nesikelsite į kaimą? 

Vaikams negerai augti mieste. 

Negerai? Tau pakenkė? 

Na netiesiogiai, bet ilgainiui, - sako ji ir sukryžiuoja rankas. 

Bet būks toks geras, nesakyk nieko apie tai motinai. Kitaip 
ją ištiks dar vienas priepuolis. 


EGZISTENCIJOS MAKSIMUMAS. Popietės Šarlotės na- 
muose, kai gulime lovoje, glamonėjamės, kuždame švelnybes 
ir pasiūlymus, verčiančius mus raudonuoti, klausydamiesi 
Hansson de Wolfe United* ir jos motinos tipenimo už durų. 

Ką veikia tavo mama? - paklausiau Šarlotės. 


* 1978 m. susikūrusi švedų grupė, garsiausia jos daina - Egzistencijos maksimu- 
mas (Existens maximum). 

Kaip ką veikia? 

Taip, ką ji veikia dienomis? 

Ji yra namuose. 

Yra namuose? Visada? Tiesiog ištisai čia sėdi? Kaip? Ji gali lais- 
vai judėti? Ar jai leidžiama išeiti į sodą? Ar pasitaiko, kad ji pabėga? 
Jai bent jau galima pabelsti į duris, tėvui sugrįžus namo: 

Nenorėtumėt su mumis išgerti kavos ar arbatos? 

Su išsipešusiais marškinių skvernais svirduliuoju paskui Šar- 
lotę laiptais žemyn, kur sienos išpuoštos antikvarinių karinių 
žemėlapių kopijomis — už stiklo, plonuose auksiniuose rėme- 
liuose, į svetainę, kvepiančią ką tik iškeptais paplotėliais, ku- 
riais mes smaguriaujame su citrinine varške, o tėtis užsitempia 
megztinį ant pilvo ir pateikia man naujų klausimų apie šeimą. 

Būti įleistam į šeimos įsčias taip pat reiškia pastebėti, kaip 
tas, kurį myli, pasikeičia. Iš pradžių tai vertini kaip mažytį šar- 
mą, asmenybės dalį, vėliau imi nebesuprasti, galiausiai tai ima 
erzinti ir nepaliauja niežėti. Norėdama nuslėpti, jog rūko, Šar- 
lotė čiulpia Tulo ledinukus, o tėvui esant netoliese ji tampa :he 
girl next door*, paduodančia jam šlepetes, neprieštaraujančia, 
jam pasakius apie moteris tai, ko iš kito nepakęstų, įmetanti įjo. 
kavą du gabaliukus cukraus - nes jis geria kavą, kai visi kiti 
geria Earl Grey - ir kai aš šalia, ji tai sąmoningai suvokia, paste- 
bi, kad aš pastebėjau, ir man ši jos pusė svetima. 

Ar negali būti savimi? —- pasiūlau aš. 

Aš esu savimi. Tik kitaip. 

Kaip kitaip? 

Esu tokia, kokia esu namuose. 


* Kaimynų mergaitė (angl.). 

Ką tai reiškia? 
Tai reiškia, kad tau teks tai pakęsti. 


Ateina ir Kalėdos. Kalėdos, žėrinčiai šaltos, ir turėtų būti 
praleistos prie židinio. Mes neturime židinio. Įsigijome vaizdo 
leistuvą. Su automatinio kanalų nustatymo mygtuku, kurį Sti- 
gas priėjęs spaudinėja taip dažnai, kad motinai nusibosta: 

Nieko tokio, jei truputį neryšku, Stigai! 

Turi būti įmanoma panaikinti šitas linijas... 

Kol tu užstoji ekraną, mes vis tiek nieko nematome. 

Stigas, manantis, kad motina su juo dabar gerokai perspau- 
džia, imasi, pavyzdžiui, ištirti, kas yra vaizdo juostose, kurias 
motina įrašė be jokių užrašų. Motina, jau įrašiusi daugybę pro- 
gramų, kurių kitaip nepamatytų, kurių ir dabar nepamato, ne- 
spėja, nes jai reikia įrašyti naujas. Visgi jis užtaisė jos dukteriai 
vaiką, tai galima sakyti, kad jis dar lengvai išsisuko, tuo tarpu 
motina ir aš ragaujame karštą vyną, o Monika geria kalėdinę 
girą ir, prieš atsiguldama mažumėlę poilsio, padengia stalą. 

Taip, Stigas švenčia su mumis, atsineša perdėtai brangių do- 
vanų visiems trims, tarsi būtų įmanoma išsiderėti geresnę pa- 
dėtį, tačiau jam pačiam iš po eglutės tenka nekas. Kalėdų dieną 
jis ir Monika lieka vieni Vorgatane, gavo iš motinos kumpį ir 
ryžių d la malta*, o antrą Kalėdų dieną Monika grįžta atgal, nes 
Stigas važiuoja į Stafanstorpą ir švenčia Kalėdas darsyk. 

Kai motina, pasibaigus kalėdinėms atostogoms, išvažiuoja 
pas močiutę į prieglaudą, Šarlotė ir aš liekame bute vieni. Ir 
krinta sniegas. Popietes mes leidžiame kieme, tamsoje, volioja- 


* Ryžiai paruošiami ypatingu būdu — t. y. į šaltą ryžių košę įmaišoma plaktos 


grietinėlės ir įdedama vanilės ir cukraus. 

mės sunkiame šlapiame sniege, valgome sniegą, šąlame su iki 
antakių užtemptomis kepuraitėmis, triname rankas, kad sušil- 
tume, ir darome sniego angelus lemputėmis apkarstytos eglu- 
tės šviesoje, juokdamiesi iš kaimietiškų gudrybių, dirbtinio ant 
lango užpurkšto sniego, it per epidemiją išplitusių žvaigždžių 
ir štampuotų plastmasinių laiptukinių žvakučių jaukumo. Die- 
nos metu vaikai nulipdė sniego senį, mes irgi nulipdome, pa- 
baigoje įgrūsdami dvi morkas, vieną vietoj nosies, o kitą tiesiai 
poja, tik žemiau... o paskui namo, nusimetame kiaurai permir- 
kusius drabužius ir įsmunkame į šiltą vonią su putomis. Tai 
nuostabiausios mano Kalėdos, mes miegame ir mylimės, val- 
gome pusryčius nuogi lovoje vaikų kambaryje, mūsų mėgavi- 
masis kupinas begėdystės - kaip įvairiai galima panaudoti mo- 
čiutės braškių uogienę... 

Šarlotė laisvai vaikštinėja po butą nuoga, rąžosi ir maivosi 
priešais veidrodį koridoriuje, pirštais šukuoja šlapius plaukus 
ir pritupia nugara į mane pasirausti plokštelių krūvoje. 

Neturi nieko kito? 

Roxy Music*? - atsakau aš, negalįs atplėšti žvilgsnio nuo duo- 
bučių virš jos pusrutulių. - Avalonas**? 

Jis toks lipnus. 

Brajanas Feris***? 

O kaip Lustans Lakejer****? Arba Ratata*****? 

Nei ta, nei ana. Tik Juhanas, išsirangantis iš migio ir apglė- 

* Britų artroko grupė. 

** 1982 m. išleistas Roxy Music albumas. 

*** Bryan Ferry - Roxy Music grupės dainininkas, taip pat grojęs klavišiniais 

instrumentais. 


*+** Švedų muzikos grupė, grojusi nuo 1979 iki 1986 m. 
***** 1980 m. susikūrusi švedų popmuzikos grupė. 

biantis savo merginą iš nugaros ten, kur jis sėdi ant grindų. 
Ant kilimo. Pusiaugulomis ant sofos priešais televizorių, pran- 
cūziškas filmas su Žanu Gabenu per Danijos televiziją, vynas, 
riešutai ir figos, palikus pravertas balkono duris taip, kad šal- 
tas skersvėjis laižo parketą, nes smagu šalti kartu po antklodė- 
mis — ir veiksmas vėl prasideda. 

Dėl sniego gausybės motinai tenka pasilikti prieglaudoje die- 
ną ilgiau. Nieko tokio. Mes vis tiek pamiršome datas. Tačiau 
motina pargrįžta nusiminusi, net nepastebi chaoso miegama- 
jame. Močiutė buvo tokia paklaikusi, kad kartkartėmis jos ne- 
pažindavo. Motina ilgai kalbėjosi su gydytoju, dar ilgiau tele- 
fonu su Leifu ir jai teko keturias su puse valandos vairuoti na- 
mo per sniego pliurzę paskui smėlio barstyklę. Motina, kuri 
ištisus metus važinėja vasarinėmis padangomis, nes „praban- 
ga“ leisti pinigus žieminėms. 

Ji užkaičia kavą ir apsuka ratuką kaišiodama pirštą į vazo- 
nus. Sako: 

Amariliui vanduo būtų buvęs ne pro šalį. 

Jai laistant susigėdęs bidzenu iš paskos, nes dabar visoms 
gėlėms vanduo ne pro šalį. Tačiau man kitkas galvoje. 

Šarlotė pakvietė mane į savo rytdienos balių su giminai- 
Čiais, - sakau aš. 

Šit kaip, labai malonu, - atsako motina. - Nemanai, kad Šar- 
lotė turėtų noro ateiti čia ir švęsti su mumis? 

Tai tarsi jau nuspręsta. 

Ji pripildo laistytuvą: 

Tuomet būsime tik aš, Monika ir Stigas. 

Tačiau kai Monika kitą rytą paskambina, ji prastai jaučiasi. 
Ji su Stigu nusprendė pabūti vieni. Ir aš neturiu pasirinkimo: 


| 431 


Tuomet atsakysiu Šarlotei. 

Negali to padaryti dabar! 

Tu negali sėdėti viena Naujųjų metų išvakarėse, mama. 

Sėdžiu viena galybę kitų vakarų, jei jau taip. Aišku, kad turi 
būti su savo mergina. 

O paskui, man pakeliui į dušą, ji priduria: 

Pasmaguriausime lašiša kitą kartą. 

Daugiau nieko. Nė vieno žodelyčio. Tik lygiai tiek, kad ne- 
įmanoma apsigalvoti ir likti namuose. Visą Naujųjų vakarą sė- 
dima per vakarienę visiškai įsitempus su viena Šarlotės tetų 
prie šono, silke dvokiančia sene, maitinančia savo pekiną ma- 
žais jautienos filė provencale* gabaliukais, kuriuos paslapčiomis 
grūda po stalu, ir stovima lauke slidžioje kaip stiklas gatvėje, ir 
ai!kčiojama dėl brangiausių saliutų, kuriuos Šarlotės tėtis, įkau- 
šęs ir su cigaru vidury marmūzės, iššauna kartu su kaimynais, 
ir tik tada pagaliau galima padėkoti ir po kavos minti dviračiu 
namo, - žvaigždėtoje naktyje, ledo kristalams grikšint po pa- 
dangomis, pas motiną, kuri vis dar nemiega, įrašė dvylika dū- 
Žių į vaizdo leistuvą, klausia: 

Ar maloni buvo šventė? 


DABAR REIKIA pasispausti. Visi mokyklos metai tebuvo 
svyravimas tarp ambicijų ir anarchijos, o likus paskutiniam dvy- 
likos metų įkalnės etapui, daugiau praleidinėti pamokų ne- 

* Jautienos kepsnys, kuris ruošiamas taip: mėsa iš pradžių sušaldoma šaldy- 


tuvo kameroje, neatšildžius jos paviršius apskrudinamas itin karštoje keptu- 
vėje, o paskui mėsa kepama orkaitėje ant bulvių sluoksnio. 

beįmanoma. Aš sukandu dantis ir privalau paaiškinti Šarlotei, 
kad jai turint laisvą pamoką, nors ir gaila, teks apsieiti be drau- 
gijos Hemmerleis kavinėje, nes tuo pat metu man ima aiškėti 
atsiskaitymų“ privalumai: pirmaisiais gimnazijos metais abso- 
liučiai nieko nesupranti, antraisiais metais irgi nieko nesupranti, 
bet supranti, ką mokeisi pirmaisiais metais, o trečiaisiais me- 
tais atsiveria antrasis kvėpavimas ir viskas stoja į savas vietas — 
kaip metinėje ataskaitoje, kur debetas ir kreditas sutampa kiek- 
vienoje mieloje sąskaitoje ir dargi pagaliau paaiškėja, ką Pali- 
nas turėjo galvoje sakydamas „matematikos grožis“. 

Motina sako: 

Taip, Berntas juk baigė puikiais pažymiais. 

Tas amžinas lyginimas. Ataskaitos, palaikančios įtampą po- 
kalbiuose su Udevala. Jei motina įtaisė vieną atžalą į universi- 
tetą, tai ir kitai negali visiškai nepasisekti: 

Įgyk gerą išsilavinimą. Paskui gali daryti ką tinkamas. Juk 
rudenį bandysi stoti į Lundą? 

Vargu, mama. Man bus šabo metai. 

Šabo metai!? Ir kam? 

Išsiilsėsiu. Kur nors padirbėsiu. 

Žiū, kaip motinos veide užtraukiami stabdžiai. Šabo metai. 
Tokio dalyko pasaulio žemėlapyje nerasi. Motina nei darbe, nei 
skalbykloje rūsyje negalėtų išdaužti: 

Mano jaunėliui šabo metai, jis ilsisi. 

Ne, šabo metai yra pasityčiojimas iš to, kuris niekada nesie- 
jo savo darbo su poilsiu. Motina gali suprasti tai vieninteliu 
būdu: kaip gryniausią įžeidimą. 

* Švedijos gimnazijose mokiniai labai daug laiko dirba savarankiškai, o paskui 

atsiskaito prieš visą klasę. 

Ir kokiam darbe ketini išsiilsėti? 

Gal kur nors uoste. Ten gerai moka. 

Uosto darbininku? 

Taip? 

Tu kelsies superstą aštuntą, kad stovėtum uoste ir maldau- 
tum padienio darbo? Ar tai tu vadini šabo metais? 

Neįsismagink, mama. Aš pajuokavau. 

Motinos veido bruožai atsileidžia, mažumėlę. 

Taip ir maniau. 

Pirmiausia karinė tarnyba, paskui pažiūrėsim. 

Ir - įžanga į karinę tarnybą - dviejų dienų pratybos Krišans- 
toje. Prieš kurias - diskusijos su Jakobu nesusigaudant, kam jis 
be atvangos treniruojasi darydamas 200 prisitraukimų ir 500 
atsilenkimų per dieną, kad būtų išrinktas į pakrantės apsaugą, 
kai pats esi nusiteikęs atlikti visus testus kuo blogiau, tik tiek, 
kad būtų įskaityti ir kad nebūtum priskirtas prie netikėlių - o 
čia mano sritis, nes tai ne kas kita, kaip priešingybė tos techni- 
kos, kurią iš tiesų naudojai, kad per dvylikos metų įkalnę ne- 
pasižymėtum kaip netikėlis. 

Šaukimas pagal gyvenamąją vietą. Visa senoji šutvė sulipa į 
autobusą. Apsiginklavę gera nuotaika kaip prieš mokyklinę eks- 
kursiją. Džėris Viljamas ant pačios priekinės sėdynės pliurzija su 
vairuotoju, tarp ausų priklijuotas vypsnys. Šalia manęs atsiduria 
Janis su savo papilkėjusiu, nudyžtu Malmės futbolo klubo šaliku, 
tvirtai apsuktu aplink kaklą, ir vis labiau tolstančiu žvilgsniu. 

Kaip praėjusią vasarą: neįžengsi tiesiai į bendrystę ir ne- 
pliurpsi kaip niekur nieko. Blogiausia su Rogeriu, kuriam ne- 
žinau, ką čia pasakius, gailiuosi galbūt vienos kitos apylankos, 
kurių griebiausi, norėdamas išvengti susidūrimo. Mes stovime 

apsinuoginę ligi pusės eilėje, nusidriekusioje iki stalo, kur pri- 
valome kilstelti medinį ginklą — nes reikia konstatuoti, ar mes 
kairiarankiai, ar dešniarankiai šauliai - pagal karinį metodą, 
kuriuo remiantis mūsų klausti būtų per daug painu ir kuris 
leidžia pajusti mūsų laukiančio bukinimo skonį — o Bogdanas, 
arogantiškas ir stambiomis garbanomis ant nugaros krintan- 
čiais plaukais, apsilankęs Tattoo Jack* Nyhavne** ir ant vieno 
peties išsitatuiravęs Bethoveno veidą, atsisako paliesti medpa- 
laikį, pastaruoju metu atsisako daug ko, pavyzdžiui, klausytis 
Dano Hylanderio*** plokštelės, atsainiai motyvuodamas, kad 
tai per daug mainstream****, cukrinis rokas, pats visiškai pani- 
res į Bacho elektrifikavimą. 

Bogdanas tvirtai apsisprendęs atitarnauti savo mėnesius dar- 
želyje, ir už testą atsakingas vargšpalaikis suakmenėja, įstrin- 
ga tarp užuojautos ir jam patikėtos atsakomybės, jis ir Bogda- 
nas spokso viens į kitą, ir tuomet, per paliaubas, Rogeris pa- 
stuksena man į petį: 

Mataisi kada su Lase? 

Lase, nea. 

Jo čia nėra. 

Lasės šįryt autobuse nebuvo. Ar kas jį matė po to, kai motina 
jį ištrenkė? Kažkas girdėjo, kad jis sėdėjo Jėzaus parke, kitas, kad 
ji paguldė į Ostros pamišėlių namus, uždarą skyrių... be to, atėjo 
pranešimai, kad pora vyrukų iš koridoriaus gaujos užgeso nuo 
perdozavimo... bet Lasė, ne, nė Rolė nežino, kur jis pragaišo. 

* Tatuiruočių studijos pavadinimas. 

** Nyhavn - miesto dalies pavadinimas Kopenhagoje. 


*** Dan Hylander - švedų dainininkas ir gitaristas. 
**** Vyraujantis (angl.). 

Tikiuosi, kad jam nieko nenutiko, = sako Rogeris. 

Kaip tau dabar einasi? - klausiu aš, nes Rogeris yra puikus 
draugas, nepaisant nieko. 

O vadas pastato Bogdaną į šalį. Kitą dieną jo autobuse ne- 
beišvydome. Janio irgi. 

Motinai pasirodė, kad sūnaus juokelyje pauždarbiauti kro- 
vinių prieplaukoje slypi lašas tiesos, ir ji ėmė rimtai Žiūrėti į 
tolesnes jo studijas. Kol jis buvo Krišanstoje, ji paskambino ir 
pasikalbėjo su klasės auklėtoja: 

Ji sako, kad tu gabus matematikai, tačiau tau derėtų pa- 
sispausti. Gal tapsi auditoriumi? 

Sušiktai nuobodu! 

Nesikeik taip, Juhanai. 

Tai joks ne keiksmažodis. 

Taip, bent jau nekalbėk taip čia, namuose. 

Pagerinti reikia istorijos ir visuomenės mokslo pažymius, be 
kita ko. Tarsi tam tikros žinios, sakykim, metai ir karaliai, sant- 
varkos ir konstitucijos, nenori užstrigti — trūksta susilietimo pa- 
viršiaus su mano tikrove. O Monika dabar neturi laiko, ji turi 
susikrauti daiktus. Aš vis tiek numinu pas ją ir padedu krautis. - 

Nes Stigas nesiliauja stebinęs. Jis jų persikraustymo iniciato- 
rius. Surado didesnį butą, dviejų kambarių Kiliano Zolso gatvėje, 
belaukiant, kol tame pačiame name atsilaisvins trijų kambarių. 

Ribersborge? — paklausiau aš, Monikai apie tai papasako- 
jus. - Ne ypač alternatyvi kairė, ką? Ar ne labiau primena Up- 
per West Side prie Manhatano*? 


* Niujorko dalis tarp Centrinio parko ir Hadsono upės, kur daugiausia gyve- 
na menininkai (angl). 

O yra koks skirtumas? — paklausė ji. - Stigo manymu, ten 
geresnė aplinka vaikui. 

Mat persikelti iš Vernhemo į Ribersborgą yra sunkiau, nei 
laisvai judėti tarp Rytų ir Vakarų Barlyno. Abi miesto dalys 
yra vienodai centre, jose vienodi kvartalai ir vienodas parduo- 
tuvių trūkumas, tačiau psichologiškai tarp jų - galaktikos, ku- 
rias reikia įveikti, tai segreguoto mažo miestelio dilema. 

Taigi aš kraunu Monikos daiktus, o mėnesio gale aš ir Šar- 
lotė padedame išnešti jos ir Stigo mantą į priekabą, kurią jie 
išsinuomojo degalinėje, ir vėl aukštyn į ketvirtą aukštą laipti- 
nėje be lifto. Monika sėdi ant kėdės koridoriuje susidėjusi ran- 
kas ant pilvo, kuris dabar pradeda ryškėti, ir diriguoja daiktus 
į vietas, su tiek mažai mantos išeina... erdvus apstatymas. Mo- 
tina stovi virtuvėje, gamina persikraustymo vakarienę ir kloja 
lentynas vyniojamuoju popieriumi. 

Monika ir Stigas, abiejų pavardės virš angos laiškams. Čia 
irgi yra balkonas, atsiveriantis į Oresundo įlanką. Stigas mus 
išsiveda į jį pasigrožėti vaizdu. 

Ten paplūdymio promenada, o kitoje pusėje - Karališkasis 
parkas. Ar galima duoti vaikui geresnę vaikystę? 

Stigai, sako Monika, linkusi subalansuoti tiesas. Vorgatane 
irgi nieko netrūko. 

Ne? Ten mums būtų tekę vežioti vaiko vežimėlį autostradoje. 

Tuomet tu rūpestingas, sako Šarlotė. 

Tuo tarpu motinai bambant: 

Su vežimėliu į ketvirtą aukštą? 

Taigi man tenka pėdinti nauju adresu, kai prireikia pagal- 
bos istorijos ir visuomenės mokslų klausimais. Tačiau Monika 
nebe tokia paslaugi: 

Aš dabar nepajėgiu. Greit ateis Stigas. 

Stigas, ar tai viskas, ką turi makaulėje? 

Ką nori žinoti? - stena Monika, pavargusi nuo mažylio bro- 
lio, kuris įpratęs vengti galvoti pats. 

Ar mataisi su juo kiekvieną dieną? 

Matausi? Mes kartu gyvenam. 

Žinai, ką turiu galvoje. Ar jis šiuo metu niekada nebūna su 
savo vaikais? 

Aišku, būna, bent jau turi juos už stiklo, įrėmintus ant sie- 
"nos, vaikus su pradantėmis ir gaiviomis šypsenomis, jie nak- 
vojo pas jį ir Moniką, kad ji su jais susipažintų. 

Turi enciklopedijas, - sako Monika. - Naudokis jomis. 

Ir pavymui laiptinėje: 

Paskambink, jei jose nerasi. 

Taigi tenka minti namo per miestą - į nedidukę Mariedals- 
vegeno įkalnėlę, Regemento gatve, prieš vėją, kuris visada 
priešpriešinis - nesvarbu, kuria kryptimi leistumeis, ir nesvar- 
bu, kurioje miesto dalyje būtum, Kopenhagos gatve, pasuki kai- 
rėn į Stadiono gatvę: priešpriešinis vėjas, ir per Stadiono teritori- 
ją, kur ilgokai nesimatė futbolistų Garinčos ir Dingės Deivido. 

Namo. Susmunku kiaurai permirkęs ant kelių priešais len- 
tyną, kurioje žalios enciklopedijos stovi atsukusios man nuga- 
rėles kaip gaižus motinos pralaimėjimo per tas Kalėdas primi- 
nimas. Ir dabar aš suprantu, iš tiesų suprantu, kad motina lai- 
mėjo, turint omeny ilgalaikę perspektyvą, kad laikas dirbo jos 
naudai ir kad ji, savaime suprantama, visą laiką tai žinojo, nes 
enciklopedijos yra vienintelis dalykas, kurį ji įgijo nesivado- 
vaudama beveik-filosofija. Aš išsitraukiu knygas ir pradedu 
skaityti, O jei pradėjai skaityti enciklopediją, nebeatsitrauksi. 

Tai kaip narkotikas. Aš skaitau toliau, atsiverčiu bet kur ir ran- 
du naujus straipsnius, naujus žodžius, apie kurių egzistavimą 
nė neįtariau. 
Motina eina pro šalį, žiūri į sūnų, sėdintį ant grindų tarp ža- 
lių enciklopedijų. Nieko nesako. Toliau žingsniuoja į virtuvę. 
Uostas, sakai? 


MONIKA, NEPRISITAIKANČIOJI, pradėjo prisitaikyti — 
gyventi Ribersborge, gyventi su Stigu, tapti motina. Visas dėme- 
sys skiriamas Monikai ir jos pilvui, nes norisi žinoti diena iš die- 
nos, ką tai reiškia, ar ji pajuto kokių spyrių, ne, nepajuto; dabar 
Šarlotė ir aš „užsukam eidami pro šalį“ pakeliui iš mokyklos, 
prieš Stigui pargrįžtant į namus iš inžinieriaus biuro, uždedame 
ranką ant augančio pilvo, kad pajustume, Monika teisi, nieko 
nesijaučia, tik žiemos pabaigoje Monika pati kažką pajunta, o 
mes lankome ją dar dažniau, taip dažnai, kad ji pagaliau sako: 

Kas būtų, jei jūs kokį kartą paklaustumėte, kaip jaučiuosi aš? 

Kaip tik pavasarėjant apsidairau aplinkui — ten stovi moti- 
na! Ir staiga matyti, jog kad ir kaip besidžiaugtų darbu, ne vis- 
kas kaip iš pypkės. Motina nerimauja dėl močiutės ir, regis, 
slegiama minties, kad duktė nėščia su vyru, kuris, tiesą sakant, 
nėra tiesioginė uošvės svajonė. Prie viso to —- namai, kuriuos 
reikia suspėti vakare sutvarkyti, o namuose sėdi sūnus su ausi- 
nėmis ir klausosi muzikos. 

Juhanai! 

Ką? 

Ar negali truputį padėti? Bent jau susitvarkyk savo kambarį. 

Nespėju, mama. Rytoj kontrolinis. 

Tačiau nepaisant ausinių - po puskiaušinį abiejose makau- 
lės pusėse - sūnus pakankamai receptyvus, kad suvoktų, jog 
motinai duobė. 

Jis manosi darąs, ką galįs, kad praskaidrintų jai nuotaiką. 

Gal nuvykstam į Osterleną? 

Tik tu ir aš? 

Ir Šarlotė. Galim ir Monikos paklausti. 

Ji neabejotinai pasiims ir Stigą. 

Taip? 

Mums ir čia gerai, ar ne? 

Jis palaukia savaitę, paskui bando antrąsyk: 

Tu nuolatos dirbi, ar tau nereikėtų kokį kartą paimti laisva- 
dienį? 

Ir ką aš tuomet daryčiau? Eičiau šuns pavedžioti? 

Tą pavasarį prie visų motinos keistenybių priskirtina ir tai, 
kad toji, į kurią ji kreipiasi, yra Lisbetė, ją motina pamėgo, „mes 
dabar galime viena su kita kalbėtis kitaip“, aptaria telefonu ne 
tik darbą, bet ir daugybę kitų dalykų, ir pirmąsyk girdžiu mo- 
tiną juokiantis, Udevalai esant kitame laido gale. 

Taip nutinka, kai kartu dirbi, - sako ji, man užklausus, kaip 
toks pasikeitimas įmanomas: mes atradome anksčiau nežino- 
mus viena kitos bruožus. 

Tarsi to būtų negana, Lisbetė atvažiuoja pas mus keletui die- 
nų, turi miegoti sudedamoje lovelėje, nes naujoji gėlėto kretono 
sofa, į kurią motina investavo viršvalandžių pinigus, nėra skirta 
miegoti - jei ankstesnioji atlaikė dvidešimt septynerius metus, 
tai ir šita turi būti ne blogesnė. Senoji, beje, ir dabar tebelaiko, 
pas Moniką ir Stigą, nes jų Ikėjos sofa kraustymosi neatlaikė. 

Lisbetė vadina tai „komandiruote“ - susitikti su finansų di- 
rektore ir išsiaiškinti kai kuriuos buhalterinius neaiškumus, ku- 
rie tokio pobūdžio, kad motina negali jų apeiti, tačiau visų pir- 
ma - pabūti toliau nuo namų. Mat Udevaloje absoliutus karo 
stovis. Kristina per vieną naktį iš drovios mažos mergaitės su 
kasytėmis ir medvilnine suknute tapo paaugle oranžiniais plau- 
kais, keliančia pasiutusį maištą prieš savo tėtušio sudiržusį reg- 
lamentą, susirado dvidešimtmetį vaikiną, asirą, ir vakarais tri- 
nasi centre su būriu vyresnių jaunuolių. Būriu, kurį Leifas įta- 
ria uostant ir užsiimant nepadorybėmis, ypač po to, kaijis eilinio 
Kristinos rašomojo stalo stalčių patikrinimo metu išrausė ciga- 
rečių, Karlsono klijų ir prezervatyvų. Leifas savo ruožtu nė per 
nago juodymą nenutolsta nuo rėmų, kuriuos jis nubrėžė buvi- 
mui lauke, pamokų ruošimui, aprangai... 

Su Berntu niekada neturėjom jokių problemų, - skundžiasi 
Lisbetė, metusi rūkyti ir dėl to be paliovos kramtanti gumą. 

Čia man norisi įsprausti, kad Berntas - prietranka, kad tai 
sultinga problema, į kurią galima būtų suleisti dantis, tačiau 
sielvartinga Lisbetės rimtis man sako, kad išsišokti nedera. Ten- 
ka įsikišti motinai. 

Galbūt jums reikėtų kartu su ja susėsti ir pakalbėti apie tai, 
ko jūs tikitės iš keturiolikmetės, ir paklausyti, kaip ji norėtų, 
kad jūs, tėvai, elgtumėtės, - pasiūlo ji. 

Taip aš ir sakau Leifui, - porina Lisbetė. — Tačiau jis mano, 
kad Kristina per jauna ką nors spręsti pati. 

Motina kantriai klausosi Lisbetės fronto istorijų, 6 paskui 
skambina Leifui ir bando paaiškinti, kad gali būti pravartu Kris- 
tinos amžiaus mergaitėms truputį atleisti vadžias, kame jis gali 
įžiūrėti privalumų tik po ilgų įkalbinėjimų, tačiau jį sunkiau 

įtikinti, kad balta žiurkė, kaip naminis gyvūnas, gali būti reikš- 
minga jaunos moters emancipacijos procesui. 

Kas ne taip? Mes niekada jai nieko neatsakydavom. Ji gau- 
davo viską, į ką tik parodydavo. 

O Lisbetė man, motinai ir Leifui derantis: 

Ar su Monika niekada neturėjot problemų? 

Monika? Nea, ji visuomet mokydavosi. 

Įsivaizduoju. O tu juk visada buvai klusnus. 

Deja, neišeina surikti —- prakeikta kalė! tai, kuri susivokė, kad 
"buvo prakeikta kalė, ir net pabandė pasitaisyti, atvažiavo su tais 
Lacost firmos marškinėliais ir visa kita... Bet kaip man jai paaiš- 
kinti, kad aš ir Monika namuose niekuomet neturėjome prieš ką 
maištauti, nebuvo nieko, reikalaujančio revoliucijos, o motina nie- 
kuomet nepadarė klaidos išpaikindama mus daugybe brangių, 
nereikalingų daiktų (beveik-filosofija vėl ima viršų!). 

Motina sugrįžta: 

Jie sudarė taiką. 

O ačiū, Bodile! 

Lisbetė įsigrūda į burną dar vieną Toy gumą. 

Negaliu pakęsti, kai jie barasi! 

Tuo pat metu motina įtaria, kad ne mažesnė chaoso prie- 
žastis yra paties Leifo būsena. Leifas skaudančiais sąnariais, 
ypač kai subjursta oras, 6 Udevaloje visada taip, nebespėja į 
koją su jaunais vaikinais, vaikinais, kurie ateina iš mokyklos 
suolo ir bematant tampa jo viršininkais, o užsakymų srautas 
stringa, japonai benušluoją Švedijos laivų statyklas nuo kili- 
mo, žmonėms teko palikti darbą ir kalbama apie būsimus at- 
leidimus - štai ką motina referuoja prasėdėjusi vakarą su Lis- 
bete prie taurės raudonojo. 

Tačiau aš neturiu iliuzijų, kad motina tuomi atkartojo visą 
jų pokalbį, nes nors jai buvo sunku, ji, savaime aišku, pasidali- 
jo savo nerimu dėl Monikos. Galbūt Lisbetė pasako kažką to- 
kio, kas suteikia Monikos nėštumui kitas proporcijas, o gal to- 
dėl, kad motina mano, jog, šeimos mašinerijai stringant, gera 
su kuo nors išsikalbėti, rūpesčiai, kurių neįmanoma patiekti po- 
niai Havliček prie kavos, nors ir kaip kaip ten būtų, svoris ant 
jos pečių, rodos, keletu kilogramų sumažėja. 

Draugės? Žinoma. 

Dvidešimt po penktos ryto Leifas paskambina pakeltu balsu, 
virstančiu falcetu. Kristina naktį praleido ne namuose! Man ten- 
ka vežti Lisbetę į pirmą rytinį traukinį, Lisbetę, įsmeigusią žvilgs- 
nį tiesiai priešais save visą kelią iki stoties, kramto gumą, tuo 
tarpu motina ligi ausų pasinėrusi į savo brolio raminimą ir at- 
kalbinėjimą neįduoti asiro policijai. Žinoma, motina ir tai su- 
tvarkys. 

Ir kaip? - klausiu aš po to viltingai, nerimui, rodos, atslū- 
gus. — Arji prisukčiavo ataskaitoje? 

Sukčiavo, ne, bet ji nesusigaudo, kaip veikia naujieji kasos 
terminalai. 

O arji susidoroja su tavo anketomis? 

Žinoma. Na, gal ne visai. Bet aš pristačiau ją Fredrikui Ro- 
sui, - sako motina ir žvairuoja į senas mano ir Monikos lenty- 
noje stovinčias mokyklos nuotraukas. Monika su teniso marš- 
kinėlių apykakle, užraitota ant raudono medvilninio sportinio 
nertinio, sklastymu ir priekyje kabančia auksine širdute, o aš - 
šiaušūnas su sklastymu ant šono ir ligi kaklo užsegiotais marš- 
kiniais, išmargintais bulvių atspaudais. 

Ant lentynos trūksta vienos nuotraukos. Motinos. Tačiau jos 

niekada ir nebuvo, kaip čia nėra nieko kito, kas būtų asmeninis 
jos pėdsakas. 
Galbūt mes visgi važiuosime paiškylauti, - sako motina. 
Paskambinsi Monikai? 


MANE APIMA VIS STIPRESNIS jausmas, kad Šarlotė tolsta. 

Kaip vėlyvą vakarą Kokska bare, kuris visus šiuos metus yra 
"tikrų tikriausia „prailginta“ grupė jaunuoliams su gėrimu saujoje, 
alyvuoge ant dantų krapštuko ir Lagerfeld lūpdažiu ant skruosto. 

Mes stovime prie baro, dairomės kokio pažįstamo linktelėti 
pasveikinimą. 

Aš prašvenčiau visų metų naktų kalendorių čia, apačioje, 
tamsiuose rūsio skliautuose, kartu su Jakobu ir Didriku, Šarlo- 
tė taip pat, su savo draugais. Dabar nesišvenčia. 

Ar vynas skanus? 

Puikus. O tavo alus? 

Geras. 

Žodžiai dingę, kai eini į barą kaip pora, jie nugrimzdo į bo- 
kalo dugną, tačiau kad ir kaip mitriai begerčiau, niekaip nega- 
liu jų išjudinti. 

Aš užsisakysiu dar vieną alaus. Ko nors norėtum? 

Ačiū, man dar liko pusė vyno. 

Arti nė vieno pažįstamo, o Šarlotė žiūri savo pusėn, pamo- 
juoja kelioms draugėms. Trokštu, kad galėčiau pasinerti į mi- 
nią ir užsimiršti, tačiau dabar mes esame dviese ir aš turiu kaip 
nors pakeisti apšarmojusią padėtį, tik nesurandu nė vienos at- 
palaiduojančios replikos, nė vieno juokelio, kurio ji anksčiau 

nebūtų girdėjusi septyniolika kartų. Šarlotė, žiūrinti dviejų V- 
nugarių tipų tvirtai į barą įleistomis alkūnėmis pusėn, blondi- 
nai, vėjo nugairinti, ypač tas su kirpčiais, kurie karo ant pusės 
veido kaip vėjo pilna burė, ir vypsnys, platus kaip randas iš- 
operavus apendicitą. Jie įdegę balandį, well done*. Banglenti- 
ninkai. Kelnės pilnos kotų. Ir jie nesivaržydami atsilygina žvilgs- 
niais, ryja Šarlotę kąsnis po kąsnio. 

Aš visiškai nutylu, lekavimas, karščiuojanti kakta, suvaikš- 
tau į tualetą, kad laimėčiau laiko apmąstymams ir grįžčiau su 
keliais sultingais onliners** nuotaikai pakelti. 

Aš drabstau vandenį ant veido, spoksau į save veidrodyje ir 
išvystu save pirmą kartą! Nes mane veidrodyje pasitinka vaiz- 
das vaikinuko, kuris jau prarado tą, kurią myli, ir negali nieko 
padaryti, tačiau nenori pripažinti pralaimėjimo, dar ne. Jis grįžta 
vidun - kur apendicitinis vypsnys atšriubavęs alkūnes nuo ba- 
ro, O mergina, prispausta prie mūro skliautų, jam kabant neš- 
vankiai arti. Ir jai tai patinka! 

Tačiau jis neprišoka. Jis ištęsia kančią, apeina ratuką aplink 
barą, bando įsikalbėti, kad ji galinti šnekučiuoti su kuo tinkama, 
jis nepavydi, nieko neišeina, taigi greit jis stovi ten ir pristatomas 
anam. Jo balsas beveik religingas. Banglenčių sekta? Be to, jis 
taktikas: atsigręžia į Juhaną, kad jį suminkštintų, bet klausimus 
užduoda Šarlotei, idant suminkštintų ją. Ji mielai kikena: 

Juhanas visiškai nieko neišmano apie banglentes! 

Mes jau eisime, Šarlote. Čia nieko nevyksta. 

Aš mažumėlę pasiliksiu, bet tu eik, jei nusibodo. Viskas gerai. 

Tačiau taip lengva tam dažytam apendicitui nebus. Aš save 


* Puiku (angl). 
** Juokeliai (angl. sleng.). 


| 445 


pažeminu, lieku ti/! the bitter end*, saugau savo teritoriją, prita- 
riamai linkčioju, bet jo nebesiklausau, juokiuosi, kai jie juokia- 
si, Šarlotė vis isteriškiau juokiasi iš jo juokelių ir nė trupinėlio 
iš mano komentarų ir, kai jis galiausiai patraukia toliau į kitus 
medžioklės plotus, ji staiga absoliučiai išsenka ir nori namo. 

Tai pirmas požymis, kad kažkas slysta man iš rankų. Trum- 
pas Juhano Krafto laimės akimirksnis. 

Ir dar vienas dalykas: 

Kitą savaitgalį Šarlotės tėvai tvarko namą Bedingėje vasa- 
rai, oaš gyvenu pas ją. Mes gulime ir šnekučiuojamės lovoje, ko! 
dar nesame tiek prabudę, kad keltumės, kai Šarlotė apkaltina 
mane esant mamyčiuku, nors ji nepavartoja šio žodžio, ji sako 
prisirišęs, priklausomas, kad aš turiu išsivaduoti iš gniaužtų. 

Kokių gniaužtų? 

Tu privalai išsilaisvinti. 

Išsilaisvinti nuo ko, Šarlote? 

Ar nepastebi, kad darai viską taip, kaip, tavo manymu, no- 
rėtų tavo mama. Ne tai, ko nori tu. Arba aš. 

Nuo kada palaikyti gerus santykius su savo tėvais yra nusi- 
kaltimas? 

Tai nesveika. Aš pas jus visuomet jaučiuosi svetima. Jūs ne- 
perskiriami kaip sena pora! 

Ir kas, juk tu motinai patinki! Aš nematau čia nieko blogo. 

Bet aš matau! O tavo mama neturi jokios galimybės tobulė- 
ti, kai tu esi toks priklausomas. 

Tobulėti? Ir tai sakai tu? Tavo motina sėdi namuose! 

Nes tėvas dirba tokį svarbų darbą, taip! 


* Iki pat galo (angl). 

Mes nesimylėjom ryte nei vakar vakare, nei naktį, o Šarlotė 
miegojo su trumpikėmis ir marškinėliais, Šarlotė, kuri mėgsta 
būti nuoga, nusitraukti antklodę ir pasirąžyti įsitvėrusi ranko- 
mis į lovagalį. Savaitgalis mums abiem buvo rūgštus ir niurgz- 
lus, ir tai padėties nepagerina. Aš mąstau apie Šarlotės santykį 
su tėvu — ir vėl matau veidą veidrodyje, save patį! Kad ir aš 
nesugebėjau transformuotis į vyresnį žmogų, kuriuo maniausi 
esąs, vaikystės saugumas su motina dabar yra inkaras, truk- 
dantis palikti gimtąjį uostą, vėl akcijų klubas ir viešieji fondai — 
jaunatviškas naivumas, antrąsyk visa jėga sugrūstas atgal į gerk- 
lę, dabar nuryti daug sunkiau! 

Griebiuosi paskutinio šiaudo? 

Ką veiksime per Valborgą*? 

Šarlotė, užsitempianti anklodę, iki smakro. 

Kodėl tu manes klausi? Kodėl visuomet aš turiu viską suor- 
ganizuoti? 

Todėl, kad jei tai padarau aš, tu vis tiek viską pakeiti. 

Mat kaip. Taip, aš bentjau žinau, ką darysiu. Aš važiuosiu į 
Bedingę su Sonja ir jos drauge. 

Jūs trys? 

Bus vien merginos. 

Ir tuomet aš negaliu važiuoti drauge? 

Jei bus vien merginos? 

Aš pasikemšu po savimi pagalvę, pusiausėdom lovoje, ma- 
tau, kokia užspausta yra Šarlotė, ir priverstas pasirinkti pusę — 
bet argi aš jau nepralaimėjau? Taip, pralaimėjau. 

* Valborg - šventė, švenčiama balandžio 30 dieną. Tai didžiausia studentų metų 


šventė, kuri švenčiama laikantis ypatingų tradicijų, pvz.: per pietus valgoma silkė 
ir geriama degtinė, vakare kūrenami laužai ir dainuojamos dainos. 

Ir kas jos draugė? 

Ji vardu Madelen. 

Tu jos nepažįsti? 

Nelabai gerai. 

Ar esi su ja kada nors mačiusis? 

Ji atvažiuoja iš Stokholmo. 

Ar mane myli? 

Na ir zirzynė. Pats žinai. 

Tačiau tu mieliau šveęsi Valborgą su nepažįstama nei savo 
vaikinu? 

Aš mielai būčiau su tavimi, bet... Tu nesupranti. Mes su Sonja 
jau nusprendėm, ir nebus tas pats su vaikinu, negu jei bus vien 
merginos. 

Ne, aš nesuprantu. Aš negaliu važiuoti, nes esu ne tos lyties? 

Taip, jeigu būtinai nori vertinti šitaip, - atsako Šarlotė. - Kad 
ir užsikūrei šiandien. Įsivaizduok, jei turėtum tiek pasakyti, kai 
mes išeinam pasilinksminti. 

Tu juk klauseisi tik to dažyto dezodoranto! 

Todėl, kad jis buvo mandagus ir įdomus, taip - kitaip negu tu! 

Išties tai ne ženklas. Tai - galas. Aš įšoku į kelnaites ir — iš l0- 
vos, į likusius drabužius ir, prieš man atsisveikinant, valgome pus- 
ryčius įsijungę radiją. Ir užtrenkdamas paskui save duris aš gal- 
voju apie tai, kaip jie, Finų šeima, šįvakar sėdės priešais televizo- 
rių savo malonioje viloje maloniu adresu, gers savo tinkamos 
temperatūros arbatą ir teps liesą citrininę varškę ant šviežiai kep- 
tų paplotėlių. Viskas bus gražu kaip ir anksčiau, be manęs, tvarka 
atkurta, ir jeigu jie bent pastebės kokį skirtumą, tai jos tėvas apsi- 
temps megztiniu pilvą ir pasiūlys jai važiuoti su juo rytoj į golfo 
aikštyną ir apeiti keletą duobučių, grynas oras išeis jai į naudą. 

Štai taip. 

Aš minu namo, ne, nulipu ir nuo Rudbeko gatvės veduosi 
dviratį, nes noriu ištęsti tai kuo ilgiau, tik po to papasakoti kam 
nors, kas bandys mane paguosti, sakydamas, kad yra kitų mer- 
ginų, kurios neabejotinai man labiau tinka, t. y. papasakoti tai 
savo neišsitobulinusiai motinai dar ir todėl, kad neturiu kur eiti. 

Tvirtai įsikibęs į vairą aš spardau priešais save akmenis, 
visą šitą prakeiktą gyvenimą aš spardžiau akmenis, akmenis, 
kurie vadinasi Persgordas, Porsfyras, Palinas, Folkė, Lundb- 
ladas, Olenas, Ehrensverdas, dabar jie vadinasi Šarlotė, ir kai 
spiriu į vieną, tai drauge spiriu ir į visus kitus, nuo jų nepa- 
bėgsi, esi gimęs akmenspardžiu, kilęs iš akmenspardžių kla- 
sės, akmenspardžiams visuomet ir priklausysi, nes kad ir kiek 
spardai ir bandai išsilaisvinti, visuomet ant kelio gulės gau- 
sybė akmenų, suverstas akmenų kalnas, nesvarbu, kuria kryp- 
timi bandai patraukti. 

Vakare paskambina Jakobas: 

Girdėjau, su Šarlote baigta. 

Mm. Ir ką? 

Ar gavai su ja pasidulkinti? 

Koks tavo reikalas? Beje, kaip pačiam sekasi su Sonja? 

Ai! Tai apie ką aš čia? Good luck. 


TAČIAU MOTINA NETURI LAIKO guosti. Nes Monika 
pagimdė dukterį. Mums atėjus į gimdymo skyrių, ji ją maitina, 
paramstyta už nugaros pagalvėlėmis ir prasegta ligoninės pi- 
žama. Monika šviečia iš nuovargio ir laimės. Šalia ant kėdės 
sėdi Stigas, apžėlęs ir tamsiais paakiais, atrodo gerokai labiau 

išsekęs nei Monika, tarsi nebeturėtų jėgų šviesti kartu. Ir balsas 
jo prigesęs: 

Gimdymas truko dvidešimt dvi valandas. Mes nesudėjom 
akių nuo tada, kai atvažiavom. 

Tau derėtų parvažiuoti namo ir pailsėti, - sako motina. 

Stigas atsistoja, kad motina galėtų prisėsti, toks sutrikęs, jog 
paduoda ir jai, ir man ranką, tačiau ji nesustodama eina prie 
mažylės ir paliečia jos pūkuotą galvelę. Gauna pirmą nurody- 
mą iš Monikos: 

Atsargiai. Ar tavo rankos šaltos? 

Motina neatitraukia rankos. Ji glosto mergaitės skruostus ir 
sako tai, ką visame pasaulyje sako visos močiutės, pirmąsyk 
matydamos ką tik gimusį anūką: 

Kokia ji graži, tokia panaši į tave. Pažvelk, kokios mažos ran- 
kytės! Jergutėliau. O nosytė, kokia dailutė! Kaip ją pavadinsi? 

Natali. 

Natali? 

Motina ragauja vardą. Tačiau Monika pasiruošusi motinos 
nuomonei: 

Ir Gerda, kaip močiutė. 

Natali Gerda Kraft? 

Gerda Natali Kraft. Taip gražiau skamba. 

Kada nors tikriausiai bus Forsberg, - sako ištęsdamas Stigas. 

Jis atgręžia pavargusias, suirzusias akis į verkiančio kūdi- 
kio garsą ir kitoje palatos pusėje už užuolaidos lankančią šei- 
mą. Skyriuje guli šešios naujai iškeptos motinos. 

Natali pajudina vieną ranką, o motina nepraleidžia progos: 

Ir tu tokia buvai. Būtent tokia! 

Ar matei gražesnį vaiką? - klausia manęs Stigas. 

Aš įveriu mažąjį pirštelį į putlią rankutę. 

Galiu ją palaikyti? 

Kai pavalgys, - atsako Monika ir perkelia dukterį prie kitos 
krūties, prideda spenelį prie burnytės. 

Ji visą laiką valgo. 

Valgo ir kakoja, - sako Stigas. 

Stigai, dabar važiuok namo ir pamiegok, - sako motina. — 
Tau, rodos, to reikia. Monikai su mumis bus viskas gerai. 


Ir man bus viskas gerai. 

Bent jau atsisėsk. Ar išgėrei kavos? 

Aš įpratęs, - sako jis žemu balsu, beveik nurydamas pasku- 
tinį Žodį. 

Natali pasisotinus, Monika leidžia man ją palaikyti. Jos akys 
minkštai markstosi raukšlėtame veidelyje. Aš ją laikau, įtrau- 
kiujos šiltą maumenėlio aromatą, o motina stovi šalia ir atrodo 
visiškai apsalusi, močiutė, atlenkia anklodės kraštelį, kad ge- 
riau matytų, o kitoje pusėje prie manęs - Stigas, tačiau lyg ir 
atsitolinęs, o gal tai nuovargis užgriuvęs visa jėga. 

Mažylės kvėpavimas, žaviai trūkčiojantis veidelis užmie- 
gant. Motinai irgi leidžiama palaikyti. Gauna antrą nurodymą 
is Monikos: 

Imk ją atsargiai. Prilaikyk galvutę. 

Aš užauginau du vaikus ir, mano manymu, jiems nieko blo- 
go nenutiko. 

Paskui Monika ištiesia rankas į savo dukterį, ilgesys, prispau- 
džia ją prie krūtinės, sūpuoja, uosto jos maumenėlį, traukia giliai, 
švytėdama, ir aš pirmą sykį pagaunu save regintį, kokia Monika 
graži, taip, iš tikrųjų graži. Monika, mano sesė. Kokia motina! 

Monikai tenka likti ligoninėje savaitgalį. Pirmadienį po pie- 
tų ji paskambina ir prašo motinos atvažiuoti jos pasiimti: Sti- 
gas ką tik vienai seselių paliko žinutę, jis buvo iškviestas į svar- 
bų susirinkimą ir negali ištrūkti. 

Ryžių virtuvą tenka vairuoti man — su Monika ant galinės 
sėdynės, tvirtai prisispaudusia prie savęs Natali, suvyniotą į 
antklodėlę, kurią atnešė motina, ir nors aš šliaužte šliaužiu: 

Betgi nelėk taip! Mes juk su vaiku! 

Kiliano Zolso gatvėje augalai nuleipę, tačiau motina pabak- 
si vazonuose ir konstatuoja, kad Stigas neseniai palaistė, per 
daug dosniai, anot motinos, jis surūšiavo paštą, sudėjo laikraš- 
čius ir reklamas į šūsnį ant staliuko prie sofos, o laiškus ir sąskai- 
tas į krūvelę šalia. Vazoje puikuojasi dešimt raudonų rožių, o į 
vazą atremtas geltonas pailgas vokas - „Monikai“. 

Palaikyk ją, - paprašo Monika ir įdeda Natali man į glėbį. 

Ji pauosto rožes, perbėga pirštais negausią laiškų krūvelę ir 
tik tada nešasi geltoną voką į virtuvę, kad atplėštų jį su peiliu 
vaisiams lupti, ir skaito laišką atsukusi mums nugarą. Skaito 
ilgai. Paskui įkiša jį į voką, padeda į šalį ir eina į miegamąjį, 
paskutinius žingsnius bėga tekina, ji verkia, pasikūkčiodama, 
ji susiraito lovoje kaip vaisius, prispaudžia kelius prie krūti- 
nės, apglėbia juos rankomis ir rauda su pirmykšte jėga, tarsi 
visi pylimai sugriuvo, o ašarų kanalų šliuzai plačiai atverti. 

Betgi kas nutiko, Monika? 

Motina, žinoma, atsakymo nesulaukia. Monika gaudo orą 
tarp verksmo priepuolių, porąsyk įkvepia, o paskui vėl 
pratrūksta. Ji purtosi. Motina uždeda ranką jai ant skruosto, 
Monika ją numeta. Vis numeta ir numeta. O Natali pradeda 
verkšlenti. Aš vaikštinėju su ja, nežinau, ko griebtis, čiūčiuoju, 

kratau, mėgindamas ją nuraminti, tačiau ji nenurimsta, ji ver- 
kia garsiau, tarsi absoliutus Monikos nepaguodžiamumas per- 
sidavė ir jai. Bet Monika ir to negirdi. 

Galiu paskaityti? 

Motina ištraukia iš geltonojo voko laišką, jame taip pat guli 
banknotai, ji juos suskaičiuoja, penkios tūkstantinės, ir skaito, 
tai atvirukas, ranka rašytas laiškas. Ji pakelia nuo jo akis: 

Jis neprašė su tavimi pasikalbėti, ar ne? Kai skambino. 

Monika šniurkščioja. Stengiasi susitvardyti. Jai prastai sekasi. 

Ar užkaisti truputį arbatos? - klausia motina. 

Monika silpnai papurto galvą. 

Natali dabar plyšauja visa gerkle ir aš įtariu, kad ji dar ir 
pridarė į vystyklus. 

Ko man griebtis? 

Duok ją man, - sako motina ir perima. Ji užkiša pirštą už 
sauskelnių ir pauosto: 

Kol kas nieko. 

Ji supa Natali, smarkiai, priverčia ją liautis žviegus. Motina 
atsisėda prie Monikos ir dabar gali laisva ranka ją apkabinti. Ji 
sėdi taip, laukia, kol Monika susitvardys. 

Jis žadėjo... —- pradeda Monika po valandėlės, tačiau balsas 
numiršta. Ją ištinka naujas priepuolis. Ji verkia sausomis akimis. 

Dabar važiuosim namo, - nusprendžia motina. - Aš sudė- 
siu jūsų daiktus. 

Ne... 

Tu ir Natali gyvensit mano kambaryje. Aš jūsų vienų čia 
nepaliksiu. 

Jis gali pasiimti savo prakeiktus pinigus! 

Negalvok dabar apie tai. 

Aš nusiųsiu juos atgal! Man nereikia... Jo žmonai! 

Na jau. Tau gali jų prireikti. 

Niekada gyvenime! 

Motina vėl perduoda man Natali. Ji apglėbia Moniką per 
pečius ir padeda jai lėtai atsisėsti. Monika sėdi ant lovos kraš- 
to, žiūri tiesiai priešais save, be išraiškos, sėdi įsispoksojusi vi- 
są laiką, kol motina suranda drabužių spintoje kelioninį krepšį 
ir deda daiktus. Ji rodo drabužius Monikai, kuri nereaguoja, 
raudonai užverkti skruostai tampa blyškūs, paskui pabąla. Mo- 
-nika kvėpuoja pro burną, snargliuojasi, plaštakos įspraustos 
tarp šlaunų, rankos tvirtai prispaustos prie kūno - ir po kelių 
šimtų metų ji ryžtingai atsistoja ir pasiima telefonų knygą. 

Motina tučtuojau prie jos pripuola: 

Ką ketini daryti? 

Jis nepaliko raktų! 

Bet, Monika, dabar? Tau reikėtų... 

Motina nebaigia sakinio. Monika padaro taip, kaip nori. Ji 
trūkinėjančiu balsu paskambina spynų meistrui, kuris atvažiuo- 
ja, pakeičia šerdį ir įdeda naują su septyniais liežuvėliais, o mo- 
tina, prieš išrašydama čekį, paprašo jo įmontuoti akutę. 

Meistrui išėjus, ji atsiveda Moniką, kuri vėl prigulė. 

Pati paimsi Natali? 

Tačiau Monika paima motiną už parankės ir papurto galvą: 

Ne dabar. Juhanas su ja susitvarkys. 


ŠARLOTĖ KELETĄ KARTŲ PASKAMBINA, mano, kad 
turėtume „likti draugais“, klausia tyrinėjančiu balsu, kaip man 

einasi, patikina, kad jai svarbu žinoti, jog aš gerai jaučiuosi, o 
aš atkertu, kad dabar šiek tiek per vėlu apie tai galvoti. Nes iš 
tiesų šių pokalbių paskirtis kita: nuslopinti savo kaltės jausmą 
ir užpildyti staiga atsiradusią tuštumą. Tikriausiai aš nemanau, 
kadjos kaltės jausmas pakankamai gilus. Nes privalau būti tvir- 
tas, neketinu būti nei atstumtas meilužis, nei jos guodėjas. Kal- 
bėdamas su ja aš nepadoriai nežodingas - o tai yra vienintelis 
padorus dalykas abiejų mūsų atžvilgiu. 

Kai įsitikinu, kad jos nėra namuose, jos tėvo irgi, atsiimu jos 
kambaryje laikytus daiktus ir kantriai išklausau jos motinos 
postringavimų, kaip jai gaila, kad mes išsiskyrėm. Tačiau, kai 
tave palieka, reikalingas ne toks supratimas, kartu turiu pripa- 
žinti, kad visas kartėlis yra atmieštas nemaža porcija laisvės 
pojūčio, nes gali vėl būti savimi ir nereikia apsimetinėti, kad ką 
nors pamalonintum. 

Monika yra toji, kuri pasiūlo tinkamą supratimą. Monika, kuri 
vėl persikraustė atgal į Kiliano Zolso gatvę, kuri įtaisė ant durų 
dar ir grandinėlę ir pravėrusi duris įsitikina, ar aš tikrai tas, kuo 
duris ir nuima grandinėlę. Be to, įsigijo slaptą telefono numerį. 

Gyveni tikriausiame Fort Nokse*, Monika. 

Monika, atrodanti išsekusi, nemiega ištisas naktis, o šoko 
padariniai tebesijaučia. Ji iškelia Natali iš medinės lovelės, ku- 
rią motina iškniso sandėlyje, ir pakeičia jai sauskelnes. Natali 
nerami, nori krūties, gauna krūtį. 

Tu privalai atsitiesti — siūlo tas, kuris pats nėra atsitiesimo 


pasaulio čempionas. 
* Fort Knox - viena svarbiausių Amerikos karinių bazių. 

Mannusispjaut į Stigą, - sako Monika. - Beje, ir tu nusispjauk 
į Šarlote. 

Tačiau taip sakoma, kai neturima galvoje to, kas sakoma. Mo- 
nikai nenusispjaut į Stigą. Ji nori jį užmušti. O man nenusispjaut 
į Šarlotę (kaip ir nenusispjaut į Sisi ir į Birgitą, jei jau atvirai). 

Taip mes išmokstame vieną gyvenimo tiesų: kad reikia ma- 
žiau pasikliauti meile, kuri apakina, ir kad kiekvienąsyk, kai 
vartai užsidaro priešais nosį, atbunki vis labiau, o kai tai įvyks- 
ta pakankamai daug kartų, daugiau nieko nebejauti ir gali žiū- 
rėti į ją, meilę, plačiai atvertomis akimis, kai kurie tai vadina 
užsigrūdinimu, o mano manymu, tai yra žiūrėjimas į ją iš nau- 
dos taško. Tą patį galima pasakyti ir apie motiną, kai Monika 
vis dar buvo nėščia ir pravėdino nuvalkiotą temą, tvirtindama, 
kad motinai reikia susirasti ką nors kitą: 

Plepalai. Kam man vyras? 

Kad nebūtum vieniša. 

Aš įpratau gyventi viena. Vyras man trukdytų. 

Juhanas sako, kad skaitai pažinčių skelbimus. 

Noriu pažiūrėti, kokia pasiūla. Liesa. 

Dabar motina aplanko Moniką kiekvieną popietę, dažniau- 
siai spėja užsukti ir per pietus. Monika protestuoja. Tačiau mo- 
tina yra motina, ji vis tiek ateina. 

Aš susitvarkysiu, mama. 

Patikėk, nesusitvarkysi. 

Motinoje taip pat teliūskuoja sumišę jausmai, galim įtarti, 
džiaugsmas dėl anūkės, gebėjimas lepinti be proto neprisiimant 
atsakomybės, kad iš vaiko turi išaugti žmogus (nes anūkę beveik- 
filosofija aplenkia, pasirodo), naujas vaidmuo šeimoje, šeimoje, 
kuri pasipildo iš apačios ir pastato motiną - kaip Monika taip įžval- 

giai apibūdino - next in the line, močiutė... tuo pat metu, kai mato 
dukterį žengiant keliu, kurį pati per daug gerai pažįsta. 

Motina vėl griebėsi mezgimo, vakarais, priešais televizorių, 
konvejeriu mezga vaikiškus lėlių dydžio drabužėlius ir neša 
juos su maisto maišeliais Monikai. Atsistoja virtuvėje ir kepa kot- 
letus su svogūnais, plauna indus, šluosto, sustato indus ant vy- 
niojamo popieriaus spintelėse ir trina plautuvę su nauju Wettex 
skuduru ir šveitimo milteliais, kuriuos ji atsinešė, kol skarda švie- 
čia taip, tarsi meistras būtų įstatęs ją prieš valandą, kaip nauja, jei 
ne siūlė, nors ji šveičia ir ją. Motina atsisuka, užmeta akį į anūkę. 

Taip taip. Viskas bus gerai. 

Ir kaip paprastai, nieko daugiau iš motinos lūpų neišgirsi, 
jokio paaiškinimo, kas bus gerai, taip, galbūt lengvutis atodū- 
sis, daugiau senu papratimu, prieš išgręžiant skurlį ir pakabi- 
nant jį ant čiaupo. 

Na, gal man jau laikas namo. 


Monika perkelia Natali prie kitos krūties, įvaldė matinimo 
krūtimi techniką, slepia krūtį po palaidine, tokia pat drovi kaip 
lįsdama po antklode į dviaukštę lovą užsigesinusi lempą. Man 
šauna mintis, kad fone nesigirdi jokios muzikos, Tandbergo stip- 
rintuvai stovi išjungti, plokštelės abėcėlės tvarka butelių dėžė- 
je - žuvėdrų krykštimas nuo namo stogo priešais sminga vi- 
dun pro praviras balkono duris. 

Eime pasivaikščioti? | 

Natali pasisotinus, jai pliaukštelima per nugarą. Monika pa- 
guldo ją į vežimėlį, kurį laiko apačioje, fojė, tą patį vežimėlį, į 
kurį motina kadaise guldydavo Moniką, o paskui mane, ir tas 
iš sandėlio. 

Šviečia saulė. Pirmieji mauduoliai šūkčioja vienas kitam 
kvailystes įlankoje, kuri jiems ligi kelių. Pagyvenusi pora supra- 
tingai mums šypsosi, negaliu suprasti kodėl, kol... jie mano, 
kad aš tėtušis! Mes einame palei krantą iki pat lankininkų klu- 
bo ir atgal, vėjas pučia iš vakarų, oras tyras ir skaidrus, o Ko- 
penhagos siluetas aiškus, mes atsisėdame ant suolelio Eresun- 
do parke. Aš palinkstu prie vežimėlio. 

Pažvelk, kaip ji mėgaujasi. Ar galiu ją išimti? 

Mergaičiukė valandėlę pačiauška, o paskui užmiega dėdės 
glėbyje. 

Velnias, Juhanai, - sako Monika, - gyvenimo prasmė yra 
susilaukti vaikų. 

Dabar aš jį pastebiu arba pastebiu, kad jis buvo dingęs, o 
dabar ieško kelio atgalios, Monikos juokas — ji juokiasi, na, šyp- 
sosi. Ji šypsosi, ir pačioje tamsiausių akių kampučių gelmėje 
sužėruoja šviesa. 

Tu laiminga, ką? Vis tiek. 

Laiminga? Taip, laimingesnė nei dabar tikriausiai niekada 
nebūsiu. 

Ji prikanda lūpą, prisimerkia prieš saulę. 

Įsivaizduok, jei būčiau perėmusi Johanesgordeną... 

Padaryk tai dabar. 

Su Natali? Sėdėti ten, miške? Ne, niekada. 

Monika išima mažąją iš mano glėbio ir vėl paguldo į veži- 
mėlį, užtraukia antklodėlę, pasuka vežimėlį taip, kad saulė kai- 
tintų, tebestovi palinkusi prie jo. 

Ne, tai geriausias dalykas, kurį padariau. 

Manai, kad ir motina taip galvoja? 

Apie mus? Aišku. Kodėl gi būtų kitaip? 

Jai ne visada buvo smagu. 

Kaip smagu, tavo manymu, jai būtų buvę be mūsų. 

Bet be tėvo, kuris būtų kartu ir paremtų, na žinai... taip, 
atleisk... 

Nieko tokio. Nesantys tėtušiai - kodėl niekas niekada neuž- 
simena, kaip puiku, kad yra esančios motinos. 

Monika vėl susmunka šalia manes. Ji užsideda akinius nuo 
saulės. 

Vis tiek naštą nešti turi tik motinos, nesvarbu, ar yra tėvas, ar ne. 

Tikrai? 

Jūs iš tiesų nesate nepakeičiami, jūs, vaikinai. 

Natali sujuda pro miegus, išleidžia silpną atodūsį. 

Ji jau bunda? 

Ji tikriausiai sapnuoja. 

Aš gal būčiau susilaukęs vaikų su Šarlote. 

Tu irji? Kas čia iš tikrųjų kuoktelėjęs? 

Taip, tikriausiai aš. 

Mažylis vis dar mažiausias, vienu žingsniu atsilieka, visada 
taip. Tačiau dabar jis jau įpratęs. Taip, broliai ir seserys sutei- 
kia kažin kokio tikrumo. 

Birželis. Monika išeina į ilgus pasivaikščiojimus palei jūrą 
su Natali. O aš baigiu gimnaziją pažymiais, kurie - jei ne visai 
puikūs — tai bent galės mane kažkur nuvesti. Motina pakviečia 
pietų Pas Olgą Pildamo parke. Mes sėdime lauke, medinėje ve- 
randoje, išsikišusioje virš užtvankos, 0 aptarnaujantis persona- 
las prieina ir šnekina motinos ant kelių laikomą Natali. Moni- 
ka žydinčiais skruostais ir su gyvybe akyse. Aš su pirmuoju 
savo kostiumu. Motina prie kavos užsako stiklelį likerio. Saulė 
kaitina. Antys užtvankoje su jaunikliais iš paskos. Idilė. Ryt už- 

simausiu žalias nailono kelnes, padėjęs parašą pasiimsiu ūk- 
vedžio raktų ryšulį ir dirbsiu vasaros pamainą. 

Ir šią vasarą per atostogas vienas iš mūsų šeimos išvažiuos 
atostogauti. 


IŠ GATVĖS PER VASARIŠKAI atlapotas balkono duris 
dviejų ketvirtinių taktu plūsta duslus bosinės gitaros garsas. Ka- 
„ralius mieste. Leifas išpjauna saulę apsisukimo aikštelėje ir prie 
įėjimo sustabdo savo naująjį Volvo 740. Iš 4 x 35 W garsiakalbių 
sistemos liejasi muzika. Lisbetė ant keleivio sėdynės su saulės aki- 
niais rožiniais rėmeliais, iškorusi lauk ranką. Man tai puiki prie- 
žastis važiuoti liftu į septynioliktą išsiaiškinti, kur paša Lasė pasi- 
dėjo su Stones* ir Playboy pupytėmis - ten esu sutinkamas nesenti- 
mentalaus jo motinos pranešimo, kad pastarąjį sykį ji girdėjusi 
apie „tą nelaimę“, kai jis buvo išdrėbtas iš butuko Ystado gatvėje. 

O Tomas, jis nežino, kur Lasė? 

Tomas!? Tas, jis tikriausiai guli po rūdžių krūva ir sukioja. 

Žemyn leidžiuosi laiptais. 

Leifas ir Lisbetė užsakė bilietus į keltą, plaukiantį į Dragorą ir 
toliau per Rodb;-Putgardenan, o paskui: kontinentas - o Lisbetė 
paprašė motinos važiuoti kartu! Motinos, turinčios devyniolikme- 
tį sūnų, dvidešimt ketverių metų dukterį ir anūke, niekada anks- 
čiau nebuvusios atostogų užsienyje, niekada nenukeliavusios to- 
liau nei Kopenhaga pirkti šoninės ir mėsos faršo Irmoje**, jeigu 
neskaičiuosim keleto meilės išpuolių į Hamburgą ankstyvajame 


* Turi galvoje The Rolling Stones. 
** Pigus prekybos centras Kopenhagoje. 

bronzos amžiuje, kurių ji nelabai nori traukti į šviesą, motina, 
kuri nė karto neprasižiojo, kad ir ji norėtų į užsienį, kai Monika 
keliavo traukiniais, kai aš planavau savo kelionę ir pasakojau 
apie Džerio Viljamo tėvus prie Gardos ežero, dabar ji sako: 

Norėčiau būt mačiusi daugiau nei Švediją. 

Motina pasiskolino Monikos fotoaparatą, pasidarė naują pa- 
są, o TV priede pažymėjo, kokias programas norėtų, kad įrašy- 
čiau (vasaros kartojimas). Lagaminai stovi sudėti koridoriuje. 
Leifas kilsteli juos, patikrina, ar minimali motinos pakuotė neiš- 
lenks galinės ašies taip, kad muitinėje juos įmojuotų į šalikelę, 
veidas išsikreipia, tačiau tai daugiau sąnarių skausmas, beje, 
ūsai nuskusti, dėl ko jis atrodo kaip... Leifas be ūsų. Tuo metu 
Lisbetė nori išgirsti smulkmenas apie Monikos gimdymą ir apie 
Natali, neslepia savo nepasitenkinimo, kad jie negaus pamaty- 
ti mažylės, ką motina numatė prieš išvykimą ir todėl zyzė Mo- 
nikai, idant ateitų ir parodytų dukterį. Tačiau Monika paga- 
liau išsakė tai, ką galvoja: 

Ji atėmė tiek daug džiaugsmo iš manes ir Juhano! Neleisiu 
jai nė prisiartinti prie Natali! 

Motina, žiūrinti į mane, ieškanti tarpininko, bet: 

Atleisk, mama. Monika teisi. 

Lisbetė išlanksto surepetuotą atsiprašymą, kad jie negalėjo 
atvykti į šventę abitūros baigimo proga. Tarsi man rūpėtų. 

Baigei gerais pažymiais? 

Na taip. 

Juhano pažymiai tikrai geri, - patikina motina. - Jam sekasi 
tikslieji mokslai. 

Dėl ko Leifas išplėšia neseniai padarytas savo dviejų jau- 
niklių nuotraukas. 

Matai. Štai tas, kuriam tikrai gerai sekasi! 

Pasidabines išeigine jūrų laivyno uniforma ir su ką tik nu- 
džeržginta crew cut* Berntas ištikimai spokso į fotoaparatą. Ant 
krūtinės — plokštelė su vardu ir numeriu, gerokai primena 
nuotraukas iš kalėjimo. Mano džiaugsmui, jo snukis atrodo kaip 
Pimples' Paradise“*. 

Leifas: 

Jis plauks su Karlskrona —- naujuoju tolimųjų reisų laivu. Į 
Seišelius, Indiją ir... kur dar ten? 

Pakeliui į čia Kristina (megztiniai keliais sluoksniais, liesas 
veidas, storai juodu pieštuku apvedžiotos akys) buvo nuvežta į 
Landvetero oro uostą, kad būtų toliau transportuojama į Braito- 
no kalbos kursus - nepadoriai išsipūtusi kelionės kasa ir gilus 
tėvų tikėjimas, kad savaitės Anglijoje išravės iš galvos asirą. 

Motina jas matė? — klausia motina. Ji būtų tokia laiminga, 
jei nusiųstumėte nuotraukas. 

Leifas sugrūda nuotraukas į voką. 

Ar išjos ką girdėjai? 

Jai blogiau, daug blogiau, - sako motina. 

Dar blogiau? 

Seselės sako, kad ji sugrįžta į protą tik trumpom akimirkom. 

Kokius ten nuodus jos į ją kemša? Morfiną? Taip, tuomet 
nuotraukos jai nedaug ką tepadės. 

Leifai! Privalai kartais paskambinti motinai. Ar nesupranti, 
ką jai tai reiškia? 

O Lisbetė, kramtydama gumą: 


* Pažodžiui - komandos šukuosena (ang!.), turima galvoje, kad visi šauktiniai 
kerpami vienodai - trumpai. 
** Spuogų rojus (angl.). 


l 

Taip, ir aš taip sakau. Kaip tu negali paskambinti savo tikrai 
motinai! 

Taip taip, paskambinsiu! 

Tačiau motina nenusileidžia. Ji žino, ko verti Leifo žodžiai. 

Prižadi? Garbės žodis? 

Gal jau važiuosim? 

Kai grįšim namo? Leifai? 

Leifai, atsakyk savo seseriai, - liepia Lisbetė. 

Taip! Aš paskambinsiu! Kai grįšim namo. 

Taip, tada aš pasiruošus, - sako motina. 

Galiu kuo nors padėti, Bodile? - pasisiūlo Lisbetė. 

Kaip antai? 

Motina vienuoliktą kartą patikrina, ar pasas yra ten, kur ji jį 
įdėjo, rankinėje. Tada ji mane apkabina ir į kiekvieną ranką pai- 
ma po krepšį, kad išvažiuotų pirmų atostogų į užsienį. 

Matau, kaip jie lipa į Volvo, motina gale, iškart priverčia Lei- 
fą pritildyti garsą. Jie įsibėgėja Pildamo keliu ir dingsta keltų 
prieplaukos kryptimi. O aš apžvelgiu kvartalą iš balkono, nagi 
nagi, vasariška dykra, tas pats ir pro virtuvės langą, milžiniška 
veja, kur pastaruoju metu nieko nėra, niekas nežaidžia, niekas 
nespardo kamuolio, kieme visiškai tuščia, jokios šutvės, stovi- 
niuojančios kampe prie šiukšlių dėžės, kurią Rolė spirdamas 
įlenkė, jokios motinos, tempiančios krepšius iš parduotuvių, 
jokios šeimos su vaikais čia nebesikrausto, nematyti jokių nau- 
jų vaikiščių, kurie užaugs ir kurių gyvenimas bus suformuotas 
čia, kol grįš mano paties karta ir apsisuks tą patį ratą- karuselėje 
kaip mūsų tėvai... ką tai man sako?.. mūsų teritorija, mūsų anks- 
tyvasis pasaulis su vaikystės koordinatėmis: stadionas ir Mobi- 
lija, Alano dešrelės ir žiedas prie Pildamo, visos vietos, visi mies- 

tai, kuriuos vėliau lankysi, bus įsprausti į šią koordinačių siste- 
mą, kad būtų išmatuoti ir įvertinti. 


Po dviejų savaičių atostogautojai vėl būriuojasi koridoriuje, 
įdegę ir susigarankščiavę po kelionės, pavargusiomis akimis ir 
išbadėję — mat Leifas privertė motiną ir Lisbetę keltis vidury vo- 
kiškos nakties, kad nubirgztų 900 kilometrų vienu prisėdimu ir 
paliestų kojomis Švedijos žemę para anksčiau - pilni pasakoji- 
mų - akceleratorius ligi dugno iki Genujos, kur jie parodė deši- 
nijį posūkį ir riedėjo palei Prancūzijos Rivjerą, o svainės sėdėjo 
ant galinės sėdynės ir gėrė romą 6: kolą, penkios naktys viešbu- 
tyje prie apvažiavimo Nicoje ir pasivažinėjimas po bemuitį rojų 
Andorą, prieš jiems vėl pasukant priekines automobilio groteles 
į šiaurę, 0 pakeliui į namus motinai pavyko juos įtikinti, jog bū- 
tina stabtelėti Mainau pasigėrėti rožėmis pilies parke. 

Po nuovargiu slepiasi įprastinė motina, mačiusi Europą, pil- 
na nuotraukų juosta. Lisbetė taip pat pakylėta už savo rožinių 
akinių nuo saulės. 

Buvo taip malonu! 

Ji seseriškai kumšteli motinai į šoną: 

Mes net nekalbėjom apie darbą! 

Ačiū Dievui, —- pasigirsta iš Leifo, kuris padeda motinos 
krepšius. 

Motina zirzina virdulį. Ji pačiupinėja žemę vazonėliuose, taip, 
sūnus šįsyk augmenija pasirūpino. Paskui susprogdina bombą, 
kurią vogčiomis laikė per visas atostogas ant galinės saulės kan- 
kinamos Volvo sėdynės, ji neprasitarė apie tai per visą tiesiąją 
autostradą palei Viduržemio jūrą ir per Prancūziją, kol krašto- 
vaizdis, kuriuo jie važiavo, keitė charakterį, 0 ji buvo priversta 

klausytis nesibaigiančio Lisbetės žiautarojimo — per pusryčius, 
pietus, vakarienes, per visą tą laiką, kurį jie praleido kartu, ir ji 
sugeba tai pasakyti taip, tarsi būtų ką tik prisiminusi: 

Beje, aš daugiau nebebūsiu atsakinga už parduotuvių at- 
siskaitymą. 

Ką tu sakai? 

Aš persikelsiu aukštu aukščiau. 

Lisbetė nusiima akinius. Motina paaiškina: 

Į rinkodaros skyrių. 

Betgi sveikinu! Tau gerai einasi, sesute! 

Čia Leifas nustebina. 

Taip, išties, - sako Lisbetė sausiau. - Tau gerai. 

Motina numoja ranka, tarsi tai neturėtų reikšmės. 

Manau, kava jau išvirė. Ar galim ją gerti virtuvėje? 


MOTINA, MONIKA IR NATALI, ir dar aš, Juhanas, keti- 
nantis užbaigti šį šeimos vaizdelį tuo, kad visą vasarą dirbu 
ūkvedžiu, keičiu plūdes unitazuose ir valau ponios Griondal 
tualetą - keturis kartus per tris savaites, pjaunu žolę, negailiu 
laiko papliurpti su tetulėmis apie kompostą ir lieku ten per vi- 
są rudenį, visą ilgą, sielvartingą, skandinavišką žiemą, sugrū- 
dančią į aulinius ir visą pavasarį, iki kitos vasaros, kol ateina 
metas užsitempti kitokias žalias kelnes ir įsiregistruoti į karinį 
dalinį tokiems sunkiems ir niūriems metams, kad neverta jų nė 
minėti, tik tiek, kad reikia pradėti iš naujo, pradžiamokslis, neiš- 
sišokti, kad išliktum, vėl tampa tikslas dėl paties tikslo. 

Tačiau dar vienas dalykas ima kirbėti tada, kai metas uZ- 

baigti, taip, kaip visuomet sugalvoji, ką reikėjo sakyti, kai rage- 
lis padėtas, arba jau tariant sudie. Man, žinoma, skaudu, kad 
tenka baigti ne namie, nors tai irgi viena didžiųjų gyvenimo 
ironijų — nelinijinė pabaiga. 

Nes mes sėdim 85-ųjų vasarą su alumi ant stalo, čia, lauko 
kavinėje pajūrio mieste, kuriame nematyti jūros, Geteborge: aš, 
Džeris Viljamas ir Personas, atvažiavę rytiniu traukiniu pasi- 
žiūrėti Springstyno Ulevio stadione, ir Bogdanas, kuris atsitik- 
tinai susidūrė su mumis perone Malmėje. 

Ei, Bogdanai, tu į koncertą? Argi tau ne Lasė Berghagenas 
patinka? 

Nea, o ką, aš važiuoju pasižvalgyti, pajusti... vibras. 

Džeris Viljamas sklaido Vakaro naujienas, atsiverčia vieną 
straipsnį ir skaito, bepasipuošiąs šelmiška šypsena, šypsena, 
kurią praėjusiais metais buvo įsakyta nutrinti nuo veido, iš jos 
vis tiek nebuvo jokios naudos: karinė vadovybė neturi jokio 
supratimo apie the hard facts of life*, ekonomiką ir savarankiš- 
kai mąstančius šauktinius, o supratimo trūkumas vos nenuva- 
rė Džerio Viljamo į bankrotą, vėlyvos naktys kariniame dali- 
nyje, neišduoti leidimai išeiti ir dedlainai** užduočiai įvykdyti, 
šypsena, kurią jis dabar mat gali vėl ištraukti: 

Pažvelkit! Niekada netikėjau! 

Jis išskleidęs rodo mums. Antraštė: „Fribergas - naujoji uo- 
la“. Ir tekstas po didžiąja nuotrauka: „Pabuvęs vienu atsargi- 
nių žaidėjų komandos kertinių akmenų, Rolandas Fribergas ru- 
denį taps nuolatiniu Malmės futbolo klubo pagrindinės koman- 
dos žaidėju kartu su Ingemaru Erlandsonu.“ 


* Atšiaurius gyvenimo faktus (angl). 
** Galutiniai, paskutiniai terminai (angl.). 

Kad kažkam iš mūsų taip pasisekė, a? - sako Džeris Vilja- 
mas, įmonės vadovas. 

Ne, vertybių, kurias įskiepijo Palinas, mes dar neišmetėm 
per bortą - fizinio ketvertas geriau nei matematikos penketas. 

Ir mes atsiduodame diskusijai apie MFK galimybes vėl ap- 
ginti šalies čempionų titulą. Tuo tarpu prospektas virtęs at- 
rakcionų parku, nesibaigianti beprotystė, it būtų subruzdęs 
milžiniškas palapinių karavanas, - viena švedų karta turės 
savo didžiausią kolektyvinę patirtį - prisiminimą prikalti ant 
sienos pirmame nuosavame bute, kurį mes dabar įsigijome, 
knibždantis, dainuojantis katilas, tirtantis nuo lūkesčių, 
džiaugsmo ir įkarščio ankstyvos vasaros saulėje. Stendai su 
prekėmis, plokštelės, marškinėliai, kaklaraiščiai, atvirukai, pla- 
katai, bet kas, ant ko. tik galima atspausti Springstyno mar- 
mūze, o į gatvę išboginti garsiakalbiai dudena muziką, born 
down in a dead man's town*, centrinio tramvajų žiedo triukš- 
mas apklijuotas The Boss**, the first kick I took was when I hit the 
ground*“*. 

Personas iškelia keturis pirštus padavėjai — Didelius stip- 
raus! — ir mes atsilošiame baltose plastikinėse kėdėse daugiau 
nei patenkinti, you end up like a dog that's been beat too much****, 
susidaužiame ir sriaubojame alutį, kai šis pasirodo su putos 
vainiku ir toks šaltas, kad bokalai aprasoja lašiukais išorėje, £:/] 
you spend half your life just coverinę up“****. 


* Gimęs numirėlio mieste (angl.) - eilutė iš Briuso Springstyno dainos. 
** Turi galvoje Briusą Springstyną. 

*** Gavau pirmą spyrį atsitrenkęs į žemę (angl.). 

**** Galiausiai tampi kaip šuo, kuris buvo per daug mušamas (angl.). 
***** Kol praleidi pusę gyvenimo tik slapstydamasis (angl.). 

Personas sėdi apsitempęs naujai įgytais marškinėliais su The 
Boss ant krūtinės ir turnė grafiku ant nugaros: 

Įsivaizduok, keliauji po pasaulį, žaidi futbolą ir gyveni pra- 
bangiuose viešbučiuose. 

O Džeris Viljamas atremia, kad laikraščiai rašė, jog Springs- 
tynas ir Klarensas Klemonsas* vakar buvo išėję pasivaikščioti 
po aveniu. 

Prisiekiu, jie buvo išėję nusikabinti poros paukštyčių, - sa- 
ko Personas. 

Apie tai, dėl ko paslapčia šypsosi, Bogdanas galėtų suskelti 
ne vieną šiurpybę: grupės turnė, stories**, cirkuliuojančios tarp 
muzikantų, fanai, narkotikai ir išdaužyti viešbučių kambariai — 
spėjame mes, nes Bogdanas niekada netroško atskleisti mums 
savo paslapčių. Mažumėlę tylus savo pusėje, Bogdanas, ne- 
sišlaistė su šutve ištisus metus ir dienas, tikriausiai ir dabar ne- 
turi didelio noro čia sėdėti. 

Personas nepasiduoda: 

Atsiplaiduok, Bogdanai. Kaip sekėsi vaikų namuose***? Vai- 
kai taip tąsė už plaukų, kad praradai kalbos dovaną? 

Bogdanas geria alų. Ima suktis kitos istorijos, iš armijos, sa- 
vaime suprantama. Aš sriūbteliu alaus ir pakeliu į viršų akis, 
plunksniniai debesys dailiomis linijomis it šonkauliai per dan- 
gų, sportinis lėktuvas, tempiantis paskui save reklaminę ban- 
derolę, ir nuostabu vėl būti laisvam, matyti merginas su šor- 
tais, rožiniais sportiniais švarkeliais arba nutrintais džinsais, 
sujuostais aplink liemenį paprastu odiniu diržu, ant kaklo — 


* Clarence Clemons - Bruce'o Springsteeno grupės saksofonininkas. 
** Istorijos (angl.). 
*** Bogdanas vietoj karinės tarnybos atliko socialinę tarnybą vaikų namuose. 

Vuarnet firmos akiniai nuo saulės, parišti seniokiškais neono 
geltonio raišteliais, plaukai suimti į uodegą - Viešpatie! kur jūs 
buvot visus šiuos ilgus metus, kai jauniems žmonėms vieniems 
kitų labiausiai reikia? Kur mes buvom visus šiuos ilgus, depre- 
syvius metus? Beprotnamyje! 

Mes krizename. Mes susidaužiame. Mes paleisti ir laimin- 
gi, jaučiamės vėl pasiutę, diena graži, gyventi gera, o gyveni- 
mas gražus su pusantro tūkstančio pašalpa kišenėje artėjant va- 
saros sezonui, kai gali nutikti bet kas, o ateitis vis dar plati ply- 
na lyguma, kurioje gali žingsniuoti bet kuria geidžiama 
kryptimi. 

Saulė prasiskverbia pro debesis, lauko kavinėje karšta, o Dže- 
ris Viljamas viduje prie baro skubina padavėją, kad mums ant 
stalo padėtų keturis naujus šaltus. Tuomet Personas ir iškošia: 

Pažvelk, kokie varžtai! 

Iš restorano išeina trys vaikinai ilgomis laisvomis smėlio 
spalvos kelnėmis, klubo bleizeriais ir kaklaraiščiais, ir vieną aš 
atpažįstu, nors nemačiau jo jau keletą metų, mielai išvengčiau 
ir dabar, nusisukčiau į kitą pusę ir apsimesčiau, kad jo niekada 
ir nebuvo, tačiau tą pačią akimirką jis mane išvysta, aiškiai ir 
jis norėtų išsisukti, tačiau mūsų žvilgsniai susitinka ir neišven- 
giama, kad jis turi prieiti pasisveikinti. Kažką pasako draugams 
ir skinasi kelią tarp stalų, aš atsistoju ir mes paduodame vienas 
kitam ranką, šaltai, mandagiai, be šypsenų, dėl tėvų, old times 
sake“, 0 aš pristatau jį kitiems: 

Čia Berntas, mano pusbrolis. 

Ojo klausiu: Tu irgi į koncertą? 


* Dėl praėjusių laikų (angl). 

Springstyno? Nepasakyčiau. Mes; pustuzinis rezervo kari- 
ninkų, atvažiavome savaitgaliui į kadetų balių. 

Ir aš, žinoma, negaliu išturėti: 

Tai būsi kariūnas? 

Turbūt negalėčiau. O tu? 

Mane ką tik paleido iš armijos. Iš P2 Hesleholme. 

Mėsladalinio? Arti namų turbūt? 

Jaučiu, kaip pokalbis slysta man iš rankų, tai sakau: 

Neatvažiavai į Johanesgordeną. 

Deja, negalėjau ištrūkti. Kaip ten? 

O kaip tu manai? Kaip paprastai būna per laidotuves? 

Na, na. Žinau. Kitąsyk atvyksiu. 

Jo lūpos timpteli nuo kreivo vypsnio. Dabar, mirus močiu- 
tei, motina su Udevala susiskambina retai, mat jai su Lisbete 
nebereikia kelių pokalbių telefonu per dieną. Praslysta tik vie- 
nas kitas pranešimas, kaip antai, kad jie su Kristina vaikšto pas 
jaunimo terapeutą, visi trys, arba: 

Girdėjau apie Leifą. Kaip jam sekasi mokyklos suole? 

Berntas, kuris iškart sugriežtėja: 

Ne tik jis. Visą statyklą uždaro. 

Jis nusisuka, apžvelgia lauko kavinę, prospektą, pasitaiso kak- 
laraištį, kaklaraiščio segtuką, ant kurio užrašyta YCDBSOYA, o 
pro jo petį švysteli pažo šukuosena ir eilė dantų, ant kurių bu- 
vo kabės, jos aš nemačiau dvejus metus, paskui ji dingsta kam- 
satyje. 

Ką dabar veiksi? — klausia Berntas. 

Įstojau į teisę. 

Teisę? Maniau, tu visuomet varydavai ne pagal taisykles. 

Kreivasis vypsnys vėl pasirodo. 

Tuomet tau teks išsisegti šitą, - sako jis, turėdamas galvoje 
auksinį žiedą, kurį aš įsivėręes į ausį. 

Aš pats rudenį pradėsiu studijas Stokholmo prekybos uni- 
versitete, - tęsia jis. - Jei ten mokeisi, paskui gali dirbti bet ką. 

Na, tai tau galima skambinti, jei nebėga šiltas vanduo? 

Jis išmeta man pačią pašaipiausią savo grimasą. 

Bet tu, aišku, studijuosi Lunde? 

Aš ten įstojau, taip. 

Taip ir maniau. O Monika, kaip jai sekasi? 

Nelengva. Vieniša motina su Natali. 

Taip, nemalonu, tas intermeco. Tikriausiai tai susiję su am- 
bicijomis. 

Ką turi galvoje? 

Na, paprasčiausiai susiję su tuo, ko trokšti. Kas tave tenkina. 

Dešinė koja sutrūkčioja, pasiruošusi apgaulingam manev- 
rui, kūną nutvilko noras, adrenalinas plūsteli ir aš sugniaužiu 
kumštį. Tačiau nesmogiu. Tik vėl paspaudžiu jam ranką ir mes 
perduodame linkėjimus šeimoms. O aš susmunku į kėdę ir iš- 
maukiu taip reikalingą gurkšnį alaus, du taip reikalingus gurkš- 
nius, žiūrėdamas, kaip jį praryja knibždėlynas, žiūriu pavymui 
tam, kuris niekada nesuprato, kas ir kaip, kuris niekada taip ir 
nesupras, dvylikametis, timpčiojantis savo ledo ritulio žaidi- 
mo rankenėles ir manantis, kad įmušti daugiau įvarčių turi ko- 
kią nors reikšmę. Aš ištuštinu bokalą ir dunksteliu jį ant stalo. 

Kuris einat alaus? 

ė - | TORBJORNAS FLYGTAS (Torbjėrn Flygt, g. 1964) - populiarus šiuolaikinis švedų rašytojas. 
Su m Debiutavo 1995 m. romanu „Ilgiausia akimirka“. Didžiausios šlovės sulaukė 2001 m. - už romaną 
"111 „Akmenų spardytojas buvo apdovanotas svarbiausia Švedijos literatūros premija Augustpriset 
sa (Augusto premija), tais pačiais metais Švedų knygų platintojų asociacija šią knygą išrinko geriausiu 
11 metųromanu. 

8 Šis savito talento autorius yra puikiai įvaldęs pasakojimo techniką, žavi subtiliu humoro 


jausmu ir teikia pirmenybę tradicinei, siužetinei literatūrai. Jis ypač išsiskiria - pats tai sąmoningai 
:'į deklaruodamas - tarp kitų jaunųjų Švedijos rašytojų nes rašo apie žmones, kuriuos Tetai-sutiksi į 
minimalizmą ir eksperimentus linkusioje šiuolaikinėje švedų literatūroje 


Gyveni visuotinės gerovės valstybėje? O p Duvo anksčiau? Kuklus butas:BHeMmiesčio 
daugiaaukštyje Ir svaionė,apie automobilį? Kas tada galėjo mėgautis turtais, jei net patį 
„Transports“ firmos generalinį direktorių Hasę Eriksoną išmetė iš darbo už poilsį Kanarų salose? 
O dabar-statomi prabangūs būstai su vaizdu į jūrą ir turi žūtbūt įrodyti kuo nors esąs. „Magnum“ „ 
ledai - jau per skanūs dalytis, o didžiausia tavo svajonė — pabūti: Robinzonu negyvenamoje saloje. | 

Kokie buvome tada? Ir kodėl dabar esame tokie, kokie esame? 

„Akmenų spardytojas“ - tai pasakojimas apie paprastų švedų Kraftų šeimą: apie Juhaną, jo 
gabią, bet vienišą seserį Moniką ir jų motiną, besiplėšančią kojinių fabrike, kol pats fabrikas tampa 
nebereikalingas. Apie tai, kaip sunku, stokojant pasitikėjimo, įveikti save ir nuspirti visus akmenis 
sau nuo kelio. | 

“Tai, ką Švedija, ši visuotine gerove Stebinanti šalis, patyrė prasidėjus ypač sparčiai ekonomikos 
“plėtrai, mes patiriame dabar. Ne vienas skaitytojas šioje knygoje tikrai atpažins save. 


Ir pagaliau... pasijunti ne tik dirstelėjęs į vienos šeimos istoriją, bet ir perpranti visos epochos 
esmę. | 


| 2 Paščiškai puiku.. . gerai suformuluota... neikėirs įžvalgu... skaitydamas „Akmenų spardytoją“ 
= tartum grįžtu į barzdotų mokytojų su akiniais apskritais rėmeliais, madingų Mead įnarškinių, 
WI J, raidoniuno Lige kri bei Penta ir birzginamų mopedų laikus. i | 

